CLIC 


. 
. 
. 
. 
. 


- 
LLLLLELEL LE 


E 


.loc.... 


elooseee a) 
00000000 Li 


LITERA 


București 


At 
Editura Litera 
tel.: 0374 82 66 35; 021 319 63 90; 031 425 16 19 
e-mail: contact@litera.ro 
www.litera.ro 


IN CORPORE 
De la corpul păgân la trupul creștin 
în Antichitatea târzie 
Marius Lazurca 


Copyright © 2022 Grup Media Litera 
Toate drepturile rezervate 


Editor: Vidraşcu şi fiii 
Redactor: Valentina Tifin 
Copertă: Sorin Neamţu 
Tehnoredactare şi prepress: Ana Vârtosu 


Descrierea CIP a Bibliotecii Naţionale a României 
LAZURCA, MARIUS 

In corpore: de la corpul păgân la trupul creştin 

în Antichitatea târzie / Marius Lazurca. - 
București: Litera, 2022 

ISBN 978-606-33-9150-7 

2 

172 


Imaginea de pe coperta: detaliu din Cei patruzeci de 
mucenici din Sevastia, relief în fildeş, Constantinopol, 
secolul al X-lea, fotografie de Andreas Praefcke. 


CUPRINS 


LăMUrire: ER ER RTE DR dE se 9 

Mulţumiri ee ie aie at a a E EEE aa ne Dale le PURE RES iat 15 

Introducere: EEE TERRES A aaa a tetiere tit a at da ta 19 

|. CORPUL. SUBIECT ȘI METODĂ ..................................... 29 

1. GRIJA FAȚĂ DE CORP. SUBIECTUL CERCETĂRII .................... 29 

1.1. Terapii ale sufletului și ale corpului ........................... 29 

1.2. Salvarea corpului și asufletului............................... 49 

2. O ANTROPOLOGIE ISTORICĂ A CORPULUI. METODA ............. 58 

2.1: -0biectul:Care:corp2 sienne nee drain 58 

2.2. Corpul și tradiția sensului .................................... 61 

2.3. Tehnicile corpului: Marcel Mauss ............................. 66 

2.4. Natura ca punct de plecare: Ruth Benedict ................... 69 

2.5. De la celălalt la sine: Margaret Mead .......................... 70 

2.6. Corpul „feminist“: Gerda Lerner .............................. 73 

2:72 CONClUZII; EE ERNST a OR RCE Mer 77 

||. HERMENEUTICI SECULARE ALE CORPORALITĂȚII ................. 81 
1. CORPUL ȘI PUTEREA. O PERSPECTIVĂ 

ASUPRA';ANTROPOLOGIEI STOICE:- as oa ea ee tea oa e a a 81 

TE Preambule EEE SR RS RE a a eta a aa a alea DOE aia 81 

1.2. Stăpânirea corpului, terapia sufletului ........................ 86 

13. Edücatið elitei ssar na cea a aaa a DUR cotei atasa e cetei Re Lee 93 

1.4. Etică şi antropologie ........................................ 105 

1.5. Corpul ca instrument ....................................... 113 

1:6.;.CONCIUZIi: 4 e aa RE e a ed na oi a iba atata 123 

DE ORPULSI, LEGEA azi San e ara toate ata aa Adi a aa arăt 125 

2.1. Pudor et castitas: precizări preliminare ...................... 125 


2.2. De la Augustus la Constantin ................................ 130 


2.3. Pedepsirea adulterului ...................................... 134 


2.4. Perspectiva creștină ........................................ 139 
2.5. După Constantin: subiectul influenţei creștine ............... 155 
2G.ACONClUZII EE a e el av e ca bata al e ai ao e a rte Re 167 
III. HERMENEUTICI RELIGIOASE ALE CORPULUI ..................... 173 
IE ORP-SIRREMELEAŢI E ESENISM UL SR RS esa aaa tn mes Baa 173 
141»: Preambül Rens sati at ae ar ee O DS 173 
1.2. Un fenomendecontact ..................................... 178 
1.3. Oteologie a separării ....................................... 182 
154 CRÜPIUTARL AE NE E A te E E RE dal 185 
15. Tradiție:și: puritate” 2 te e oi ne I E ace aa 190 
1.6. Un templu pentru sfârşitul timpurilor ....................... 193 
1.7. Atleti preoţi, combatanți ................................... 196 
1.8. „Fiţi sfinţi, căci si Eu sunt Sfânt...” ........................... 203 
1:9: Eo AO rA er RE RS 2 ae ea e ee ea BD a ia Eau tata 212 

2. CORINT. CORPUL ÎN ANTROPOLOGIA PAULINĂ ...........,..... 215 
2.1: Subiectul netr RE ai eee aaa aa ae ES 9 A A 215 
DD LOCU ee EME arate e piata ai ac aia et aaa el atacă 218 
2.3. Apariţia Bisericii din Corint .................................. 221 
ZAMENE EE i ofere sita ezite aa ARNE Aaa E 224 
2:5: Gruparea lui Apollo: ei eee E dense. 227 
2:6:Ccorpulințelepii: 2 200 ce paie RE RER Per Ter aa a a aia la a 233 
2.7. JrupulluiiHristos; sein ace e ae ia Sa aa a Nate 238 
2.8. Corint - o privire sociologică ................................ 246 
2:9COIDuilicrești n ere cesare o Baal a Re E haină ala 253 
2:10 €oneluzii pia e ae atare ate etala ne ee dt ae à 261 
3 OINOUAPROFEI EDER TUI ANI a e e aaa a ine astazi 265 
3:1 Continuitatea n ere rase CR acte a dotata at a 265 
3.2. Din Arbadau la Cartagina ................................... 270 
3::3: Paracleţi:discipulus: e aie Re aaa annees 277 
3.4. lertare sau excludere ....................................... 289 
35: CONClUZIii:z ES sea a me te atatea Utd e ast hot Atta a te 299 
Concluzii, ER aus ae Stă de ame ara ea cade Saad da Pa aaa aaa ARE aa ae 307 


Bibliografie: iam ratate are eta dateaza en nas 317 


Pärintilor mei 


LĂMURIRE 


Orice scriere, oricât de sofisticată în argumentatie sau de complexă în 
desfășurare, pleacă adesea de la o întrebare foarte simplă, de la un fel 
de nedumerire originară. Întregul itinerar al autorului, rationamentele, 
seria argumentelor, demonstrațiile sale s-ar subordona astfel acestui 
gând iniţial a cărui lămurire nu mai putea fi amânată. Dacă aşa stau cu 
adevărat lucrurile - cum sunt foarte înclinat să cred —, dezvăluirea acestei 
chestiuni prime, a întrebării motrice ar face firesc parte din obligaţiile 
minimale ale oricărui autor. Această exigentä, oricum de neocolit, 
devine cu adevărat irepresibilă, dacă scrierea în cauză întâlneşte, meritat 
sau altminteri, şansa tiparului. În lumina acestei obligaţii, meritul unei 
cărți s-ar măsura inclusiv prin ponderea sau urgenţa acestei nelămuriri 
iniţiale, supuse, în volum, unei investigații extinse. 

În ceea ce mă priveşte, atunci când, în urmă cu mulţi ani, m-am 
lansat în cercetarea soldată cu volumul de față, am plecat de la întreba- 
rea, cu adevărat enormă, caraghioasă poate în naivitatea ei: cum a fost 
creştinismul posibil? Această întrebare are desigur stridenta - şi riscu- 
rile - oricărei chestionări a evidenţei. Ceea ce este în mod coplesitor, 
monumental prezent dobândeşte în conştiinţa comună profilul 
necesității și aerul vesniciei. În ceea ce priveşte creştinismul, ca om cre- 
dincios, sunt oricând gata să admit că succesul istoric al creştinismului 
e providential, anticipat şi condus așadar de o logică extramundană, 
sustras de asemenea dinamicii aparent entropice a tuturor celorlalte 
fenomene istorice. Si totuși, fiindcă nu puteam să scriu o carte de 
teologie, am tradus în termenii ştiinţelor umane întrebarea de mai sus. 
Eram desigur pregătit să cred că aventura istorică a creştinismului echi- 
valează cu acţiunea în timp a lui Dumnezeu Întrupat. În contextul unui 
exercițiu academic, a trebuit totuși să şi cercetez modul în care s-a impus 
o mişcare religioasă insignifiantă, marginală prin comparaţie cu ceea ce 
conta cu adevărat - politic, social si religios - în lumea romană a înce- 
putului de eră. Cum această nouă sectă iudaică, destinată potrivit logicii 

pur omenești la desăvârșită uitare, a cucerit într-un răstimp relativ scurt 
avanscena istoriei, pentru a nu o mai părăsi de atunci? Supus rigorilor 
ştiinţelor omului, mi-am impus să investighez miracolul creşterii rapide 
a noii credinţe etsi Deus non daretur, ca şi cum Dumnezeu nu ar exista, 
apriori convins totuși că Logosul divin e sursa nedezmintitä - si nu 
dezmintirea perpetuă - a logicii istoriei sau chiar minții omeneşti. 
Dincolo de misterul, în fond impenetrabil, al oricărei intervenții a 
lui Dumnezeu în istorie, răspunsul la întrebarea pe care mi-am pus-o 
echivala cu investigarea condiţiilor - ideologice, culturale, sociale 
ş.a.m.d. - care au făcut triumful istoric al creştinismului posibil. Cum a 
devenit convingător un mesaj rostit în aramaică, în termenii unei culturi 
religioase foarte specifice, de o şocantă, inadmisibilă adesea, noutate 
pentru sensibilitatea unui cetățean obișnuit, educat sau nu, al Imperiu- 
lui? Pentru a avea o imagine, fie şi aproximativă, a noutätii predicatiei 
creștine, ar trebui să păstrăm în minte parcursul apostolului Pavel. 
Adversitatea sa iniţială față de „galileeni“ măsura tocmai diferența pe 
care el însuși o resimțea între mesajul acestora și vechea tradiţie iudaică, 
al cărei expert se şi proclama de altfel, cu nedisimulată siguranţă de sine. 
Mai departe, tensiunile iscate în comunităţile iudaice din jurul Medite- 
ranei din pricina predicatorilor Evangheliei demonstrează şi ele că noua 
credinţă era întâmpinată cu rezerve, adesea cu ostilitate, chiar în sânul 
culturii din care s-a născut si către care trimitea prin toate referintele 
invocate, explicit sau nu. Reformulând chestiunea inițială, am putea să 
ne întrebăm: cum un fenomen dublu marginal - o mișcare dizidentă 
(creştinismul) în interiorul unei comunități minoritare? (iudeii) - a putut 
înfrânge rezistența, adesea violentă, a culturii greco-romane imperiale? 
Sigur, întrebarea de mai sus nu e nouă, după cum, ştiu prea bine, nu 
sunt în întregime noi nici răspunsurile, directe sau mijlocite, pe care 
această carte le avansează. În generaţia apostolilor, mai cu seamă Sfântul 


1 Fapte 22:3. 

2 Încercările de a estima ponderea comunităţii iudaice în Imperiu au fost nume- 
roase și au produs rezultate foarte diferite: între un maxim de 2% și o valoare 
subunitară din întreaga populaţie a Romei imperiale. A se vedea, între multe 
altele, articolul lui Leonard V. Rutgers „Reflections on the demography of the 
Jewish community in Ancient Rome“, accesibil la http://www.cgeh.nl/sites/ 
default/files/Rutger_Jews_Rome.pdf. 

Pavel se străduieşte - în Areopag', de pildă - să arate cum intuitiile cele 
mai adânci ale culturii antice anticipează evayyeiia, Vestea cea Bună. 
Mai târziu, în următoarele două secole, va veni rândul apologetilor să 
indice elitelor culte ale Imperiului că paideia morală si metafizică a 
lumii vechi îşi găseşte cu adevărat implinirea în adevărata filozofie (vera 
philosophia) actualizată de întruparea Logosului divin?. E iarăşi adevă- 
rat că acest dialog al creştinismului cu lumea culturală înconjurătoare 
nu a încetat odată cu Edictul de la Milan si că el e şi azi la fel de actual ca 
întotdeauna. În fond, întruparea Vestii celei Bune în carnea diverselor 
orizonturi istorice si culturale care-o găzduiesc si pe care le transformă 
e probabil un proces echivalent Istoriei înseși în ultimele două milenii. 

Cultura noastră, în interiorul şi în numelecăreia această carte se scrie, 
e în fond rezultatul acestui dialog bimilenar, al acestui efort nicicând 
întrerupt de a aproxima în cuvinte omeneşti Cuvântul lui Dumnezeu. 
În logica lui Gadamer”, putem să ne întrebăm azi cum de creștinismul a 
fost posibil tocmai fiindcă însuşi creștinismul ne-a furnizat noțiunile și 
instrumentele de a-lidentifica în istorie, de a-l scoate la lumină si de a face 
astfel din trecutul lui sursa necesară a prezentului nostru. În acest punct, 
o întrebare irepresibilă priveşte tocmai setul de instrumente conceptuale 
prin care creştinismul face posibilă inteligibilitatea sa, atunci, acum şi 
în cursivitatea timpului culturii. Când m-am lansat în aventura acestei 
cercetări, mi s-a părut că pot identifica în întrupare notiunea-cheie pe 
care creştinismul o introduce în cultură și care, intuiam, ar explica atât 
şocul initial pe care noua credinţă l-a produs, cât si - paradoxal - rețeta 
succesului său istoric. Redus la esenţă, creştinismul este probabil asta: 
vestea, neindoios bună, că Dumnezeu - neînceput si fără de sfârşit, sursa 
necesară a tot ce e contingent - s-a îmbrăcat în trup de carne si a vorbit 
Omului din chiar sânul condiţiei omeneşti. 


1 Fapte 17:16-34. 

2 Ideea că doar creștinismul e împlinirea venerabilei tradiţii filozofice e, de 
pildă, una din temele expuse de lustin Martirul si Filozoful în Dialog cu iudeul 
Trifon (vezi: Apologeti de limbă greacă, Editura Institutului Biblic si de Misiune 
al Bisericii Ortodoxe Române, București, 1997). 

3 Am în vedere mai cu seamă conceptul de wirkungsgeschichtliches Bewußtsein 
(conştiinţa eficacitätii istorice) şi ideea lui Gadamer, din Adevăr și metodă, 
că actul interpretării unui obiect cultural e apriori condiționat de efectele 
chiar acestui obiect asupra conștiinței hermeneutice a interpretului însuși. 
Altfel spus, înțelegem creştinismul graţie instrumentelor cognitive pe care 
creştinismul însuși, de-a lungul istoriei sale, ni le-a furnizat. 

Corpul părea să fie aşadar cheia, punctul privilegiat de acces către 
zorii nașterii creştinismului si explicaţia reușitei sale în Istorie. Despre 
centralitatea conceptului întrupării în toate domeniile teologiei creștine - 
de la dogmatică la ecleziologie - ar fi probabil inutil să pomenesc. Mi-e 
greu, într-adevăr, să identific în creştinism ceva disociat, în primă sau 
ultimă instanţă, de ideea că Dumnezeu adevărat s-a făcut om adevărat 
prin întrupare. Pe cale de consecință, dacă trupul ocupa un asemenea loc 
privilegiat în creştinism, tot el trebuia în mod necesar să ascundă si taina 
succesului rapid al noii credințe în lumea romană a Antichității târzii. 
Intuitia mea inițială îmi spunea că trupul creştin era tocmai suprafața 
de contact, epiderma dacă doriți, cu întregul corpus de idei, practici, 
credinţe care formau, în toată diversitatea ei, cultura vechii Europe. 

Aşa am pornit prin urmare la drum, înarmat cu gândul că, în ciuda 
stuporii inițiale, lumea antică era totuşi pregătită de o lungă tradiție 
filozofică si de un ethos specific să tolereze, imbrätiseze și, în fine, 
exalte ideea creştină a întrupării. Odată fixat acest incipit, totul deve- 
nea mai simplu, întreaga materie părelnic anarhică a vremurilor tre- 
cute se ordona miraculos sub efectul, în fond banal, al acestui principiu 
de cercetare. Tot ce trebuia să fac era, prin urmare, să urmăresc ideile 
şi practicile asociate corporalitätii în fenomenele culturale, sociale, 
politice şi religioase cu care, până la deplina sa acceptare în secolul IV, 
creştinismul a venit în contact. Si aşteptam, desigur, ca această anchetă 
polivalentă să-mi livreze răspunsul la naiva întrebare inițială: cum a 
fost creştinismul posibil? Cartea de față este așadar desfășurarea - de 
multe ori anevoioasă, adesea sincopată - a acestei investigaţii, în căuta- 
rea unui răspuns plauzibil la imprudenta întrebare inaugurală. 

Una dintre ideile pe care, destul de repede, acest volum le va da în 
vileag priveşte natura paradoxală a corpului, plasat la frontiera dintre 
individual si social, dintre personal si comunitar, într-un mod care 
ne apare azi de la sine înţeles, deși nu a fost mereu așa. Pe de o parte, 
corpul e așadar prima indicație a existenței individuale, mărturie 
indubitabilă a unei prezențe în spațiu şi timp. „În carne si oase“ indică 
tocmai asta: o prezenţă, eventual „în persoană“, certă, de neratat. Dar 
tot expresii idiomatice, adică vechi sedimentări ale înțelesului, trimit 
şi către un alt sens al corpului. „A face corp comun“, „spirit de corp“, 
„corp diplomatic“ sau, în fine, „de balet“ și „de armată“ indică limpede 
semnificația plurală a trupului, capacitatea lui intrinsecă de a susține 
tranziţia firească de la individual și personal la social şi comunitar. 

Una dintre tezele acestei cercetări este că sensul paradoxal al corpului 
se generalizează, cultural vorbind, în chiar perioada studiată aici, adică 
în primele aproximativ trei secole de la nașterea lui Hristos. O epocă 
în care, vorbind metaforic, omul se desprinde progresiv de noțiunea că 
are un trup, pentru a imbrätisa convingerea că este un corp. Gândul că 
trupul este un obiect inert - indiferent sau, eventual, nedemn - împie- 
dică emergenta ideii care face din corpul individual temeiul solidarității 
comunitare. Într-adevăr, simpla intuiție pare să indice că fără deplina 
acceptare a naturii sale corporale, a intimitätii esenţiale cu propriul 
trup, omul generic va avea dificultăți să-și imagineze grupul din care 
face parte, sau umanitatea înseși, drept corpul plural, în mod natural 
solidar, format din trupurile indivizilor similari și unici. 

Am încercat să pun sugestia aceastei tranzitii culturale în chiar 
titlul acestui volum: In corpore. De la corpul păgân la trupul creștin în 
Antichitatea târzie. Cum se ştie, in corpore înseamnă în egală măsură 
„în corp", dar şi „în comun, laolaltă, în grup“. Pentru cercetarea de faţă, 
mi s-a părut aşadar sugestiv că expresia in corpore acoperă, în sens 
literal, si evidența unui trup individual, strict circumscris, dar si, prin 
sensul figurat, realitatea comunitară ascunsă potenţial în orice corp. 
În fine, subtitlul ales pentru volum indică promisiunea de a urmări 
tranziţia de la lumea păgână la universul creştin din punctul privilegiat 
de observaţie reprezentat de ideile şi practicile asociate corporalitätii 
umane în cultura ultimei secvențe a Antichității europene. 

Un ultim gând. Această carte nu are un public privilegiat. Deşi aşezat 
la frontiera dintre istoriografie şi antropologie, acest volum are ambiția — 
sau poate doar vanitatea - de a se adresa unui cititor generic: educat, 
suficient de curios si dispus să zăbovească intelectual o vreme în zorii 
decisivi ai culturii noastre. Tinta mea e, așadar, un lector al cărui spectru 
de intereseintelectuale cuprinde istoria antică, antropologia socială, filo- 
zofia stoică, legislaţia conjugală a epocii, vechea tradiție medicală si, în 
fine, fenomenul tranziției de la iudaism la creştinismul primar. Punctul 
de convergență al acestei tematici, diverse totuşi, e corpul: ideile despre 
el, practicile care-l angajează, comunităţile pe care le fondează și susține. 

Corpul va fi, în această carte, ancora perpetuă a cititorului meu 
generic. Acestui cititor îi promit că, la capătul aventurii comune, va avea 
despre lumea de azi, graţie celei de ieri, o idee mai limpede. Şi poate - 
cine ştie? - chiar mai frumoasă. 


MULTUMIRI 


Studiul preliminar și redactarea propriu-zisă a acestei cărți s-au 
consumat în anii pregătirii tezei de doctorat în antropologie-istorie 
la Universitatea Sorbona - Paris IV. Prin urmare, ceea ce se livrează 
astăzi tiparului a făcut obiectul studiilor mele doctorale, parcurse în 
compania și sub tutela regretatului profesor Michel Meslin, unul dintre 
pionierii disciplinei și preşedintele onorific, multi ani, al Universităţii 
Sorbona. Se cuvine să închin primul gând de gratitudine sub care stă 
acest volum memoriei Profesorului Meslin, fără ale cărui generozitate 
şi răbdare itinerariul meu științific nu ar fi ajuns niciodată la liman. 
Le sunt de asemenea recunoscător membrilor juriului doctoral pentru 
atenţia critică și erudită pe care au mobilizat-o în aprecierea - din 
fericire superlativă - a cercetării de față. 

Ca pentru a confirma dictonul latin, şi această carte a avut un 
destin, nu de puţine ori sinuos, adesea imprevizibil. Încheiat, în ver- 
siunea franceză, în 2003, acest volum devine deplin public, iată, după 
aproape două decenii. Este deceniul în care s-a consumat abandonarea 
carierei academice și intrarea mea în serviciul public al României. Ca 
funcționar şi, mai apoi, ca agent diplomatic, mi-a fost mult mai greu 
să mă dedic traducerii si adaptării la piaţa intelectuală românească a 
studiului de față. Din fericire, i-am avut alături pe Cătălin Lazurca și 
Robert Lazu, care m-au asistat în această întreprindere nu lipsită de 
dificultăți. Îi rog să primească aici expresia formală a multumirilor 
mele. Pe cititori îi asigur că imperfectiunile versiunii româneşti îmi 
sunt imputabile în exclusivitate. 

Îmi face multă plăcere să evoc una dintre contribuțiile esențiale la 
succesul tezei mele de doctorat şi la apariția acestei cărți. Îi datorez 
profesorului Andrei Pleşu, fondatorul New Europe College (NEC) din 
Bucureşti, posibilitatea de a continua munca la acest studiu, ca fellowal 
Colegiului. Sub tutela domniei sale, în compania directorului ştiinţific 

Anca Oroveanu, ca beneficiar al condiţiilor optime de studiu asigurate 
de staff-ul condus de Marina Hasnas, și, în fine, alături de ceilalţi bur- 
sieri ai NEC, am putut duce la bun sfârșit o cercetare relativ ambițioasă. 
Le adresez tuturor rugămintea să se simtă pärtasi la isprava mea. 

După părăsirea carierei universitare, nu aş fi avut energia sau 
motivaţia de a finaliza doctoratul în lipsa îndemnului sever al lui Teodor 
Baconschi de a încheia cele începute. Faptul de a fi fost suficientă o 
singură asemenea exortatie spune totul despre natura sentimentelor 
care mă leagă de fostul coleg sorbonard si, mai târziu, de fostul meu 
şef la Ministerul Afacerilor Externe. 

Orice doctorat este, înainte de toate, finalizarea unui parcurs uni- 
versitar. Prin urmare, mă simt dator să le exprim aici deplina mea gra- 
titudine dascălilor şi, peste ani, colegilor mei de la Universitatea de Vest 
din Timişoara, cu precădere celor de la Facultatea de Limbi Romanice. I 
se cuvine un cuvânt special de recunoștință profesoarei Otilia Hedesan, 
sub ghidajul căreia am învățat fundamentele disciplinei antropologice. 
În egală măsură, le datorez gândul meu recunoscător profesorilor 
Adriana Babeti, Livius Ciocârlie, Cornel Ungureanu, Mircea Mihäies 
şi Smaranda Vultur care m-au încurajat energic şi generos de-a lungul 
anilor de ucenicie în umanioare. Închei acest paragraf cu expresia unei 
adânci gratitudini față de dascălul meu de studii greco-latine, profeso- 
rul Ion Pătrulescu, pentru competenţa, deopotrivă surâzătoare și aspră, 
cu care m-a introdus, pe cât puteam primi, în paideia clasică. 

Am ajuns la Sorbona ca elev străin al École Normale Supérieure, în 
cadrul unui program destinat să exporte în România excelența bisecu- 
larä a celebrei grande école pariziene. Conceput de profesorii Violette 
Rey (membră de onoare a Academiei Române) şi Christian Duhamel, 
acest program a oferit mai multor zeci de tineri români privilegiul, de 
multe ori nesperat, al unor studii la cel mai înalt nivel ştiinţific. Această 
carte ar fi fost cu neputinţă în absenţa acestui extraordinar stimulent. 

Redactarea cercetării care face obiectul acestui volum s-a făcut 
intermitent, în scurte sejururi de studiu intensiv. Am fost, în rânduri 
succesive, oaspetele mai multor instituții științifice de a căror bibliotecă 
şi atmosferă studioasă am profitat din plin. În acest sens, aș dori să fac 
aici cunoscute multumirile mele adresate părintelui Nicolas Stebbing 
CR, graţie diligentelor căruia am putut petrece câteva săptămâni 
rodnice la College of the Resurrection din Mirfield, Marea Britanie. 

O gazdă la fel de primitoare mi-a fost si Gladstone Residential Library 
din Hawarden, al cărei extraordinar fond de carte teologică, filozofică 
şi istorică a jucat un rol hotărâtor în documentarea premergătoare 
acestei cărţi. Le adresez un cuvânt de gratitudine părintelui Michel 
Evdochimoff si preabunei sale soţii Marie-Claire pentru faptul de a-mi 
fi oferit găzduire şi sprijin în cursul unui scurt desant parizian dedicat 
acestei teze. Acelaşi sentiment de gratitudine, din acelaşi motiv, i-l 
datorez şi Anei-Maria Girleanu-Guichard, excelentă colegă și prietenă 
încă mai bună. În acelaşi sens, le rămân îndatorat Doinei şi lui Dimi- 
trie Cădere pentru sprijinul mereu generos pe care mi l-au dat, de-a 
lungul studiilor la Paris şi de atunci înainte. În fine, fac public în acest 
mod cuvântul meu de mulțumire adresat Ginei Bărănescu-Vasiliu si 
lui Adrian Vasiliu, în a căror casă am petrecut perioada de susținere 
propriu-zisă a tezei de doctorat din care s-a născut această carte. 

Îi sunt recunoscător lui Petre Guran, savant erudit si prieten drag, 
a cărui prezenţă la apărarea tezei mi-a comunicat un relativ aplomb si 
o oarecare dexteritate, într-o circumstantä supraîncärcatä emoțional. 
Îi mulţumesc de asemenea părintelui si profesorului Constantin Jinga 
pentru lunga lui toväräsie studioasă. 

Îi adresez recunoştinţa mea domnului Anatol Vidrașcu, directorul 
Editurii Litera, pentru generozitatea de a transforma în carte acest 
text academic si, mai ales, pentru că mi-a oferit prilejul reconectării, 
fie şi vremelnice, la secvenţa universitară a propriei mele biografii. 
Îi mulţumesc de asemenea Anei Vârtosu, fără răbdarea competentă 
a căreia acest volum nu ar fi ajuns până în acest punct. 

Ajung în final la ce e mai important. Nici teza de doctorat, nici 
acest volum nu s-ar fi făcut fără susținerea, deopotrivă afectuoasă și 
exigentă, a soției Mirela. Ea a purtat - fie şi prin ricoseu - greutăţile, 
singurătatea, îndepărtarea si lipsurile pe care, asemenea oricărei 
isprăvi omeneşti, și aceasta le-a prilejuit. Îl rog pe cititorul acestei cărți 
să-i dedice Mirelei, alături de mine, bunele sentimente pe care lectura 
i le va putea suscita. Pe acelaşi cititor îl mai rog să-mi atribuie doar mie 
neajunsurile acestui volum. 


MARIUS LAZURCA 
Ciudad de Mexico, ianuarie 2022 


INTRODUCERE 


În acest volum ne propunem să studiem sensurile si funcţiile sociale cele 
mai importante ale corporalitätii, așa cum au apărut în lumea romană de 
la începutul Imperiului. Plecăm de la evidența numărului considerabil 
de documente - opere literare sau artistice, doctrine si practici religi- 
oase, tehnici medicale si texte juridice - care ilustrează această tematică. 

O primă selecție metodologică priveşte documentele pe care le 
vom lua în considerare în cursul acestei analize. Am găsit util să 
focalizăm studiul nostru mai cu seamă asupra textelor care pro- 
pun, direct sau mijlocit, explicit sau insinuat, teorii asupra naturii, 
funcţiilor şi sensurilor corpului uman. Ni s-a părut că documentele 
scrise oferă posibilităţile cele mai promițătoare pentru punerea în 
act a unei hermeneutici istorice şi antropologice a corporalitätii. În 
ceea ce ne priveşte, credem că orice text este esențialmente un obiect 
social care întreține raporturi de condiționare cu grupul sau comuni- 
tatea care l-a produs. Considerat în interiorul une scheme cauzale, un 
text scris este deopotrivă un efect al contextului istoric si cultural al 
apariţiei sale, dar si una dintre cauzele procesului de schimbare care 
marchează necontenit acelaşi context. 

Furnizând informaţii despre trecutul, prezentul si devenirea posi- 
bilă a unei comunităţi, orice text ar putea constitui ocazia unei abordări 
multiple - retrospective, descriptive și prospective - şi ar putea întemeia 
posibilitatea de a surprinde procesul istoric în întreaga sa complexitate. 

Tipologia materialelor studiate va fi relativ diversă: texte filozo- 
fice, religioase, juridice şi medicale, ivite în aria culturală definită 
geografic prin limitele Imperiului Roman. Această tipologie multiplă 
a documentelor nu va compromite, sperăm, convergenta analizelor 
specifice: plecăm de la ipoteza că reflectiile diverse asupra naturii si 
rolurilor corporalitätii au avut o influență considerabilă asupra trans- 
formărilor suferite de cultura romană în perioada studiată. 

În această epocă, hermeneutica trupului este chemată să livreze 
răspunsuri şi soluţii la chestiuni din cele mai diverse, mergând de 
la definirea unei etici a puterii pentru aristocrația romană până la 
fondarea structurilor instituționale ale Bisericii. Obiectivul nostru 
este să analizăm câteva dintre fenomenele culturale majore ale epocii 
pentru a desluși rolurile interpretărilor dedicate corporalității în chiar 
geneza acestor fenomene. Credem că fapte de cultură atât de distincte 
precum stoicismul, legislaţia conjugală, ideologia medicinei imperiale, 
antropologia Sfântului apostol Pavel etc. converg asupra unui punct 
fundamental: importanța acordată semnificatiilor corporalitätii. 

O perioadă atât de lungă și o problematică atât de complexă ne-au 
obligat să preferăm o abordare aprofundată si analitică unui demers 
amplu si descriptiv. Pe cale de consecinţă, dintre fenomenele culturale 
ale perioadei alese, ne-am oprit la cele mai bine documentate prin texte. 
În al doilea rând, din grija de a nu reduce analiza noastră la o herme- 
neutică pur „literară“, dintre materialele scrise disponibile le-am ales 
pe cele ale căror efecte sociale concrete au putut fi cel mai limpede des- 
prinse. Am privilegiat prin urmare textele în care tema corporalitätii 
era cel mai generos ilustrată și în care mecanismele de creativitate cul- 
turală erau cele mai vizibile. Am preferat textele care făceau din tema 
lor principală - o reprezentare specifică a corporalitätii - un punct de 
acces către alte fenomene culturale: constituirea unor comportamente 
şi a unor coduri etice sau politice, structurări instituționale, conflicte 
sau rupturi în sau între comunități culturale etc. 

Din punct de vedere metodologic, o descriere elementară a demer- 
sului nostru ar trebui să pună în evidență caracterul său dublu, deo- 
potrivă istoriografic şi antropologic. Descrierea istorică a faptelor 
selecționate va trebui să furnizeze temeiul și materia pentru oanaliză de 
tip antropologic. Ceea ce ne insteresează este să punem în relief proce- 
sele care au condus, plecând de la o anumită înţelegere a corporalitätii, 
la apariția unor comportamente, structuri instituționale, discursuri 
şi concepte noi. Prin analiza noastră, sperăm să putem demonstra că 
hermeneutica trupului este unul din instrumentele cele mai eficace 
ale creativităţii culturale. 


După enuntarea abstractă a opțiunilor metodologice, s-ar cuveni să 
facem un rezumat al problematicii noastre, plecând de la un exemplu al 

cărui avantaj este de a fi deopotrivă elocvent și celebru. Sfântul Antonie 
cel Mare, „tatăl monahilor“, era un simplu țăran, vorbitor doar al lim- 
bii copte şi cititor în exclusivitate al Scripturilor. Și totuși, importanța 
lui pentru răspândirea în universul mediteranean a unui nou stil de 
viață a fost considerabilă. Exemplul său s-a dovedit contagios: cam 
în aceeași perioadă, un alt egiptean, Pahomie, pune temeiurile vieții 
monastice de obşte. Rezultatul? Spre sfârșitul secolului IV, mănăstirile 
pahomiene adăposteau mai mult de şapte mii de călugări. 

Aceste cazuri nu descriu un fenomen local strict circumscris şi 
fără efecte în spaţiile limitrofe. Ele nu reprezintă, în opinia noastră, 
un răspuns la criza economicăregională sau la schimbări ideologice la 
scara unei singure provincii a Imperiului. Apariția monahismului este 
mai curând expresia unei transformări mai ample, antrenând întregul 
spațiu mediteranean. Aceşti țărani egipteni, nevorbitori de greacă sau 
latină, ştiau totuși să se facă înțeleși.! Comportamentul lor nu era pur 
„idiomatic“, ci se lăsa tradus în termenii şi conceptele unei mentalități 
colective: la mai puţin de un deceniu de la moartea sfântului Antonie, 
Melania, o bogată matroană romană, văduvă din tinereţe, decide să-şi 
lase fiul la Roma pentru a imbrätisa „viața îngerească“ în Tara Sfântă, 
aproape de Muntele Măslinilor. Câţiva ani mai târziu, Paladie, un 
tânăr de familie bună si de-o aleasă cultură, decide si el să urmeze 
şcoala pustiei. Va transforma ruptura de lume si asceza într-o pregä- 
tire pentru cariera ecleziastică la care va fi mai târziu chemat. 


Confruntarea dintre Sfântul Antonie și câţiva filozofi păgâni ipostaziază în 
fond întâlnirea dintre cele două lumi, universul greco-latin și creștinism, 
două lumi care intră în contact si încep să caute limbajul comun al unui 
posibil dialog: „Era de-o mare înțelepciune. Și, lucru de mirare, fără să fi 
studiat, era pătrunzător si inteligent. Într-o zi doi filozofi păgâni veniră să-l 
vadă pe Antonie pentru a-l ispiti. Locuia pe atunci în muntele din afară. Dar 
el, înțelegând de pe fețele lor cu cine avea de-a face, ieşi la ei și le spuse prin- 
tr-un tälmaci ‘De ce v-aţi obosit atât, filozofilor, pentru a vedea un prost?" 
Ei răspunseră că nu era prost, ci foarte înțelept. El le spuse atunci: 'Dacă ati 
venit la un prost, osteneala voastră e zadarnică, dar dacă mă credeţi înțelept, 
faceti-và ca mine. Se cuvine într-adevăr să urmăm binele. Dacă eu aș fi venit 
la voi, as fi făcut ca voi, dar fiindcă ati venit voi la mine, faceti-và ca mine: eu 
sunt creștin. Filozofii plecară lăudându-l, fiindcă vedeau că până și dracii se 
temeau de Antonie.“, Sfântul Atanasie al Alexandriei, Viaţa lui Antonie, 73, 1, 
introducere, ediție critică, traducere, note și indice de G.J.M. Bartelink, Paris, 
Cerf, coll. «Sources Chrétiennes», nr. 400, 1994. 

Descrierea contextului ideologic si istoric al Imperiului Roman al 
primelor secole creştine ar putea demara cu întrebarea următoare: 
cum s-ar putea explica fascinația unei matroane romane si a unui 
tânăr admirator al lui Platon! pentru modelul de viață al unor bărbaţi 
atât de îndepărtați de universul vieţii lor, de statutul lor social şi de 
preferințele lor intelectuale? Care era codul comun al tuturor acestora, 
cod care permitea comunicarea între ei? Căutarea acestui limbaj ne 
va conduce la descoperirea marilor linii ale unui context ideologic, 
religios si social care a făcut posibilă înţelegerea lor reciprocă. 


Pentru a da o imagine coerentă problematicii care ne interesează, tre- 
buie să luăm în considerare mai multe tendinţe convergente. Se cuvine 
să menţionăm mai întâi înclinația către austeritate şi chiar asceză care 
se observă în mediile păgâne, mai cu seamă sub influența curentelor 
filozofice?. La aceasta ar trebui să adăugăm îndată consecinţele durabile 
ale felului de viață prescris aristocrației greceşti sau romane de către o 
practică medicală ale cărei date esenţiale pot fi ușor reconstituite”. Un 
al treilea element important pentru analiza noastră este crearea progre- 
sivă, începând cu Augustus, a unei noi legislații conjugale, un fenomen 
sincronizat cu efectul acțiunii în comun a filozofilor şi medicilor asupra 
mentalitätii romane. În al patrulea rând, vom avea în vedere modificarea 
nevoilor şi practicilor religioase, în mod manifest mai ales începând cu 
secolul III d.Hr. Trăsăturile principale ale noii religiozitäti sunt: un senti- 
ment din ce în ce mai vizibil al rupturii între un univers interior bogat şi 
preţios si lumea exterioară“, o atenție din ce în ce mai evidentă acordată 


1 Cartea lui Paladie despre viața Sfântului loan Gură-de-aur, Dialogus de vita 
S. Johanni Chrysostomi, a avut drept model Phaidon al lui Platon. 

2 M. Meslin, L'Homme Romain: des origines au I*! siècle de notre ère, Bruxelles, 
Complexe, 1985, p. 143-163. 

3 A se vedea, între alţii, J. Pigeaud, La Maladie de l'âme. Etude sur la relation de 
l'âme et du corps dans la tradition médico-philosophique antique, Paris, Les 
Belles Lettres, 1981 si D. Gourevitch, Le mal d'être femme (ou la femme et la 
médecine dans la Rome antique), Paris, Les Belles Lettres, 1984. 

4 „Mai întăi, individul a avut sentimentul din ce în ce mai acut de a poseda în 
el însuși ceva deopotrivă valoros și totuși dureros de distinct de lumea exte- 
rioară. După generații întregi de activitate publică aparent satisfăcătoare, 
era ca și cum fluxul care trecea ușor din universul interior al individului către 

angajamentului religios individual şi o creştere a interesului pentru 
credinţele si practicile asociate cu promisiunea mântuirii personale. 
Din conjugarea acestor tendințe culturale diverse s-a născut 
un curent de idei ale cărui amploare și consecințe nu s-ar putea 
explica decât prin efectul acţiunii lor comune asupra spiritului și 
trupului păgânilor si creştinilor din primele secole după Iisus Hristos. 
Motivatiile fiecăruia sunt desigur foarte diferite: în aparență nu există 
nimic în comun între îndemnurile la moderatia sexuală ale lui Soranus 
sau Ruphus din Efes si sfaturile apostolului Pavel. Si totuși, la nivelul 
practicilor, suprapunerile sunt cu putință. Anumiți autori, precum 
Michel Despland, studiind întâlnirea dintre cele două concepţii des- 
pre corp - a medicilor si filozofilor păgâni, pe de-o parte, si a autorilor 
creștini, pe de alta -, preferă să pună accentul pe ruptura produsă de 
apariţia creştinismului si, mai mult, fac din această ruptură semnul 
însuşi al schimbării de paradigmă care s-a produs.? Fără a neglija 
dimensiunea faliei, în studiul nostru am ales să privilegiem punctele 
de continuitate între cele două universuri culturale, fiindcă în absența 
acestor zone de contact prezentarea marilor procese de transformare 
a culturii romane în primele secole după Hristos ar fi fost dificilă.? 
Dacă dorim să înțelegem convertirea Melaniei sau a lui Paladie, 
va trebui să încercăm să analizăm felul în care s-a produs adoptarea 
modelului creştin de viaţă ascetică de către anumiți membri ai elitei 
romane, pregătită în prealabil pentru aceasta de către învățătura 
filozofilor, prescriptiile medicilor şi deciziile legislative referitoare la 


lumea din afară ar fi fost întrerupt.“, P. Brown, The world of Late Antiquity. From 
Marcus Aurelius to Muhammad, London, Thames and Hudson, 1971, p. 51. 

' Evoluția creștinismului în Imperiul Roman se cuvine analizată în contextul 
acestei transformări a sentimentului religios. Trebuie pus de asemenea în 
evidenţă felul în care viziunea creştină asupra corporalitätii se armoniza cu 
„grija de sine“ caracteristică scrierilor filozofice și medicale. 

2 „Creștinarea Imperiul Roman e însoţită de o modificare în profunzime a stilului 
de viață: raportul față de corp și tematizarea sexualității par să fie în chiar mie- 
zul schimbării culturale realizate cu ocazia trecerii de la civilizația antică la cea a 
crestinilor.", M. Despland, Christianisme, dossier corps, Paris, Cerf, 1987, p. 31. 

3 Procesul de contact si de influenţă între păgânism si creștinism va fi examinat 
în secțiunile dedicate respectiv evoluției legislaţiei maritale romane (“Corpul 
și legea“) și conflictului dintre cele două viziuni antropologice ale comunității 
creştine din Corint (“Corint. Corpul în antropologia paulinä"). 

instituția conjugală. Convertirea acestor persoane eminente nu e, desi- 
gur, un indicator al unei metamorfoze rapide si complete a societăţii 
romane. Avem mai curând de-a face cu un proces în care cei doi poli se 
transformă într-un mod deopotrivă lent si reciproc. Nu ar trebui, prin 
urmare, să neglijăm adaptările suferite de reprezentările creştine ale 
corporalitätii într-un univers cultural radical diferit de lumea în care 
acestea s-au ivit. Pe de altă parte, ar fi eronat să acordăm atenţie doar 
similitudinii superficiale a ideilor şi practicilor şi să neglijăm distanța 
care separă cele două proiecte de viață: unul care caută moderatia si 
stăpânirea de sine din scrupul de igienă şi ecuanimitate şi, pe de altă 
parte, celălalt, întemeiat pe așteptarea unei plenitudini în raport cu 
care orice bucurie pământească e nesemnificativă. 


Filozofie a stăpânirii de sine, terapeutică a exceselor corpului, 
legislație dedicată controlului sexualității conjugale, religii ale iniţierii 
şi mântuirii - acestea sunt marile fenomene culturale pe care le vom 
trece în revistă mai pe îndelete! înainte de a le consacra analize aprofun- 
date. Efectul acţiunii comune a acestor fenomene distincte este apariția 
unei culturi noi, mai vizibil focalizată asupra nevoilor şi valorilor per- 
soanei. În termenii lui Peter Brown, aceste fenomene au contribuit la 
trecerea de la o „epocă a parităţii“ - întemeiată pe preeminenta colec- 
tivului asupra individualului — la o „epocă a ambiţiei“. În domeniul 
politic, această transformare se traduce printr-o concentrare, dublată 
de o „personalizare“ din ce în ce mai mare a puterii în mâinile unei 
elite foarte restrânse, obligate să mobilizeze toate resursele filozofiei şi 
religiei pentru a-și defini noul statut.? 

Toate marile fenomene culturale pe care le-am evocat - filozofie, 
medicină, religie, drept, politică - contribuie, fiecare în parte, la apariția 
unei noi reprezentări antropologice. E limpede că omul religiei romane 
tradiționale e radical diferit de creştinul convertit: are o altă înțelegere 


1 Vezi infra, capitolul „Grija față de corp. Subiectul cercetării“. 

? Paul Veyne explică apariţia acestei noi etici a aristocrației romane într-o 
manieră diferită, dacă nu chiar opusă: prin transformările ideologice si poli- 
tice conducând la „trecerea de la o aristocrație concurentialà (feudală, într-un 
fel, caracterizată prin rivalități feroce între clanuri) la o aristocrație de serviciu, 
în sânul căreia se face carieră graţie bunelor raporturi între egali.“ P. Veyne, La 
société romaine, Paris, Seuil, 1991, p. 91. 

de sine, alte repere, alte scopuri. Într-o manieră generală si uşor meta- 
forică, s-ar putea probabil afirma că omul Imperiului e mai preocupat 
de sine decât erau predecesorii săi. Încearcă să găsească în sine însuși 
rațiunea de a fi şi nu se mai concepe drept ineluctabil cuprins în fluxul 
unui destin colectiv. Întors către sine însuşi, el vede în propriul său corp 
una dintre primele probleme de solutionat. Ce este acest corp, care e 
natura sa, cum poate fi înțeles și cum poate fi adaptat noilor condiţii 
de viață? Corpul, credem, este locul geometric, spaţiul de contact al 
tuturor marilor curente ideologice despre care am amintit mai sus. El 
este nucleul de cristalizare al unui nou discurs antropologic si cel mai 
bun punct de observare al schimbării orizontului cultural petrecute în 
epocă. Înțelegerea acestor noi reprezentări ale corporalitätii constituie 
o excelentă cale de acces la întreaga dinamică a primelor secole creştine. 


Caracteristicile demersului nostru vor fi impuse, e limpede, de 
exigenţele temei alese şi de opţiunile metodologice precedând analiza. 
În primul rând, interpretarea noastră va recurge în mod privilegiat la 
texte, înțelese drept obiecte sociale, în sensul definit mai sus. Ambitia 
noastră principală va fi de a pune în evidenţă relații semnificative 
(sau semnificante, în sensul lui Sartre - cf. infra p. 59) vehiculate de 
documentele analizate. În acest sens, plecăm de la premisa că, într-un 
text, noțiunea de corporalitate se constituie la punctul de întâlnire a 
unor relaţii foarte complexe: de pildă, discursul filozofilor stoici asupra 
corpului poate fi înțeles doar dacă se iau în considerare realităţi foarte 
diferite, precum structurarea puterii politice la Roma, rolul educaţiei, 
definirea statutului elitei politice şi culturale în perioada Imperiului etc. 

În al doilea rând, ni se pare evident că semnificaţiile corpului se 
definesc pe fundalul unui context istoric si cultural specific: pune- 
rea în context va face așadar parte dintre exigenţele elementare ale 
analizelor noastre si se va întemeia pe premisa istoricitätii! oricărei 
definiţii a corporalitätii. 

În al treilea rând, demersul nostru va favoriza complementarita- 
tea metodelor și instrumentelor de analiză. Direcţiile principale ale 


' Däm acestei noțiuni sensul definit, între alții, de Hans-Georg Gadamer în car- 
tea sa Adevăr și Metodă. A se vedea importanța acestei noțiuni pentru consti- 
tuirea unei antropologii istorice a corporalitätii în capitolul „O antropologie 
istorică a corpului. Metoda“. 

interpretării vor fi stabilite în urma unui demers istoriografic, al cărui 
obiectiv va fi de a descrie circumstanțele precise ale temei analizate. 
La acest demers istoriografic se va adăuga un altul, de proveniență 
antropologică, al cărui scop va fi să pună în relief raporturile discrete 
dintre concepţia despre corp a unei comunități specifice si celelalte 
caracteristici - culturale sau instituționale - ale grupului respectiv. 
Aceste două metode - istorică şi antropologică - constituie axele 
studiului nostru, dar vom face de asemenea apel si la alte instrumente 
de analiză - de sursă filozofică, sociologică, teologică etc. - în funcţie 
de exigenţele fiecărei problematici discutate. 


În primul capitol! al acestui volum, consacrat prezentării contex- 
tului general al epocii alese, ne propunem să demonstrăm pertinenta 
subiectului pentru această perioadă istorică si, de asemenea, să 
enuntäm anticipat liniile generale ale interpretării noastre. Vom arăta 
felul în care subiectul nostru se constituie prin efectul convergent al 
mai multor curente culturale: tradiţia filozofică, ideologia si practica 
medicale, inovațiile juridice și, în fine, modificarea „sentimentului“ si 
comportamentelor religioase. 

Al doilea capitol’, metodologic în esenţă, va avea drept obiectiv 
să ne ofere cadrul epistemologic al analizei, temeiul teoretic și 
instrumentele empirice ale interpretării. Partea cea mai importantă a 
acestui capitol va fi consacrată unei prezentări a tradiţiei occidentale 
moderne a hermeneuticii corporalitätii. Obiectivul nostru va fi dublu: 
mai întâi, să aratăm care sunt ,pre-judecätile", în sensul lui Gadamer, 
ale demersului nostru; în al doilea rând, să avansăm propria noastră 
metodă ca pe o opţiune conștientă de propria „preistorie“. 

Aceste două capitole inițiale formează prima parte a cercetării, inti- 
tulată „Corpul. Subiect și metodă“. Cu cea de-a doua parte a parcursului 
nostru - „Hermeneutici seculare ale corporalitätii" - începe analiza apli- 
cată a unora dintre fenomenele culturale anterior identificate şi sumar 
descrise. Această parte secundă cuprinde, la rândul ei, două capitole. 
Primul: tratează tema reprezentărilor corporalitätii în stoicismul impe- 
rialroman. În cursul acestui capitol, vom introduce si câteva considerații 


1 Vezi infra „Grija față de corp. Subiectul cercetării”. 
„O antropologie istorică a corpului. Metoda“ 
3 „Corpul si puterea. O perspectivă asupra antropologiei stoice“ 

asupra rolului medicinei epocii în naşterea unei viziuni antropologice 
dominante, efect al acțiunii convergente a filozofilor si medicilor. 
Capitolul următor al acestei părţi secunde va lua drept punct de plecare 
descrierea precedentă a acestei noi viziuni antropologice pentru a încerca 
să arate că schimbările legislaţiei conjugale începând cu Augustus pot fi 
considerate nişte consecinţe - fie si indirecte - ale climatului ideologic 
şi etic creat în principal de către stoicism. Una dintre mizele importante 
ale acestui capitol va fi de a urmări transformările dreptului conjugal 
imperial în paralel cu trecerea progresivă la creştinism a Imperiului. 

Cea de-a treia parte a acestui volum, „Hermeneutici religioase ale 
corpului“, cuprinde trei analize distincte, dar strâns articulate. Prima? 
va fi consacrată esenismului, o mișcare religioasă care pune în scenă 
reprezentări specifice ale corporalitätii. Ne propunem să arătăm că 
există un raport de condiţionare între caracterul apocaliptic? şi esca- 
tologic al esenismului, pe de-o parte, şi practicile ascetice specifice 
esenismului, pe de alta. Al doilea capitol“ al acestei secțiuni a cărții va 
analiza semnificaţiile corpului în antropologia apostolului Pavel. Încă 
o dată, demersul nostru va urma o cale specifică, fiindcă ne vom foca- 
liza exclusiv asupra funcţiilor corporalitätii în conflictul dintre apos- 
tolul Pavel si o fracțiune dizidentă a Bisericii din Corint. În cea de-a 
treia secvență” a acestei părți a volumului vom analiza semnificaţiile 
şi funcţiile corpului la Tertulian. Vom avea astfel ocazia de a expune 
antropologia ascetică a acestui scriitor bisericesc drept un rezultat 
deopotrivă al tradiţiei apocaliptice - de care ţine si esenismul - si al 
unei lecturi radicale a teologiei pauline. 

Ne vom încheia parcursul prin câteva „Concluzii“, al căror dublu 
obiectiv este, mai întâi, de a expune bilanțul anchetei noastre și, în al 
doilea rând, de a-i identifica eventualele perspective. 


' „Corpul și legea” 

2 „Corp și revelație. Esenismul“ 

3 ,Apocaliptic”, în acest volum, nu are semnificaţia, generalizată de cultura pop 
contemporană, a unui eveniment catastrofic și final, deznodământ deopotrivă 
neașteptat și tragic al lumii noastre. În cartea noastră, adjectivul „apocaliptic“ 
va desemna specificul unor grupuri sau mișcări religioase ale căror credinţe și 

ici sunt î i u velată văruri ivine ultime, 
ractici sunt întemeiate pe cunoașterea revelată a adevărurilor divine ultime 
descoperite în general înaintea sfârșitului, presupus iminent, al lumii. 

+ „Corint. Corpul în antropologia paulinä” 

5 „O nouă profeție: Tertulian“ 


I. CORPUL. | 
SUBIECT ȘI METODĂ 


1. Grija faţă de corp. Subiectul cercetării 


1.1. Terapii ale sufletului si ale corpului 


Filozofia 


Se consideră în general că disprețul față de condiția umană, mani- 
festat printr-o aversiune față de lume si de corp, este o idee a filozofiei 
platoniciene.! Totuși, asocierea cu Platon a acestui contrast sistematic 
între suflet si corp este departe de a fi acceptată de toți exegetii. 

Această schemă binară poate avea o interpretare diferită de simpla 
depreciere a corpului în folosul sufletului. P. Fontaine propune o 
viziune care ia în considerare trei termeni: ideea, sufletul și corpul. 
În această perspectivă: 


Ar fi mai exact să arătăm în ce fel sufletul, care se află între cele 
două, este el însuși mișcare către unul si mişcare către celălalt, mişcare 
pentru a deveni imuabil prin geometrie și dialectică, mișcare pentru a 
deveni perisabil prin vertijul dorintei.? 


În continuarea analizei, P. Fontaine arată că nu materialitatea sau 
funcţia sa de a asigura contactul cu lucrurile transformă corpul într-o 
amenințare pentru suflet, ci farmecul său, care poate conduce sufletul 
către captivitate. Analizând conceptul de corp la Platon, trebuie, deci, 


' Unii autori prezintă dualismul ca fiind moștenirea întregii istorii a filozofiei: 
„Moștenirea noastră filozofică vorbește despre suflet și despre corp şi ne con- 
duce către dualism și diviziune.“ M. Despland, Le Christianisme, p. 15. 

2 P. Fontaine, articolul „Le corps”, Les notions philosophiques, tomul |, Philoso- 
phie occidentale A-L, Encyclopédie Philosophique Universelle, coordonator 
André Jacob, Paris, Presses Universitaires de France, p. 490. 

pus accentul nu pe o negativitate funciară a corpului, ci pe pasivitatea 
sufletului, singura răspunzătoare pentru eşecul uniunii cu divinul.’ 

În ceea ce-i priveşte pe neoplatonicieni, exegetii remarcă o con- 
damnare mai clară a corpului, a senzualitätii si a sexualităţii. Porfir - 
care în Vita Plotini vorbeşte despre rușinea pe care o simţea Plotin din 
cauza condiţiei sale corporale - condamnă iubirea carnală, asimilată 
impuritätii. Pentru el abandonarea corpului este condiţia sine qua non 
a apropierii de divin: 

Nu există alt mijloc de a atinge scopul decât acela de a se prinde, 
dacă pot spune astfel, de Dumnezeu și a se desprinde de corp și de 
senzualitatea pe care acesta o naşte în suflet. (Abst. I, 35) 


Porfir vede în „evadarea din corp“ o datorie a înțelepciunii si o 
condiţie pentru fericirea sufletului: „Porphyrus ait, ut beata sit anima, 
corpus esse omne fugiendum.“ (Sfântul Augustin, Civ., 22, 26) Plotin 
este și el la fel de explicit: uniunea corporală nu este compatibilă cu 
aspiraţiile filozofice pentru că în cer nu există căsătorie. (Enn., III,5,2). 

Se remarcă, astfel, la neoplatonicieni o accentuare a opiniilor 
lui Platon. E necesar să facem de asemenea următoarea observaţie: 
în secolul III, în vremea în care Plotin şi Porfir au trăit şi au scris, 
practica abstinentei sexuale era curentă printre păgâni si, cu atât 
mai multe motive, printre creştini, ceea ce nu era cazul în Grecia 
antică. Pentru greci abstinenta nu avea decât o valoare ritualică, 
fără să dobândească în niciun fel semnificația mistică pe care avea 
să o capete mai târziu.? Se vorbea, în contextul filozofiei cinice, de 
enkrateia?, dar în sensul refuzului de a se lăsa dominat de plăcere. 
Deşi e trăsătura definitorie a moralei cinismului, nu e vorba decât 
de o temperare relativă lipsită de orice încărcătură mistică. În ceea 


1 Vom găsi si la Porfir o opinie asemănatoare: „Nu acuzăm carnea că ar fi cauza 
relelor celor mari... Cauza aceasta o căutăm mai degrabă în suflet...” (Marc., 
29, p. 123,1). 

? H. Jeanmarie, „Sexualité et mysticisme dans les anciennes sociétés hellénis- 
tiques”, în Mystique, sexualité et continence, texte culese si prezentate de 
Jacques Durandeaux, Paris, Desclée de Brouwer, 1990, p. 45-61. 

3 Sensul iniţial al substantivului, la Platon de pildă, era acela de „stăpânire de 
sine, autocontrol“. Cu aceeași semnificație apare și în textul nou-testamentar 
(la Gal 5:23, de exemplu). Mai târziu, în medii gnostice, apocaliptice sau radical 
ascetice, termenul dobândește sensul de abstinentä sexuală, castitate, feciorie. 

ce priveşte căsătoria, curentul cinic a înregistrat o evoluţie care nu 
permite o tratare omogenă în această analiză sumară: dacă Diogene 
credea că înțeleptul nu trebuie să aibă alături o femeie!, mai târziu 
cinicii nu vor refuza căsătoriile, pentru ca în epoca imperială uniu- 
nea conjugală să devină un ideal de viață. Pitagoreicii puneau la loc 
de cinste mariajul fidel si, după cum subliniază Henri Jeanmarie, în 
tradiția autentică nu găsim semne de asceză sexuală. Cugetările pita- 
goreicilor şi ale succesorilor lor asupra chestiunilor legate de căsătorie 
i-au determinat să facă din procreare, prin excluderea plăcerii, sin- 
gurul scop al uniunii. Occelus Lucanus afirmă că organele si energia 
omului sunt date de către zeu pentru a prezerva rasa umană si că, 
în consecinţă, procrearea este o datorie față de zeu si față de Cetate. 
Această ultimă idee este foarte răspândită în stoicism: pentru Epictet 
căsătoria este legată strict de procreare şi de interesele Statului. Orice 
înclinaţie către plăcere trebuie combătută printr-o acţiune contrară. 
Musonius Rufus condamnă infidelitatea masculină, tolerată de 
tradiția romană si neglijată de legislatie.? La același autor întâlnim 
o concepţie deja răspândită în epoca imperială, şi anume aceea care 
vedea în căsătorie uniunea totală a vieții a două persoane egale." Con- 
ceptul de homonoia, care este fundamentul căsătoriei, trebuie înțeles 
mai ales în contextul filozofic al stoicismului: o manieră identică de a 
se comporta ca o ființă rațională și virtuoasä.* 

Este cunoscut faptul că influența cea mai marcantă asupra moravu- 
rilor nobilimii romane în vremea Imperiului a fost cea a stoicismului. 


' Diogene Laertiu, VI, 29 și Cicero, De finibus III, 68. 

2 Musonius Rufus, Fragmente, 12; ediţia C. E. Lutz, p. 86, 30; traducere în fran- 
ceză de A.-F. Festugiere, p. 95. Este vorba despre o exigentä nouă, ținând 
seama de faptul că stăpânul casei dispunea de putere nelimitată asupra 
vieţii si, deci, a corpului sclavilor săi: „Între pereţii unei case mari si pline de 
zumzetul slugilor tinere, asupra cărora domnea cu puteri absolute capul 
familiei, fidelitatea față de soție rămânea o opţiune personală“, cf. Peter 
Brown, Trupul și societatea, traducere din limba engleză de loana Zirra, 
București, Editura RAO, 2000, p. 37. 

3 Ibidem, 13B, p. 97. 

+  Oastfel de concepție asupra căsătoriei se remarcă în textele juridice ale seco- 
lului III. Pentru Gordian uniunea între soți este „socia rei humanae et divinae” 
(C.J. 9,32,4), iar Modestin crede că „Nuptiae sunt coniuctio maris et feminae et 
consortium omnis vitae, divini et humani iuris communicatio." (D.23,2,1). 


32 Marius Lazurca 


Trebuie aduse în discuţie două elemente: atitudinea față de plăcere si 
concepţia asupra căsătoriei. Henri Jeanmarie subliniază absența valorii 
mistice sau soteriologice atribuite ascezei sexuale la primii stoici care, 
„fără să insiste, fac din hagneia, în sensul foarte general de puritate 
morală, una dintre cele două subdiviziuni (împreună cu pudoarea, 
aidos) ale bunei cuviinte (eulabeia).“! În afară de această preocupare 
morală, constatată de către toți exegetii, opiniile comentatorilor sunt 
uneori contradictorii. Carlo Tibiletti, în prezentarea contextului filo- 
zofic care i-ar fi influenţat pe primii scriitori creştini, insistă asupra 
contribuţiei stoicismului la naşterea unui mare curent ascetic în pri- 
mele secole după Hristos.? O opinie diferită propune Paolo Frassinetti, 
care evidenţiază raportul dintre exaltarea funcţiei publice a căsătoriei 
în stoicism şi apariţia unei noi reprezentări antropologice.” 

Pentru a înțelege bine opiniile stoicilor, trebuie ca acestea să fie 
plasate în contextul mentalitätii romane. Atitudinea față de iubire la 
Roma era dintre cele mai ambigue, după cum arată analiza lui Pierre 
Grimal‘. Venus, zeița seducţiei feminine, a fost multă vreme privită cu 
neîncredere de către romanii puritani’. Pe de altă parte, Roma nu putea 
ignora fără riscuri o divinitate ale cărei servicii puteau fi utile şi a cărei 
putere de a vrăji era de temut.* Fundamentul oricărei aprecieri a plăcerii 


! H. Jeanmarie, op. cit., p. 53. 

2 „Identitatea celor două noțiuni, căsătoria și procrearea; disprețul față de 
plăcere; procrearea ca datorie socială sunt caracteristicile viziunii asupra 
căsătoriei a majorității filozofilor aduși în discuţie, în special stoicii și neopita- 
goreicii.“, C. Tibiletti, Verginită e matrimonio in antichi scrittori cristiani, Giorgio 
Bretschneider, Roma, 1983, p. 45. 

3 „Şcoala stoică a susținut dintotdeauna cu cea mai mare convingere necesi- 
tatea publică si privată a căsătoriei: de la Antipatros din Tars, secolul II î.Hr., 
până la Musonius Rufus şi Hierokleos din Alexandria, exaltarea instituţiei 
conjugale este constantă...”, P. Frassinetti, Gli scritti matrimonia!i di Seneca e 
Tertulliano, „R.I.L.“, 88, 1955, p. 152. 

4 P. Grimal, L'amour à Rome, Paris, Payot, 1995. 

5 „Din grija de a păstra ordinea si bunele moravuri, patricienii, care posedau, 
practic, depline puteri, priveau cu suspiciune această zeiță anarhică, aducă- 
toare de tulburări si pasiuni.“, P. Grimal, op. cit., p. 51. 

$ Primul templu închinat lui Venus a fost construit la Roma în 295 î.Hr. pentru 
a domoli furia zeiței cauzată de stuprum-ul câtorva doamne din înalta socie- 
tate. „E tentant să presupunem că această consacrare a avut loc pentru a o 

este conformitatea cu mos maiorum. Detasarea manifestată public de 
către patricieni, despre care mărturiseşte şi concepţia despre căsătoria 
tradițională, nu trebuie înțeleasă ca un dat psihologic general, ci ca o 
aspirație de ordin cultural a aristocrației. Si tocmai acestei aspirații 
i se adresează filozofii, pentru a o consolida. Plăcerea simțurilor și 
corpul, în calitate de sursă sau ocazie pentru plăcere, sunt obiectele 
privilegiate ale criticii stoiciene. Totul face parte dintr-un demers 
interpretativ mai vast care încearcă să distingă între partea intelectivă 
şi cea senzitivă a omului. Aceasta din urmă trebuie să facă obiectul 
unei terapeutici radicale, exigentä fundamentală a înțelepciunii: „Non 
solum ramos amputare miseriarum, sed omnes radicum fibras evellere“ 
(Cicero, Tusc., 111,6,13). Referindu-se la intelect, la mens, Cicero scrie: 
„huic divino muneri ac dono nihil tam esse inimicum quam voluptatem“ 
(De sen, XII, 39 sq.). Seneca, la rândul său, crede că plăcerea poate 
corupe sufletul si denunță impudoarea ca fiind cel mai mare rău: 
„maximum saeculi malum, impudicitia“ (Cons. Ad. Helv., 16,3). 
Aparent avem de-a face cu o condamnare fără nuanţe a plăcerii, dar 
această concluzie ar fi simplistă si ar fi bine să-i adăugăm alte câteva 
accente. Pare dificil de împăcat această austeritate stoică, ce pretinde 
că duce mai departe idealurile Romei antice’, cu ceea ce spun unele 
texte, după cum am văzut, despre raporturile în interiorul căsniciei. 
Cum se poate ajunge la această uniune totală despre care vorbeşte 
Musonius Rufus într-un cadru marcat de rigiditatea unei morale 
puritane? Discuţia trebuie plasată în contextul ideilor stoice asupra 
naturii si a raționalității. Idealul stoic se realizează prin adecvarea 
la raționalitatea lucrurilor și a cosmosului. Înțeleptul, în viziunea 
stoicilor, vrea în mod liber ceea ce providenta îi impune, căci aceasta 


„mbuna“ pe zeiță, pentru a evita ca ea să continue să le incite pe aristocrate la 
acte imorale, căci aceasta era, dintotdeauna, una dintre răzbunările cele mai 
comune ale lui Venus, si anume să le inspire plăceri vinovate muritorilor (și mai 
ales femeilor) care nu îi erau suficient de devotați.“ Ibidem, p. 53 

1 Pentru Pierre Grimal există o continuitate între exigenţele lui mos maio- 
rum si morala stoică; Peter Brown crede, și el, în persistenta modelului etic 
antic: „Păgâni si creștini deopotrivă, cei din clasele de sus trăiau în ultimele 
secole ale Imperiului roman conform unor norme de abstinenţă sexuală si 
comportament echilibrat în public pe care le plăcea să le considere drept 
continuarea austeritätii virile din Roma arhaică.“ (Peter Brown, The World of 
Late Antiquity, p. 36). 


34 Marius Lazurca 


nu poate fi decât în acord perfect cu ratiunea.! Orice acțiune care se 
vrea virtuoasă trebuie să ţină seama de această exigentä fundamentală 
care, după cum spune Zenon, îi cere inteleptului să trăiască „în acord 
cu natura“? Acesta e motivul pentru care, conform aceluiași Zenon, 
virtutea fundamentală este phronesis, prudenta unită cu știința.’ 
De aceea orice gest si orice acțiune trebuie să fie în conformitate cu 
raționalitatea naturii. 

În această logică, finalitätile naturale si raționale ale căsătoriei 
sunt, mai întâi, procrearea şi, mai apoi, construirea unei vieți comune. 
Plăcerea are, bineînţeles, locul ei în raporturile între soţi, dar nu va 
reprezenta scopul uniunii. La acest nivel, medicii oferă argumente 
moralistilor: pentru Galenus, posibilitatea reproducerii se bazează 
pe diferenţa dintre sexe, pe atracţia reciprocă și pe plăcerea intensă 
încercată în momentul uniunii sexuale.“ Plăcerea nu este, deci, decât 
un ingredient într-un proces mai important, cel care asigură perpetu- 
area oamenilor si animalelor. Critica stoică a plăcerii se face în numele 
acestei rationalitäti care indică obiectivele căsătoriei si ale actului 
sexual. Plăcerea nu e văzută ca un rău, dar rolul ei trebuie redus la 
acela de element care colaborează la realizarea unui obiectiv care o 
depăşeşte: edificarea unităţii cuplului supus principiilor raţiunii. 

Primul aspect care ni se pare important în scrierile unor filozofi 
este evaluarea corpului pornind de la o anumită noțiune de ordine 
şi de raționalitate, procedeu.pe care îl vom regăsi la multi alți autori. 
Pentru autorii creştini, de exemplu, exigenţele la care oamenii trebuie 
să-şi supună corpul tin chiar de natura creației lui Dumnezeu: forma 
corpului, frumoasă sau imperfectă, este lucrarea lui Dumnezeu și a o 
accepta pe deplin înseamnă a te supune voinţei Sale.‘ 


' M.Pohlenz, La Stoa. Storia di un movimento spirituale, Firenze, 1967, 1, p. 205-213. 

2? Cicero, De finibus, IV, 14; Lactantiu, Inst. div., I,7. 

3 E Bréhier, Chrysippe et l'ancien stoicisme, Paris, P.U.F., 1951, cap. III „La morale“ 
și, de asemenea, de același autor, în volumul Etudes de philosophie antique, 
Paris, P.U.F., 1955, articolul „Quelques aspects de la morale grecque”, p. 25-32. 

+ Galenus, Despre utilitatea părților, XIV, 2 și 3, traducere în franceză de 
Ch. Daremberg, selecție, prezentare și note de A. Pichot, Tomul |, Gallimard, 
1994. 

5 „...păcătuiesc în fața Lui cele care își împovărează tenul cu farduri, își murdă- 
resc obrajii cu roșu, își mânjesc ochii cu negru“, Tertulian, De cultu feminarum, 

Al doilea aspect este legat de raportul care se poate observa, mai 
ales în tradiția platoniciană, între conceptul de corp și viziunea 
asupra lumii. E. R. Dodds vedea în deprecierea lumii, la Platon, 
Pitagora, Numenius etc., unul dintre fundamentele alienării omului 
antic.! Or, corpul, prin faptul că e material si supus schimbărilor, 
are în comun cu lumea inconvenientele care îl deosebesc radical 
de suflet şi, respectiv, de universul inteligibil. Această contiguitate 
între viziunea asupra lumii și reprezentările corpului va fi des 
întâlnită, mai ales în textele autorilor creştini care, în faţa venirii 
iminente a Împărăției lui Dumnezeu, propun o relativizare a lumii 
si a corpului. În opinia noastră, raportul corp - lume este similar cu 
raportul dintre corp si comunitate: corpul ca metaforă a cetăţii este 
un loc comun al epocii. Tradiţia acestei imagini începe cu Platon si, 
în perioada care ne interesează, apare mai ales în textele stoice, de 
la scrierile lui Seneca până la Discursurile (Diatribai) lui Epictet. În 
ceea ce ne priveşte, această imagine semnalează principala noastră 
temă de interes: modul în care reprezentările corpului se asociază cu 
structurile şi instituţiile sociale. Există un raport între antropologia 
stoică a corporalitätii si noile realități ale scenei politice romane în 
primele secole ale erei creştine? Iată una dintre întrebările la care 
analiza de față va încerca să răspundă în capitolul „Corpul si puterea. 
O perspectivă asupra antropologiei stoice“. 


Medicina 


Locul filozofiei în contextul cultural studiat şi rolul ei în construirea 
„grijii de sine“ care caracterizează epoca ni se par foarte importante. 
Despre această importanță vorbesc nu numai influențele diverse pe 
care ea le-a exercitat, ci şi statutul ei prestigios, invidiat de anumiţi 
autori creştini - care pretindeau că practică ei adevărata filozofie -, 
dar și de unii medici care revendicau pentru arta lor o demnitate 
egală cu cea de care se bucura „iubirea de înțelepciune“. În Precepte 


II, 5, traducere de Alina Cringoiu Petre, în Tertulian, Despre idolatrie și alte scri- 
eri morale, ediţia îngrijită și studiu introductiv de Claudiu T. Arieșan, postfață 
de Marius Lazurca, Timişoara, Editura Amarcord, 2001, p. 128. 

| E.R. Dodds, Paiens et chrétiens dans l'âge de l'angoisse, traducere în franceză 
de H. D. Saffrey, Paris, La pensée sauvage, p. 27. 

de sănătate, spre exemplu, Plutarh afirmă că medicina trebuie privită 
cu aceeaşi consideraţie ca artele liberale. La fel, în Exhortatio ad Artes 
Addiscendas, Galenus aşază medicina alături de „artele onorabile“ 
şi-i sfătuieşte pe tinerii nobili să i se dedice cu dragă inimă. Acelaşi 
autor scrie un tratat al cărui titlu nu lasă nicio urmă de îndoială asupra 
poziţiei sale personale: Medicul bun este filozof. 

Raporturile strânse dintre medicină, filozofie? și retorică au intrat, 
de altfel, de ceva vreme în atenţia specialiştilor.’ Pe această poziţie: se 
prezintă medicina în epoca Flaviilor și Antoninilor, iar influența ei 
simtitoare nu s-ar putea explica altfel. 


1 „Galenus pune problema maladiilor sufletului în medicină și în filozofie. Am 
putea spune foarte bine că e o anexare abuzivă a filozofiei... De fapt, Gale- 
nus constituie o medicină filozofică...“, J. Pigeaud, La maladie de l'âme, p. 58 

2 O idee tradiţională este aceea că filozofia este pentru suflet ceea ce medi- 
cina este pentru corp. Caracteristicile comune cele mai importante ale 
medicinei și ale filozofiei sunt, conform autorilor epocii, aspectul lor emi- 
namente practic și orientarea antropologică. Pentru discursul lui Aristotel, 
spre exemplu, despre analogiile medicale, a se vedea M. C. Nussbaum, The 
Therapy of Desire. Theory and Practice in Hellenistic Ethics, Princeton, Prince- 
ton University Press, 1996, capitolul „Dialectică medicală: Aristotel despre 
teorie și practică“, p. 48-77. 

3 Găsim o expunere completă a raportului dintre filozofie si arta medicală în 

tradiția hipocratică în cartea lui J. Jouanna, Hippocrate, Paris, Fayard, 1992, 
capitolele: „La médecine en question et la naissance de l'&pistmologie“ și 
„La médecine en crise et ses relations avec la philosophie”, p. 344-403. După 
știința noastră, în cultura română avem un singur autor, Aram Frenkian, care 
a dedicat un studiu important - citat si azi de savanţi occidentali - cu referire 
la raporturile dintre filozofia clasică greacă și medicina hippocratică: Aram 
M. Frenkian, La méthode Hippocratique dans le Phèdre de Platon, București, 
Imprimeria naţională, 1941. 
Statutul prestigios al medicinei se află, uneori, în raport direct cu poziția 
înaltă a medicilor ale căror scrieri s-au conservat: Galenus, medic oficial al 
curții imperiale sub Marc Aureliu și Comodus, a fost una dintre figurile inte- 
lectuale cele mai influente ale epocii sale. 

5 „În această calitate medicina nu era concepută ca o simplă tehnică de 
intervenție, făcând apel, în cazul îmbolnăvirii, la remedii și la operații. 
Ea trebuia, de asemenea, sub forma unui corpus de cunoștințe și reguli, să 
definească un mod de viață, un mod de raportare reflectată la sine, la cor- 
pul propriu, la hrană, la veghe și la somn, la diferitele activități si la mediu.“, 
M. Foucault, Le souci de soi, Paris, Gallimard, 1976, p. 122. 

Una dintre preocupările medicilor a fost să descrie anatomia și 
fiziologia activității sexuale si să determine astfel eventualele sale 
beneficii sau efecte dăunătoare pentru bărbaţi si femei deopotrivă. 
În cadrul acestei discuții, un element fundamental era analiza plă- 
cerilor provocate de uniunea sexuală: problema nu era să se găsească 
un ideal de moralitate, ci un regim al corpului care să fie în armonie 
cu poziția socială a individului, cu activitățile și mediul său. Corpul 
uman este conceput ca parte dintr-o structură complexă, supus la 
înrâuriri dintre cele mai diverse şi influențând, la rândul său, o serie 
considerabilă de alte elemente. Corpul este locul unde se întâlnesc 
acțiuni diverse venind din două direcţii: din exterior - mediul, spațiul 
de locuit, hrana - si din interior - stările de spirit condiționate de 
mecanica fragilă a umorilor. Să-l ascultăm pe Galenus reamintindu-le 
incredulilor ceea ce învăţa întreaga tradiție hipocratică: 


Întorși la rațiune, cei nemulţumiţi de ideea că mâncarea poate 
să-i facă pe unii mai cumpätati, pe alții necuviinciosi, în stare sau 
nu să se controleze, curajoși, laşi, blânzi, amabili, iubitori de ceartă şi 
dispută, să vină la mine ca să înveţe ce trebuie să mănânce si să bea. 
Se vor folosi din plin de filozofia etică si, în plus, legat de facultățile 
sufletului raţional, vor înainta către virtute, dobândind mai multă 
inteligență şi memorie. În afară de mâncare, băutură si suflu, îi voi 
învăța şi despre temperamentele mediului si locurile pe care e bine să 
le alegi sau să le eviți.? 


Cât despre activitatea sexuală, ea se bazează, după Galenus, pe o 
simetrie morfologică perfectă şi pe o identitate fiziologică între bărbat 
şi femeie. Ambii au un aparat sexual constituit în mod identic: 


Toate părțile bărbatului se găsesc si la femeie; nu există diferență 
decât într-un punct şi de aceasta trebuie să ținem seama mereu, că 
părțile femeii sunt interne si cele ale bărbatului externe, începând 


! A se vedea teza Christinei Bonnet-Cadilhan, L'anatomo-physiologie de la 
génération chez Galien, sub îndrumarea Daniellei Gourevitch, prezentată în 
1997 la Ecole Pratique de Hautes Etudes (secţiunea a IV-a), accesibilă on-line 
la adresa http://www.bium.univ-paris5 fr/. 

2 Galenus, Facultätile sufletului urmează temperamentele corpului, 9, în volu- 
mul L'âme et ses passions, introducere, traducere în franceză și note de 
V. Barras, T. Birchler, A.-F. Morand, prefață de J. Starobinski, Paris, Les Belles 
Lettres, 1995. 

de la regiunea numită perineu. Încercati să vă imaginati părțile... 
scoateţi în afară părţile femeii, trageţi înăuntru pe cele ale bărbatului, 
şi o să vedeţi că sunt întocmai. 


În ceea ce priveşte explicarea acestei reprezentări a corpului, 
întâlnită şi la Aristotel?, putem avansa două ipoteze care, de altfel, nu 
sunt contradictorii: 1. o pretenţie de raționalitate, mai întâi, o nevoie 
de ordine care exclude si consideră aberantă orice diferență si 2. lipsa 
observaţiilor directe asupra corpului femeii.? 

Toate teoriile medicale referitoare la femei sunt rezultatul unor 
extrapolări logice, de ordin morfologic şi fiziologic, care se construiesc 
pornind de la observaţii făcute fie pe animale, fie pe corpul bărbaţilor. 
Chiar si libertatea moaselor de a cerceta corpul unei paciente este 
redusă. În aceste condiţii, s-a recurs la logică si la un sistem de ana- 
logii care nu sunt neapărat exacte“: din cauza asocierii dintre sânge si 
spermă, medicii credeau în mod unanim că perioada fecundă a femeii 
coincide cu cea a ciclului menstrual.5 În afară de uter si col uterin, 
termenii utilizaţi pentru a descrie aparatul genital feminin sunt luaţi 
din vocabularul folosit pentru bărbați. Întâlnim astfel testicule, canal 
spermatic, spermă, într-o descriere care îi acordă bărbatului statutul 
de referință unică sau privilegiată şi femeii o poziție secundă a cărei 
originalitate este uneori echivalentul defectului: 


' Galenus, Despre utilitatea părţilor, XIV, 6. 

2 Ase vedea, între altele, De generatione animalium, |, 2, 716a, text ales și tradus 
în franceză de P. Louis, Paris, C. U.F., 1961. 

3 Metoda analogică - a construi invizibilul pornind de la date vizibile - este 
unul dintre instrumentele esențiale în constituirea cunoștințelor medicale în 
antichitate. Acest demers face parte, de altfel, din orizontul epistemologic 
al epocii, pentru că întâlnim acelaşi tip de raționament la filozofi, istorici etc. 
A se vedea J. Jouanna, op. cit., p. 411-452. 

+ Această lipsă de precizie caracterizează toată tradiția hipocratică, după cum 
subliniază foarte bine J. Jouanna: „Probabil că în legătură cu aparatul genital 
al femeii și-au lăsat medicii cel mai mult imaginația liberă. Uterul, considerat 
pe bună dreptate cauza maladiilor feminine, este supus unor călătorii bizare 
în interiorul întregului corp.“, Ibidem, p.438. 

5 Înplus, medici ca Diocle din Cary stos (340-260 î.Hr.) sunt convinși că perioada 
menstruației este sincronizată la toate femeile. 

Testiculele sunt situate lângă uter, câte unul de fiecare parte, 
şi primesc o circumvolutie de canale asemănătoare celor ale 
bărbaţilor; totuşi, aceste canale nu conduc către același loc pentru 
că nu în exterior, ca la bărbat, ci în propriul său uter trebuie să 
ejaculeze femeia. De aceea uterul, făcut parcă să se întâlnească cu 
canalul spermatic, își întinde excrescentele alungite către margini, 
prin care primeşte sperma. 


Metoda analogică, mult utilizată de medicii Antichității, i-a făcut 
pe unii exegeti contemporani să se întrebe dacă nu cumva reprezenta- 
rea femeii era redusă, în textele medicale, la imaginea simetric nega- 
tivă a bărbatului.” Trebuie subliniat faptul că femeia, chiar imperfectă, 
e totuși complementară bărbatului, iar cei doi exprimă împreună 
ordinea perfectă a creaţiei şi orientarea teleologică a fiinţelor: 


Femela e imperfectă în raport cu masculul dintr-un prim motiv 
capital, şi anume că este mai rece... al doilea motiv reiese din 
disecţie... Într-adevăr, părţile genitale au fost construite în interior... 
ele fac din femelă o ființă inferioară animalului desăvârșit în toate 
punctele; dar pentru specie, în general, aceste părți nu sunt de o utili- 
tate mediocră, căci femela era necesară. Creatorul, să nu credeți altfel, 
n-ar fi creat dinadins si ca mutilată jumătate din întreaga specie, dacă 
această mutilare n-ar fi de o mare utilitate. Fetusul are nevoie, mai 
întâi pentru formarea şi apoi pentru dezvoltarea sa, de o cantitate 
considerabilă de materie. Trebuie atunci din două lucruri unul: ori 
să-i fure hrana celei care-l poartă, ori să ia ceea ce ea are în exces. 
Or, nu era de dorit să-și lase mama fără hrană și i-ar fi fost imposibil 
să ia hrana în exces dacă femela nu s-ar fi lipsit cu ușurință de acest 
surplus şi l-ar fi consumat. Era, deci, de dorit ca femela să fie rece în 
aşa fel încât să nu poată consuma toate alimentele... Dintr-un singur 
principiu imaginat inteligent de creator, acela conform căruia femela 


‘ Galenus, De semine, Il, 1, text editat, tradus şi comentat în engleză de 
P. De Lacy, Corpus Mediocrum Graecorum, Leipzig, 1992 (traducerea în 
franceză a fragmentului: C. Bonnet-Cadilhan, L'anatomo-physiologie de la 
generation chezGalien, p. 68). 

2 Aline Rousselle, spre exemplu, constată: „Capitolelor despre îngrijirea 
sănătăţii, făcute pentru bărbați, le corespund cărţile Corpusului Hipocra- 
tic despre bolile femeilor, toate în legătură cu zona genitală, cu uterul.“ 
A. Rousselle, Porneia. De la maîtrise du corps à la privation sensorielle, Ile-IVe 
siècles de l'ère chrétienne, Paris, Presses Universitaires de France, 1983, p. 37. 

este imperfectä față de mascul, decurg, deci, toate dispoziţiile nece- 
sare generării animalului: imposibilitatea ca părțile femeii să iasă în 
afară, acumularea unui surplus de aliment util, o spermă imperfectă, 
un organ scobit capabil să primescă sperma perfectă.! 


Pentru aceşti medici, activitatea sexuală în cadrul căsătoriei nu 
avea alt obiectiv decât reproducerea. La motivațiile de ordin filozofic 
sau social, medicii adaugă o alta, prin intermediul teoriei pneumei. Se 
pleacă de la lucruri foarte simple: de la importanța respirației, a „suflu- 
lui vital“, pentru întreţinerea vieții. Viaţa intră în corp prin intermediul 
acestui suflu, care, după aceea, este distribuit în corp prin acțiunea 
lichidelor organismului, în primul rând sângele, dar și sperma. Creierul 
are funcția cea mai importantă, aceea de a transforma suflul în pneuma 
psihică. Este atunci logic ca orice scurgere, voluntară sau involuntară, 
de lichid organic să fie un mod de pierderea pneumei. 

În acest sens, medicii lansează avertismente foarte serioase împo- 
triva oricărui exces: 


Când, în urma exceselor sexuale obișnuite, toată sperma a fost 
evacuată, testiculele atrag din venele suprapuse tot lichidul seminal 
pe care acestea îl conţin. Or, acest lichid nu se găseşte aici decât într-o 
cantitate mică, amestecat cu picături de sânge; private în mod violent 
de acest lichid de către testicule, care au o acţiune mai energică decât 
a lor, venele atrag la rândul lor venele situate deasupra lor, acestea, 
din nou, pe cele care vin după, si acestea din urmă pe cele care le 
sunt alăturate. Această mişcare de atracție nu încetează înainte ca 
mișcarea să fie extinsă în toate părţile corpului. Deci dacă această 
mişcare se efectuează continuu, si dacă toate vasele și toate părțile 
vor continua inevitabil să se epuizeze, până când partea cea mai 
puternică e, în cele din urmă, satisfăcută, se va întâmpla în această 
situaţie ca toate părțile fiinţei vii să rămână nu numai fără lichidul 
seminal, ci şi fără suflul vital.? 


Moderatia, recomandată de filozofi sau favorizată de tradiție si de 
lege, are un nou argument. Dacă vizează nașterea de copii, uniunea 


1 Galenus, Despre utilitatea părţilor, XIV, 6. 

2? Oribasius, Colecţie medicală, XXII,2, în Oeuvres d'Oribase, traducere în 
franceză şi comentariu de U. C. Bussmaker, Ch. Daremberg, Paris, Baillière, 
1851-76. 


IN CORPORE. De la corpul păgân la trupul creștin în Antichitatea târzie 41 


sexuală este legitimă în cadrul căsătoriei, dar nu este totuşi lipsită de 
pericole. Actul sexual atrage atenția gravă a medicilor care precizează: 
momentul cel mai convenabil, exerciţiile fizice pregătitoare, regimul 
alimentar, perioada de fertilitate a femeii. Acest regim are drept scop 
crearea tuturor condiţiilor pentru ca obiectivul uniunii sexuale, 
conceperea unui-copil, să fie atins. E unica împrejurare în care ejacu- 
larea este legitimă, pentru că suflul vital nu se pierde, ci contribuie la 
formarea unei noi ființe umane. 

Citind aceste recomandări, ne putem întreba: pe ce loc așază 
medicii două elemente care par a fi tot timpul prezente într-o relație 
amoroasă, dorința şi plăcerea? Cum le integrează în acest sistem foarte 
îngust, făcut din analogii şi conditionäri? Pentru Galenus sensul 
dorinţei (epithumia) şi al plăcerii este dat de participarea lor la actul 
sexual pe care îl incită.! Ceea ce este cel mai important, bineînţeles, 
este obiectivul şi nu mijloacele de a-l atinge. La această evidentă 
subordonare, a dorinţei şi plăcerii față de concepţie, se adaugă si 
alte elemente care le discreditează. În ceea ce priveşte plăcerea, se 
cuvine să adăugăm că nu e obligatoriu să fie împărtășită de către 
soți în timpul uniunii: după unii medici, doar femeia are nevoie să 
simtă plăcere pentru a concepe, în timp ce pentru bărbat e preferabil 
să rămână rece.? Legitimitatea plăcerii este fondată pe faptul că, la 
femei, condiționează conceperea copiilor. Cât despre dorinţă, aceasta 
este, după Athenaios sau Galenus, un obstacol în munca filozofului.” 

Imaginile bărbatului pe care ni le oferă filozofii sunt diferite de cele 
ale femeii. Regimurile recomandate bărbaţilor au scopul de a-i menține 
pe aceşti indivizi, care sunt, în mare parte, importante personaje 


1 Galenus, Despre utilitatea părților, XIV,2. 

2 Hipocrate, Despre sterilitate, V, în Oeuvres complètes d'Hippocrate, text si 
traducere în franceză de E. Littré, Paris, Baillière, tomul VIII, 1844. Hipocrate 
asociază, de altfel, plăcerea femeii cu eliberarea spermei feminine, nece- 
sară reproducerii. (A se vedea Hipocrate, Despre procreare, text și traducere 
în franceză de R. Joly, Paris, C.U.F., 1970.) 

3 „Galenus propune să se reducă efectele acestei „situaţii incomode“ nu prin 
constrângerea unui regim zilnic, pe care îl prescrie, totuși, celor care doresc, 
ci printr-un compromis pe care îl numește castitate: ejacularea masculină 
rapidă, eventual prin masturbare, dar de preferinţă într-un act sexual. Această 
ejaculare igienică masculină ignoră în mod deliberat dorința feminină.“, 
A. Rousselle, op. cit., p. 101-102. 

publice, într-o stare de sănătate adecvată cu statutul și preocupările 
lor: pentru cei care se dedică lecturii si studiilor (literarum cupidi), de 
exemplu, Celsus recomandă un regim dintre cele mai stricte, privind 
digestia, odihna, curatio corporis, băile etc. Despre femei aproape că 
avem impresia că ni se prezintă mereu niște bolnave: medicii nu par 
preocupaţi să păstreze starea de sănătate a femeilor. Dimpotrivă, par tot 
timpul pe cale de a le trata.! O altă observaţie: în Corpusul Hippocratic 
patologia feminină pare legată în mod obligatoriu de sfera genitală. 

Un ultim cuvânt asupra abstinentei. E un aspect dintre cele mai 
complexe, pentru că produce o contradicţie: medicii sunt, teoretic, în 
favoarea unui regim de austeritate sexuală din motivele pe care le-am 
prezentat, dar nu pot să nu constate tulburările pe care abstinenta pare 
că le provoacă. La tinerele fete care, odată venită vârsta pubertätii, nu 
se căsătoresc, Galenus descrie tulburări foarte serioase, apărute pentru 
că menstruatia nu putea fi evacuată din cauza virginitätii fetei.” Nu e 
vorba numai de perturbări de natură fiziologică - amortealä, frisoane, 
febră - ci si de tulburări psihice: temeri, viziuni, porniri suicidare si 
gânduri criminale. Cauza acestei maladii nu era decât stagnarea sân- 
gelui în corpul tinerelor, dar ele se pot vindeca prin căsătorie: 


Recomand tinerelor fete, confruntate cu astfel de accidente, să se 
mărite cât mai repede posibil; într-adevăr, dacă rămân însărcinate, se 
vor vindeca. În caz contrar, chiar în perioada pubertätii sau la putin 
timp după aceea, vor suferi de această afectine, sau, dacă nu, de o alta. 


Logica este, încă o dată, impecabilă: femeia își dobândeşte pe deplin 
condiţia în urma a două evenimente, debutul ciclului si, mai ales, 
prima sarcină. Înaintea conceperii primului copil, fata nu este femeie 
decât în mod potenţial, situându-se astfel la un nivel intermediar, 


1 „De asemenea, devine clar, în istoria ginecologiei, că sănătatea femeii 
nu poate fi niciodată garantată pe deplin. Conform textelor hipocra- 
tice, existența feminină este reprezentată ca o stare precară.“, în H. King, 
Hippocrate's Women. Reading the female body in Ancient Greece, London and 
New York, Routledge,1998, p. 203. 

2 Este vorba de morbus virgineus a cărui tradiție, foarte lungă, începe cu De 
virginibus morbis, tradus în tomul VIII al ediției Littré. 

3 Galenus, De locis affectis, V, traducere în franceză de Ch. Darenberg, în Oeuvres 
anatomiques, physiologiques et médicales de Galien, Paris, Baillieres, 1854-6. 

precar si periculos prin aceste consecințe. Maladia abstinentei pe 
care o prezintă medicii nu este decât rezulatul acestei stări nedefinite, 
neordonată de un cod specific. Transformarea pe deplin a unei tinere 
fete în femeie, consacrarea şi legitimarea ei în fața oamenilor și a zeilor 
este privilegiul exclusiv al maternității. 


Prezentarea noastră nu este exhaustivă: am încercat doar să amin- 
tim elementele esenţiale, în opinia noastră, în contextul cultural al 
epocii, faptele care reprezintă o tendință generală și nu numai pro- 
blematica particulară a unui domeniu riguros delimitat: raporturile 
dintre bărbat si femeie în imaginarul medical, asocierea exclusivă a 
sexualității cu reproducerea, chestiunea plăcerilor si legitimitatea lor, 
abstinenta și efectele ei. E vorba, bineînţeles, de o serie de teme asupra 
cărora medicina epocii nu deține monopolul. 

În opinia noastră, ceea ce caracterizează cel mai puternic medi- 
cina Antichității e capacitatea ei de a construi o etică. Utilizând 
reprezentări specifice ale corporalitätii, făcând apel la un imaginar 
ştiinţific şi la o terapeutică elaborată, medicina a reușit să propună 
în primele secole creştine, mai ales elitei imperiale, un modus vivendi 
adecvat unor noi condiții de viață ? Îmbinarea filozofiei cu medicina 
nu este efectul, după cum am putea crede, caracterului eminamente 
speculativ al celei din urmă sau al naturii în principal practice a pri- 
meia. Articularea lor este mai degrabă rezultatul vocației lor comune 
de a produce o etică, adică de a conduce la efecte sociale vizibile și 
măsurabile. Asocierea atitudinilor şi a comportamentelor, ca efect 


1 Asocierea dintre medicină si etică este, în primul rând, consecinţa faptului că, 
foarte devreme, medicii şi-au elaborat deontologia propriei profesii: „Față de 
bolnav medicul are îndatoriri pe măsura nobletei unei arte a cărei finalitate 
apare legată, în mod evident, în gândirea greacă, de supraviețuirea și ferici- 
rea individului.“, J. Jouanna, op. cit., p. 179. 

2 „Filozoful si medicul, având, de altfel, cunoștințe comune și interactionänd, 
au contribuit la definirea trăsăturilor generale ale familiei romane în tim- 
pul Imperiului... educația, alegerea partenerului, mijloacele de a înfrunta 
existența, mai ales în crizele politice. Această acțiune s-a exercitat asupra 
marilor familii aristocrate, romane și italice, dar și în familiile provinciale...“, 
A. Rousselle, „Gestes et signes de la famille dans l'Empire romain”, în Histoire 
de la famille. I. Mondes lointains, A. Burguiere, C. Klapisch-Zuber, M. Segalen și 
F. Zonabend (coordonatori), Paris, Armand Colin, 1986, p.305. 

al ideologiei medicale, face posibilä o cercetare de tip antropologic 
pornind de la textele medicale ale Antichitätii. 


Dreptul 


Care ar putea fi legätura dintre drept si corp? Cum si unde se arti- 
culeazä corpusul de legi si legile corpului? Un punct de plecare: „Fără 
încetare legea se scrie pe corp. Ea se gravează pe pergamentele făcute 
din pielea supușilor săi.“ (Michel de Certeau) 


O definiţie minimală a dreptului trebuie să menţioneze faptul că 
acesta este locul de articulare a privatului cu socialul, a dimensiunii 
individuale cu cea comunitară. Trebuie să menționăm, de asemenea, că 
dreptul, prin faptul că impune norme, construiește poziţii de referință 
pentru conduita oamenilor si defineşte autorităţi care trebuie urmate. 
Una dintre primele funcţii ale dreptului este aceea de a-i indica pe 
deținătorii puterii într-o societate, fie ei indivizi sau instituţii. 

Dreptul vizează o anumită adecvare a comportamentelor private 
la interesele generale ale grupului, oferind, aparent, imaginea unei 
mişcări regularizatoare, de sus în jos, dinspre social către individual. 
E o imagine limitată, mai întâi pentru că ignoră mişcarea care deter- 
mină individualul să-şi codifice nevoile de siguranţă si de ordine si 
să facă din acestea norma întregii colectivități; limitată şi pentru că 
vorbeşte despre putere într-un mod prea simplist pentru a reuși să-i 
definească mecanismele aşa cum s-ar cuveni. 

O bună caracterizare a puterii este cea avansată de Michel Foucault: 


Nu există, la originile relaţiilor de putere şi ca matrice generală, o 
opoziţie binară si globală între dominatori si dominați, dualitate ce 
s-ar repercuta de sus în jos, și pe grupuri din ce în ce mai restrânse, 
până în străfundurile corpului social.! 


Ar fi potrivit, deci, să vorbim nu de putere, ci de relaţii de putere, 
care se exercită „pornind de la nenumărate puncte“, formează „o 


' Michel Foucault, Istoria sexualității, traducere de Beatrice Stanciu si Alexandru 
Onete, Timișoara, Editura de Vest, vol. |, 1995, p. 72. 

multiplicitate de centre de rezistență“, „un ţesut dens care străbate 
aparatele și instituţiile, fără a se localiza precis în ele.“ 

E uşor de remarcat că avem de-a face cu o definiţie relationalä a 
puterii: nu o strategie monolitică şi uniformă care s-ar exersa de sus în 
jos sub o formă mai mult sau mai putin opresivă, ci exerciţii individuale 
de autoritate, instabile si în continuă transformare, a căror dispunere 
creează si susţine reacţii instituționale. Din acest punct de vedere, 
codurile şi normele privind căsătoria reprezintă, într-o societate, un 
cadru privilegiat pentru manifestarea acestor relaţii de putere.? 

Aceste consideraţii de ordin teoretic pot fi aplicate pe un caz 
concret: fără a intra aici în toate detaliile spetei, vom trece în revistă 
modificările dreptului căsătoriei în primii ani ai Imperiului. Ce ne 
interesează în mod deosebit este punerea în evidenţă a legăturii dintre 
această reformă legislativă şi apariţia unei noi înțelegeri a corporalitätii 
în primele secole ale epocii creştine. 

Instituţia căsătoriei, una dintre cele mai importante în societatea 
romană, a fost înconjurată de grija minuțioasă a juristilor, conştienţi 
de rolul ei capital pentru viaţa cetăţii. Totuși, dacă dăm crezare spu- 
selor unor istorici si poeţi, către sfârșitul Republicii această venerabilă 
instituție nu mai era la înălțimea exigențelor de fidelitate şi de puritate 
morală care i-au adus atâtea laude vreme de secole. În acest context, 
stoicismul imperial, filozofie a austeritätii si a moderatiei, ar putea fi 
considerat o reacție normală a elitei culturale împotriva unei anumite 
relaxări a moravurilor. Efectul acestui curent filozofic a fost modifi- 
carea reprezentării căsătoriei si a statutului bărbatului si, mai ales, al 
al femeii în sânul cuplului conjugal. Aceste modificări sunt semnalate, 
de asemenea, de inscripţiile funerare care arată numărul în creştere al 
uniunilor si, mai ales, stabilitatea lor si în alte medii decât aristocrația. 
În raporturile dintre soți şi soții, iubirea si dorința capătă un loc din ce 
în ce mai important, lucru care contrastează cu răceala și stăpânirea 
de sine care i s-ar potrivi, cum spune Caton spre exemplu, unui cuplu 
roman autentic. O scrisoare a lui Plinius cel Tânăr către soţia sa ilus- 
trează excelent noua sensibilitate: 


' Ibidem, p. 73. 
2 Ibidem, p. 80. 

Nu-ţi poţi imagina cât îmi lipsesti. Motivul este, în primul rând, 
iubirea mea, căci nu avem obiceiul de a sta departe unul de celălalt. 
De aceea nopți întregi imaginea ta îmi apare vie în minte, de aceea în 
timpulzilei, la ceasurile când, de obicei, mergeam să te văd, picioarele 
mă poartă singure, cum pot zice pe bună dreptate, către camera ta, 
pentru ca, în cele din urmă, trist, îndurerat și de parcă mi s-ar fi închis 
ușa, să mă întorc din încăperea ta goală.! 


Dorinţa puterii publice, mai ales în timpul principatului lui Augus- 
tus, de a interveni în legislaţia conjugală prin măsuri care protejează 
căsătoria si condamnă adulterul, ar putea fi rezultatul acţiunii filo- 
zofilor.? Care ar putea fi cauzele și consecinţele reale sau așteptate ale 
iniţiativelor juridice privind dreptul familiei în timpul principatului 
lui Augustus? Şi apoi, ce dimensiune morală are reacția împăratului, 
confruntată cu tendinţa aristocrației de a înlocui căsătoria „de modă 
veche“ cu legături similare concubinajului? 

În anul 27 î.Hr., împăratul plănuieşte să impună căsătoria membri- 
lor clasei conducătoare, dar renunţă imediat la idee. Această măsură 
ar fi şocat, într-atât se opunea distinctiei nete între sfera publică si 
cea privată a vieții romanilor. Totuşi, începând din anul 18 î.Hr., se 
creează treptat un cadru legislativ menit să stimuleze căsătoria în 
sânul aristocrației si care prevede, în principal, reduceri de impozite, o 
accelerare a ascensiunii politice, onoruri speciale. Avantaje financiare 
erau acordate femeilor libere şi sclavilor eliberaţi care aveau trei sau 
patru copii (jus liberorum). 

Motivul acestei măsuri pare evident. Neglijarea datoriei de a se 
căsători nu însemna, în ochii lui Augustus, a se complăcea într-o 
imoralitate rușinoasă, ci a da dovadă de iresponsabilitate politică: 
obligaţiile senatorilor nu cuprindeau numai buna gestionare a tre- 
burilor publice în timpul vieţii, ci și continuarea acestui demers prin 
intermediul fiilor. În timpul Imperiului, sarcinile administraţiei devin 
din ce în ce mai grele şi mai complexe, fapt care nu putea rămâne fără 
consecinţe asupra condiţiilor de recrutare a elitei publice. Dio Cassius 


' Pliniu, Scrisori, VII, 5, text alcătuit și tradus în franceză de Anne-Marie Guille- 
min, Paris, Les Belles Lettres, 1928. 

2 Cf: „Fără o mare influenţă directă asupra dreptului, filozofia și medicina au 
avut puteri depline în definirea obiectivelor educației. ..“, A. Rousselle, „Ges- 
tes et signes de la famille dans l'Empire romain”, p. 305 

vorbeşte despre sfaturile primite de către Augustus de a spori numă- 
rul aristocraților, senatorilor și cavalerilor atât cât era nevoie pentru 
a asigura guvernarea Imperiului. Iniţiativa juridică a lui Augustus 
urmărea, deci, atingerea unui obiectiv politic si administrativ si nu 
neapărat o reformă morală a clasei conducătoare. 

Să luăm un singur exemplu. Legea Julia de adulteriis (18 î.Hr.) pare 
că oferă, la prima vedere, impresia unei iniţiative „moralizatoare“ 
a puterii publice. Această lege condamna pentru adulter o femeie 
măritată care avea raporturi sexuale cu un alt bărbat si bărbatul care 
avea o legătură cu o femeie măritată. O primă observaţie: o legătură 
sexuală între un bărbat căsătorit si o femeie singură nu era adulter; la 
fel, nici raporturile unui bărbat liber cu femei care îi erau inferioare 
social: sclave, sclave eliberate, prostituate etc. În realitate, această lege 
nu schimbă în mod fundamental imaginea tradițională a lucrurilor. 
Obiectivul iniţiativei lui Augustus nu este, deci, acela de a întări 
cadrul represiv în problema sexualităţii, ci de a schimba instanța care 
avea să se pronunţe asupra adulterului. Tribunalul familial se vede 
înlocuit de autoritatea publică în urma unui proces de reorganizare 
care „marchează o nouă etapă în evoluţia începută de multă vreme, 
care lărgea sfera de acțiune a magistraţilor asupra unor domenii con- 
siderate altădată strict private.“ 


Tendinţa globală sub care se grupează diversele măsuri legislative 
adoptate de Augustus este aceea a unui proces general de „publicizare“ 
a sferei private a vieţii. Este vorba de o intervenţie a puterii imperiale 
care vizează introducerea unor chestiuni legate de căsătorie în dome- 
niul public, mai degrabă din motive politice decât morale. Pentru cer- 
cetarea noastră, această mișcare devine interesantă în măsura în care 
face parte dintr-o evoluţie de ansamblu, caracteristică pentru durata 
lungă: este vorba de procesul care a condus, în cultura europeană 
occidentală, la constituirea unei etici a individului care se îngrijeşte 
de starea sufletului și corpului său. Dar întrebarea care se pune este în 


1 Cassius Dio, Istoria romană, Vol. |I, traducere și note de Adelina Piatkowski, 
București, Editura Științifică, LII, 19, 1977, p. 324-325. 
2 P. Grimal, L'amour à Rome, p. 177. 

ce fel legile care sporesc caracterul public al vieţii private au reușit să 
crească interesul individului pentru sine însuși. 

Există, în opinia noastră, două răspunsuri posibile. Mai întâi, 
aceste legi se adresează omului în calitatea sa de cetățean şi, preci- 
zându-i responsabilitätile față de egalii săi si față de Cetate, dau o nouă 
consistență acestei calităţi: nobilul roman este invitat să-și definească 
mai bine statutul si să adopte o etică adecvată acestei noi situaţii. 
Trebuie să ne amintim, de asemenea, că moralistii epocii se adresau 
oamenilor care dețineau responsabilități publice, recomandându-le o 
morală în acord cu sarcinile lor. 

Al doilea răspuns se referă la faptul că felul în care acționează 
o lege nu poate rămâne fără efect în sfera cunoaşterii unei epoci: 
îşi găseşte sursele în această cunoaștere și poate să-i aducă precizări 
sau să-i confere nuanțe. Făcând din sexualitatea cuplului legitim o 
chestiune care aparţine domeniului autorității publice, legile respec- 
tive - fără a aduce schimbări simtitoare dreptului traditional - întă- 
resc statutul cultural al problemei si alimentează reflectia juridică si 
morală asupra subiectului.? 

În capitolul „Corpul şi legea“ vom încerca să privim mai îndea- 
proape raportul dintre acţiunea juridică și constituirea cunoașterii 
corpului, bazându-ne pe ipoteza că dreptul are o contribuţie impor- 
tantă în constituirea unui nou discurs antropologic în lumea romană. 
Vom fi interesaţi mai ales de chestiunea adulterului si vom urmări 
definițiile sale în evoluția dreptului roman de la Augustus până la 
împărații creştini. 


1 „Scriitorii din secolul II d.Hr. își exprimau preceptele în termeni univer- 
sali. De fapt ei scriau pentru puținii privilegiați. Normele de comportare 
sexuală corectă pe care le-am descris erau pretuite de cei cărora le erau 
destinate sfaturile morale, din cauză că erau privite ca fiind în concordanță 
cu rafinamentul și stăpânirea de sine care îi deosebeau pe cei din familiile 
bune de inferiorii lor needucati. Astfel de legi ale perfecțiunii în căsătorie 
ca şi în toate celelalte privințe nu trebuiau împărtășite cu ceilalți.” P.Brown, 
Trupul si societatea, p. 37. 

2 „Dacă sexualitatea a devenit un domeniu care poate fi cunoscut, este dato- 
rită relaţiilor de putere care au făcut acest lucru posibil; în schimb, dacă 
puterea a putut să o ia în vizor, este pentru că tehnicile de cunoaștere, pro- 
cedurile discursului au fost capabile să o învestească.“, M. Foucault, Le souci 
de soi, p. 130. 

1.2. Salvarea corpului şi a sufletului 

Mister și iniţiere 

Importanța şi amploarea cultelor misterice de origine orientală în 
lumea romană occidentală sunt cunoscute. Dezvoltarea lor si practi- 
cile cărora le dădeau naştere provocau stupoarea, indignarea şi chiar 
aversiunea romanilor care încă se considerau adepţi ai echilibrului si 
sobrietätii impuse de mos maiorum. Mărturiile câtorva autori cum ar 
fi Tibul, Arnobiu, Ovidiu sau Propertiu ne prezintă fanatici care nu se 
dădeau în lături de la a-și tăia venele şi a-și bea propriul sânge înainte 
de a îl da şi altor fideli, care se loveau, se flagelau şi chiar se castrau, ca 
semn de ispășire si de fidelitate față de zeul lor. 

Informaţiile despre aceste culte, deși ușor „anecdotice“, ne permit, 
totuşi, săenunțăm caracteristica lor principală. Prin intermediul actelor 
de devoțiune adesea violente, care mergeau de la abstinenta alimentară 
şi sexuală până la mutilari fizice grave, aceste culte le permiteau fide- 
lilor o experimentare directă, sensibilă, a divinului. Nu avem de-a face 
cu teologii, cu definiții intelectuale ale Fiintei divine, ci mai degrabă 
cu comportamente ritualice. Ceea ce caută adeptul este, în esenţă, o 
uniune cu divinul, rezultat al unui proces care cuprinde probe fizice, 
stări de transă şi de posedare. Locul acestei întâlniri cu divinul este 
corpul credinciosului, ceea ce face ca „asceza şi suferința fizică să apară 
foarte adesea necesare pentru a-l aduce pe om într-o stare de purificare 
receptivă indispensabilă instalării zeului înăuntrul säu.“? 


1 Tibul evocă, într-una dintre elegiile sale, un ritual divinatoriu de o vio- 
lentä extraordinară: 
„Zeul aşa poruncește să fie si chiar preoteasa, 
Marea, cu glasu-i divin mi-a poruncit tot așa. 
Ea, răscolită de suflul Bellonei, nu are-n deliru-i 
Teamă de flăcări si nici de șfichiuirea de bici; 
Fără durere, izbindu-și securea în brațe, stropeste 
Chipul zeiței cu-al său sânge-n șuvoaie țâșnind 
Și, de o sulitä-n coaste străpunsă, cu pieptul - o rană, 
Cântă-ntâmplări care-i sunt spuse de zee doar ei...“, 
cf. Tibul, Elegii, |, VI, 44-50, în volumul Albius Tibullus și autorii Corpusului Tibu- 
lian, ediţie îngrijită, text stabilit, cuvânt-înainte, traducere în metru original și 
note de Vasile Sav, București, Editura Univers, 1988, p. 57. 

2 M. Meslin, Réalités psychiques et valeurs religieuses dans les cultes orientaux 
(ler-Vesiècles),,Revue Historique”, 512, 1974, Paris, Presses Universitaires de 
France, p. 292. 

Acest tip de angajare religioasă acorda o preeminentä clară soteri- 
ologiei: nu era vorba numai de căutarea unui destin fericit în viața de 
dincolo, ci şi de găsirea unei fericiri cât se poate de terestre, tradusă 
printr-o stare de sănătate a corpului.! În acest context, nu e surprin- 
zătoare învestirea corpului cu o funcţie religioasă foarte importantă, 
dezvăluită printr-un simbolism bogat. E suficient, de pildă, să ne 
gândim la practicile de castrare, destul de răspândite în epocă.” 

Practicile de asceză alimentară, abstinenta sexuală care ajunge 
până la consacrarea vires-urilor divinității, hierogamiile, dansurile 
extatice, toate aceste elemente misterioase ale religiozitätii conduc 
la o puternică învestire simbolică a corpului. Această valorizare a 
corporalitätii exprimă o distanță radicală în raport cu religiozitatea 
tradiţională romană: nu numai exotismul acestor practici constituie 


! „Astfel, obiectivul principal al religiei era să-i însănătoșească pe bolnavi. Păgânii 
se rugau... în primul rând pentru sănătate“, R. Macmullen, Le Paganisme dans 
l'Empire romain, tradus din engleză în franceză de A. Spiquel și A. Rousselle, 
Paris, Presses Universitaires de France, 1987, p. 88-90. 

2 Abstinenta sexuală totală era considerată o obligaţie absolută pentru asu- 
marea anumitor funcții sacre. Castrarea a fost, de asemenea, adoptată ca 
act religios: automutilarea practicată de unii adepţi ai Magnae Matris era un 
element esenţial al unui ritual de inițiere care conducea către o hierogamie 
cu zeița. Ca în orice iniţiere, acest ritual își propune să opereze schimbarea 
condiției ontologice a adeptului, introducându-l - în urma unui proces de 
identificare cu Attis înviat - în lumea divină. Initiatul repetă istoria sacră: 
Attis, fiul si iubitul Cibelei, după ce i-a promis tovaräsei sale că va rămâne 
virgin, se îndrăgostește de nimfa Erao. Nimfa este ucisă de zeița geloasă, iar 
Attis, cuprins de un uriaș sentiment de vinovăţie, se castrează pentru a-și 
ispăși trădarea. Michel Meslin e de părere că practicile fondate pe mitul de 
sus trebuie asociate cu acele relatări mitologice care prezintă androginul ca 
stare a perfecțiunii divine, semn al totalitätii care caracterizează lumea si 
timpurile sacre ale începuturilor. (M. Meslin, op. cit., p. 304). Aline Rousselle 
leagă castrarea practicată de fidelii Marii Mame de teoria suflului vital, 
prezentă în toate textele medicale ale epocii. Autoarea subliniază că emas- 
cularea vizează încetarea puterii de fecundare a adepților și nu potenta lor 
sexuală. Castrarea elimina pierderea suflului vital prin lichidul seminal, fără 
să afecteze câtuși de puțin libidoul și dinamica sexuală a subiecţilor. Miza 
operației este de a păstra acest suflu vital în interiorul persoanei și de a-l 
converti în suflu psihic, materie mai subtilă și expresie a progresului spiritual. 
(A. Rousselle, Porneia, p. 164) 


IN CORPORE. De la corpul păgân la trupul creștin în Antichitatea târzie 51 


punctul de ruptură, ci, de asemenea si mai ales, caracterul emina- 
mente personal al actului religios în noile culte. Pentru un roman 
traditional, religio conţine o serie de acțiuni care vizează, în primul 
rând, participarea individului la destinul întregii cetăți. Pietatea e 
o virtute politică, pentru că ea e dovada dorinței cetățeanului de a 
lua parte la viața corpului comunitar.! Din acest punct de vedere, 
religiozitatea cultelor misterice pune bazele unei alte solidaritäti, mai 
restrânse, decât solidaritatea cu cetatea. Identitatea credincioşilor nu 
se mai constituie prin raportarea la marea comunitate civilă, ci în 
legătură cu micul grup de coreligionari.? 


Vestea cea bună 


Pentru un roman fidel religiei strămoșilor săi, creştinismul nu 
părea neapărat original între numeroasele culte venite din Orient. 
Împärtäseau aceleaşi caracteristici si se defineau în același mod, în 
contrast cu pietatea epocii clasice. Convertire, revelaţie, perfecționare, 
sfințenie erau termenii şi temele lor comune. 

Încă de la începutul mișcării creștine, mai ales ca influență a 
tendințelor colaterale ale iudaismului palestinian; se manifestă o pre- 
ocupare pentru definirea naturii şi funcţiilorreligioase ale sexualității. 
Valorizarea castitätii, care nu era la început decât un fenomen local, 
manifestat în Egipt (Evanghelia egiptenilor), în Palestina (Evanghe- 
lia lui Iacob) sau în Edessa (Evanghelia lui Toma), devine încetul cu 


1 „Un ansamblu de rituri codificate cu grijă, practicate pe plan strict comuni- 
tar... iată ce înseamnă religia romană tradițională.“, J. Scheid, Religion et piété 
à Rome, Paris, La Découverte, 1985, p. 13. 

2 „În cele din urmă, noua “stare de spirit’ îi făcea pe indivizi să creadă că aveau 
nevoie să-și apere identitatea punându-i limite foarte stricte. Se adaptau 
mai greu la comunitatea din care făceau parte si se simțeau stingheri în 
lumea fizică. Trăiau mândri și solitari în compania Zeului lor Unic. Prin con- 
vertire, prin acceptarea unei revelații, se îndepărtau de propriul lor trecut şi 
de credințele majorității contemporanilor lor.“, P. Brown, The World of Late 
Antiquity, p. 56. 

3 D. Boyarin, “Body Politic among the Brides of Christ: Paul and the Origins of 
Christian Sexual Renunciation”, în V. L. Winbush, R. Valantansis, Asceticism, 
New York-Oxford, Oxford University Press, 1995, p. 460. 

încetul unul dintre semnele distinctive ale noii religii.! Acest manifest 
de austeritate şi de excelență putea fi înțeles cu ușurință de o elită 
romană obișnuită să se teamă de slăbiciunile corpului.? Totuşi, lectura 
Evangheliilor sinoptice ne lasă impresia că, mai ales în dimensiunea sa 
sexuală, corpul nu e deloc o chestiune esenţială. Era prezent, evident, 
dar ca făcând parte dintr-o problematică mai generală, a cărei miză 
era mai importantă decât simpla clarificare a unei chestiuni morale. 
Constituirea ca gen literar a exortatiei morale si religioase este tardivă 
în ceea ce constituie corpusul Noului Testament.” Celibatul lui lisus 
nu părea să-i surprindă pe cei care-l ascultau, si abia după aproape un 
secol vor apărea adepți ai celibatului care vor mărturisi explicit că-i 
urmează exemplul.*! Cum se explică acest fapt într-un context religios 
în care valorizarea pozitivă a căsătoriei e o certitudine, în interiorul 
unei tradiții în care celibatul nu avea o conotație religioasă specială? 
Răspunsul ar putea fi oferit de o analiză a raportului între abstinentä 
şi profetism în diversele mişcări religioase generate de iudaism. 
E bine să reamintim că această legătură între profetism şi virginitate 
sau abstinentä sexuală avea să devină un motiv foarte răspândit în 
creştinism, mai ales în cel răsăritean. 


1). Daniélou, H. |. Marrou, La nouvelle histoire de l'Eglise. I. Des origines à Saint 
Grégoire le Grand, Paris, Seuil, 151-155. 

2 „La motivele care ar fi putut să-i împingă pe romanii păgâni către castitate, 
limitarea vieţii sexuale în cadrul conjugal, condamnarea avortului, dezapro- 
barea 'pasiunii amoroase’, discreditarea bisexualitätii, creștinii adăugau un 
motiv nou și apăsător, apropierea de sfârșitul lumii, care cere puritate.” J. Le 
Goff, „Le refus du plaisir”, în Amour et sexualité en Occident, introducere de 
G. Duby, Paris, Seuil, 1991. 

3 Ch. Munier, Mariage et virginité dans l'Eglise ancienne, Berne/Frankfurt a.M./ 
New York/Paris, Peter Lang, 1987, p. XX. 

4  Ignaţiu din Antiohia, Scrisoare către Policarp, V, 2, în Scrierile părinţilor aposto- 
lici, traducere, note și indici de Preot Dr. Dumitru Fecioru, București, Editura 
Institutului Biblic și de Misiune al Bisericii Ortodoxe Române, 1995, p. 227. 

5 Nu există în limba ebraică a Vechiului Testament niciun cuvânt pentru a 
exprima celibatul. A se vedea L. Legrand, La virginite dans la Bible, Paris, Cerf, 
1964, p. 14; C. Rambaux, Tertullien face aux morales des trois premiers siècles, 
Paris, Belles Lettres, 1979, p. 207. 

Documentele descoperite la Waadi Qumrân atestă existența, la 
marginea iudaismului tradițional, a unei mişcări religioase animate 
de exigente puternice de natură ascetică: „Comunitatea“ era alcătuită 
din bărbaţi care făcuseră jurământul de „a-l căuta pe Dumnezeu 
din toată inima și din tot sufletul...“ În sânul comunității exista un 
număr de indivizi care se angajaseră să respecte abstinenta. Celibatul 
acestor membri ai mișcării trebuie situat și explicat într-un context 
de aşteptare soteriologică: acești oameni reprezentau războinicii lui 
Israel care urmau să participe la lupta finală în care se vor înfrunta 
Prințul Luminii şi Îngerul Tenebrelor. Exegetii au notat că progra- 
mul lor rezultă dintr-o combinare a regulilor militare ale Vechiului 
Testament si ale celor referitoare la leviti.? Asceza lor, după cum 
vedem, este definită în mod destul de riguros în cadrul tradiţiei 
iudaice. Acest angajament în celibat nu are ca motivaţie disprețul față 
de femeie, ci credința lor escatologică. Se pare că până la 25 de ani se 
puteau căsători cu scopul de a avea urmași legitimi; la fel, respingerea 
femeii nu era o obligaţie, ci o recomandare. Asociaţiile de bărbaţi 
abstinenti erau formate în esenţă din familisti, iar speranţa lor, ca 
aceea a profeților lui Israel, era de a reforma poporul ales.’ Această 
reformă trecea prin disciplina sexuală tradițională, modul poate cel 
mai sigur de a consolida sentimentul identitar al evreilor prin punerea 
în evidenţă a unui aspect care îi distingea clar de lumea păgână. 

Despre secta esenienilor ne rămân mărturiile lui Pliniu cel Bătrân, 
Flavius Iosif şi Filon din Alexandria. Primul este surprins de auste- 
ritatea vieții acestei comunități despre care nu avea, probabil, decât 
informații indirecte: 

Populaţie unică și mai uimitoare decât oricare alta în lume, fără 

nicio femeie, respingând orice plăcere a iubirii [...] astfel, timp de mii 

de secole dăinuiește un neam în care nu se naște nimeni.! 


1 Sulul Regulii, în A. Dupont-Sommer, Les écrits esséniens découverts pres de la 
Mer Morte, Paris, Payot, 1980, p. 88. 


2 Ch. Munier, Mariage et virginité, p.XII. 
3 P. Brown, Trupul si societatea, p. 52. 
4 Pliniu cel Bătrân, Istorie naturală, 5, 15, 73 

Observațiile sale nu pot merge mai departe de această simplă 
stupoare. Flavius Iosif și Filon, dimpotrivă, pentru a explica purtarea 
acestor asceti, puteau evoca nu numai tradiția iudaică, ci si concepții 
de origine stoică sau platoniciană care condamnau plăcerea şi ființa 
care-i cădea pradă cel mai ușor, adică femeia. 

Asceza eseniană caracterizează, bineînţeles, tendințe marginale 
ale iudaismului, dar raportul său cu religia majorităţii poporului 
nu e fondat pe opoziţie. În realitate, ceea ce anima mișcarea din 
Qumrân era dorința de a reforma viața religioasă a întregului Israel, 
chiar în cadrul tradiţiei. Ceea ce este interesant, pentru noi, este 
corespondenţa strânsă si sistematică pe care tradiția iudaică o sta- 
bilea între abstinenta acestor rebeli și vocaţia lor profetică. Aceasta 
ne face să înțelegem că celibatul lui Iisus, în ochii evreilor, nu era 
decât starea normală pretinsă de o vocaţie de profet. Pentru iudaism, 
abstinenta sexuală n-a depășit niciodată statutul de manifestare 
marginală, importantă nu prin ea însăşi, cât pentru caracterul său de 
semn al unei vocatii importante pentru mântuirea întregului Israel. 
Această idee este susținută de evoluţia religioasă după distrugerea 
Templului din Ierusalim. Când primii rabini au început să se retragă 
în Galileea, după anul 132 d.Hr., situaţia lor în raport cu populația 
locală era la fel de precară si excentrică precum cea a predicatorilor 
creştini. În acest context extrem de dificil, nu s-a înregistrat apariția 
altor opinii asupra căsătoriei sau sexualității decât cele recunoscute 
ca fiind tradiționale.’ S-a optat pentru continuitate si nu pentru o 
ruptură radicală, ceea ce însemna o acceptare, uneori ambiguă, a 
sexualității: „Dorinţa, copilul şi femeia - mâna stângă îi va îndepărta, 
mâna dreaptă îi va apropia.“? 

Această alegere reprezintă un punct de ruptură față de creştinismul 
care lua atunci naştere: în articolul său , Abstinentä, căsătorie şi viață 


1 „Dacă un om nu-și face datoria de a crește și a se inmulti, e ca și cum ar 
varsa sânge“, Yebamoth, în Talmudul din Babilon, traducere în franceză de 
A. Elkaim-Sartre, Paris, Verdier, 1983, p. 611. 

> Sanhedrin, 107b, în Talmudul din Babilon, p. 1154. Pentru o imagine a repre- 
zentărilor ambivalente ale corporalitätii în iudaismul palestinian din primul 
secol, a se vedea: D. Boyarin, „Body Politic among the Brides of Christ: Paul 
and the Origins of Christian Sexual Renunciation“, p. 459-478. 

mistică în doctrina iudaică“, George Vaida subliniază diferența din- 
tre iudaism şi creştinism, al cărui „îndemn evanghelic către castitate 
privit ca angajament spre o stare de perfecțiune (atunci când este asu- 
mat din pură vocaţie) reprezintă contrariul idealului de viață propus 
de iudaism.“ Pentru creştinii primelor secole, răspunsul la întrebarea 
despre superioritatea virginitätii era fără echivoc: „Bine este pentru 
om să nu se atingă de femeie“, scria în anul 54 apostolul Pavel corin- 
tenilor.? Scrisoarea adresată de către apostol comunităţii din Corint 
conţine, explicit sau nu, marile direcţii și principalele atitudini ale 
moralei creștine privind corporalitatea. 

În corpusul de texte care formează Noul Testament nu există o 
expunere sistematică a chestiunii corporalitätii. Tocmai din acest 
motiv comentatorii subliniază că este „evident că orice prezentare 
a unei pretinse etici paleocreștine... are o nuanţă conjecturalä.* Ar 
trebui, deci, prezentate elementele care au jucat un rol important 
în literatura creştină ulterioară, fără a ne putea pronunţa, totuși, 
foarte clar asupra importanţei lor practice efective în perioada 
paleocreştină. Primul element care trebuie avut în vedere este 
o exigentä crescândă privind comportamentul sexual: trebuie 
stăpânite nu numai actele, ci şi gândurile necurate (Mat 5: 27-28). 
Impuritatea este, de altfel, socotită printre greşelile extrem de grave, 
care duc la excluderea din Împărăţia Cerurilor (I Cor 6: 9; cf. Gal 5: 


1 Ase vedea: Mystique, sexualité et continence, p. 95. 

2 Raportul dintre virginitate și căsătorie va deveni una din temele clasice 
ale teologiei morale creștine. Prima sa expunere sistematică o găsim la 
Tertulian. În secolul IV, tratatele de virginitate se înmulțesc până la a sugera 
existența unei mode, deplânsă, de altfel, de autori cum ar fi Sf. Grigore 
de Nyssa (în De virginitate, |, 1'-4, ediția Aubineau). Una dintre poziţiile 
cele mai echilibrate este a Sf. loan Hrisostom: „Cel care huleste căsătoria 
răpește și slava fecioriei. Cel care laudă căsătoria pune în lumină si mai mult 
minunätia fecioriei și o face mai strălucită.“ Sfântul loan Gură de Aur, Despre 
Feciorie. Apologia vieții monahale. Despre creșterea copiilor, traducere din 
limba greacă și note de Preot profesor Dumitru Fecioru, București, Editura 
Institutului Biblic si de Misiune al Bisericii Ortodoxe Române, 2001, X, 1, 
p. 17. (Din păcate, acest echilibru nu e constant; cf. Despre Feciorie, XVIII,1, 
XXX,2, XXXIX,2, XLI,1). 

3 Ch. Munier, Le mariage et virginité, p.XV. 

19; Col 3: 5; Ef 5: 5 etc.) Pentru Sf. Pavel, desfrânarea este judecată 
din perspectiva Întrupării si de aceea reprezintă un atentat la drep- 
turile lui Hristos asupra corpurilor credincioşilor (I Cor 6:13). Ea 
este considerată si o atingere a unității comunităţii celor credincioși 
(ecclesia), pentru că este o greşeală împotriva corpului lui Hristos, 
căruia îi aparține crestinul (I Cor 6: 15). Considerat templu al Duhu- 
lui Sfânt, pentru apostolul Pavel corpul are o demnitate aparte. 

Cât despre căsătorie, aceastaesteunică si indisolubilă, ne învață - în 
numele Domnului - sfântul Pavel (I Cor 7: 10-11). Apostolul glori- 
fică fidelitatea şi egalitatea între soți şi consideră că adulterul este o 
greşeală la fel de gravă si pentru bărbați si pentru femei.’ Discursul 
moral referitor la căsnicie cuprindea două teme principale: 1. idealul 
căsătoriei este uniunea totală între soți, în armonie și fidelitate de-a 
lungul întregii vieţi si dincolo de ea, si 2. femeia trebuie să-i fie supusă 
soțului, idee adesea corectată de exortatiile care insistau asupra 
egalității dintre soți. 

Am evocat pe scurt principalele puncte din Noul Testament por- 
nind de la care primele secole creştine vor da naștere unui discurs 
antropologic coerent. Constituirea acestui discurs va fi un proces 
foarte complex, în care un rol important îl vor juca nu numai interpre- 
tarea Scripturilor, ci și influenţa textelor filozofilor, juristilor si chiar 
medicilor. Despre apostolul Pavel am putea spune că se situează la 
intersecția dintre iudaismul palestinian si lumea elenistică. Antropolo- 
gia sa se dezvoltă în acest context conflictual şi reprezintă un moment 
capital pentru trecerea de la un orizont cultural si istoric la o epocă 
nouă. În capitolele care formează a treia parte a cărţii, „Hermeneutici 
religioase ale corpului“, vom expune funcţiile reprezentărilor corpului 


1 În legătură cu acest subiect, Charles Munier notează: „Secole de civilizaţie 
creștină ne-au făcut să credem că acesta era un adevăr de la sine înțeles; asta 
ar însemna să uităm că moravurile și legile Antichității se arătau foarte indul- 
gente faţă de infidelitatea soțului și împingeau la extremă inegalitatea dintre 
soți în sânul comunității conjugale." Ibidem, p.XVIII. 

2 Tertulian, spre exemplu, reprezintă un caz elocvent: formaţia sa de avocat 
e vizibilă în texte cum ar fi De prescriptione haereticorum și, de asemenea, în 
figurile retorice pe care le utilizează în redactare; lecturile sale filozofice i-au 
adus o faimă de erudit (citează sau foloseşte pasaje din Thales, Anaximandru, 
Anaximene, Heraclit, Pitagora, Empedocle, Platon, Diogene si, mai ales, din sto- 
ici); lucrarea sa De anima dovedește că-i frecventa, de asemenea, și pe medici. 

în trei situaţii istorice distincte, dar între care există, cu siguranță, 
o legătură: esenismul, antropologia din prima epistolă paulină către 
corinteni şi teologia morală a lui Tertulian. 


xxx 


În paginile precedente am încercat să schitäm contextul istoric si 
cultural al primelor secole creștine si să indicăm pe scurt procesele si 
temele specifice care vor face obiectul analizei noastre. Plecăm de la 
ipoteza că orice reprezentare a corpului este un obiect social complex 
ale cărui conținut si structură sunt întotdeauna relevante pentru un 
orizont cultural și pentru o epocă istorică. „Grija față de sine“ si ori- 
entarea antropologică ce caracterizează primele secole creştine nu pot 
fi cuprinse fără o înţelegere adecvată a chestiunii corporalitätii. Ceea 
ce ne interesează în mod deosebit este să punem în evidenţă procesul 
de tranziție istorică si de schimbare culturală prin intermediul unei 
hermeneutici a reprezentărilor corpului. 


2.0 antropologie istorică a corpului. Metoda 
2.1. Obiectul. Care corp? 


Pentru hermeneutica modernă corpul reprezintă un obiect privile- 
giat!: obiect al medicinei, filozofiei, istoriei şi antropologiei, sociologiei 
şi religiei, corpul pare un teritoriu infinit, deschis încercărilor celor 
mai îndrăzneţe si diverse. Modernitatea face din analiza corpului 
ocazia unei serii complexe de interogatii asupra tuturor domeniilor 
vieții sociale - instituţii, raporturi de putere, tradiţii, practici - si a 
unor aspecte esenţiale ale existenţei - discurs, moarte, etică.? 

Corpul este un subiect dificil pentru hermeneutică. Este în același 
timp expresia relaţiei celei mai intime a interpretului cu el însuși, dar 
poate fi, de asemenea și în același timp, locul de incarnare a alteritätii 
celei mai radicale. Pe parcursul unei operaţii cognitive sau practice 
care vizează corporalitatea, trupul îşi va manifesta întotdeauna dublul 
statut: este punctul de plecare și condiția care face posibilă operația, 
dar, în același timp, destinaţia, obiectivul său. Contrar altor subiecte 
posibile ale unei hermeneutici, corpul nu va fi niciodată doar un sim- 
plu obiect, nu va fi niciodată pură reprezentare sau simplă ordonare 
de semne într-un sistem simbolic. Va avea tot timpul în spate, înainte 
şi după corpul cunoscut, un corp viu, suficient de elocvent pentru a 
deranja principiile retoricii științifice. Această prezență discretă, dar de 
neuitat nu compromite demersul hermeneutic, însă îi impune limite. 

Distanţa obiect/subiect, necesară constituirii unei hermeneutici a 
corpului, nu este fondată pe ruptura între gândire şi corpul perceput 
prin simţuri, ci pe diferenţa între un „corp-natură“ si un ,corp-text".? 


' „Venind după o perioadă de represiune si de discreţie, corpul se impune 
astăzi ca temă predilectă a discursului social, loc geometric al recuceririi 
sinelui, teritoriu care se lasă explorat. ..“, D. Le Breton, Anthropologie du corps 
et modernité, Paris, Presses Universitaires de France, 1990, p. 157. 

? Ase vedea si ceea ce scrie Michel Foucault despre sexualitate, subiect similar, 
dacă nu chiar identic cu al nostru: M. Foucault, La volonte de savoir, p. 102. 

3 „Ceea ce face posibilă convertibilitatea corpului văzut în corp știut, sau a 
organizării spatiale a corpului în organizare semantică a unui vocabular - si 
invers - este transformarea corpului în întindere, în interioritate deschisă ca 
o carte, un cadavru mut oferit gândirii.“, M. de Certeau, L'Ecriture de l'histoire, 
Paris, Gallimard, 1975, p. 9-10. 

Pentru ştiinţele umaniste singurul corp accesibil este acesta, corpul 
care se zice, se dezvăluie prin medierea discursului, a practicilor sociale, 
a imaginarului colectiv, a sistemelor simbolice. Existenţa corpului nu 
este „naturală“, ci hermeneutică, iar la adevărul şi sensul său se poate 
ajunge nu în mod spontan, ci ca urmare a unui parcurs interpretativ. 
Altfel spus, corporalitatea se defineşte ca ansamblul relațiilor 
semnificante („la totalité des relations signifiantes“) cu lumea.! Ea 
nu este decât pură virtualitate care se actualizează ca semnificaţie 
prin intermediul unui limbaj’: raporturile dintre corp şi lume nu 
sunt niciodată pur fizice, ci mereu însoţite de semnificaţii. Corpora- 
litatea marchează frontiera dintre senzaţie si semnificaţie si asigură 
tranziţia între prima si a doua.’ Raporturile dintre corp si lume, 
oricât de elementare ar fi, nu sunt niciodată pur fizice, ci lasă loc 
tot timpul dezvoltării unor semnificații. În această relaţie cu lumea, 
corpul devine diferit - adică „vizibil“ pentru o hermeneutică - prin 
producerea unui sens a cărui posibilitate o fondează. Procesul care 
asociază semnificaţiile corpului și semnificaţiile lumii este una 
dintre constantele culturale puse în evidență de hermeneutica antro- 
pologică: în toate culturile“, semnificaţiile atribuite corporalitätii se 
găsesc într-o relaţie strânsă cu imaginea pe care societatea şi-o face 
despre ea însăși si cu viziunea asupra lumii a acestei societăți. Cor- 
poralitatea, prin ordinea părţilor sale constitutive, oferă o imagine 


1 Cf. J.-P. Sartre, Fiinţa și neantul, traducere de Adriana Neacșu, Piteşti, Editura 
Paralela 45, 2004, p. 474. 

2 În termenii lui D. Le Breton: „Corpul este o construcție simbolică, nu o reali- 
tate în sine.”, D.Le Breton, op. cit., p. 12. 

3 ,...corpul se găseşte la articularea sensibilului cu sensul [...]. Dar, dacă este 
adevărat că semnificaţia este în germene în senzație, la fel de adevărat este 
că ea o si depășește. Sensul depășește simţul [...] Invers, simțul va deborda 
întotdeauna de semnificat. Corpul nu va fi niciodată întru totul limbaj.“ X. 
Lacroix, Le Corps de chair. La dimension éthique, esthétique et spirituelle de 
l'amour, Paris, Cerf, 1994, p. 127. 

4 Putem nuanţa această afirmaţie și spune, împreună cu David Le Breton, că 
raportul strâns dintre semnificaţiile corporalitäti și viziunea asupra lumii 
este propriu societăților tradiționale: a se vedea capitolul ,L'insaisissable du 
corps“, în D.Le Breton, op. cit., p. 13-28. Totuși, categoriile de percepere si de 
definire ale corpului fizic sunt în relație cu categoriile structurante ale oricărei 
societăți, după cum e de părere și Margaret Douglas. 

elementară a totalitätii, adică a universului si a societăţii. Acest raport 
între corp şi lume se dezvăluie, în hermeneutica antropologică, sub 
forma unei duble conditionäri. În fiecare cultură, corpul fizic este 
perceput şi înțeles cu ajutorul categoriilor culturale tradițional accep- 
tate de către comunitate si, invers, societatea construiește propria sa 
imagine făcând apel la categoriile corporalitätii: 

Corpul social definește modul în care corpul fizic este perceput. 
Experienţa fizică a corpului, modificată mereu de categoriile sociale 
prin care se realizează, alcătuieşte o concepţie particulară asupra 
societăţii. Există un schimb continuu de semnificaţii între aceste două 
experienţe corporale, astfel încât fiecare întărește categoriile celeilalte.! 


Corelatia care există, în interiorul unui univers cultural, între vizi- 
unea asupra lumii și concepția despre corp ne pare un aspect foarte 
important pentru ştiinţele umaniste?, în general, si pentru analiza 
noastră, în special. Acest raport semnalează că orice hermeneutică a 
corpului este profund inserată în ansamblul discursurilor care struc- 
turează o cultură dată și că, în același timp, corpul devine un punct de 
acces privilegiat pentru cunoașterea unei societăți. 

În concluzie, parțială, care va fi, deci, obiectul analizei noastre? 
Vom fi interesaţi de un corp ale cărui semnificaţii vor fi în principal 
efectul unei așezări în context, al unei amplasări în interiorul unei 
comunităţi specifice, al unei circumstanţe istorice si al unei situaţii 
sociale particulare. Imagine sintetică a unei lumi, corpul va fi, de 
asemenea, un punct de concentrare a unor informaţii foarte diverse, 
rezultând dintr-un dublu demers: istoric şi antropologic. 


! M. Douglas, Natural Symbols. Explorations in cosmology, Harmondworth, Pen- 
guin Books, 1973, p. 113. 

2 Raportul între semnificaţiile corporalitäti și viziunea asupra societății si 
lumii poate deveni, în științele umaniste, un bun instrument de analiză. De 
exemplu, analizând legăturile dintre practicile de moderație sexuală, aparent 
similare, ale aristocraților păgâni și, respectiv, creștini, Peter Brown face din 
diferența dintre respectivele viziuni ale lumii fundamentul distinctiei dintre 
cele două comportamente. Pentru a înțelege noțiunea creștină de renunțare 
sexuală, scrie istoricul american, „trebuie să începem cu concepția diferită 
despre om ca persoană și, odată cu aceasta, cu imaginea foarte diferită 
despre societate, comparativ cu cea răspândită în rândul elitelor civice din 
Imperiu...”, P. Brown, Trupul și societatea, p. 48. 

2.2. Corpul si traditia sensului 


În constituirea metodei noastre, istoria! joacă rolul de disciplină 
principală. Cercetarea istorică are scopul de a-i furniza hermeneuti- 
cii de tip antropologic domeniile în care se desfăşoară, punctele de 
reper şi obiectele de analiză. Astfel, prima întrebare la care trebuie 
să răspundem este aceea legată de însăşi natura corpului ca obiect 
al unei cercetări istorice. Ce este corpul din punctul de vedere al 
istoriografiei? Este el vizibil în mod „natural“, ca orice obiect al unei 
istoriografii tradiționale, ca o bătălie, o preluare a puterii, un atentat 
celebru? Sau, poate, face parte dintre acele obiecte imprecise* si „lente“ 
care transformă cercetarea care îi este consacrată într-o analiză a „len- 
torii în istorie“? Conform premisei care stă la baza demersului nostru, 
corpul nu este un dat al Istoriei, iar sensul său nu se oferă spontan 
privirii celui care îl caută. Corpul, la fel ca mentalitatea, constituie 
însăşi substanţa Istoriei, materialul elementar al constituirii sale.5 
Istoria nu ar putea fi concepută fără corpul care îi întemeiază eveni- 
mentele, schimbările, rupturile. Corporalitatea este continuumul fără 
de care transmiterea sensurilor, perpetuarea practicilor, continuitatea 
instituţiilor nu ar fi posibile. Dar corpul rămâne obscur, ascuns în 
spatele marilor actori ai Istoriei. Cum ar fi posibil să-l aducem în 
lumină și să-i analizăm funcţiile? 


Vom adopta distincția, utilizată de multi autori, între istorie - știință a inter- 
pretării trecutului — și Istorie - obiect al istoriografiei. 

2 ,...este corpul obiect al istoriei? Putem repera, între evoluţia speciei și ciclul 
biologic, forme de schimbare mai complexe, datorate atât mediului istoric, 
cât și celui cultural?“, A. Bouguiere, „Lanthropologie historique”, în J. Le Goff 
(coordonator), La nouvelle histoire, Paris, Editions Complexe, 1988, p. 149. 

3 Paul Veyne afirmă că, în istoriografie, înțelegerea oricărui eveniment este 

supusă unui anumit grad de imprecizie. A se vedea P. Veyne, „Lhistoire 
conceptualisante“, în Faire de l'histoire. |. Nouveaux problèmes, coordonată de 
Jacques Le Goff și Pierre Nora, Paris, Gallimard, 1974, p. 67. 
J. Le Goff, „Les mentalités. Une histoire ambiguă“ pentru dificultățile unei 
istoriografii a copului a se vedea studiul lui Jacques Revel și Jean-Pierre 
Peter, „Le coms. L'homme malade et son histoire“, Ibidem, p. 226-256. 
(„Orice cuvânt ordonat, reflectat, institutionalizat este folosit pentru a 
nega corpul“, p. 233). 

5 Corpul este definit, de asemenea, ca „unul dintre locurile istoriei“, Ibidem, 
p.227. 

O istoriografie a corporalitätii ar fi posibilă doar dacă renuntäm 
la o anumită definiţie a sensului.! Trebuie să privim sensul unui 
eveniment, al unui gest, al unei acțiuni nu ca pe „conținutul“ univoc 
şi stabil al unei forme, ca pe o „esenţă“ care ar fi elocventă în mod 
natural şi care s-ar dezvălui fără altă intervenţie decât simpla sa des- 
coperire. Sensul nu „zace“ „în interiorul“ unei structuri, iar sarcina 
hermeneuticii nu constă în a aduce „la suprafață“ ceea ce se găseşte 
„înăuntru“. Interpretarea de tradiție fenomenologică își ia ca obiect 
un sens care are proprietatea de a se constitui pe parcursul cercetării.? 
În plus, constituirea sa nu e niciodată identică, întrucât structurarea 
depinde de configurarea operaţiunii hermeneutice înseşi.? 

Corpul nu este un eveniment „natural“ vizibil pentru istorie, ci 
pare a se constitui ca urmare a operaţiunii de căutare în materialul 
amorf al trecutului. Practica interpretativă nu este „neutră“ si nu 
conduce la rezultate „exacte“: expunerea unui sens este un proces 
radical diferit de acela de a determina masa sau dimensiunile unui 
obiect fizic. Obiectul hermeneuticii și procedeul interpretativ sunt 
polii unui dublu determinism: obiectul devine sens în conformitate cu 
premisele hermeneuticii, dar, la rândul său, hermeneutica se fondează 


' De altfel, trăsătura caracteristică a istoriei recente este de a „reintroduce 
noţiunea de sens“ și de a se interesa mai ales de chestiunea ,inteligibilitätii" 
fenomenelor studiate. A se vedea articolul lui P. Boutry, Assuranceseterrances 
de la raison historienne, „Autrement“, nr. 150-151, 1995, p. 56-69. 

2 „Faptele istorice’ sunt deja constituite prin introducerea unui sens în 'obiecti- 
vitate’. Ele enunţă, în limbajul analizei, 'alegeri' care-i sunt anterioare, care nu 
rezultă, deci, din observație. ..“, M. de Certeau, „L'opération historique”, Faire 
de l'histoire. I. Nouveaux problèmes, coordonată de Jacques Le Goff si Pierre 
Nora, Paris, Gallimard, 1974, p. 5. 

3 „Limita fragilă si necesară între un obiect trecut si o practică prezentă se 
deplasează în momentul în care postulatului fictiv al unui dat ce trebuie 
înțeles i se substituie examinarea unei operațiuni mereu afectată de deter- 
minisme și care trebuie tot timpul reluată, mereu dependentă de locul unde 
se efectuează într-o societate și totuși specificată prin problemă, metodă si 
funcţie proprii.“, M. de Certeau, L'écriture de l'histoire, p. 49. 

* După Paul Veyne, conceptualizarea este instrumentul esențial al istoriogra- 
fiei, cel care îi permite istoricului să fixeze evenimentele printr-un discurs 
explicativ. A se vedea P. Veyne, , L'histoire conceptualisante“, p. 69. 

5 „efortul istoric se aseamănă mai mult cu efortul filozofic decât cu cel 
ştiințific.“, Ibidem, p. 62. 

pe o relaţie a priori cu obiectul său.! Acest raport reciproc între obiect 
şi interpretare se traduce, în cazul istoriografiei, prin punerea în cauză 
a rupturii dintre trecut și prezent: 


Ruptura decisivă în oricare altă știință... ia în istorie forma unei 
limite originale care constituie o realitate ca „trecut“. Or, această cezură 
pare negată de operaţiunea pe care o fondează, întrucât acest „trecut“ 
revine în practica istoriografică. Moartea reapare, în interiorul demer- 
sului care afirma dispariţia sa şi posibilitatea de a o analiza ca obiect.? 


Raportul dintre obiect şi metodă are la bază, în istoriografie, continu- 
itatea sensului obiectului. Niciun eveniment trecut nu poate fi perceput 
de o hermeneutică istorică decât pe baza continuității sensului său.* Dar 
efectul imediat al acestei continuitäti este instituirea unei relații a priori 
între obiect, pe de o parte, si subiect si instrumentele sale, pe de alta. 
Altfel spus, operaţiunea istoriografică este posibilă prin continuitatea 
semnificației obiectului său; mai mult, constituirea cercetării istorice 
ca instrument interpretativ este determinată, într-o anumită măsură, 
de continuitatea sensului obiectului său. Drept urmare, cercetarea 
istorică este dependentă de modul contemporan de a utiliza tradiția 
semnificației obiectului său. Istoricul nu se poate sustrage procesului 
care a transformat disciplina sa, care a lăsat să se piardă în uitare anumite 
evenimente şi a conservat altele.* Trecutul nu este tărâmul „frumoasei 
din pădurea adormită“, teritoriu al unor personaje si lucruri înghețate de 


' Michel de Certeau este unul dintre istoricii care au insistat mult asupra 
existenţei acestui dublu determinism: „Astfel fondată pe ruptura dintre un 
trecut, care este obiectul său, și un prezent, care este locul practicii sale, 
istoria regăseşte continuu prezentul în obiectul său și trecutul în practicile 
sale. Ea este locuită de stranietatea pe care o caută și îşi impune legile 
regiunilor îndepărtate pe care le cucerește, crezând că le aduce la viață.”, 
L'écriture de l'histoire, p. 48. 

2 Ibidem, p. 49. 

3 ,...nu există sens decât pentru că anumite fenomene continuă.“ P. Ricœur, 

Istorie și adevăr, traducere și prefață de Elisabeta Niculescu, București, C.E.U. 
Press/Editura Anastasia, 1996, p. 34. 
„istoricul face parte din istorie; nu doar în sensul banal că trecutul este 
trecutul prezentului său, ci în sensul că oamenii din trecut fac parte din 
aceeaşi umanitate. Istoria este deci unul din modurile în care oamenii 'repetă' 
apartenenţa lor la aceeași umanitate", Ibidem, p. 40. 

magia unui duh räu, ci chiar o parte a continuitätii sensului care dä 
oricärei actiuni umane profunzime si perspectivä. 

Suntem de părere, deci, că obiectivitatea hermeneuticii istorice 
depinde de punerea în evidenţă a efectelor tradiției asupra propriei 
sale constituiri. Exegetul trebuie, în primul rând, să-și asume propria 
istoricitate - care se manifestă în „prejudecățile“ sale - dar si istori- 
citatea propriei discipline - care se exprimă într-un vocabular tehnic, 
în metode, în obiecte privilegiate etc. Obiectivitatea istoriografiei ar fi, 
deci, fondată pe conştiinţa istoricității comprehensiunii si pe travaliul de 
a face explicite efectele istoricitätii asupra operaţiunilor hermeneutice.? 

Înainte de a se lansa în căutarea obiectului său, o istoriografie 


= 


„obiectivă“ ar trebui, deci, să elucideze „prejudecățile“ care au influen- 
tat constituirea sa. Care sunt conditionärile unei hermeneutici istorice 
a corporalitätii? Prima, obiect al unei hermeneutici filozofice, este 
chiar corporalitatea celui care conduce procesul interpretativ.* A doua 


1 „prejudecățile individului suntrealitatea istorică a fiinţei sale într-o măsură 
mai mare decât judecätile sale... Ceea ce se înfățișează, din perspectiva ideii 
unei autoedificări absolute a rațiunii, drept o prejudecată limitativă aparține 
de fapt realităţii istorice.", Hans-Georg Gadamer, Adevăr și metodă, traducere 
de Gabriel Cercel, Larisa Dumitru, Gabriel Kohn și Călin Petcana, București, 
Editura Teora, 2001, p. 212. 

2 „O hermeneutică adecvată lucrului ar avea sarcina de a demonstra realita- 
tea istoriei în interiorul înțelegerii înseși.“, Ibidem, p. 229. Cf. Explicația dată 
de Ricceur conceptului gadamerian de Wirkungsgeschichtliches Bewußtsein 
(conștiința eficacitätii istorice): „Această categorie nu mai ţine de metodolo- 
gie, de ancheta istorică, ci de conștiința reflexivă a acestei metodologii. Este 
conștiința că suntem expuși istoriei si acţiunii sale în așa fel încât nu putem 
obiectiva această acțiune asupra noastră, pentru că face parte din fenome- 
nul istoric însuși.“, Paul Ricœur, De la text la acțiune. Eseuri de hermeneutică II, 
traducere și postfață de lon Pop, Cluj, Editura Echinox, 1999, p. 93. 

3 Această condiționare este consubstantialé disciplinei antropologice, oricare 
ar fi contextul demersului si obiectul interesului său. Acest adevăr este rea- 
mintit de către Levi-Strauss într-un text binecunoscut: „Pentru a înțelege 
convenabil un fapt social, trebuie să ni-l putem imagina în totalitate, adică 
din afară, ca pe un obiect, dar ca pe un obiect din care face parte integrantă, 
totuși, și imaginea subiectivă (conștientă și inconștientă) pe care ne-o facem 
despre el dacă, inevitabil umani, trăim faptul ca indigeni în loc să-l obser- 
văm ca etnografi.“ C. Lévi-Strauss, „Introduction à l'œuvre de Marcel Mauss”, 
în Marcel Mauss, Sociologie et anthropologie, Paris, Presses Universitaires de 
France, 1985, p.XXVIII. 

condiţionare, pe care tocmai a m expus-o!, este legată de caracteristicile 
corpului ca obiect al unei hermeneutici specifice pentru științele umane. 
În al treilea rând, hermeneutica corporalitätii depinde sensibil de istoria 
interpretărilor corpului într-un context cultural dat. Sensurile asociate 
corporalitätii de-a lungul Istoriei constituie una dintre condiţiile de 
posibilitate? a hermeneuticii istorice a corpului, dar si o condiţionare 
a configurării sale. În cazul cercetării noastre, semnificaţiile atribuite 
corporalitätii în lumea romană a Imperiului timpuriu nu trebuie înțelese 
ca obiectele unei discipline rupte de propriul său trecut. Dimpotrivă, 
tradiția interpretării corpului în cultura occidentală va influența ana- 
liza corporalitätii în perioada care ne interesează. 


În concluzie, suntem de părere că operațiunea cea mai importantă 
care ar putea conduce la clarificarea conditionärilor a priori ale her- 
meneuticii corpului este trecerea în revistă a unor repere fondatoare 
din tradiţia interpretării corpului în cultura occidentală modernă. 
Orice afirmaţie pe care o facem astăzi despre semnificaţiile corpului 
este precedată de o selecție operată asupra unor cunoștințe deja consti- 
tuite. Faptul că găsim un sens corporalitätii este rezultatul existenței, 
în Istorie, a unei tradiţii a semnificației. Mai mult, chiar dacă metoda 
noastră nu este condiţionată întru totul de această tradiţie a sensului, 
unele dintre alegerile noastre spontane, dintre opţiunile aproape 
inconștiente sunt influențate de această continuitate a semnificației. 
Toate sensurile pe care corpul pare să le aibă „în mod natural“ consti- 
tuie expresia acestei conditionäri „tradiționale“. 

Trecerea în revistă a acestor momente constitutive ale tradiţiei 
interpretării corpului în cultura europeană modernă va pleca de la 
ideea, unanim acceptată, conform căreia corpul reprezintă unul 
dintre obiectele cele mai recente ale istoriografiei şi că statutul său de 
obiect istoric este rezultatul influenţei ştiinţelor umane conexe, cum 
ar fi sociologia şi, mai ales, antropologia. Ca urmare, în ceea ce ne 
priveşte, definiția corpului ca obiect al unei antropologii istorice se va 


` A se vedea supra „Obiectul. Care corp?“ 

2 Tradiția sensului fondează raportul de familiaritate prealabilă care există între 
interpret și obiectul demersului său: „Anticiparea sensului care călăuzește 
înțelegerea unui text nu este un act al subiectivitätii, ci se determină din ele- 
mentul comun care ne leagă de tradiție.“ H.-G. Gadamer, op. cit, p. 224. 

fonda în principal pe tradiția antropologicä. Privirea noastră retros- 
pectivă va fi, inevitabil, selectivă: vom aduce în discuţie doar autorii 
care ni s-au parut cei mai semnificativi si cei mai influenţi pentru 
constituirea unui discurs antropologic modern pe tema corporalitätii: 
Marcel Mauss, Ruth Benedict, Margaret Mead. Cât despre Gerda 
Lerner, ultima autoare prezentată, ea ilustrează suprapunerea unui 
demers antropologic pe o cercetare de tip istoric. 

Lecturile textelor alese vor fi în același timp descriptive și critice. 
Ni s-a părut util să încercăm să surprindem articulările cele mai 
importante ale acestor texte, pentru a identifica funcţia hermeneu- 
ticii corpului în constituirea discursului. Privirea critică ce însoțește 
metoda noastră a avut ca obiectiv identificarea segmentelor încă 
pertinente ale tradiției semnificației corporalitätii. Modul nostru pro- 
priu de a desfășura analiza chestiunii corporalitätii în lumea romană 
a Imperiului timpuriu se va prezenta, la finalul acestui parcurs, ca o 
construcție conceptuală si metodologică contemporană, fondată pe 
o tradiţie intelectuală lungă si complexă. 


2.3. Tehnicile corpului: Marcel Mauss 


Punctul de plecare îl constituie articolul lui Marcel Mauss Les 
techniques du corps. Cum s-a afirmat de mai multe ori, contribuţia 
antropologului francez în constituirea disciplinei nu este de neglijat. 
Scrierile sale au jucat un rol important pentru definirea antropologiei 
ca ştiinţă eminamente socială, o disciplină ale cărei obiecte se constituie 
în rețeaua raporturilor complexe ale unei comunități culturale. Pentru 
Mauss, orice fenomen vizat de un discurs antropologic îşi dezvăluie 
logica doar în asocierile sale multiple cu alte fapte care constituie socia- 
lul. Înțelegerea unui fapt social nu trebuie să se fondeze pe teorii generale 
despre om sau natură, ci pe articularea sa cu fapte sociale conexe. De 
exemplu, faptul de a „asocia întotdeauna cu cea mai mare grijă studiul 
credințelor şi practicilor magico-religioase cu cel al cadrelor sociale din 
care apar“? îi permite să ia o distanţă critică în raport cu Lévy-Bruhl 


1 A se vedea, spre exemplu: C. Lévi-Strauss, „Introduction à l'œuvre de Marcel 
Mauss”, p.IX. 

2 Michel Meslin, Știința religiilor, traducere de Suzana Russo, București, Editura 
Humanitas, 1993, p. 68. 

în domeniul fenomenelor religioase. În această perspectivă se înscrie si 
analiza corpului asupra căreia ne vom opri pe scurt. 

Pentru Mauss, corpul nu se defineşte prin el însuși, ca o realitate auto- 
nomă sau ca expresia unei ordini pur biologice, ci prin participarea sa la 
universul culturii, înțeles ca „o lume de raporturi simbolice“. Corpul, 
scrie Mauss, nu poate fi redus la simpla realitate a constituției sale fizice, la 
fel cum analiza dinamicii şi mișcărilor sale nu se va putea mărgini la sim- 
pla punere în evidență a mecanismelor psihice sau fiziologice individuale. 
Conform antropologului francez, corpul furnizează temeiul practicilor 
şi concepțiilor teoretice care structurează lumea culturii. O mare parte 
din faptele sociale care alcătuiesc o anumită cultură se constituie si 
se perpetuează prin procese de învăţare corporală. Momentele impor- 
tante ale oricărei existente umane - naștere, copilărie, adolescență si 
vârsta adultă - presupun utilizări specifice şi tradiționale ale corpului. 
Aceste utilizări - repetitive pentru că eficace - formează „tehnici ale 
corpului”, adică modalități, specifice unei epoci şi unei societăți, de 
instrumentalizare a corporalitätii.® După Mauss, corpul este un instru- 
ment“, dar nu într-un sens elementar: eficacitatea corpului este socială si 
culturală, nu doar tehnică si utilitară. În realitatea sa fizică, corpul este 
deja un obiect cultural, adică locul de întâlnire a practicilor socializate 
şi fundamentul structurării instituţionale a unei comunităţi. Nevoile 
fundamentale ale omului ca ființă corporală - alimentație, siguranţă, 
reproducere etc. - devin tot atâtea posibilități de producţie culturală. 


1 C Lévi-Strauss, „Introduction à l'œuvre de Marcel Mauss”, p.XV. 

2 După definiţia lui Marcel Mauss, tehnicile corpului sunt „modalităţile în care 
oamenii, societate cu societate, în mod tradițional, știu să se servească de 
corpul lor“, și, mai departe, în același text, „montaje fizio-psiho-sociologice 
de serii de acte mai mult sau mai putin obișnuite și mai mult sau mai putin 
vechi în viața individului și în istoria societății“, M. Mauss, „Les techniques du 
corps”, în volumul Sociologie et anthropologie, p.365 și p. 384. 

3 Este exact modul în care A. Burguiere concepe corpul ca obiect al antro- 
pologiei istorice: „Comportamentele cele mai putin argumentate ale unei 
societăți, cum ar fi grija față de corp, felul de a se îmbrăca, organizarea 
muncii și calendarul activităților cotidiene reflectă un sistem de reprezentare 
a lumii care le leagă în profunzime de formulările intelectuale cele mai ela- 
borate, ca dreptul, concepțiile religioase, gândirea filozofică sau stintificä.", 
A. Burguiere, „Lanthropologie historique”, p. 159. 

M. Mauss, „Les techniques du corps”, p. 372. 

Tehnicile corpului plaseazä corporalitatea la o distantä suficientä 
de stiintele biologice pentru a permite unei analize antropologice 
neutre si obiective să prindă formă. Unul dintre cele mai mari obsta- 
cole în constituirea unei antropologii moderne a fost, în secolul XIX, 
înțelegerea culturii în schema unui determinism biologic. Pentru 
antropologi ca James Hunt, corpul, aproape etern în trăsăturile sale 
fundamentale, dicta liniile mari ale dezvoltării civilizației si explica 
distincţia între culturi. Renuntarea la tezele frenologiei” sau anato- 
miei rasiale a condus antropologia la a-şi reprezenta corpul ca fiind 
încadrat într-o structură foarte complexă de atitudini şi de practici, 
fondate pe discursuri explicative şi nu ca fiind cauza lor efectivă. 
Determinismul biologic al secolului XIX a cedat locul unui relativism 
cultural, mai neutru și mai respectuos cu diferenţele. „Cultura nu 
este un complex transmis biologic“, scrie în 1935 Ruth Benedict, una 
dintre tezele capitale ale cărții sale, Patterns of Culture, scrisă aproape 
în aceeași perioadă“ ca articolul lui Mauss: 


Trebuie să acceptăm toate implicaţiile moștenirii noastre, prin- 
tre care rolul neglijabil al comportamentului transmis biologic și 
importanța enormă a procesului cultural al transmiterii tradiţiei.” 


1 A se vedea, spre exemplu, studiul său, „On the Negro's Place in Nature”, 
Memoirs read before the Anthropological Society of London 1863-4, volumul |, 
Londra, Trübner and Co., 1865, p. 58. 

2 Pentru Hunt, raportul între caracteristicile fizice ale „rasei“ negre si cele ale 
„Culturii“ negre este imediat: „negrul“ este debil și stupid, ded leneș și inca- 
pabil de civilizație: „Aceste cercetări conduc la concluzia că, în cazul negrilor, 
dezvoltarea creierului se opreşte mai devreme decât în cazul europeanului. 
Unirea prematură a oaselor craniului ar putea să explice în mod suficient 
inferioritatea mentală a rasei negre..." (Ibidem, p. 11); „Afirmația că negrul cere 
doar o ocazie pentru a se civiliza este contrazisă de istorie... Rasa neagră nu 
s-a civilizat niciodată si n-a acceptat niciodată o altă civilizație. ..“, Ibidem, p. 27. 

3 Pentru antropologia rasială - și rasistă - a secolului XIX, una dintre lucră- 
rile cele mai importante a fost, fără îndoială, tratatul de frenologie al lui 
J. G. Spurzheim: The Physiognomical Systems of Drs Gall and Spurzheim, Foun- 
ded on an Anatomical and Physiological Examination of the Nervous System in 
General and of the Brain in Particular; and Indicating the Dispositions and the 
Manifestations of the Mind, Londra, Baldwin, Cranbock and Joy, 1815. 

Prima ediție a cărții lui Ruth Benedict a fost publicată în 1935; articolul lui 
Mauss a apărut în „Le Journal de la Psychologie", 32, martie-aprilie, 1936. 
5 R. Benedict, Patterns ofCulture, Londra, George Routledge & Sons, 1946, p. 11. 

2.4. Natura ca punct de plecare: Ruth Benedict 


Ceea ce este evident în cartea antropologului american, încă din pri- 
mele pagini, este o conştiinţă foarte clară a specificului disciplinei, limi- 
telor, câmpului său legitim de lucru, instrumentelor și metodelor sale. 
Definind antropologia ca „știința tradiţiei“, adică studiul comunităților 
şi culturilor lor, Ruth Benedict se distanțează de biologie, psihologie şi 
chiar sociologie, discipline cu care la un anumit nivel se intersectează. 
Știința omului își dobândește autonomia printr-o definiţie proprie a 
obiectului său: omul antropologiei nu este identic cu omul biologiei, nici 
cu cel al psihanalizei si filozofiei. Antropologia are de-a face cu o entitate 
eminamente socială, ale cărei date psihice și fizice nu sunt decât punctul 
iniţial şi materialul construcţiei sale ca ființă culturală și comunitară: 


Antropologia este studiul ființelor umane în calitate de creaturi ale 
societății. Ea isi concentrează atenţia asupra caracteristicilor tehnice, 
convențiilor şi valorilor care disting o comunitate de toate celelalte 
care aparțin altei tradiţii.! 


Antropologia se defineşte, deci, ca o știință a contextelor particu- 
lare, a circumstanțelor culturale specifice și nu ca studiul omului uni- 
versal. Această convingere îi permite lui Ruth Benedict să se distanteze 
de înclinațiile universaliste ale antropologiei secolului XIX. Benedict 
recunoaște în teoriile rasiale si evoluționiste, care îi transformă pe 
non-europeni fie în inferiori, fie în strămoși ai europenilor, erori 
hermeneutice rezultate din faptul că cercetătorii nu s-au distanțat de 
propriul lor orizont cultural.? 

Natura nu explică cultura, afirmă Benedict, ea oferă pur şi simplu 
un punct de plecare sau o ocazie pentru o dezvoltare culturală.” Cultura 
se defineşte ca îndepărtare de natură, ca transformare şi interpretare 


' Ibidem, p. 1. 

2 „The recognition of the cultural basis of race prejudice is a desperate need in 
Western civilization“, Ibidem, p. 8. 

3 Scenariul producției culturale imaginate de antropologul american cuprinde 
mai multe etape: la început există o nevoie fizică sau provocată de mediu; 
o comunitate umană imaginează o soluţie de a satisface această nevoie; 
ultima etapă: soluția găsită este consacrată de un fel de sedimentare istorică, 
în cursul căreia practica astfel instituită este supusă la numeroase adaptări. 
Asevedea: Ibidem, p. 25. 

comunitară a unui dat natural. În al doilea rând, conform antropolo- 
gului american, pentru a-și atinge obiectivele, antropologia ar trebui 
să folosească o cercetare de tip istoric asupra evoluției reacțiilor sociale 
la exigenţele naturii. Spre exemplu, când antropologul își propune să 
studieze trecerea la vârsta adultă în diferite comunităţi, el se confruntă 
imediat, arată Benedict, cu o varietate extraordinară si ireductibilă de 
soluţii culturale. Interesul antropologiei trebuie să se concentreze pe 
această diversitate, pe modul în care fiecare grup uman a dezvoltat, por- 
nind de la un fapt biologic identic, practici şi instituţii distincte. Trecerea 
la vârsta adultă nu e niciodată identică, ci depinde în mod esenţial de 
conditionärile sociale și culturale ale fiecărei comunități. Astfel, a se con- 
centra pe identitatea fenomenului biologic şi a neglija logica dezvoltării 
culturale produse în fiecare grup cultural ar fi o eroare hermeneutică. 

La antropologi ca Mauss sau Benedict, antropologia pare că se 
eliberează de naivitätile si iluziile epocii precedente. Eroarea antropo- 
logiei rasiale a secolului XIX a fost tentativa de a se constitui ca știință 
pornind de la cunoașterea pozitivă pe care o oferea biologia. Antro- 
pologia modernă se naşte chiar ca o „antibiologie“, ca un manifest 
împotriva Naturii. Noutatea adusă de Mauss și Benedict a fost aceea de 
a sustrage unei ştiinţe naturale ceea ce aparținea ştiinţei omului. Rup- 
tura a fost considerabilă: universalismul a fost înlocuit de relativism, 
evoluționismul, de conștientizarea istoricităţii culturilor, comparatis- 
mul fără frontiere sau criterii, de o punere în context a fenomenelor 
analizate. Corpul biologilor, sursă a unei cunoasteri sigure si definitive, 
a fost înlocuit de un corp al cărui uz social constituia însăși substanța 
culturii. Corpul antropologiei rasiale făcea din cultură expresia unui 
patrimoniu genetic; trupul antropologiei moderne nu e decât punctul 
de plecare şi instrumentul elementar al creaţiei culturale. Perspectiva 
este simetric inversă: în antropologia rasială a secolului XIX cultura era 
concepută ca manifestarea socială a trăsăturilor corpului biologic, în 
timp ce pentru antropologia socială corpul, aproape vidat de conţinut 
biologic, devine o expresie a culturii. 


2.5. De la celălalt la sine: Margaret Mead 


Margaret Mead continuă orientarea discursului antropologic defi- 
nită înaintea ei de Marcel Mauss și Ruth Benedict, pentru care obiectivul 

esential al demersului antropologiei era acela de a descrie si a explica 
creaţiile culturale si instituționale ale grupurilor umane caracterizate 
prin date biologice si de mediu specifice. Legătura dintre aceste date 
şi creativitatea culturală şi socială nu trebuie neglijată, dar nu poate fi 
descrisă nici ca o condiţionare absolută. Am putea vorbi, mai ales în 
cazul antropologiei lui Mead, de evidenţierea câtorva constante bio- 
logice pornind de la care se construieşte un mare număr de variabile 
culturale: atitudini, obiceiuri, ritualuri, mituri, instituţii etc. De exem- 
plu, Mead vorbește de raportul care asociază femeia de copilul său 
prin naștere și prin alăptare ca de o condiţionare universală, dar care 
poate genera, teoretic, un număr nelimitat de dezvoltări culturale. 

În fiecare societate există, deci, o înaintarelentă si treptată de la „starea 
de natură“ la „starea de cultură“. Cu fiecare etapă natura este din ce în ce 
mai transformată, iar distanța dintre datele biologice initiale si producţiile 
culturale care rezultă din ele creste.? Ceea ce trebuie totuși să precizäm 
este că, în viziunea lui Mead, „starea de natură“ şi „starea de cultură“ nu 
trebuie să fie înțelese ca etape ale unei evoluții istorice, ci mai degrabă 
ca polii permanenți ai schimbării comunităților umane. În demersul lui 
Mead, „natura“ nu funcționează ca etapă inițială a dezvoltării oricărei 
societăți umane, ci mai degrabă ca un punct de referință constant pentru 
producţiile culturale. Civilizaţia este o construcție niciodată încheiată, 
care se realizează prin interpretări continue ale „naturii“? 


! Trecerea de la biologic la cultural este lentă. Dacă nașterea și alăptarea 
sunt conditionäri naturale, obligația bărbatului de a hrăni femeia și copilul 
său, care poate părea la fel de adânc înrădăcinată, este deja, spune Mead, 
un „produs“ cultural, rezultat al unei prime etape de socializare a ființelor 
umane. M. Mead, Male and Female: A Study of the Sexes in a Changing World, 
Londra, Victor Gollancz, 1950, p. 189. 

2 Se pare că Mead acceptă că anumite dezvoltări culturale pot conduce la 
negarea a ceea ce pare a fi o condiţionare biologică de nedepășit: „Legătura 
alimentară între mamă și pruncul ei este, aparent, atât de profund înrădă- 
cinată în realitățile biologice ale conceperii și sarcinii, nașterii și alăptării 
încât doar aranjamente sociale complicate ar putea să o anuleze complet.“ 
Ibidem, p. 191. 

3 A se vedea, de asemenea, modul în care Mead contestă conceptul de 
„Natură Umană“, spre exemplu în M. Mead, Growing Up in New Guinea: 
A Study of Adolescence and Sex in Primitive Societies, Harmondsworth, Pen- 
guin Books, 1973, p. 161. 

Rolul este noţiunea cea mai importantă utilizată de Mead pentru 
analizarea diferențelor cu care fiecare comunitate învesteşte cele 
două sexe. Rolul este funcţia socială atribuită în mod tradiţional de 
către fiecare societate bărbaţilor şi femeilor care o alcătuiesc. Această 
funcţie este asociată cu caracteristicile fizice ale sexelor, dar acesta 
este un determinism „slab“. Pentru Margaret Mead, importantă este 
înregistrarea procesului care conduce, în fiecare societate, la definiţii 
ale masculinitätii si feminitätii si la comportamente diferite în funcţie 
de diferenţierea pe sexe. 

Teoria rolurilor are mai multe consecinţe în antropologia lui Mead. 
Ea îi permite antropologului să-şi concentreze hermeneutica asupra 
construcţiilor culturale care structurează fiecare comunitate. În al doi- 
lea rând, ea fondează posibilitatea comparatiilor între soluţiile culturale 
şi instituționale diverse, imaginate în diferite grupuri umane, pornind 
de la un același fenomen biologic. În al treilea rând, această teorie e un 
mijloc eficient de a face o analiză a societăţii occidentale contemporane; 
în altă ordine de idei, noțiunea rolului social îi permite lui Mead să 
transfere cunoștințele şi metodele antropologiei pe terenul tradiţiei 
occidentale si oferă ocazia unei priviri critice asupra acestei tradiţii.” 
Această critică este fondată pe o idee care va deveni cu timpul foarte 
importantă, aceea că masculinitatea și feminitatea, în definiția lor 
naturală, trebuie considerate virtualitäti, principii de dezvoltare teoretic 
infinită a culturii unei comunităţi date. Mead crede că abandonarea 
unei definiţii invariabile a caracteristicilor naturale ale fiecărui sex si, 
în consecință, renunţarea la o distribuire prea rigidă a rolurilor în socie- 
tatea occidentală poate conduce în mod considerabil la progres social si 
cultural. Îndepărtarea de o înţelegere statică a corporalitätii naturale 
creează posibilitatea unei definiţii dinamice a corpului social. 


1 „Cum îşi învață rolurile sociale în diferite societăți bebeluşii băieți și 
bebeluşii fete? Ce tip de comportament e calificat drept masculin sau 
feminin de către aceste societăți? Ce comportament au omis să trateze ca 
fiind tipic pentru fiecare sex?“, M. Mead, Male and Female, p. 29 

2 De exemplu, studiul practicilor și instituţiilor prin care un copil devine 
adult în comunitățile „primitive“ conduce la o critică a societății americane, 
M. Mead, Growing Up in New Guinea, p. 181. 

3 „Dacă acceptăm premisa că putem construi o lume mai bună folosindu-ne 
de calitățile specifice ale fiecărui sex, vom obține două tipuri de libertăți: 

2.6. Corpul „feminist“: Gerda Lerner 


Renuntarea la conditionarea biologică ce asociază corporalitatea 
naturală si cultura, precum si înțelegerea sexualității ca o construcție 
socială sunt două dintre premisele fundamentale ale antropologiei 
feministe. Istoriile acestui curent intelectual identifică în teoria rolu- 
rilor propusă de antropologia modernă unul dintre momentele cele mai 
importante în fondarea epistemologiei discursului feminist.? Tezele 
asupra rolurilor sociale ale sexelor permit antropologiei feministe să 
conteste non-istoricitatea presupusă a identitätilor sexuale, să denunțe 
teoria preeminentei vocației civilizatoare a bărbatului și să interpreteze 
devenirea civilizaţiei ca istorie a supunerii si deprecierii femeilor.’ 


libertatea de a utiliza calitățile integrale ale fiecărui sex și libertatea de a 
accepta și a cultiva excelența particulară a fiecărui sex.“ M. Mead, Male and 
Female, p. 382 

Există mai multe feminisme: feminisme filozofice, psihologice sau psih- 
analitice, sociologice sau politice; feminisme radicale, liberale, socialiste, 
religioase sau agnostice; feminisme „esenţialiste“ sau ,culturaliste", după 
o clasificare făcută de Paula M. Cooey (a se vedea P. M Cooey, Religious 
Imagination and the Body. A Feminist Analysis, New York and Oxford, Oxford 
University Press, 1994, p. 19-30.) Diversitatea acestui curent intelectual este 
aproape descurajantă pentru cel care ar vrea să facă o sinteză a subiectului 
(cum este cazul cărţii lui G. Lerner, The Creation of Patriarchy, New York and 
Oxford, Oxford University Press, 1987, p. 236). Dar feminismul este, de aseme- 
nea, o construcție ideologică fondată pe o serie limitată de concepte-cheie: 
sex, gen, femeie, bărbat, patriarhat, corp, sexism etc. Feminismul, în diver- 
sitatea sa, ia, de asemenea, ca punct de plecare o idee împărtășită la scară 
largă de marea majoritate a orientărilor care pretind că provin din această 
mișcare: pornește de la institutionalizarea, de-a lungul istoriei, a dominaţiei 
bărbatului asupra femeii și copilului, nu numai la nivel social și politic, ci și în 
domeniile cultural și religios. Această presupozitie definește automat obiec- 
tivul fundamental al feminismului, care este acela de a promova o alternativă 
la această realitate și de a construi o cultură în care caracteristicile celor două 
sexe să fie recunoscute și valorizate în mod egal. 

2 M. Humm (coordonator), Feminism. A reader, London, Harvester Wheatsheaf, 
1992, p. 56. 

3  Antropologul american Sally Slocum propune o versiune alternativă a 
originii civilizației, relativizând rolul bărbatului-vânător și subliniind rolul 
femeii-culegător: „Woman the Gatherer: Male Bias in Anthropology“, Rayna 
R. Reiter, Toward an Anthropology of Women, New York, Monthly Review, 
1975, p. 36-50. 

Una dintre dificultăţile cele mai importante în constituirea dis- 
cursului feminst este de a da o definiţie univocä a corporalitätii. Cele 
două posibilităţi de a construi această definiţie determină cele două 
orientări principale ale feminismului contemporan: esentialismul 
şi culturalismul. Esentialismul se fondează pe diferenţele biologice/ 
sexuale dintre femeie și bărbat pentru a afirma distincţia esențială 
între manierele feminine şi masculine de a exista în lume. Femini- 
tatea, care se exprimă ca plăcere, este categoria abstractă care face 
dovada singularitätii radicale a femeii şi capacitatea ei de a fonda 
o cultură alternativă.! Culturalismul, în formula sa radicală, are ca 
premisă afirmaţia că „femeia“ și „bărbatul“ sunt constructe cultu- 
rale fără legătură cu caracteristicile biologice care disting cele două 
sexe; sunt noțiuni pretins asociate cu realităţile naturale, dar de fapt 
funcţia lor este aceea de a justifica o anumită ordine socială, formule 
politice, economice si ideologice, o anumită distribuire a puterii şi o 
anumită ierarhie a valorilor. Obiectivul feminismului culturalist este 
denuntarea și combaterea ordinii patriarhale, fondată pe definiţii 
tradiționale ale „femeii“ si „bărbatului“, printr-o ideologie extrasă din 
logica diferenţei sexuale. 

Antropologia feministă este fondată pe o abordare culturalistă 
a corporalitätii: ea pune accentul pe constituirea istorică și socială 
a feminitätii si masculinitätii, chiar dacă acceptă și existența unei 
conditionäri biologice în spatele acestor realități culturale. Pentru 
a împăca culturalul cu biologicul, antropologia feministă apelează 
la distincţia între „sex“ şi „gen“: sexul ar fi un dat biologic, specific 
pentru femei și pentru bărbaţi, în timp ce genul este un ansamblu de 
roluri sociale si culturale istoric constituite pornind de la realităţile 
biologice ale sexului: 


Caracteristicile sexuale sunt determinate biologic, dar genul 
este produsul procesului istoric. Faptul că femeile nasc este deter- 
minat de sex, dar faptul că femeile hrănesc copiii este determinat 


' Pläcerea este expresia raportului femeii cu corporalitatea sa si fundamentul 
singularitätii sale. Ea indică posibilitatea unei autonomii erotice a femeii si, 
drept consecinţă, a unei independente culturale, sociale și economice. Pentru 
anumite feministe, plăcerea reușește să anuleze controlul asupra sexualității 
feminine instituit de către bărbați. A se vedea P. M. Cooey, Religious Imagina- 
tion and the Body, p. 23. 

de gen, o construcţie culturală. Genul este responsabil pentru locul 
femeii în societate.! 


Sprijinindu-se pe această afirmaţie, antropologia feministă şi-a 
propus ca obiectiv analizarea mecanismelor de creare și de perpetuare 
a diferențelor sociale, economice, politice şi culturale între bărbat și 
femeie, mai ales în societatea occidentală. Intenţia era uneori de a 
regăsi societăți în care distribuirea rolurilor a fost mai echilibrată, cum 
se întâmplă, spre exemplu, în studiul consacrat de Judith K. Brown 
locului femeii la indienii irochezi.? O altă orientare posibilă a fost aceea 
fondată pe intenţia de a regăsi societăți matriarhale şi de a demonstra, 
în acest fel, existența concretă a unui model alternativ la cultura 
occidentală.” O a treia posibilitate de a folosi cercetarea antropologică 
a fost încercarea de a regăsi mecanismele instituției patriarhatului“ 
la sfârşitul erei neolitice prin studiul comunităților actuale, situate 
ipotetic la același nivel cultural si tehnic. 

Un demers foarte interesant este acela al Gerdei Lerner, în cartea 
pe care deja am citat-o: The Creation of Patriarchy. Trebuie să preci- 
zăm mai întâi că este vorba de o lucrare care încearcă să completeze 
hermeneutica antropologică printr-o cercetare de tip istoric asupra 
constituirii patriarhatului. La fel ca Margaret Mead în Male and 
Female, Lerner acceptă că diferenţele biologice dintre femeie şi bărbat 
au o funcţie determinantă în apariţia primei diferențieri a rolurilor 
sociale atribuite fiecăruia.’ 

Corpul biologic definit nu este decât un punct de plecare şi nu poate 
constitui cauza si explicaţia apariţiei unei ordini sociale caracterizate 


G. Lerner, The Creation of Patriarchy, p. 21. 

2 J. K. Brown, „Iroquois Women: An Ethnohistoric Note”, Rayna R. Reiter, 
Toward an Anthropology of Women, p. 225-229. 

3 A se vedea E. Leacock, „Women in Egalitarian Societies”, R. Bridenthal și 
C. Koonz, Becoming Visible: Women in European History, Boston, Houghton 
Mifflin, 1977, p. 27. 

+  Patriarhatul, termen fundamental pentru discursul feminist, este „manifestarea 
si institutionalizarea dominației masculine“ și presupune faptul că „bărbații 
dețin puterea în toate instituțiile importante ale societăţii și că femeile nu au 
acces la această putere.“, G. Lerner, The Creation of Patriarchy, p. 239. 

5 Ibidem, p. 41-42. 

prin rolul dominant al bărbatului si o poziţie subordonată a femeii.! 
Constituirea unei astfel de ordini presupune o evoluţie progresivă, 
un proces caracterizat de o articulare culturală și instituțională din 
ce în ce mai complexă si din ce în ce mai îndepărtată de datele bio- 
logice inițiale. Apariţia patriarhatului, spune Lerner, nu este efectul 
capacității naturale a femeii de a deveni mamă, ci rezultatul unui 
ansamblu de cauze, acţionând în istorie, simultan sau succesiv. Lerner 
trece în revistă aceste cauze, fără să acorde o importanţă decisivă 
niciuneia dintre ele: valorizarea comparativă a bărbatului datorită 
rolului său de războinic; trecerea de la sistemul matriliniar (filiatia 
care nu recunoaște decât ascendenta maternă) la cel patriliniar; prac- 
tica schimbului de femei între diferite comunități; alocarea inegală a 
timpului liber din cauza obligațiilor suplimentare ale femeilor; sur- 
plusul de hrană obţinut prin creşterea animalelor, ocupaţie probabil 
masculină. Nu există, deci, un singur moment si o singură cauză a 
instaurării patriarhatului, ci mai degrabă o conjunctie de factori bio- 
logici, economici şi sociali care a condus, după o evoluţie foarte lentă, 
la o nouă structură a comunităţilor umane: 


La un moment dat, în timpul unei revoluţii agrare, societăți relativ 
egalitare și caracterizate de o diviziune a muncii fondată pe necesități 
biologice s-au transformat în societăţi structurate ierarhic, caracte- 
rizate în același timp de proprietatea privată și de schimbul de femei 
determinat de interzicerea incestului si de exogamie. Primele societăţi 
erau adesea matriliniare şi matrilocale, în timp ce ultimele erau mai 
ales patriliniare şi patrilocale... Aceste societăți, mai complexe, au 
construit o diviziune a muncii care nu mai era fondată pe diferenţele 
biologice, ci pe ierarhie si pe puterea anumitor bărbați asupra altor 
bărbaţi si asupra tuturor femeilor.? 


Raportul care există între tezele antropologiei moderne si constitu- 
irea feminismului ni se pare evident. Articularea rationamentului este 
similară: se începe în general prin a recunoaşte rolul caracteristicilor bio- 
logice ale corpului în apariția primelor diferențieri sociale între bărbați 


1 „Aşveasă subliniezfaptulcăaccept'explicația biologică' doar pentru primele 
etape ale dezvoltării umane, ceea ce nu înseamnă că diviziunea ulterioară 
a muncii fondate pe maternitatea feminină este 'naturală“, Ibidem. 


2 Ibidem, p. 53. 

şi femei; totuşi, efortul esenţial al hermeneuticii este dirijat către analiza 
sedimentării culturale şi istorice a rolurilor sociale asumate de fiecare 
sex. Biologicul nu constituie un punct de referință constant si universal, 
el nu permite explicarea comportamentelor contemporane. Dimpotrivă, 
este uneori denunțat ca mască a unei ideologii a dominaţiei si a excluderii 
femeilor din câmpul culturii, politicii si economiei. Denuntarea de către 
feminism a determinismului corporal vine împreună cu contestarea 


universalitätii noţiunilor de „natură“ sau „natură umană“, considerate, 
şi ele, instrumente ale ordinii patriarhale. 


2.7. Concluzii 


În paginile precedente, am încercat să parcurgem rapid tradiția 
interpretării corpului în cultura occidentală modernă, în domeniul 
relevant pentru studiul de față. După cum am văzut, antropologia 
modernă marchează un moment de transformare în interpretarea 
corporalitätii, dar această fractură nu se poate înțelege decât în 
contextul unei polemici cu trecutul: determinismul social și cultural 
care caracterizează abordarea modernă este un răspuns critic la 
ipotezele unei conditionäri biologice propuse de epoca precedentă. 
Îndepărtarea de biologic si de o concepție adânc înrădăcinată asupra 
legăturilor dintre corporalitatea naturală si producția culturală este 
radicală în lucrările antropologilor din a doua jumătate a secolu- 
lui XX. Dacă legile corpului biologic nu joacă un rol semnificativ 
în creația culturală și instituțională, însăşi reprezentarea omului ca 
obiect al ştiinţelor umane va deveni mult mai suplă: pentru orientarea 
„culturalistă“ a științelor umane contemporane, omul este o ființă 
„potenţială“, deschisă unei deveniri indefinite şi care își construieşte 
continuu propriile legi. Discursul feminist, care ni se pare una dintre 
versiunile cele mai radicale ale acestei orientări, pleacă de la premisa 
acestei plasticitäti a ființei umane si își propune să denunțe efectele 
negative ale evoluției civilizației occidentale. Conform acestei ideo- 
logii, cultura - pură invenţie a comunităților umane interesate la 
început de supraviețuirea lor fizică, iar apoi de perpetuarea ordinii 
patriarhale - poate fi modelată și transformată după voinţa oamenilor. 
Această flexibilitate a culturii se fondează, în cultura postmodernă, 
pe plasticitatea corporalitätii: corpul nu mai este simbolul „naturii“, 

adică al unei ordini ale cărei legi ar trebui să fondeze „cultura“, ci 
imaginea cea mai sugestivă a unei culturi care crede că poate să se 
reinventeze perpetuu, fără temeiul unei legi naturale. 

În ceea ce ne priveşte, avem rezerve în legătură cu aceste teze care 
ni se par că dezechilibrează raportul dintre obiectul analizat si instru- 
mentul analizei. A concepe obiectul ca pură invenţie hermeneutică 
este consecința dizolvării oricărei idei de „natură“. Cultura oricărei 
societăți prezintă, credem noi, puncte de reper foarte stabile, criterii 
cu o evoluţie lentă și care se transformă imperceptibil. Aceste puncte 
de ancorare, extrem de durabile în societăţile tradiționale, constituie 
partea de „natură“ de care nicio cultură nu se poate priva. Ni se 
pare că nu e inutil să continuăm să subliniem această preeminentä a 
fenomenului analizat, într-o epocă în care anumiţi cercetători văd în 
evenimentele trecutului obiecte aproape virtuale. Acest lucru e posibil 
doar dacă acceptăm premisa unei distantäri alienante între cercetător 
şi obiectul cercetat. În ceea ce ne priveşte, credem că distantarea - care 
nu trebuie să fie niciodată alienantă - este o operaţie fără îndoială nece- 
sară, dar de ordin secund. Trebuie mai întâi să admitem apartenența 
noastră primordială la o tradiție. Facem parte dintr-un continuum de 
semnificaţii, de atitudini și de structuri instituționale și nu putem să 
ne sustragem acestei influențe formatoare. Recunoaşterea efectelor 
tradiţiei nu este doar o etapă în constituirea unui discurs hermeneutic 
neutru, ci una dintre exigenţele esenţiale ale unei etici a interpretării. 

Ni se pare că orice demers contemporan care vizează corporalitatea 
se construieşte pornind de la un astfel de patrimoniu de semnificaţii, 
de scheme logice, de articulări reflexive. Cercetarea noastră se va 
sprijini pe această serie de presupozitii ale căror origine si evoluție 
am încercat să o regăsim. Obiectivul nostru a fost acela de a arăta că 
definiția corpului utilizată în analiza noastră s-a constituit treptat: 
mai întâi, ca rezultat al evoluţiei antropologiei (Mauss, Benedict şi 
Mead); si în al doilea rând, ca efect al „orientării antropologice“ a 
istoriografiei recente (Lerner). 


Pentru noi este clar că istoriografia feministă este doar cazul cel mai evi- 
dent al influenței antropologiei asupra discursului istoric. Există totuși alte 
exemple, mai puţin radicale decât cel pe care l-am dat. În legătură cu studiile 
feministe asupra istoriei antice ar fi util să consultăm articolul „L'Histoire des 
femmes en histoire ancienne aujourd'hui”, în G. Duby si M. Perrot, Histoire 

Ca metodă de analiză vom folosi premisele hermeneuticii filozofice 
de tradiţie fenomenologică si sugestiile unui demers istoric actual. În 
acelaşi timp vom utiliza instrumentele tradiționale ale antropologiei 
culturale, în măsura în care contextul, descris de o abordare istoriogra- 
fică, cere sau permite acest lucru. Vom opera cu noțiunea de corpora- 
litate aşa cum reiese ea din discursurile antropologice, o corporalitate 
concepută ca spațiu de articulare a unei „naturi“ potenţiale si a unei 
„culturi“ în dinamică; obiect eminamente social si în strânsă legătură 
cu un context accesibil cercetării istoriografice. Instrumentul nostru 
va fi, deci, o antropologie istorică a corpului, interdisciplinară prin 
definiţie și adaptată, din necesitate, datelor concrete ale contextelor. 


des femmes en Occident. L'Antiquité, coordonată de P. Scmitt Pantel, Paris, 
Plon, 1991, p. 494-513. 

1 Astfel, descoperim ceea ce scria Andre Burguiere despre sarcina specifică a 
antropologiei istorice, care ar fi aceea de a „degaja în același timp punctele și 
mecanismele de articulare între constrângerile naturale si normele socio-cultu- 
rale“, A. Burguière, „Lanthropologie historique”, p. 151. 


II. HERMENEUTICI SECULARE 
ALE CORPORALITATII 


1. Corpul si puterea. O perspectivă 
asupra antropologiei stoice 


1.1. Preambul 


Trebuie ca si corpul să fie întărit si să nu se găsească în stare de 
agitaţie nici când e în mișcare, nici când e în repaus. Căci, după cum 
intelectul se oglindește în înfățișare, păstrându-și propria inteligență 
şi aparență, tot astfel trebuie să se pretindă si de la întregul corp. Toate 
acestea trebuie observate fără vreun sacrificiu.! 


Să nu ne inseläm: textul citat nu descrie grijile frivole ale unui 
dandy din antichitate. Este vorba mai degrabă de liniile directoare ale 
unui program filozofic ale cărui valori fundamentale sunt moderatia 
şi stăpânirea de sine. Corpul este chemat să sprijine toată greutatea 
acestui program, el este prin excelenţă obiectul strategiilor prin care 
rațiunea, eliberată de pasiuni anarhice, își dobândeşte autonomia 
suverană. Această luptă între rațiune si pasiuni nu este un conflict 
ascuns discret în cotloanele inaccesibile ale conștiinței. Corpul îi este 
întotdeauna cel mai fidel martor: o voinţă şi o inteligenţă slabe în lupta 
împotriva dezordinii pasionale sunt întotdeauna trădate de mișcările 
anarhice ale corpului. Dimpotrivă, victoria raţiunii se va manifesta 
printr-o vădită „raţionalizare“ a corpului, făcut „armonios și nobil“ 
prin autoritatea fără cusura inteligenţei. 


' Marcus Aurelius, Gânduri către sine însuși, VII, 60, ediție bilingvă, traducere, 
studiu introductiv, note și indici de Cristian Bejan, București, Humanitas, 2013, 
p. 225. 

Pentru Marc Aureliu’, autorul fragmentului citat, corpul repre- 
zintă instrumentul prin excelenţă al unei prezențe publice demne și 
eficiente. Corpul bine strunit al unui reprezentant al autorităţii este 
garanţia vizibilă a autenticităţii vocației sale politice: numai acela 
care, printr-o lungă ucenicie filozofică, a putut să-și domine pati- 
mile josnice ale corpului, care a putut să dovedească incontestabila 
preeminentä a rațiunii, numai acela este demn să-și asume puterea 
politică. Numai înțeleptul va putea conduce cu dreptate și cumpătare 
un oraș, o provincie, un Imperiu?. 

O tradiție îndelungată si prestigioasă, vie în perioada cercetării 
noastre, propunea filozofia drept cea mai bună metodă de pregătire 
pentru a exercita o formă de putere publică. Un viitor membru al 
administraţiei imperiale aștepta de la filozoful său lecţii eficiente si 
de neuitat privind comportamentul cel mai adecvat pe scena politică 
a Imperiului’, atât de frământată. Astăzi pot fi citite Diatribele lui 
Epictet, deoarece Arrianus, om politic şi general roman, şi-a păstrat 


1 Analiza noastră va avea în vedere doar stoicismul imperial. Autorii asupra 
cărora ne vom opri, Seneca, Epictet și Marc Aureliu, vor fi studiati pornind 
de la tematica lor comună. Conștienți de diferențele - cronologice, de statut, 
de stil - care-i deosebesc, am ales cu toate acestea să identificăm efectele 
convergente ale acțiunii lor comune. Acesta este motivul pentru care filozofii 
nu sunt întotdeauna amintiţi sau citați în ordine strict cronologică. 

2 „În unitate perfectă cu principiul hegemoniei Universului, numai înțeleptul 
este demn să conducă.” G. Rodis-Lewis, La morale stoicienne, Paris, Presses 
Universitaire de France, 1970, p. 33. 

3 Si medicii aveau de asemenea un rol important. Când scrie micul său tratat 
despre patimile și rătăcirile sufletului, Galenus, contemporan și apropiat al 
lui Marc Aureliu, acordă un loc important furiei celor puternici, care duce 
la acte de violență împotriva sclavilor. Într-una din anecdotele pe care le 
citează, Galenus nu ezită să-l critice pe Hadrian, fostul protector al lui Marc 
Aureliu: „Alţii lovesc cu pumnul, sau și mai rău, cu piciorul, smulg ochii și-i 
străpung cu pumnalul, dacă un asemenea obiect le cade în mână. Am văzut 
pe cineva care, sub efectul furiei, și-a lovit servitorul în ochi cu o trestie 
folosită pentru scris. Se spune că împăratul Hadrian și-a lovit unul dintre 
servitori cu pumnalul în ochi. După ce a aflat că, în urma loviturii, acesta a 
rămas fără ochi, l-a chemat și l-a invitat să-i ceară un cadou, ca plată a dau- 
nei... Servitorul și-a cerut atunci ochiul, nimic altceva.“, Galenus, Patimile și 
erorilesufletului, 4, în volumul Lâme et ses passions, introducere, traducere în 
franceză si note de V. Barras, T. Birchler, A-F. Morand, prefaţă de J. Starobin- 
ski, Paris, Les Belles Lettres, 1995. 

cu grijă notele de la curs. De altfel, majoritatea discipolilor lui Epictet 
erau tineri membri ai elitei romane, expatriati temporar la Nicopolis ca 
să înveţe arta dificilă de a rămâne fideli principiilor eterne, în mijlocul 
agitatiei politice!. Când scrie De tranquillitate animi, cu câteva decenii 
înainte de Diatribai, Seneca îşi propune să descrie eutimia, această 
constantä minunată, „apropiată de zei“?, a sufletului celui înțelept. În 
spatele sfaturilor serioase ale filozofului, se poate totuși deslusi o viață 
publică al cărei dinamism dramatic făcea din anduranţă si stăpânirea 


de sine virtuţi capitale: 


Într-un asemenea vârtej de suisuri si coborâsuri trebuie să priveşti 
cu înțelepciune tot ce ti se poate întâmpla. Dacă nu faci astfel, vei da 
frâu liber forțelor potrivnice împotriva ta. Însă le poţi birui dacă tu cel 
dintâi le vezi apropiindu-se.” 


În acest context atât de tulbure, corpul trebuia să devină un 
prieten fidel si ascultător. Trebuia să se supună fără ezitare probelor 
exerciţiului public, călătoriilor lungi şi periculoase, războiului, torturii, 
uneori exilului. Stoicismul imperial a fost, înainte de toate, o şcoală de 
anduranţă si de seninătate în perioadele cele mai dificile. Un obiectiv 
al maeștrilor stoici a fost să-i înarmeze pe membrii, actuali sau viitori, 
ai elitei romane împotriva pericolelor reale ale responsabilitätii poli- 
tice pe care trebuiau să şi-o asume. Dar stoicismul reprezenta cazul 
special, nu excepția. Întreaga educaţie din antichitate avea același 
obiectiv, şi anume să pregătească elita să se identifice în totalitate 
cu rolul care îi era destinat în mod natural. Paideia nu era aşadar o 
şcoală de egalitarism, ci o metodă prin care o aristocrație devenea 
conştientă de statutul si de responsabilitätile sale. Un număr restrâns 
de indivizi era educat să guverneze cu calm, dar în acelaşi timp cu 


1 „Trebuie subliniat încă o dată că acești oameni de stat filozofi nu sunt ama- 
tori interesați doar vag de doctrinele politice, ci își aleg în mod conștient 
secta... Astfel că nu un singur filozof, ci mai multi conduc Imperiul.“, 
P. Hadot, La citadelle intérieure. Introduction aux Pensées de Marc Aurele, Paris, 
Fayard, 1992, p. 32-33. 

2 Seneca, Despre liniştea sufletului, |, 3, în volumul Seneca, Scrieri filozofice alese, 
traducere de Paula Bălașa, Elena Lazăr, Nicolae Mircea Năstase, Svetlana Ste- 
rescu, București, Editura Minerva, 1981, p. 78. 

3 Ibidem, XI, 12, p. 99. 

toatä autoritatea necesarä, o majoritate, pentru care grijile subzistentei 
făceau inaccesibil studiul lui Virgiliu sau Homer. 


Raportul dintre educaţie și putere era nemijlocit şi clar pentru toată 
lumea. În cazul stoicismului, această relaţie a dat naştere unei antro- 
pologii specifice, în care reprezentarea corporalitätii concentra esența 
doctrinei filozofice si a consecinţelor sale socio-politice. Raportul din- 
tre suflet si corp ilustrează relaţia dintre principiul suveran al lumii si 
întregul Univers, dar este în egală măsură o reprezentare excelentă a 
regimului autorităţii imperiale. Concentrarea si localizarea personală 
a puterii în timpul Imperiului şi-au găsit prin filozofi argumente 
antropologice foarte utile: principele - şi, prin extensie, orice individ 
care exercită o autoritate - imită în raporturile cu supușii lui puterea 
supremă a rațiunii asupra corpului. Raționamentul din De Clementia 
este simplu: întreg universul este condus de un suflet; corpul, urmând 
acest model, este servitorul spiritului; si, după aceeași schemă, în stat, 
principele-filozof trebuie să-și asume conducerea întregului corp 
politic. De Clementia a însoțit urcarea la putere a tânărului Nero și a 
avut drept obiectiv principal crearea bazei filozofice a unui regim care 
avea totul pentru a le displăcea membrilor elitei romane! 

Utilizând elementele fizicii stoice, precum şi imaginea corpului 
guvernat de rațiune, Seneca propune în De Clementia un model nou 
al raporturilor între principe şi Senat. În același timp, el defineşte 
orice formă de autoritate după aceleași condiţii: stoicismul nu este 
numai filozofia liderului Imperiului, preocupat să dea un lustru de 
înțelepciune puterii lui discretionare. Filozofia lui Seneca sau a lui 
Marc Aureliu propune un model, teoretic universal, de înţelegere a 
exercitării puterii. Asemenea principelui, guvernatorul unei provincii 
sau șeful unei armate puteau să găsească în stoicism bazele abstracte 
ale autorităţii lor concrete. Era de asemenea o școală a puterii prudente: 
beţia abuzului, oricând posibilă, era moderată constant de evocarea 
unor virtuți fundamentale precum echilibrul, calmul, seninătatea. 


1. P. Grimal, Sénèque, ou la conscience de l'Empire, Paris, Fayard, 1991, p. 131. Tra- 
ducerea în limba română a textului poate fi citită în Seneca, Despre binefaceri. 
Despre ingäduintà, traducere de loana Costa și Octavian Gordon, lași, Editura 
Polirom, 2005, p. 227-278. 

Oamenilor de la putere li se amintea perpetuu imaginea corpului, 
demn de dispreț probabil, dar necesar exerciţiului public. 


Stoicismul se bazează pe ideea foarte simplă că orice putere umană 
are nevoie de un corp pentru a se manifesta si pentru a fi eficientă 
social. Acestui principiu i se adaugă neîncrederea privitoare la trup 
care caracterizează toate marile curente filozofice din antichitate. 
De aici rezultă o teorie a puterii care asociază realismul tradițional al 
romanilor cu gustul pentru speculație al grecilor. În ceea ce priveşte 
analiza noastră, ne interesează modul în care este prezentat corpul 
uman în această teorie. Există totuși câteva dificultăți pe care ar fi 
bine să le trecem în prealabil în revistă. 

În primul rând, stoicismul nu este un ansamblu de idei abstracte, a 
cărui legătură cu realul este întâmplătoare sau nefondată: concepțiile 
lui Seneca sau ale lui Marc Aureliu au izvorât dintr-un context ideologic 
şi politic şi au contribuit cu siguranţă la transformarea lui. Mai mult 
decât atât, ca şi alte filozofii, stoicismul este o şcoală care contribuie în 
mare parte la formarea elitei romane si, în acest fel, acționează direct 
asupra scenei politice a Imperiului. Înainte de a analiza reprezentările 
corporalitätii în scrierile stoice, vom încerca așadar să situăm această 
filozofie în contextul ei istoric și cultural. Din punctul de vedere al 
acțiunii noastre, are importanţă să știm că stoicismul era opțiunea 
ideologică a unei elite sociale şi politice şi că această elită îşi găsea în 
stoicism bazele exercitării autorității. Dispretul corpului exprimat de 
Marc Aureliu nu are neapărat acelaşi sens ca cel din gura unui negustor 
neînsemnat din Antiohia. În al doilea rând, perspectiva asupra pro- 
priului corp în stoicism este integrată într-un ansamblu teoretic larg şi 
coerent. Nu am putea înţelege deloc praemeditatio malorum - tehnică 
spirituală specifică stoicismului, care duce direct la o reprezentare 
negativă a corpului - fără să fi parcurs pe scurt fizica stoică. Nu am 
putea înţelege latura ascetică a stoicismului fără să trecem rapid în 
revistă legătura dintre logică, epistemologie si etica stoică. 

Vom încerca în continuare să prezentăm semnificațiile asociate cor- 
pului uman din scrierile lui Seneca, Epictet și Marc Aureliu. Din punctul 
nostru de vedere, ideile lor trebuie citite în contextul mai larg pe care l-am 
putea numi legitim antropologia romană. Întreaga noastră analiză se va 
conforma, deci, în permanenţă exigentei esenţiale a acestei antropologii: 


86 Marius Lazurca 


A nu disocia persoana de contextul uman care-l înconjoară, a nu 
crede că spiritul poate înainta pe drumul său terestru în singurătate, 
fără să-şi accepte însoţitorul trupesc şi, prin el, pe toţi ceilalți.’ 


1.2. Stăpânirea corpului, terapia sufletului 


Să ne amintim imaginea inteleptului după Marc Aureliu: un corp 
ferm si echilibrat, un chip armonios, plin de nobleţe si lipsit de orice 
afectare. Portretul simetric opus nu este totuși cel al omului comun, 
în împrejurările obişnuite de viaţă, ci al individului cuprins de furie. 
Această patimă a sufletului, subiect al unor întrebări grave ale filozo- 
filor şi medicilor, este contrarul absolut al seninätätii sufleteşti de care 
omul nobil trebuia să dea întotdeauna dovadă. Furia este o boală, la fel 
ca beţia și desfrâul, după părerea medicului Galenus: 


Oricine își atacă violent servitorii şi îi snopeste în bătaie, enervat 
de greşelile lor neînsemnate, este evident într-o stare de patimă, la fel 
ca şi cel care se dedă betiilor, curtezanelor si banchetelor.? 


Furia este apropiată de nebunie; listele de simptome prezintă 
coincidente elocvente pentru Seneca: aceeași violență iraţională a pri- 
virii, aceeași față desfigurată, acelaşi mers grăbit şi haotic. Portretului 
colericului schițat de Seneca nu-i lipsesc detaliile. Imaginea este aceea 
a unui corp torturat de un suflet în chinuri: 


Ochii se aprind si scot flăcări, o roseatä puternică se aşterne pe 
față din pricina sângelui împins de inimă, buzele tremură, dinții 
scrâşnesc, părul se zburleste, suflarea devine greoaie si zgomotoasă, 
încheieturile încordate trosnesc, vorbirea se întretaie cu gemete, 
tipete şi sunete confuze. Cei mânioși își frâng mâinile fără odihnă 
şi lovesc cu picioarele în pământ și tot corpul lor e în mișcare, 
aruncând amenințări mânioase. Cu înfăţişarea sălbatică şi chipul 


' Ibidem, p. 10. 

2 Galenus, Patimile și erorile sufletului, 2. Prezenţa aceleiași tematici la Galenus, 
la un secol după De ira lui Seneca, permite amintirea simultană a acestor 
autori. Tratarea lor în paralel se bazează pe participarea lor comună la tradiţia 
filozofico-medicală. 

îngrozitor, cei stăpâniţi de acest sentiment devin de nerecunoscut, 
cu adevărat hidosi.! 


Dar ce este viciul acesta? Seneca, autorul de care ne vom ocupa 
în paginile următoare, știe foarte bine: trebuie mai întâi definit 
răul, apoi înţelese efectele lui, pentru a putea prescrie în final terapia 
adecvată. Furia este, după opinia inteleptilor, „o scurtă nebunie“; 
această patimă, o sincopă a raţiunii si a lucidităţii, antrenează indivi- 
dul într-o acțiune deopotrivă ucigasä si suicidară, şi-l face să piardă 
orice noţiune de bun simţ si de politeţe.? Când trece în revistă aceste 
consecinţe, filozoful lasă să se înțeleagă în mod clar că furia este 
viciul răului cetăţean. În descrierea lui Seneca, pagubele produse de 
ira nu se limitează niciodată la sfera privată, ci ating dimensiunile 
unei catastrofe universale: 


Acum, dacă vrei într-adevăr să judeci urmările și pagubele aduse 
de mânie, să ştii că nicio nenorocire n-a dăunat mai mult neamului 
omenesc decât aceasta. Uciderile, otrăvirile puse la cale, uneltirile 
murdare ale celor ce se învinuiesc unii pe alţii, pustiirile orașelor, 
pieirea unor popoare întregi, conducătorii vânduți la licitaţie, tortele 
aruncate pe case și focurile pe care nu le opreşte nicio stavilă, întin- 
derile nemărginite luminate de flacăra dușmană, toate acestea sunt 
provocate de mânie.? 


Poate că nu există viciu mai potrivnic viziunii politice a unui 
roman adevărat si patimă mai opusă idealurilor antropologiei stoice. 
În contextul unei filozofii care le amintea constant discipolilor ei că 
una din sursele seninätätii era ideea că fiecare individ nu era decât o 
parte din comunitate si că toate acţiunile raţionale au în perspectivă 


! Seneca, De ira, |, |, 3, în Seneca, Scrieri filozofice alese, p. 8. 

2? Ibidem, |, |, 1-2, p.7. 

3 Ibidem,l, 1, 1, p. 9. 

4 În acest exemplu, care este departe de a fi singurul, etica stoică întâlnește si 
se alimentează din vechea tradiţie romană de austeritate și rigoare: „Acest 
rigorism se explică probabil prin idealul foarte exigent și niciodată realizat 
la care visa subconștientul colectiv al anticilor...: orice cetățean trebuia să 
se considere mobilizat în permanenţă în serviciul cetăţii: nu era un simplu 
guvernat, ci un instrument de guvernare.“, P. Veyne, La société romaine, p. 61. 

binele comun’, analiza furiei se face în mod natural în termeni poli- 
tici. Când reia descrierea furiei, Seneca trece încă o dată în revistă 
exigenţele fundamentale ale omului-cetätean: 


Oamenii s-au născut pentru a se sprijini reciproc, mânia, pentru 
a distruge; omul doreşte asocierea, mânia - dezbinarea. El vrea să fie 
de folos, ea să facă rău; el să vină chiar în ajutorul necunoscutilor, ea 
să lovească în persoanele cele mai dragi; el este gata să se sacrifice pe 
sine pentru binele altora, ea să se pună în pericol numai ca să-i tragă 
şi pe ceilalți în căderea ei.? 


Problema este cu atât mai gravă cu cât îi priveşte mai ales pe cei 
puternici.? În tratatul său consacrat patimilor si rătăcirilor sufletului, 
Galenus vorbeşte exclusiv despre furia celor bogaţi; singura situaţie pe 
care o prezintă cazuistica lui este aceea în care un sclav este lovit sau 
chiar mutilat de stăpânul său; de asemenea, sfaturile lui se adresează 
oamenilor care aveau prilejul de a-și manifesta clementa asupra servi- 
torimii uneori indisciplinate. 


Ajungem acum la problema remediilor. Care este terapeutica cea 
mai potrivită pentru furie, viciu care, aşa cum am văzut, ţine si de 
medicină si de politică? Când vorbește despre necesitatea unui tra- 
tament - uneori în mod inevitabil violent - pentru această patimă 
adeseori brutală, Seneca imaginează un raționament atât medical, cât 
şi politic. Cel care ar încerca să combată furia ar trebui să se poarte 
ca un medic si ca un principe, însuflețit de ceea ce s-ar putea numi 
„un umanism rațional“: 


Cum să nu fie oare necesară pedeapsa, măcar din când în când? Și 
de ce nu? Dar să fie dictată doar de rațiune... Să luăm de pildă medicul: 


' A se vedea, de exemplu, Epictet, Diatribai, Il, 5, 26, text stabilit și tradus în 
franceză de J. Souilhé, ediția a doua, Paris, Belles Lettres, 1969, si Marcus 
Aurelius, Gânduri către sine însuși, IV, 4. 

Seneca, De ira, |, V, 2, în Seneca, Dialoguri, Vol. |, traducere din limba latină 
de loana Costa, Vichi-Eugenia Dumitru si Stefania Ferchedău, lași, Polirom, 
2004, p. 77. 

3 „Nu vezi că furiile mari însoțesc poziţiile importante? Apar mai ales la bogați, 
nobili, magistrați, în timp ce vanitatea și capriciile lor s-au umflat în avântul 
averii lor.“, Ibidem. 

acesta încearcă mai întâi, în bolile uşoare, să nu schimbe prea mult 
obisnuintele zilnice; vrea numai să pună ordine în alimentaţie, bău- 
turi, exerciţii si să redea sănătatea modificând doar felul de viaţă al 
bolnavului. Tot ce urmărește e ca tratamentul să reușească; dacă însă 
cumpătarea si regimul ordonat nu dau rezultate, el va retrage si micşora 
unele alimente; dacă nici astfel nu va izbuti nimic, atunci va ușura 
corpul printr-un regim aspru de cumpătare. Dacă toate aceste mijloace 
blânde se vor dovedi zadarnice, va deschide venele; dacă membrele 
bolnave vatămă si părțile învecinate și durerea se întinde, medicul va 
aplica fierul inrosit; niciun tratament nu i se va părea prea aspru dacă 
are ca rezultat salvarea bolnavului. Tot astfel trebuie să acționeze si 
ocrotitorul legilor si conducătorul unei cetăți: să trateze, pe cât posi- 
bil, prin cuvinte - si acestea să fie blânde -, astfel încât să convingă 
pe fiecare că trebuie să-și facă datoria. Să le insufle tuturor dorința 
de cinste și dreptate, să le stârnească ura față de vicii, invätâändu-i să 
pretuiascä virtuțile. Să treacă apoi la un limbaj mai aspru, prin care să-i 
atentioneze și să-i mustre. Să recurgă, dacă va fi nevoie, la pedepse, dar 
acestea să fie ușoare și să poată fi ridicate. Cele mai grave pedepse să fie 
date numai criminalilor înräiti, în așa fel încât nimeni să nu piară decât 
dacă moartea e chiar spre binele celui căruia îi e dată. 


Tratamentul furiei începe prin luarea la cunoștință a naturii sale. 
Prima mişcare (primus motus) a mâniei este involuntară, un fel de 
pre-patimă, o anticipare banală a furiei. Acest început, care, după păre- 
rea lui Seneca, scapă controlului raţiunii și al voinţei, este o variabilă 
care depinde de împrejurările concrete ale vieţii şi temperamentului 
persoanei. Există deci situaţii care pot favoriza furia, la fel cum există 
temperamente dispuse în mod natural la mânie. Această bază naturală 
a mâniei nu înlătură legitimitatea unei discuţii despre responsabilitatea 
morală, așa cum vom vedea în continuare.? Tocmai, a doua secvenţă în 
nașterea mâniei deschide posibilitatea dezbaterii morale, fiind vorba de 
o dorinţă de răzbunare și de pedeapsă. O anumită ordine caracterizează 
totuşi această fază intermediară: se poate vorbi de evaluarea insultei 
suferite, de viziunea de perspectivă si de un calcul al posibilităţilor de 


1 Ibidem, VI, 1-4, în Seneca, Dialoguri, Vol. |, p. 77-78. 

2 „Natura este greu de schimbat, si nu este îngăduit să transformi elementele 
din care omul a fost format o dată pentru totdeauna la naștere.. .“, Ibidem II, 
XX, 2, în Seneca, Dialoguri, Vol. |, p. 116. 

acţiune. La acest al doilea nivel de articulare trebuie să acţioneze si să 
fie eficientă terapeutica. Numai în acest moment exact furia ar putea 
fi dominată de rațiune si de voinţă: între două momente obscure si 
incontrolabile, sufletul pare să se afle într-o stare de echilibru fragil. A 
treia etapă din nașterea furiei este pur anarhică: scăpat, din neatentie 
sau din răutate, de sub controlul raţiunii, sufletul se lasă cu totul stă- 
pânit de dorința oarbă și nebună de răzbunare.! 


Tripla articulare a furiei în textul lui Seneca semnalează de fapt 
două lucruri esenţiale: continuitatea dintre trup și suflet și, în al doilea 
rând, asocierea dintre fizic, psihologic si moral. Discursul monist? al 
lui Seneca trece fără întrerupere de la natură la etică si duce la consti- 
tuirea unei antropologii omogene, chiar dacă stratificate: 


Spiritele înflăcărate sunt cele mai expuse mâniei. De fapt, de vreme 
ce există patru elemente - foc, apă, aer, pământ -, există si proprie- 
tätile corespunzătoare acestora: cald, rece, uscat si umed; așadar, 
amestecul elementelor determină varietatea de locuri, de viețuitoare, 
de corpuri si de moravuri, iar caracterele se înclină mai mult într-o 
direcţie sau alta, după cum si cantitatea unuia dintre elemente a fost 
preponderentă. Așa se face că numim unele regiuni umede, uscate, 
calde sau reci. Aceleași diferențe apar la oameni si la animale: con- 
tează câtă umiditate şi câtă căldură conţine fiecare în el; din elemen- 
tul preponderent va rezulta caracterul. O fire înflăcărată determină 
caracterul mânios al unor oameni: focul este, de fapt, activ si tenace; 
amestecul de elemente reci determină firile timide: frigul amorteste 


| ,Si ca să știi cum încep, cum cresc sau cum se dezläntuie pasiunile, îți spun 
că prima mișcare nu este voluntară, ca un fel de pregătire a patimii și ca un 
fel de ameninţare; a doua însă vine cu o voință ce poate fi stăpânită: este 
ideea că s-ar cuveni să mă răzbun pentru că am fost jignit, sau ca și cum s-ar 
cuveni ca cineva să suporte pedeapsa, de vreme ce a comis un delict; a treia 
mișcare este deja nestăpânită, căci vrea să se răzbune nu pe drept, ci în orice 
fel: rațiunea a fost învinsă. Acel prim șoc mental nu-l putem evita rațional... 
rațiunea nu poate învinge asemenea reacții, poate doar obisnuinta și grija 
continuă le slăbesc. A doua mișcare, care apare prin judecată, este îndepăr- 
tată prin judecată“, Ibidem II, IV, 1-2, Seneca, Dialoguri, Vol. |, p. 101. 

2 „Repet, pasiunea (affectus) și rațiunea (ratio) nu au un sediu specific si separat.“, 
Ibidem |, VIII, 3, în Seneca, Dialoguri, Vol. |, p. 80. (Seneca nu este constant. Este 
clar monist în acest tratat de tinerețe, dar se va dovedi dualist mai târziu. Această 
inconstantä nu schimbă totuși esentialul analizei si concluziilor noastre.) 

şi restrânge. Unii dintre stoici vor să arate că mânia se pune în mişcare 
în piept atunci când în jurul inimii sângele fierbe: i se acordă mâniei 
cu precădere acest loc pentru că, din întregul corp, tocmai pieptuleste 
zona cea mai caldă. 


Terapeutica furiei este complexă: ea presupune convergenta dintre 
abordarea medicală (atenţie la influențele climatului, cunoaşterea 
echilibrului elementelor din corp, dietă si exerciţii de gimnastică), 
abordarea pedagogică și cea etică. Să pretinzi că vinul „aprinde mânia 
pentru că face să crească elementul cald“? înseamnă să dai dovadă 
de fidelitate față de o tradiție medico-filozofică foarte veche. Abuzul 
de mâncare trebuie si el evitat. Excesul reprezentat de furie poate fi 
stăpânit printr-un regim de viață moderat. De aceea observăm că 
Seneca - sau, mai târziu, Galenus - le propune cititorilor, neîndoios 
celor din înalta clasă, scurte exerciţii fizice, preferabil jocuri, distracții 
temperate concepute pentru a le tempera sângele prea clocotitor: 


Munca trebuie să-i călească fără să ajungă la oboseală, ca să se 
micşoreze, fără să se consume, căldura, iar acea fierbintealä excesivă 
să se stingă. Și jocurile vor fi de folos: pentru că plăcerea cumpătată 
relaxează si echilibrează.’ 


Sfaturile lui Seneca puteau fi foarte bine cele ale unui medic. Spre 
sfârşitul secolului II, confruntat cu aceeași problemă, Galenus - medic 
la curtea lui Marc Aureliu si a lui Comodus - expune aceeași con- 
vingere. Cu siguranță se poate ameliora sufletul acționând asupra 
corpului, scrie el în tratatul despre Facultätile sufletului: 


1 Ibidem II, XIX, 1-3, Seneca, Dialoguri, Vol. |, p. 114-115. În acest fragment, 
Seneca reproduce un raționament, de origine hipocratică, ce asociază locuri, 
climate și temperamente și duce la apariția unei terapeutici care asociază 
ecologia, dieta, exerciţiile fizice si medicamentele. lată ce va scrie Galenus, la 
un secol după Seneca: „Oricine poate constata într-adevăr că trupul și sufle- 
tul tuturoroamenilor care trăiesc sub Urse au dispoziții opuse celor apropiaţi 
de zona arsă de soare. Oricine știe deci că cei care se află între cele două zone, 
care locuiescîntr-o regiune temperată, sunt mai buni decât precedenții în ce 
privește corpul, caracterul sufletului, inteligenţa și bunul lor simt.", Galenus, 
Facultätile sufletului urmează temperamentul corpului, 9. 

2 Seneca, De ira, II, XIX, 5, Seneca, Dialoguri, Vol. |, p. 115. 

3 Ibidem ||, XX, 2-3, Seneca, Dialoguri, Vol. |, p. 116. 

Facultätile sufletului urmează temperamentul corpului... vom 
da naștere unui temperament bun prin intermediul alimentelor, al 
băuturilor, precum și al activităților zilnice; si printr-un astfel de 
temperament vom ajunge la excelența sufletului.! 


A doua abordare terapeutică îi este rezervată pedagogiei. Seneca, 
precum Galenus de altfel, crede că dobândirea din copilărie a unor obi- 
ceiuri bune poate apăra adultul de daunele mâniei anarhice. Se impune 
concluzia: „Va fi important să li se ofere copiilor niște învățători si 
îndrumători calmi.? 

A treia metodă de tratament este de natură etică. Cel mai mare 
duşman al furiei este răbdarea, spun de comun acord filozoful si 
medicul. Trebuie deci „să ne acordăm mereu un răgaz“, „să nu plecăm 
o ureche binevoitoare la învinuiri“, „să ne ținem mânia în așteptare“? 
Galenus va fi mai concret si va așeza lucrurile în cel mai obişnuit context: 


„.. porunceste-ti să nu lovesti niciodată cu mâinile tale un servi- 
tor, nici să nu-l însărcinezi pe altul să o facă atunci când eşti furios, 
ci amână pedeapsa pe a doua zi. După ce ţi-a trecut mânia, vei putea 
judeca mai calculat câte lovituri trebuie să-i administrezi celui care 
merită pedeapsa.* 


Medicină, pedagogie, etică - toată complexitatea terapeuticii sufle- 
tului propuse de autorii amintiţi se reduce în final la o strategie de 
stăpânire de sine: controlul corpului, în primul rând, cu mijloacele 
ştiinţei medicale; apoi, disciplina voinţei si a inteligenței, obținută cu 
ajutorul unei educatii adecvate, a ascezei psihologice, a meditatiei si 
a supravegherii morale.* O ştiinţă bogată si complexă, antrenată 
să convingă elita să prefere plăcerilor nemăsurate o austeritate severă 
şi impulsurilor anarhice ale corpului calmul absolut al sufletului: 


1 Galenus, Facultätile sufletului urmează temperamentul corpului, 1. 

2 Seneca, De ira, II, XXI, 9, Seneca, Dialoguri, Vol. |, p. 118. 

3 Ibidem ||, XXII, 3 și 4, Seneca, Dialoguri, Vol. |, p. 118-119. 

4 Galenus, Patimile și erorile sufletului, 5. 

5 Prin „atenţia continuă” pe care o recomandă Seneca, dar și alți filozofi stoici. 


€ În Patimile și erorile sufletului, Galenus le recomandă începătorilor să se lase 
supravegheați de oameni experimentați și să le urmeze sfaturile. 

Dacă vrei să dobândesti virtutea în locul viciului, sau liniștea 
sufletului în locul plăcerilor corpului, antrenează-te în modul despre 
care am vorbit, progresând spre cumpătare prin controlul de sine.! 


1.3. Educaţia elitei 


Marc Aureliu accedea la putere în anul 161 d.Hr. Era destinat să 
ocupe cea mai înaltă funcţie în Imperiu nu numai pentru că era de viță 
nobilă, sau pentru că fusese protejatul împăratului Hadrian, ci și pentru 
că avea educaţia adecvată. Era chemat să întrupeze idealul omului poli- 
tic roman: respectuos față de vechile tradiții, calm prin temperament 
şi printr-un travaliu neîncetat al voinței, de neclintit în decizii, dar 
ştiind în egală măsură să se arate drept şi moderat. Exercitiul puterii 
nu trebuia să schimbe ceea ce învățase de la maeştrii lui filozofi, adică 
atenția acordată celor mai neînsemnate mișcări ale sufletului, cultul 
închinat virtuţii si disprețul calm pentru patimile care tulbură uneori 
justetea judecății interioare. Principiile sale de viață erau cele ale unui 
om autonom în decizii, lucid în situaţiile concrete ale vieţii, drept față 
de supuși, mereu atent la principiile înțelepciunii: 

În orice loc și întotdeauna, depinde de tine să fii mulțumit, cu pietate, 
de împrejurările prezente, și să te porţi conform dreptăţii față de oamenii 
prezenți în jurul tău, si să-ţi pui întreaga viaţă în slujba reprezentării 
prezente, ca să nu se strecoare nimic la care nu ţi-ai dat asentimentul.? 


Gândurile lui Marc Aureliu sunt un document atât politic, cât si 
spiritual. Textul transcrie certitudinile și dilemele omului politic, dar și 
viața interioară a unui filozof obişnuit să-şi cerceteze atent conștiința. 
Acţiunea politică este permanent însoţită de reflectia etică, pentru 
că exerciţiul puterii este prin excelență unul din teritoriile meditatiei 
morale. Etica nu este o filozofie abstractă sau independentă în raport cu 
domeniul public: viața politică - adică viața în comunitate - n-ar putea 
să funcţioneze decât pe baza unui discurs etic articulat.? Gândurile 


' Ibidem, 6. 

2 Marcus Aurelius, Gânduri către sine însuși, VII, 54, p. 221. 

3 Acest lucru este evident în cazul tuturor reprezentanților stoicismului impe- 
rial. Când condamnă voluptatea, Seneca își plasează judecata morală într-un 
context politic: „Virtutea este ceva înalt, măreț și regesc, care nu cunoaște 

descriu acest program moral al omului politic: nu este vorba de un jur- 
nal intim, document privat care atestă universul interior al unei mari 
personalități.! Textul reprezintă mai degrabă infrastructura teoretică, 
filozofică a oricărei acțiuni exercitate în teritoriul public: 


În fiecare clipă, preocupă-te cu seriozitate, ca roman si bărbat, să 
faci tot ce-ţi vine la îndemână cu distincţie potrivită şi sinceră, cu 
afecțiune, cu libertate si cu dreptate, si să-ți oferi răgazul fără toate 
celelalte reprezentări.? 


Scrise zilnic, initial în notițe rapide si putin elaborate, Gândurile au 
beneficiat de o rescriere, pentru a dobândi o formă mai apropiată de 
perfecțiune. Dar realizarea nu este în primul rând literară, deoarece 
frumusețea formei este doar calitatea secundară a persuasiunii. Marc 
Aureliu vrea să construiască un text funcțional, un instrument care 
să-l poată ajuta să-și preschimbe întreaga viaţă în filozofie. El caută 
forma desăvârșită nu pentru ea însăși, ci pentru că perfecțiunea struc- 
turii traduce forța de transmisiune şi de convingere a unui adevăr. 
Metamorfoza realizată prin iubirea înţelepciunii nu este doar o ilu- 
minare interioară, ascunsă şi complet inertă, ci pregătirea individului 
pentru vocaţia lui fundamentală: viața publică. Într-adevăr, pentru 
Epictet, primul dintre marii autori studiati de tânărul Marcus Annius 
Verus’, definiția omului nu se scrie în termenii abstracti ai unei antro- 
pologii speculative. Dimpotrivă, omul generic al stoicismului, oricât 
ar fi de antrenat în raționamente riguroase, este întotdeauna și înainte 
de orice definit ca o ființă în context: 


înfrângere și nici osteneală: plăcerea în schimb este ceva degradant, servil, 
slab și trecător, ale cărei sediu si domiciliu îl reprezintă bordelurile si câr- 
ciumile. Peste virtute vei da în templu, în for, în curie... Plăcerea stă cel mai 
adesea ascunsă, căutând zonele umbroase din preajma băilor si saunelor, în 
locuri care se tem de edil, este molesitä, apatică, îmbibată în vin tare și în 
parfumuri, palidă, sulemenită și unsă cu unguente asemenea unui cadavru.”; 
Seneca, De vita beata, VII, prefață de P. Grimal, traduceri în franceză și note de 
J. Baillard, Paris, Gallimard, 1996, p. 36-37. 

1 După părerea lui Paul Veyne, în epoca imperială se asistă la „transformarea 
stoicismului într-o morală socială: nu se mai formează înţelepţi, se confirmă 
și se conformează buni cetäteni.", P. Veyne, La société romaine, p. 94. 

2 Marcus Aurelius, Gânduri către sine însuși, Il, 5, p. 85. 

3 P. Hadot, La citadelle intérieure, p. 17. 

Ce este de fapt omul? O parte dintr-o cetate, mai întâi din prima, 
din cea constituită de zei și de oameni, apoi din cea care este denumită 
astfel pentru a se apropia cel mai mult și care este o imagine redusă a 
cetăţii universale.! 


Nerealizarea îndatoririlor de cetățean, ruperea legăturilor natu- 
rale cu cetatea, neîndeplinirea responsabilitätii fundamentale a 
oricărui roman însemna pur și simplu ruina morală a individului: 
E ca un sclav fugar, crede Marcus Aurelius, „cel care se ține departe 
de regulile civile“? În acest caz, exilul nu însemna pentru persoană o 
alienare spaţială, ci pierderea unei trăsături identitare fundamentale. 
Un exilat nu mai era el însuși, pentru că raportul de identitate al unui 
roman nu este imediat, ci se făcea prin intermediul cetăţii. Comu- 
nitatea era orizontul aproape etern în raport cu care toate gesturile 
individului aveau sens și valoare.’ Cetatea era contextul inevitabil al 
oricărei acțiuni umane: 


Toţi cooperăm pentru un mic rezultat, unii având cunoştinţă de 
aceasta si dând dovadă de inteligenţă, alții fără să știe.‘ 


Dar vocaţia politică a romanului adevărat trebuia să devină obiec- 
tul unei alegeri deliberate și mature. Mai mult decât atât, așa cum 
am spus deja, ea trebuia să fie obiectivul fundamental al educaţiei 
romane. Virtutile dobândite prin studiu și exercițiu moral au sens si 
îți dezvăluie rolul în câmpul politic. Inteligența nu e destinată unei 
utilizări abstracte, ci pentru a demonstra raportul dintre principii, 
legea morală si exigenta politică: 


Dacă intelectul ne este comun, si raţiunea, datorită căreia suntem 
ființe raționale, ne este comună. Dacă este așa, ne este comună și 
rațiunea care ordonă ce lucruri trebuie făcute si care nu. Dacă este 


1  Epictet, Diatribai, II, 5, 26. 

2 Marcus Aurelius, Gânduri către sine însuși, IV, 29, p. 129. 

3 „Valoarea absolută, binele suprem din care decurg toate celelalte, este onoa- 
rea, care pretinde o cetate liberă... În fond, omul roman este incapabil să se 
cunoască prin sine însuși, are nevoie de părerea celorlalți. Roma nu cunoaște 
interioritatea psihologică și examenul de conștiință. Omul roman nu este 
decât exterioritate.”, F. Dupont, La vie quotidienne du citoyen romain sous la 
République, Paris, Hachette, 1989, p. 22-23. 

Marcus Aurelius, Gânduri către sine însuși, VI, 42, p. 193. 

aşa, si legea ne este comună. Dacă este așa, suntem cetățeni; dacă este 
așa, apartinem unei comunităţi politice; dacă este așa, lumea este 
asemenea unui oraș. 


Toate afirmaţiile precedente descriu o solidaritate esențială și 
obligatorie între membrii cetăţii. Această coeziune făcea obiectul 
rationamentelor filozofice, al sentintelor morale, al deciziilor juridice 
si comportamentelor religioase. Toate colaborau pentru a face această 
unitate evidentă din punct de vedere filozofic, dezirabilă din punct de 
vedere moral, obligatorie din punct de vedere juridic si indiscutabilă 
din punct de vedere religios. O întreagă elită intelectuală și politică era 
educată să perpetueze imaginea cu adevărat fundamentală a corpului 
comunitar. Când îşi descrie exigenţele morale, Marc Aureliu face apel 
chiar la această imagine puternică: 


Nu mă pot mânia pe unul înrudit cu mine, nici nu-lpot uri. Căci 
ne-am născut pentru a ne ajuta <unii pe altii>, precum picioarele, 
mâinile, pleoapele, sirurile de dinţi de sus si de jos.? 


Cetatea nu era concepută ca un ansamblu de voințe convergente 
momentan, ci ca un corp viu, ale cărui acţiuni reclamau participarea 
conştientă şi eficientă a tuturor cetăţenilor. Filozofia trebuia să facă 
evidentă această idee în minţile unei elite inevitabil restrânse, dar, 
la rândul ei, elita aceasta trebuia să traducă principiile teoretice în 
comportamente publice. Rolul culturii era tocmai acela de a asigura 
pătrunderea acestor idei în corpul social si transformarea lor în 
acțiuni publice evidente. 

În acest fel, cultura si puterea erau inextricabil asociate: educa- 
ţia, rareori accesibilă în afara elitei deja formate, asigura continui- 
tatea puterii aceleiași elite’, amintindu-i continuu responsabilitätile 


1 Ibidem, W, 4, p. 119. 

2 Ibidem, Il, 1, p. 83. 

3 Paideia, ca mijloc de perpetuare a excelentei romane, devine obiectul 
grijii imperiale în perioada agitată și tulbure a Imperiului târziu. Princi- 
pele devine protectorul școlilor și recompensează oamenii cultivați cu 
înalte funcţii administrative. În epoca în care elita este rareori ereditară, 
educaţia devine un instrument eficace de promovare socială: „Este 
remarcabil să constatăm în ce măsură gustul pentru problemele spiritului 
si, în general, tradiția clasică rămân vii, supraviețuind celor mai profunde 

ineluctabile. Cultura trebuia să păstreze în acest mod un echilibru 
între simpla confirmare a puterii deja dobândite de elită şi amintirea 
condiţiilor de legitimitate a acestei puteri. Tinerii de familie bună 
care făceau studii ştiau că le era destinată o carieră publică’, dar 
învățau să-și modereze aplombul prin apelul la principiile morale și 
la normele de solidaritate civilă.? Adresându-se unui discipol de-al 
lui Epicur, Epictet scoate în evidenţă conflictul virtual dintre puterea 
incontestabilă acordată de bogăţie şi originea nobilă, pe de o parte, 
şi exigenta de a considera binele comun drept preeminent, pe de altă 
parte. Posibila anarhie a puterii discretionare era moderată de evo- 
carea ordinii publice: 


Principiile tale sunt rele, subversive pentru cetate, periculoase 
pentru familii și nepotrivite până și pentru femei. Lasă asta, omule. 
Träiesti într-o cetate a imperiului: trebuie să exerciti o funcţie, să 
judeci după dreptate, să te lipsesti de binele celuilalt, să nu ti se pară 


schimbări ale structurii sociale si economice: după fiecare tulburare, și 
în ciuda crizelor sângeroase și a revoluțiilor care o decimează, această 
clasă se reconstituie, iar noii imbogätiti nu-și găsesc liniștea până când nu 
asimilează acele tradiţii intelectuale ce făcuseră mândria predecesorilor 
lor., Henri-lrénée Marrou, Istoria educaţiei în antichitate. Volumul II. Lumea 
romană, traducere și cuvânt-înainte de Stella Petecel, București, Editura 
Meridiane, 1997, p. 123. 

Cu toate acestea, în opinia lui Paul Veyne, la Roma, educaţia nu avea doar 
rolul pragmatic pe care am fi tentaţi să i-l atribuim. Viziunea era mai degrabă 
estetică decât funcțională: „Am gresi crezând că școala, de-a lungul secolelor, 
se justifică printr-o funcţie, aceea de a forma omul sau, dimpotrivă, de a-l 
adapta societăţii... La Roma, mintea bărbaților era infrumusetatä cu retorică, 
după cum, în secolul XIX, băieții erau costumati ca marinari sau militari.“, 
P. Veyne, „Imperiul roman“, în Philippe Aries și Georges Duby, Istoria vieţii pri- 
vate, Volumul |. De la Imperiul Roman la anul o mie, traducere de lon Herdan, 
București, Editura Meridiane, 1994, p. 30-31. 

? Paideia era pentru romanii de viță nobilă instrumentul care le deschidea 
drumul spre cursus honorum şi un mijloc de a obţine acea autoritas aso- 
ciată unei funcţii publice importante. Studiind mai ales sarcofagele, Paul 
Zanker demonstrează că, spre sfârșitul secolului IIl, educația filozofică 
devine un criteriu important în recrutarea funcționarilor imperiali: a se 
vedea P. Zanker, The Mask of Socrates. The Image of the Intellectual in Anti- 
quity, tradusă de A. Shapiro, Berkeley, University of California Press, 1955, 
p. 227-284. 

frumoasă nicio altă femeie decât a ta, niciun băiat, si nicio vază de 
argint sau de aur. 


Dar pericolul anarhiei era prezent în permanență într-o lume în 
care puterea, în exercitarea ei efectivă, era rareori moderată de lege 
sau de înaltele principii morale.? Abuzul, cruzimea, furia criminală 
erau realități prea evidente pentru a nu deveni subiecte de reflecţie 
şi de învățătură morală pentru filozofi. Exista un singur mijloc de a 
combate accesele necontrolate ale puterii: tranquillitas animi, calmul 
absolut şi binevoitor obţinut după o lungă uceniciefilozofică. Educaţia 
avea aşadar funcţia precisă de a convinge o elită potenţial abuzivă de 
temeiul filozofic al moderatiei si de eficacitatea socială a consecinţelor 
sale imediate. Când schiteazä portretul ignorantului”, Epictet are cu 
siguranţă în minte efectele periculoase ale acțiunii sale publice: 


Omul care nu ştie cine este, de ce s-a născut, în ce fel de lume se află, 
cu cine trebuie să trăiască în societate, ce e bine şi ce e rău, lucrurile 
cinstite și necinstite, care este incapabil să urmeze un raționament sau 
o demonstraţie, care nu ştie nici ce este adevărat, nici ce este fals şi nu 
le poate deosebi, acest om nu se va conforma naturii nici în dorinţele, 
aversiunile, înclinațiile, planurile lui, nici în afirmaţiile sau negatiile, 
nici în îndoielile lui.‘ 


Dinamica politică sporită şi schimbările rapide de pe scena puterii 
determină elita romană a Imperiului să-şi ia foarte serios statutul în 
considerare și să încerce să se definească potrivit situației. Rolul cel 


' Epictet, Diatribai, III, 7,21. 

2 „Exista un motiv întemeiat de a da atâta importanță armoniei și controlului 
de sine în exercițiul puterii. Violenţa înconjura oamenii de vază la toate nive- 
lurile vieţii lor. Erau crescuți în case în care sclavia rămânea o școală a cruzimii. 
Sclavia, o instituţie păstrată cu biciul, dădea naştere unei patologii specifice 
a puterii.“, P. Brown, Power and Persuasion in late Antiquity. Towards a Christian 
Empire, Madison, The University of Wisconsin Press, 1992, p. 51. 

3 „În afară de avere si origine nobilă, apartenenţa la elită era condiționată de 
nivelul de educație. Elocventa si un accent bun erau la fel de necesare ca un 
nume respectat și o avere considerabilă.”, R. Macmullen, Les classes sociales 
dans l'Empire romain, tradusă din engleză în franceză de Alain Tachet, Paris, 
Seuil, 1986, p. 101; despre semnele exterioare ale clasei conducătoare, a se 
vedea și P. Veyne, „Imperiul roman“, op. cit., p. 109. 

4 Epictet, Diatribai, II, 24, 19, p. 113. 

mai important în procesul identitar l-a jucat paideia, chemată să dea 
soluţii unui număr foarte mare de chestiuni.! Așa cum am văzut deja, 
educaţia trebuia să asigure legătura dintre conținutul abstract al unei 
filozofii şi acțiunea politică responsabilă și eficientă care se aștepta de 
la elita cultivată. În al doilea rând, paideia oferea un limbaj comun si 
un domeniu de dialog pentru toți membrii înaltei societăți: era limba 
puterii - moderată prin înțelepciune - vorbită virtualmente de toţi 
cei care exersau o funcție publică în Imperiu. Pentru un intelectual 
dintr-un mare oraș universitar, precum Atena, era important să știe 
că împărtăşeşte cu reprezentanţii puterii centrale aceleaşi repere 
culturale si aceleași valori etice.? Pentru un funcţionar din provincie, 
paideia era adesea baza cea mai sigură a relaţiilor cu administraţia 
imperială, instrumentul prin care spera că va putea atenua socurile 
inevitabile ale oricărei exercitări a puterii.? În al treilea rând, educația 
confirma bazele sociale si culturale ale legitimitätii puterii: paideia era 
semnul distinctiv al celor care erau cei mai indreptätiti să-și exercite 
autoritatea.“ Granița dintre cei care aveau dreptul la o funcţie publică 


1 Începând din secolul IV, este evidentă preocuparea împăraţilor pentru reîn- 
noirea constantă a funcţionarilor prin educaţie. Codul Theodosian (14, 9, 1) ne 
înfățișează un edict de-al lui Valentinian |, prin care urmărește continuarea 
educației tinerilor din provincie de la plecarea din orașul natal până la întoar- 
cere. A se vedea si: P. Riché, „Legislația şcolară de la un imperiu la altul“, în 
Institutions, société et vie politique dans l'Empire romain au IVe siècle ap. J.-C., 
documente ale mesei rotunde pe tema operei lui Andre Chastagnol, editate 
de Michel Christol, Segolene Demougin, Yvette Duval, Claude Lepelley și 
Luce Pietri, Roma, Ecole Francaise de Rome, 1992, p. 507-514. 

2 Când analizează paideia greacă, model pentru humanitas romană, H. |. Marrou 
pune accentul tocmai pe rolul culturii/educatiei în crearea unui sentiment 
de solidaritate comunitară. Henri-lrénée Marrou, Istoria educației în antichi- 
tate. Volumul I. Lumea greacă, traducere si cuvânt înainte de Stella Petecel, 
Bucureşti, Editura Meridiane, 1997, p. 147-159. 

3 „Ceea ce era probabil cel mai important în acea vreme era faptul că paideia 
reunea posibile segmente antagoniste ale clasei conducătoare. Paideia le 
dădea funcționarilor imperiali și notabililor provinciali sentimentul împărtășit 
al excelentei comune. Educaţia romană târzie a produs o omogenitate cultu- 
rală remarcabilă.“, P. Brown, Power and Persuasion, p. 39. 

„Nu încape îndoială că împărații din secolul IV, când emiteau cu atâta 
grijă legi privitoare la învățământ, au avut în vedere recrutarea salaria- 
tilor lor... practica guvernării imperiale ne arată că, fără excepţie, 

şi cei care nu aveau această cădere era deseori definită prin diferența 
dintre ştiinţă si ignoranță. Pentru Seneca, îndepărtarea de mulțime’ 
era chiar începutul convertirii la filozofie: 


Exemplul altora ne duce la pierzanie; numai dacă ne separăm de 
turmă ne vom salva. Adevărul este însă că împotriva raţiunii se ridică 
mulțimea, care îşi apără propria sa fărădelege.? 


Paideia trebuia să rezolve o contradicţie care îi era, într-un anume 
fel, consubstantialä: pe de o parte, educația asocia instruirea cu puterea, 
indreptätind-o pe ultima prin prima si confirmând ruptura dintre o 
elită minoritară şi o majoritate ignorantă; pe de altă parte, avea sarcina 
de a face exerciţiul puterii cât mai puţin brutal, reducând distanţa din- 
tre actorii scenei politice. Aceste două tendinţe ale educaţiei exprimă 
clar tensiunea care caracteriza sfera politică. Stoicii, de exemplu, evo- 
lueazä între sentimentul solidarității cu întreaga umanitate şi disprețul 
real pentru cei care, prin ignoranță, se dovedesc nedemni de vocația 
lor. Sentința egalitară a lui Marc Aureliu - „Exişti ca o parte“? se opune 
definiției înțeleptului formulate înainte de Seneca: 


El nu ia în considerare părerile oamenilor despre ceea ce este 
rușinos sau rău; el nu urmează drumul poporului. 


Vom vedea că aceeași contradicţie este prezentă în viziunea stoicilor 
asupra corpului uman: i se recunoaște utilitatea, vocaţia de a susține 
prezența publică, dar în același timp este privit cu o prudenţă circum- 
spectă. Corpul este când obiectul unei griji afectuoase şi suverane, când 


posturile înalte din administraţie sunt în mod firesc rezervate foștilor elevi 
din învățământul superior.“, H. L Marrou, Istoria educaţiei în antichitate. II. 
Lumea romană, p. 125-126. 
Începând din secolul III d.Hr., se poate observa pe sarcofagele romane 
înmulțirea imaginilor care sugerează viața intelectuală, chiar și pe sarcofa- 
gele persoanelor obișnuite. A se vedea: J. Huskinson, „Women and Learning. 
Gender and identity in scenes of intellectual life on late Roman sarcophagi“, 
în R. Miles (ed), Constructing identities in late Antiquity, London and New York, 
Routledge, 1999, p. 190-213 și P. Zanker, The Mask of Socrates. The Image of the 
Intellectual in Antiquity, p. 267-289. 

2 Seneca, De vita beata, |, Seneca, Dialoguri, Vol. II, p. 57. 

3 Marcus Aurelius, Gânduri către sine însuși, IV, 14, p. 123. 

+ Seneca, De constantia sapientis, 14, p. 650. 

ținta unui dispreţ fără rezerve. Încă o dată, raporturile dintre rațiune si 
corp constituie un model pentru relaţia dintre individul aflat la putere 
şi supușii lui: descrierea relațiilor de autoritate evoluează la rândul ei 
între evocarea unității universale a corpului comunitar și insistența 
asupra rupturii dintre o elită cultivată și conștientă de drepturile ei, pe 
de o parte, și o majoritate demnă de dispreţ, pe de alta. 


Stoicismul se sprijină pe un clivaj social, îl legitimează în terme- 
nii culturii, si contribuie astfel la amplificarea lui. Acţiunea sa are 
ceva paradoxal, pentru că solidaritatea tradițională a comunităţii 
romane este, aşa cum am văzut, evocată constant de către această 
filozofie clar elitistă. Stoicismul, destinat formării unei elite poli- 
tice, contribuie la definirea unui nou comportament politic, prin 
apelul la conceptele filozofiei. Rezultatul său a fost justificarea unei 
concentrări mai mari a puterii politice, precum si o „personalizare“ 
mai evidentă a autorităţii.! Nu este prima dată în istoria Romei când 
are loc o asemenea evoluţie; este vorba despre o alunecare lentă care 
a dus de la o mentalitate comunitară la un spirit de castă. Aceeași 
transformare poate fi urmărită în istoria religiozitätii romane, ceea 
ce vom încerca să facem foarte rapid în rândurile următoare, pentru 
a sugera amploarea fenomenului. 

Religia tradițională era probabil domeniul vieţii sociale, în cadrul 
căruia raportul indisociabil dintre roman și cetate era cel mai evident. 
Religia romană ilustra cel mai bine vocaţia politică a romanului: prin 
fidelitatea față de zei, cetățeanul își exprima de fapt solidaritatea de 
neclintit cu destinul istoric al cetăţii. Spaţiul religios se confunda cu 
spaţiul politic. Relaţiile poporului cu zeii erau conduse de magistrați, 
aceleași personalităţi care aveau și responsabilitatea raporturilor cu 


' Dacă urmărim schimbările în organizarea puterii la Roma începând cu 
Imperiul, observăm două tipuri de fenomene: în primul rând, o concen- 
trare de putere în mâinile principelui și, în al doilea rând, o centralizare a 
mecanismelor de decizie prin creșterea importanţei consiliului imperial și 
a „birourilor“ (scrinia). Mai trebuie adăugat faptul că modul de recrutare a 
funcţionarilor se schimbă profund: în timp ce funcţionarii republicani erau 
titularii unei puteri proprii, funcționarii imperiali sunt numiţi și revocabili 
de către împărat, iar puterea lor este acordată prin delegaţie. A se vedea 
J. Gaudemet, Les institutions de l'Antiquité, ediţia a treia, Paris, Montchrestien, 
1991, p. 268-281. 


102 Marius Lazurca 


celelalte cetăți. Abuzul religios, impietatea nu erau luate în conside- 
rare izolat: nu aveau valoare absolută, ci dobândeau un sens în cadrul 
unei mijlociri sociale. Sacrilegium-ul, actul care tulbura pax deorum, 
era scos la iveală printr-un insucces al cetăţii şi, prin urmare, ispășirea 
era o obligaţie a întregii comunități. Crezul tradițional al romanului 
era bazat pe legitimitatea istorică şi politică a Romei, confirmată de 
succesele sale indiscutabile.! 

Este interesant de remarcat că criza religioasă care a marcat sfârşitul 
Republicii nu a pus în aparenţă sub semnul îndoielii solidaritatea din- 
tre Roma şi cetăţenii săi. Iniţiatorii unei noi perspective asupra religiei 
romane tradiționale nu puneau în discuţie utilitatea ei publică, ci 
încercau să-i reactiveze conţinutul prin apelul la categoriile filozofiei 
stoice. Esenţa antropologiei romane - cetateanul nu este cu adevărat 
el însuşi decât în societate - nu era contestată de „reformatori“. Ei 
introduceau o ruptură între religiozitatea elitei şi pietatea populară. În 
timp ce prima se întemeia pe noțiunile filozofiei stoice, ultima se baza 
pe simpla credulitate: 


Pe de o parte, elita, luminată de intelectualii ei, practică vechiul 
cult în deplină cunoştinţă de cauză, pe de altă parte, poporul, având 
acces la mitologie, dar exclus de la cunoașterea științifică, aderă devo- 
tat, adică în nestiintä, la vechea traditie.? 


După Varro si Cicero, stoicismul contribuie la transformarea 
vieții religioase la Roma, la fel cum va contribui la schimbarea vieții 
politice romane. Cele două schimbări sunt caracterizate prin aceeași 
tendinţă: aceea de a justifica din punct de vedere filozofic ruptura 
dintre elită, putin numeroasă, și majoritatea zdrobitoare a lui populus 
romanus.* În termenii lui Peter Brown, aceste schimbări au contri- 
buit, de-a lungul unei evoluţii lente începând din secolul II î.Hr. până 
în secolul III d.Hr., la trecerea „de la o epocă a egalităţii la o epocă 


1 J. Scheid, Religion et piété à Rome, p. 120. 

2 Ibidem, p. 116. 

3 Un istoric al epocii scoate și el în evidenţă „limbajul de vădit dispreț și de 
reprobare” al aristocrației față de oamenii de rând în ce privește religia. Moti- 
vul dispretului nu era niciodată averea sau originea, ci lipsa de cultură. A se 
vedea: R. Macmullen, Le paganisme dans l'Empire romain, p. 18-22. 

a ambiţiei“.! Cele două evoluţii, mobilizate la fel de către filozofie, 
au pregătit terenul pentru ideologia triumfului unor indivizi? care 
va înlocui triumful întregii cetăți. Cele mai elocvente exemple sunt 
cultul împăratului şi sărbătoarea calendelor din ianuarie: 


La o generaţie după ce păgânismul clasic s-a retras aparent din 
cetăţi, sărbătoarea calendelor din ianuarie - o sărbătoare care fusese 
limitată la orașul Roma în timpul Imperiului timpuriu - s-a răspân- 
dit în jurul Mediteranei. Legată de intrarea în funcţie a consulilor, 
asociată cu salutationes si actele de generozitate care îi asociau din- 
totdeauna pe patronus si pe clienții lui, era o sărbătoare a oamenilor 
şi nu a zeilor, o sărbătoare a oamenilor care mergeau cu capul sus 
spre roadele puterii si ale proprietăţii. Era prin excelență ceremonia 
unei epoci a ambiţiei.? 


Stoicismul are misiunea de a pregăti elita romană pentru exigenţele 
noii epoci. Filozofia trebuie să furnizeze principiile, noţiunile și 
instrumentele unei noi culturi, ideologii politice şi metode de exer- 
citare a puterii. Rezultatul cel mai vizibil al acțiunii stoicismului este 
o creştere a sentimentului identitar în sânul elitei. Dar o elită mai 
conștientă de noul ei statut transformă deseori percepția sa identitară 
într-o încercare de separare si de izolare. Trecerea spre izolare nu se 
face întotdeauna direct; uneori, idealul autonomiei inteleptului, pro- 
prie stoicismului, aduce o contribuţie importantă și merge în aceeași 
direcţie. Marc Aureliu, atunci când trece în revistă ceea ce a învăţat de 


! P. Brown, Genèse de l'Antiquité tardive, traducere în franceză de A. Rousselle, 
prefață de P. Veyne, Paris, Gallimard, 1978, p. 67-78. 

2), Scheid, Religion et piété à Rome, p. 119-122. 

3 P. Brown, Genèse de l'Antiquité tardive, p. 103. („Dacă pentru primele trei 
secole din era noastră nu avem practic mărturii decât pentru Roma si, destul 
de târziu, pentru Africa, numeroase mărturii ne dezvăluie deodată intro- 
ducerea acestor rituri: la Constantinopol încă din mijlocul secolului IV, din 
motive evidente, dar în același timp la Antiohia și în Galia; la Barcelona înainte 
de anul 392, în Siria, Palestina, Pont şi Armenia înainte de 395-397; apoi la 
Torino, Ravena, în Andaluzia și Galiţia. Această sărbătoare durează trei sau 
patru zile si devine astfel cea mai mare sărbătoare populară din tot Imperiul.“, 
M. Meslin, La fête des kalendes de janvier dans l'Empire romain. Etude dun rituel 
du Nouvel An, Bruxelles, Latomus, 1970, p. 51.) 


104 Marius Lazurca 


la maestrul lui, Apollonius, construieste prototipul principelui-filozof, 
autonom si imperturbabil: 


De la Apollonius: spiritul independent si luarea de decizii bine 
chibzuite; faptul de a nu tine seama, câtusi de putin, de nimic altceva 
decât de rațiune; de a rămâne mereu la fel în timpul durerilor puternice, 
şi cu prilejul pierderii unui copil, si în timpul bolilor de lungă durată; ... 
de a învăţa cum trebuie privite așa-zisele favoruri din partea prieteni- 
lor, nelăsându-mă copleșit de ele; nici tratându-le cu indiferență.’ 


Această independenţă desăvârşită a înteleptului a fost uneori expri- 
mată în termeni și mai radicali, înainte de Marc Aureliu, la Seneca 
şi Epictet. Înțeleptul îşi bazează autonomia și izolarea în raport cu 
majoritatea pe o comparaţie cu lumea zeilor. Această schemă clasică 
se regăseşte la Seneca, în opinia căruia filozoful este comparabil cu 
„aştrii“: ca si stelele, filozoful este îndepărtat si de neînțeles pentru 
oamenii de rând, pentru că, după exemplul astrilor, „care parcurg 
un drum opus celui al lumii, înțeleptul înaintează în sensul contrar 
opiniei tuturor.“? De asemenea, când îi descrie lui Serenus una din 
principalele virtuți ale sufletului - tranquillitas, Seneca utilizează un 
procedeu identic: „Ceea ce doreşti este ceva foarte important, foarte 
înalt si apropiat de divinitate: a nu fi zdruncinat.” Epictet crede că, 
după modelul lui Zeus, filozoful trebuie „să se pregătească să nu aibă 
nevoie de alții, să poată trăi doar cu sine însuși“.+ 

Această izolare trufasä a filozofului transpune în spaţiul reflectiei 
morale certitudinea unei elite educate de a-şi asuma fără să ezite 
responsabilitätile puterii publice. Este în egală măsură expresia 
rupturii din ce în ce mai vizibile dintre această elită foarte restrânsă“ 
şi marea majoritate a populaţiei. Este clar că efortul de autodefinire 


' Marcus Aurelius, Gânduri către sine însuși, |, 8, p. 67-69. 

2 Seneca, De constantia sapientis, 14, 4, Seneca, Dialoguri, Vol. |, p. 64. 

3 Seneca, Despre liniștea sufletului, II, 3, Seneca, Dialoguri, Vol. II, p. 106. 

4 Epictet, Diatribai, III, 13, 6, p. 47. 

5 R. Macmullen crede că elita romană reprezenta mai putin de 1% din populaţia 
Imperiului. A se vedea: R. Macmullen, Le paganisme dans l'Empire romain, 
p. 18; dintr-o populaţie de aproximativ 50 de milioane de locuitori, ordinul 
senatorial reprezenta 0,002%, iar cavalerii în jur de 0,1%: R. Macmullen, Les 
rapports entre les classes sociales dans l'Empire romain, p. 85. 

a elitei are legătură cu complexitatea din ce în ce mai mare a sarcinilor 
administrative si politice într-un stat de dimensiuni considerabile. 
Cu toate acestea, ceea ce ne interesează în primul rând este metoda 
exactă prin care s-a format această definiţie a elitei și mai ales cum 
funcționează percepția corporalitätii în acest proces identitar. 

În general, izolarea celor care aveau puterea şi puteau invoca filozo- 
fia pentru a-şi justifica poziţia se traducea, în domeniul antropologiei, 
prin ruptura dintre rațiunea autonomă şi corpul subjugat patimilor. 
Structurarea polară a autorităţii în corpul comunitar ilustra rapor- 
turile dintre inteligență şi impulsurile haotice ale corpului: o elită 
educată în spiritul constantei si al moderatiei juca, pe scara socială, 
rolul asumat de rațiune la scară individuală. 


Corpul este un element esenţial în acest fenomen politic şi ideologic 
care a determinat un segment social să caute o nouă caracterizare a 
statutului său. A fost unul dintre obiectele constante ale reflectiei 
filozofice în această perioadă și, în cazul stoicismului, a fost punctul de 
întâlnire dintre principiile abstracte ale doctrinei și aplicaţiile acestora 
în domeniul eticii. Stoicismul a asigurat un program teoretic şi con- 
cepte funcționale pentru o transformare de mare anvergură în socie- 
tatea romană. În paginile care urmează, vom încerca să prezentăm pe 
scurt metoda prin care doctrina stoică s-a adaptat pentru a răspunde 
cerințelor acestei transformări. Această prezentare va constitui pream- 
bulul la analiza problemei corporalitätii în antropologia stoică. 


1.4. Etică şi antropologie 


Într-un fragment din Manualul său, Epictet face un rezumat al 
filozofiei stoice: părțile ei, legătura dintre ele şi importanţa lor rela- 
tivă. Fragmentul confirmă încă o dată orientarea generală a întregii 
filozofii antice spre etică: 


Partea întâi şi cea mai necesară din filozofie este aceea privitoare 
la punerea în practică a teoriilor. Bunăoară: să nu spui minciuni. 
A doua, se raportează la demonstraţie. Bunăoară: de unde urmează că 
nu trebuie să spui minciuni? A treia, întemeiază și leagă pe aceste două. 
Bunăoară: cum de există demonstraţia? Ce este oare demonstraţia? 
Ce este consecința? Ce este opoziţia? Ce-i adevărul? Ce este eroarea? 

Cum vezi, importanța părţii a treia rezultă din importanța părții a 
doua, iar importanţa acesteia, din aceea a părții întâi. Partea cea mai 
necesară dintre toate şi care ar trebui luată de bază întotdeauna este 
partea întâi. 


Ceea ce vizează reflectia filozofică nu este o creştere gratuită a 
cunoașterii, ci o transformare interioară a celui care i se dedică.? Impre- 
sia pe care ne-o lasă marile curente filozofice ale epocii este aceea a unei 
structuri similare, construite cu raționamente asemănătoare şi care 
foloseşte concepte în linii mari echivalente.’ Rațiunea este instrumen- 
tul principal al eticii și obiectivul fundamental al exerciţiului filozofic, 
iar adaptarea la natură este direcţia de urmat. Pentru toate școlile, ter- 
menul negativ prin excelenţă este „patimă“ si toate filozofiile le propun 
urmașilor exerciţii spirituale si practici ascetice.“ Înţelepciunea - sau 
termenii analogi: fericirea, libertatea - este speranța împărtăşită, pre- 
cum si definiţia concisă a idealului antropologic. 


Importanța moralei în comparaţie cu celelalte domenii ale filozo- 
fiei este o caracteristică permanentă a stoicismului, de-a lungul istoriei 
sale. Pentru fondatorul său, Zenon, scopul vieţii este virtutea, singurul 
bine de care individul nu poate fi deposedat. Dar virtutea este definită 
cu ajutorul unei argumentatii care se bazează pe elemente de fizică si 
de epistemologie. 


' Epictet, Manualul și fragmente, LII, 1-2, traduceri de C. Fedeles si D. Burtea, 
București, Editura Saeculum Vizual, 2002, p. 42. 

2 „Actulfilozofic nu se situează doar în ordinea cunoașterii, ci în ordinea „sinelui 
si a ființei: este un progres care ne face să existăm mai mult, care ne face mai 
buni.“, P. Hadot, Exercices spirituels et philosophie antique, ediţia a doua, Paris, 
Etudes Augustiniennes, 1987, p. 16. 

3 „În ciuda diferențelor, marile curente filozofice pe care le-am discutat 
susțin de comun acord că scopul filozofiei este o viață bine trăită. Etica era 
disciplina vieţii drepte si trebuia să fie învățată. Instrumentul eficient avut 
la dispoziție pentru modelarea unei astfel de vieți era rațiunea. Rațiunea 
trebuia să fie fără îndoială însoțită de practică. De asemenea, toată lumea 
era de acord că o viaţă raţională și, prin urmare, fericită era o viaţă în con- 
formitate cu natura...“, W. A. Meeks, The moral world of the first christians, 
Londra, SPCK, 1987, p. 60. 

Pentru un rezumat excelent al practicilor ascetice ale stoicilor şi epicurienilor, 
a se vedea: P. Hadot, Exercices spirituels, p. 13-58. 

Totul este material, totul este corporal conform fizicii stoicilor. 
Există două tipuri de materie: o materie superioară, spiritul (pneuma), 
difuză într-o materie grosieră. Spiritul este deopotrivă principiul 
ordinii, al unităţii şi al echilibrului celei de-a doua forme de materie. 
Din cauza acestei funcţii, materia superioară este uneori numită logos 
(rațiune) sau chiar pronoia (providentä). Dacă realitatea este orga- 
nizată în mod raţional, cunoașterea realului este pe deplin posibilă, 
cu condiţia să se respecte exigenţele logicii. Dar modul de a acţiona 
„logic“ - sau conform logosului - nu duce doar la un grad superior de 
cunoaștere, ci si la dobândirea singurului bine, adevărul. Înțeleptul 
este cel care, conştient de structura rațională a universului si având o 
cunoaștere adevărată a realului, trăieşte în acord cu logosul. 

În stoicismul imperial, conceptul fundamental este cel de natură: 
pentru Seneca, de exemplu, natura este în primul rând existenţa a tot 
ce este, creația organizată în mod rațional; în al doilea rând, natura 
indică fiinţa veritabilă a unui individ, în specificul său. Conform 
acestor definiţii, înțelepciunea, adică adecvarea la natură, are două 
surse: „... conformitatea la ordinea lumii (aceasta ar fi sursa cosmică 
a înțelepciunii) şi conformitatea la propria noastră natură, constantia 
care ne va menţine fideli nouă înşine.“ 

Natura este invocată la tot pasul, precum în paragraful următor din 
Discursurile lui Epictet, care pare să concentreze toată doctrina stoică: 


Tu eşti un om, adică un animal muritor dotat cu facultatea de a-și 
folosi în mod raţional reprezentările? Dar ce înseamnă în mod raţional? 
Înseamnă: în acord cu natura si în conformitate cu perfectiunea.? 


Cunoaşterea realului poate fi descrisă în termenii unui dialog între 
suflet / inteligență şi corp. Acesta din urmă este principala sursă a 
oricărei cunoașteri, pentru că toate informaţiile pe care le primeşte 
inteligența sunt mai întâi impresii senzoriale. Aceste impresii vor fi 
supuse judecății suverane a inteligenţei, singura care poate discerne 
între diversele informaţii pe care le primește de la simţuri. Judecata 
trebuie să fie dreaptă, în acord cu natura, bazată pe o cunoaștere exactă 
a lucrurilor. Lipsa acestei cunoașteri (scientia) duce la subjugarea 


! P. Grimal, Sénèque, p. 357. 
2 Epictet, Diatribai, III, 1, 25, p. 15. 

sufletului la opinie. Un alt defect al judecății poate apărea ca urmare 
a unei infirmitäti a sufletului: obisnuinta cu o patimă, atitudinea 
complezentă față de un sentiment sau impuls trupesc. 

Judecata în acord cu natura este deci dublu condiţionată: de 
cunoaşterea exactă a Universului (scientia) și de o perfectă stăpânire 
de sine. Judecata dreaptă deschide calea spre acțiunea corectă, care 
este semnul distinctiv al înțeleptului. În această logică, înțelepciunea 
ar fi caracterizată prin capacitatea de a gândi şi de a acționa continuu 
şi spontan conform naturii/ratiunii. Într-o scrisoare adresată lui 
Lucilius, Seneca descrie legăturile care unesc momentul impresiei 
senzoriale cu judecata dreaptă și apoi cu acţiunea justă: 


O acţiune nu va fi dreaptă, dacă intenţia nu va fi dreaptă și, iarăși, 
intenția nu va fi dreaptă, dacă dispoziţia sufletească nu va fi dreaptă, 
căci dintr-însa se naște și intenţia. Dispozitia sufletului, apoi, nu va fi 
cea mai bună, decât dacă el își va fi însușit legile întregii vieţi, decât 
dacă se va fi întrebat ce trebuie să creadă despre fiecare lucru și-l va fi 
supus la măsura adevărului. 


Înţelepciunea, scopul fundamental al exerciţiului filozofic, este 
o dispoziţie constantă a sufletului, un habitus animi, care determină 
înțeleptul să trăiască în orice situație conform rațiunii. Orice legătură 
care duce de la impresia senzorială la acțiune este înlocuită, în cazul filo- 
zofului împlinit, printr-o adaptare spontană la natură. Dar acest obiec- 
tiv este greu de atins, dacă nu imposibil, iar stoicismul s-a văzut obligat 
să-şi modereze ambițiile: a introdus categoria proficiens - a „celui care 
progresează“ - pentru a aseza idealul filozofic la o înălțime omeneste 
accesibilă. Diferenţa dintre sapiens şi proficiens nu poate fi identificată 
la nivelul gesturilor exterioare - a căror justete caracterizează în egală 
măsură cele două stări - ci doar în imediatetea reacției interioare. 

Drumul unui proficiens este ocolit şi presupune o atenție vigilentă 
asupra propriei persoane si o stăpânire neobosită a impulsurilor neso- 
cotite ale corpului. Cel care progresează exprimă cel mai bine doctrina 
antropologică şi perspectiva asupra corpului ale stoicilor: el este în 
permanenţă angajat în punerea în practică şi în ilustrarea concretă a 
preceptelor teoretice. Perfect echilibrat printr-un efort perseverent al 


1 Seneca, Scrisori către Luciliu, 95, 57, traducere si note de Gheorghe Guţu, 
București, Editura Științifică si Enciclopedică, 1967, p. 364. 

voinţei, drept si liber prin cunoașterea exactă a legilor, proficiens face 
din corpul său instrumentul progresului spiritual: 


Dacăunul dintre voi, după ce s-a îndepărtat de obiectele exterioare, 
şi-a concentrat eforturile asupra propriei persoane, dacă a șlefuit-o, a 
exersat-o, astfel încât să o pună în armonie cu natura, să o crească, să 
o elibereze, să o scutească de piedici și de obstacole, să o facă loială și 
rezervată, dacă a înţeles că oricine doreşte sau evită lucrurile care nu 
depind de el nu poate fi nici loial, nici liber, ci se schimbă și el negreșit 
şi se întoarce odată cu acele lucruri, ca și vântul, şi astfel se pune 
negresit sub stăpânirea celorlalți, a celor care pot provoca sau împie- 
dica toate acestea, pe scurt, dacă dimineaţa când se trezeşte respectă 
şi păstrează aceste precepte, dacă se spală ca un om loial și rezervat, 
dacă mănâncă la fel, punând în practică, indiferent de împrejurări, 
principiile care-l ghidează, așa cum alergătorul se străduieşte la cursă 
şi declamatorul la arta lui, iată cu adevărat omul care progresează. 


Imaginea centrală a antropologiei stoice este aceea a omului care se 
antrenează să trăiască în permanenţă conform logosului. Scopurile lui 
imediate sunt atingerea singurului bine accesibil - binele moral, evitarea 
singurului rău adevărat - viciul, si aşezarea fiecărui eveniment al vieții 
în ordinea naturii.? Aplicarea principiilor duce la apariţia unei reguli de 
viaţă sau mai degrabă a unei asceze care cuprinde mai multe operațiuni 
specifice. Atenţia este un efort constant de a înțelege momentul prezent 
şi de a-i evalua interesul din punctul de vedere al binelui moral, apelând 
la principii. Obiectivul acestei operaţiuni este de a elibera filozoful 
din fascinația dăunătoare pe care o pot manifesta asupra lui lucrurile 
sau împrejurările. Pentru a scăpa, trebuie să „demaşte“ prestigiul fals 
atribuit de opinia comună anumitor fapte de viaţă: 


După cum ne formăm reprezentări despre felurile de mâncare şi 
despre ce se mănâncă, gândind că acesta este cadavrul unui peşte, 
acesta — al unei păsări sau al unui porc, si, de asemenea, că vinul de 
Falerno este sucul stors din struguri și că toga pretextă e lână de oaie 
impregnată cu sânge de scoică, iar în legătură cu contactul sexual, 
că acesta e frecarea organului sexual masculin şi secreția lichidului 


! Epictet, Diatribai, |, 4, 18-21. 

2 Fiecare eveniment este judecat în urma unui procedeu care, pentru Seneca, 
este denumit prin expresia „pretia rebus imponere", a stabili prețurile lucruri- 
lor, adică a le cunoaște importanţa adevărată pentru viața morală. 

vâscos însoțită de o contracție ... tot așa trebuie să procedăm toată 
viaţa și, când ne reprezentăm lucrurile ca prea demne de încredere, 
trebuie să le dezgolim, să le surprindem unica lor valoare si să înlătu- 
răm pretinsa credibilitate datorită cărora erau considerate de valoare.’ 


Deseori, punctul de plecare al unei asemenea meditații este corpul. În 
antropologia tripartită? a lui Marc Aureliu, corpul este cel mai îndepărtat 
de inteligență, sursa problemelor permanente si a dorințelor ilegitime: 


Nu te mai chinui! Nu îţi este dat. Dar, din moment ce ești deja 
aproape de moarte, disprețuiește carnea: sânge stricat, oase si o 
țesătură de nervi, vene, artere. Vezi, de asemenea, ce este suflul tău: 
o răsuflare, niciodată aceeași, ci dată afară si absorbită din nou, în 
fiecare moment. În al treilea rând, ai în vedere partea conducătoare 
a sufletului. Judecă astfel: eşti bătrân; nu îngădui ca această facultate 
să-ţi fie înrobită, nici să fie miscatä ca o marionetă în funcţie de 
impulsurile contrare vieţii sociale, nici să se plângă de destinul hără- 
zit în prezent, nici să se teamă de cel [hărăzit] în viitor.? 


Meditatia constă într-o pregătire a conştiinţei pentru eventualele 
dificultăți ale vieții. Acest exercițiu continuu se manifestă în general 
prin examene de conștiință zilnice si, într-o oarecare măsură, rezumă 
esenţa filozofiei: „Dar ce înseamnă a filozofa? Nu înseamnă a fi 
pregătit pentru orice eveniment?“ Stabilitatea şi coerenţa discursului 
interior sunt rezultatul unei distincții permanente între ceea ce stă în 
puterea filozofului - id est binele moral - si ceea ce nu stă în puterea 
lui - cariera, bogăţia, sănătatea.* Câteva sentinţe utile trebuie să fie 
întotdeauna la dispoziţia unui proficiens, pentru a putea rămâne 
neclintit în orice împrejurare: 


' Marcus Aurelius, Gânduri către sine însuși, VI, 13, p. 177. 

2 „Trup, suflet, minte: trupului îi aparţin senzațiile, sufletului - impulsurile, 
minţii - învățăturile.“, Ibidem, III, 16, p. 50. 

3 Marcus Aurelius, Gânduri către sine însuși, II, 2, p. 83-85. 

4 Epictet, Diatribai, Cartea a III-a, 10, 6, p. 39. 

$ „Tinde noi părerea, impulsurile, dorinţa, aversiunea, într-un cuvânt, tot ceea 
ce reprezintă propria activitate. Sunt în afara voinței noastre trupul, bogăția, 
faima, mărturiile de respect, funcţiile înalte, într-un cuvânt tot ceea ce nu 
constituie propriile noastre acţiuni.“, Epitet, Manualul, |, 1, p. 73; a se vedea 
si: Seneca, Despreliniștea sufletului, IX, 1, p. 679. 

Lasă-i pe alții să se îngrijească de procese, de probleme sau de silo- 
gisme. Tu gândeşte-te că ai să mori, ai să fii inläntuit, torturat, exilat.! 


O altă operaţiune de asceză stoică este studiul. Filozofia este o 
formare continuă si nu o instruire temporară ale cărei roade le putem 
culege imediat. Travaliul celui care i se dedică este permanent şi 
deseori discret. Nu urmăreşte dobândirea unor cunoștințe teoretice, 
ci obţinerea unei spontaneitäti practice în exercițiul virtuţii. A patra 
operațiune a acestei askesis stoice are ca scop tocmai dobândirea aces- 
tor obiceiuri care asigură justetea neînduplecată a acțiunii: stăpânire 
de sine, îndeplinire a îndatoririlor, fermitate, constantä. 


Se pare că exigenta ascezei si a exerciţiilor spirituale decurge chiar 
din structurarea antropologiei stoice: după părerea lui Epictet sau a lui 
Marc Aureliu, omul „natural“ este o ființă potențială a cărei vocaţie 
fundamentală este aceea de a-și îndeplini virtualitățile. Omul ar putea 
fi descris ca „o ființă liminară“? sau ca o ființă medie, plasată între 
două planuri ontologice, capabilă de evoluţii simetric opuse.’ Această 
imagine a omului care marchează granița dintre o natură superioară 
şi una inferioară defineşte toate marile curente ideologice si spirituale 
ale epocii. Avem de-a face cu o structură pe trei niveluri în care omul 
ocupă poziția de mijloc, semnalând graniţa dintre cele superioare si 
cele de jos. În general, corpul marchează această limită între nivelurile 


| Epictet, Diatribai, Cartea a Il-a, 1, 38, p. 10. 

2 Cf. A. M. Mazzanti, L'uomo nella cultura religiosa del tardo-antico, Bologna, 
Patron, 1990, p. 8. 

3 Am putea da un exemplu târziu, extras din sfântul Grigore din Nisa, autorul 
uneia din cele mai importante sinteze dintre cultura elenistică și cea creştină, 
pentru a demonstra universalismul aceste concepţii antropologice: „Firea 
omenească stă la mijloc între două extreme opuse una alteia, între firea 
dumnezeiască netrupească, pe de o parte, și viața vietätilor necugetătoare, 
pe de altă parte. Într-adevăr, în alcătuirea omului ușor le putem surprinde pe 
amândouă: de la Dumnezeu, el a primit cugetul și puterea de judecată, care 
este comună pentru bărbat și femeie, iar din lumea necugetătoarelor, omul 
are alcătuire trupească și toate cele trupești.“, la Grigore din Nisa, Despre 
facerea omului, XVI, în Sfântul Grigore de Nyssa, Scrieri. Partea a doua, tra- 
ducere și note de Pr. Prof. dr. Teodor Bodogae, București, Editura Institutului 
Biblic și de Misiune al Bisericii Ortodoxe Române, Colecţia „Părinți și scriitori 
bisericeşti“, Nr. 30, 1982, p. 48. 

ființei: el se află de partea materiei, este potentialmente periculos, 
dar valoarea lui instrumentală îl face totuși util. Antropologia stoică 
utilizează această definiție a omului - ca ființă medie - și îi atribuie 
corpului funcţia despre care am vorbit mai sus: 


Deoarece, în facerea noastră, aceste două elemente au fost ames- 
tecate, corpul, care ne este comun cu animalele, rațiunea si gândirea, 
care ne sunt comune cu zeii, unii înclină spre această înrudire infamă 
şi muritoare; puţini sunt cei care înclină, dimpotrivă, spre cea divină 
şi fericită. 


Aşadar, corpul întreţine această tensiune fundamentală care 
definește omul, o ființă chemată, prin înrudirea lui cu lumea supe- 
rioară, la o existență spirituală, dar care se vede în același timp redus 
la serviciile unui instrument precar. Ceea ce contează îndeosebi este 
de a face ca acest instrument să fie potrivit pentru misiunea lui si de a 
cunoaşte suficient de bine natura lui pentru a fi bine utilizat. Pentru 
stoici, corpul nu este semnul răului absolut, ci face mai degrabă parte 
din lucrurile indiferente: răul apare atunci când i se acordă corpului 
mai mult decât permite statutul său ancilar. Corpul face obiectul unui 
regim disciplinar si al unei utilizări atente si severe. El este depose- 
dat fără fasoane de toate eventualele sale farmece, îi sunt denuntate 
prompt toate pericolele atracției sale vinovate: 


Din cauza acestei înrudiri cu carnea spre care unii dintre noi 
înclină, aceştia se aseamănă cu lupii, fără credinţă, perfizi, periculoși; 
alții cu leii, cruzi, brutali, sălbatici; dar majoritatea cu vulpile si cu tot 
ce este mai urât printre animale.? 


În acest sens vom încerca să prezentăm concepția asupra corpo- 
ralitätii în stoicismul imperial: moderând excesele dualiste prin apelul 
la perspectiva esențialmente practică a stoicismului roman. O tradiţie 
locală demnă de luat în seamă le interzicea lui Seneca sau lui Epictet 
să identifice corpul cu răul suprem. Austeritatea, cu totul specific 
romană, a lui Marc Aureliu nu trebuie confundată cu pesimismul 
radical al encratismului gnostic. Corpul nu este detestabil pentru că o 
iluminare secretă regăsește în el opera unui zeu inferior. Dimpotrivă, 


1 Epictet, Diatribai, Cartea |, 3, 3, p. 15. 
2 Ibidem, 3,7,p.16. 

pentru stoici, cunoașterea adevărată poate să identifice în structura 
corpului semnele rationalitätii cosmosului. 

Corpul este omniprezent și inevitabil: morala nu s-ar putea consti- 
tui în absența unei reflecții asupra naturii și a funcțiilor corporalitätii. 
În acelaşi mod, orice analiză a consecinţelor politice ale stoicismului 
trebuie să țină seama de imaginea celebră a cetätii-corp. Corpul nu 
este un obiect vid și inert din punctul de vedere al filozofiei, ci pro- 
voacă şi susține în permanenţă exercițiul ei. 


1.5. Corpul ca instrument 


Numeroase fragmente ale filozofilor pe care-i studiem par să poată 
oferi argumente solide pentru o interpretare dualistă. Dispretul care 
însoţeşte evocarea corpului este uneori atât de evident, încât ne între- 
băm pe bună dreptate dacă nu ar trebui să facem din antagonismul 
dintre corp şi inteligență baza oricărei interpretări a antropologiei 
stoice. Marc Aureliu, ca să dăm un singur exemplu, plasează corpul 
într-o opoziţie evidentă cu eul veritabil: corpul este o masă „de carne 
care ţi-a crescut de jur împrejur.” Este dificil de înţeles această frază 
altfel decât cu sensul unei construcții dualiste: corpul este în mod 
radicalobiectivat și înstrăinat în raport cu sediul autentic al identităţii, 
pare lipsit de orice importanță sau semnificaţie pentru persoană. 
Într-adevăr, în afara contextului mai larg al ascetismului stoic, fraza 
lui Marc Aureliu poate da naştere unei grave confuzii. 

Cu toate acestea, cuvinte ca cele de mai sus fac parte din retorica 
exerciţiilor spirituale stoice. Ele sunt inserate într-o întreprindere mai 
amplă, prin intermediul căreia practicantul filozofiei îşi reamintește 
continuu obiectivul fundamental: să atingă echilibrul absolut, indi- 
ferenta perfectă față de ceea ce nu este singurul bine veritabil, virtutea. 
Marc Aureliu nu face decât să-şi amintească o maximă în cursul unei 
meditații: forma radicală a învățăturii lui nu este decât ingredientul 
necesar pentru a-i garanta eficacitatea. Prin formule care rezumă reto- 
ric doctrina, filozoful trebuie să se convingă neîncetat să-şi continue 
travaliul de adaptare la idealul unei vieți perfect raţionale. 


' Marcus Aurelius, Gânduri către sine însuși, VII, 68, p. 229. 

După părerea noastră, filozofia stoică este fondată pe o abordare uti- 
litarä. Subordonarea fizicii si a logicii la morală se explică tocmai prin 
obsesia unicului necesar: ştiinţa naturii şi a rationamentelor este utilă 
doar pentru a revela exigenta unei vieți conforme logosului. Ceea ce 
poate părea o reprezentare dualistă a corporalitätii nu este de fapt decât 
efectul secundar - adesea pur retoric - al acestei abordări utilitare. 


În lumea rațională a stoicilor, şi corpul îşi are locul lui: este un 
element al ordinii universale, din moment ce, la fel ca întregul 
cosmos, este locuit de logos. Constituţia lui îl face capabil să ofere 
imaginea ideală a cetăţii - o comunitate care n-ar mai fi un ansamblu 
de voințe individuale, ci un organism organizat rațional. Pentru indi- 
vid, corpul este fundamental, în sensul cel mai literal al termenului: 
el constituie deschiderea elementară spre ființă, este sursa primară 
a oricărei informaţii primite de către inteligență. Dar corpul nu 
triază semnalele senzoriale, este complet permeabil şi obligă astfel 
inteligența să aleagă doar informaţiile utile, pentru a le transforma 
în acţiuni raționale. În articulația individului cu ființa, corpul este 
prima joncțiune. Utilitatea acestuia n-ar putea fi deloc contestată, 
dar este evident că partea esenţială a procesului are loc la nivelul 
inteligenţei: în haosul de senzaţii şi de impulsuri anarhice venite de la 
corp, inteligența trebuie să găsească materia acțiunii raționale. Ca să 
reuşească, inteligența, după modelul logosului universal, face ordine 
în mulțimea de informaţii pe care le primește, corectează dorințele 
ilegitime şi orientează tendința (horme) spre ceea ce i se potriveşte 
naturii noastre, adică spre datorie (kathekon). 

Corpul este primul element din acest lanţ care transformă dezordi- 
nea materiei în raționalitate si justete. Imaginea corpului este negativă 
doar ca rezultat al unei judecăţi comparative: 


Tu ai ceva mai bun decât carnea. Așadar, de ce să neglijezi acest 
lucru si să te lipesti de carnea aceasta?! 


Omul, ființă plasată între două niveluri ontologice, trebuie să 
devină conştient de adevărata lui vocaţie. Trebuie să-şi cultive înru- 
direa cu natura lui superioară, să caute virtutea si să se conducă după 


1 Epictet, Diatribai, Cartea |, 3, 6, p. 16. 

rațiune. Viaţa lui se va caracteriza printr-o distribuire rațională de 
efort şi de energie: doar cât este necesar pentru a-şi păstra sănătatea 
corpului, pentru a nu contraveni convențiilor sociale și cerințelor vieții 
în comun. Viaţa unui practicant al stoicismului va fi deci o ilustrare 
şi o mărturie vie a ierarhiei universului: atenţia acordată corpului, 
perfect legitimă, nu va depăşi ceea ce convine unui nivel elementar al 
cosmosului. O cheltuială inegală de efort nu va fi doar o pierdere de 
timp şi de energie, ci în egală măsură şi o greşeală morală gravă, care 
trebuie amendată imediat: 


E semn de animalitate a avea în vedere mereu corpul, cu sport 
mult, mâncare multă, băutură multă, petrecere multă. Vorba e: toate 
la rândul lor, si cu măsura lor; dar la începutul tuturor grijilor tale 
trebuie să fie sufletul.! 


Aşteptarea generală era ca filozoful să fie imaginea concretă şi 
elocventă a doctrinei. Indivizi adesea marginali, filozofii cetăților 
Mediteranei puteau da dovadă de o indiferență calmă pentru ceea 
ce constituie baza vieții sociale: proprietatea, puterea, reputaţia. 
O tradiţie îndelungată și exemple celebre întemeiau hotărârea lor 
fermă de a-şi câştiga şi păstra libertatea interioară, chiar cu prețul unei 
izolări radicale. Corpul însuși este la rândul lui unul dintre lucrurile 
vizate de renuntärile filozofice. El face parte din realitățile derizorii 
ale vieţii cotidiene care n-ar putea să solicite în niciun fel timpul sau 
atenţia prietenului înțelepciunii: 

Într-adevăr, nu este deloc problema filozofului de a ocroti toate 


aceste lucruri exterioare: mica lui provizie de vin sau de ulei, bietul 
său trup... dar ce atunci? Partea superioară a sufletului său.? 


Totuşi, marginalizarea voluntară a filozofilor avea un sens şi 
funcționa doar în raport cu structurile constituite ale comunității: 
autonomia filozofului era uneori asimilată unei forme de putere, dife- 
rită de cea care organiza cetatea, dar deosebit de eficientă. Franchetea 
lor (parrhesia) şi curajul cu care înfruntau autorităţile erau greu de 
comparat cu retorica prudentă a funcționarilor sau a notabililor 
provinciali. Filozofii erau singurii care puteau să-i sfideze în față pe 


1  Epictet, Manualul, XLI, p. 38. 
2 Epictet, Diatribai, Cartea III, 10, 16, p. 40. 

potentes, pentru că nu aveau nimic de pierdut şi pentru că ajunseseră 
printr-un lung exercițiu al virtuţii la o stabilitate de neclintit. Într-o 
lume în care suferinţa fizică era o realitate de zi cu zi, autonomia lor 
venea și din prețul neînsemnat pe care-l acordau corpului lor: 


Dacă pun preţ pe bietul meu corp, m-am înrobit; m-am înrobit de 
asemenea dacă pun pret pe putinul pe care-l posed.? 


Corpul este partea cea mai expusă a individului: vârsta, boala, 
brutalitatea vieții politice au influență asupra corpului si, prin el, asu- 
pra persoanei. Oamenii din antichitate aveau conștiința foarte clară 
a fragilitätii lor”: dacă nu făceau parte din honestiores, adică din cei 
care exercitau o autoritate publică“, puteau oricând si pe bună dreptate 
să se teamă de violența puterii. Chiar si cei care se bucurau de un 
anumit statut social se simțeau fără apărare si expuși la brutalitatea 
uneori nerestrictionatä a celor puternici.“ Pentru o persoană de seamă 


| P. Brown, Power and Persuasion, p. 62. 

2 Epictet, Diatribai, Cartea |, 25, 1, p. 92. 

> Studiind o carte de astrologie de la jumătatea secolului IV, Mathesis de 
Firmicus Maternus, Denise Grodzynski arată în ce măsură frica de o moarte 
violentă, prin summum suplicium aplicat în urma uneicondamniări în justiție, 
făcea parte din imaginarul colectiv: „pentru un număr indefinit de oameni, 
moartea prinfoc sau fiare sălbatice constituie una dintre reprezentările colec- 
tive ale morţii.“, „Torturi mortale și categorii sociale. Summa suplicia în dreptul 
roman din secolele al Ill-ea și al IV-lea”, în Du châtiment dans la Cité. Supplices 
corporelles et peine de mort dans le monde antique, Roma, École Française de 
Rome, Palais Farnèse, col École Française de Rome nr. 79, p. 403. 

+ Este vorba de funcţia publică ce conferă honor și care, prin urmare, face un 
om honestior. Conform Sententiae Pauli (V, 40, 10), honestiores sunt senatorii, 
cavalerii, decurionii, precum și alte persoane care posedă auctoritas. A se 
vedea analiza lui D. Grodzynski, „Tortures mortelles et catégories sociales”, 
p. 361-413. 

5 „Cei care erau descriși ca „cei mai onorabili“ (honestiores) erau scutiți, în tim- 
pul celui de-al II-lea secol, de pedepse precum flagelarea, rugul, aruncarea la 
fiare și condamnarea la mine, care erau aplicate prin cele mai expeditive pro- 
cedee membrilor claselor inferioare.", J. Boardman, J. Griffin, O. Murray (ed.), 
The Oxford History of the Classical World, Oxford New York, Oxford University 
Press, 1986, p. 765. 

s Codul Theodosian vorbește de injuria (act lipsit de drept și de justiție, în opinia 
lui Ulpian), când, în urma abuzului unui reprezentant al justiției, o persoană 

dintr-un oraș de provincie, dornică să facă o carieră politică, dar 
grijulie în acelaşi timp să se pună la adăpost de abuzurile superiorilor, 
filozofia se putea adeveri de mare ajutor. Urmarea sfaturilor unei 
filozofii care scotea binele adevărat de sub influenţa schimbărilor si 
a violenţei era un mod de a se proteja. Nu este deci surprinzător să 
regăsim corpul pe o listă mai lungă, alături de bogăţie si de putere: era 
tot ce putea avea si tot ce putea pierde un individ: 


Nu numai sclavii, bunurile și demnitätile, ci si propriul corp, ochii, 
mâinile si tot ce poate ţine de viață, propria persoană, pe toate acestea 
le socotește printre lucrurile revocabile.! 


Corpul face posibilă viaţa în comun, dar deschide în același timp 
posibilitatea servitutii. Nu este detestabil în sine, la fel cum averea sau 
poziţia socială nu sunt rele: sunt însă pândite continuu de violență. 
Să acorzi o prea mare importanță corpului însemna așadar să devii 
vulnerabil la schimbările realizate de timp, la atacurile bolilor, la furia 
celor puternici. Nu este surprinzător de remarcat cât de răspândită 
printre diversele sisteme filozofice ale epocii era grija de a face indi- 
vidul autonom, adică de a-l pune la adăpost de numeroasele forme de 
dependenţă si de brutalitate.’ 

Ne întrebăm, alături de Peter Brown, dacă orientarea etică a filozo- 
fiei în primele secole ale Imperiului nu se explică, cel putin partial, ca 
reacție a unei elite intelectuale împotriva diverselor forme de violență 
socială. Este cu siguranță greu de răspuns, dar ceea ce pare evident 
este că numeroasele exerciții spirituale si ascetice din epocă sunt tot 
atâtea moduri de a îmblânzi nenorocirea, prin obisnuirea treptată cu 
ea şi anticipând-o în permanenţă. Corpul suportă încercările unei 
educatii severe, concepute pentru a-l face insensibil la durere. Încă o 


„onorabilă“ primeşte lovituri de bâtă și de bici. Ni se pare o dovadă că doar 
puțini se aflau la adăpost de violenţa celor de la putere. A se vedea: C. Th., 
9, 35, 6; 399. 

Seneca, Despre liniștea sufletului, IX, 1, p. 679. 

? „De-a lungul secolelor, filozofii și pedagogii s-au confruntat cu natura emi- 
namente personală a puterii în societatea antică. Scriitorii moraliști erau 
obsedati de scenarii de dependenţă gravă. De la soţia si sclavii dintr-o gos- 
podärie la curtenii neînsemnati ai tiranilor, viaţa multora părea să depindă 
în numeroase situații de capriciile superiorilor lor.”, P. Brown, Power and 
Persuasion, p. 50. 

dată, corpul nu este disprețuit, ci se încearcă adaptarea lui la exigenţele 
de constantä ale rațiunii. Renuntärile, frugalitatea, asceza trebuie 
să-l obisnuiascä să se supună fără revoltă disciplinei netulburate a 
inteligenței. Necazul neprevăzut, exilul, tortura trebuie să găsească 
corpul impenetrabil, rezistent, tovarăș devotat al unui suflet senin: 


Antrenează-te uneori să trăieşti ca un bolnav, ca să poți trăi într-o 
zi ca un om sănătos. Posteşte, bea apă, înfrânează-ți complet dorințele 
ca să poţi într-o zi să doreşti rațional. 


Procedeu suprem, praemeditatio mortis, face parte la rândul ei din 
exercițiile spirituale stoice. Nu este o fascinatie morbidă, ci o tehnică 
a stăpânirii de sine: ea are ca scop să nimicească pretenţiile exagerate 
ale corpului, să-l facă pe deplin calm si disciplinat, ca să nu tulbure 
exercițiul suveran al rațiunii: 


Corpul tău infam trebuie să fie separat, fie acum, fie mai târziu, 
de bietul tău suflu vital, aşa cum era separat odinioară. Așadar de ce 
să-ți ieşi din fire...?? 


Este evident așadar că reprezentarea corpului în stoicism nu este 
dualistă, în sensul radical si „gnostic“ al termenului. Corpul este mai 
degrabă un element al unui raționament utilitar. Întrebarea la care 
stoicii caută răspuns este: „Cum să ajungi, în starea actuală a lucru- 
rilor, la o adecvare perfectă la rațiune?“ Pentru a răspunde la această 
întrebare, filozofii trebuie să clarifice neapărat raporturile dintre 
corporalitate si rațiune si să aşeze într-o ierarhie părțile constitutive 
ale persoanei. Copie a cosmosului, omul trebuia să reproducă fidel 
structura acestuia: ceea ce poate părea o devalorizare irecuzabilă a 
corpului nu este de fapt decât indicarea puţin brutală a locului său 
în alcătuirea ființei. 

Preocupati să atingă si să păstreze apatheia, adepţii stoicismului se 
dedicau practicării a ceea ce am putea numi „o asceză a echilibrului“. 
Austeritatea nu avea niciodată sensul mortificärii, al cărei exces se 
putea dovedi la fel de dăunător pentru inteligență ca şi concupiscenta.? 


|! Epictet, Diatribai, Cartea III, 13, 21, p. 49. 
2? Ibidem, Cartea Il, 1, 17, p. 6. 


3 „Spiritul nu trebuie păstrat nici într-o tensiune continuă; trebuie să binevo- 
iască să se amuze.", Seneca, Despre liniștea sufletului, XVII, 4, p. 689. 

În opinia lui Seneca, nu există nicio contradicţie între exigenţele unui 
suflet dedicat continuu virtuţii şi grija rațională faţă de corp. Acesta 
din urmă, supus principiilor rațiunii, nu ar putea compromite pacea 
augustă a înțelepciunii: 

Viaţa fericită este deci una în acord cu natura; dar nimeni nu ar 
putea să o obţină, dacă nu are în prealabil sufletul sănătos şi dacă 
nu deține constant această stare; dacă sufletul nu este energic si 
înflăcărat, frumos prin meritele sale, răbdător, pregătit pentru orice 
împrejurare, grijuliu față de corp si față de tot ce-l priveşte, dar totuși 
fără să fie neliniștit, fără să neglijeze lucrurile materiale ale vieții... şi 
folosind darurile Sortii, fără să-i fie sclav. 


Când îl evocă pe Antonius Pius, Marc Aureliu face din imaginea 
lui ilustrarea artei dificile de a alia tendinţe contradictorii: 


I s-ar fi potrivit cele amintite despre Socrate, că putea fie să se 
abțină, fie să se bucure de cele de care multi nu au puterea să se lip- 
sească si de care sunt prea deajuns să se bucure.? 


Sub influenţa tradiției platoniene, corpul este prezentat uneori - mai 
ales în Gândurile lui Marc Aureliu - prin excelență negativ, dar conside- 
răm că este îngăduit să vedem în această atitudine o îndepărtare față de 
liniile directoare ale stoicismului. Cod etic, bazat pe o fizică şi o logică 
bine definite, si filozofie a prezenţei eficiente în comunitate, stoicismul 
nu putea să nu ia în considerare funcţiile sociale ale corpului. Evaluarea 
lui pozitivă merge de la scoaterea în evidenţă a utilității lui elementare 
până la invocarea unor chestiuni morale și chiar politice mai complexe. 
Cu siguranţă ar fi util să dăm câteva exemple. 

Pentru Epictet, corpul este în primul rând un tovarăș inevitabil. 
Statutul său este cu siguranță secundar, dar face parte din alcătuirea 
noastră. Atâta timp cât corpul nu dobândește o importanţă care să-i 
depășească natura, el nu va tulbura căutarea rațională a virtuţii. Limi- 
tele naturale ale corporalitätii devin repere ale acţiunii morale: orice 
acţiune care utilizează corpul în limitele a ceea ce-i recomandă natura 
este în conformitate cu rațiunea: 


! Seneca, De vita beata, III, p. 33-34. 
2 Marcus Aurelius, Gânduri către sine însuși, |, 16, p. 77. 


120 Marius Lazurca 


Trebuie să iei corpul întreg drept un mägärus pe care-l încarci, 
atâta timp cât este capabil, atâta timp cât este permis. 


Există așadar un raport direct între corp și etică: corpul nu este 
doar un instrument docil și mut, ci cuprinde în chiar alcătuirea sa dis- 
cursul ordonat al logosului. În cuvintele lui Seneca, corpul este expre- 
sie a conciliatio sui, lege elementară a cosmosului care „se defineşte ca 
tendinţa pe care o are fiecare fiinţă vie, de la plantă la om, de a asigura 
durata existenţei sale.“ Fiecare creatură se bazează pe o lege care-i 
permite să-şi asigure existența, folosind resursele care-i sunt accesibile 
în mod direct. Pentru om, corpul reprezintă indicele și măsura acestei 
legi. Are deci o funcţie dublă: în primul rând, de a semnala dacă sunt 
asigurate condiţiile fizice necesare pentru continuarea vieţii și, în al 
doilea rând, de a marca o dependenţă minimă față de lucrurile de care 
depinde această continuare: 


Măsura avutiei este nevoia corpului, după cum măsura sandalei 
este mărimea piciorului. Ai înţeles aceasta? Vei avea o limită în toate. 
Nu? Atunci prăpastia te aşteaptă. Bunăoară incältämintea. Ai uitat 
cumva nevoia piciorului? Vei zice îndată: de ce n-ar fi ea aurită, de ce 
n-ar fi de purpură, de ce n-ar fi brodată? Vezi! O clipă ai uitat măsura 
şi oprirea a devenit imposibilă. 


În aplicarea conciliatio sui la oameni se poate remarca tranziția 
unei constatări neutre spre o judecată morală. Corpul va trebui luat în 
considerare nu doar pentru a fixa limitele supraviețuirii fizice a omu- 
lui, dar mai ales pentru a crea norme etice si comportamentale, odată 
asigurată supraviețuirea. Această idee confirmă principiul formulat 


! Epictet, Diatribai, Cartea IV, 1. 

2 P. Grimal, Sénèque, p. 368. 

3 Epictet, Manualul, XXXIX, p. 38. După părerea noastră, nu trebuie să vedem în 
sfaturile lui Epictet expresia resentimentului unui fost sclav față de luxul, une- 
ori strident, al stăpânilor. Avem mai degrabă de-a face cu un conflict dintre 
înclinația tradițională a romanilor spre austeritate si tendințele aristocrației, 
evidente mai ales începând cu sfârşitul Republicii, spre etalarea averii si deci 
a poziției sociale. A se vedea, în acest sens, măsurile lui Cezar privind folosirea 
lecticilor si a hainelor de purpură, sau cele ale lui Tiberiu împotriva hainelor 
de mătase: în Suetoniu, Viaţa celor doisprezece Cezari, lul. 43, respectiv Cassius 
Dio, Istoria romană, 57, 15, 4. 

mai sus: omul marchează granița dintre două niveluri ale existenței, 
în acest caz, între nivelul amoral, al purei supravietuiri, şi domeniul 
structurat de exigenţele şi codurile moralei. Corpul marchează această 
graniță între sfera pur naturală a existenței şi aceea a construcțiilor 
culturale si a sistemelor simbolice: corpul nu este doar jumătatea 
inertă a omului, ci şi punctul de cristalizare a discursurilor normative; 
nu este doar o parte din decorul inevitabil și trist al dramei raţiunii pe 
pământ, ci participant şi actor cu drepturi egale. 


Analiza noastră a reprezentărilor corpului în stoicism a urmat mai 
multe etape: de la inventarul locurilor în care disprețul față de corp 
părea să se exprime fără echivoc, la punerea în evidenţă a logicii uti- 
litare care făcea din corp instrumentul unui exerciţiu ascetic, pentru 
a ajunge, în final, la evidenţierea rolului corpului în constituirea unei 
etici. Organizarea demonstrației nu este întâmplătoare, ci face parte 
din logica internă a tezei propuse. În opinia noastră, stoicismul este în 
mod fundamental filozofia prin care o elită şi-a formulat normele etice 
şi, implicit, o nouă înţelegere a chestiunilor politice de bază. În acest 
proces, stoicismula acordat un rol important discursului antropologic 
şi, implicit, reprezentărilor corporalitätii. Corpul manifestă vocaţia 
de „a provoca“ nașterea discursului etic; în consecință, el poartă și 
responsabilitatea de a-l face vizibil din punct de vedere social. Corpul 
asigură tranziţia discursului moral abstract în realitatea publică ime- 
diată, el transpune conceptele şi noțiunile teoretice în comportamente 
şi coduri sociale. Vocatia publică a corpului, despre care vom vorbi în 
cele ce urmează, pune bazele chemării lui politice. 

Autocontrolul urmărit de filozofia stoică nu este un scop în sine, 
ci temeiul progresului către înțelepciune. Trebuie amintit că această 
avansare nu înseamnă numai o disciplină interioară din ce în ce 
mai mare si o autonomie a rațiunii din ce în ce mai deplină. Pro- 
gresul nu este doar un drum interior, un itinerar al inteligenţei spre 
independența ei desăvârșită, ci si căutarea normelor unui exercițiu 
public tot mai adecvat exigenţelor rațiunii. Filozofie politică prin 
excelență, stoicismul utilizează corpul pentru a face ca principiile 
abstracte să devină vizibile public și eficace în plan social. Așa cum 
am observat, în opinia lui Marc Aureliu, corpul este „chipul“ filozo- 
fiei, expresia ei imediată: este prima dovadă a echilibrului interior 

si a eficacitätii principiilor! De asemenea, corpul trebuie să indice 
punctul de echilibru între două vicii simetric opuse: grija față de sine 
este legitimă dacă echilibrul dintre frivolitate şi neglijenţă este păs- 
trat. Când se sträduieste să descrie ceea ce a învățat de la împăratul 
Antonin cel Pios, Marc Aureliu aminteşte: 


... preocuparea cu măsură pentru propriul trup, nu ca un îndră- 
gostit de viaţă, nici căutând să-l infrumuseteze, nici neglijându.-l...? 


Pentru că este vizibil, corpul nu trebuie să contrarieze opinia 
comună. Oricât de pronunțat ar fi sentimentul diferenței lor specifice, 
stoicii nu acordă o atenţie mai mică manifestării exterioare a acestui 
sentiment. Rigoarea disciplinei interioare şi severitatea ascezei lor nu 
trebuie să se transforme niciodată în pretexte pentru neglijarea nor- 
melor de igienă îndeobşte acceptate. Trebuie să i se dea corpului nu 
doar ceea ce reclamă buna lui funcționare, ci si ceea ce pretinde opinia 
majoritară: „... în ce priveşte corpul, doar ceea ce trebuie pentru a-l 
curăța, pentru a nu soca.“? 

Nu este dificil să ne imaginăm motivele acestei precautii din par- 
tea unor filozofi care nu ezită, de altfel, să critice aspru prejudecățile 
mulțimii. În primul rând, opinia publică nu este singurul criteriu 
pentru a stabili îngrijirea care trebuie acordată corpului în mod legi- 
tim. Mai importantă decât cutuma pare să fie logica proprie corpului, 
tendința lui legitimă de a asigura mersul normal al funcţiilor sale. În 
al doilea rând, oricât de neobișnuite ar fi uneori ideile lor, filozofii 
sunt, în majoritatea cazurilor, personaje publice preocupate să-și sin- 
cronizeze imaginea cu statutul social. În al treilea rând, corpul nu este 
pur şi simplu suportul unei imagini sau semnul unei poziții sociale, 
ci funcţionează în egală măsură ca o expunere publică a doctrinei. 
Conștienți de faptul că statutul lor îi face excepțional de vizibili, 


1 „Trebuie ca trupul să fie întărit și să nu se găsească în stare de agitaţie nici când 
e în mișcare, nici când e în repaus. Căci după cum intelectul se oglindește în 
înfățișare, păstrându-și propria inteligenţă și aparenţă, tot astfel trebuie să se 
pretindă si de la întregul corp.“; Marcus Aurelius, Gânduri către sine însuși, VII, 
60, p. 225. 

2 Ibidem, |, 16, p.75. 

3 Epictet, Diatribai, Cartea IV, 11, 33, p. 86. 

filozofii îşi transformă corpul într-un argument pentru întemeierea 
bios-ului lor, al regimului lor de viață: 


Nici viaţa simplă, frugală si în aer liber nu deteriorează corpul: 
„Vezi, şi pentru acest adevăr depun mărturie, eu şi corpul meu“. 


1.6. Concluzii 


Ideologie a autonomiei elitei şi a izolării ei suverane în raport cu 
plebea, stoicismul se plia foarte bine la circumstanţele sociale ale 
Imperiului. Cu toate acestea, aşa cum se ştie, nicio ideologie nu copi- 
ază pur si simplu un context, ci contribuie si la transformarea lui: prin 
integrarea într-un curent evolutiv mai vechi şi mai amplu, stoicismul 
imperial a lucrat neîncetat la schimbarea vieții publice romane. 

Prin mijloacele ideologiei şi ale normelor etice, stoicismul a con- 
tribuit la emergenta a ceea ce anumiţi istorici definesc drept o „per- 
sonalizare“ a puterii si a exerciţiului autorității în Imperiu. Acest 
fenomen politic nu este izolat, ci face cu siguranță parte din transfor- 
marea orizontului cultural în primele secole creştine: orientarea etică 
şi perspectiva antropologică a filozofiei semnalează „grija de sine“ 
despre care vorbea Michel Foucault. Hermeneutica corpului - si nu 
numai în cadrul stoicismului - este un aspect foarte important al 
acestei schimbări de mentalitate. 


În ceea ce ne priveşte, am încercat să punem în evidență parti- 
cularitätile reprezentărilor corporalitätii în stoicismul imperial. Ne-a 
interesat modul în care hermeneutica stoică a corpului participă la 
procesul prin care o elită politică şi ideologică încearcă să-şi structu- 
reze identitatea, într-un context în plină transformare. Membrii acestei 
elite pretind de la paideia filozofică şi, într-o măsură mai mică, de la 
ştiinţa medicală, să le indice codurile etice si politice cele mai potrivite 
pentru noile împrejurări de viață. Ceea ce așteaptă de la stoicism este 
să le dezvăluie taina autonomiei depline și a echilibrului într-o lume în 
care erau pânditi neîncetat de abuz și de violenţă. Secretul aequanimi- 
tas stoice este parţial bazat pe o „instrumentalizare“ eficace a corpului: 


1 Ibidem, Cartea III, 22, 88, p. 83. 

camarad inevitabil si incomod, corpul este docilizat printr-un efort 
susținut al inteligenţei, astfel încât să rămână neclintit în încercările 
cele mai dificile. Amintită zilnic, posibilitatea torturii sau a morții 
obișnuiește corpul să se plieze perfect naturii sale si să-i ofere voinței 
un instrument eficient. Dispretul față de trup care apare din când în 
când în scrierile stoice nu este de fapt decât metoda ușor brutală de a-i 
aminti corpului limitele strâmte ale vocației lui instrumentale. 
Cercetarea noastră istoriografică asupra stoicismului imperial 
a confirmat ceea ce a semnalat parcurgerea preliminară a tradiției 
antropologice moderne: corpul este obiectul social în care legătura 
dintre „natură“ și „cultură“ este poate cea mai vizibilă. „Corpul stoic“, 
revelând structura ordonată a universului și opțiunile ideologice și 
etice ale filozofului, devine nucleul pentru crearea unui discurs pe mai 
multe niveluri si cu funcție complexă, dar si punctul de plecare pentru 
constituirea unor comportamente diverse: practici ascetice - dietă, 
austeritate vestimentară, moderație pasională; atitudini politice - o 
etică a datoriei, curajul senin de a înfrunta imprevizibilul, o gestiune 
rațională și temperată a puterii. Descrierea „corpului stoic“ trimite 
indirect la imaginea unei societăți care se transformă profund şi care 
pretinde de la elita ei un efort substanţial de definire identitară. 
Stoicismul creează climatul ideologic şi etic care explică alte procese 
din epocă. Într-adevăr, schimbările eticii matrimoniale și ale legislaţiei 
conjugale nu ar putea fi disociate de acțiunea îndelungată și eficace a 
stoicismului asupra lumii romane. Prezentarea evoluţiei legislației con- 
jugale în primele secole ale Imperiului este fireşte asociată cu expunerea 
doctrinei stoice. În capitolul următor, vom trata iniţiativele legislative 
ale împăraților păgâni si creştini, care au, cel putin aparent, același 
obiectiv ca stoicismul: reforma morală a vieţii publice romane. Analiza 
evoluţiei legislaţiei conjugale ne va permite totodată să demonstrăm 
complexitatea unui fenomen greu de redus doar la aspectul etic al 
problematicii. Și aici, corpul va avea un rol de o importanță majoră, ca 
punct de intersecţie între interesele indivizilor si prioritățile statului. 


2.Corpul si legea 
2.1. Pudor et castitas: precizäri preliminare 


Am văzut cum, în timpul Principatului, începe să se manifeste o 
nouă sensibilitate etică a elitei, în special ca efect al învăţăturii stoice. 
Acest climat intelectual pare să se lase definit drept codul social și 
cultural al honestiores', o serie de exigente morale asociate statutului 
celui mai înalt din societatea imperială.? În acest ansamblu de norme, 
comportamentul sexual al elitei - si folosirea corporalitätii de către 
aceasta - este marcat la limita superioară prin pudor si la limita infe- 
rioară prin stuprum.? 

Cu toate acestea, în viziunea contemporanilor, această etică nu este 
neapărat o invenţie recentă, ea nu este rezultatul adoptării la Roma a 
unei perspective filozofice de origine greacă. Dimpotrivă, conform 
scriitorilor epocii, idealul de pudor face parte din tradiția romană 
veritabilă. În opinia lui Dionis din Halicarnas, exigenta de castitate 
a soţiei fusese stabilită de către Romulus însuși.” Intelectualii epocii 


1 Distincția dintre elită si plebe este marcată din punct de vedere cultural și 
juridic, începând încă din secolul Il, prin distincţia dintre honestiores și humi- 
liores. „Cei mai onorabili“ beneficiază de un prestigiu social mai mare, dar și 
de avantaje juridice și economice. 

2 Cu toate acestea, în opinia lui Michel Spanneut, încă din secolul I d.Hr. și 
într-o formă simplificată, stoicismul făcea parte din cultura populară, ca un 
efect al predicatorilor nomazi. A se vedea: M. Spanneut, Le stoicisme des peres 
de l'Eglise. De Clément de Rome à Clément d'Alexandrie, ediție nouă revăzută 
si adăugită, Paris, Seuil, 1957, p. 49. De aceeași părere este Paul Veyne, care 
crede că poate consemna o etică sexuală asemănătoare la popor. În: P. Veyne, 
La société romaine, p. 92. 

3 „Între soti si soţii, raporturile devin de iubire conjugală, sentiment obligatoriu 
nu electiv: este supunerea din iubire... De acum înainte, relaţiile sexuale se 
vor limita teoretic la cadrul conjugal... Întreaga sexualitate se aliniază la con- 
jugalitate si la reproducere.“, P. Veyne, La société romaine, p. 108-109. 

+ Paul Veyne crede că noua morală care își face apariţia la începutul Imperiului 
nu este stoică, ci versiunea „stoicizantă“ a vechii tradiții romane: „Dar stoi- 
cismul a fost victima succesului său într-un mediu de literați bogați și puter- 
nici, si a devenit o versiune doctă a moralei curente...“ P. Veyne, „Imperiul 
Roman“, op. cit., p. 56. 


5 Dionis din Halicarnas, Antichitäti romane, 2, 25. 

se exprimă firesc asupra unor subiecte privind morala conjugală: 
într-o scrisoare adresată lui Traian, Pliniu cel Tânăr vorbește despre 
dizgratia adusă de adulter într-o familie senatorială.! Cu câteva dece- 
nii mai devreme, Seneca schița un tablou impresionant al concurenţei 
dintre viciu şi virtute în viața publică romană. Imaginea propusă de 
Seneca este, într-o mare măsură, autoportretul ideal al clasei sena- 
toriale, prezentată drept paznicul moralității publice. Se pare că nu 
întâmplător virtutea este asociată cu instituţiile fundamentale ale 
cetăţii - templul, forul, senatul: 


Virtutea este ceva înalt, măreț si regesc, care nu cunoaște înfrân- 
gere şi nici osteneală: plăcerea în schimb este ceva degradant, servil, 
slab şi trecător, ale cărei sediu şi domiciliu îl reprezintă bordelurile 
şi cârciumile. Peste virtute vei da în templu, în for, în curie, luptând 
dinaintea zidurilor, prăfuită, arsă de soare si cu mâinile bătătorite. 
Plăcerea stă cel mai adesea ascunsă, căutând zonele umbroase din 
preajma băilor şi saunelor, în locuri care se tem de edil, este molesitä, 
apatică, îmbibată în vin tare şi în parfumuri, palidă, sulemenită și 
unsă cu unguente asemenea unui cadavru.? 


Această atitudine a moralistilor si filozofilor trebuia să ducă nea- 
părat la efecte concrete şi durabile” în legislația romană. Augustus 
este primul care a încercat să intervină pentru a ameliora moralitatea 


1 Scrisori, 6, 31. 

2 Seneca, De vita beata, VII, în Seneca, Dialoguri, Vol. II, traducere din limba 
latină de loana Costa, Vichi-Eugenia Dumitru și Ştefania Ferchedău, lași, Poli- 
rom, 2004, p. 63. 

> Aline Rousselle crede că motivul schimbării climatului etic a fost ideea stoici- 
lor că femeile aveau la rândul lor capacitatea de a se dedica filozofiei. În acest 
fel, reținerea și castitatea, care le erau în mod tradițional impuse, deveneau 
virtuți filozofice, elemente ale unui model pe care bărbații înșiși trebuiau să 
şi-l însușească: „Schimbarea principală din viața femeilor Imperiului a fost, 
înainte de creștinism, care i-a generalizat obligaţiile, ideea că bărbaţii puteau 
practica aceeaşi stăpânire ca și femeile în viața conjugală și se puteau dovedi 
fideli soțiilor inteligente.“, în A. Rousselle, „La politique du corps. Entre pro- 
creation et continence ă Rome“, în G. Duby și M. Perrot, Histoire des femmes 
en Occident. L'Antiquité, p. 354. Despre statutul intelectual al femeii mărturi- 
sesc imaginile gravate pe sarcofage, mai ales începând cu secolul Ill, în care 
soția, însoțită de Muze, este înfăţişată ca egala soțului. A se vedea studiul lui 

elitei romane. El proclamă dreptul statului de a supraveghea viața 
morală a celor mai buni cetăţeni ai lui şi de a interveni când situația 
o cere. Începând cu legile lui Augustus privind reprimarea adul- 
terului şi a plăcerilor sexuale, castitas familiei romane - virtute 
tradițională - devine obiectul preocupării imperiale. Acţionând 
împotriva delictului de adulterium, așa cum fusese definit de către 
legile lui Augustus, Alexandru Sever! şi Diocletian? îşi exprimau si ei 
explicit angajamentul pentru moralitatea cetätii.? 


Judith Evans Grubbs avansează o ipoteză interesantă asupra origi- 
nii acestui climat intelectual și implicit asupra iniţiativelor legislative, 
pe care poate că le-a determinat în mod indirect. Istoricul american 
crede că le poate atribui această preocupare morală numai provinci- 
alilor, precum Cicero, Seneca sau Pliniu cel Tânăr, care, după ce au 
făcut o frumoasă carieră la Roma, au putut măsura distanța dintre 
morala tradițională, mai bine conservată în provincii, şi moravurile 
extrem de liberale ale aristocrației romane. În consecință, această 
moralizare a ideologiei şi a vieții publice nu ar fi decât efectul mai 
degrabă superficial al reacției unor provinciali scandalizati de decă- 
derea mores.* Ipoteza este atrăgătoare, însă pare să nu ia în calcul 


J. Huskinson, „Women and learning”, în R. Miles (ed.), Constructing identities in 
late Antiquity, p. 190-213. 

„Castitatea prin care trebuie să se distingă domnia mea cere ca femeia con- 
damnată pentru adulter să nu evite pedepsele aduse de legea lulia privind 
reprimarea acestui delict.”, se poate citi într-un răspuns al lui Alexandru Sever 
adresat lui Proculus. (C.J. 9, 9, 9) 

2 „Respectul pe care-l avem pentru pudoare ne face să înlăturăm toate 
obiecțiile cu care fosta legislaţie înconjura acuzaţiile de adulter și să abolim 
toate excepţiile care puteau fi puse în fața acuzatorului...“ (C.J. 9,9, 28.) 

3 Despre voinţa anumitor împărați de a păstra tradiția inaugurată de Augustus 
a preocupării pentru morala publică: „Din când în când, un împărat arăta un 
interes deosebit pentru purtarea morală a supușilor lui și readucea în vigoare 
legislația augustină, încurajând persecutiile.", J. Evans Grubbs, Law and Family 
in Late Antiquity, Oxford, Oxford University Press, 1999, 204. 

După părerea noastră, există încă un argument care susţine ipoteza lui Evans 
Grubbs: fenomenele culturale, care se manifestă pe lungă durată și pe un 
teritoriu vast, ilustrează uneori un contrast între „liberalismul“ din centrul de 

caracterul cvasi general al orientärii spirituale si etice a curentelor 
filozofice ale epocii.! În ceea ce ne priveşte, am ales să vedem în aceste 
tentative de a „moraliza“ viaţa politică unul dintre efectele cele mai 
durabile şi mai spectaculoase ale stoicismului.? 


Reforma dreptului conjugal inițiată de Augustus face indiscutabil 
parte din marele curent intelectual care, prin crearea unei „culturi 
a sinelui“ şi a unei noi antropologii, a jucat un rol semnificativ în 
tranziţia lumii romane spre creștinism. Este dificil să facem astăzi o 
evaluare pertinentă a intentiilor legislaţiei augustine. În plus, într-o 
iniţiativă de așa natură, riscul anacronismului este foarte mare. Cu 
toate acestea, se pare că tradiția legislativă inaugurată de legile lui 
Augustus a avut câteva scopuri elementare: stabilizarea elitei poli- 
tice*, creşterea numărului ei prin avantaje acordate părinților mai 


propagare și „conservatorismul“ dela periferii. Propunem un singur exemplu: 
dintre limbile neolatine, portugheza și româna sunt, sub anumite aspecte, 
mai apropiate de latină decât franceza. 

În Histoire de la philosophie, Emile Bréhier vorbeşte despre „preocupările 
morale și religioase care sunt esențialmente aceleași în toate școlile (din 
această perioadă). (E. Bréhier, Histoire de la philosophie, I, L'Antiquité et le 
Moyen âge. Fasc. 2, Période héllénistique et romaine - Paris, Presses Universi- 
taires de France, 1961, p. 422.) A se vedea pe acest subiect cărţile interesante 
ale lui Pierre Hadot, La citadelle intérieure. Introduction aux Pensées de Marc 
Aurèle si Exercices spirituels et philosophie antique. 

? Despre omniprezenta stoicismului si importanţa influenţei lui în lumea 
romană: ,... stoicismul pătrundea în întreaga viață intelectuală a epocii, în 
drept și în instituții fără îndoială, prin Papinian, Paul și Ulpian, filologia cu 
siguranţă; științele naturale, alchimia și medicina prin Galenus... Ce să mai 
spunem despre logică și morală, în care stoicii sunt specialiști? Toată literatura 
poartă amprenta Stoa: Persius, Dion Chrysostom, Pliniu cel Tânăr, Horatiu și 
Epistolele sale, luvenal si satira, Quintilian si pedagogia, Tacit și istoria, Aelius 
Aristide și sofistica.“, M. Spanneut, Le stoicisme des pères de l'Eglise. De Clément 
de Rome ă Clement d'Alexandrie, p. 52. 

3 Prin măsuri care interzic căsătoriile inegale: „Un senator, fiul lui și copiii sau 
nepoții pe care-i va avea de la fiul lui, nu se vor putea logodi, nici căsători 
cu bună știință sau prin dol cu o libertă sau cu o femeie care face sau a 
făcut meseria de actriță sau al cărei părinte a făcut-o...“, D. 23, 2, 44 (apud. 
J. Gaudemet, Droit privé romain, ediţia a doua, Paris, Montchrestien, 2000, 
p. 332-333). 

multor copii, reducerea violenţei familiale și înlocuirea ei cu violența 
legitimă şi moderată a Statului. 

Cercetarea noastră va avea ca punct de plecare iniţiativele legislative 
ale lui Augustus şi va evalua deopotrivă continuitatea şi transformările 
lor sub influenţa creştinismului. Teza noastră este simplă: legislația 
inițiată de Augustus a deschis puterii politice câmpul raporturilor 
conjugale. În acest fel, domeniul conjugal este expus nu doar acțiunii 
„politice“ a autorităților, ci şi influenţei lor ideologice sau religioase. 
Creştinismul, la început separat de stat, a putut utiliza această „breșă“, 
începând din secolul IV, pentru a insera treptat mesajul lui într-o 
societate în plină transformare. Astfel, evoluţiile dreptului conjugal în 
primele secole ale Imperiului se dovedesc înscrise într-un proces care 
leagă exigenţele etice ale stoicismului de poruncile creştine.? Capitolul 
„Corpul şi puterea. O perspectivă asupra antropologiei stoice“ ne-a 
permis să descriem succint contextul ideologic al epocii în care au 
loc transformările legislaţiei conjugale. Vizibil influențat mai întâi de 
stoicism, dreptul conjugal a constituit mai târziu şi în mod progresiv 
obiectul înrâuririi creştine. Totuşi, măsurarea efectelor creştinismului 
asupra legislației romane nu este o întreprindere uşoară. Trebuie să 


' Legislaţia augustină îi interzice soțului să-și ucidă soția sau pe amantul ei, 
dacă acesta din urmă este liber. Dacă amantul este un libert sau un sclav, 
poate să-l ucidă. (,Sotului și tatălui său le este permis să-l ucidă pe amantul 
soției, dar nu orice amant, căci prin această lege se precizează că soțului îi 
este permis să-l ucidă pe amantul soției, dacă-l surprinde în casa lui, dar nu în 
casa socrului; dar numai cel care a fost mijlocitor de prostituție, care a prac- 
ticat meseria de scamator, sau care a urcat pe scenă să danseze sau să cânte, 
care a fost condamnat prin judecată publică și nu a fost reabilitat, sau care a 
fost libertul soțului sau al soției, al tatălui sau al mamei lui, al fiului sau fiicei 
lui, al unuia dintre cei doi, numai al unuia sau si al altora, sau care a fost sclav.” 
D. 48, 5, 24; cf. Sententiae Pauli, 2, 26, 4.) 

2. Înopinia lui Jean Gaudemet,în evoluţia dreptului roman, creştinismul a jucat, 
începând maialesdin secolul V, același rol precum stoicismul cu câteva secole 
înainte: „În această privinţă, s-a putut compara influenţa creștinismului asu- 
pra dreptului roman din Imperiul târziu cu cea a stoicismului asupra dreptului 
clasic. Stoicismul și creștinismul propuneau o filozofie individuală și de grup. 
S-au notat chiar și analogiile celor două doctrine, ambele afirmă egalitatea 
si libertatea naturală a tuturor oamenilor, predicând iubirea aproapelui si 
morala familială.”, J Gaudamet, La formation du droit séculier et du droit de 
l'Eglise auxlVe et Ve siècles, ediția a doua, Paris, Sirey, 1979, p. 205. 

ținem seama de „inerția“ fenomenelor istorice studiate: acceptarea 
creştinismului ca o religio licita sau proclamarea lui ca religie oficială a 
Imperiului nu marchează câtusi de putin încetarea bruscă a influenţei 
stoice și începutul imediat al acţiunii creştine asupra moravurilor si a 
legilor. Constantin, împăratul creştin, nu este neapărat şi un legislator 
creştin: în domeniul dreptului, trecerea de la filozofia Porticului la 
Evanghelie nu este automată,spontană și globală, ci este o mişcare lentă 
şi treptată, care presupune o multitudine de puncte de coincidenţă, 
de joncțiune si de transformare. Concentrarea asupra problematicii 
corporalitätii ne va oferi un punct unic si privilegiat de acces la un 
fenomen istoric a cărui complexitate nu mai trebuie amintită. 


2.2. De la Augustus la Constantin 


Romanii privesc căsătoria cu respectul datorat unei instituții 
fundamentale pentru Cetate. Ea este definită, în textul celebru al lui 
Modestin, drept „comuniunea întregii vieţi, punerea împreună a drep- 
tului divin şi uman.“ Bazat pe acordul voluntar al părților, mariajul nu 
continuă după ruperea consimtämäntului liber al partenerilor. Ches- 
tiune privată, care-i priveşte îndeosebi pe bărbat si pe femeie - dacă 
cea din urmă este sui iuris, dacă nu, pe tatăl ei -, mariajul a fost multă 
vreme orânduit de prevederile dreptului privat. Marea schimbare a 
statutului căsătoriei intervine în timpul principatului lui Augustus, 
când uniunea soţilor devine obiectul de interes juridic al statului. 

Importanța acestei schimbări este dată de ecoul consecinţelor sale 
si de persistenta ei în timp.? În paginile următoare, vom prezenta pe 
scurt principalele aspecte ale legilor referitoare la problemele conjugale 
promulgate de Augustus: legile Julia de maritandis ordinibus, Julia de 
adulteriis coercendis şi Papia Poppaea. 


1 D.23,2,1. 

2 „Împărații au încercat să ordoneze mariajul roman începând cu Augustus, 
ale cărui legi Julia de maritandis ordinibus, Julia de adulteriis (18 î.Hr.) și Papia 
Poppaea (9 d.Hr.) au stabilit baza legislaţiei conjugale pentru următorii 500 de 
ani.“, J. Evans Grubbs, Law and Family, p. 94. 

3 D.48,2,3; 48,5; C.J.9, 9. 

O primă chestiune, poate cea mai importantă, este definirea ter- 
menilor adulterium si stuprum drept delicte publice, a căror judecată 
nu este încredinţată consilium-ului familial, ci unui tribunal perma- 
nent (questio perpetua). Legal, definiția adulterului este următoarea: 
relaţie sexuală în afara mariajului a unei sau cu o femeie căsătorită. 
Desfrâul, dimpotrivă, era o noțiune mai generală și făcea referire la 
orice activitate sexuală ilicită, mai explicit la raporturile cu o văduvă, 
o fecioară sau un tânăr de statut respectabil.! Persoana infidelă era 
pedepsită prin confiscarea unei părți din avere? și prin exilarea pe o 
insulă, dar numai după divorţ. 

Legea Julia de adulteriis obligă soţul să acţioneze în justiție femeia 
vinovată. El nu o poate ierta pe femeia infidelă, la fel cum îi este 
interzis să-i tolereze prin discreţie purtarea imorală: el trebuie să o 
repudieze pe soție, sub amenințarea de sancţiuni penale pentru leno- 
cinium?. Dacă, în 60 de zile de la divorț, sotulsau tatăl nu o acţionează 
în justiție pe femeia vinovată, orice cetățean“ poate să o facă. 


|! Papian distinge cei doi termeni, adulterium si stuprum: „Legea lulia nu se 
aplică persoanelor libere victime ale adulterului sau desfrâului... Legea se 
folosește indistinct de termenii desfrâu (stuprum) și adulter (adulterium), și 
prin abuz. Dar, mai exact, adulterul se comite cu o femeie căsătorită, numele 
(delictului) fiind format de la faptul că un copil este conceput de altcineva 
decât de soţ; iar desfrâul se comite cu o fată sau cu o văduvă: ceea ce grecii 
numesc corupere.", D. 48, 5, 6; conform lui Modestin: „Adulterul se comite cu 
o femeie căsătorită, desfrânarea (stuprum) cu o văduvă, cu o virgină, sau cu 
un copil., D. 48, 5, 34. 

2 O treime din proprietăți și jumătate din dotă, pentru femeie; jumătate din 
avere, pentru bărbat. 

3 Leno, la masculin, lena, la feminin, îi desemna pe proxeneti sau pe negus- 
torii de sclave, destinate adesea prostituţiei. În legea Julia referitoare la 
adulter, lenocinium desemnează acțiunea de a profita material de adulterul 
partenerului. (lată ce scrie Ulpian: „Delictul de lenocinium, adică favoriza- 
rea prostituţiei, este inclus în legea Julia asupra adulterelor, care a instituit 
pedepse împotriva soțului care a obținut orice profit din adulterul soţiei; de 
asemenea împotriva celui care și-a păstrat soția surprinsă în adulter.", D. 48, 
5, 2; cf. Sententiae Pauli, 2, 26, 8: „Eum, qui in adulterio deprehensam uxorem 
non statim dimiserit, reum lenocinii postulari placuit.") 

+ Un străin (extraneus) putea să acționeze în justiție o persoană pentru 
adulter numai după divorț. (D. 48, 5, 26) Aceasta constituie o măsură de 
precauție împotriva abuzurilor, posibile din cauza faptului că adulterium 

Cel care favorizeazä adulterul altcuiva va fi de asemenea pedepsit 
pentru adulter: 


Cel care cu bună ştiinţă şi-a oferit casa pentru a se comite în ea un 
adulter sau desfrâu cu o mamă de familie care nu este soţia lui, sau cu 
un bărbat... va fi pedepsit pentru adulter. Și chiar dacă a împrumutat 
casa unui amic, riscă pedeapsa. Chiar dacă a favorizat desfrâul într-un 
câmp sau într-o baie, intră sub incidența legii. Dacă obișnuiește să se 
întâlnească cu alţii ca să ia măsuri pentru comiterea adulterului, chiar 
dacă delictul nu a fost comis în acest loc, e ca și cum şi-ar fi oferit 
casa pentru comiterea desfrâului sau a adulterului; deoarece nu s-ar fi 
ajuns la ele fără aceste întâlniri. 


Augustus avea în vedere încurajarea căsătoriilor celor ingenui 
prin măsuri pozitive si prin restricţii. Pentru a stimula femeile să se 
căsătorească, legea interzicea înstrăinarea de către soț a fondurilor 
dotale aflate în Italia.? Legea stipula interdicția de a beneficia de o 
moștenire pentru celibatarii între 25 si 60 de ani, la bărbați, si între 20 
şi 60 de ani, în cazul femeilor. Pentru a stimula natalitatea, legea pro- 
clama incapacitatea de a beneficia de jumătate din succesiune pentru 
bărbaţii căsătoriți, dar fără copii. Aceeași măsură se aplica femeilor 
căsătorite care aveau mai putin de 3 copii, dacă erau libere, si pentru 
libertele care aveau mai putin de 4 copii. La începutul secolului III, 
Septimius Severus a considerat la rândul lui necesar să încurajeze 
fertilitatea cetăţenilor romani, prin scutirea de a exercita funcția 
de tutore al unui minor, dispensă acordată celor care aveau 3 copii. 
Aceleași drepturi le erau acordate locuitorilor Italiei și provincialilor 


era considerat un delict public. În timpul lui Constantin, s-a restrâns drep- 
tul de a aduce acuzaţii la soţ si la rudele pe linie masculină ale femeii, ceea 
cea reprezentat un fel de întoarcere la legislația preaugustină, când femeia 
infidelă era judecată de un consilium format din soț și agnati (care sunt 
rudele pe linie masculină ale femeii). 
D.48,5,9. 

2 Este o măsură excepţională, deoarece în mod traditional, după mariaj, zes- 
trea devenea proprietatea soțului, care putea să dispună de ea după plac. 
A sevedea J. Gaudemet, Droit privé romain, p. 60-61. 

3 Aceeași regulă se aplică si väduvilor si divortatilor. În cazul decesului unuia 
dintre soți, supravietuitorul nu poate primi decât a zecea parte din succesi- 
une în capital și o treime în uzufruct, dacă cuplul nu are copii. 

care aveau 4, respectiv 5 copii.! Legile care penalizau celibatul și infer- 
tilitatea conjugală au rămas în vigoare până în secolul IV, în ciuda 
caracterului lor impopular.? 

Intenţia politică a legilor „conjugale“ ale lui Augustus este marcată 
de avantajele în cariera publică promise cetățenilor care respectau 
noua legislaţie. Cu toate acestea, ar fi greşit să discutăm orientarea 
politică a inițiativei lui Augustus fără să amintim chestiunea lui 
iustum matrimonium. Expresia denumeşte mariajul conform legii, 
uniunea „între doi cetăţeni... cu scopul de a crea o comunitate între 
soţi, de a-i acorda femeii situaţia de materfamilias* şi rangul social 
al soțului său şi pentru a avea copii.“ Mariajul legitim” este diferit 
şi superior concubinajului, care este adesea încheiat între persoane 
de statute sociale inegale. Legislaţia lui Augustus stabilește mai strict 
condiţiile de îndeplinit pentru un iustum matrimonium şi nu pentru 
un concubinatus: legea interzice uniunile celor ingenui cu categorii de 
persoane susceptibile de infamie: actorii sau prostituatele; ea prevede 
ilegitimitatea mariajului unui membru din clasa senatorială, a copiilor 
şi a nepoților lui cu liberți. Mai târziu, senatus-consultul Claudianum 
(52 d.Hr.) a introdus încă mai multă severitate: cel liber care trăia ca 
soț si soţie cu un sclav își pierdea libertatea şi devenea libert sau chiar 
sclav al proprietarului partenerului său; de asemenea, legile adoptate 


1 „Cei din Roma care au trei copii legitimi, în Italia patru, iar în provincie cinci, 
sunt scutiți de tutelă si de curatelă.”, C.J. 5, 66, 1. 

2  Eaa fost abolită în 320, printr-un edict al lui Constantin care îi elibera pe celi- 
batari (caelibes) „de terorile amenințătoare ale legilor (vechi)“. C. Th. 8, 16, 1. 

3 lată definiția termenului materfamilias dată de Ulpian: „Se înţelege prin 
mamă de familie aceea a cărei conduită este ireproșabilă: căci ea se distinge 
de celelalte femei prin bunele ei moravuri. Nu are importanţă dacă este căsă- 
torită sau văduvă, liberă sau libertă, deoarece nici căsătoria, nici originea nu 
fac o mamă de familie, ci bunele moravuri.“, D. 50, 16, 46. 

J. Gaudamet, Droit privé romain, p. 40. E util să consultăm si J. Gaudamet, Le 
mariage en Occident. Les mœurs et le droit, Paris, Cerf, 1987, p. 24-42. 

5 lată tipul de exigente pe care, în Institutes, lustinian le stabilește drept 
condiții ale unui mariaj legitim: cetățenia, vârsta legală (14 ani la băieți si 
12 ani la fete), consimțământul părinţilor (dacă sunt sub autoritatea lor) și, 
în sfârșit, respectarea reglementărilor care delimitează uniunile „nefariae 
atque incestae.“, IJ, 1, 10, 1-13. 

în timpul lui Marc Aureliu si Comodus considerau invalidă uniunea 
dintre un membru al clasei senatoriale și un libert. 


Prezentarea sumară a tradiției legislative augustine în materie 
de mariaj relevă complexitatea chestiunii. Ar fi dificil si inadecvat 
pentru obiectivele cercetării noastre să analizăm toate aspectele 
acestei problematici, de-a lungul perioadei foarte întinse care ne 
interesează. Intenţia noastră este de a schița în linii mari evoluţia în 
acest domeniu, continuitätile si punctele de ruptură sau de transfor- 
mare care au marcat legislaţia conjugală în timpul Imperiului. De 
aceea, am ales să ne oprim doar la tema adulterului: ne vor interesa 
statutul lui juridic, sancţiunile care îi sunt asociate, bazele ideologice 
sau religioase care justifică legile de adulteriis. 

Problematica juridică a adulterului ne permite să întrezărim 
complexitatea raporturilor dintre persoane și autorități, relații al 
căror suport este în acest caz corporalitatea indivizilor. Ea este 
punctul de întâlnire dintre o „politică“ privată care se vrea indepen- 
dentă si care își concepe si limitează acţiunile la nivelul familiei, si 
politica publică ce impune diminuarea autonomiei sferei conjugale 
şi integrarea ei în corpul civil. Prin legea împotriva adulterului, cor- 
pul cetățenilor devine un obiect public, prins în țesătura iniţiativelor 
puterii. Respingerea cu care s-a confruntat această legislaţie și 
ineficienta ei notorie nu sunt decât expresii ale tensiunilor naturale 
dintre public și privat. Fiecare din cele două teritorii îşi reclamă 
dreptul exclusiv asupra corporalitätii. 


2.3. Pedepsirea adulterului 


Superioritatea soțului în cuplul roman a fost indiscutabil una din tră- 
săturile caracteristice ale moralei conjugale tradiționale. Disproportia 
dintre domeniul libertăților soțului si drepturile femeii era simtitoare. 
De fapt, o parte din această inegalitate s-a menținut până la sfârșitul 
Imperiului, în ciuda filozofilor, a teologilor sau a juristilor - initial 
păgâni, mai târziu creştini - care s-au pronunțat, încă de la sfârşitul 
Republicii, pentru o mai mare „democratizare“ a dreptului. 


|! Ulpian, de exemplu, invocă drept cauză a adulterului femeii imoralitatea 
soțului și pledează pentru un tratament egal al greșelilor celor doi: „Cel care 

Opoziția a fost cu toate acestea considerabilă: nu din întâmplare, 
în secolul I d.Hr., Valeriu Maximus continua să evoce facta et dicta 
memorabilia ale soţilor tradiţionali precum Gaius Sulpicius Gallus, 
Quintus Antistius Vetus si Publius Sempronius Sophus.! Toate cazu- 
rile amintite de Valeriu Maximus au o trăsătură comună: exprimă 
aceeași voință, exersată adesea prin forță, de a menţine controlul 
total al soțului asupra soției. De exemplu, Ignatius Mecenus își 
bătuse până la moarte soția (fusti percussam interemit) pentru că 
aceasta băuse tementum şi încălcase astfel interdicțiile religioase. 
Mai târziu, în secolul II d.Hr., Aulus Gellius va aminti, prin inter- 
mediul lui Caton cel Bătrân, acest vechi obicei roman: poate pentru 
a explica severitatea sanctiunii, va asocia faptul de a bea fraudulos 
tementum cu crima adulterului.? 


Se pare că uciderea femeii infidele nu era prevăzută în dreptul vitae 
necisque: era mai degrabă expresia unui fel de „drept“ de răzbunare al 
soțului sau tatălui. Acest privilegiu pare să se fi statornicit în mores, 
deoarece legislatorii, limitând acest „drept“, manifestă înţelegere pen- 
tru gesturile necugetate ale apărătorilor onoarei conjugale.” Lex Iulia 


judecă adulterul trebuie să aibă înaintea ochilor și să cerceteze dacă soțul, 
trăind în castitate, i-a dat soției un exemplu de bune moravuri. Căci pare 
foarte nedrept ca soţul să-i ceară femeii castitatea pe care el însuși nu o res- 
pectä.", D. 48,5, 12,5. 

1 Valeriu Maximus, Facta et dicta memorabilia, 6, 3, 9-12, text stabilit și tradus 
în franceză de Robert Combès, Paris, Belles Letres, 1997. 

2 Aulus Gellius, Nopțile atice, 10, 23, traducere de David Popescu, București, 
Editura Academiei, Colecţia „Scriitori Greci si Latini“, Nr. IX, 1965, p. 265. 
(Conform Evei Cantarella, femeile vinovate de adulter erau condamnate 
la moarte prin inanitie sau strangulare: E. Cantarella, Les peines de mort en 
Grèce et à Rome. Origines et fonctions des supplices capitaux dans l'Antiquité 
classique, tradusă din italiană în franceză de Nadine Gallet, Paris, Albin 
Michel, 2000, p. 119-129. 

3 Într-o prezentare a lex lulia, Paul vorbește despre „suferința justă“ a soțului 
înșelat și despre nestăpânirea care l-a condus la uciderea amantului; prin 
urmare, el va fi pedepsit cu clementä: „Maritus, qui uxorem deprehensam 
cum adulterio occidit, quia hoc impatientia iusti doloris admitit, lenius puniri 
placuit.“, Sententiae Pauli, 2, 26, 5. 

îi dă tatălui sau soțului dreptul de a ucide amantul dacă l-au surprins 
in flagrante delicto în propria casă.! În alte situaţii, dimpotrivă, drep- 
tul de răzbunare este limitat de statutul social al amantului: dacă este 
vorba de un sclav sau în general de o persoană susceptibilă de infamia’, 
soțul poate în mod legitim să-l ucidă.? 

Legislaţia lui Augustus nu stipula pedeapsa cu moartea pentru 
adulter: acuzatul, bărbat sau femeie, era exilat pe o insulă, fără să-și 
piardă cetățenia“, si pierdea o parte din avere. Alte surse dau însă 
de înţeles că pedeapsa cu moartea era posibilă’, dar că aplicarea ei 
depindea adesea de statutul vinovaţilor. Această sancțiune apare 
explicit o singură dată în textele care ne sunt disponibile, într-o 
lege apărută în timpul lui Constans, fiul lui Constantin. Conform 
acestei legi, extrasă din Codul lui Iustinian, persoanele infidele 


1 Sententiae Pauli, 2, 26, 1 (dreptul tatălui): „Capite secundo legis luliae de 
adulteriis permittitur patri, tam adoptiuo quam naturali, adulterum cum 
filia cuiuscumque dignitatis domi suae uel generi sui deprehensum sua 
manu occidere”; Sententiae Pauli, 2, 26, 7 (dreptul soțului): „Inuenta in adul- 
terio uxore maritus ita demum adulterum occidere potest, si eum domi 
suae deprehendat.“ 

2 „Termenul nu corespunde unei definiţii juridice precise. Este vorba despre 
indivizi care, din diverse motive, nu se bucură de o reputație bună (fama)... 
Calificativul este uneori folosit cu privire la anumite profesii, gladiatorii sau 
actorii, dar le este aplicat și proxenetilor, prostituatelor, hotilor etc.", J. Gauda- 
ment, Droit privé romain, p. 162. 

3 „Maritus in adulterio deprehensos non alios quam infames et eos, qui cor- 
pore quaestum faciunt, seruos etiam quam libertos excerpta uxore, quam 
prohibetur, occidere potest.", Sententiae Pauli 2, 26, 4. 

+  Sancţiunea pentru adulter era relegatio (o formă mai ușoară, uneori tempo- 
rară, de exil). În secolul V, împăratul Occidentului, Majorian, scandalizat de 
clementa unei sancțiuni acordate unui anume Ambrosius, vinovat de adulter, 
a decretat drept pedeapsă pentru un asemenea delict deportatio (exilul) si 
confiscarea întregii averi. Pentru diferenţa dintre relegatio și deportatio, a se 
vedea P. Garnse, Social Status and Legal Privilege in the Roman Empire, Oxford, 
Oxford University Press, 1970, p. 111-118. 

5 Dreptul tatălui de a-și ucide fiica surprinsă în flagrant delict de adulter 
rămâne valabil până în secolul IV. (Coll. IV, 2, 4; 7, 1; 12, 2) 

sunt declarate sacrilegos nuptiarum şi trebuie pedepsite prin sabie 
(gladio).! Mai multe alte texte vorbesc despre crimă capitală sau 
poena capitalis’, dar, după anumiţi comentatori”, nu ar fi vorba 
neapărat despre pedeapsa cu moartea. Am putea deci crede că 
pedeapsa cu moartea nu era aplicată decât în caz excepţional, de 
către judecători deosebit de severi şi în cazuri agravate de alte 
acuzaţii. Ammianus Marcellinus vorbeşte de un anume Cethegus, 
membru al clasei senatoriale, care ar fi fost condamnat la moarte 
pentru adulter, dar autoritățile par să fi dat dovadă de o cruzime 
neobişnuită si de o dorință evidentă de răzbunare.“ 

Există trei legi asociate cu problema adulterului care au fost pro- 
clamate, în prima jumătate a secolului IV, de împăratul Constantin. 
Niciuna din acestea nu pare să schimbe sancțiunile pentru adulter 
prevăzute de legislaţia lui Augustus: prima decide că patroanele hanu- 
rilor pot fi acuzate legitim de adulter; a doua restrânge categoriile 
de persoane care pot aduce acuzații de adulter; iar a treia stabilește 
condiţiile divorțului unilateral. 

Ceea ce trebuie menţionat de pe acum, înainte să analizăm detaliat 
aceste trei legi, este că acestea ne dau posibilitatea să vorbim despre 
influența creştină asupra acţiunii legislative imperiale. Dar această 
influență s-a manifestat si în domeniul sancţiunilor pentru adulter. 
Un singur exemplu: în secolul VI, Iustinian impune închiderea pe 
viață într-o mănăstire a femeii vinovate. Cu siguranţă, sub influența 
practicilor penitentiale ale Bisericii, delictul nu mai este considerat 


1 „Sacrilegos autem nuptiarum gladio puniri oportet.", C.J. 9, 9, 30. 

2 Într-un răspuns al lui Alexandru Sever (C.J. 9, 9, 9) si în nişte răspunsuri ale 
împăraților Dioclețian și Maximian (C.J. 2, 4, 18), formulate în 225, respectiv 
293. Ultima lege distinge adulterul între delictele care merită pedeapsa 
capitală: „Este permis să te împaci în cazul unui delict capital, exceptând 
adulterul.“ (cf. C.J. 9, 9, 10, un decret din 225 emis de Alexandru Sever). 

3 J. Evans Grubbs, Law and Family, p. 218, n.56. 

+ Ammianus Marcellinus, Res gestae, 28, 1, 16, text stabilit, tradus în franceză și 
adnotat de Marie-Anne Marié, Paris, Belles Lettres, 1984. 

imprescriptibil!, din moment ce soțul poate ierta femeia vinovată de 
adulter, dar numai după doi ani.? 


Înainte de a începe analiza legislaţiei constantiniene, este necesar 
să prezentăm concis modul în care creştinii au privit problema adulte- 
rului, începând de la textele evanghelice până la documentele morale 
sau canonice din secolul IV. Am ales să prezentăm perspectiva creștină 
asupra adulterului în acest moment al analizei noastre dintr-un motiv 
foarte simplu: creștinismul este în definitiv contemporan cu începu- 
tul reformei legislative augustine. În consecinţă, cele două fenomene 
evoluează mult timp în paralel, prezentând totuşi puncte comune și 
o tendință de convergenţă. Pe aceste raporturi de proximitate se vor 
sprijini legislatorii creștini pentru a modifica tradiția augustină în 
direcția exigenţelor evanghelice. 

Obiectivul acestei secţiuni din studiul nostru este de a descrie 
concepţia creştină asupra adulterului, ca bază de idei și de practici 
pornind de la care se constituie şi se conturează, la început vag, o 
anumită influență. Nu este o sarcină uşoară, pentru că există tentatia 
neîncetată de a atribui surselor și practicilor atestate un grad de 
generalitate inexistent sau, cel puţin, greu de dovedit. Vom încerca să 
regăsim în diversitatea de opinii şi de atitudini trăsăturile persistente 
şi constantele, pentru a face din ele instrumentul muncii noastre com- 
parative. Cu toate acestea, dificultatea pe care tocmai am prezentat-o 
nu este singura. Se anunţă încă una: identificarea punctelor de legă- 
tură dintre tradiția creştină şi iniţiativele legislative constantiniene 
sau post-constantiniene în materie de adulter, puncte fără de care nu 
am fi indreptätiti să vorbim de o influență.’ 


1 „Dar, pe când legea romană târzie le refuza vinovaţilor de adulter posibili- 
tatea de apel sau de iertare, creştinii credeau că până și cei botezați, dacă 
își mărturiseau păcatul și se căiau sincer, puteau primi, după o perioadă de 
penitenţă, iertare și dezlegare.“ J. Evans Grubbs, Law and Family, p. 221. 

2 Nov.134,cap. 10. 

3 Confruntati cu aceste probleme, anumiţi cercetători manifestă un fel de 
pesimism hermeneutic: „O dificultate majoră provine chiar din definiția 
„creştinismului“. În general, atribuim această denumire unui amestec 

2.4. Perspectiva creştină 


Atitudinea creştină față de adulter își găseşte specificitatea si 
baza semnificatiilor numai în contextul mai general al eticii creştine 
a căsătoriei. Cuvintele lui lisus adresate fariseilor, deşi întemeiate 
pe tradiţia evreiască, anunţă deja definiția sacramentală a uniunii 
dintre soți. Legătura conjugală este concepută după modelul uni- 
unii dintre Adam si Eva: ca si primul cuplu, fiecare nouă alianță 
se întemeiază pe binecuvântarea lui Dumnezeu și pe taina „uniunii 
într-un singur trup“. Răspunsul lui Hristos la întrebarea fariseilor 
actualizează datele tradiţiei evreieşti si le dă un plus de exigentä si 
de importanţă: divorțul este ilegitim, pentru că pune în discuție 
acțiunea sacramentală a lui Dumnezeu însuși.! 

Aceeaşi imagine a Facerii este utilizată de apostolul Pavel în 
scrisoarea sa către Corinteni, dar acum toate consecințele teologice, 
ecleziologice, morale si disciplinare sunt formulate explicit. Sexualita- 
tea este un angajament profund al ființei umane, nu un act superficial 
şi lipsit de semnificație morală. Uniunea cu o prostituată? nu este 
o faptă indiferentă, oricât de banală și inocentă le-ar fi putut părea 
oamenilor de origine nobilă dintr-un oraş mediteranean, precum 
Corintul.’ Trupul botezat este un templu al Duhului Sfânt si orice 
păcat sexual - adulter, desfrâu, sodomie - este un atentat împotriva 
integrității şi sfinteniei corpului, precum şi o periclitare a unității 


de tradiții format în Antichitatea târzie... În consecinţă, nu este ușor de 
găsit un element creștin independent, care să poată explica evoluțiile în 
societatea romană.“, A. Arjava, Women and Law in Late Antiquity, Oxford, 
Clarendon Press, 1998, p. 5. 

1 ,Räspunzänd, El a zis: N-ati citit că Cel ce i-a făcut de la început i-a făcut băr- 
bat și femeie? Si a zis: Pentru aceea va lăsa omul pe tatăl său și pe mama sa și 
se va lipi de femeia sa și vor fi amândoi un trup. Așa încât nu mai sunt doi, ci 
un trup. Deci, ce a împreunat Dumnezeu omul să nu despartă.“, Matei 19:4-6. 

2 „Au nu știți că trupurile voastre sunt mădularele lui Hristos? Luând deci 
mădularele lui Hristos le voi face mădularele unei desfrânate? Nicidecum! 
Sau nu știți că cel ce se alipește de o desfrânată este un singur trup cu ea? 
Căci vor fi - zice Scriptura - cei doi un singur trup.", | Cor 6: 15-16. 

3 Mores ale societăților mediteraneene erau în general mai indulgente cu 
bărbaţii decât cu femeile. Legislația augustină este una din dovezile acestui 
fapt: lex lulia declară explicit că legătura sexuală a unui bărbat cu o sclavă nu 
constituie adulter. (Sententiae Pauli, 2, 26, 16) 

Bisericii. Consecintele adulterului nu sunt așadar doar familiale sau, 
cel mult, sociale, ci şi ecleziale: 


Fugiti de desfrânare! Orice păcat pe care-l va săvârşi omul este 
în afară de trup. Cine se dedă însă desfrânării päcätuieste în însuși 
trupul său. Sau nu știți că trupul vostru este templu al Duhului Sfânt 
care este în voi, pe care-L aveţi de la Dumnezeu și că voi nu sunteți ai 
voştri? Căci ati fost cumpăraţi cu pret! Släviti, dar, pe Dumnezeu în 
trupul vostru si în duhul vostru, care sunt ale lui Dumnezeu. 


Apostolul Pavel nu lasă loc de ambiguitate: vinovatii de adulter, 
precum si desfrânaţii, idolatrii, sodomitii, hoţii, lacomii, betivii, 
batjocoritorii si sarlatanii nu vor mosteni Împărăţia lui Dumnezeu.? 
Consecințele acestei afirmaţii în vederea constituirii unei etici 
conjugale şi a unei discipline ecleziale au fost considerabile: adul- 
terul a fost considerat o ruptură a legăturii conjugale, motiv - unic 
şi suficient - de separare, eventual prin divorţ. Dar separarea din 
cauza adulterului nu deschide posibilitatea recăsătoririi: dimpo- 
trivă, scriitorii creștini din primele secole sunt aproape unanim de 
acord că recăsătorirea soţilor separați este o formă de adulter. Cum 
se poate explica radicalismul acestei poziţii, care nu are termen de 
comparație nici în cultura greco-romană, nici în iudaism? 


În opinia noastră, motivul cel mai important si cel mai caracteristic 
al acestei atitudini provine din importanța acordată în creştinism foarte 
devreme celibatului si castitätii consacrate. Într-adevăr, tema căsătoriei 
este rareori tratată independent în textele creștine: este cel mai adesea al 
doilea termen al unei comparații cu diferitele forme de feciorie. 

Un curent de orientare ascetică (sau encratită) a marcat vreme 
îndelungată tendințele secundare ale creștinismului din primele 
secole, ceea ce a avut urmări asupra elaborării doctrinei creştine 


1 ICor6: 18-20. 

2 | Cor 6: 9-10. În Apocalipsa lui Petru, text din secolul II, descrierea infernului 
nu uită să menționeze supliciile destinate vinovaţilor de adulter: „Mai era un 
iaz mare cu smoală fierbinte pentru ca care comiseseră fapta rea; îngerii îi 
chinuiau. Deasupra smoalei fierbinți, femei atârnate de păr, vinovate de adul- 
ter. Bărbaţii care comiseseră cu ele aceeași greșeală erau atârnaţi de picioare, 
cu capul cufundat în smoală., în Les apocryphes du Nouveau Testament, trad. 
J.-B. Bauer, Paris, Cerf, 1973. 

a căsătoriei. La începutul secolului II, o mișcare creştină’, despre 
care ne informează Clement din Alexandria, condamnă fără nuanţe 
mariajul, asimilat cu desfrâul (porneia) (Strom. III, 6, 49). Membrii 
acestui grup se revendică din celibatul Domnului și definesc virgi- 
nitatea ca starea potrivită epocii prezente a istoriei mântuirii (III, 
13, 87).? În opinia lui Tatian, citat tot de Clement, căsătoria este 
slujirea neînfrânării, a necurätiei si a diavolului (Strom. III, 12, 17 si 
81). Evanghelia după Toma, text redactat în jurul anului 140 d.Hr., 
sugerează o echivalență între sexualitate si prostituție“ si propune un 
program de viață care exclude clar mariajul: 


Vegheati înaintea lumii, fiți incinsi cu putere multă încât hoţii să 
nu afle vreo cale de a ajunge la voi. 


În Faptele lui Toma, afirmaţiile sunt parcă şi mai radicale: mântui- 
rea este pusă clar în opoziţie cu sexualitatea şi căsătoria.* Documentul 


1 Este vorba despre grupul asociat Evangheliei egiptenilor. Pentru o ve dere de 
ansamblu a acestui grup, se poate consulta M. Erbetta (ed.), Gli Apocrifi del 
Nuovo Testamento, 1/1. Vangeli. Scritti affini ai vangeli canonici. Composizioni 
gnostiche. Materiale illustrativo, Torino, Marietti, 1975, p. 148. 

2? Acest tip de argument, care opune perioada vetero-testamentară epocii 
deschise prin venirea lui Hristos si care extrage din această opoziție motive 
pentru atitudini focalizate pe castitate (enkrateia), a fost foarte răspândit. A se 
vedea Ugo Bianchi (ed.), La tradizione dell'enkrateia - motivazioni ontologiche e 
protologiche. Atti del Colloquio Internazionale, Milano, 20-23 aprile 1982, Roma, 
Edizioni dell'Ateneo, 1985 (îndeosebi studiile: U. Bianchi, „Tema colocviului ca 
problemă istorico-religioasă“, p. 1-32; U. Bianchi, „Tradiția Enkrateia: motivații 
ontologice si protologice“, p. 294-315; A. Guillaumont, „Celibatul monastic si 
idealul virginit ätii au „motivații ontologice si protologice“?“, p.83-98;G. Quis- 
pel, „The study of encratism. A historical survey“, p. 35-81.) 

3 Cea mai importantă operă a lui Tatian, princeps Encratitarum după leronim, 
este Oratio ad Graecos. În ceea ce ne priveşte, am utilizat ediția lui M. Whitta- 
ker: Tatian, Oratio ad Graecos, Oxford, Clarendon Press, 1982. 

+ „lisus a spus: ‘Pe acela care-și va cunoaște tatăl şi mama, [ei] îl vor numi fiu de 
curvă”, Evanghelia după Toma, Log. 105, ediţie bilingvă, traducere din limba 
coptă, studiu introductiv și note de Gustavo-Adolfo Loria-Rivel, laşi, Editura 
Polirom, 2003, p. 107. 

$ Evanghelia după Toma, Log. 21, p. 61. 

6 Charisius, unul dintre personajele Faptelor, îl prezintă pe Toma ca apostolul 
abstinentei radicale: „El (Toma) spune: ‘Nu puteți intra în viața veșnică pe 

îl pune în scenă pe lisus însuși care, sub înfățișarea apostolului 
Toma, le recomandă unor tineri soţi să-ți păstreze fecioria, în chiar 
noaptea căsătoriei: 


Nu uitaţi, copiii mei, lucrurile pe care vi le-a spus fratele meu şi 
spre care v-a îndemnat. Și să știți că, dacă vă înfrânaţi de la această 
legătură murdară, deveniți temple sfinte, pure, scutite de lovituri si 
de greutăți vizibile si invizibile, nu veţi avea griji pentru mijloacele de 
viață si pentru copii, al căror sfârşit este pierzania.! 


Faptele lui loan prezintă, printre altele, istoria unui cuplu care desco- 
peră beneficiile spirituale ale continentei conjugale. Drusiana reușește 
să-şi convingă soțul, Andronikos, să nu „înfăptuiască această necurätie“ 
şi să păstreze virginitatea desăvârşită: „din castitate, ea nu a consimțit să 
se unească cu stăpânul și soțul ei, ci l-a convins să i se alăture...“? 

Să fie limpede: atitudinea ambiguă față de mariaj şi superioritatea 
netă acordată fecioriei nu este doar o caracteristică a mișcărilor radical 
ascetice („encratite“) sau gnostice, aşa cum ar putea sugera exemplele 
precedente. În urma apostolului Pavel, chiar și scriitorii ortodocşi îşi 
manifestă deseori preferința pentru castitate: atâta doar că nu înteme- 
iazä excelența virginitätii pe condamnarea raporturilor conjugale. 

Metodiu din Olimp, scriitor din secolul III, justifică legitimitatea 
căsătoriei si importanţa superioară a virginitätii printr-un argument 
cosmologic. Există un progres în evoluția umanității şi a cosmosului, 


ru 


care o vestesc, dacă nu vă despărțiți de soții; dacă nu vă despărțiți de soti.", 
Faptele lui Toma, 101, în volumul Les Actes apocryphes de Jean et de Thomas, 
traducere în franceză si note critice de A.-J. Festugière, Genève, Edition 
Patrick Cramer, 1983. 

' Faptele lui Toma, 12. 

2 Faptele lui loan, 63, în volumul Les Actes apocryphes de Jean et de Thomas, 
traducere în franceză si note critice de A.-J. Festugière, Genève, Edition 
Patrick Cramer, 1983. 

3 Jean-Louis Flandrin explică naşterea, începând din secolul II d.Hr., doctrinei 
creștine a uniunii conjugale ca ripostă la excesele ascetice ale mişcărilor 
gnostice. Acest răspuns al Bisericii s-a format, în opinia lui Flandrin, prin 
apelul la conceptul de „natură“, prezent deja la apostolul Pavel și în tradiția 
filozofică, îndeosebi stoică: a se vedea J.-L. Flandrin, „La doctrine chrétienne 
du mariage”, în Le Sexe et l'Occident. Evolution des attitudes et des comporte- 
ments, Paris, Seuil, 1981, p. 101-108. 

o dezvoltare care conduce omul până la castitate, dar această mișcare 
evolutivă nu ar fi posibilă fără procreare: 


umanitatea a înaintat pas cu pas spre feciorie și Dumnezeu a 
încurajat-o din timp în timp (pe această cale); socotesc, însă, incorectă 
afirmaţia că de acum înainte nu trebuie să se mai zămislească copii. 
Eu cred că reiese clar din Scripturi faptul că, recomandând fecioria, 
Cuvântul n-a oprit cu desăvârșire nașterea de fii. Luna strălucește 
mai puternic decât ceilalți astri, cu toate acestea, lumina celorlalți 
astri nu este suprimată din cauza ei... Este evident pentru oricine că 
Dumnezeu chiar si acum lucrează la modelarea lumii; aceasta este si 
învățătura Domnului... Numai când... numărul mai dinainte prevă- 
zut al oamenilor va fi împlinit, numai atunci va trebui ca oamenii să 
se abţină de la procreare. Dar pentru moment este necesar ca omul 
să colaboreze la (crearea) chipului lui Dumnezeu, pentru că lumea 
încă se formează și creaţia ei continuă. 


În secolul IV apar însă cele mai importante scrieri pe tema vir- 
ginitätii, fenomen care nu poate fi disociat de avântul monahismului 
creştin. În anul 371, la vârsta de 40 de ani, sfântul Grigore din Nisa 
scrie Tratatul despre feciorie: răspunde astfel unei rugäminti a fratelui 
său, Vasile, care voia să transforme opera într-un fel de constituţie a 
vieții ascetice pentru o nouă comunitate de călugări. Pentru a sublinia 
mai bine meritele şi excelența partheniei, autorul - el însuși căsătorit 
pe atunci - nu ezită să enumere problemele mariajului: „așteptare 
continuă a morţii“ (III, 3, 8); „nesiguranţă a viitorului“ (10); „un mare 
amestec de contrarii, râs amestecat cu lacrimi, tristeţe unită cu bucu- 
rii“ (22-23). Uneori, exagerarea aminteşte de pamfletele împotriva 
angustia nuptiarum ale unui Tertulian deja convertit la montanism: 


Dar iată că sosește ora critică a nașterii pentru tânăra femeie: 
în acest eveniment se întrezărește nu nașterea unui copil, ci sosirea 
morții, şi există temerea ca femeia să nu moară în timpul nasterii.? 


' Metodiu din Olimp, Banchetul, în Sfântul Grigore Taumaturgul și Metodiu de 
Olimp, Scrieri, studiu introductiv, traducere, note și indici de Preot prof. Con- 
stantin Cornitescu, Bucureşti, Editura Institutului Biblic si de Misiune al Bisericii 
Ortodoxe Române, Colecţia „Părinţi și Scriitori Bisericești“, Nr. 10, 1984, p. 52. 

2 Grigore din Nisa, Tratat despre feciorie, III, 5, 3-6, introducere, text critic, tra- 
ducere în franceză, comentariu și index de M. Aubineau, Paris, Cerf, colecția 
„Sources chrétiennes “nr. 119, 1966. 

Mariajul nu este însă de disprețuit’, spune autorul, chiar dacă îi 
este preferabilă virginitatea. De fapt, în opinia sfântului Grigore, 
cele două formează un cuplu simetric: căsătoria aminteşte de urmă- 
rile căderii - al cărei efect ultim este -, pe când fecioria este calea de 
întoarcere spre viața divină: 


Deoarece căsătoria constituie ultima treaptă din îndepărtarea de 
viaţa paradiziacă, tratatul nostru le sugerează celor care se îndreaptă 
spre Hristos să părăsească mai întâi căsătoria, ca pe o ultimă etapă; 
apoi să iasă din mizeria pământească în care omul a fost așezat după 
păcat; apoi să-și lepede hainele si trupul, aruncând „tunicile de piele“, 
adică „gândurile trupești“, şi „să respingă toate lucrurile rusinoase 


s< 2 


care se fac în taină“... 


Aceeași poziţie se regăseşte la sfântul Ioan Gură de Aur, într-o 
lucrare scrisă la un deceniu după tratatul sfântului Grigore. Mariajul 
se află într-un echilibru destul de fragil, astfel încât entuziasmul prea 
mare față de virginitate riscă să fie considerat o condamnare implicită 
a căsătoriei. Soluţia acestei ecuaţii dificile este teologia darurilor spe- 
cifice şi distincţia dintre bine şi mai bine: 


Sunt convins că fecioria este o treaptă superioară căsniciei. 
Spunând aceasta nu osândesc căsătoria, n-o pun între faptele rele, 
dimpotrivă, o preţuiesc nespus de mult. Căsătoria este un port al 
castitätii pentru cei ce se folosesc de căsătorie cum trebuie. Căsă- 
toria nu dă voie firii omeneşti să se sălbăticească. Căsătoria pune 
traiul legiuit între un bărbat şi o femeie ca un zid de apărare de 
care se sfărâmă toate valurile poftei; prin acest trai legiuit dobân- 
dim multă linişte şi o păstrăm. Sunt însă unii oameni care n-au 
nevoie de siguranța dată de căsătorie; în locul ei, aceştia își potolesc 
înverșunarea firii prin posturi, privegheri, culcäri pe pământ și prin 
multe alte nevointe duhovnicești.? 


1 a trebuie sporită grija și dorința pentru lucrurile divine, dar nu trebuie 
dispretuitä valoarea căsătoriei, de care lumea poate să se folosească moderat 
şi cu mäsurä.", Ibidem, VII, 3, 5-7. 

2 Ibidem, XIII, 1, 6-14. 

3 Sfântul loan Gură de Aur, Despre Feciorie. Apologia vieţii monahale. Despre 
creșterea copiilor, traducere din limba greacă şi note de Preot prof. Dumitru 
Fecioru, București, Editura Institutului Biblic şi de Misiune al Bisericii Orto- 
doxe Române, 2001, IX, 1, p. 16. 

În Occident, la începutul secolului V, autorul cel mai relevant 
pentru această tematică este Augustin. După ce şi-a publicat tratatul 
despre „binele căsătoriei“, se hotărăşte în același an să abordeze pro- 
blema virginitätii. Este de o deosebită importanţă faptul că primul 
argument al excelentei virginitas este fertilitatea ei: argument care ar fi 
fost oarecum paradoxal, dacă n-ar fi fost precedat de distincţia dintre 
maternitatea trupească si fecunditatea spirituală. Acestei diferenţe i 
se adaugă integrarea fertilității naturale si a virginitätii consacrate 
într-o logică evolutivă care împarte istoria mântuirii în două mari 
perioade - înainte de Hristos, epocă în care fertilitatea poporului ales 
avusese funcţia de a pregăti venirea Domnului; și după Întruparea 
Fiului lui Dumnezeu, când exigenţele spirituale îşi schimbă natura: 


Fără îndoială, în timpurile străvechi, în vederea venirii lui Hristos 
întrupat, o anumită naţiune care-l anunţa a trebuit să se răspândească 
pe cale trupească; dar astăzi, din întreaga specie umană, din toate 
naţiunile se pot primi membri în poporul lui Dumnezeu si în ceta- 
tea regatului ceresc; cel care poate înțelege virginitatea sfântă, să o 
înțeleagă așadar (Matei, 19:12) şi aceea care nu poate păstra înfrânarea 
să se căsătorească (I Corinteni, 7:9). Să presupunem o femeie bogată 
care dedică o imensă sumă de bani acestei opere minunate; - să răs- 
cumpere sclavi din diferite neamuri ca să facă din ei creștini - nu i-ar 
aduce mai mulți membri lui Hristos pe această cale, decât prin cea 
mai abundentă fecunditate naturală? Și totuși nu ar fi destul pentru a 
îndrăzni să comparăm banii ei cu comoara sfintei feciorii.! 


Această scurtă prezentare pare să demonstreze că sensul căsni- 
ciei creştine - si practicile asociate ei, a căror primă cauză este - s-a 
format în legătură directă cu semnificațiile acordate castitätii con- 
sacrate. Textele citate dau impresia că mariajul, pentru a-și constitui 
o legitimitate religioasă, trebuie să fie plasat neapărat în perspectiva 
mai exigentă a fecioriei. Armă împotriva patimilor, ca si înfrâna- 
rea, mariajul creştin rămâne totuşi o soluţie destinată celor cărora 
le lipseşte curajul eroic al virginitätii. Căsătoria este o concesie 
făcută slăbiciunii umane, dar creştinii nu trebuie să abuzeze de ea: 


! Augustin, Despre sfânta feciorie, IX, în volumul Œuvres de Saint Augustin. Ire 
série. III. L'Ascétisme chrétien, text din ediţia benedictină, traducere în franceză, 
introducere si note de J. Saint-Martin, Paris, Desclée de Brouwer, 1939. 

să pretindă să se folosească de ea de mai multe ori este categoric 
interzis. Văduvele sunt invitate la o viață de castitate si de rugă- 
ciune. În ce priveşte căsătoriile adultere, le sunt deschise doar două 
soluţii: reconcilierea soților şi întoarcerea la comuniunea Bisericii 
sau viață în abstinentä, fără posibilitatea recăsătoririi. Majoritatea 
autorilor sunt de părerea lui Augustin: „interveniente divortio non 
aboletur illa confoederatio nuptialis.“ 


Fascinati de idealul virginitätii şi convinşi de caracterul indisolubil 
al mariajului unic, marii autori creştini au tratat problema adulterului 
ca o catastrofă care nu are decât două soluții: reconcilierea, prin ier- 
tare si penitentä, sau castitatea post matrimonială. 

În secolul II, Herma îi cere soțului să-şi repudieze soția infidelă si 
să nu o tolereze, din discreţie sau de teama problemelor. Trebuie să se 
despartă ca să-i dea păcătoasei posibilitatea penitentei si, în final, să 
lase loc iertării si reconcilierii: 


- Doamne, i-am spus, dacă cineva are femeie credincioasă în 
Domnul şi o găseşte sävärsind adulter cu cineva, oare päcätuieste 
bărbatul ei, dacă mai trăieşte cu ea? 

- Atât timp cât nu știe, mi-a spus el, nu päcätuieste; dar dacă 
bărbatul cunoaște păcatul ei, iar femeia nu se pocäieste, ci stăruie în 
desfrânarea ei, iar bărbatul trăieşte cu ea, este vinovat de păcatul ei şi 
părtaş la adulterul ei. 

Şi l-am întrebat: 

- Ce să facă, dar, bărbatul, dacă femeia stăruie în această patimă? 

S-o lase, mi-a răspuns, și bărbatul să rămână singur; dar dacă, 
după ce a lăsat-o, se căsătoreşte cu alta, săvârşeşte si el adulter. 

Domnule, l-am întrebat eu, dar dacă după ce a fost lăsată, femeia 
se pocäieste şi vrea să se întoarcă la bărbatul ei, nu va fi primită? 

Dacă bărbatul nu o va primi, mi-a spus el, päcätuieste și-și atrage 
asupra lui mare păcat; că trebuie primit cel ce päcätuieste si se 
pocäieste; dar nu de multe ori; că pentru robii lui Dumnezeu este o 


| Augustin, Binele căsătoriei, VII, 7, în volumul Œuvres de Saint Augustin. Ire série. 
II. Problèmes moraux, text din ediția benedictină, traducere în franceză, intro- 
ducere și note de G. Combes, Paris, Desclée de Brouwer, 1937. 

singură pocăință. Aşadar, în vederea pocäintei soției sale nu trebuie 
bărbatul să se recăsătorească.! 


Am ales acest citat lung pentru că acesta anunță multe caracteris- 
tici ale atitudinii creştine față de adulter și pentru că aceste trăsături 
au legătură cu semnificaţiile acordate de filozofii si juristii păgâni 
acestei patimi (ca să reluăm termenul lui Herma). 

Textul de mai sus formulează mai multe probleme care vor deveni 
mărcile discursului creştin asupra eticii conjugale: gravitatea adulte- 
rului, obligația repudierii, posibilitatea penitentei si a iertării şi, în 
final, egalitatea drepturilor şi a responsabilitätilor sotilor.? 

Textul îi interzice soțului inocent să se recăsătorească; dacă o face, 
va comite la rândul lui un adulter. Această poziție va fi multă vreme 
adoptată de multi autori creştini: va fi opinia expusă de sfântul Iustin 
Martirul în prima lui Apologie şi, un secol mai târziu, de Tertulian în 
De monogamia şi De pudicitia? Această atitudine va fi împărtăşită 
şi de episcopii şi clericii adunaţi la Elvira, la începutul secolului III, 
într-un conciliu local consacrat problemelor disciplinare. Canoanele 
fixate la Elvira demonstrează, în primul rând, că sexualitatea era o 
sursă notabilă de probleme în comunităţile creştine din Occident 
şi, în al doilea rând, că adulterul era văzut ca cel mai grav delict 
moral. În materia adulterului, cele mai importante prevederi ale 
canoanelor conciliului sunt următoarele: părăsirea soțului pentru un 
alt partener atrage excomunicarea femeii vinovate până la sfârșitul 


1 Herma, Păstorul, Porunca IV, 4-8, în Scrierile părinților apostolici, traducere, 
note și indici de Preot Dr. Dumitru Fecioru, București, Editura Institutului 
Biblic și de Misiune al Bisericii Ortodoxe Române, 1995, p. 301. 

2 „Lucrul acesta este dator să-l facă și femeia și bărbatul.“ Ibidem. 

3 „La noi, dimpotrivă, greșelile grave sau capitale sunt de asemenea obiectul 
măsurilor preventive, în sensul că nu permitem nici măcar luarea în conside- 
rare a celei de-a doua căsătorii, după adoptarea credinţei creștine; într-ade- 
văr, a doua căsătorie nu s-ar deosebi deloc de adulter și de desfrâu decât prin 
contractul scris în vederea căsniciei sau a zestrei. lată de ce îi excludem cu cea 
mai mare asprime pe cei care se recăsătoresc.“, Tertulian, De pudicitia, |, 20-21, 
introducere de Claudio Micaelli, text critic și traducere în franceză de Charles 
Munier, Paris, Cerf, col. „Sources Chretiennes“ nr. 394. 

vieţii (Canoanele 8 şi 64)'; persoana pocäitä, bărbat sau femeie, este 
reintegrată în comunitate după 5 ani de penitentä (Canonul 69); nu 
este posibilă reconcilierea după un al doilea adulter (Canonul 7}; 
femeia care-și ucide copilul conceput prin adulter în absenţa soțului 
va fi excomunicată (Canonul 63); cu toate acestea, li se acordă botezul 
catehumenelor vinovate de adulter care au avortat copiii ilegitimi 
(Canonul 68); clericul trebuie să o repudieze imediat pe femeia vino- 
vată de adulter, pentru că acest păcat nu este compatibil cu puritatea 
cerută de sacerdotiu (Canonul 65). 

Subiectul căsătoriei este reluat cincisprezece ani mai târziu, atât 
în Occident, cât si în Orient, cu ocazia a două concilii locale, convo- 
cate la Arles, respectiv Gangra (340). Un singur canon al conciliului 
occidental face referire la chestiunea adulterului, dar exprimă esența 
atitudinii creştine pe acest subiect. Mariajul este o legătură indiso- 
lubilă şi adulterul unuia dintre soți nu este un motiv legitim pentru 
recăsătorirea partenerului inocent: 


Pentru cei care își surprind soţia în delictul adulterului si care 
sunt fideli si încă tineri, dar cărora le este interzis să se recăsătorească, 
s-a hotărât să fie îndemnați, atât cât se poate, să nu-și ia altă soție în 
timpul vieţii soţiei, chiar si vinovată de adulter.s 


' Canonul 8: „Item feminae quae, nulla praecedente causa, reliquerint viros 
suos et alteris se copulaverint, nec in finem accipiant communionem."; Cano- 
nul 64: „Si qua usque in finem mortis suae cum alieno viro fuerit moechata, 
placuit nec in finem dandam ei esse communionem...“, Concilium eliberri- 
tanum, în volumul Espagna Sagrada, volumul LVI, text editat de A. C. Vega, 
Madrid, Imprenta y Editorial Maestre, 1957. 

? „Si quis forte fidelis post lapsum moechiae, post tempora constituta, acta 
paenitentia, denuo fuerit fornicatus, placuit nec in finem habere eum 
communionem.“ 

3  „Catechumena si per adulterium conceperit et praefocaverit, placuit eam in 
finem baptizari.“ 

+ Dacă clericul nu-şi repudiază soția vinovată, va fi excomunicat fără posibi- 
litatea de reconciliere: „Si cujus clerici uxor fuerit moechata, et scierit eam 
maritus suus moechari et non eam statim projecerit, nec in finem accipiat 
communionem...”. 

5 Canonul 11 (10), în volumul Conciles gaulois du IVe siècle, text latin al ediţiei 
C. Munier, introducere, traducere si note de J. Gaudemet, Paris, Cerf, col. 
„Sources chrétiennes“ nr. 241, 1977. 

În ceea ce priveşte conciliul de la Gangra, adulterul nu face obiec- 
tul niciunui canon, dar subiectul este amintit în prologul scrisorii 
sinodale: în ea se vorbește despre pericolul la care se expun ucenitele 
lui Eustatiu care doresc să imbrätiseze fără discernământ o viaţă 
ascetică. Canoanele conciliului rămân totuși importante, pentru că 
dau căsniciei creştine o legitimare teologică si spirituală, ca răspuns la 
excesele unei mișcări ascetice radicale. 

În secolul IV, unul din cei mai interesanti autori este Lactantiu, 
mai ales pentru posibila influenţă asupra iniţiativelor legislative ale 
împăratului Constantin. În Cartea a VI-a din Divinae Institutiones?, 
autorul reia o serie de argumente ale scriitorilor creştini anteriori: 
el marchează diferenţa între disciplina creștină şi legislația laică 
în domeniul sexualității conjugale, subliniază rigoarea primeia și 
orientarea sa egalitară si, în sfârşit, propune o teologie a corpus 
unum ca bază a definiției mariajului și a practicilor disciplinare 
specific creştine. În opinia lui Lactantiu, subiectul adulterului 
nu trebuie sub nicio formă să confirme superioritatea bărbatului 
față de femeie, ci responsabilitatea egală pentru a păstra castitas 
conjugală. Critica lui vizează explicit ius publicum, pe care îl pune 
în opoziție cu lex divina: 


Într-adevăr, vinovată de adulter nu este numai soția care are un alt 
bărbat, după raționamentul legii publice (sicut juris publici ratio est), 
pe când soţul a fost absolvit de această vină, chiar dacă are mai multe 
(femei). Dar legea divină (lex divina) îi unește pe cei doi în căsnicie, 
adică într-un singur trup, astfel încât este considerat vinovat de adul- 
ter cel care a distrus unitatea trupurilor.? 


Textul citat pare să anticipeze o problematică ilustrată de mai 
multi autori creștini din secolele IV si V: este vorba de opoziția 
dintre disciplina penitentialä a Bisericii si legislația publică privind 


1 Autorii creștini, confruntati cu virulenta mișcărilor ascetice, au fost nevoiţi 
să apere demnitatea mariajului. Opinia generală acordă însă preeminentä 
fecioriei consacrate. Conform cuvintelor lui Augustin: „ ...duo bona sunt 
connubium et continentia, quorum alterum est melius.” Augustin, Binele 
căsătoriei, VIII, 8. 

2 Corpus Scriptorum Ecclesiasticorum Latinorum, 19.1, ediţia S. Brandt, Viena, 1890. 

3 Divines Institutiones, VI, 23, 24-30. 


150 Marius Lazurca 


adulterul. Scriitori precum sfântul Vasile cel Mare sau Fericitul 
Augustin îşi exprimă grija de a nu compromite uzul şi beneficiile 
morale ale penitentei, în Biserică, prin scandalul public la care 
duc, după lege, cazurile de adulter. Denuntarea și condamnarea la 
moarte! a vinovatului de adulter devin obstacole pentru pocăință, 
iertare si reconcilierea păcătosului. Încetul cu încetul, între stat si 
Biserică se creează o situaţie concurenţială.? Pentru ambele, adul- 
terul este un delict foarte grav care trebuie denunțat; ,discretia“ 
este la rândul ei vinovată si, prin urmare, este explicit interzisă; 
cu toate acestea, din punctul de vedere al statului, crima trebuie 
făcută publică si judecată înaintea autorităţilor laice, pe când, cel 
putin pentru anumiţi autori creștini, păcatul ar trebui expus numai 
înaintea Bisericii. Augustin, de exemplu, crede că ar fi o datorie 
creştină a nu divulga adulterul, a nu-l transforma astfel într-un 


1 „Așa privesc lucrurile atât legile creștine, cât și legile civile. Legea poruncește: 
‘Ucigasul s à fie omorât', dar nu adaugă: ‘Să fie cinstit cel care nu ucide’. Legea 
poruncește: ‘Hoțul să fie pedepsit’, dar nu poruncește să i se facă daruri 
celui care nu se atinge de bunurile altuia. Legea veche osândește la moarte 
pe adulter, dar nu învrednicește de nicio cinste pe cel care nu strică casele 
altora.“, Sfântul loan Gură de Aur, Despre Feciorie. Apologia vieții monahale. 
Despre creșterea copiilor, |, 2, p. 5-6. 

2 În tratatul consacrat adulterului, Augustin pune explicit în contrast legea 
divină si legea laică, pedepsirea cerută de ultima și iertarea recomandată 
de cea dintâi „Dacă, după această analiză si această discuție, reflectăm cu 
credință și smerenie la faptul că totul este comun între bărbat și femeie, 
statut, necaz, pericol, rănire, mântuire, atunci reconcilierea soților, chiar şi 
după adulter, nu va fi nici dezonorantă, nici dificilă, având în vedere că adul- 
terul comis a fost îndreptat... Este adevărat că nu se vor urma aceste sfaturi. 
Nimeni nu este obligat să o facă. Se poate chiar ca o lege omenească să o 
interzică, o lege făcută pe măsura acestei cetăți pământești, în care nimănui 
nu-i pasă că păcatele sunt şterse prin Sângele Mäntuitorului”, Augustin, Les 
mariages adulteres, Il, IX, 8, în Œuvres de Saint Augustin. Ire série. II. Problèmes 
moraux, text din ediția benedictină, traducere în franceză, introducere si 
note de G. Combes, Paris, Desclée de Brouwer, 1937. 

3  Indulgenţa este descurajată, cu siguranță din motive diferite: în legea 
publică, din pricina posibilității de a fi considerat proxenet (leno) pe care 
o riscă soțul înșelat, iar în disciplina Bisericii, din necesitatea de a deschide 
calea spre iertare și reconciliere, conjugală si eclezială, prin denuntarea 
păcatului și penitență. 

delict public: tăcerea i-ar da vinovatului ocazia de a se căi si cuplu- 
lui şansa de a se reconcilia.’ 

Constitutiile apostolice reprezintă un alt document interesant 
pentru discuţia noastră. Este vorba de o compilaţie realizată într-un 
mediu antiohian, spre sfârşitul secolului IV, dar care regrupează texte 
anterioare şi tradiții mai vechi. Metoda de alcătuire a textului consti- 
tuie implicit sursa interesului pentru analiza noastră. Acest document 
ne-a oferit imaginea unei comunități locale, mari şi influente, probabil 
din Antiohia, si efortul ei de a crea o doctrină si norme instituționale 
legitime şi eficiente. 


Problemele care privesc etica maritală sunt dispersate în Constituţii: 
în consecință, prezentarea articulată a subiectului trebuie precedată 
de o regrupare logică şi tematică. Cadrul doctrinar al subiectului este 
dat de o teologie coerentă si echilibrată a căsniciei. Caracterul sexual 
al ființelor este expresia voinţei creatoare a lui Dumnezeu, ceea ce dă o 
legitimitate incontestabilă raporturilor trupesti dintre bărbat şi femeie: 


Așadar, dacă diferenţa de sex există prin voința lui Dumnezeu 
şi pentru a da naştere unei descendente numeroase, este evident că 
uniunea dintre bărbat si femeie corespunde la rândul ei voinței Lui...* 


Există multe elemente care unesc bărbatul și femeia și care pun 
bazele comuniunii conjugale: „natura lor, înțelegerea, uniunea, voința, 
viața, comportamentul.“ Din acest punct de vedere, divorțul este 


"În Căsătoriile adultere, II, XIV, 14: „Să răspundem și argumentului prin care 
estimati că îndemnurile noastre riscă să-i determine pe soții (înşelați) să-și 
pedepsească fără milă soțiile infidele (denuntändu-le autorităților publice 
si trimițându-le astfel la moarte); într-adevăr soţii vor căuta să le trimită 
la moarte din moment ce viața soțiilor îi împiedică să se căsătorească cu 
altele... Or, eu cred că, dimpotrivă, soţii trebuie să fie îndurători cu păcătoa- 
sele, dacă vor să primească și ei îndurare pentru păcatele lor.” 

2 Documentele cele mai importante sunt: Didascalia, Didahia si Tradiția apos- 
tolică (Diataxeis). Cu privire la alcătuirea Constitutiilor apostolice, a se vedea 
M. Metzger, Les Constitutions Apostoliques, volumul |, introducere, text critic, 
traducere în franceză si note de M. Metzger, Paris, Cerf, col. „Sources chréti- 
ennes “ nr. 320, 1985, p. 13-94. 

3 Constitutiile apostolice, VI, 28, 3. 

4 Ibidem, VII, 2,9. 

văzut, ca şi în alte surse, ca fractura unui corp unic si ca o împotrivire 
la voinţa lui Dumnezeu, ilustrată de rânduiala creaţiei şi de orientarea 
„conjugală“ a ființelor sexuate,! 

Organizării fiinţelor în creaţie îi corespunde disciplina prac- 
ticilor sexuale si conjugale în comunităţile creştine: proprietarul 
de sclavi, dacă este credincios, este responsabil pentru conduita 
supusilor săi.? Concubina - sclavă - a unui păgân poate deveni 
creştină, cu condiţia să se ofere unui singur bărbat: „Sclava con- 
cubină a unui necredincios, dacă nu-l frecventează decât pe acesta, 
va fi primită, dar dacă se oferă și altora, să fie înlăturată.“ Această 
regulă este extrem de interesantă pentru că încearcă să definească 
o situație „de adulter“ care să nu fie dependentă de statutul social 
al persoanei direct implicate. Legislaţia romană clasică nu vorbea 
de adulter decât în măsura în care era vorba de comportamentul 
oamenilor liberi: sclavul nu putea fi niciodată vinovat de adulter.? 
Dacă un credincios are o concubină, trebuie să se căsătorească legi- 
tim, dacă nu o face, va fi alungat din comuniunea eclezialä.* 

Pentru creştini, căsătoria legitimă este „întru Domnul“. Se face în 
acord cu rânduiala creaturilor, într-un spirit de recunoştinţă și având 
conştiinţa sfinteniei uniunii conjugale: 


Să se îndrepteze spre toate făpturile cu laude față de lucrări ale 
lui Dumnezeu și ca neavând nimic rău în ele, să se căsătorească 


1 „Dar oricine separă în două este un duşman al creației lui Dumnezeu si un 
adversar al providentei sale." Ibidem, VI, 14, 4. 

2 „Dacă stăpânul este credincios si ştie că sclavul lui se desfrânează, dar nu îi 
dă soţie sau femeii nu-i dă soţ, să fie îndepărtat. Ibidem, VIII, 32, 5. 

> Ibidem, VIII, 32, 12. 

4 Ibidem, VIII, 32, 13. Această regulă, spre deosebire de precedenta, este 
în totalitate în acord cu mores si legislația păgână: legătura sexuală cu o 
concubină sclavă nu intră în definiţia strictă a adulterului. Ultimele două 
chestiuni pe care le-am citat amintesc de canoanele Traditiei apostolice, 
atribuită lui Hipolit si datând de la începutul secolului III: „Concubina cuiva, 
dacă este sclava lui, dacă i-a crescut copiii și s-a legat numai de el, va primi 
(cuvântul); dacă nu, va fi alungată (din Biserică). Bărbatul care are o con- 
cubină va înceta și o va lua de soție, respectând legea; dacă refuză, va fi 
alungat (din Biserică).“, Hipolit din Roma, Tradiţia apostolică, 16, introducere, 
traducere si note de Bernard Botte, ediţia a Il-a adăugită, Paris, Cerf, col. 
„Sources chrétiennes” nr. 11bis, 1984. 

legitim (gamein nomimos), pentru că un astfel de mariaj este curat 
şi femeia este unită bărbatului prin Domnul, Domnul însuşi spune: 
„Făcătorul i-a făcut la început bărbat si femeie si a spus: Pentru 
aceasta bărbatul își va părăsi tatăl si mama si se va lipi de femeia lui 
si amândoi vor fi un singur trup." 


Adulterul se defineşte, prin urmare, în funcţie de elementele pe 
care le-am expus mai devreme si îndeosebi în cadrul teologiei maria- 
jului sfânt și legitim. În Constituţii, domeniul adulterului este vizibil 
mai extins decât în legislaţia laică: în afara adulterului de fapt, mai 
există si un adulter prin intenţie si un adulter prin dorință? Subtili- 
tatea adulterului este de așa natură, încât trebuie prevenit printr-un 
comportament atent și moderat: frivolitatea, cochetăria expun la păcat 
şi sunt, în consecință, greșeli grave.” Pedeapsa spirituală a adulterului 
este moartea veșnică“; de altfel, el este plasat alături de alte păcate 
mortale, precum homosexualitatea și prostituția.” 

Constituţiile apostolice confirmă preceptele tradiționale ale eticii 
creştine referitoare la adulter. Repudierea, în general interzisă$, este 
obligatorie în cazul adulterului. 


De asemenea, este o nedreptate păstrarea unei femei stricate și 
care încalcă legea firii, deoarece: „Cel care păstrează o femeie necre- 
dincioasă este nebun si nelegiuit“; într-adevăr, se spune, „taie-o din 
carnea ta“. Căci cea care-și îndreaptă atenţia spre un altul nu este un 
ajutor, ci o piedică.” 


' Constitutiile apostolice, VI, 14, 3. 

2 „Astfel, cel care a râvnit este condamnat pentru adulter prin intentie.", 
Ibidem, |, 1, 4. 

3 „(Ai păcătuit)... doar pentru faptul că ai sedus prin podoabele tale o femeie 
până când ea te-a dorit. Căci pe această femeie care s-a aprins ai făcut-o să 
comită adulterul cu tine în dorintä.", Ibidem, |, 3, 4. 

+  Ibidem,|, 3,3. 

5 Ibidem, VII, 2, 9. 

6 „Nu se va permite repudierea după căsătorie a soției ireproșabile... Căci 
femeia este tovaräsa lui de viață, unită prin Dumnezeu pentru ca amândoi să 
fie un singur trup.", Ibidem, VI, 14, 4. 

7 Ibidem, VI, 14,4. 

Repudierea partenerului, chiar din motiv de adulter, nu face ca un 
al doilea mariaj să fie legitim, nici pentru inocent, nici pentru vinovat 
şi poate duce la excomunicare: „Dacă un laic îşi repudiază soţia si îşi ia 
alta sau o ia pe cea pe care altul a repudiat-o, va fi exclus." 


După această succintă prezentare a atitudinilor creștine față de 
adulter, între primul și al IV-lea secol, este necesar să facem o sinteză 
a celor de mai sus. Spre deosebire de legislația romană clasică, auto- 
rii creştini au încercat să propună ceea ce ar trebui poate numit ,0 
definiţie universală“ a adulterului. În legislaţia augustină, adulterul 
se definea, în mod inegal, după criteriile sexului şi statutului social: 
chestiunea îi privea numai pe ingenui căsătoriţi, pe femeie în toate 
situaţiile de raport sexual extraconjugal, pe bărbat numai dacă par- 
tenerul era o femeie căsătorită de condiţie bună. Un sclav - bărbat 
sau femeie - sau o persoană libertă nu puteau fi acuzați de adulter. 
De asemenea, raporturile sexuale ale unui senator căsătorit, de 
exemplu, cu o concubină - sclavă sau libertă - nu atrăgeau acuzația 
de adulterium. Această caracteristică a definiţiei legale a adulterului 
a determinat o poziție critică din partea autorilor creştini: aceștia 
s-au străduit să definească fără discriminare adulterul şi să elogieze 
egalitatea drepturilor şi a responsabilitätilor conjugale ale soților. 
Castitatea conjugală era expresia fidelității absolute - în intenţie si în 
fapt - a ambilor parteneri, implicaţi într-o relaţie unică si indisolubilă. 

Din punctul de vedere al legilor lui Augustus, adulterul era o 
crimă publică, un delict, prin urmare, definit în raport cu integri- 
tatea si vocaţia unui corp social. Astăzi se poate afirma că inițiativa 
principelui a avut ca obiectiv reforma morală si politică a elitei 
romane.? În textele creştine, definiția adulterului se face după o 
schemă similară: punctul de referință este întotdeauna o comuni- 
tate - Biserica -, ale cărei semnificaţii sunt totuşi radical diferite în 


Ibidem, VIII, 47, 48. 

2 „Defapt, legislaţia augustină a fost initial concepută pentru a promova 
mariajul și procrearea (și pentru a descuraja adulterul) printre romanii al 
căror comportament moral şi social era de o importanță majoră pentru 
Augustus - este vorba de aristocrația senatorială romană si, în general, de 
clasele cele mai bogate și cele mai distinse din punct de vedere social.“, 
J. Evans Grubbs, Law and Family, p. 105. 

raport cu clasa senatorială. Adulterul este o periclitare a comunității 
de credinţă - a „trupului lui Hristos“; este de asemenea un atentat 
împotriva integrității „trupului comun“, temei al cuplului fidel si 
parte esenţială din ecclesia. Dumnezeu este termenul de referință 
permanent pentru legitimarea căsătoriei - împotriva exceselor asce- 
tice - si pentru condamnarea adulterului. 

Există încă un punct comun care asociază legislația augustină şi 
scrierile etice şi disciplinare creştine: adulterul nu este o chestiune de 
familie, ci priveşte comunitatea extinsă - Cetatea! sau Biserica - în 
raport cu care este definit delictul. Greseala trebuie denuntatä, îna- 
intea unui tribunal public sau înaintea comunității ecleziale. În ciuda 
acestui fapt, din punct de vedere creştin, adulterul nu este impardo- 
nabil în general si denuntarea păcatului este uneori prezentată drept 
condiţia de posibilitate a penitentei si a reconcilierii. 


2.5. După Constantin: subiectul influenţei creştine 


Există doar două legi promulgate în timpul lui Constantin care fac 
referire în mod direct la problematica adulterului. Este vorba despre 
două rescripta?, adică texte care răspund unor solicitări punctuale și 
care nu au inițial un caracter general, dar conduc cu toate acestea, 
prin legitimitatea conferită de auctoritas imperială, la urmări consi- 
derabile. De altfel, răspunsurile au fost adunate în colecţiile destinate 
utilizării concrete de către juriști în tribunale, fapt care constituie 
dovada importanţei lor pentru ansamblul dreptului roman? 

Primul răspuns, emis la începutul anului 326, face referire la legislația 
augustină, mai exact la raportul care există între acuzația de adulter 
adusă unei persoane si statutul social al persoanei în cauză. Legea pro- 
pune o clarificare privind o situaţie particulară care nu apare explicit în 
lex Julia de adulteriis. Metaforic vorbind, „scena“ intervenţiei legislative 


' Despre semnificaţia legislației lui Augustus: „Așadar cetății întregi îi este 
de acum încredințată păstrarea moralității.“, M. Ducos, Rome et le droit, Paris, 
Librairie générale française, 1996, p. 67. 

2 „Răspunsuri date de împărat, care „scrie înapoi“, unor întrebări adresate de 
funcţionari sau de persoane particulare.", Ibidem, p. 186. 

3 Este vorba despre Codurile Gregorian și Hermogenian, datând de la sfârșitul 
secolului III, astăzi pierdute. 

a lui Augustus este casa unei familii care aparține elitei romane, deoarece 
singurele persoane la care se refereau într-adevăr prevederile legii erau 
bărbaţii şi femeile de origine nobilă şi ale căror uniuni formau textura 
ordinii politice imperiale. Schimbarea adusă de răspunsul lui Constan- 
tin adresat unui anume Africanus pare în primul rând o schimbare în 
cadrul aplicării legii adulterului: conform constituției constantiniene 
până si patroana unui han - loc în mod traditional infam în mentalitatea 
romană - poate fi acuzată de adulter. Statutul unei domina tabernae este 
asimilat celui al unei materfamilias, care era obligată să se conformeze 
exigenţelor castitätii familiale.! Legea lui Constantin păstrează cu toate 
acestea logica diferenţei de statut, din moment ce face distincția între 
obligaţiile hangitei şi cele ale unei simple servitoare în tavernă: ultima, 
de un statut inferior, nu este considerată „demnă de respectarea legii“. 

Credem totuşi că legea nu schimbă esența legislației augustine, ci 
încearcă să o adapteze la un context particular. Legea Julia de adul- 
teriis rămâne punctul fundamental de referință si nimic nu indică 
intenţia legislatorului de a o modifica. Trebuie însă introdusă o 
nuanţă: Sententiae Pauli, compilate în jurul aceleiași perioade, exclud 
explicit patroanele prăvăliilor mici si ale hanurilor.? Ar fi posibilă 
concilierea celor două ipoteze - a continuității si a rupturii dintre 
lex Julia şi răspunsul lui Constantin - prin afirmaţia că este vorba, în 
cazul acestui rescriptum, de o decizie privind un caz particular, ale 
cărui detalii ne sunt necunoscute, o excepţie care nu schimbă teme- 
iul şi logica legislaţiei clasice. Argumentul continuității - distincția 
între persoanele demne şi persoanele nedemne de lege - pare să 
aibă mai mare greutate decât dovada rupturii - asimilarea domina 
tabernae unei materfamilias. 

O altă observaţie se impune: constituţia constantiniană pare să 
exprime o extensie a acuzatiei de adulter, ceea ce ar putea indica o 


' Textul acestui rescriptum apare, cu o diferenţă semnificativă, în Codul Theo- 
dosian (C.Th.9,7, 1)şiîn Codul Iustinian (9, 9, 29). În ultimul, patroana hanului 
este asimilată explicit unei „mame de familie“. (Pentru o sinteză foarte bună a 
evoluției statutului materfamilias în dreptul roman, a se vedea: Y. Thomas, „La 
division des sexes en droit romain“, G. Duby și M. Perrot, Histoire des femmes 
en Occident. L'Antiquité, p. 136-138.) 

2 „Cum his, quae publice mercibus vel tabernis exercendis procurant, adulte- 
rium fieri non placuit.”, Sententiae Pauli, 2, 26, 11. 

anumită influenţă a creştinismului în inițiativa legislativă a împăra- 
tului. Este totuși un argument prea slab pentru a putea trage această 
concluzie, care rămâne însă posibilă. 


A doua poziţie legală privind adulterul, un răspuns către Evagru, 
ridică probleme si mai complicate referitoare la fidelitatea lui Constan- 
tin față de tradiţia legislativă a lui Augustus. Obiectivul acestui al doi- 
lea rescriptum este de a delimita strict categoria persoanelor care pot 
acuza în mod legitim o femeie de adulter. Legea constantiniană începe 
prin recunoaşterea prevederilor legislaţiei anterioare - în primul rând, 
faptul că adulterul este un delict public, apoi că orice persoană are 
dreptul de a acționa în judecată vinovatul. Această ultimă chestiune 
este fundamentală pentru a înțelege intențiile lui Augustus şi pentru 
a înţelege apoi diferența introdusă de Constantin. Pe scurt, legea 
Julia prevede obligaţia soțului (sau a tatălui femeii) de a repudia soția 
vinovată şi de a o acţiona în justiţie pentru adulter, în termen de 60 de 
zile de la divorț. Dacă soțul sau tatăl femeii nu-și îndeplinesc această 
obligație, orice persoană are dreptul de a intenta acțiune penală. 

Dreptul celor extranei de a acuza o soție repudiată de soţ era o 
consecinţă directă a transformării adulterului într-un delict public și 
expresia preocupării lui Augustus de a descuraja discretia familiilor. 
Cu toate acestea, oricât de impopulară ar părea, legea pare să fi avut 
efecte nedorite: ea le-a dat ocazia denuntätorilor de a obține prin 
şantaj profituri personale. Tocmai pentru a se opune acestui tip de 
practici - care „produc discordii în familii“ - a fost promulgat răspun- 
sul lui Constantin. 

Versiunea legii lui Constantin păstrată de Codul Theodosian 
defineşte clar persoanele care pot intenta procesul adulterului: verii 
paterni si materni, fratele si, mai ales, soțul.? În Codul Iustinian apar 
tatăl, fratele, unchii (paterni si materni) si sotul.? 

Se observă, în primul rând, cărestricția introdusă de legea constanti- 
niană reduce numărul de acuzatori legitimi la rudele - masculine - cele 


1 „În ce-i priveşte pe străinii care pot acuza, facultatea de a acuza le este acor- 
dată după soț și tată; căci, după șaizeci de zile, li se dau străinilor patru luni.“, 
D. 48, 5,4,1. 

2  CTh.9,7,2. 

3  C.J.9,9, 30. 

mai apropiate de soţie: veri, unchi, frate si tată. Această prevedere a 
legii poate duce la o modificare simtitoare a consecinţelor concrete: 
prin responsabilizarea exclusivă a rudelor, adulterul își pierde partial 
caracterul de delict public şi revine, într-o oarecare măsură, în sfera 
dreptului familial. Identificarea crimei și acuzaţia de adulter sunt 
practic lăsate în seama unui consiliu de familie care poate să aleagă 
discret să treacă sub tăcere eventualele rătăciri ale soţiei sau să o 
pedepsească după vechile practici. 

O altă prevedere a legii care contrazice de asemenea tradiţia augus- 
tină ar putea da ocazia unei interpretări interesante. Răspunsul lui 
Constantin le permite acuzatorilor să renunţe la plângere prin abo- 
litio. Această prevedere indică posibilitatea reconcilierii conjugale și 
reduce vizibil gravitatea unui delict, considerat imprescriptibil pentru 
legislația augustină. E greu de afirmat cu certitudine că se regăseşte 
aici un semn al influenţei creştine asupra inițiativei legislative a lui 
Constantin. Este permis totuşi să remarcăm următorul fapt: legea 
împăratului este convergentă cu dorința Bisericii, exprimată în 
scrierile etice sau în canoanele disciplinare, de a trata cu discreţie și 
prudență adulterul, de a-l denunța - cu siguranță, dar nu autorităţilor 
publice - si de a acorda cuplului o şansă de iertare si de reconciliere.’ 
Prin urmare, este destul de evident că legea constantiniană, chiar dacă 
este de inspiraţie laică, i-a oferit Bisericii posibilitatea de a combate 
adulterul cu armele caritätii si ale clementei. 


Fundamentul mariajului roman clasic este consimțământul reciproc 
care precedă, condiţionează și păstrează uniunea soților. Libertatea 
acestui consimtämäânt întemeiază gloria mariajului roman, dar, în 
acelaşi timp, facilitează foarte mult divorțul. Practic, în legislaţia clasică, 
denuntarea acestui acord reciproc de către unul din parteneri - bärba- 
tul sau femeia - duce fără prea multe formalităţi la ruptura unilaterală a 
uniunii conjugale. În aceste condiţii, juristii consideră necesar să atragă 


1 A se vedea supra 2.4. Perspectiva creștină. 

2 „Nuptiae consistere non possunt, nisi consentiant omnes, id est, qui coeunt, 
quorumque in potestate sunt“, D. 23, 2, 2. („Este în orice caz remarcabil că 
juristii romani, făcând caz de dreptul pe care îl are pater prin puterea lui, 
prezintă consimțământul matrimonial tot ca venind de la ambii soti.", J. Gau- 
damet, Le mariageen Occident, p. 34) 

atenţia asupra seriozitätii unei asemenea decizii: o furie trecătoare nu 
este echivalentă cu un divorţ. Legislaţia lui Augustus nu a schimbat 
această situaţie. Cel care a impus limite stricte repudierii unilaterale a 
fost Constantin, prin edictul publicat în întregul Imperiu, a treia lege 
asupra căreia ne vom opri. 

Această lege, promulgată în 331, enunță motivele care le permit 
soților să denunțe legitim acordul conjugal. Aceste motive sunt dife- 
rite, în funcţie de partener: femeia poate repudia soţul vinovat de 
omucidere, otrăvire sau profanarea unui mormânt; soțul se poate 
despărți numai dacă dovedeşte că soţia este vinovată de adulter, pro- 
xenetism sau otrăvire. Sanctiunile pentru acuzaţiile nefondate sunt în 
același timp severe şi inegale: pentru femeie - deportarea pe o insulă si 
pierderea completă a zestrei; pentru bărbat - restituirea zestrei? soției 
şi interdicţia de a se recăsători; dacă se recăsătorește, soţia acuzată 
nedrept va avea dreptul să ia zestrea noii soții a fostului ei soț: 


Unei femei nu-i este permis, pentru a satisface o înclinaţie vino- 
vată, să-i adreseze soțului o petiție de repudiere invocând motive 
înşelătoare, precum beţia, gustul pentru joc, slăbiciunea pentru 
femei.’ Si nici soții nu au dreptul să-și alunge soțiile sub diverse 
pretexte. Dar pentru o petiție de repudiere trimisă de o femeie, nu 
trebuie păstrate decât aceste crime: dacă ea dovedeşte că soțul ei este 


1 „Nu există divorţ, dacă nu estereal, aşadar daca nu se face cu intenția unei 
rupturi definitive. Astfel, tot ce se face sau se spune sub influența furiei 
nu este valabil decât dacă se dovedeşte că părțile își păstrează cerința. În 
consecință, dacă într-un moment de furie soțul îi aduce soției documentul 
de repudiere, iar soția s-a întors la scurt timp după aceea, nu se poate spune 
că au divorțat.“, Paul, Comentariu la Edict, L.35, D. 24, 2, 3. (după J. Gaudemet, 
Droit privé romain, p. 341) 

2 Această prevedere nu schimbă legislația clasică asupra regimului dotal în 
urma unei despärtiri: „În caz de divorţ, dacă femeia este stăpână pe drep- 
turile ei, are acţiunea „pentru patrimoniul soției”, adică acțiunea care-i per- 
mite să-și recupereze zestrea.”, Regulile lui Ulpian, VI, 6. (după J. Gaudament, 
Droit privé romain, p. 336) 

3 Termenul utilizat - muliercularius - este complet atipic pentru constitutiile 
constantinine și a putut da naștere ipotezei unui redactor creștin al legii. A se 
vedea E. Voltera, „Intorno ad alcune costituzioni di Costantino“, în Rendiconti 
dell'Accademia Nazionale dei Lincei. Classe di Scienze morali, storiche e filologi- 
che, seria a opta, vol. 13, p. 76-80. 

vinovat de omucidere, de otrăvire sau de profanarea unui mormânt. 
Dacă ea dovedește acest lucru, își va recâștiga toată zestrea. Dacă își 
repudiază soțul din alt motiv decât cele trei delicte, va trebui să-și lase 
în casa soțului până şi cel mai mic ac de păr şi, ca pedeapsă pentru 
asemenea îndrăzneală, va fi deportată pe o insulă. În cazul bărbaţilor, 
dacă trimit o petiție de repudiere, va trebui verificată existența uneia 
dintre aceste trei delicte: şi anume, dacă vor să-şi repudieze soțiile 
pentru adulter, otrăvire sau mijlocirea prostituţiei. Dacă un bărbat 
îşi alungă soţia nevinovată de acestea, va trebui să-i restituie întreaga 
zestre si nu se va putea recăsători. Dacă o face, prima lui soție va fi 
autorizată să-i intre în casă şi să ia toată zestrea celei de-a doua soții, 
ca despăgubire pentru paguba suferită. 


Sensul legii este clar: fosta libertate de a divorța, confirmată de 
legislaţia clasică, este descurajată prin sancţiuni severe. Femeia 
care provoacă divorțul fără să se bazeze pe motivele numite de lege 
primeşte pedeapsa rezervată de lex Julia adulterului. Soţul care 
îşi alungă fără motiv soția trebuie să rămână celibatar.” Se poate 
considera probabil că dorința de a interveni în legislaţia referitoare 
la divorț, pentru a restrânge sever posibilitatea de despărţire, este 
expresia influenţei creştine asupra legislaţiei constantiniene. Această 
lege a divorțului nu se întemeiază pe ideea cuplului unit prin acordul 
fragil al consimtämäntului reciproc, ci mai degrabă pe imaginea 
unei uniuni pe care o pot distruge numai păcatele capitale ale soţilor. 
Crimele invocate ca motive de repudiere duceau, chiar și în legislaţia 
clasică, la desființarea cuplului: pedeapsa pentru omucidere, otră- 
vire si profanarea mormintelor era moartea; de asemenea, păcatele 
considerate legitime pentru repudierea femeii erau incompatibile cu 
păstrarea cuplului. În consecință, pare justificată afirmaţia că practic 
legea interzice divorțul unilateral, ceea ce reprezintă o noutate abso- 
lută în contextul legislativ roman. 


1 CTh.3, 16, 1. (după J. Gaudamet, Droit privé romain, p. 342) 

2 Conform legislaţiei augustine, cel care se căsătorește cu o soție condam- 
nată de adulter sau de stuprum va fi pedepsit, după spusele lui Ulpian: 
„Ceea ce spune legea, că cel care se căsătorește cu o femeie condamnată 
pentru adulter este pedepsit, are legătură cu desfrâul? Trebuie admis că 
da. (D. 48, 5, 29, 1) 

La 10 martie 421, împăratul Honorius promulgă o lege care reduce 
severitatea legislației constantiniene. Constituţia imperială distinge 
mai multe tipuri de rupere a mariajului prin divorţ: o separare din 
cauze serioase - probabil cele indicate deja în edictul lui Constantin; 
divorțul pentru o greşeală „mediocră“ şi un al treilea, fără alt motiv 
decât voinţa discretionarä a unuia dintre parteneri. Este foarte posibil 
ca adulterul să fi fost considerat un motiv justificat pentru a obține 
divorțul fără atragerea sancţiunilor, ca în celelalte cazuri. 

Teodosie al II-lea a considerat necesar să încerce, la rândul lui, să 
amelioreze legislația constantiniană privind divorţul. Într-o lege pro- 
mulgată în iariuarie 449, în jumătatea de răsărit a Imperiului, împă- 
ratul oferă o listă foarte lungă de motive legitime pentru obținerea 
separării, inclusiv - si în primul rând - adulterul partenerului sau, 
în cazul soțului, conduita sexuală la domiciliul conjugal? Sanctiunile 


1 „Mulier, quae repudii a se dati oblatione discesserit, si nullas probaverit 
divortii sui caussas, abolitis donationibus, quas sponsa perceperat, etiam 
dote privetur, deportationis addicenda suppliciis: cui non solum secundi 
viri copulam, verum etiam postliminii ius negamus. Sin vero morum vitia ac 
mediocres culpas mulier matrimonio reluctanta convicerit, perditura dotem, 
donationem viro refundat, nullius unquam penitus socianda coniugio: quae 
ne viduitatem stupri procacitate commaculet, accusationem repudiatio 
marito iure deferimus. Restat, ut, si graves caussas atque involutam criminibus 
magnis conscientiam probaverit, quae recedit, dotis suae compos, sponsalem 
quoque obtineat largitatem, atque a repudii die post quinquennium nubendi 
recipiat potestatem; tunc enim videbitur sui magis viri id exsecratione quam 
alieni appetitione fecisse. Sane si divortium prior maritus obiecerit ac muli- 
eri grave crimen intulerit, persequantur legibus accusatam, impetrataque 
vindicta et dote potiatur, et suam recipiat largitatem et ducendi mox alteram 
liberum sortiatur arbitrium. Si vero morum est culpa, non criminum, dona- 
tionem recipiat et dotem relinquat, aliam post biennium ducturus uxorem. 
Quod si matrimonium solo maluerit separare dissensu, nullisque vitiis pec- 
catisque gravetur exclusa, et donationem vir perdat et dotem, ac perpetuo 
coelibatu insolentis divortii poenam de solitudinis moerore sustineat, mulieri 
post anni metas nuptiarum potestate concessa. Super retentionibus autem 
dotium propter liberos iuris antiqui praecepimus cauta servari.“, C.Th. 3, 16, 2. 

2 „Prin această lege foarte utilă, numim cauzele care pot permite repudierea: 
căci, asa cum interzicem ca mariajul să poată fi desfăcut fără o cauză dreaptă, 
tot așa,când este necesar, îl eliberăm printr-un discurs funest, e adevărat, pe 
cel care este oprimat dintre soți. Așadar, dacă o femeie a descoperit că soțul 
ei e vinovat de adulter, omucidere, otrăvire, sau dacă a conspirat împotriva 

pentru o despărțire provocată fără cauze serioase sunt mult mai putin 
aspre decât cele prevăzute de legea lui Constantin. 


O etapă distinctă în evoluţia legislației imperiale este aceea a legi- 
lor lui Iustinian, marcate în mod evident de creştinism și dezvăluind 
o concepţie mai flexibilă a cuplului conjugal. În principiu, începând 
cu Novelele 22 si 117 (din 535, respectiv 542), se face juridic distincția 
între două tipuri de divorț: separarea pentru o cauză indreptätitä, 
inclusiv adulterul; si divorțul bona gratia - adică prin consimtämänt 
reciproc, dar pentru o cauză validă (infertilitatea femeii, sterilitatea 
bărbatului, nebunie, absenţă îndelungată a soțului etc.). 


imperiului sau a fost condamnat pentru uz de fals, sau dacă ea dovedește că 
el a profanat mormintele, a furat ceva ce aparținea bisericilor, că este hot sau 
tăinuitor de hoți, sau fur de vite, sau răpitor de sclavi, sau că, dispretuind cămi- 
nul conjugal sau pe ea, a adus în prezența ei femei necuviincioase în căminul 
conjugal (ceea ce ofensează pe drept cuvânt castitatea), sau că el a atentat la 
viața ei cu otravă, spadă sau în orice alt fel, sau că a lovit-o (ceea ce este interzis 
în ce le privește pe femeile libere); dacă ea dovedeşte, aşa cum am spus deja, 
existența uneia din aceste cauze, îi dăm libertatea de a se folosi de sprijinul 
necesar al repudierii. Și capacitatea soțului de a-și repudia soţia să fie îngră- 
dită de limite asemănătoare, să nu-i fie permis să o repudieze decât în cazurile 
expres menţionate de această lege. De aceea, să poată ajunge la repudiere 
numai dacă va dovedi că soția lui este vinovată de adulter, de otrăvire, de 
omucidere, de furt de sclavi, de profanarea mormintelor, de furt, mai ales al 
unui lucru aparținând sfintelor biserici, de complicitate cu hoţii, dacă, fără 
știrea sau în ciuda împotrivirii soțului, a asistat la banchete cu bărbați străini, 
dacă, în ciuda împotrivirii soțului, nu a dormit acasă fără o cauză întemeiată, 
dacă a asistat, tot în ciuda împotrivirii soțului, la circ, la teatru, la spectacole 
în arenă, dacă a atentat la viața soțului prin otrăvire, spadă sau în orice alt fel, 
dacă a fost complice în vreo conspirație împotriva imperiului, sau dacă este 
vinovată de sperjur, sau dacă a ridicat mâna împotriva soțului ei. Căci în aceste 
cazuri, îi acordăm soțului, aşa cum este necesar, capacitatea de a se separa de 
soția lui si de a dovedi, conform legilor, faptele pe care le aduce în sprijinul 
repudierii cerute.“ C.J. 5, 17,8. 

1 Aceasta duce la concluzia că, în ciuda legislaţiei foarte severe a lui Constantin 
împotriva desfacerii unilaterale a mariajului, divorturile erau posibile fără a 
se expune niciunui risc, din moment ce separările ca în vechime - id est prin 
consimtämänt reciproc - au continuat în timpul întregii perioade. Ele au fost 
interzise explicit de Novela 117 a lui Iustinian (542 d.Hr.). 

În legătură cu subiectul propriu-zis al adulterului, Novela 22 nu 
schimbă legislația anterioară. În ce ne priveşte, interesul legii provine 
din exemplele explicite referitoare la influenţa creștină asupra elabo- 
rării legislaţiei. 

Praefatio Novelei 22 expune justificarea legii: discursul asupra 
importanţei mariajului pentru specia umană oferă legislatorului 
ocazia unei referințe religioase, care nu este totuşi, în opinia noastră, 
specific creştină.! Capitolul IV introduce deosebirea între trei tipuri 
diferite de divorț: prin consimțământ reciproc, situaţie care nu face 
obiectul Novelei;? dintr-un motiv rezonabil (occassio rationabilis) si 
pentru o cauză rezonabilă (causa rationabilis). Constituţia continuă 
cu enumerarea motivelor rezonabile, cele care conduc legitim si fără 
sancţiune la divorț. Ceea ce ne interesează în mod deosebit este că 
primul din aceste motive citate de lege este indiscutabil de inspirație 
creştină. Este vorba de intrarea în monahism: 


Divorțul are loc dintr-un motiv rezonabil atunci când ambii soți 
îmbrățișează chemarea religioasă si vor să trăiască în castitate: căci 
s-a adoptat recent? o lege care îi permite bărbatului sau femeii care 
se consacră stării monastice să rupă căsătoria şi să se separe de soț, 
aducându-i la cunoştinţă printr-un înscris ca formă de consolare, si 
prin care statuează că soțul părăsit va păstra avantajele pe care cele 
două părți le-au stipulat în contractul nuptial, în caz de moarte a unuia 
dintre ei. Motivul acestei legi este că cel care îmbrățișează un fel de 
vietuire străin celui al soțului e considerat drept mort pentru căsătorie.“ 


Această prevedere a legii dovedeşte influenţa creştinismului prin 
evocarea instituției monastice, dar și pentru că se bazează implicit 
pe ideea superiorității incontestabile a castitätii consacrate în raport 
cu starea conjugală. Mariajul legitim nu constituie în niciun caz 
un obstacol în calea dorinței unuia dintre soți de a îmbrăţişa viața 


1 „Dacă Dumnezeu, atât cât este posibil, dă speciei noastre existenţă veșnică 
prin acest mijloc, este datoria noastră să acordăm cea mai mare atenţie căsă- 
toriei.”, Novela 22, Praefatio. 

2 „dar este inutil să vorbim despre acest tip de divorț, pentru că părțile își 
reglează interesele cum vor..." Ibidem, capitolul IV. 

3 În anul 528. 

4 Novela 22, capitolul IV. 

religioasă: această dorință este prezentată ca perfect individuală si 
autonomă, din moment ce chestiunea consimțământului celuilalt 
dintre soți nu este nici măcar amintită. 

Legea cuprinde în egală măsură indicaţii privind mariajul cle- 
rului creştin: clerului superior îi este interzis să se căsătorească, sub 
sancţiunea de a fi destituit; de asemenea, laicii recäsätoriti, căsătoriți 
cu femei divortate sau cu propriile concubine nu pot fi hirotoniti.! 

Novela 117 reia problematica dreptului conjugal şi introduce 
câteva distincţii. Diferenţele sporesc severitatea legii, posibil sub 
influenţa doctrinei creștine. De exemplu, printre motivele rezonabile 
pentru desfacerea mariajului, legea face referire la nişte împrejurări 
noi: femeia mănâncă cu străinii împotriva voinţei soțului; soția 
locuieşte în afara casei împotriva voinței soțului; soțul îşi obligă 
soția să comită adulter sau o acuză pe nedrept de adulter; soțul are o 
concubină, chiar în altă casă.? 

Marea schimbare introdusă de Novela 117 cu privire la legislația 
clasică este eliminarea divorțului prin consimțământ reciproc. Ni 
se pare îndreptățit să vedem în această noutate rezultatul influenței 
creştine: situația conjugală ideală pare să fie cea a cuplului indisolubil, 
ale cărui unitate si constanţă sunt puse în discuţie numai de vocaţia 
castităţii? sau de un accident (sterilitate, captivitate sau servitute, 
absenţă îndelungată etc.) 

Ca şi Novela 22, Novela 117 face referire la intrarea în monahism ca 
motiv legitim de rupere a mariajului. Contextul este acelaşi: trecerea 
în revistă a motivelor rezonabile - aici mai putin numeroase - pentru 
un divorț bona gratia“. 


|! Ibidem, capitolul XLII. 

2 Novela 117, capitolele VIII si IX. 

3 „Deoarece multe persoane își dezlegau până acum căsătoria prin consim- 
tämänt reciproc, îl interzicem cu desăvârșire în viitor, mai putin în cazul în 
care soții îl fac din dorinţa de castitate.“, Ibidem, capitolul X. 

+  Peaceastătemă, Novela 117 (542) este mai restrictivă decât constituția anterioară 
si situaţiile care conduc la o separare bona gratia sunt: „de exemplu, atunci când 
bărbaţii nu au putut de la începutul căsătoriei să se unească cu femeile lor și să 
facă ceea ce le este destinat prin natură; atunci când bărbații si femeile au ales, 
în timpul mariajului, viaţa monahală și vietuirea în mănăstire; când, în sfârșit, 
au fost ținuți în captivitate pentru o anumită perioadă; în aceste trei cazuri, 
decidem ca dispoziţiile referitoare la primele legi să aibă efect. În consecinţă, 

Există si alte argumente pentru influența doctrinei creştine în 
elaborarea acestei constituţii. Este vorba mai întâi de introducerea 
clerului în procedura de sanctionare a unei încălcări conjugale: femeia 
care inițiază un divorț unilateral este chemată de judecător în fața 
episcopului locului și închisă apoi în mănăstire până la sfârşitul zilelor 
ei.! În al doilea rând, Novela extinde considerabil definiția adulterului, 
poate sub inspiraţia Evangheliei.? Dovedirea acestui delict nu presu- 
pune decât confirmarea unei bănuieli” şi circumstanţe agravante: 


În general, ordonăm ca, dacă cineva își surprinde soția, fiica, 
nepoata sau logodnica vorbind cu un bărbat în lăcașuri respectabile, 
sau dacă bănuiește că discută despre păcatul lor profitând de sfintenia 
locului, are dreptul să-i aducă în fața apărătorului si a celorlalți clerici 
ai prea sfintei biserici, ca aceştia să-i ţină separat, sub responsabilita- 
tea lor, până când îi primeşte judecătorul si îi judecă după lege.“ 


Novela 134 a lui Iustinian (556 d.Hr.) confirmă, ni se pare, impresia 
că doctrina creştină privind mariajul influențează simţitor legislația 
conjugală. Din grija pentru cinste şi castitate, legea interzice ca o 
femeie acuzată de orice delict să fie încredinţată în paza bărbaţilor, 
cu atât mai mult dacă este vorba de o călugăriță.” Legea tratează la 


decretăm că numai cauzele cuprinse în prezenta lege pot determina desfacerea 
căsătoriei legitime. Și abolim toate celelalte cauze. ..“, Ibidem, capitolul XII. 

! Ibidem, capitolul XIII. 

2 Cf. Matei 5:28. 

3 Dacă soţul bănuiește că alt bărbat „vrea să se bucure de castitatea soţiei lui” 
(capitolul XV), trebuie mai întâi să-i dea trei avertismente în scris, bazându-se 
totuși pe mărturia a trei persoane demne de încredere. Dacă, după avertis- 
mente, soțul îl surprinde pe celălalt bărbat în compania soţiei sale în căminul 
conjugal, în casa femeii sau în casa celuilalt bărbat, are dreptul să-și ucidă 
soţia fără nicio teamă. Dacă soțul îi surprinde altundeva, are dreptul să-i 
acuze de adulter înaintea unui judecător. Dacă vinovatii sunt prinși într-o 
biserică, responsabilii bisericii trebuie să-l informeze pe judecător care îi 
trimite la episcop pentru ca vinovatii să fie pedepsiți pentru adulter. Orice 
conversaţie în biserică între o femeie, căsătorită sau nu, si alt bărbat decât 
soțul sau unul din tutorii ei poate fi denuntatä ca dovadă de adulter. 

4 Novela 117, capitolul XV. 

5 „Dacă delictul de care este acuzată femeia este considerat deosebit de grav, 
ea va fi trimisă într-o mănăstire sau într-un așezământ pustnicesc, unde 
femeile cuvioase o vor păzi public si liber până la judecarea cauzei ei; iar 


7 

fel şi problema adulterului. Mai întâi, Novela vorbeşte de sancţiunile 
prevăzute de Constantin - divae memoriae - care sunt confirmate. 
Bărbatul complice al femeii vinovate de adulter pierde zestrea și 
donația ante nuptias în favoarea soţiei trădate, precum și surplusul 
averii sale în favoarea ascendentilor si descendenților până la gradul 
al treilea. Femeia vinovată de adulter este trimisă în mănăstire, dar 
soțul are dreptul să o ia înapoi în primii doi ani de la despărțire. Dacă 
soțul moare sau decide să-și părăsească soţia, ea va fi tunsă călugăriță 
şi va rămâne în mănăstire până la sfârșitul zilelor. 'Toată averea ei va fi 
împărțită copiilor, rudelor şi comunităţii monastice: 

Dar femeia vinovată de adulter va îndura pedepse corporale, va fi 
trimisă într-o mănăstire: dacă soțul ei vrea să o ia înapoi în termen de 
doi ani, poate să o facă, poată să se unească iar cu ea fără teamă, iar 
căsătoria nu va fi prejudiciată de despărțirea vremelnică. Dar dacă cei 
doi ani se scurg, sau soțul moare înainte să-şi ia soția înapoi, dispunem 
ca ea să-și taie părul, să primească haina monahală și să locuiască la 
mănăstire tot restul vieţii: dacă are descendenți, ei vor primi două 
treimi din bunurile ei, care le vor fi împărțite după rânduiala legii; iar 
treimea rămasă va fi acordată mănăstirii în care a fost trimisă. 


Novela 134 confirmă interzicerea divorțului prin consimtämänt 
reciproc și-i pedepseşte pe soţii vinovaţi cu exilarea într-o mănăstire 
şi confiscarea bunurilor.? 


apoi se vor executa sentintele în conformitate cu legile. Căci interzicem ca o 
femeie să fie închisă în închisoare sau supusă pazei bărbaţilor pentru o dato- 
rie fiscală, pentru o cauză civilă, sau pentru o cauză penală; de teamă să nu 
fie vătămată castitatea ei. Nu permitem nici ca o călugăriță sau o ascetă să fie 
scoasă din mănăstire sau din așezământul pustnicesc pentru o acţiune adusă 
împotriva ei.“, Novela 134, capitolul IX. 

1 Ibidem, capitolul X. 

2 „Dar dacă soții au cutezanta să rupă căsătoria fără motivele pe care le-am 
stabilit, ordonăm ca, dacă au descendenţi proveniți din aceeași căsătorie, 
sau dintr-una precedentă, averea să le fie dată acestora conform legilor; ca 
soțul, precum și soția, să fie trimiși într-o mănăstire pentru tot restul vieții... 
Dacă însă soții care au dezlegat căsătoria vor să se reunească înainte să fie 
trimiși la mănăstire, le permitem să o facă, îi scutim de pedepsele pe care 
le-am pronunțat, nu-și vor pierde bunurile și vor trăi împreună ca și cum n-ar 
fi comis niciun delict... Vom încredința de asemenea executarea acestor 
dispoziţii prea sfinţilor episcopi ai locurilor, pentru ca persoanele înfățișate 

Comparând Novela 134 cu lex Julia, putem evidenția cu ușurință 
schimbările rezultate - cel putin partial - din influenţa crescută a 
creştinismului asupra elaborării legislative în Antichitatea târzie. Mai 
întâi, punctele comune: adulterul este un delict public; este urmat cu 
promptitudine de izolarea soțului vinovat - nu pe o insulă, cu siguranță; 
confiscarea bunurilor femeii. Diferențele, mult mai însemnate: „exi- 
lul“ nu este veşnic, ci poate fi anulat în termen de doi ani; greşeala 
nu este impardonabilă, posibilitatea reconcilierii cuplului este men- 
tionatä expres; legea utilizează o instituție specific creştină - mänästi- 
rea — ca instrument al justiției imperiale. 


2.6. Concluzii 


Pentru a emite concluzii valabile asupra evoluţiei legislaţiei care 
sancţionează adulterul, ar trebui să schitäm un tablou al schimbărilor 
intervenite în dreptul conjugal sub efectul religiei creștine! Obiecti- 
vul acestei treceri în revistă este identificarea liniilor directoare ale 
acestui proces istoric complex și verificarea constantelor acestuia în 
cazul concret care ne interesează. 

Redusă la esenţial, imaginea creştină ideală este aceea a uniunii 
pe viață, realizate în Biserică si întemeiate pe comunitatea materială 
şi spirituală a soților, acord indisolubil sub riscul adulterului si al 
excluderii ecleziale, o alianță întemeiată pe egalitatea și reciprocitatea 
perfectă a drepturilor și responsabilitätilor partenerilor.? 

Analiza evoluţiei dreptului conjugal începând din secolul IV per- 
mite deseori întrezărirea unei reprezentări similare a cuplului. Decizia 
de a întemeia o căsnicie câştigă mai multă autonomie, prin accentu- 
area importanţei consensului viitorilor parteneri si prin relativizarea 


să fie trimise la cererea lor în mănăstiri, iar partea stabilită de noi din bunurile 
soților să fie revendicată în profitul acestor mänästiri.", Ibidem, capitolul XI. 

|! Perspectiva inversă ar fi perfect posibilă: am putea face inventarul influen- 
telor dreptului roman asupra constituirii dreptului canonic creştin. J. Gau- 
damet sugerează acest lucru în cartea sa Le mariageen Occident, p. 50. 

2 Despre posibila diferenţă dintre intenţiile egalitare ale scriitorilor si episco- 
pilor creştini și realitate, a se vedea A. Rousselle, „La politique du corps. Entre 
procreation et continence ă Rome“, p. 354-359. 

dreptului tatălui de a se opune discretionar intentiei fiicei lui.! Mari- 
ajul este confirmarea si perpetuarea unui angajament initial, a cărui 
ruptură începe să fie penalizată de legislație: mai întâi Constantin?, 
apoi Teodosie I’ sancţionează denuntarea fără motiv a logodnei. Mari- 
ajul este în egală măsură un act public, a cărui instituire şi perpetuare 
priveşte virtual întreaga comunitate. 

Condiţiile cerute pentru instituirea căsniciei încep să fie definite 
pe baza unor criterii religioase: botezul creează o legătură de înrudire 
spirituală care interzice căsătoria între fină/fin si nașul ei sau nașa lui; 
Împăratul Constant interzice mariajul dintre un creştin şi o evreică 
şi dintre un evreu şi o creștină; voturile de feciorie și de văduvie con- 
stituie piedici la instituirea mariajului.€ 

Tot sub influenţa creștinismului, căsătoria începe să fie privită ca 
singurul mod drept de a întemeia un cuplu: în acest sens, se remarcă 


A se vedea J. Gaudemet, Droit privé romain, p. 197. 

? Prin constitutiile edictate în 319 si 335: C.J. 5, 3, 15 și C.Th. 5, 3, 16. 

3 În380: CTh.3,5, 11. 

+ Despre caracterul public al angajamentului soților, a se vedea: „Si donati- 
onum ante nuptias vel dotis intrumenta defuerint, pompa etiam aliaque 
nuptiarum celebritas omittatur, nullus aestimet, ob id deesse recte alias 
inito matrimonio firmitatem, vel ex eo natis liberis iura posse legitimorum 
auferri, si inter pares honestate personas, nulla lege impediente, fiat con- 
sortium, quod ipsorum consensu atque amicorum fide firmatur.” (C.Th. 3, 7, 
3); „Naturalium nomen sancimus imponi iis, quos sine honesta celebratione 
matrimonii procreatos, legitima coniuctio fuderit in lucem; servos autem ex 
ancillae utero ipso iure generatos.” (C.Th. 4, 6, 7). 

5  „Interzicem categoric căsătoria între nas și fină, chiar când aceasta a fost 
crescută de nașul ei; deoarece nimic nu cere atâta afecțiune paternă și nu 
împiedică așa de mult căsătoria ca o legătură de acest fel, care leagă prin 
mijlocirea lui Dumnezeu cele două suflete.", C.J. 5, 4, 26, 2. 

6 „Eadem utrumque raptorem severitas feriat, nec sit ulla discretio inter eum, 
qui pudorem virginum sacrosanctarum et castimoniam viduae labefactare 
scelerosa raptus acerbitate detegitur. Nec ullus sibi ex posteriore consensu 
valeat raptae blandiri.” (C.Th. 9, 25, 1) si „Si quis non dicam rapere, sed vel 
attentare matrimonii iungendi caussa sacratas virgines vel viduas, volentes 
vel invitas, ausus fuerit, capitali sententia ferietur. Filii ex tali contubernio 
nati, punitis his iuxta legem, in hereditatem non veniant; quibus etiamsi prin- 
cipali benefico praestetur vetetur et facultas...eorum proximis heredibus 
acquirendam.“(C.Th. 9, 25, 2). 

încercările de a apropia concubinajul de mariajul legitim, prin stabi- 
lirea unor restricții similare și prin definirea drepturilor succesorale 
pentru concubină si copiii ei. 

Stabilitatea mariajului constituie o preocupare constantă a legis- 
latorilor începând cu Constantin, care interzice practic desfacerea 
unilaterală fără motiv întemeiat a legăturii matrimoniale. Această 
situație - care penalizează repudierea fără motiv valabil - va fi 
menținută până în secolul VI, când Iustin va restabili divorțul prin 
consimțământ reciproc 

În ceea ce priveşte în mod specific adulterul, rescript-ul lui Con- 
stantin, privind posibilitatea de a aduce această acuzație împotriva 
unei domina tabernae, şi introducerea de către Iustinian (Novela 117) 
a bănuielii de adulter printre cauzele îndreptăţite de repudiere a femeii 
ne permit poate să surprindem o tentativă de redefinire a erorii con- 
jugale, efect posibil al creştinismului. Rolul episcopului dobândeşte 
treptat importanţă în problemele conjugale: legislatorul recunoaște în 
acest mod dreptul legitim al Bisericii de a participa la efortul comun 
de apărare a moralității publice. O anumită consecință a influenţei 
doctrinare şi instituţionale a creştinismului este utilizarea mănăstirii 
în procedura de penalizare a ruperii unui mariaj prin adulter, prin 
decizia unilaterală a femeii sau prin consimțământul reciproc al soţilor 
(Novelele 117 şi 134). În legislaţia lui Iustinian, mănăstirea nu este 
însă un simplu instrument al violenţei legitime a statului împotriva 
abuzurilor contra armoniei conjugale. Spaţiu al penitentei si al cäintei, 
mănăstirea introduce, ca o mare noutate a legislaţiei, posibilitatea - în 
întregime creştină - a iertării şi a reconcilierii.? 


În urma acestei scurte prezentări a efectelor influenţei Bisericii asu- 
pra legislației conjugale romane, credem că putem trage câteva concluzii. 


1 Prin Teodosie al II-lea: C.Th. 4, 6, 8. 

2 Prin Novela 140, edictată în 566:, ...căci dacă afecțiunea reciprocă întemeiază 
căsătoria, o voinţă contrară o poate desface, cu condiția ca soții să îşi mani- 
feste suficient această voinţă prin trimiterea petitiei de repudiere.", capitolul |. 

3? După Aline Rousselle, acest fapt constituie „o adevărată revoluție”, atât în 
dreptul conjugal, cât şi - se poate presupune - în moravuri. A se vedea 
A. Rousselle, La contamination spirituelle. Science, droit et religion dans 
l'Antiquité, Paris, Belles Lettres, 1998, p. 20. 

Caracterul public al căsătoriei a creat posibilitatea legitimă din punct 
de vedere juridic de a structura mariajul printr-o legislaţie gene- 
rală, utilizând totodată coduri „locale“, adică proprii inițial numai 
comunităților creștine. Această posibilitate de intervenţie a fost fără 
îndoială deschisă de legislaţia augustină, fără ca ea să introducă 
totuși schimbări radicale în definiția tradițională a mariajului roman. 
Într-adevăr, dreptul matrimonial al lui Augustus nu schimba cadrul si 
limitele existente ale sexualităţii legitime, ci le transforma în obiectul 
unei intervenţii publice. Bărbatul continua să beneficieze de un grad 
mai mare de libertate, cu rezerva ca raporturile lui erotice să se limiteze 
la persoane de statut social inferior. Schimbările în acest domeniu au 
început să se insinueze treptat prin adoptarea ideii creștine - susținute 
anterior de stoici - referitoare la egalitatea între bărbat si femeie în 
interiorul cuplului şi prin renunțarea progresivă la anumite criterii de 
ordin social în definiţia lui iustum matrimonium. Pentru Iustinian, de 
exemplu, tovaräsa libertă a unui bărbat ridicat la demnitatea senatori- 
ală este demnă să rămână soţia lui, în ciuda prevederilor legii Papia.’ 


Ultimul exemplu, alături de altele, demonstrează că orice discu- 
tie pe tema mariajului duce neapărat la analiza unei ordini sociale 
constituite. Reglementările care definesc cadrul sexualității şi con- 
ditiile căsătoriei, normele referitoare la cazurile limită - precum 
incestul — sau practicile ilegitime - precum desfrâul si adulterul, sunt 
bazate pe structurarea specifică a unei comunități: diferența dintre 
ceea ce este posibil din punct de vedere juridic şi ceea ce este interzis 
din punct de vedere legal se construiește adesea pe distincţia între 
diferitele niveluri ale unei societăţi. 

Această arhitectură socială, fără de care o comunitate nu poate 
exista, găseşte în corporalitate unul din punctele ei de fixare. În 
cazurile analizate de noi, corpul este punctul de întâlnire (și câmpul 
de luptă) dintre interesele private ale indivizilor şi acțiunile publice ale 


| „Ulpian se întreba dacă, atunci când un bărbat care se căsătorise cu o libertă 
era mai târziu onorat cu o înaltă demnitate și înscris pe lista senatorilor, mari- 
ajul lui era desfăcut, având în vedere că legea Papia nu admitea mariajul între 
senatori si liberte. În ce ne privește, conform deciziei lui Dumnezeu, nu tolerăm 
ca în aceeaşi căsnicie fericirea soțului să facă nefericirea soției. ..“, C.J. 5, 4, 28. 
(text tradus în franceză de J. Gaudamet, Drept privat roman, p. 335-336.) 

autorităților. Ca o consecinţă a acestei realități, corporalitatea indi- 
viduală este reprezentată continuu prin asocierea cu un corp comu- 
nitar, corpul privat este întotdeauna integrat în perspectiva corpului 
public: în tradiția legislativă augustină, regimul corpului individual 
este definit prin referire la interesele corpului politic al Cetăţii; pentru 
creştinism, trupul credinciosului are sens în raportul cu corpul mistic 
care este Biserica. Rezultă din acestea că influența creştină asupra 
legislației imperiale transpune în fapt identificarea treptată a acestor 
două corpuri comunitare, Cetatea și Biserica. 

Într-un mod negativ, adulterul semnalează si el această asociere 
necesară între corpul privat şi corpul comunitar: el se lasă definit 
ca separarea corpului comun fondat din două corpuri autonome. 
Coerenta globală a corpului comunitar este rezultatul asocierilor, prin 
mariaj, a corpurilor individuale. Textele analizate exprimă, printre 
altele, dorința autorităților de a perpetua solidaritatea comunitară la 
nivelul Imperiului, prin păstrarea coeziunii la nivelul familiei. Modi- 
ficările introduse de creştinism sunt rezultatul unei „democratizări“ 
a exigenţelor conjugale! şi, mai ales, efectul transformării statutului 
corpului: „obiect politic“ pentru păgâni, corpul a devenit pentru creş- 
tini un „obiect spiritual“. 


1 ga 


Această democratizare a fost fără îndoială imperfectă și constituie, din acest 
motiv, un subiect de dezbatere academică. Pentru Jean Gaudamet, „reci- 
procitatea obligaţiilor soților“ vizate de legislaţia Imperiului târziu constituie 
unul din efectele influenței creștine asupra dreptului conjugal al epocii. 
(Droit privé romain, p. 196). Dimpotrivă, pentru Antti Arjava, inexistenţa unei 
democratizări a exigenţelor în cuplu este un argument privind incapacitatea 
creştinismului de a reforma profund societatea romană: „Biserica predica 
un mesaj mult mai egalitar: bărbații și femeile erau supuși fără distincție 
acelorași reguli severe. Dar întrebarea este: care a fost efectul acestui mesaj 
pentru societatea romană târzie? Răspunsul este: absolut niciun efect. În 
Imperiul creștin, adulterul bărbaţilor nu a fost niciodată penalizat. Nu a fost 
nici dezaprobat cu fermitate cât timp bărbaţii își alegeau partenerele sexuale 
din clasele inferioare și nu încercau să-și transmită proprietatea copiilor nele- 
gitimi.“”, Women and Law, p. 258. 


III. HERMENEUTICI RELIGIOASE 
ALE CORPULUI 


1. Corp si revelaţie. Esenismul 


1.1. Preambul 


În 1910 s-au editat, cu titlul Fragments of a Zadokite Work, două 
texte găsite în depozitul (genizah) unei sinagogi din Cairo. Era vorba 
de două manuscrise medievale ale unui document care vorbea despre 
un grup misterios, „fiii lui Sadoc“, şi care cuprindea o exortatie si 
o colecţie de legi. Problema cea mai dificilă legată de aceste texte 
era de a le plasa în contextul istoric şi religios al apariţiei lor. Acest 
lucru a fost posibil numai după o jumătate de secol, în urma desco- 
peririi extraordinare a câtorva manuscrise ebraice vechi în grotele 
din deşertul ludeei, la Qumrân. Zece fragmente din textul despre 
„fiii lui Sadoc“ au fost descoperite în situl central al unei comunități 
religioase, despre care se cunoșteau deja mărturiile lui Pliniu, Filon şi 
Flavius Josephus - esenienii. Textul în cauză vorbea despre o comu- 
nitate formată în „zona Damasc“ şi dădea detalii despre teologia și 
legislaţia ei internă. Un fragment care vorbeşte despre constituirea 
comunităţii ni se pare deosebit de interesant: 


Printre cei care rămâneau legaţi de poruncile lui Dumnezeu - aceia 
dintre ei care au supraviețuit — îşi întemeiază Dumnezeu Alianța 
pentru Israel pe vecie, revelându-le lucrurile ascunse în care întreg 
Israelul s-a rătăcit: sabaturile Lui sfinte şi sărbătorile Lui slăvite, măr- 
turiile Lui drepte si căile Lui adevărate. Le va arăta dorinţele voinţei 
Sale, prin care cel ce le îndeplinește va trăi? 


' Documentul din Damasc III, 12-16, G. Vermes, Les Manuscrits du désert de Juda, 
Paris, Desclée et Ci“ Editeurs, 1953, p. 159. cf. în A. Dupont-Sommer, Les écrits 
esséniens découverts pres de la Mer Morte, p. 141.) 

Acest fragment prezintă într-un mod destul de detaliat procesul 
care a dus la formarea unei noi comunități religioase, precum si o 
parte, cel puţin, a cauzelor acestui fenomen. În primul rând, aflăm că 
această comunitate se definește ca o minoritate fidelă prin comparaţie 
cu o majoritate care s-a îndepărtat de poruncile lui Dumnezeu; în al 
doilea rând, legitimitatea noului grup a fost confirmată de Dumnezeu 
însuşi, prin revelarea adevărurilor ascunse grupului inițial; mai mult, 
aceste revelații vor fi chiar fundamentul sectei, pentru că ele dezvăluie 
chestiunile esenţiale ale unei comunități religioase: sărbătorile și 
practicile rituale legitime. 

Esenismul s-a constituit pe credința în tainele pe care Dumnezeu 
le-a dezvăluit celor mai devotați slujitori ai lui; esenienii formează 
prin urmare o comunitate a revelatiei, adică, în sens etimologic, o 
comunitate apocaliptică. Părintele fondator al mișcării, Învățătorul 
Dreptăţii, este prezentat în documentele eseniene ca beneficiarul des- 
coperirilor divine, drept cel „căruia Dumnezeu i-a adus la cunoștință 
toate tainele cuvintelor slujitorilor săi, profeții.“ 


În cartea sa monumentală consacrată fenomenului apocaliptic 
în iudaismul si în creştinismul primar, Christopher Rowland începe 
prin definirea specificitätii ireductibile a obiectului său de studiu. 
Lectura textelor apocaliptice - de la Apocalipsa lui Abraham până la 
Păstorul lui Hermas - oferă o primă impresie destul de tulburătoare: 
numeroase elemente comune, dar și diferențe notabile. O enumerare 
a caracteristicilor scrierilor apocaliptice ar trebui să menționeze pre- 
zenta, nu întotdeauna uniformă, a următoarelor trăsături: o revelație 
divină, o anumită orientare escatologică, o preocupare etică si practică, 
exigente de autoritate, referirea la o situație de criză si la intervenţiile 
lui Dumnezeu, un anume pesimism privind starea actuală a lucrurilor 
însoţit de speranța în mântuirea viitoare, rolul esenţial acordat per- 
sonajului (personajelor) mediator (mediatoare) etc.’ Singurul element 
împărtăşit universal şi care definește fără ambiguitate caracterul 


' Comentariu la Avacum VII, 4-5, G. Vermes, Les Manuscrits, p. 129. (Le Commen- 
taire d'Habacuc VII -, 4-5, în A. Dupont-Sommer, Les écrits esséniens découverts 
pres de la Mer Morte —, p. 275.) 

2 C. Rowland, The Open Heaven. A Study of Apocalyptic in Judaism and Early 
Christianity, London, SPCK, 1982, p. 7-72. 

apocaliptic al unui text este menţiunea uneia sau a mai multor revelații 
ale misterelor divine: 


Utilizarea cuvântului apocaliptic pentru a descrie literatura iuda- 
ismului si creştinismului primar ar trebui limitată, în consecinţă, 
la operele al căror scop este de a dezvălui misterele supranaturale, 
care rezultă fie dintr-o viziune, fie dintr-o înălţare la cer sau dintr-o 
revelaţie prin cuvânt. Această descriere acoperă și textele vizionare 
care dovedesc același aspect religios ca apocalipsele, chiar dacă con- 
textele în care se află acum nu aparțin genului literar al apocalipsei.' 


Textele cele mai cunoscute asociate mişcării eseniene nu se înca- 
drează exact în definiţia lui Rowland. Într-adevăr, Documentul din 
Damasc, Comentariul la Avacum - pe care le-am citat deja, Regula 
Comunităţii, Imnurile sau Războiul fiilor luminii împotriva fiilor 
întunericului nu pot fi considerate scrieri axate exclusiv pe revelatiile 
tainelor divine. Problematica lor este mai complexă, mergând de la 
o orientare etică si disciplinară uneori foarte pronunţată, până la 
scenarii escatologice detaliate. Pe de altă parte, multe din aceste texte 
conţin pasaje clar apocaliptice, precum cele pe care le-am citat mai 
sus. Într-un imn care încheie Regula Comunității putem citi: 


Din izvorul dreptăţii Sale (vin) judecätile de lumină ale inimii 
mele; din tainele Sale minunate, pe Cel veşnic l-au contemplat ochii 
mei: înțelepciune ascunsă oamenilor, ştiinţă si gândire luminată 
(ascunse) fiilor omului, izvor de dreptate, vistieria puterii, lăcaș al 
slavei (ascunse) adunării trupeşti. Dumnezeu le-a dat celor pe care 
i-a ales (toate) acestea ca moștenire veşnică, le-a împărtășit soarta 
sfinților și i-a unit cu fiii din ceruri pentru a forma Sfatul Comunității, 
temelia unui sanctuar, o plantă veșnică pentru timpurile care vin.? 


Intrarea novicilor în comunitate este marcată printr-o binecuvân- 
tare întemeiată pe aceeași idee de cunoaştere revelată: 


Să te binecuvânteze cu tot binele, să te ferească de orice rău, 
să-ţi lumineze inima cu înţelepciunea vieţii si să binevoiască să-ți 


' Ibidem, p.71-72. 
2 Regula Comunităţii XI, 5-9, G. Vermes, Les Manuscrits, p. 156. Sulul Regulii, XI, 


5-9, în A. Dupont-Sommer, Les écrits esséniens découverts pres de la Mer Morte, 
p. 116-117. 

dea cunoașterea vesniciei si să-ți arate chipul său binevoitor pentru 
fericirea veşnică. 


Criteriile „ştiinţei sacre“, ale gnozei revelate, sunt prezentate în 
texte nu doar pentru a caracteriza comunitatea, ci și pentru a-i defini 
pe cei care nu fac parte din ea. De exemplu, un imn care provine din 
Qumrâm îi prezintă ca ignoranti ai căilor secrete ale lui Dumnezeu: 


... nu au cunoscut taina trecutului 

şi nu au înțeles lucrurile vechi. 

Nu au cunoscut ce avea să li se întâmple 
Nu s-au salvat de taina trecutului.? 


Exemplele ar putea fi numeroase, dar considerăm că cele pe care 
le-am amintit deja sunt suficiente pentru a demonstra pertinenta 
ipotezei noastre de lucru: în cercetarea noastră, plecăm de la premisa 
că esenismul poate fi studiat ca mișcare apocaliptică, prezentând 
trăsături foarte diverse, dar care au totuşi la baza constituirii si a defi- 
nirii lui ideea unei cunoașteri secrete revelate de Dumnezeu, într-un 
moment critic al istoriei Israelului, celor care i-au rămas fideli. S-a 
născut într-o perioadă în care au apărut majoritatea textelor apocalip- 
tice cunoscute si prezintă multe alte trăsături de identificare în afara 
celei tocmai menţionate: este vorba despre orientarea escatologică, 
de preocuparea etică și disciplinară, de valorizarea profetismului, de 
importanța acordată angelologiei şi practicilor de divinatie etc. 

Esenismul va fi primul nostru obiect de studiu. Considerăm că 
astăzi beneficiem de o cunoaştere suficient de detaliată şi exactă a 
teologiei şi a practicilor esenienilor pentru a ne putea focaliza asu- 
pra unei problematici destul de speciale: semnificațiile si, mai ales, 
funcţiile sociale atribuite corporalitätii într-o mişcare religioasă 
de acest fel. Teza noastră este că există un raport de condiționare 
directă între caracterul apocaliptic al esenismului si orientarea 
ascetică pe care a dezvoltat-o. Obiectivul nostru va fi de a evidenția 


! Regula Comunității Il, 2-4, G. Vermes, Les Manuscrits, p. 137. Sulul Regulii, 
II, 2-4, în A. Dupont-Sommer, Les écrits esséniens découverts pres de la Mer 
Morte, p.90. 

2? Victoria dreptăţii asupra fărădelegii, G. Vermes, Les Manuscrits, p. 197. Cartea 
misterelor l, 3-4, în A. Dupont-Sommer, Les écrits esséniens découverts pres de 
la Mer Morte, p. 342. 

acest raport, în toate articulațiile lui; cu alte cuvinte, ne propunem 
să arătăm cum o tendinţă apocaliptică manifestată într-un segment 
al comunităţii evreieşti a condus la elaborarea unor teorii si practici 
care implică profund corpul uman. În studiul nostru, vom lua în 
considerare toate informaţiile susceptibile să ducă la înţelegerea 
ascezei eseniene: împrejurările istorice de la nașterea lui, contextul 
cultural si religios al apariţiei lui, distantarea esenismului în raport 
cu „mediul lui natural“, mecanismele de constituire comunitară, 
motivațiile practicilor de disciplină somatică etc. 


Diferenţa dintre cercetarea noastră și cea a lui Christopher Row- 
land, care ne-a servit ca punct de plecare, trebuie marcată la înce- 
putul parcursului nostru. Întreprinderea lui Rowland este, în mod 
fundamental, o analiză textuală si își propune să dezvăluie asemă- 
nările, regularitätile cele mai pertinente ale literaturii apocaliptice 
evreiești și creştine. Demersul nostru se va focaliza pe comportamen- 
tele asociate textelor apocaliptice. Această opțiune ne-a impus alegeri 
metodologice precise: interesul nostru va fi axat pe mediile concrete 
în care acest gen de texte a fost cultivat si în care acest fel de scrieri 
a generat efecte sociale măsurabile. 

Este evident că ne vom confrunta cu dificultatea obişnuită a orică- 
rei cercetări care își propune să studieze comportamente comunitare 
plecând de la discursurile care le sunt asociate: este greu de ştiut 
cu pertinentä gradul de socializare a unei practici de care suntem 
îndepărtați nu doar în timp si spaţiu, ci si prin toate particularitätile 
unui orizont cultural diferit. De aceea, vom încerca să păstrăm tot 
timpul în minte distanța care există mereu între enunturile textelor 
şi realitățile „de pe teren“. 

Plecăm evident de la intuiţia inițială. Impresia pe care ne-o oferă 
acest tip de fenomene este că dezvăluirea tainelor lui Dumnezeu 
duce, cu o regularitate izbitoare, la o restrângere a domeniilor în 
care acţiunile umane cele mai naturale - ca sexualitatea sau alimen- 
tatia - sunt considerate legitime si potrivite vieții religioase. Ca şi 
cum, după intervențiile lui Dumnezeu în lume, spațiul profan al unei 
comunități s-ar diminua si teritoriul sacralitätii ar creşte. Asceza 
apare așadar ca rezultatul acestei presiuni a sacrului, ca efect senzitiv, 
corporal, al revelatiilor divine. Cercetarea noastră va încerca să veri- 
fice temeiul acestei intuitii preliminare. 

1.2. Un fenomen de contact 


În jurul anului 150 î.Hr., marele preot al templului din Ierusalim, 
aparținând dinastiei pontificale a fiilor lui Sadoc, este destituit și 
înlocuit de Ionatan Macabeul. În ochii multor evrei evlaviosi, numi- 
rea lui Ionatan de către regele Seleucid Alexandru Balas! era ilegitimă 
şi nu putea decât să sporească sentimentul de criză: Templul fusese 
profanat de Antioh Epifan (în 167 î.Hr.), legea nu mai era respectată 
riguros, calendarul ritual nu mai era urmat, rânduiala tradițională 
era amenințată de presiunile culturale şi religioase ale elenismului. 
Revolta Macabeilor împotriva regilor Seleucizi fusese deja însoțită 
de apariţia grupului religios al Hasidim, de orientare penitentialä?, al 
cărui scop era de a se opune efectelor elenizării, naturale sau volun- 
tare, a iudaismului. Predecesorul lui Ionatan, „Învățătorul Dreptăţii“? 
se alătură unei fracțiuni! a acestor Hasidim şi întemeiază o mișcare 
mai radicală, o comunitate de orientare ascetică, apocaliptică si esca- 
tologică: esenienii. 

Mișcarea eseniană a marcat istoria iudaismului palestinian în 
timpul unei perioade relativ îndelungate. Dacă admitem că data 
nașterii sectei se află între anii 150 si 140 î.Hr., viața mișcării se 
întinde pe circa 200 de ani. Distrus de romani în 68 d.Hr., esenismul 


1 Cf.I Cartea Macabeilor, X, 15-21. Ionatan, fratele lui luda Macabeul, se dis- 
tinge la început prin meritele sale: refuzul de a-l recunoaște pe Alcimus ca 
mare preot, victoria împotriva sirienilor la Bethbassi, inversunarea împotriva 
evreilor renegati, fac din el apărătorul Torei. Dar devine mare preot și refuză 
să-i cedeze locul unui membru al dinastiei pontificale legitime, unui fiu al lui 
Sadoc. Acceptarea numirii din partea puterii civile era o tradiție grecească și 
indica, în ochii „fiilor lui Sadoc“, trădarea Legii și părăsirea lui Dumnezeu. 

2 M. Hengel, Judaism and Hellenism. Studies in their Encounter in Palestine 
during the Early Hellenistic Period, traducere în engleză de J. Bowden, 
London, SCM Press, 1974, p. 250. 

3 Despre nașterea mișcării: „Și-au cercetat greșeala și au recunoscut că erau 
vinovați și că erau asemenea orbilor și a celor care mergeau pe bâjbâite 
de douăzeci de ani. Dumnezeu le-a văzut lucrările, si că ei Îl căutau din 
toată inima, şi le-a ridicat lor Învățătorul Dreptății pentru a-i conduce pe 
cale conform inimii Lui.", Documentul din Damasc |, 8-11, G. Vermes, Les 
Manuscrits, p. 159. 

E. P. Sanders, Judaism. Practice and Belief, 63 BCE - 66 CE, London, SCM Press, 
și Philadephia, Trinity Press International, 1992, p. 341-342. 

a lăsat urme profunde, nu numai în istoria iudaismului, ci și în cea 
a creștinismului primar. Cum putem caracteriza această mișcare 
care număra, după spusele lui Filon din Alexandria si ale lui Flavius 
Josephus, mai mult de 4000 membri? Este un grup de indivizi - bărbaţi 
şi femei - foarte piosi, care trăiesc în comunități autonome, se defi- 
nesc prin devotamentul strict față de legea lui Dumnezeu revelată lui 
Moise și tuturor profeților și printr-o disciplină comunitară extrem 
de riguroasă; o comunitate care prezintă două forme de viaţă, din care 
cea mai aspră - pe care am putea-o numi „monastică“ — era urmată 
de celibatari; cealaltă formulă - „urbană“ - era deschisă cuplurilor. 
Toţi convertiţii, care trăiau în deşertul lui Iuda sau în târgusoarele 
din Palestina, erau uniți prin acelaşi scop: să (se) pregătească (pentru) 
lupta finală dintre forțele întunericului și puterile luminii, descrisă în 
accente foarte dramatice de documentele comunității: 


Vor lua armele, în timp ce preoții vor suna din cele șase goarne ale 
măcelului cu sunet ascuțit si vor îndemna în timpul bătăliei. Levitii si 
toți (ceilalți), în același timp cu goarnele, vor scoate un urlet, un mare 
strigăt de război, pentru a înfricoşa inima dușmanului. În același 
timp cu strigătul, vor arunca sulitele de război, pentru a-i dobori 
pe cei uciși. Preoţii vor inteti sunetul goarnelor si vor face să răsune 
un sunet ascuţit, încurajând în timpul luptei până ce vor fi aruncate 
(sulitele) spre șirul vräjmasilor de șapte ori.? 


Una dintre întrebările importante la care trebuie să răspundă 
analiza noastră priveşte procesul de formare a unei secte în cadrul 
iudaismului. Care este impulsul inițial al unui asemenea proces, 
care sunt etapele parcurse, care sunt elaborările - teoretice, practice, 
instituționale - care însoțesc o astfel de formare? Încercând să descrie 
acest proces în contextul religios iudaic, Shaye ]. D. Cohen ia ca punct 
de plecare definiția minimală a unei secte: 


1 Flavius Josephus, Războiul ludeilor, II, 160-161, traducere din greacă în fran- 
ceză de Pierre Savinel, Paris, Minuit, 1977. 

2? Războiul fiilor luminii împotriva fiilor întunericului VIII, 8-13, G. Vermès, Les 
Manuscrits, p. 194. Regulamentul războiului VIII, 7-13, în A. Dupont-Sommer, 
Les écrits esséniens découverts pres de la Mer Morte, p. 197-198. 

O sectă este un grup mic si structurat care se separă de o comu- 
nitate religioasă mai mare și pretinde că doar el înțelege voinţa lui 
Dumnezeu si, prin urmare, întrupează idealurile comunității. 


Principalele repere pentru recunoașterea unei secte sunt, prin 
urmare: |. micile ei dimensiuni’; 2. organizarea internă, disciplina ei; 
3. ruptura în raport cu grupul majoritar; 4. pretenţia de ortodoxie şi 
ortopraxie; 5. revendicarea cunoaşterii, adeseori revelate, a voinţei lui 
Dumnezeu. De fapt, o sectă este într-un fel refondarea religiei majori- 
tare de către un grup minoritar, în urma unei mişcări radicale de rup- 
tură. Secta reia în general toate elementele teologice si rituale ale religiei 
majoritare şi pretinde reintemeierea semnificatiilor originare, uitate 
sau abandonate de membrii cultului comun.” În iudaism, ruptura sec- 
tară se face în raport cu trei elemente constitutive ale religiei comune“: 
Legea - mai ales în aspectele referitoare la căsătorii, la prescrierile pri- 
vind Sabatul si sărbătorile si, în al treilea rând, la codul purității rituale; 
Templul - legitimitatea lui, importanţa în viața religioasă, puritatea 
lui; Scripturile - problema distinctiei între documentele autentice si 
învestite cu autoritate şi documentele profane. În iudaism, procesul de 
formare a unei secte va avea deci un parcurs în linii mari similar si, 
prin urmare, înțelegerea unei secte se va face ținând seama de distanța 
luată față de cultul comun la nivelurile pe care le-am enunțat. 


1 $.J. D. Cohen, From the Maccabees to the Mishnah, Philadelphia, Westmin- 
ster Press, 1987, p. 125. 

2  Sectele care, de-a lungul timpului, își măresc numărul adepților devin, 
conform lui Cohen, „religii“ sau „biserici“; exemplele pe care le dă autorul 
sunt creștinismul și iudaismul, provenite amândouă din sectele evreiești. 
Ibidem, p. 126. 

3  „Sectanţii din Qumrân credeau totuși că preoții lor erau preoţii adevărați, 
calendarul lor, calendarul adevărat, iar comunitatea lor, templul adevărat, 
până în ziua când vor putea ocupa lerusalimul, moment în care nu doar că 
vor reorganiza anul și sacerdotiul, ci vor și reconstrui templul și vor impune 
legi noi referitoare la puritatea rituală și la sabat. Până atunci însă, la leru- 
salim preoți falși celebrau în mijlocul unui oraș necurat, oferind sacrificii 
după un calendar incorect. Esenienii nu voiau să aibă nimic în comun cu 
aceasta.“, E. P. Sanders, Judaism, p. 362-363. 

Folosim expresia propusă de Sanders; el definește esenismul în comparaţie 
cu „iudaismul comun”. 

Esenismul poate fi definit ca „un fenomen de contact“: ca şi hasi- 
dismul, pe care-l continuă sub anumite aspecte’, mișcarea esenienilor 
ia contur în zona de contact dintre iudaism sielenism. El se bazează pe 
dorinţa de fidelitate față de tradiție si pe opoziţia la influenţele străine 
apărute în perioada de criză profundă a iudaismului care a urmat 
venirii la putere a lui Antioh Epifanul si încercărilor lui de a eleniza 
religia Israelului.? Ceea ce îl definește cel mai profund este mişcarea 
inițială, niciodată dezmintitä, de ruptură în raport cu iudaismul 
comun, cu ierarhia, cu practicile rituale și calendarul lui de cult. Reli- 
gia majorităţii devine oarecum expresia unei identități străine al cărei 
contact trebuie evitat, sub sancţiunea de trădare și impuritate rituală. 
„Rămăşiţa Israelului“ trebuie prin urmare să părăsească această regi- 
une neclară, unde contactul cu elenismul duce la slăbirea disciplinei 
originare şi la pierderea purității initiale a fiilor Legământului: 


lată regula pentru toți membrii Comunităţii care se angajează să 
părăsească de bună voie orice rău și să ţină întru totul ceea ce El a 
poruncit cu bunăvoință: să se separe de adunarea oamenilor nedreptätii 
şi să se unească în învăţătură si bunuri; să ia hotărârile în acord cu fiii lui 
Sadoc, preoții, păzitorii Legământului și marea (adunare a) oamenilor 
Comunităţii, fideli Legământului.? 


În analiza noastră, ne vom concentra pe toate formele specifice rup- 
turii care reprezintă fenomenul constitutiv al esenismului. Pornim de la 
premisa că această ruptură este punctul de plecare si, mai târziu, fun- 
damentul unei noi creații culturale, sociale și instituţionale. Distantarea 
față de grupul majoritar, aşa cum am spus deja, este o încercare de a-l 


"De exemplu, esenismul reprezintă o evoluţie a literaturii apocaliptice a hasi- 
dim-ilor: a se vedea M. Hengel, Judaism and Hellenism, p. 218. 

2 Raporturile dintre esenism și elenism nu sunt lipsite de ambiguitate. Mișcarea 
sectară își manifestă opoziția față de elenism la cele mai vizibile niveluri - de 
exemplu, prin folosirea unei ebraice „emfatic biblice” (Martin Hengel) și prin 
absenţa oricărei influențe grecești în arhitectura clădirilor găsite în situl de la 
Khirbet Qumrân. Pe de altă parte, textele teologice transmise de comunitate 
demonstrează efectele mediului cultural elenistic și o anumită îndepărtare 
de tradiția iudaică. A se vedea M. Hengel, Judaism and Hellenism, p. 228-247. 

3 Regula Comunităţii V, 1-3, G. Vermès, Les Manuscrits, p. 143. Sulul regulii V, 
1-3, în A. Dupont-Sommer, Les écrits esséniens découverts pres de la Mer 
Morte, p. 98. 

refonda în datele lui originare, în acord cu vocaţia lui adevărată si cu 
planurile pe care Dumnezeu i le-a prescris. Esenienii creează o soci- 
etate nouă după m.~ uclul comunității initiale: majoritatea nucleelor 
constitutive ale celor două grupuri sunt identice - Legea, Templul, 
Scripturile revelate -, dar diferenţele nu sunt mai putin importante. 
Intenţia noastră este să demonstrăm că, în această creaţie culturală 
şi socială, corporalitatea joacă un rol foarte important: corpul este, 
într-o oarecare măsură, punctul de focalizare a proceselor - teoretice 
si practice totodată - de formare a noii comunități. El marchează, mai 
ales în practicile rituale, limitele în interiorul cărora noul grup își poate 
forma și conserva identitatea, fără să se teamă de influenţele „impure“ 
din exterior. Pe de altă parte, corporalitatea se va revela ca suport al 
codurilor practice care formează structura internă a comunității. În 
același timp limită exterioară si fundament de ordin interior, corpul 
poate arăta complexitatea tradiţiilor religioase şi sociale. 


1.3. O teologie a separării 


Într-una din însemnările cele mai sumare pe care le face despre 
subiectul esenienilor în Antiquitates Judaicae (13. 171-173), Flavius 
Josephus compară teologia lor cu aceea a celorlalte două haireseis - sau 
şcoli filozofice - evreieşti, fariseii si saducheii.! Într-adevăr, credința 
în predestinare este un semn distinctiv important al teologiei eseni- 
ene, precum si un punct de acces la înțelegerea specificitätii ei: 


De la Dumnezeul cunoştinţelor vine tot ce este şi tot ce va fi şi, 
înainte chiar ca toate să fie, El le-a fixat deja întreg destinul. Existând 
după legile lor întocmai planului Său precis, fără să schimbe nimic la 
acesta, toate îşi vor îndeplini lucrarea. Între mâinile sale se află legile 
tuturor făpturilor si El se va ocupa de ele în toate facerile lor.? 


Teologia eseniană are ca punct de plecare ideea controlului total 
exersat de Dumnezeu asupra lumii si a istoriei, idee specifică de altfel 
unui monoteism strict. Această perspectivă duce în mod natural la 


' Cf. Flavius Josephus, Războiul ludeilor, Il, 162-166. 

2 Regula Comunității III, 15-17, G. Vermes, Les Manuscrits, p. 139. Sulul regulii III, 
15-17, în A. Dupont-Sommer, Les écrits esséniens découverts près de la Mer 
Morte, p. 93-94. 

dezvoltarea unei doctrine a predestinării, dar numai această doctrină 
nu pare să ofere o explicaţie suficientă pentru niște chestiuni nu mai 
putin importante precum libertatea si existența răului. Al doilea 
element caracteristic pentru teologia esenienilor este doctrina „celor 
două duhuri“, care determină apariţia unei teodicee, a unei soteri- 
ologii şi a unei antropologii specifice. Toate aceste teorii au o mare 
influență asupra constituirii comunității şi permit o înțelegere mai 
bună a practicilor si instituţiilor care îi sunt proprii. 


Dumnezeu a creat omul pentru a stăpâni lumea, dar l-a pus în fața 
unei opțiuni: i-a pus înainte duhul adevărului si duhul nedreptätii.! 
Această scenă cosmogonică nu trebuie înţeleasă ca un moment unic, 
îndepărtat într-un illud tempus mitic. Este vorba mai degrabă de un 
moment care marchează, în același timp, istoria generală a oameni- 
lor, precum și istoria personală a fiecărui individ. Opţiunea pentru 
adevăr sau nedreptate nu s-a realizat definitiv înaintea istoriei, ea 
este accesibilă libertăţii individuale şi nu contravine liberului arbitru. 
Există o continuitate fără ruptură între cosmogonie - existența prin 
voinţa lui Dumnezeu a celor două duhuri, teoria istoriei - înțeleasă 
ca un conflict între discipolii adevărului şi urmașii minciunii, antro- 
pologie - inima fiecărui individ este locul alegerii între bine si rău, 
etică - opțiunea pentru fiecare duh determină comportamente dis- 
tincte şi uşor de recunoscut, soteriologie si escatologie — la sfârşitul 
timpurilor, Dumnezeu va distruge Îngerul întunericului şi urmașii 
lui şi va restabili domnia dreptății şi a adevărului. Același dualism?, 
de origine cosmologică, marchează deopotrivă perspectiva asupra 
istoriei, a teoriilor antropologice si etice, precum si asupra soteriolo- 
giei şi escatologiei eseniene. lată, într-un citat destul de lung, această 
dezvoltare complexă şi unitară, care merge de la o teorie cosmogonică 
până la o doctrină soteriologică: 


1 Regula Comunității Il, 18, G. Vermes, Les Manuscrits, p.139. Sululreguliilil, 18, în 
A. Dupont-Sommer, Les écrits esséniens découverts pres de la Mer Morte, p.94. 

> Acest tip de dualism este radical diferit de dualismul filozofic elenistic, 
bazat pe o ruptură ontologică între suflet și corp, care duce la deprecierea 
ultimului în favoarea primului. S-ar putea spune că dualismul iudaic - care 
se regăsește, de exemplu, în teoria rabinică a celor „două înclinații” - este 
etic, și nu ontologic. 

Din izvorul adevärului (ies) neamurile adevärului si din izvorul 
întunericului neamurile nedreptätii. În mâinile Prințului luminii se 
află conducerea fiilor dreptăţii: ei vor merge pe căile de lumină. În 
mâinile Îngerului întunericului se află conducerea fiilor nedreptätii: 
ei vor merge pe căile întunericului. Rătăcirile tuturor fiilor dreptății 
sunt din cauza Îngerului întunericului; toate păcatele, nedreptätile, 
greșelile si lucrările lor vinovate se fac prin puterea lui după tainele 
lui Dumnezeu până la sfârșit... Dar Dumnezeul lui Israel cu Îngerul 
adevărului vine în ajutorul tuturor fiilor luminii... Iată căile lor în 
lume: luminarea inimii omului, întinderea înaintea lui a tuturor 
căilor dreptăţii adevărate, ..., spirit supus, răbdare, o mare îndurare, 
bunătate veşnică, știință, pricepere, înțelepciune puternică, ..., 
puritate strălucitoare care nu rabdă idolii necuraţi... iată sfaturile 
(date) de duh fiilor adevărului lumii... (Căile) duhului nedreptätii: 
lăcomie, ..., impietate si minciună, mândrie si fală, inselätorie si 
viclenie, cruzime şi mare perversitate, furie şi mare nebunie, 
lucrări necurate în slujirea întinării... Aceste duhuri conduc în isto- 
rie toți oamenii; în tabăra unuia sau celuilalt duh, în timpul vieții lor, 
vor fi împărțite toate armatele si pe căile unuia sau celuilalt duh vor 
merge... Dar Dumnezeu, în tainele priceperii Lui si în înțelepciunea 
Lui strălucitoare, a mărginit existența nedreptätii si în clipa venirii El 
o va nimici pentru totdeauna. Atunci va învinge adevărul în lume... 
atunci Dumnezeu va curăța prin adevărul Lui toate lucrările omului, 
smulgând duhul nedreptätii din haina lui trupească şi curätändu-l 
prin duhul sfânt de orice faptă nelegiuită... Până atunci, duhurile 
adevărului si al nedreptätii se vor lupta pentru inima oamenilor. 
Aceştia vor merge întru înțelepciune sau întru nebunie: dacă omul 
va avea ca moștenire adevărul si dreptatea, va uri nedreptatea; dar 
dacă moşteneşte un loc de partea nedreptätii, va deveni prin aceasta 
necredincios si nu va răbda adevărul...’ 


Pentru esenieni, istoria universului, de la cosmogonie până la 
epoca escatologică, este marcată de lupta continuă dintre forțele 
binelui si puterile răului. Această luptă neîncetată explică tribulatiile 
poporului lui Dumnezeu, înverșunarea distructivă a dușmanilor lui, 
perioadele de „absență“ a lui Dumnezeu din istorie, misterul libertăţii 


1 Regula Comunităţii III, 19- IV, 25, G. Vermes, Les Manuscrits, p. 139-142. Sulul 
regulii III, 19 - IV, 25, în A. Dupont-Sommer, Les écrits esséniens découverts 
pres de la Mer Morte, p. 94-96. 

umane. Doctrina esenienilor nu este focalizată pe teologie, ci mai 
degrabă pe antropologie: ceea ce propune comunitatea ascetică nu 
este o nouă învățătură despre Dumnezeu, ci fundamentul teoretic 
pentru o înțelegere a omului - ca punct de concentrare a luptei dintre 
duhuri. Teoria conduce nedezmintit la elaborarea unei praxis speci- 
fice, al cărei caracter ascetic provine din transformarea unui model 
traditional prin apelul la semnificaţii si la forme străine iudaismului.’ 
Prin urmare, formarea si persistenta esenismului este mai degrabă 
efectul articulării coerente si durabile a anumitor practici specifice, 
şi nu rezultatul imediat al unei creaţii teologice distincte.? În paginile 
următoare, ne vom opri asupra practicilor caracteristice ale esenieni- 
lor şi vom încerca să le înțelegem rolul în formarea comunității. 


1.4. Ruptura 


Intrarea în Comunitate se realizează printr-un ritual întemeiat 
pe ideea de separare. Ceremonia, construită probabil după modelul 
oferit de Deuteronom 27°, are cinci momente: o laudă adresată lui 
Dumnezeu; recitarea binefacerilor asupra poporului Său; amintirea 
de către preoți a tuturor greselilor si nedreptätilor lui Israel si mărtu- 
risirea publică a păcatelor făcute de candidaţi; binecuvântarea celui 
drept; blestemarea celui nedrept; anatemizarea neofitilor mincinosi. 
După prezentarea istoriei trădărilor lui Israel, mărturisirea păca- 
telor este învestită cu o dublă funcţie: neofitii trebuie să-şi asume 
solidar greșelile poporului lui Dumnezeu, dar în același timp sunt 
invitaţi să se lepede de greşeli prin aderare la comunitatea înnoită 


' Dintre influenţele din mediul elenistic pe care Martin Hengel le trece în 
revistă trebuie citat caracterul intelectual al credinței, „dualismul“ cosmo- 
logic, istoric și antropologic, angelologia și practicile de divinatie etc. A se 
vedea M. Hengel, Judaism and Hellenism, p. 228-240. 

2 Fenomenul sectar din iudaism nu se explică prin apariția unor teologii concu- 
rente, ci prin interpretări diferite ale Legii, adică, în cele din urmă, prin apariția 
unor practici religioase diferite: „Punctul de ruptură al sectelor evreiești nu 
era teologia, ci legea. Evident, sectele profesau deseori doctrine specifice, 
dar acestea nu aveau rolul constitutiv pe care-l aveau interpretările Legii.“, 
S. J. D. Cohen, From the Maccabees, p. 128. 

3 M. Knibb, The Qumrân Community, Cambridge, Cambridge University 
Press, p. 84. 

a Legământului.! Binecuvântările si blestemele marchează de ase- 
menea distanța pe care candidaţii trebuie să o parcurgă până la 
acceptarea lor totală în Comunitate: 


Preoţii îi binecuvântează pe toți oamenii adunării lui Dumnezeu, 
cei care merg desävârsiti pe toate căile Lui si spun: „Să te binecu- 
vânteze cu tot binele, să te ferească de rău, să-ţi lumineze inima cu 
înțelepciunea vieţii si să se îndure să-ți dea cunoașterea vesniciei si 
să-ți arate chipul Său binevoitor pentru fericirea veşnică!“. Levitii 
îi blestemă pe toți oamenii adunării lui Belial si luând cuvântul vor 
spune: „Blestemat să fii în toate lucrările tale vinovate si nelegiuite! 
Dumnezeu să facă din tine un chip de spaimă prin mijlocirea răzbu- 
nătorilor răzbunării! Să facă să te caute pentru pierderea ta toţi cei 
ce răsplătesc cu răsplată! Blestemat să fii fără scăpare: lucrările tale 
sunt ca întunericul! Pedepsit să fii în întunericul focului veşnic! Să nu 
dea ascultare chemărilor tale, nici să te ierte lăsând nedreptätile tale! 
Să-ţi arate chipul mânios ca să se răzbune pe tine si nimeni dintre cei 
care se lipesc de Părinţi să nu-ţi dorească pacea!“ - Toţi cei ce intră în 
Legământ vor spune după binecuvântări si blesteme: Amin, Amin? 


Acceptarea în comunitate nu este imediată, ca semn că sinceritatea 


separării şi tăria deciziei trebuie puse la încercare. Sursele coincid în 
linii mari în privinţa duratei etapelor de noviciat. Flavius Josephus 
vorbește de o primă perioadă de probă de un an si de acceptarea defi- 
nitivă după doi ani.’ Aceleași etape apar în Regula Comunității. Primul 
an începe cu o ceremonie de acceptare care cuprinde mai multe etape: 


1 


Recitarea intervențiilor lui Dumnezeu în favoarea poporului său și pomenirea 


păcatelor acestuia apare în Neh. 9: 5-37 cu aceeași funcţie, de a marca o cere- 
monie a Alianţei. A se vedea Ibidem, p. 85. 

Regula Comunităţii II, 2-10, G. Vermes, Les Manuscrits, p. 137. Pentru formula 
binecuvântării, a se vedea: Num 6: 24-6 și Ps 121: 7; pentru blestem, a se 
vedea: Deut 27: 14-26 si 28: 15-19. Sulul regulii II, 2-10, în A. Dupont-Sommer, 
Les écrits esséniens découverts pres de la Mer Morte, p. 90-91. 

„Când cineva doreşte să adere la secta lor, nu poate intra imediat. Timp de 
un an, deși îl tin în afara comunităţii, îi prescriu același stil de viață ca al lor, 
după ce i-au dat un toporaș, o cârpă de încins în jurul coapselor... și o haină 
albă... odată ce și-a demonstrat forța sufletului, caracterul lui este pus la 
încercare încă doi ani și, în acest timp, dacă s-a arătat într-adevăr demn de 
acest lucru, este primit în sfârșit în comunitate.” Flavius Josephus, Războiul 
ludeilor, ||, 137-139. (G. Vermes & M. Goodmann (ed.), The Essenes according 

candidatul este examinat de către „intendent“ care îi explică totodată 
legile comunităţii; apoi, pentru ca admiterea în noviciat să fie aprobată, 
candidatul este prezentat în fața întregii comunități.! Intrarea în peri- 
oada de probă este marcată de un jurământ pronunțat înaintea mem- 
brilor sectei.” La sfârșitul noviciatului, cei care vor fi socotiți demni să 
devină membri vor intra în „adunarea veșnică“ (II, 25; III, 12). 

Importanţa acestei acceptări este considerabilă: noul credincios 
intra în Legământul adevărat şi veşnic cu Dumnezeu, se reintegra 
în continuitatea providentialä a faptelor divine şi pregătea victoria 
forțelor binelui. În timp ce comunitatea pe care o părăsise era istorică, 
noua comunitate era escatologică, fiind formată prin ruperea de isto- 
rie, prin refuzul de a participa la tribulatiile vinovate ale comunităţii 
istorice. Separarea dintre esenieni şi populația majoritară se sprijinea 
pe ruptura dintre veșnicie și temporalitate: adunarea veșnică se înte- 
meia pe suspendarea istoriei si pe perspectiva limitei ei. Viaţa curată a 
comunității pregătea si anticipa sfârşitul greselilor si al trădărilor prin 
intervenţia escatologică a lui Dumnezeu: 


Dar Dumnezeu, în tainele priceperii Lui şi în înțelepciunea Lui 
strălucitoare, a pus un capăt existenței nedreptätii si, în clipa venirii, 
El ova nimici pentru totdeauna.’ 


Apropierea sfârşitului timpurilor impune un comportament adec- 
vat: ura față de „oamenii pierzaniei“, secretul privind subiectul 
revelatiilor si al legilor adunării sfinte, abandonarea dorinței de 
proprietate caracteristică celor care merg spre pierzanie.* Caracterul 
escatologic al mișcării are drept consecinţă, în plan practic, deplina ei 


to the classical sources, Sheffield, Oxford Centre for Postgraduate Hebrew 
Studies, Sheffield Academic Press, 1989, p. 43.) 

1 A se vedea Regula Comunităţii VI, 13 -16, G. Vermès, Les Manuscrits, p. 146. 
Sulul regulii VI, 13-16, în A. Dupont-Sommer, Les écrits esséniens découverts près 
de la Mer Morte, p. 101-102. 

2 ,...sà intre în Legământul lui Dumnezeu în prezenţa tuturor şi să se oblige 
printr-un jurământ de angajament să se convertească la Legea lui Moise - după 
tot ce a prescris el — din toată inima si din tot sufletul - urmând tot ce li s-a 
rev dat fiilor lui Sadoc, preoților, apărătorilor Legământului...”, Ibidem, V, 7-9. 

3 Ibidem, IV, 18-20. 

4 „Să aibă ură veşnică față de oamenii pierzaniei, păstrând secretul, lăsându-le 
bunurile si câștigurile ca un sclav stăpânului său si ca cel supus celui care 

autonomie: limita care separă vesnicia si istoria marchează totodată 
ruptura dintre comunitatea mântuirii și „adunarea lui Belial“. Din 
punct de vedere economic, comunitatea eseniană se bucura de o 
independență aproape totală.! La intrarea definitivă în comunitate, 
noul membru trebuia să-şi declare toată averea și să o lase în seama 
vistiernicului. Chestiunea declarării bunurilor pare destul de impor- 
tantă, din moment ce deschide, în cadrul Regulii, capitolul despre 
infracțiuni şi pedepse.? Într-adevăr, abandonarea tuturor bunurilor 
este un mod de a marca ruptura în raport cu obiceiurile „lumii“ si de 
a asigura, în acelaşi timp, solidaritatea grupului. Gravitatea sanctiunii 
în comunitatea celibatarilor - probabil întoarcerea la perioada de 
probă -, în comparaţie cu putina importanţă acordată aceleiași ofense 
în comunităţile eseniene urbane’, pare să sublinieze funcția coezivä 
atribuită renunțării totale la bunurile personale. 


Comunitatea eseniană se constituie fixând limite şi propunând 
ritualuri, atitudini şi comportamente economice în interiorul acestor 
limite. Mișcarea de distantare în raport cu membrii cultului comun 
se manifestă la mai multe niveluri: intrarea în comunitate este ritu- 
alizată ca o trecere de la nedreptate la dreptate, de la minciună la 
adevăr, de la moarte la mântuire; acceptarea completă se face treptat, 
ca şi cum ar indica dificultatea separării de „lume“; comunitatea 
monastică şi parţial comunităţile urbane funcţionează într-un regim 


supune. Fiecare să fie plin de zelul învățăturii si timpul lui să devină ziua 
judecății., Ibidem, XI, 21-23 

' Comunitatea celibatarilor se poate să fi fost complet autonomă din punct 
de vedere economic, ceea ce este putin probabil în cazul grupurilor for- 
mate din familii. 

2 „Dacă se află printre ei cineva care a săvârșit o fraudă în privința bunuri- 
lor - în mod conștient - să fie îndepărtat de curätia celor Mari timp de un 
an şi să i se ia un sfert din mâncare”, Regula Comunităţii VI, 24-25, G. Vermes, 
Les Manuscrits, p. 147. Sulul regulii VI, 24-25, în A. Dupont-Sommer, Les écrits 
esséniens découverts pres de la Mer Morte, p. 125. 

3 m..cel care va înșela cu bună știință la bani... va fi pedepsit şase zile...“, 
Documentul din Damasc XIV, 20, G. Vermes, Les Manuscrits, p. 182. Scrierea din 
Damasc, XIV, 20, în A. Dupont-Sommer, Les écrits esséniens découverts près de 
la Mer Morte, p. 175. 

economic autonom; si, în sfârşit, esenienii își concep grupul ca pe 
o comunitate escatologică, care nu trăieşte în prezent, ca populația 
majoritară, ci în aşteptarea sosirii iminente a sfârşitului timpului. 

În ciuda acestui fapt, practicile mai sus descrise nu sunt spon- 
tane, ci se bazează pe o teologie, o teorie a istoriei şi o antropologie 
specifice. Credem că am demonstrat că formarea si menținerea 
comunităţii eseniene se realizează prin transformarea „dualismului“ 
teoretic prezentat mai înainte într-o etică a rupturii şi a separării. 
Ruptura de fapt între „adunarea lui Dumnezeu“ si „adunarea lui 
Belial“ are explicaţii şi justificări cosmologice şi teologice care n-ar 
putea fi neglijate. Autonomia strictă a esenienilor, codul lor sever 
de puritate rituală, disciplina și sistemul lor de precădere nu erau 
înţelese de membrii grupului ca fenomene locale, determinate de o 
dispută religioasă marginală: toate aspectele vieţii lor comune erau 
riguros asociate cu planurile eterne pe care Dumnezeu însuşi le-a 
conceput pentru umanitate înainte de nașterea istoriei. Funcţia teo- 
logiei eseniene era tocmai aceea de a integra practicile comunitare 
într-o perspectivă cosmologică si istorică unitară. 


În paginile precedente am încercat să prezentăm constituirea 
comunității eseniene ca un fenomen de ruptură si de distantare bazat 
pe elaborări teoretice și practice caracteristice. Cu toate acestea, ar fi 
greşit să vedem în esenism o creaţie radical nouă, contrazicând sub 
toate aspectele punctul de plecare şi originile sale. Realitatea unui 
proces istoric și cultural este întotdeauna mai complexă și pretinde 
în mod invariabil o abordare mai nuanţată. În paginile următoare, 
ne vom strădui să analizăm constituirea esenismului luând ca punct 
de reper tradiţia iudaică. Obiectivul nostru nu este doar de a dezvălui 
cealaltă latură a unui proces istoric, ci de a înainta spre o înţelegere 
adecvată a unui fenomen religios şi cultural complex. Motivul cel 
mai important al acestei abordări este faptul că nu am putea înțelege 
semnificaţiile corporalitätii și funcţiile cu care este învestită decât 
printr-o înglobare a analizei în contextul iudaismului tradițional. Abia 
în urma acestei reinsertii, ar putea fi măsurată fidelitatea esenismului 
față de tradiţie, distanța pe care a luat-o față de formulele consacrate si 
noutatea introdusă de această mişcare religioasă. 

1.5. Traditie si puritate 


Când realizează portretele comparate ale „fiului nedreptätii“ si „fiu- 
lui dreptăţii“, Regula Comunităţii acordă o atenţie specială noțiunii de 
puritate. „Fiul întunericului“ - sau chiar convertitul mincinos - nu va 
fi curätit nici de apele lustrale, nici sfinţit „în iazuri si râuri“ si de „nici 
o apă care spală“; dimpotrivă, „fiul adevărului“ contemplă lumina, este 
„curăţit de toate nedreptätile lui“, păcatele lui sunt ispäsite și trupul lui 
purificat prin stropirea cu apa lustrală.! 

Puritatea rituală este un concept religios important în iudaismul 
tradițional şi, într-o anumită măsură, esenismul nu inventează nimic 
în ce priveşte atașamentul lui la regulile purității: specificitatea sa se 
defineşte mai degrabă ca generalizare a anumitor practici particulare 
în cultul comun. În iudaismul comun, disciplina purității rituale este 
întemeiată pe înţelegerea si punerea în practică a anumitor versete din 
Levitic şi din Cartea Numerelor. Noţiunea de puritate trebuie înțeleasă 
strict în cadrul ritual: ea se defineşte ca o exigentä care trebuie îndepli- 
nită înainte de a intra în templu, de a oferi jertfele adecvate, de a mânui 
si de a mânca „lucrurile sfinte“? În iudaismul comun, codul purității 
marca limitele între sacru si profan si nu distincția dintre moral si 
imoral. În mod fundamental, puritatea nu este o noţiune etică, ci un 
concept ritual: sursele impuritätii - alimentele impure, cadavrele, sân- 
gele, semen-ul etc. - sunt importante îndeosebi în definirea gesturilor 
religioase. În opinia lui E. P. Sanders, în contextul existenţei zilnice, 
aceste reguli nu funcționează ca nişte interdicții absolute sau ca obsta- 
cole insurmontabile.* În consecință, pentru majoritatea evreilor din 


' Regula Comunităţii III, 5-9, G. Vermes, Les Manuscrits, p. 138-139. Sulul regulii 
III, 4-9, în A. Dupont-Sommer, Les écrits esséniens découverts près de la Mer 
Morte, p. 92. 

2 Este vorba de obiecte și de alimente asociate, într-un mod sau altul, cu prac- 
ticile sacrificiale îndeplinite în Templu. 

3 Cele mai obișnuite surse de impuritate sunt: scurgerile corporale (Lev 15: 2, 
25);menstruaţia (Lev 15: 19); nașterea (Lev 12: 2); lepra (Lev 13: 1);sperma (Lev 
15: 15); cadavrele (Num 19: 11). 

+ „Nu era un păcat să atingi sperma, să îngropi morţii, să ai un copil sau 
menstruatie. Aceste elemente duceau la impuritatea de care trebuia păzit 
sanctuarul, dar erau în sine drepte, bune și curate.“, E. P. Sanders, Judaism, 
p. 214. A se vedea în același sens și: „Cu toate acestea, pentru majoritatea 

perioada care ne interesează, ritualurile de purificare precedau numai 
intrarea în templu si nu interveneau în viața de fiecare zi.! 

S-ar putea crede deci că, în viața comună, disciplina purității era res- 
pectată doar de către preoți, dar acest lucru nu ar fi în întregime exact. 
Începând cu ultimele decenii din secolul II î.Hr., în același context isto- 
ric dificil în care s-au născut cele mai importante secte evreieşti - sadu- 
cheii, fariseii şi esenienii -, se constată o creştere simtitoare a evlaviei 
anumitor laici, nemulțumiți de practicile iudaismului comun. Ei se 
organizează în confrerii (haburoth) ai căror membri se străduiesc să 
pună în practică Legea în viața de toate zilele. Disciplina purității rituale 
era aşadar încorporată în atitudinile şi gesturile cotidiene, ceea ce plasa 
haburah într-o izolare strictă față de restul populatiei.? Acest fenomen 
semnalează un curent important observabil în iudaismul celui de-al 
doilea Templu: este vorba de voinţa unei anumite elite religioase de a 
se opune „mediocrității“ iudaismului comun printr-o aplicare largă si 
strictă a Legii. Acest fenomen a condus la o extindere spre laicat a unei 
discipline rituale destinate, în religia comună, doar preoților. 


evreilor din perioada celui de-al II-lea Templu, sanctificarea vieții cotidiene nu 
se realiza la un grad atât de radical. Ei credeau că, așa cum vor face mai târziu 
majoritatea rabinilor, „tabăra“ cuprindea doar templul și muntele templului. 
Evreii care voiau să intre în templu sau să ofere un sacrificiu se purificau... 
Însă, în afara templului, marea majoritate a evreilor nu vedea nicio necesitate 
în a respecta legile purității rituale, din moment ce nu se mai aflau în „tabăra“ 
descrisă de Levitic.“, S. J. D. Cohen, From the Maccabees, p. 130. 

Probabil că doar preoții apelau zilnic la ritualul de purificare prin imersiune, 
seara, înainte de masa principală a zilei. Ritualul avea scopul de a-l spăla 
de toate impuritätile, inevitabile în viaţa obișnuită, si de a-l face demn de a 
mânca mâncarea sfântă. 

2 Mishna interzice unui membru al unei confrerii religioase să cumpere mân- 
care de la cineva care nu respectă la fel de strict exigenţele purității. El nu 
trebuie să poposească în casa unei asemenea persoane și nu trebuie să o 
primească în casa lui: „Cel care își ia angajamentul să adopte conduita pură 
și îngrijită a tovaräsului cunoscătorilor nu trebuie să-i vândă nestiutorului 
fructe proaspete (susceptibile de impuritate), nici măcar uscate; nu i le 
cumpără nici verzi (din aceeași teamă); nu acceptă ospitalitatea acasă la un 
neștiutor (pentru a nu mânca nimic care este îndoielnic) și nu-l primește 
la el acasă (din cauza necurätiei lui contagioase)." Demai, II, 3, Talmudul 
din Ierusalim, tomul al doilea, tradus în franceză de Moise Schwab, Paris, 
Maisonneuve et Ci, 1878, p. 149. 

Esenismul a luat naştere ca rezultatalunui astfel de proces: ingroziti 
de ceea ce identificau drept idolatria majoritätii credinciosilor si 
convinși de sosirea iminentă a sfârșitului timpului, esenienii s-au 
crezut chemaţi să introducă legislaţia rituală strictă în viaţa obişnuită. 
De fapt, îndeosebi în cazul comunităţii „monastice“ din Qumrân, ese- 
nienii „au inventat“ un regim de viață complet nou prin radicalizarea 
tuturor aspectelor rituale ale iudaismului tradițional. 

Este semnificativ faptul că această „reinventare“ a tradiţiei s-a 
focalizat pe aspectele purității rituale. Credem că această opțiune este 
legată de funcția socială a disciplinei rituale. În iudaismul comun, 
codul purității rituale avea funcția de a asigura legitimitatea şi o 
anumită continuitate practicilor sacrificiale. Însă, această disciplină, 
strict respectată, era totodată mărturia zilnică a fidelității lui Israel 
față de Legământul lui Dumnezeu si un semn de unicitate a poporului 
ales. Dintr-un punct de vedere sociologic, distincția între pur şi impur 
marca limita dintre comunitatea israelită şi „străini“. Radicalizarea 
codului purității rituale era deci o alegere naturală pentru o sectă 
preocupată să accentueze nu doar diferenţa dintre ea si goïm, dar si 
ruptura față de majoritatea evreilor. Dar procesul de distantare a fost 
mai complex: vom încerca să demonstrăm că celibatul si etica mari- 
tală caracteristice pentru comunitate se explică tot printr-o exacer- 
bare a datelor tradiționale. Se poate remarca deja că această strategie 
se sprijină pe corp: el exprimă în mod condensat, ca să spunem așa, 
opțiunile unei comunităţi care își construieşte o identitate printr-un 
joc de contraste, de comparații si de transformări ale elementelor 
culturale tradiționale si contemporane. 

Reveruind la radicalizarea codului de puritate, trebuie să trecem 
în revistă rezultatele acestui proces: separarea în raport cu marea 
masă a credincioşilor, fondarea unei discipline interne foarte rigu- 
roase, crearea unui cod disciplinar destinat să semnaleze diferențele 
specifice ale comunităţii eseniene și să-i marcheze limitele, definirea 
unei etici specifice etc. Comunitatea se constituie, într-o oarecare 
măsură, „în interiorul“ unui teritoriu a cărui limită exterioară este 
marcată de interdicțiile rituale și a cărui întindere internă e definită 
prin gesturile legitime ale disciplinei religioase. După părerea noas- 
tră, elementul cel mai important în întemeierea acestui „teritoriu“ 
nu este doctrina teologică a esenienilor, ci modul lor foarte concret 

de a-și trăi credința. Prezentarea aspectelor practice ale vieţii comu- 
nitare ar putea evidenția rolul corporalitätii în fondarea unui grup 
religios precum cel al esenienilor. 


1.6. Un templu pentru sfârşitul timpurilor 


Astăzi, suntem destul de bine informaţi cu privire la modul de 
viaţă în comunitatea din Qumrân. Totul se făcea în comun: mesele, 
rugăciunea, consultarea pe tema activității comunitare, munca. Soli- 
daritatea grupului era fondată si întărită continuu prin toate ritualu- 
rile importante, prin regulamentul interior si prin codul disciplinar. 
În fiecare clipă a vieţii în comunitate, orice membru se simțea strâns 
legat de sectă: virtutea lui sporea solidaritatea grupului, greșelile lui 
îl puneau în pericol şi, prin urmare, duceau la excluderea provizorie 
sau definitivă a vinovatului. Într-un fragment destinat sintetizării 
vieţii comune - probabil pentru uzul neofiţilor! - Regula... insistă pe 
ordinea, disciplina si coerenţa comunităţii: 


Iată cum se vor purta ei în toate așezările lor în exil, toţi cei care 
se află în ele, unul față de celălalt: Cel inferior să-l asculte pe superior 
în ce priveşte munca și banii. Să ia mesele în comun, să recite bine- 
cuvântările în comun si să se consulte toți. În orice loc unde vor fi 
zece oameni din Sfatul Comunităţii, să nu lipsească dintre ei un preot 
şi fiecare dintre ei, după locul lui, să se așeze înaintea lui: așa se vor 
sfătui pentru orice lucru. Când se va pregăti masa de mâncat sau mus- 
tul de băut, preotul să fie primul care întinde mâna să binecuvânteze 
începutul pâinii sau al mustului. Din locul unde se vor găsi cei zece, să 
nu lipsească nici un om care să cerceteze Legea zi şi noapte, continuu, 
în vederea desăvârșirii. Cei Mari să vegheze în comun o treime din 
fiecare noapte, în timpul întregului an, pentru a citi Cartea, a studia 
legea și a recita binecuvântările în comun.? 


Fundamentul concret al coerentei grupului era puritatea rituală 
a fiecăruia din membrii lui. Acest aspect este de mai multe ori sub- 
liniat în textele comunitare: iniţierea este văzută ca o purificare, cei 


' Fragmentul vine imediat după prezentarea riturilor de inițiere a neofitilor. 

2 Regula Comunităţii VI, 2-8, G. Vermès, Les Manuscrits, p. 145. Sulul regulii 
VI, 2-8, în A. Dupont-Sommer, Les écrits esséniens découverts près de la Mer 
Morte, p. 100-101. 

care nu fac parte din comunitate sunt impuri, raporturile dintre un 
convertit şi cineva din exteriorul grupului este o sursă de impuritate, 
mesele comune sunt pure, apele lustrale la fel.! Așa cum am spus 
deja, puritatea nu este o stare de conștiință, ci o noțiune care trimite 
la aspecte prin excelenţă practice ale vieţii religioase: cu alte cuvinte, 
când se referă la o persoană, puritatea este esențialmente o calitate a 
corpului său, şi nu o virtute a sufletului. 

Ca o consecinţă a afirmațiilor anterioare, trebuie să adăugăm că uni- 
tatea comunității se bazează pe adecvarea corpului la regulile purității 
rituale. Faptul că esenismul este o mișcare ascetică este o consecință a 
funcției religioase atribuite corporalitätii; corpul este chemat să sprijine 
un proces cu un scop dublu: în primul rând, să marcheze separarea 
comunităţii de cultul comun şi, în al doilea rând, să asigure omogeni- 
tatea si coerenţa internă a grupului. Practic, acest lucru se realiza prin 
câteva ritualuri fundamentale în viața comunitară: masa ceremonială 
luată în comun - numită „Puritate?“ - băile de purificare. 

„Puritatea“ pare să concentreze, ca un nucleu, practicile şi ideile care 
constituie comunitatea ca un grup social omogen. Termenul apare cel 
mai des în codul disciplinar si penitential al comunităţii, aspect care 
ar putea indica importanţa cu care este învestit. De exemplu, cel care 
a minţit în privința bunurilor sale la intrarea în comunitate va fi înde- 
părtat de „Puritate“ timp de un an și i se va lua un sfert din mâncare. 


1 „Să nu vină la ape ca să participe la purificarea oamenilor sfinţi - într-adevăr 
numai aceia care se vor fi lepădat de răutate vor fi purificaţi! - căci este impur 
printre toţi cei care încalcă cuvântul Lui. De asemenea, nimeni să nu aibă nici 
o legătură cu el în privinţa lucrului sau a bunurilor ca să nu-l împovăreze cu 
vreo vină...” (Ibidem, V, 13-15) 

2 Vermes și Dupont-Sommer utilizează termenul „purificare“. Noi am optat 
pentru versiunea propusă de Knibb si Sanders în cărţile pe care le-am citat. 
Termenul ni se pare mai potrivit pentru a sugera masa solemnă. Semnificația 
exactă a termenului este greu de stabilit. După Vermes, Dupont-Sommer și 
Knibb, este vorba de o masă luată împreună, în fiecare zi, de către membrii 
comunităţii. Bazându-se pe fragmentul din Regula... (VI, 25), Sanders crede 
că poate conchide că există o distincţie între „Puritate“ și mesele zilnice: 
„Puritatea“ ar fi deci numele mesei de sărbătoare, deschisă novicilor numai 
după doi ani de probă și ca rezultat al admiterii definitive în comunitate. 
(Cf. „Să nu participe la banchetul celor Mari înainte să fi împlinit al doilea an 
printre oamenii Comunitätii.”, Ibidem, VI, 20-21) 

Noţiunea apare și în pasajele care vorbesc despre etapele de iniţiere 
a novicelui la viața comunitară: faptul că ia parte la masa comună, 
că împarte „Puritatea“ cu ceilalți marchează acceptarea definitivă a 
novicelui în adunare. Trebuie adăugat că fiecare banchet comun era 
precedat de un ritual de purificare prin imersiune. Cele două acte ritu- 
ale sunt strâns legate si fac parte din acelaşi cadru general al regulilor 
de puritate rituală. Semnificaţia si funcţia „Purității“ în comunitatea 
eseniană trebuie considerată plecând de la acest cadru. „Puritatea“ 
este expresia cea mai concretă a fidelității grupului faţă de Lege: după 
ce s-a purificat în apele lustrale, comunitatea consumă bucate sfinte, 
alimente care ar fi putut fi oferite ca sacrificiu în Templu. Importanța 
mesei comune pare pentru esenienii din Qumrân si mai mare pentru 
că au abandonat cultul Templului: ei consideră comunitatea locul 
cultului celui mai pur şi celui mai legitim până la restabilirea purității 
Ierusalimului de către Dumnezeu: 


Este locul Sfintei Sfinților pentru Aaron: ei toţi cunosc Legămân- 
tul dreptății si jertfa cu miros bun. Este o casă a desăvârșirii si adevă- 
rului în Israel pentru încheierea unui Legământ conform poruncilor 
veșnice. Ei vor fi bineprimiti pentru a ispäsi lumea si pentru a judeca 
necredinta ca să nu mai fie nedreptate.’ 


Comunitatea este Templul şi, prin urmare, comportamentul mem- 
brilor comunității trebuie să fie cel al preoţilor sau al oricărui evreu 
pios în Templu. O trecere în revistă a practicilor purității respectate 
de comunitatea din Qumrân poate demonstra afirmaţia anterioară: 
membrii sectei recurg la purificări după ce au atins o persoană mai 
puţin pură (de exemplu, un candidat sau un novice); masa comună 
este precedată de un ritual de purificare; nu beau vin; nu au raporturi 
sexuale. Toate practicile religioase pe care le-am citat definesc com- 
portamentul unui preot sau al unui evreu pios în Templu. 

O întrebare apare în mod natural: cum au ajuns esenienii să se 
identifice cu Templul si să elaboreze, ca urmare a acestei echivalente, un 
comportament atât de strict? Răspunsul trebuie să plece de la caracterul 
escatologic şi soteriologic al comunității. Primum movens în constitui- 
rea sectei a fost sentimentul catastrofei: Israel îl ofensase pe Dumnezeu 
şi stricase Legea Lui, uitase „Sabaturile Lui sfinte şi sărbătorile Lui 


1 Ibidem, VIII, 8-10 

slăvite, mărturiile Lui drepte si căile Lui adevärate“!. O asemenea tra- 
gedie nu putea fi decât semnul sfârşitului timpurilor: se cuvenea deci ca 
adevărații credincioși să se pregătească pentru epilogul istoriei, într-o 
fidelitate absolută față de Lege, ca mărturie a validității ei veşnice si 
criteriu al judecării și al distrugerii răului. Momentul victoriei esca- 
tologice a binelui asupra răului este descris în imnul găsit la Qumrân: 


Căci va sosi ziua când cei care au dat naștere nedreptätii vor fi închiși, 
impietatea va dispărea înaintea dreptății 

cum întunericul dispare înaintea luminii; 

cum dispare fumul și nu mai este, 

aşa va înceta impietatea pentru totdeauna 

şi dreptatea se va arăta ca soarele care domnește peste lume. 

Toţi cei care s-au întemeiat pe tainele [nedreptätii] 

nu vor mai fi. 

Cunostinta va umple lumea si nu va mai fi nebunie.” 


Esenienii, aşa cum am văzut deja, se străduiesc să „recreeze“ si să păs- 
treze religia tradițională în interiorul comunităților proprii. Prin urmare, 
nu este surprinzător faptul că reconstituie Legământul cu Dumnezeu 
pornind din centrul lui, din locul de întrupare rituală și din spaţiul de 
expresie cotidiană: Templul. ludaismul nu putea fi conceput fără referința 
continuă la Templu, iar esenismul nu se poate constitui în afara acestui 
punct de reper. Dar trebuie adăugat imediat că această referință nu este 
pur teoretică sau doar practică: ea se traduce prin adoptarea unui cod 
ritual si etic, având ca nucleu noțiunea de puritate și ca origine trans- 
formarea codului iudaic tradițional al purității rituale. Analiza atentă a 
acestui cod va demonstra caracterul ascetic al sectei şi va pune în lumină 
funcţiile atribuite corpului în procesul de constituire a acesteia. 


1.7. Atleti, preoţi, combatanți 


Strânsa asociere a esenienilor cu tradiția iudaică nu este numai 
o temă a analizei contemporane: putem detecta urme ale unui astfel 
de demers chiar și la autorii antici care au scris despre comunitatea 


' Documentul din Damasc IlI, 14 

2 Victoria dreptăţii asupra fărădelegii, G. Vermes, Les Manuscrits, p. 197. Cartea 
misterelor, 5-7, în A. Dupont-Sommer, Les écrits esséniens découverts près de la 
Mer Morte, p. 342-343. 

palestiniană. Ar fi util să vedem cum se pune această problemă în 
textele lui Filon din Alexandria si să încercăm să surprindem cum se 
articulează înțelegerea ascezei eseniene. 

Filon își scrie textul consacrat explicit esenienilor la începutul 
primului secol creștin. Quid omnis probus liber sit este un tratat 
de tinerețe, scris la începutul carierei sale filozofice și publice, dar 
e în același timp si un text ambițios: obiectivul autorului este de a le 
prezenta contemporanilor cunoscători ai filozofiei greceşti exemplul 
viu al idealului filozofic, ipostaziat de o comunitate iudaică din Pales- 
tina. Imaginea esenienilor pe care o conturează Filon datorează mult 
aşteptărilor si obiceiurilor de lectură ale presupușilor săi cititori si, în 
consecinţă, portretul esenianului generic este realizat pe modelul lui 
theios aner - omul divin al filozofiei elenistice. Dar portretul rămâne 
totuși destul de fidel, mai ales în secțiunile descriptive ale textului 
care ne interesează: esenienii se feresc de orașe din cauza viciilor 
citadine, muncesc pământul și practică meserii, trăiesc modest si 
sunt foarte pașnici, nu au sclavi pentru că respectă libertatea fiecărui 
individ şi fraternitatea naturală dintre oameni, iar în viaţa morală 
tin seama de un triplu principiu - dragostea față de Dumnezeu, față 
de virtute si față de oameni. Dar explicarea acestui comportament 
nu pare că s-ar face, în acest text, prin intermediul tradiţiei iudaice, 
foarte putin cunoscută, de altfel, printre cititorii non-evrei ai trata- 
tului lui Filon. Esenienii sunt prezentaţi mai degrabă ca nişte „atleți 
ai virtuţii ?, a căror asceză este perfect comparabilă cu exerciţiile 
de gimnastică întâlnite în paideia grecească. La fel ca iubitorii 
înțelepciunii, esenienii își propun să înveţe stăpânirea de sine, res- 
pingerea patimilor corpului şi exercitarea virtuții: 


Căci, încă de la început, din iubire față de știință, obisnuindu-si 
sufletul să se desprindă de toväräsia patimilor si, dimpotrivă, să se 


1 Probabil între 4 î.Hr. și 9 d.Hr., conform datării pe care o face Madeleine Petit: 
Philon d'Alexandrie, Quid omnis probus liber sit, introducere, text, traducere în 
franceză și note de Madeleine Petit, Paris, Cerf, seria „Les ceuvres de Philon 
d'Alexandrie“, 1974, p. 27. 

2 „Astfel sunt atletii virtuții pe care-i zămislește această filozofie, lipsită fără 
îndoială de rafinamentul elocintei greceşti, dar care își propune ca exerciţii 
de gimnastică acțiunile lăudabile grație cărora se naște o libertate din care 
lipsește orice formă de sclavie.”, Filon din Alexandria, Probus, 88, p. 209. 

ataseze de cultură si înțelepciune, făcuseră ca acest suflet să iasă din 
corp şi să se aşeze lângă prudenţă, curaj si celelalte virtuți. 


Filon face apel chiar la categoriile înțelepciunii filozofice greceşti 
si la dualismul elenistic atunci când descrie terapeutii? care trăiesc 
aproape de Alexandria. Femeile care fac parte din comunitate trăiesc 
în castitate, din iubire față de gnosis: 


...majoritatea (femeilor) sunt fecioare vârstnice, care n-au păstrat 
castitatea (ten hagneian) din teamă, ca unele preotese din Grecia, ci 
printr-o hotărâre liberă, dintr-o dorință arzătoare de înțelepciune: 
încercând s-o aducă în viaţa lor, au renunțat la plăcerile trupului, 
au zămislit nu dorința unei progenituri muritoare, ci dorința unei 
progenituri nemuritoare, căreia îi poate da naştere doar sufletul iubit 
de Dumnezeu...? 


Cum am văzut deja, obiectivul lui Filon era să „traducă“ un com- 
portament comunitar specific iudaic în termenii întelesi și acceptați 
de mediul elenistic căruia i se adresa și de la care aștepta o anumită 
legitimare. Întrebarea pe care trebuie să ne-o punem se naște în mod 
natural: strategia lui Filon este pur si simplu rezultatul dorinței sale de a 
explica asceza eseniană prin intermediul categoriilor gândirii grecești, 
sau mai degrabă efectul imposibilității de a găsi, în tradiţia iudaică, 
reperele pentru înțelegerea acestui comportament? Este oare esenis- 
mul pentru filozoful evreu un moment de discontinuitate în propria 
tradiție, un fenomen aberant a cărui explicaţie ar trebui să se fondeze 
obligatoriu pe categorii culturale străine? Sau este în realitate un simplu 
pretext retoric, un subiect convenabil pentru cineva care ar vrea să dea 


' Ibidem, 107, p. 220-221 

2 Sunt multe argumente care pot conduce la afirmarea unei legături între 
mișcarea palestiniană a esenienilor și comunitatea alexandrină a terapeutilor. 
Am ales să pornim de la ipoteza că terapeutii ar fi o extensie a sectei palestini- 
ene în Egipt: „De fapt, dovezile disponibile nu permit o identificare completă 
a terapeutior cu esenienii. Concluzia cea mai plauzibilă ar fi că primii repre- 
zentau o ramură egipteană a mișcării ascetice palestiniene a esenienilor.“, 
G. Vermes & M. Goodmann (ed.), The Essenes, p. 17 

3 Filon din Alexandria, De vita contemplativa, introducere si note de F. Daumas, 
traducere în franceză de P. Miquel, Paris, Cerf, seria „Les ceuvres de Philon 
d'Alexandrie“, nr. 29, 1963, p. 143. 

o demnitate filozofică propriei culturi și, poate, să se facă, de asemenea, 
cunoscut ca filozof si ca reprezentant legitim al comunității sale? 

Un răspuns simplu este greu de formulat si înclinăm să vedem în 
atitudinea lui Filon dorinţa de a împăca cele două opţiuni. Filozoful 
alexandrin era convins că religia iudaică se putea ridica la demnitatea 
filozofiei şi că putea fi „tradusă“ în noţiunile filozofiei greceşti. Dar 
trebuie precizat imediat că pentru Filon, ca pentru toate spiritele cul- 
tivate ale epocii, filozofia nu era expresia determinată istoric a unei 
anumite culturi, ci limbajul universal al raţiunii. Folosind noţiunile şi 
rationamentele filozofiei greceşti, Filon n-avea nicidecum sentimentul 
că ar fi fost infidel tradiţiei sale, ci avea convingerea că-i face un servi- 
ciu, dându-i o forță si o semnificație universale. Cât despre chestiunea 
raportului dintre esenieni și tradiţia iudaică, Filon propune o soluţie 
compatibilă cu viziunea sa asupra filozofiei: încadrează esenismul în 
tradiția iudaică, dar interpretând această tradiţie prin prisma concep- 
telor înțelepciunii greceşti. Esenienii si terapeutii puneau în practică un 
mod de viaţă, un bios, ai cărui primi şi cei mai importanţi reprezentanți 
fuseseră Avraam şi Moise. Pentru Filon esenismul nu era un fenomen 
condamnat să rămână ininteligibil în cadrul tradiţiei iudaice, un 
moment pentru a cărui explicare să fi fost nevoie de un context străin. 
Credem că Filon nu „manipulează“ tradiţia iudaică punând-o în ter- 
menii filozofiei si găsind o continuitate între, spre exemplu, Avraam 
şi esenieni. Folosindu-se de un limbaj căruia îi acorda o valoare de 
obiectivitate și de neutralitate, filozoful subliniază compatibilitatea 


"În De migratione Abrahami, Avraam oferă modelul transformării sufletului 
care precedă și condiționează viața contemplativă. Filon interpretează în 
cheie filozofică, adică în termeni accesibili publicului educat (dar neiudeu), 
chemarea adresată de Dumnezeu lui Avraam în Facerea 12:1 („După aceea 
a zis Domnul către Avram: "leşi din pământul tău, din neamul tău si din casa 
tatălui tău și vino în pământul pe care ti-l voi arăta Eu.) lată care este înțelesul 
cuvântului lui Dumnezeu către Avraam: 'leși din învelișul tău pământesc, din 
patima necurată a trupului tău, din plăcerile și patimile care te robesc. leşi 
și din rudenia simţurilor tale: te-ai dat lor și ai devenit bunul celor cărora 
te-ai dat, pierzându-te pe tine însuţi. Lasă, în sfârșit, discursurile, de teamă 
că împătimit de frumuseţea cuvintelor să nu te înstrăinezi de frumuseţea 
lucrurilor pe care cuvintele le desemnează.“, Filon din Alexandria, De migra- 
tione Abrahami, 9-12, introducere, text critic, traducere în franceză şi note de 
R. Cadiou, Paris, Cerf, colecţia „Les œuvres de Philon d'Alexandrie”, nr. 14. 

între un fenomen iudaic contemporan și tradiția venerabilă a poporu- 
lui lui Dumnezeu. Viaţa austeră, abandonul sexualității din dragoste 
pentru Dumnezeu si din fidelitate față de înțelepciune, sobrietatea și 
studiul continuu al Legii, postul si penitenta nu erau străine tradiţiei 
lui Moise, iar Filon exprimă acest adevăr cu mijloacele care i s-au părut 
cele mai eficiente, adică în limbajul filozofiei. 


Care ar fi posibilele motivații tradiționale ale ascezei în iudaism? 
Marcel Simon face o trecere în revistă a acestora într-un articol con- 
sacrat ascetismului în sectele iudaice.” Autorul alcătuieşte un inventar 
al episoadelor biblice și al practicilor tradiționale care ar putea sta la 
baza unui comportament ascetic în context iudaic: postul lui Moise pe 
muntele Sinai si al lui Ilie în drumul său spre muntele Horeb;; abtinerea 
Recabitilor de la vin, ca protest față de sedentarizarea lui Israel; nazirea- 
tul, care presupune existența unui jurământ, respectarea foarte strictă 
a regulilor de puritate şi a practicilor ascetice; postul de penitentä de 
Kippur, care poate deveni o practică ascetică personală; abstinenta 
sexuală legată de starea de impuritate si de exigenţele ritualice. După ce 
trece în revistă aceste fundamente posibile ale unei asceze iudaice care 
s-ar revendica din tradiție, Marcel Simon descrie asceza eseniană ca o 
exagerare a practicilor marginale sub acțiunea influențelor externe.‘ 

Într-un studiu asupra celibatului esenienilor”, Antoine Guillaumont 
aduce şi alte argumente pentru încadrarea esenismului în tradiția 
iudaică. Își începe raționamentul prin respingerea ipotezei influențelor 


' Jean Daniélou e de părere că esenienii reprezentau pentru Filon expresia 
desăvârşită a tradiţiei iudaice, imaginea ei ideală. (A se vedea J. Daniélou, 
Philon d'Alexandrie, Paris, Artheme Fayard, 1958, p. 42.) 

2 M.Simon, „Lascetisme dans les sectes juives”, în U. Bianchi (editor), La tradizi- 
one dell'enkrateia, p. 393-426. 

3 Exodul (Ieșirea) 34:28, respectiv Reg 19:8. 

+ ler 35:6-10. 

5 Num 6:1-21. 

$ Concluzia studiului este foarte clară: „Ascetismul iudaic, mereu marginal, 
nu reprezintă în definitiv în istoria iudaismului decât o scurtă parantezä.", 
M. Simon, „l'ascetisme dans les sectes juives”, p. 426. 

7 Antoine Guillaumont, „Despre celibatul esenienilor“, în Originile vieții mona- 
hale. Pentru o fenomenologie a monahismului, traducere de Constantin Jinga, 
București, Editura Anastasia, 1998, p. 11-28. 

elenistice sau pitagoreice! asupra esenismului. Pentru istoricul francez, 
fundamentul ascezei sexuale în iudaism este dat de ideea incompa- 
tibilitätii între actul sexual - sursă de impuritate - și comportamentul 
ritualic.? Abstinenta temporară în iudaismul traditional putea avea 
următoarele motive: dorința de a se păstra pur înaintea unei lupte’; 
ca act de penitentä, în momentele dificile“. În concluzia la studiul său, 
Guillaumont afirmă că asceza sexuală a esenienilor are o motivaţie 
religioasă si liturgică tradițională: membrii comunității sunt necontenit 
în serviciul lui Dumnezeu şi adoptă, în consecinţă, un regim pur de 
viaţă. Michael Black încearcă să demonstreze aceeaşi teză a caracterului 
traditional al ascezei eseniene. Esenismul s-ar defini ca „...a revival 
of the ideals of Israel of the age of Moses and the wanderings in the 
desert.“ Autorul merge înapoi pe firul istoriei mişcării până în punctul 
său de origine şi consideră că fondarea ascezei eseniene reprezintă 
constituirea sectei ca o ,hierocratie militară“. Esenienii pot invoca 
motive tradiționale pentru justificarea caracterului eremitic al mișcării 
lor - condamnarea vieții urbane‘ si nostalgia purității lui Israel în 
desert’ - la fel ca şi asceza sexuală - abstinenta războinicului în timpul 
luptei si cea care li se cere preoților înainte de a intra în Templu.’ 
Credem că e posibil să tragem câteva concluzii după trecerea în 
revistă a acestor analize ale fenomenului esenian. Putem afirma, 
împreună cu M. Simon, că ascetismul nu e o temă majoră a speculatiei 
teologice sau a exortatiei morale în iudaismul traditional, dar tre- 
buie totuși să-i recunoaștem popularitatea în timpul unei perioade 


1 Pentru o trecerea în revistă a opiniilor asupra influențelor pitagoreice, 
a se vedea: M. Hengel, Judaism and Hellenism, p. 243-247. 

2 Exodul (lesirea) 19: 14-15; Leviticul 15:18; Leviticul 22:3. 

3 1Reg212-7. 

* Cf.ler 16: 1-4. 

5 M.Black, „The Tradition of Hasidaean-Essen Asceticism: its origins and influ- 
ence”, Aspects du judéo-christianisme, Paris, Presses Universitaires de France, 
1965, p. 26. 

$ Amos 3:15 

7 Regula... citează din Isaia 40:3 când vorbește despre fuga în desert a mem- 
brilor Comunității (VIII, 12-16); Cf. Jud 20:47; Os 13:5; ler 2:2. 

8  CfILReg 11:11; despre puritate pe câmpul de luptă, a se vedea Num 5:1-4, 
Deut 23:9-11. 

determinate în iudaismul palestinian.! În al doilea rând trebuie 
menționat că esenismul poate găsi în tradiția iudaică argumente 
suficiente pentru a justifica adoptarea unor practici ascetice precum 
celibatul, abstinenta de la anumite alimente, ritualurile cotidiene de 
purificare etc. În al treilea rând, credem că putem afirma că esenismul 
poate fi descris cel mai bine ca o comunitate escatologică si apocalip- 
tică, structurată ca o hierocratie militară; membrii săi adoptă, într-o 
perioadă care precedă sfârșitul iminent al timpului, codul de conduită 
asociat în mod obişnuit preoților sau soldaţilor angajaţi, împreună cu 
Dumnezeul Ostirilor, într-un război sfânt? împotriva răului. 


Asceza eseniană trebuie înțeleasă așadar în contextul iudaic 
tradițional. Ea se defineşte ca un construct cultural nou, rezultat din 
interpretarea si punerea în practică circumstantialä a unor date ale 
tradiţiei. Orice articulare a conduitei ascetice a esenienilor - sub dife- 
ritele sale aspecte: sexuale, alimentare, ritualice - se face pornind de la 
legile purității, aşa cum sunt definite si înțelese în iudaismul comun. 
Credem că funcţia corporalitätii în constituirea esenismului se va 
lăsa dezvăluită de o analiză de tip antropologic a codului purității. 
Această analiză nu va fi totuși pertinentă decât dacă vom ţine seama 
şi de informaţiile pe care le-am dobândit deja până acum: 

- esenismul se prezintă în același timp ca un fenomen de con- 

tact - apărut din vecinătatea iudaismului si elenismului - si ca 


‘Jean Daniélou identifică aceste tendinţe ascetice în ceea ce numește 
„iudeo-creştinismul“: la ebioniti, la discipolii lui Elxai, la satornilieni, în mediile 
ascetice/encratite în care s-au născut Evanghelia Egiptenilor şi Evanghelia lui 
Toma (J. Daniélou, Théologie du judeo-christianisme, ediţia a II-a, text stabilit 
pornind de la ediţia italiană de către Marie Odile Boulnois, Paris, Desclée et 
Cerf, 1991, p. 87-131). Trebuie totuși să remarcăm că Daniélou nu marchează 
diferența dintre curentele gnostice si mișcările contemporane care n-au 
legătură cu gnostidsmul. Această distincție devine importantă când luăm în 
considerare motivațiile ascetismului. 

2 Cerințele purității ritualice trebuiau respectate în timpul luptelor pentru că 
Dumnezeu se afla pe câmpul de luptă și pentru că războiul era un act de 
cult: „În consecință, putem considera războiul sfânt ca fiind un demers emi- 
namente cultic - prescris şi sancţionat prin reglementări si rituri prestabilite, 
tradiționale si sacre”, G.von Raad, Holy War in Ancient Israel, Grand Rapids 
Michigan, William B. Eerdmans, 1991, p. 51. 

fenomen de criză - rezultat din reacția împotriva tentativei de 
a eleniza iudaismul, la mijlocul secolului II î.Hr.; 

- teologia mişcării este caracterizată de un dualism care tra- 
versează viziunea cosmologică, teoria istoriei, concepțiile 
escatologice şi soteriologice şi care conduce la apariţia unei etici 
comunitare şi a unei antropologii specifice; 

- doctrina dualistä a celor „două duhuri“ constituie fundamentul 
teoretic al mişcării de ruptură și de separare care este primum 
movens al formării comunităţii şi necesitatea constantă a 
perpetuării sale. Separarea de cultul comun marchează toate 
articulările principale ale comunității: perioadele de probă si de 
noviciat, ceremonia de admitere, etapele progresului spiritual 
în interiorul grupării, codul moral și de disciplină, regimul 
economic al comunităţii etc.; 

- constituirea comunităţii este un proces de extindere și de 
radicalizare a datelor tradiționale ale iudaismului: raportul cu 
Templul, ideologia militară şi, mai ales, legile purității rituale. 


Secţiunea finală a analizei asupra esenismului se sprijină pe eta- 
pele preliminare ale parcursului nostru. Teza pe care o vom expune 
şi pe care vom încerca să o demonstrăm este următoarea: imaginea 
simbolică a comunității este aceea a unui corp pur, separat de toate 
sursele de impuritate, supus unei discipline stricte şi destinat slujirii 
necontenite a lui Dumnezeu. Această imagine fondatoare este expli- 
citată prin modul în care corpul comunitar își concepe și articulează 
ordinea internă si raporturile cu exteriorul. 


1.8. „Fiţi sfinţi, căci si Eu sunt Sfânt...“ 


În cartea sa Purity and Danger, antropologul britanic Mary Douglas 
realizează un studiu comparat al conceptelor de impuritate si de tabu 
pornind de la un material istoric si etnografic foarte divers. În capitolul 
al treilea al lucrării se tratează tema codului purității ritualice care apare 
în Cartea Leviticului. Ne propunem să urmărim în rândurile următoare 
analiza lui Douglas şi să ne folosim de concluziile sale cele mai pertinente. 

Prima parte a studiului este consacrată criticii predecesorilor. 
Reprosul care li se aduce este de natură metodologică: toți autorii, 

deopotrivä antici si moderni, care s-au aplecat asupra Leviticului au 
încercat să-şi fondeze analizele pe criterii exterioare textului si orizon- 
tului cultural în care a apărut si la care trimite. Douglas se revendică 
din metoda structuralistă sau sistemică: codul purității, care exprimă 
în general moduri de a clasifica elementele în univers, trebuie pus în 
relaţie cu alte date ale culturii de origine și trebuie înțeles pornind de 
la rolul social cu care este învestit. 

În studiul Leviticului, Mary Douglas pleacă de la raportul exis- 
tent între semnificaţiile sfinteniei şi constituirea corpusului legilor 
purității. Cum puritatea este o exigentä ritualică impusă de sfintenia 
lui Dumnezeu, trebuie, deci, să existe un raport între semnificaţiile 
sfinteniei și sensul distinctiei dintre pur si impur. Totuși, noțiunea 
de sfinţenie nu este simplă, ci prezintă o multitudine de semnificații 
dintre care cele mai importante sunt: separarea, totalitatea, ordinea 
si integritatea. În consecință, puritatea - adică sfintenia la scară 
umană - este asociată cu atitudinile, ființele și obiectele compatibile 
cu acest set de semnificații. După cum afirmă Douglas, animalele 
pure sunt animalele care, prin caracteristicile lor, exprimă fără 
amestec şi ambiguitate caracterul ordonat al creaţiei. De exemplu, 
conform Leviticului şi Deuteronomului, clasa rumegătoarelor se dis- 
tinge prin trei caracteristici: modul de a se hrăni, unghiile despicate 
şi copitele despărțite. Animalele care prezintă toate aceste criterii 
sunt pure, celelalte sunt impure: 


Orice animal care are copita despicată, cu copita adică despărțită 
în două unghii, şi care face parte dintre rumegătoare, îl puteți mânca. 
Dintre cele care rumegă și dintre cele care au copita despicată și din cele 
care au unghiile despărțite să nu mâncaţi: cămila, iepurele si ariciul, 
cele ce rumegă fără să aibă copita despicată: acestea pentru voi sunt 
necurate; şi porcul, pentru că, deși are copita despicatä si despărțită în 
două unghii, nu rumegă; necurat e pentru voi. Din cărnurile acestora 
să nu mâncaţi, de stârvurile lor să nu vă atingeti.? 


1 „Nici un set particular de simboluri clasificatoare nu poate fi înțeles izolat, 
dar există speranța de a-i pătrunde sensul în relație cu structura totală a 
clasificărilor culturii respective”, M. Douglas, Purity and Danger. An analysis 
of the concepts of pollution and tabou, London and Henley, Routledge & 
Kegan Paul, 1976, vii. 

Deuteronomul 14:6-8; cf. Leviticul 11:3-8 

Sfintenia lui Dumnezeu se reflectă în lumea creată prin ordinea 
care guvernează ființele. Domeniul sfinteniei este definit prin limitele 
acestei ordini: tot ceea ce nu se încadrează aici este impur, si, deci, 
incompatibil cu sfintenia. În viața oamenilor, ordinea - imagine a 
sfinteniei divine - se traduce prin interzicerea incestului, prin regulile 
căsătoriei, prin codul sexualității. Bestialitatea, spre exemplu, în Levi- 
tic pare a fi văzută nu (doar) ca o monstruozitate morală, ci (şi) ca un 
atentat la ordinea lucrurilor: 


Nici cu dobitoc să nu te culci, ca să nu devii spurcat; nici femeia 
să nu stea la dobitoc ca să nu se îngreuneze cu el; aceasta-i urâciune.! 


Celelalte surse de necurätie se explică în același mod, crede Mary 
Douglas. Spre exemplu, fluidele corporale indică lipsa de integritate 
a corpului uman: el are „fisuri“, nu este intact si unitar, cum ar 
cere în mod ideal sfintenia. Perfectiunea fizică a corpului, la care 
se adaugă puritatea ritualică, este una dintre condiţiile care trebuie 
îndeplinite de către animalele de sacrificiu şi de către preoți: „Nimeni 
dintre urmaşii tăi ce vor fi din neam în neam si care va avea întru 
sine un cusur să nu se apropie să-l aducă daruri Dumnezeului säu.“? 
Sexualitatea este și ea o sursă de impuritate, pentru că presupune 
contactul cu fluidele corporale si, de asemenea, pentru că în timpul 
uniunii fizice diferența primordială dintre bărbat si femeie se şterge.? 
Porunca Leviticului care cere o purificare după orice act sexual nu 
trebuie înţeleasă în sens moral; intenţia nu e de a sancţiona uniunea 
dintre soți ca păcat, ci de a reaminti ordinea lucrurilor instaurată în 
momentul creației. Nu există nicio contradicție, credem noi, între 
binecuvântarea cuplului“ si versetul din Levitic. 


* Lev 18:23 

2 Lev 21:17 

3 „Actul sexual este momentul în care bărbatul si femeia şterg limita care 
îi separă și îi diferenţiază și în care riscă să formeze pentru o clipă o ființă 
hibridă, un fel de androgin nediferenţiat., în E. Fuchs, Le désir et la tendresse, 
Sources et histoire d'une éthique chrétienne du mariage, Geneva, Labor et 
Fides, 1978, p. 32. 

4 Facerea 1:28 

„Cuplul uman nu este cu adevărat fecund, în sens biblic, decât dacă 
este de acord să trăiască diferenţa ca pe locul posibil al apariţiei și întâm- 
pinării celuilalt (Dumnezeu, partener, copil...)“, spune Erich Fuchs!. 


Codul purității - cuprinzând o clasificare a animalelor, recoman- 
dări asupra sexualităţii si căsătoriei, o disciplină ritualică si sacerdo- 
tală, reglementări alimentare - contribuie într-o manieră decisivă la 
structurarea specifică a comunității iudaice, la apariţia unor atitudini 
şi instituţii caracteristice. Rolul social al diferentierii între pur si 
impur este imens: aceasta conduce la constituirea unei identități 
comunitare - definită adesea ca diferenţă, ruptură, separație? în raport 
cu alte identități colective - si la structurarea în interiorul grupului a 
unui spațiu social si cultural coerent și articulat. Această diferență, 
distincţia identitară dintre Israel şi neamuri, adică neevrei, şi această 
coerență, similitudinea de credinţe si practici în interiorul grupului, 
ar fi imposibil de realizat fără utilizarea socială a corporalitätii: 


1 E Fuchs, Le désir et la tendresse, p. 34. În Vechiul Testament, condamnarea 
sexualităţii sacre este rezultatul unui raționament identic. Poporul ales este 
depozitarul unei alianţe care îl transformă într-un partener de dialog reli- 
gios cu Dumnezeu. Nu există altă formulă de religiozitate legitimă pentru 
Israel decât acest dialog fondat pe alteritatea radicală a lui Dumnezeu; nu 
există altă proximitate legitimă între om și divinitate, decât cea instaurată de 
cuvânt. Știința talmudică este efortul necontenit de a aduce acest cuvânt la 
viaţă şi de a menţine relaţia religioasă în cadrul dialogului. „Pentru iudaism, 
obiectivul educației constă în instituirea unui raport între om și sfintenia lui 
Dumnezeu și menținerea omului în cadrul acestui raport.“, scrie Emmanuel 
Lévinas. Filozoful face o distincţie clară între un sacru primitiv, un numinos 
care „cuprinde și transportă omul dincolo de voința și puterile sale”, și 
sfintenia lui Dumnezeu, ale cărei exigente sunt de ordin etic si relational. 
Sexualitatea sacră neagă natura fundamental relationalä a angajamentului 
religios și se constituie ca mijloc de acces direct la o sacralitate de tip exta- 
tic. Tocmai de aceea „Vechiul Testament denunţă fără încetare o practică 
a sexualității care conduce la pierderea de sine în nediferentiere, în extaz. 
Pentru că sexualitatea este parabolă, a o pune în slujba unei experienţe care 
descalifică cuvântul și reclamă caracterul direct al întâlnirii cu sacrul, ba chiar 
cu Dumnezeu, înseamnă a o perverti.” (E. Fuchs, Le désir et la tendresse, p. 41) 

2 Enuntarea normelor sexualității si căsătoriei este precedată de accentu- 
area diferenței dintre Israel şi celelalte popoare: „După datinile pămân- 
tului Egiptului, în care ati rătădt, să nu faceţi; nici după rânduielile lor să 
umblati.", Lev 18:3-4. 

corpul este purtătorul diferențelor dintre animalele pure si animalele 
impure; este sursa si vehiculul celor mai multe impurități (fluidele 
corporale, lepra, cadavrul, veșmintele necurate); este obiectul și 
suportul practicilor de purificare ritualică; prin integritatea sa, este 
semnul vocației sacerdotale si compatibilitätii omului sau animalului 
de sacrificiu cu sfintenia lui Dumnezeu; prin diferenţierea sexuală si 
prin fertilitatea sa biologică, corpul este nucleul pornind de la care 
se articulează normele căsătoriei şi ale legăturilor de rudenie, ca şi 
cele ale conduitei sexuale legitime; este, în sfârşit, elementul prin care 
Legământul lui Israel cu Dumnezeu devine obiectiv, concret, cotidian. 

În consecință, nu este surprinzător că mişcarea eseniană a făcut 
apel tocmai la funcţiile corporalitätii în constituirea ei drept comuni- 
tate. Esenienii refac acelaşi drum care a condus la fondarea comunității 
iudaice: diferenţa este că esenienii nu iau ca punct de referință nea- 
murile, ci pe Israel, ceea ce conduce la o mai mare complexitate a 
procesului de creaţie a unei identități colective: 


Manuscrisele eseniene de la Qumrân constituie o vastă colecţie de 
scrieri despre „Israel“, despre definirea si conduita sa, despre istoria 
şi destinul său... Motivul importanţei sistemice a lui „Israel“ pentru 
esenieni derivă din semnificaţiile atribuite acestei noțiuni. Colecţia 
de la Qumrân vorbeşte despre un grup social care se concepe ca 
fiind „Israel“ şi care vrea să afirme, prin aceste documente, ce este 
acest „Israel“ si ce trebuie să facă. Sistemul, în integralitatea sa, este 
un exerciţiu de definire a lui „Israel“ ca opus al acestui „non-Israel“, 
compus nu din neamuri, ci din (foşti) israeliți care au rătăcit. „Israel“ 
este rämäsita mântuitoare care a supraviețuit. 


Pentru a se separa de goïm, dar mai ales de frații lor necredinciosi, 
„fiii adevărului“ au apelat la extinderea și radicalizarea codului de 
puritate, nucleul identității iudaice tradiționale. Consecința acestei 
alegeri a fost apariția unui comportament ascetic riguros, neobișnuit 
în cultul comun, în cadrul căruia asceza se prezintă mai degrabă ca o 
conduită temporară și rar asumată de către toată comunitatea. Celi- 
batul esenienilor din Qumrân are un fundament tradiţional: trimite 
la o conduită profetică, la abstinentä militară, la comportamentul 


1). Neusner, Judaism and its social metaphors. Israel in the history of Jewish 
Thought, Cambridge, Cambridge University Press, 1989, p. 232-233. 

preoţilor în Templu, la grija față de puritatea ritualică a haburoth 
etc. Ceea ce nu este traditional în abstinenta adoptată de ascetii din 
Qumrân este caracterul său perpetuu şi generalizat. 


În iudaismul tradițional, corpului i se cere să îndeplinească funcţii 
religioase şi sociale foarte complexe, ceea ce îl supune unei discipline 
destul de severe. Această disciplină avea înainte de toate un rol religios, 
dar ea contribuia de asemenea, într-un mod decisiv, la construirea unei 
identități sociale pentru comunitatea iudaică. Mai mult, în interiorul 
comunităţii, codul asociat corporalitätii stătea la baza unui ansamblu de 
atitudini și de instituţii specifice. După părerea noastră, ca o concluzie 
a afirmațiilor precedente, ar fi posibil să susţinem că până si iudaismul 
comun prezintă o orientare ascetică destul de clară. Bineînţeles că nu 
e vorba de a întemeia acest ascetism pornind de la o condamnare a 
corporalitätii si a materiei, în numele sufletului și spiritului: acest tip 
de dualism, după cum am spus deja, este străin iudaismului. Dar, pe 
de altă parte, dacă înţelegem ascetismul ca pe un ansamblu de norme 
care se concentrează asupra corporalitätii și conduc la o disciplină 
restrictivă a accesului la sacru, am putea afirma cu siguranță caracterul 
ascetic al iudaismului tradiţional. Esenismul îşi creează identitatea si 
legitimitatea servindu-se de această orientare „ascetică“ a iudaismu- 
lui traditional si de tendința, prezentă si în alte grupuri religioase?, 
de a modela atitudinile cotidiene după tiparul comportamentului 


‘in fond, dacă teologia iudaică nu propune ascetismul ca mijloc de perfecționare 
individuală, în realitate mulți învățători ai legii au dus, într-o anumită măsură, o 
viaţă de asceti. De altfel, numeroase reguli și interdicții legale care traversează 
atât de des viața cotidiană si pun piedici libertății sale sunt de ajuns pentru a 
introduce în viața unuievreu credincios o mulțime de restricţii, care -ar putea 
ajuta să-și exerseze voinţa și l-ar determina să practice o asceză veritabilă.“, 
J. Bonsirven, Le judaïsme palestinien au temps de Jésus-Christ. Sa théologie. 
Il- Théologie morale, vie morale et religieuse, Paris, Beauchesne, 1935, p. 286. 

? Este vorba de farisei: „Înainte de anul 70 d.Hr., fariseismul pusese accentul 
pe sanctificarea întregului „Israel“. Doctrina sa asupra lui „Israel“ definea 
drept candidaţi la sanctificare toți evreii care locuiau în Țara Sfântă. Erau 
toți chemaţi să respecte exigenţele sanctificării prin puritate ritualică, 
aceleași exigente care, în Levitic, se refereau doar la cler în timpul activităţii 
la Templu si al cultului sacrificial sau când consumau ofrandele.“, J. Neus- 
ner, Judaism and its social metaphors, p. 23. 


IN CORPORE. De la corpul păgân la trupul creștin în Antichitatea târzie 209 


sacerdotal sau pur si simplu al celui religios. Un sentiment religios 
foarte puternic - propriu mișcărilor apocaliptice - îi face pe eseni- 
eni să privească viaţa de zi cu zi, în cele mai mici detalii ale sale, ca 
pe un exercițiu religios, ca pe un raport permanent cu sfintenia lui 
Dumnezeu. Această existență liminară, deopotrivă la limita istoriei 
şi la contactul permanent cu sacrul, se traduce prin extinderea și 
radicalizarea exigentei de puritate corporală a membrilor comunității. 


Efectul social al acestei adoptări generalizate a codului purității 
este apariția si perpetuarea unei comunități care se defineşte ea 
însăși ca pură și sfințită. Identificarea exclusivă a Comunităţii din 
Qumrân cu Israel, ruptura față de comunitatea de origine, continuu 
întreținută, procedurile de iniţiere şi de aderare la grup, sancţiunile 
pentru violarea izolării sectei nu pot fi înţelese decât ca tot atâtea pro- 
cedee de afirmare si de conservare a sfinteniei comunitare. Un singur 
exemplu în acest sens. Sfintenia, după cum am văzut, se exprimă ca 
ordine şi conduce pe plan social la crearea de sisteme de diferenţiere 
între elementele compatibile și cele incompatibile cu divinul. Ordinea, 
ca reflectare a sfinteniei, este una dintre caracteristicile cele mai evi- 
dente si, din punct de vedere social, cele mai eficiente ale comunității 
eseniene. Ordinea este prezentă la toate nivelurile vieţii comunitare 
şi se exprimă în numeroase variante: ca insistență asupra exactitätii 
calendarului ritualic!; ca disciplină internä?; ca viziune cosmologică? 
şi antropologicä", drept cod de precădere: în comunitate. 


1 m.. Să nu fie mai devreme de timpul cuvenit și nici să-și întârzie särbätorile.", 
Regula comunităţii, |, 14, G. Vermes, Les Manuscrits, p. 136. (A se vedea de ase- 
menea Sulul Legii l, 14-15, în A.Dupont-Sommer, Les écrits esséniens découverts 
pres de la Mer Morte, p. 89.) 

2 „Orice israelit să-şi cunoască loul în Adunarea lui Dumnezeu, potrivit rându- 
ielii veșnice.“, Ibidem, Il, 22. 

3 Fiinţele create de Dumnezeu există „după legile lor (respective) potrivit cu 
rânduiala Sa slăvită...”, Ibidem, III, 16. 

+ „Către învățător. Să înveţe si să-i înveţe pe toți fiii luminii toate felurile de 
oameni după toate felurile duhurilor lor, semnele lor deosebite după faptele 
lor...”, Ibidem, III, 13. 

5 Să fie toţi înregistrați după nume: în primul rând preoții, în al doilea rând 
levitii, în al treilea rând fiii lui Israel, în al patrulea rând prozelitii. În această 

Dar ordinea nu înseamnă numai rigoare si disciplină, înseamnă, 
de asemenea, coerenţă si unitate. Reglementările care ordonează viața 
comunitară au rolul de a da coerenţă şi unitate grupului. Raportul 
dintre sfințenie, pe de o parte, si exigenţele ordinii si unităţii, pe de 
altă parte, este pus în evidenţă clar de către doctrina antropologică 
„a celor două înclinații“. Conform acesteia, libertatea pe care Dum- 
nezeu i-a acordat-o omului, chiar în momentul creaţiei, se traduce 
ca o coexistenţă în inima omului a două înclinații: una către bine, 
alta către rău!. Conform acestei logici, cel drept se defineşte prin 
unitatea inimii sale, orientată exclusiv către bine, în timp ce ipocritul 
se defineşte prin „inima dublă“?, împărțită între atracția binelui și 
adeziunea la rău. Această imagine a duplicitätii inimii se transferă pe 
plan social: o inimă unificată este simbolul unei comunităţi ordonate 
şi, deci, sanctificate, la fel cum imaginea corpului pur este una dintre 
reprezentările posibile ale comunității sfinte. 

Câteodată, două procedee simbolice care folosesc corpul se regă- 
sesc în aceeași formulă. În două dintre textele din Qumrân, ideea 
inimii duble si cea a lipsei circumciziei sunt asociate pentru a exprima 
ruptura dintre comunitatea eseniană și majoritatea populaţiei. Regula 
Comunităţii denunţă ipocrizia ca fiind un atentat la unitatea - adică la 
sfintenia - comunităţii, folosind imagini care trimit, în acelaşi timp, 
la doctrina celor două înclinații / a inimii duble si la semnificaţiile 
spirituale ale circumciziei: 


ordine vor şedea și vor întreba despre orice chestiune.“ Documentul din 
Damasc XIV, 3-6, G. Vermes, Les Manuscrits, p. 181. 

1 aR. Nahman bar-R. Hisda face următoarea interpretare: „...Dumnezeu a creat 
în om două înclinații; una spre bine, alta spre räu."; „Am aflat că: R. Yossé Haglili 
spune că cei drepți sunt îndrumați (ghidaţi) de înclinarea lor spre bine... în 
timp ce hainii sunt îndrumați de înclinarea lor spre rău.. , Berakhoth 61a și b, 
în Tratatul Berakhoth din Talmudul din lerusalim și Talmudul din Babilon, tomul 
al II-lea, tradus în franceză de Moise Schwab, Paris, Imprimerie Nationale, 
1871, p. 489 si 492. 

2 Ase vedea: Imnul IV, 10 (MG.II, planșa IX): „Aceia sunt päräsiti, ei cad pradă lui 
Belial și te caută cu o inimă împărțită...”, în G. Vermes, Les Manuscrits, p. 188. 

(Sulul imnurilor IV, 13-14, în A. Dupont-Sommer, Les écrits esséniens découverts 

pres de la mer Morte, p. 227.) 

Nimeni să nu rămână în îndărătnicia inimii sale și a ochilor săi 
şi a relei sale înclinații, ci să taie împrejur, în comun, reaua înclinaţie 
şi cerbicea, pentru a pune temelie adevărului pentru Israel pentru o 
Adunare de Legământ veşnic... 


În iudaism circumcizia este modul tradiţional de a face referire 
la comunitatea religioasă: nu este vorba de un act ritual pur fizic, ci 
de expresia cea mai concretă a unui angajament spiritual. Rabinii au 
mers înapoi pe firul semnificației spirituale a circumciziei până în 
momentul stabilirii sale: Avraam, afirmă rabinul Nehemiah, chiar și 
după ce a îndeplinit toate poruncile lui Dumnezeu, nu a fost consi- 
derat desăvârşit decât după tăierea împrejur?. Binecuvântările care se 
pronunţă în timpul circumciziei pun accentul pe sanctificarea prin 
acest ritual, care marchează intrarea copilului în comunitatea sfântă 
a lui Israel?. O altă binecuvântare rostită în timpul aceleiași ceremonii 
defineşte circumcizia ca pe salvarea trupului şi a sângelui, fără îndo- 
ială ca rezultat al intrării în comunitatea soteriologică: 


Cel care rostește apoi binecuvântarea ceremoniei zice: „Binecu- 
vântat fie cel care şi-a sfinţit mult iubitul fiu încă de la sânul mamei 
sale; care a așezat o lege în privința familiei sale și a pus asupra 
urmașilor săi, ca un semn, pecetea sfântului legământ. De aceea, ca 
răsplată pentru aceasta, Dumnezeul cel viu, care este moştenirea și 
sprijinul nostru, ne-a poruncit să salvăm din adâncul nimicniciei 
trupul nostru si sângele nostru mult iubite; fii laudat, Părinte veşnic, 
tu, care înfăptuieşti Legământul.“ 


' Regula Comunităţii V, 4-5; aceeaşi idee este exprimată într-un alt text al 
comunității: Comentariul la Avacum, X, 13: „căci nu și-a circumcis preputul 
inimii...“, în G. Vermès, Les Manuscrits, p. 133. 

2 Este vorba de un comentariu talmudic din Facerea 17: 1; în Nedarim Il, 11, 
Talmudul din lerusalim, tomul al VIII-lea, tradus în franceză de Moise Schwab, 
Paris, Maisonneuve et Ch. Leclerc, 1886, p. 186; pentru interpretarea spiritu- 
ală a circumciziei, a se vedea Deuteronomul 10: 16 si 30: 6; leremia 4: 4. 

3 „Tatăl copilului spune această formulă: „Binecuvântat fie cel care ne-a făcut 
sfinţi prin poruncile sale și ne-a poruncit să-l aducem în Legământul lui 
Avraam, părintele nostru.", Berakhoth, IX,3, în Tratatul Berakhoth al Talmudului 
din lerusalim și al Talmudului din Babilon, tomul |, tradus în franceză de Moise 
Schwab, Paris, Imprimerie Nationale, 1871, p. 167. 


+ BerakhothIX, 3, p. 167-168. 

Pornind de la sensul spiritual al circumciziei se stabileşte dife- 
renta dintre circumcizia corporală si circumcizia „inimii ; această 
distincţie este folosită pentru a face diferenţa între poporul lui Dum- 
nezeu şi neamuri: 


Căci termenul de netăiere împrejur se aplică numai păgânilor, așa 
cum se spune (Ieremia, IX,26): căci toate aceste popoare sunt netăiate 
imprejur, iar casa lui Israel toată este cu inima netăiată împrejur; şi 
se spune (I Regi, XVII, 33): acest filistean, netăiat împrejur să fie așa, 
şi iarăși (II Regi, I, 20): ca să nu se bucure fiicele filistenilor, ca să nu 
prăznuiască fiicele celor netäiati împrejur.! 


Există, deci, un raport între circumcizie si sfințenie, pe de o parte, 
şi între netăiere împrejur si necurätie, pe de alta. În afară de acest 
raport, după cum am văzut deja, există o legătură între circumcizie 
şi mântuirea prin intrarea în comunitatea Legământului. Tocmai în 
acest sens textele eseniene definesc intrarea în „adunarea sfinților“ 
ca o circumcizie, ca o renunțare la „prepuțul“ înclinatiei către rău. 
Îndreptarea acestei înclinații, găsirea unităţii inimii, păstrarea tru- 
pului curat de orice impuritate sunt tot atâtea acțiuni simbolice și 
ritualice care evocă corporalitatea si care au ca obiectiv consolidarea 
comunității Legământului. 


1.9. Concluzii 


În paginile precedente am încercat să analizăm rolul semnifica- 
tiilor şi practicilor sociale ale corporalitätii în constituirea unei 
comunități religioase. Esenismul se defineşte prin contextul special al 
apariţiei sale - criza iudaismul în timpul revoltei macabeilor - și prin 
raporturile de continuitate si de conflict pe care le întreține cu iudais- 
mul traditional. Originea sectei şi raporturile sale cu iudaismul comun 
sunt două elemente foarte importante pentru înțelegerea fenomenului: 
iată de ce am încercat să le prezentăm cu cât mai multă exactitate. 
Esenismul este o mişcare de disociere în raport cu cultul comun; se 
fondează pe o doctrină a rupturii, cuprinzând raționamente teologice, 
antropologice şi etice; a instituit practici de separare care vizau toate 


1 Nedarim III, 11, p. 185-186. 

articulările importante ale comunității - noviciatul, aderarea la grup, 
codul disciplinar, regulile de precădere, practicile rituale etc. 

Pentru a se constitui ca o comunitate separată, esenienii au fost 
nevoiți să apeleze la un procedeu oarecum paradoxal: au folosit toate 
criteriile identitare ale comunității de origine -relația cu Templul, codul 
de puritate etc. - negând puternic similitudinile cu aceasta. Procesul 
de ruptură față de cultul comun trebuie să fie înțeles ca o reinvestire a 
datelor tradiţionale ale iudaismului, şi nu ca o inventare a unor doctrine 
şi comportamente noi. Această reînvestire a luat forma unei extinderi si 
a unei radicalizări a codului traditional al purității rituale: este vorba, 
în esenţă, de adoptarea, de către toată comunitatea și în viața de zi cu zi, 
a exigenţelor asociate în cultul comun doar clasei sacerdotale. 

Un proces de constituire comunitară care ia ca punct de sprijin 
practici de puritate rituală trebuie neapărat să se fondeze pe funcţiile 
sociale ale corporalitätii. Într-adevăr, de-a lungul analizei am putut 
vedea în ce măsură corpul era folosit pentru a marca separarea sectei 
de cultul comun, pentru a constitui o identitate comunitară, pentru a 
stabili și menţine o disciplină interioară în comunitatea nou-formată 
etc. Am constatat, astfel, că imaginea simbolică a noului grup era 
corpul pur, compatibil așadar cu exigenţele severe ale sfinteniei lui 
Dumnezeu. Ne-am oprit asupra mai multor chestiuni asociate cu 
această reprezentare simbolică a corporalitätii sanctificate; masa în 
comun, numită „Puritate“ sau „Purificare“, ritualurile lustrale, codul 
purității, teoria „inimii duble“ si doctrina spirituală a circumciziei. 

Analiza acestor aspecte ale esenismului a confirmat teza noastră 
despre folosirea semnificatiilor corpului în procesul de constituire 
comunitară. Sperăm, de asemenea, să fi pus în evidență câteva carac- 
teristici importante ale mişcărilor apocaliptice şi escatologice: mai 
întâi, faptul că în general se definesc ca fenomene de secesiune; şi, 
în al doilea rând, că propun coduri disciplinare severe și comporta- 
mente ascetice riguroase. Revelarea secretelor lui Dumnezeu, la fel ca 
aşteptarea sfârșitului iminent al lumii produc două tipuri de presiune: 
primul generează distantarea față de comunitatea de origine, al doilea 
duce la adoptarea unei vieți ascetice și de penitentä. Si în acest caz 
corpul apare ca un instrument esenţial al proceselor culturale şi religi- 
oase studiate: pe el se sprijină ideile și practicile - în parte tradiționale, 
în parte noi - care stau la baza esenismului. 

Intenţia noastră a fost să prezentăm mișcarea esenienilor nu ca pe 
un eveniment singular si strict circumscris, izolat într-un context de 
excepţie, ci ca pe un fenomen a cărui devenire se articulează pe o tradiţie 
particulară si ale cărui consecințe depășesc momentul dispariţiei sale. 
Apărut în interiorul iudaismului şi structurat fundamental pe valorile 
şi criteriile tradiţiei iudaice, esenismul poate fi definit, de asemenea, în 
contrast cu elenismul ambiant. Contactul - adesea brutal - între cul- 
turi diferite explică, chiar dacă numai în parte, tensiunea apocaliptică 
şi escatologică a mișcării palestiniene. Aceste dimensiuni, apocaliptică 
şi escatologică, vor supravieţui, de altfel, dispariției esenismului: 
creştinismul primelor secole, prins între identitatea sa originară și 
exigenta sa universalistă, va fi marcat si el de aceste caracteristici. 

Există o problematică comună esenismului si teologiei creştine, 
expusă de apostolul Pavel: este vorba, după părerea noastră, de o aceeași 
căutare identitară, stimulată deopotrivă de pretenţia de fidelitate față 
de o tradiţie si de presiunea inerentă contactului cu tradiții diferite. În 
capitolul următor vom studia felul în care se constituie, pornind de la o 
circumstantä precisă, reperele fundamentale ale antropologiei pauline. 
Neva interesa din nou chestiunea corporalitätii, așa cum prinde formă si 
conţinut în prima epistolă adresată de către apostol bisericii din Corint. 
Vom regăsi o comunitate în criză care încearcă să-şi creeze o identitate 
socială si religioasă. Acest proces va pune în contact si în conflict, încă o 
dată, lumea greco-romană si iudaismul si va contribui astfel la apariția 
unor noțiuni si comportamente specifice. În constituirea acestor idei si 
practici noi, corpul va juca iarăşi un rol de prim rang. 


2. Corint. Corpul în antropologia paulină 
2.1. Subiectul 


În textul Septuagintei!, folosirea termenului soma nu lasă loc 
niciunei interpretări dualiste: corpul nu trimite niciodată la sfera 
terestră care ar fi definită în contrast cu lumea cerească. Trupul nu 
este semnul precaritätii ființei umane, ci mai degrabă o metaforă 
a întregii sale persoane, în calitatea sa de făptură a lui Dumnezeu. 
Soma nu desemnează în niciun caz ceva esențialmente diferit de o 
„natură umană“ pretins pură: în antropologia Vechiului Testament, 
omul este definit ca unitate psiho-fizică sau ca un „corp animat“, 
după o formulare fericită.? 

Dualismul elenistic corp-suflet era profund străin mentalitätii 
iudaice tradiționale. O dovadă convingătoare este faptul că primele 
utilizări dualiste ale lui soma apar în textele iudaice scrise în perioada 
elenistică. În Testamentul celor doisprezece patriarhi, un text scris 
la sfârşitul secolului II î.Hr., corpul este asociat în mod constant și 
negativ cu sexualitatea.” Influenţa elenistică nu este totuși decât un 
episod relativ izolat în tradiția iudaică: într-adevăr, în primele secole 
ale erei creştine, rabinii au încercat să reducă efectele sale si să combată 
definițiile negative ale sexualităţii si ale corpului.“ 

Noul Testament reia, în parte, semnificaţiile atribuite corpului în 
Septuaginta. Se pot distinge trei sensuri principale: în primul rând, 
termenul soma desemnează omul în general; în al doilea rând trimite 


În textul ebraic al Vechiului Testament nu exista cuvânt care să exprime 
noțiunea de „corp”. În Septuaginta, cuvântul soma traduce unsprezece 
termeni diferiți. Cf: J. A. T. Robinson, The Body. A Study in Pauline Thelogy, 
London, SCM Press, 1952, p. 11. 

2 W. Robinson, The People of the Book, p. 362, apud J. A. T. Robinson, op.cit., p. 14. 

3 The International Dictionary of New Testament Theology, vol. |, C. Brown (gene- 
ral editor); L. Coenen; E. Beyrenther; H. Bientenhard (ed.), Carlisle, Cumbria, 
The Paternoster Press, 1991, p. 233. 

4 „Eforturile pe care rabinii au fost nevoiţi să le facătimp de un secol sau două 
pentru a depăși definiția negativă a sexualității și a plăcerii ca, ipso facto, rele 
oferă o mărturie elocventă asupra forței și complexităţii acestei ideologii a 
sexului.“ D. Boyarin, „Body Politic among the Brides of Christ: Paul and the 
Origins of Christian Sexual Renunciation“, p. 460. 

la corpul biologic; în al treilea rând, soma înseamnă „cadavru“. Cele- 
lalte semnificaţii sunt derivate de la aceste trei sensuri fundamentale, 
mai ales în scrierile pauline. Trebuie menţionat că datele esenţiale ale 
antropologiei corpului în textele Noului Testament sunt atribuite pe 
bună dreptate apostolului Pavel. 

Corpul! este un termen foarte important pentru evoluția doctri- 
nei învierii: el este obiectul acţiunii soteriologice a lui Dumnezeu, 
dar nu ca un lucru material şi inert, ci ca „vehiculul“, impregnat de 
Sfântul Duh, al fiinţei umane în întregime. Corpul este, de aseme- 
nea, locul în care se realizează efectiv alianţa omului cu Dumnezeu, 
este o mărturie grăitoare a acestui raport privilegiat cu El. Nu este 
suprinzător, deci, că trupul este considerat un element esenţial în 
judecarea, prezentă sau viitoare, a persoanei. Pentru apostolul Pavel 
funcţiile religioase ale corpului sunt esenţiale: este menit să devină 
o ofrandă cotidiană, instrument si loc al unei veneratii continue. 
Corpul este, de asemenea, un semn al statutului umanului. Creat 
de către Dumnezeu, corpul Îi aparține de drept si dezvăluie ade- 
văratele raporturi între Creator și făptura sa. Corpul transmite, pe 
calea discretă a simbolismului său, adevărurile mântuirii: uniunea 
trupurilor în dragostea conjugală este o imagine pe care apostolul 
Pavel o consideră adecvată pentru a dezvălui intimitatea tainică a lui 
Hristos cu fiecare dintre discipolii săi. 


Încercând să facem o sinteză a acestor sensuri multiple ale corpo- 
ralitätii la Sfântul Pavel, vom afirma că apostolul se situează în punctul 
de intersecţie a două tradiţii culturale: viziunea iudaică tradiţională, 
pe de-o parte, si reprezentările elenistice ale corporalitätii, pe de alta. 
Evreu bilingv, apostolul Pavel a avut de ales între fidelitatea față de 
antropologia iudaică si adecvarea comodă la mentalitatea elenistică 
omniprezentă. Conform redactorilor Dicţionarului teologic al Noului 
Testament, demersul apostolului se rezumă la folosirea vocabularului 


1 Conform articolului „ SOMA”, G. Kittel; G. Friedrich (ed.), Theological Dictionary 
of The New Testament, tradus în engleză de G. W. Bromiley, Grands Rapids, 
Michigan, Wm. B. Eerdmans, 1967, vol. VII, p. 1024-1094. 

grec pentru a exprima conţinutul propriei sale tradiții.! Pentru James 
D. G. Dunn, doctrina apostolului Pavel se plasează în zona de contact 
a acestor două viziuni antropologice. Este extrem de dificil si final- 
mente inutil să căutăm filiatia exactă a fiecăreia dintre ideile Sfântului 
Pavel. S-ar cuveni mai degrabă să punem în evidenţă, printr-un studiu 
susținut şi exhaustiv, coerenţa gândirii sale antropologice.? 

Pentru autorul englez, sensul principal al cuvântului soma la 
apostolul Pavel este diferit atât de sensul modern, cât și de semnificația 
greacă a corpului: fundamental, corpul ar fi instrumentul prin care 
persoana este asociată cu mediul său, mijlocul de contact şi comunicare 
prin excelenţă al persoanei cu contextul ei religios, cultural, economic, 
natural etc. În al doilea rând, conform aceluiaşi autor, corpul ar avea 
vocaţia foarte clară de a exprima identitatea profundă a individului. 
Referindu-se la I Corinteni, James D. G. Dunn scoate în evidență 
faptul că, potrivit apostolului, identitatea credincioșilor este rezultatul 
participării lor, ca fiinţe întrupate, la corpul comunitar al bisericii.” Al 
treilea sens, legat de cele două semnificații precedente, ar fi valoarea 
relationalä si colectivă a corpului. Într-o comunitate, raporturile reci- 
proce se stabilesc si se întretin prin intermediul corpului, astfel încât 
există o legătură imediată între trupul individual si corpul social. 

Această ultimă remarcă ni se pare esenţială, pentru că ea asigură 
transferul problematicii corpului de la universul privat, al individu- 
lui, către sfera publică, a societăţii. Pentru antropologie, subiectul 
corporalitätii devine pertinent numai în măsura în care lectura 
semnificatiilor corpului individual conduce la înțelegerea gesturilor 
şi comportamentelor sociale. Trupul privat nu prezintă interes pentru 
ştiinţele umaniste decât în măsura în care studierea sa contribuie 
la o cunoaştere a sferei publice, adică a codurilor şi limbajelor care 
structurează o anumită comunitate. 


1 Ibidem, p. 1081. 

2 J.D. G. Dunn, The Theology of Paul the Apostle, T&T Clark, Edinburgh, 1998, p. 53. 

3 „în calitate de corpuri, ei se aflau inevitabil într-un raport corporativ care 
le definea identitatea, iar raportul lor corporativ ca membri ai trupului lui 
Hristos era decisiv în a face de neconceput un raport trupesc cu o prosti- 
tuată, care reprezenta o altă corporatie.", Ibidem, p. 58. 

Intentia noasträ este de a propune o analizä a temei corporalitätii 
în scrierile apostolului Pavel în contextul mai general alantropologiei 
sale. Ni se pare dificil si, până la urmă, neproductiv să facem inven- 
tarul tuturor ocurentelor corpului în textele pauline si să încercăm 
să le grupăm după criterii tematice. Riscul unui astfel de demers ar fi 
să alunecăm către o analiză pe un singur nivel - în acest caz probabil 
cel teologic - şi să nu luăm în considerare întreaga complexitate a 
unui fenomen cultural. 

Afirmațiile apostolului Pavel asupra corporalitätii nu sunt ratio- 
namente abstracte, produse de un filozof retras din lume sau de către 
un conferenţiar vorbind unui public inert. Toate epistolele pauline sunt 
scrisori pastorale, documente alcătuite pentru a produce efecte măsu- 
rabile social, pentru a genera nu numai idei, ci de asemenea - şi mai 
ales - comportamente. În al doilea rând, textele apostolului Pavel nu 
sunt compoziții gratuite, tratate de ideologie sau de morală destinate 
lecturării de către un public despre care autorul are o idee vagă. Epis- 
tolele aveau destinatari precisi, prieteni și adversari, iar alcătuirea lor 
exprimă mai mult problemele unei agende pastorale decât principiile 
retorice ale compoziţiei îngrijite. Ne-am oprit asupra primei Epistole 
către Corinteni, un text clasic pentru antropologia paulină. Interesul 
nostru se va centra pe cele opt versete care încheie capitolul al șaselea al 
epistolei. Ni se pare că acest dialog între apostol şi o parte dintre ucenicii 
săi conţine toate punctele esenţiale ale antropologiei pauline prezentate 
mai devreme. În plus, micul fragment ales ne va permite să adăugăm 
analizei contextul ideologic si social al Corintului si să urmărim, în 
acest fel, gândirea apostolului în derularea ei concretă, în teren. 


2.2. Locul 


Apostolul Pavel a călătorit pentru prima dată către Corint în anul 
50 d.Hr., în timpul primăverii, venind de la Atena.! Orașul confirma 
din plin importanța pe care apostolul pare că i-o acorda: cetate 
dinamică si prosperă, Corintul putea juca un rol de primă importanță 


1). Murphy-O'Connor, OP, Paul. A Critical Life, Oxford, Clarendon Press, 1996. 
p. 252. 

în misiunea paulină. Dar dificultăţile sarcinii nu erau de neglijat şi, în 
anii următori, aveau să se manifeste energic. 

În perioada care ne preocupă, Corintul era, la propriu, o cetate 
nouă. După ce fusese distrus în 146 î.Hr. de generalul roman Mum- 
mius, oraşul avea să fie reconstruit, un secol mai târziu, de către Iulius 
Cezar. Laus Julia Corinthiensis a fost repopulată cu greci şi coloniști 
veniți din Italia. Aşezarea geografică şi controlul pe care Corintul îl 
deținea asupra porturilor Lechaeum și Cenchreae au restabilit repede 
prosperitatea orașului. Trebuie de asemenea să adăugăm că cetatea era 
amplasată pe ruta comercială care lega Orientul de capitala Imperiu- 
lui, că mai era străbătută și de alte rute, mai puțin importante, și că 
apropierea Efesului conducea la schimburi importante și frecvente. 
Nu e surprinzător că, în perioada misiunii apostolului Pavel, Corintul 
era deosebit de atrăgător pentru numeroşi imigranţi, veniţi din Egipt, 
Siria, ludeea, dar și din ţinuturi orientale mai îndepărtate. Lucrările 
American School for Classical Studies din Atena au condus la des- 
coperirea vestigiilor unei vieţi culturale si religioase foarte bogate: 
în afară de templele zeilor autohtoni - cum ar fi cele consacrate lui 
Apollo, Asclepius sau Afrodita - au fost identificate vechile temple 
ale lui Isis si Serapis, ale unei Magna Mater frigiene, ale zeiţei siriene 
Astarte etc. Cât despre viața morală, Corintul nu se bucura de cea 
mai bună reputație, astfel încât pentru Aristofan „a trăi ca un corin- 
tean“ era ilustrarea prin excelență a unei vieți desfrânate. Dar să nu 
ne grăbim: după cum vom vedea, motivele pe care le avea un grec să 
condamne imoralitatea corintenilor nu erau neapărat identice cu cele 
expuse, câteva secole mai târziu, de către apostolul Pavel. Este totuși 
limpede că acele culte ale fertilității și prostituția sacră, de care ne 
vorbește Strabon, ar fi putut să îi neliniștească si pe unul și pe celălalt.! 


În 1898, săpăturile Școlii Americane din Atena au scos la iveală 
o placă de marmură de aproape un metru lungime, a cărei primă 
funcţie pare să fi fost aceea de a marca intrarea în Sinagogă. După 
locul unde a fost găsită inscripţia, putem deduce că locul de cult al 
comunității evreieşti din Corint nu era departe de agora, la aproximativ 


1 G.A. Buttrick (ed.), The Interpreter's Dictionary ofthe Bible, New York, Abingdon 
Press, 1962, vol.l, p. 682-686. 

o sută de metri de poarta care marca intrarea în piatä.! Cine frecventa 
sinagoga? Evrei născuți în Corint sau proveniţi din Roma, din Antiohia 
sau Alexandria, câțiva prozeliti, ca si o categorie? destul de mare formată 
din păgâni atraşi de monoteismul strict al religiei iudaice, dar a căror 
convertire totală la iudaism era descurajată de antisemitismul ambiant. 

Comunitatea iudaică din Corint era străbătută de o linie care 
despärtea puţinele persoane cu o condiție materială bună si marele 
număr de credincioşi care trăia în general din comerțul mărunt si 
din meşteşuguri. Această ruptură de natură economică nu a rămas 
fără consecinţe culturale si religioase, într-o lume în care educaţia nu 
era accesibilă tuturor. Cel puţin o parte dintre problemele ridicate de 
tânăra comunitate creştină din Corint are legătură cu aceste diferenţe 
care puneau în opoziție gustul pentru speculatia filozofică al celor 
bogaţi şi instruiți si nevoile religioase mai simple ale majorităţii. 
Articularea teologică a epistolelor adresate de către apostolul Pavel 
corintenilor se afla într-un raport strâns cu această structură socială 
a comunităţii creştine.* Ni se pare clar, în consecinţă, că orice analiză 
ar trebui să ţină seama de această realitate fundamentală care precedă 
textele pauline şi influențează în mod direct elaborarea lor. 


| Dictionnaire d'Archéologie chrétienne et de Liturgie, Paris, Librairie Letouzey et 
Anné, 1922, tomul altreilea, partea a doua, p. 2959-2961. 

? Este vorba despre „temătorii de Dumnezeu”, non-evrei care au adoptat cre- 
dita iudaică și anumite practici specifice iudaismului. A se vedea: Fapt 13:16. 

3 „Potenţialul conflictual în comunitate este evident. Cei mai multi dintre 
membri nu aveau în comun decât creștinismul lor. Erau foarte diferiți prin 
nivelul de educație, situație materială, origine religioasă, înclinații politice si, 
mai ales, prin așteptările lor. Un mare număr era atras către Biserică pentru 
că părea să le ofere un nou câmp de posibilități unde aptitudinile lor, repri- 
mate de societate, puteau fi folosite din plin. Erau energici și ambitiosi, iar 
agendele lor ascunse aveau puţine în comun. Un anumit spirit de competiţie 
a caracterizat Biserica încă de la început.”, J. Murphy-O'Connor, O.P., Paul. 
A Critical Life, p. 273. 

4 „În perioada corespondenţei cu Pavel, Biserica creștină din Corint... repre- 
zenta o secțiune transversală a comunității urbane. Anumiți membri ai săi 
aveau o pozitie socială bună: Crispus (Fapt 18:8; 1 Cor 1:14) era conducător 
de sinagogă și avea o casă; Sostene (Fapt 18:8; 1 Cor 1:1) era conducător 
de sinagogă... Alţii nu erau atât de bine plasați (1 Cor 1:26-29; 11:22)", 
Ch.H. Talbert, Reading Corinthians. A Literary and theological commentary 
on 1 and 2 Corinthians, New York, Crossroad, 1987, p.XVII. 

2.3. Apariţia Bisericii din Corint 


La început, comunitatea creștină din Corint avea doar doi membrii, 
Acvila si Prisca?, un cuplu de evrei stabilit în Corint în anul 49 d.Hr. Se 
ştie că erau deja convertiți la creştinism: fuseseră izgoniți din Roma de 
efectul unui edict al împăratului Claudiu, care îi acuza, din câte spune 
Suetoniu, că alimentau tulburări legate de un anume „Chrestos“. Rolul lor 
în răspândirea Vestii celei Bune pare să fi fost mai mult indirect: nu și-au 
manifestat convingerile decât prin găzduirea, la un an după sosirea lor 
în cetate, a unui predicator itinerant, un evreu din Tars, pe nume Pavel. 

Primul loc în care apostolul şi-a expus mesajul a fost sinagoga. Era 
natural să i se dea cuvântul unui invitat atât de instruit si de distins 
ca Pavel, dar efectul predicii a fost mai mult negativ. Șefii comunității, 
alarmati de ceea ce credeau că este o erezie periculoasă, i-au cerut, 
pe un ton destul de sever’, să se oprească. Apostolul observă această 
opoziţie şi decide să abandoneze predica în sinagogă și să formeze o 
comunitate aparte. Locul întâlnirilor comunităţii nou-formate nu era 
departe de sinagogă, în casa unui convertit, pe nume Titus Iustus. 
Noii convertiți, evrei şi păgâni, erau în general oameni de condiție 
modestă, iar apostolul însuși are grijă să le-o reamintească la câțiva 
ani după prima sa vizită în Corint: „... nu multi sunt înţelepţi după 
trup, nu multi sunt puternici, nu multi sunt de bun neam.“ Printre 
credincioşi se află, totuși, persoane bogate si influente: Gaius, îndea- 
juns de înstărit pentru a întreține întreaga biserică”, Erast$, „trezorier 
al orașului“ (Rom 16:23), Hloe, o negustoare foarte înstărită, după 
toate aparențele”, Crispus si Sostene, foşti şefi ai sinagogii. 


1 S-a stabilit că epistolele apostolului Pavel se adresau unei comunități formate 
din aproximativ 50 de persoane. A se vedea: J. Murphy-O'Connor, Saint Paul's 
Corinth, Wilmington, Michael Glazier, 1983, p. 156-157. 

2 In Faptele Apostolilor, aceeași persoană este numită Priscila. A se vedea Fapt 
18:2; 18:18; 18:26. 


3 Fapt 18. 
+ ICor 1:26. 
5 Rom 16:23. 


6 O inscripţie descoperită recent ne spune despre Erast că ar fi fost cel care 
a pavat, pe cheltuiala lui, drumul care ducea de la piața din nordul orașului 
către teatru. A se vedea J. Murphy-O'Connor, O.P, Paul. A Critical Life, p. 269. 

7 ICor1:11. 

Se pare că apostolul Pavel a stat optsprezece luni în Corint, înainte 
de a pleca spre Cezareea. A lăsat în urmă o comunitate mândră și încre- 
zătoare, care îi recunoștea fără să ezite autoritatea. De altfel a putut să 
verifice solidaritatea credincioşilor cu ocazia unui mic incident: iudeii 
l-au denunțat pe apostol în faţa tribunalului proconsulului Galion, acu- 
zându-l ca i-ar fi incitat pe credincioși să îl slăvească pe Dumnezeu con- 
trar legii (para ton nomon).' Acţiunea nu are alte urmări decât creşterea 
frământărilor în interiorul comunităţii evreieşti. Apostolul este liber să 
părăsească cetatea, ceea ce si face în anul 51, atunci când pornește spre 
Efes, unde rămâne foarte puţin timp, după care pleacă în Siria. Promite 
să revină si lasă în Efes doi discipoli dragi, Acvila si Prisca. 


La sfârşitul anului 52, un nou predicator soseşte în sinagoga din 
Efes. Se numește Apollo și este un evreu din Alexandria. Faptele 
Sfinţilor Apostoli îi păstrează un portret aproape detaliat: „bărbat 
iscusit la cuvânt, puternic fiind în Scripturi... era învăţat în calea 
Domnului si, arzând cu duhul, grăia şi învăţa drept cele despre lisus.“* 
Conform aceleiaşi surse, cunoaşte „numai botezul lui loan“, dar Acvila 
şi Prisca se îngrijesc de a-i prezenta întreaga doctrină si încurajează, 
printr-o recomandare, dorinţa lui de a merge să predice în Corint. 

Sosirea lui Apollo în Corint coincide cu revenirea apostolului Pavel 
în Efes. Aici va primi din Corint vești nelinistitoare. O parte dintre 
problemele care îi sunt relatate sunt asociate, printr-un efect aproape 
sigur involuntar, cu propovăduirea în cetate a lui Apollo. 

Atunci când vorbesc despre Apollo, Scripturile folosesc adjectivul 
logios, care s-ar putea traduce prin „elocvent“ şi/sau „instruit“. Acest 
termen deschide posibilitatea unei interpretări foarte interesante: 


! „Acesta caută să convingă pe oameni să se închine lui Dumnezeu împotriva 
legii.“, Fapte 18:13. „Legea“ (nomos) este aici un termen destul de ambiguu. 
Faptul că acuzaţia îi este adresată lui Galion sugerează că era vorba de legea 
romană; totuşi, răspunsul proconsulului pare să fi redus conflictul din Corint 
la o dispută internă a comunităţii evreiești: „Dacă ar fi vreo nedreptate sau 
vreo faptă vicleană, o, iudeilor, v-aş asculta precum se cuvine; dar dacă sunt 
la voi nedumeriri despre învățătură si despre nume si despre legea voastră, 
vedeti-vä voi înşivă de ele.", Fapte 18:14-15. 

2 Fapte 18:17. 

3 Fapte. 18:24-25 

Jerome Murphy-O'Connor sugerează posibilitatea unei legături, 
anterioare anului 52, între Apollo şi liderul intelectual și politic al 
comunității evreieşti din Alexandria, Filon.’ După cum vom vedea, 
această ipoteză dă ocazia unei analize a conflictelor născute la Corint, 
în cadrul unei comparații mai ample între două tipuri de discurs 
antropologic: cel practicat de apostolul Pavel şi cel asociat curente- 
lor intelectuale ale iudaismului elenistic. Multe argumente sunt în 
favoarea acestei supozitii: educaţia filozofică a lui Apollo, dezvăluită 
indirect de către opiniile discipolilor săi înverșunaţi din Corint, 
marea influență exercitată de către Filon asupra evreilor instruiți din 
Alexandria, ca și intenţia sa de a deschide cultura iudaică tradițională 
către valorile culturale ale lumii înconjurătoare. 

Elocinta si gustul pentru speculație teologică, ce l-ar fi caracterizat 
pe Apollo, şi-au găsit în tânăra comunitate din Corint un ecou favora- 
bil. Modul său de a prezenta Revelația a generat, cel putin în mintea 
anumitor corinteni, o judecată comparativă net defavorabilă apostolu- 
lui Pavel. Într-adevăr, în scrisoarea pe care o adresează comunităţii, în 
mai 54, apostolul se arată conştient de această diferență și încearcă să 
o relativizeze, punând accentele în mod diferit: ceea ce a vrut el să le 
transmită discipolilor nu era o învățătură filozofică, o „înțelepciune“ 
pur omenească, ci „taina“ lui Dumnezeu. Un astfel de demers se spri- 
jină pe „puterea Duhului“ si nu pe iscusinta artificială a retoricii: 


Şi eu, fraților, când am venit la voi şi v-am vestit taina lui Dumne- 
zeu n-am venit ca iscusit cuvântător sau ca înțelept. Căci am judecat 
să nu ştiu între voi altceva, decât pe Iisus Hristos, și pe Acesta răstig- 
nit. Si eu întru slăbiciune si cu frică şi cu cutremur mare am fost la 
voi. Iar cuvântul meu si propăvăduirea mea nu stăteau în cuvinte de 


1 „Este dificil să ne imaginăm că un evreu din Alexandria, având exact aceste 
competenţe și un spirit suficient de deschis pentru a-l accepta pe lisus, ar fi 
scăpat influenţei lui Filon, marele lider intelectual al comunității evreiești din 
Alexandria, mai ales dacă acesta din urmă pare să fi fost interesat de educație 
si de predicaţie.”, J] Murphy-O'Connor, O.P., Paul. A Critical Life, p. 275. 

2 „Înafară de talentul său de orator, avea capacitatea de a asocia lucrurile, de 
a stabili legături între diferitele aspecte ale credinţei. Aceasta era una dintre 
caracteristicile fundamentale ale educaţiei retorice. Folosind metoda filoni- 
ană de interpretare și sistemul său filozofic, Apollo oferea ocazia unei împli- 
niri intelectuale prin construirea unei sinteze bogate a elementelor furnizate 
de Pavel." Ibidem, p. 276. 

înduplecare ale înțelepciunii omenesti, ci în adeverirea Duhului si a 
puterii. Pentru ca credința voastră să nu fie în înțelepciunea oameni- 
lor, ci în puterea lui Dumnezeu. 


Relaţiile apostolului Pavel cu corintenii au fost foarte dificile. 
Documentele esenţiale sunt, evident, scrisorile păstrate, dar credem 
că se pot reconstitui suficient de precis toate momentele importante 
ale acestor raporturi: prima vizită în oraș (menţionată în I Cor 15:1-3 
etc.); o primă scrisoare, astăzi pierdută (1 Cor 5:9-11); răspunsul 
corintenilor (I Cor 7:1, 25; 8:1; 12:1 etc.); o întâlnire în Efes cu „oame- 
nii lui Hloe“, o bogată negustoare din Corint (I Cor 1:11-12); a doua 
scrisoare a apostolului, cunoscută ca Epistola întâia către Corinteni şi 
transmisă de Timotei în anul 54; a doua vizită la Corint, cu punerea 
în discuţie a autorităţii sale apostolice (II Cor 2:5-8,10; 7:12); o a 
treia scrisoare (II Cor 2:3,4,9; 7:8,12), dusă la destinaţie de Titus şi 
consacrată implicatiilor comunitare ale chestionării autorității sale; 
o a patra scrisoare (II Cor 1-9) scrisă în Macedonia și predată tot de 
Titus; a treia vizită a apostolului în Corint.? 

În ceea ce ne priveşte, ne vom concentra pe textul Epistolei întâia 
către Corinteni. După un rezumat al scrisorii, vom trece la identifica- 
rea chestiunilor celor mai importante pentru problematica noastră. 
După cum am anticipat deja, vom fi interesați în mod deosebit de 
„disputa“, bineînțeles indirectă, dintre personajele cele mai influente 
din prima misiune creștină în Corint: apostolul Pavel şi Apollo. 
O ultimă precizare: analiza noastră se va fonda implicit si explicit 
pe o descriere sociologică a comunităţii corintene pentru a verifica 
„pe teren“ pertinenta afirmațiilor noastre. 


2.4. Textul 


Dacă paternitatea Epistolei întâia către Corinteni nu poate fi în 
niciun fel contestată, coerenţa si continuitatea redactării sale consti- 
tuie încă un subiect de controversă. Este cert că apostolul Pavel este 
autorul, dar a scris-o el ca un întreg, sau textul care ne-a parvenit 


1 ICor 2:1-5. 
2  Ch.H. Talbert, Reading Corinthians, p.XX. 

înglobează mai multe documente, scrise în perioade diferite? Trebuie 
menționat că însăși structura textului alimentează această dezbatere: 
epistola nu e neapărat omogenă şi sistematică, în primul rând pentru că 
trebuie să răspundă unor scopuri foarte practice. Obiectivul esenţial al 
apostolului era mai putin acela de a face o expunere susținută si logică 
a doctrinei creştine, cât de a concilia o comunitate profund zguduită 
de tensiuni interne şi de abateri flagrante de conduită. Este clar pentru 
toată lumea că în timpul șederii sale în Efes apostolul Pavel nu putea 
să se consacre exclusiv răspunsurilor si edificării pe care le aşteptau 
de la el credincioşii din Corint. Prins într-o activitate pastorală foarte 
solicitantă și muncind în paralel pentru a-şi asigura traiul, apostolul a 
fost îndreptăţit să acorde mai multă atenție mesajului decât coerentei 
formale a acestuia. În ceea ce ne priveşte, în analiza noastră vom con- 
sidera Epistola întâia către Corinteni un document coerent si unitar, 
ieşit din mâna unui autor angajat, în timpul redactării, într-o muncă 
foarte dificilă de misionar și predicator.? 


După o scurtă introducere (1:1-9), apostolul ridică problema gru- 
pärilor din cadrul comunităţii din Corint (1:10-4:21): 


Căci, fraţii mei, despre voi, prin cei din casa lui Hloe mi-a venit 
ştire că la voi sunt certuri. Si ei spun aceasta, că fiecare dintre voi zice: 
Eu sunt al lui Pavel, iar eu suntallui Apollo, iar eu sunt allui Chefa, 
iar eu sunt al lui Hristos? 


Cuvintele apostolului vorbesc despre un efect surprinzător și neplă- 
cut al predicatiei în Corint: cei care au vestit acolo Evanghelia - mai 
întâi Pavel, apoi Apollo si Chefa - au devenit, fără să știe, lideri spi- 
rituali ai unor grupări rivale. Tensiunile nu au condus la o schismă 
propriu-zisă sau la o chestionare radicală a autorităţii apostolice a 
lui Pavel, dar ele s-au dovedit suficient de serioase pentru a provoca 


1 A se vedea: C. K. Barett, The First Epistle to the Corinthians, London, Adam & 
Charles Black, 1968, p. 12-14, pentru o trecere în revistă a principalelor vari- 
ante ale acestei ipoteze. 

2 „O scrisoare alcatuită în astfel de împrejurări poate prezenta incongruitäti și 
pasaje în care același subiect este expus în mod diferit, din diferite puncte 
de vedere.“ Ibidem, p. 15. 

3 ICor1:11-12. 

reactia sa foarte energicä. Din punctul de vedere al analizei noastre, 
chestiunea cea mai importantă este de a afla în ce măsură diferențele 
culturale si de doctrină s-au adăugat la disparitätile de natură socială 
deja existente în Corint, pentru a alimenta acest proces centrifug. Este 
clar că identificarea unui grup de creştini cu tânărul şi sclipitorul predi- 
cator alexandrin (Apollo) nu era un simplu capriciu al câtorva indivizi 
înstăriți, doritori de a pune în acord mesajul mântuirii si subtilitätile 
filozofiei elenistice. Ceea ce trebuie să punem în evidenţă este întreaga 
complexitate a procesului - social, ideologic si religios - care a condus 
la această identificare și la tensiunile ulterioare. 


În capitolele 5 şi 6 ale Epistolei, Sfântul Pavel dezbate cazurile de 
imoralitate apărute în cadrul bisericii: un incest (5:1-8), litigii între 
creştini (6:1-11), cazuri de conduită sexuală neadecvată (6:12-20). Mai 
departe în text!, apostolul Pavel răspunde la întrebări precise: Este 
bună căsătoria? Se poate consuma carne sacrificată în cinstea unor zei 
păgâni? Este potrivit pentru un creștin să participe la mesele religioase 
ale păgânilor? Apoi dă sfaturi referitoare la conduita femeilor în tim- 
pul ceremoniilor religioase (11:2-16), asupra euharistiei (11:17-34), cu 
privire la darurile spirituale, pentru a vorbi în fine despre diversitatea 
vocatiilor în cadrul Bisericii (de la capitolul 12 până la 14). Înainte 
de a-și încheia scrisoarea, apostolul reia cateheza tradițională asupra 
morții, învierii şi arătărilor lui Hristos, cu intenţia foarte clară de a 
refonda comunitatea pe valorile sigure ale tradiției autentice?: 


Va aduc aminte, fraților, Evanghelia pe care v-am binevestit-o, pe 
care ati si primit-o, întru care şi staţi, prin care și sunteți mântuiti; cu 
ce cuvânt v-am binevestit-o — daca o tineti cu tărie, afară numai dacă 
n-aţi crezut în zadar.? 


De o importanță mai mare şi mai gravă decât incidentele de 
natură morală sau disciplinară în cadrul comunităţii este chestiunea 
potenţialului conflictual în interiorul bisericii. Periclitarea coeziunii 


' Dela capitolul 7 până la capitolul 14. 

2 „În acest punct, Pavel vrea să îi înrădăcineze în tradiția evangheliei pe 
baza căreia a fost fondată biserica din Corint.” Ch.H. Talbert, Reading 
Corinthians, p. 97. 

3 ICor 15:1-2. 

credincioșilor provoacă reacţia virulentă a apostolului și îl determină să își 
formuleze tezele fundamentale asupra unității creştinilor întru Hristos. 
În economia textului, ni se pare că aceste teze constituie nucleul tuturor 
construcţiilor teologice pauline. Acest punct, în jurul căruia gravitează 
toate celelalte argumente, poate fi rezumat printr-o imagine: aceea a 
corpului eclezial, unic, dar divers prin funcţiile distincte ale membrilor 
săi, rezultat palpabil al Întrupării Fiului lui Dumnezeu și al încorporării 
credincioşilor prin acțiunea Sfântului Duh în timpul botezului: 


Căci precum trupul unul este, și are mădulare multe, iar toate 
mădularele trupului, multe fiind, sunt un trup, așa și Hristos, pentru 
că într-un Duh ne-am botezat noi toți, ca să fim un singur trup, fie 
iudei, fie elini, fie robi, fie liberi, şi toți la un Duh ne-am adăpat.! 


Acesta este orizontul pe care trebuie plasate toate rationamentele si 
toate argumentele apostolului. În ceea ce ne priveşte, această imagine 
va constitui reperul fundamental. În legătură cu acest jalon, si intro- 
ducând în discuţie informaţii de natură istorică şi sociologică, vom 
încerca să privim mai îndeaproape dezbaterea dintre Sfântul apostol 
Pavel şi gruparea lui Apollo apărută în Corint. Teza noastră este că 
această controversă implică nu numai un predicator creștin, pe de o 
parte, şi un grup de iubitori neconditionati ai înţelepciunii greceşti, pe 
de alta, ci şi două discursuri antropologice incompatibile. Scena este 
mai amplă și mizele mai importante: în epistola adresată corintenilor, 
prin intermediul protagonistilor pe care îi cunoaştem, se conturează 
două viziuni rivale asupra omului și asupra lumii.? 


2.5. Gruparea lui Apollo 


A reconstitui, pornind de la Epistola întâia către Corinteni, opiniile 
celor care se revendicau de la Apollo este, fără îndoială, un demers difi- 
cil. Textul epistolei este adesea aluziv şi indirect, astfel încât cititorul 


1 | Cor 12:12-13 

2 „Scrisoarea lui Pavel și conflictul social pe care îl presupune sugerează o 
înverşunată competiţie ideologicä.", Elizabeth A. Castelli, „Disciplines of 
Difference: Asceticism and History in Paul”, Leif E. Vaage, Vincent L. Wim- 
bush, Asceticism and the New Testament, New York and London, Routledge, 
1992, p. 175. 

este obligat destul de des la conjecturi. În rândurile de mai jos vom 
încerca să facem o trecere în revistă a „ideologiei“ discipolilor predi- 
catorului alexandrin. Ne vom asuma și vom utiliza în analiză ipoteza 
unei legături între Filon din Alexandria si Apollo, ceea ce ne va obliga să 
introducem în discuţie cel putin datele generale ale filozofiei filoniene. 


Imaginea grupului lui Apollo se poate deduce în linii mari dintr-o 
lectură atentă a fragmentului care se găseşte între capitolele 2 si 4. Mem- 
brii săi credeau că „înțelepciunea“ îi făcea „perfecţi“ (2:6), pretindeau că 
sunt „oameni duhovnicești“ (2:15), „bogaţi“, „domni“ (4:8), „înţelepţi“, 
„tari“, „slăviți“ (4:10). Vedeau în ceilalți membri ai comunității „prunci“ 
(3:1) care nu au ajuns la maturitatea spirituală desăvârșită.! 

Întelepti printre nebuni, desävärsiti printre prunci, domni printre 
sclavi, discipolii lui Apollo creau, în interiorul comunității, frontiere 
de nedepăşit. Anumiți comentatori au văzut în reacția acestor „oameni 
duhovniceşti“ o încercare de a identifica în predicile lui Apollo o dimen- 
siune ezoterică a doctrinei creștine, absentă în expunerea apostolului 
Pavel.? Astfel, iniţierea lor ar fi avut un curs ascendent: instruirii exoterice 
furnizate de apostolul Pavel i-ar fi urmat, pentru cei mai buni, descoperi- 
rea mesajului ezoteric al doctrinei. Acest raționament îi plasa pe apostolul 
Pavel și pe Apollo într-o ierarhie în care primul nu era în niciun caz cel 
mai important. În consecință, această diferență de grad si de importanță 
dintre apostolul Pavel și Apollo se traducea într-o distincţie clară între cei 
care se revendicau de la Pavel si cei care se reclamau de la Apollo. 

Citit în această perspectivă, textul capitolului 3 din epistolă dezvă- 
luie mai clar intenţiile apostolului. El începe prin a nega pertinenta, 
în context, a distinctiei dintre o latură exoterică și o parte ezoterică 
în mesajul către corinteni. Apostolul nu contestă nicidecum existența 
unui progres în asimilarea Revelatiei, dar avertizează: 


Si eu, fraţilor, n-am putut să vă vorbesc ca unor oameni duhovni- 
cești, ci ca unora trupesti, ca unor prunci în Hristos. Cu lapte v-am 
hrănit, nu cu bucate, căci încă nu puteaţi mânca și încă nici acum nu 
puteți. Fiindcă sunteți tot trupeşti: 


' L-am urmat pe J. Murphy-O'Connor, O.P., Paul. A Critical Life, p. 280. 
2 A se vedea în acest sens Ch.H. Talbert, Reading Corinthians, p. 5. 
3 ICorinteni 3:1-2. 

Pasajul pe care tocmai l-am citat conține mai multe puncte impor- 
tante: mai întâi, apostolul contesta temeiul unității grupului lui Apollo. 
Nu a existat, sau nu încă!, o iniţiere ezoterică, este deci abuziv să se facă 
distincţia între ,desävârsiti" si „prunci“ în comunitatea din Corint. 
În al doilea rând, atunci când critică gruparea lui Apollo, apostolul 
utilizează argumente ale părții adverse. Replica pe care le-o adresează 
conţine schema si termenii esentiali ai vocabularului filozofic grec 
privind progresul moral si spiritual. Pentru Filon din Alexandria, 
spre exemplu, existau trei niveluri de împlinire interioară, care cores- 
pund respectiv începătorului (ho archomenos), celui care avansează 
(ho prokopton) şi, în cele din urmă, celui perfect (ho teleios).? Termi- 
nologia la care apelează apostolul este fondată pe aceeași logică. Există 
mai întâi oamenii trupești (sarkinois), dar acest termen îi desemnează 
pe cei care sunt prea îndepărtați de Revelatie pentru a-i fi subiecți.” În 
ceea ce îi priveşte pe cei care au primit-o, apostolul stabileşte ierarhia 
următoare: „prunci întru Hristos“ (nepiois en Christo) (I Cor 3:1), omul 
firesc sau „sufletesc“ (psychikos anthropos) (I Cor 2:14), şi cel desävärsit/ 
adultul (teleios) sau omul duhovnicesc (ho pneumatikos) (| Cor 2:15).4 

Folosind termeni și raționamente proprii filozofiei acelei vremi, 
adepţii lui Apollo pretindeau un statut distinct și eminent în sânul 


1 1Cor2:6-7 paretotusi a confirma ipoteza că apostolul Pavel accepta existența 
unei predicări ezoterice: „Și înțelepciunea o propovăduim celor desăvârșiți, 
dar nu înțelepciunea acestui veac, nici a stăpânitorilor acestui veac, care sunt 
pieritori.Ci propovăduim înțelepciunea de taină a lui Dumnezeu, ascunsă, pe 
care Dumnezeu a rânduit-o mai înainte de veci spre slava noastră.“ (în citat 
„desăvârșiți“ traduce termenul grecesc teleioi, termen tehnic care desem- 
nează în cultura greacă omul împlinit spiritual, perfect.) 

2 LegumAlleg, 3, 159. 

3 „A-i numi pe cititorii săi trupesti înseamnă a sugera că sunt complet în afara 
căii creștine.. .”, C. K. Barett, The First Epistle to the Corinthians, p. 80. 

4 Antropologia tripartită atribuită apostolului Pavel, care ar concepe omul 
ca unitate a trupului (soma, sarx), sufletului (psyche) şi duhului (pneuma), 
a cunoscut o tradiţie practic neîntreruptă în Biserică, începând cu primii 
apologeti (lustin Martirul), continuând cu Părinţii Capadocieni, cu Sfinţii loan 
Damaschinul sau loan Scărarul, până la Sfinţii Serafim de Sarov sau Teofan 
Zăvorâtul, fără să fie, desigur, o specificitate exclusivă a teologiei răsăritene. 
Distincția dintre „trupesc“, „sufletesc“ şi „duhovnicesc“ se suprapune si peste 
o logică a creșterii spirituale, așa cum se va vedea în capitolul dedicat lui 
Tertulian (vezi infra „O nouă profeție: Tertulian“). Cf. Ch.H. Talbert, op.cit., p. 6. 

comunitätii. Fermecati de elocventa si de talentul pentru speculatie 
ale alexandrinului, aceşti credincioși stabileau o distincţie abuzivă 
între misiunea paulină si lucrarea pastorală a lui Apollo: credeau că 
mesajul acestuia din urmă le era adresat în mod special pentru că erau 
singurii care aveau instruirea si fineţea intelectuală necesare. Ei erau 
cei „desăvârșiți“, „duhovnicești“, oamenii cereşti, în vreme ce toți 
ceilalți erau „prunci“, „sufleteşti“ sau, mai rău, ,trupesti“. 


Toate aceste distincţii nu erau noi ci, dupa cum am văzut, ele expri- 
mau o manieră filozofică de a concepe evoluţia spirituală a omului. Este 
vorba de o spiritualitate ce caracterizează o anumită elită culturală și 
socială, spiritualitatea orientată mai ales către realizarea unei împliniri 
individuale. Figura emblematică a acestei spiritualitäti filozofice era 
„înțeleptul“, omul desăvârşit printr-un travaliu lung si atent al rațiunii 
împotriva exceselor dăunătoare ale patimilor. 

Pentru Filon din Alexandria, definiția înteleptului se face în raport 
cu omul imperfect, supus - din lipsă de educaţie și disciplină - pati- 
milor celor mai josnice. Dobândirea înţelepciunii este rezultatul unui 
continuu efort ascetic şi intelectual: 


Căci pentru omul rău numeroase sunt piedicile, dragostea față de 
bani, de glorie, de plăcere, în timp ce pentru omul virtuos absolut 
nimic nu este piedică din moment ce depăşeşte si calcă în picioare, 
precum pe adversarii doborâti în competiţie, dragostea, teama, 
lasitatea, suferința și patimile asemănătoare.? 


Înțeleptul este un atlet al virtuții”, cunoscător al filozofiei si angajat, 
sub îndrumarea unui maestru, într-o luptă individuală de autodepășire. 


1 „Acest ascetism, nobil și elevat, are un caracter eminamente intelectualist. 
Este un ideal care se referă mai ales la individ si dă impresia că este aristocra- 
tic", Carlo Tibiletti, „Ascetismo filosofico ed ascetismo cristiano“, La donna 
in Tertulliano, culegere de studii îngrijită de M. G. Bianco; P. Janni; A. Nestori, 
Roma, Libreria editrice Viella-Roma, 1989, p. 609. 

2 Filon din Alexandria, Probus, 21. 


3 Vocabularul progresului în dobândirea virtuții cuprinde doi termeni clasici: 
„atletul“ şi „ascetul“. Acesta din urmă, însemnând „cel care exersează“, este 
un termen de origine cinică, asociat cu ideea exerciţiului moral constant în 
vederea dobândirii virtuţii. Pentru Filon, Moise este exemplul prin excelență 


al „campionului unei filozofii austere” (Probus, 43.) 

Obiectivul său este de a atinge calmul contemplării creaţiei divine, 
prin suspendarea impulsurilor trupesti si a pasiunilor sufletului. Este 
exact ceea ce scrie Filon, interpretând alegoric porunca adresată de 
către Dumnezeu lui Avraam: 


Dacă, suflete al meu, te cuprinde vreo dorință de a moşteni lucruri 
divine, nu vei abandona numai „pământul“, adică corpul si „rudenia“, 
adică senzaţia, si „casa tatălui tău“, adică limba, ci fugi de tine însuți, 
ieşi din tine însuţi, ca posedatii si coribantii, cuprins de beţia bacan- 
telor, purtat în Dumnezeu de un fel de entuziasm profetic.! 


Vedem foarteclarcumcorpulfuncționeazăcaolinie de demarcaţie, 
ofrontieră între cel „desăvârşit“ şi omulobişnuit. Înţelepciunea atinsă 
de primul, comentează Jerome Murphy-O'Connor?, îi revelează 
natura malignă a corpului şi capcanele de care se foloseşte câteodată 
pentru a înşela sufletul.” Strategia progresului spiritual se defineşte, 
în consecinţă, prin acordarea unui rol esențial corporalitätii. Tru- 
pul devine un obiect privilegiat al meditatiei solitare, ceea ce are, 
evident, rezultatul de a accentua caracterul „privat“ și individual al 
itinerariului spiritual. 

Potenţialul negativ al acestei idei pentru o comunitate deja puternic 
divizată nu putea să îi scape apostolului Pavel. De aici graba, uneori 
virulentă, ironia adesea, prezente în cuvintele sale. Dorinţa unui grup 
de a căuta şi, eventual, de a dobândi „înţelepciunea“ prin mijloace care 
nu erau universal accesibile trebuia descurajată imediat: 


Unde este înțeleptul? Unde e cărturarul? Unde e cercetătorul 
acestui veac? Au n-a dovedit Dumnezeu nebună înțelepciunea lumii 


1 Filon din Alexandria, Quis rerum divinarum heres sit, 69, introducere, tradu- 
cere în franceză și note de M. Harl, Paris, Cerf, colecţia „Les ceuvres de Philon 
d'Alexandrie” nr. 15, 1966. 

2. Murphy-O'Connor, O.P., Paul. A Critical Life, p. 281. 

3 Cf: „Să nu crezi într-adevăr că fiecare dintre noi face altceva decât să poarte 
un cadavru: sufletul trezește corpul, care este el însuși un cadavru, și îl 
poartă neobosit... Acest corp este, după cum am zis, rău prin natura sa si 
înșelător față de suflet; acest lucru totuşi nu este clar pentru toți, ci numai 
pentru Dumnezeu si pentru aceia pe care îi iubește Dumnezeu.“ Filon din 
Alexandria, Legum Allegoriae, III, 69 si 71, introducere, traducere în fran- 
ceză și note de CI. Mondesert, Paris, Cerf, colecția „Les œuvres de Philon 
d'Alexandrie” nr. 2, 1962. 

acesteia? Căci de vreme ce întru înțelepciunea lui Dumnezeu lumea 
nu a cunoscut prin înțelepciune pe Dumnezeu, a binevoit Dumnezeu 
să mântuiască pe cei ce cred prin nebunia propăvăduirii.! 


Dar pericolul mişcării celor „duhovniceşti“ nu venea numai din 
vanitatea lor - aspru judecată de către apostol? - ci mai ales din 
consecinţele practice ale afirmării lor identitare. Ei voiau să fie aparte, 
deosebiți, separați. În corpul comunitar lăsau să se instaleze o breșă 
foarte periculoasă. Concepţia celor „duhovniceşti“ asupra libertăţii 
filozofului, la fel ca viziunea asupra corporalitätii, moralei si individu- 
lui, puneau sub semnul întrebării unul dintre fundamentele teologiei 
pauline: preeminenta comunitarului în raport cu individualul. Prin 
convingerile lor, partizanii lui Apollo reușiseră să provoace un conflict 
între atenţia acordată corpului individual și responsabilitatea față de 
corpul eclezial. „Filonismul“ lor tulbura armonia dintre credincios 
şi comunitate, propunând ierarhii neadecvate, itinerarii spirituale 
distincte si concepții morale riscant de flexibile. 

La această provocare, apostolul răspunde dezvoltând? o definiție 
a comunității ecleziastice suficient de complexă pentru a răspunde 
întrebărilor legitime ale adepților săi si suficient de adecvată pentru 
a invalida orice mișcare centrifugă, actuală sau viitoare. Această 
definiţie a Bisericii drept trup al lui Hristos constituie fundamentul 
întregii argumentatii a apostolului Pavel, orizontul pe care acesta 
plasează toate chestiunile aflate în litigiu. Ca urmare, nu este poate 
abuziv să tragem concluzia că în centrul crizei corintene se găseşte 
corpul, ca loc care concentrează toate mizele şi conţine în nucleu 
toate dezvoltările posibile. Două viziuni antropologice concurente 
îşi dispută acest teritoriu într-un document de o importanţă capitală 
pentru istoria creştinismului.“ 


1 l Cor 1:20-21. 

2 „Căci cine te deosebește pe tine? Si ce ai, pe care să nu îl fi primit? lar dacă l-ai 
primit, de ce te fälesti, ca si cum nu l-ai fi primit?”, | Cor 47. 

3 Apostolul Pavel a schițat deja această definiție în epistola adresată galateni- 
lor: Gal 3:27-28. 

+ Acesta este si modul în care Peter Brown îşi concepe analiza Epistolei. Avem 
totuși rezerve în legatură cu ceea ce istoricul numește „moștenirea fatală“ 
a acestei scrisori. A se vedea P. Brown, Trupul și societatea, p. 70 

2.6. Corpul înţelept 


Într-un tratat conceput și redactat la începutul carierei sale de scri- 
itor, cu aproximativ 50 de ani înainte de tulburările iscate în biserica 
din Corint, Filon din Alexandria scria: „Înţelepciunea este cel mai 
divin lucru din lume.“ Obiectivul acestui tratat este de a prezenta par- 
cursul care trebuie urmat pentru a atinge înțelepciunea - şi nu într-un 
mod abstract şi teoretic, ci într-o comunitate filozofică reală, formată 
din „atleți ai virtuţii“, al căror secret este simplu și poate fi rezumat 
printr-un singur termen: enkrateia. Prin practicarea abstinentei, adică 
respingând patimile şi cultivând dragostea față de Dumnezeu, aceşti 
„slujitori ai lui Dumnezeu“? dobândesc adevărata libertate, izvorâtă 
din supunerea exclusivă față de El? 


Chiar dacă este dificil de stabilit dacă adepții lui Apollo cunoşteau 
acest tratat, putem crede, totuși, că Apollo, om cultivat și elocvent, era la 
curent cu ideile esenţiale expuse în acest text. Ele aveau o largă circulație 
în cercurile filozofice din jurul Mediteranei si puteau fi citite sau înţelese 
la fel de bine în Atena ca în Alexandria, la Roma sau în Antiohia. Aceste 
idei nu exprimau gândirea gelos autonomă a unui filozof alexandrin, ci 
tradiția și patrimoniul comune filozofiei antice. Adevăratele dificultăți 
încep atunci când încercăm să stabilim ce-a spus Apollo cu adevărat în 
Corint si ce au înţeles corintenii. Este clar, totuşi, că există o diferență 
între ceea ce s-a spus si ceea ce s-a înțeles în Corint si totul pare că duce 
la concluzia conform căreia corintenii nu erau niște discipoli neapărat 
fideli. Textul epistolei ne arată că apostolul Pavel însuși a constatat și 
corectat“ interpretările abuzive date predicilor sale. Trecând în revistă 
ideile pe care le-am putea pe bună dreptate atribui adepților lui Apollo, 


1 Probus, 13, p. 147. 

2 Probus, 75, p. 197. 

3 „În realitate liber este numai acela care nu-l are ca stăpân decât pe Dumne- 
zeu.“, Probus, 20, p. 151. 

*  Cf.I Cor 5:9-12. 


5 „Dacă s-au înșelat atât de grav asupra mesajului lui Pavel, este improbabil 
că l-au înțeles pe Apollo corect.“ J. Murphy-O'Connor, O.P., Paul. A Critical 
Life, p. 282. 

vom putea verifica nu numai autenticitatea filiatiei lor filoniene, ci de 
asemenea si îndepărtarea de presupusele surse. 

După cum am văzut, pentru Filon, numai înțeleptul era cu adevărat 
liber. După ce a parcurs etapele dificile ale detasärii, după ce s-a pus în 
întregime în slujba lui Dumnezeu, atletul virtuţii putea pretinde că a 
atins libertatea absolută. Această libertate se definea în raport cu cor- 
poralitatea, văzută ca o sursă de tulburări continue menite a fi potolite 
de ,vnpäAoc uEOn/sobra ebrietas“ a extazului filozofic. Punerea între 
paranteze a corpului prin exercițiul ascetic este condiţia sine qua non 
a libertăţii filozofice: ruptura dintre corp şi dobândirea înțelepciunii 
rezumă, deci, într-un mod destul de satisfăcător, conţinutul „vieţii 
filozofice“. Dar această ruptură, dacă ignorăm logica progresului 
spiritual, poate lăsa loc unor dezvoltări abuzive. Debutând - în loc de 
a încheia - cu această separație radicală între corporalitate si partea 
divină a sufletului, singura demnă de contemplatia divină, inversând, 
deci, sensul demersului filozofic, s-ar fi putut crede că nu exista nicio 
legătură între corp şi viața morală. Se pare? că adepţii lui Apollo au 
făcut un raționament de acest tip, pentru a ajunge la concluzia că celui 
înțelept „toate îi sunt ingäduite."* 

Aceste cuvinte constituie un soi de marcă identitară a grupului 
celor „duhovnicești“. Încurajati de preeminenta lor socială si de 
superioritatea culturală, îndemnați de liberalismul moravurilor din 
Corint si convinși de autenticitatea evlaviei lor, pare că discipolii lui 
Apollo şi-ar fi acordat libertăți morale prea mari. Restul comunității 
a reacționat şi apostolul Pavel s-a văzut obligat să pună lucrurile în 
ordine. Reacţia sa - cât se poate de severă - nu își propune numai 
să îndrepte, printr-o mustrare, conduita necorespunzătoare a câtorva 
credincioşi ai bisericii din Corint. Ceea ce face el este o muncă de 
edificare teologică al cărei obiectiv este acela de a oferi comunității 
reperele ferme pentru orice evaluare morală viitoare. 


' Defapt, o lectură atentă a lui Filon din Alexandria ar putea să arate cum cor- 
pul este prin excelenţă locul în care efortul moral prinde formă şi consistenţă. 

2 „Credinţa lor în irelevanta morală a corpului le oferea celor „duhovniceşti“ 
libertatea de a-şi satisface apetitul sexual si de a mânca tot ce doreau., 
J. Murphy-O'Connor, O.P., Paul. A Critical Life, p. 281. 

3  [Cor6:12. 

Există mai întâi un caz de incest: „Îndeobşte se aude că la voi e 
desfrânare, si o astfel de desfrânare cum nici între neamuri nu se 
pomeneşte.“ Unul dintre credincioși trăia la vedere cu a doua soţie a 
tatălui său, iar situația aceasta era de trei ori de neacceptat. Mai întâi, o 
astfel de uniune era interzisă de legea romană?, ceea ce explică în parte 
remarca apostolului. În al doilea rând, era interzisă de legea iudaică, 
ce stipula că vinovatii vor fi uciși cu pietre.’ Este clar că apostolul nu 
putea să nu sanctioneze un atentat atât de grav la moralitatea publică 
şi la normele religioase: de fapt, ni se pare că întreaga epistolă este 
mărturia unei griji evidente de a nu contraria structurile si obiceiurile 
locului.* Dar un alt aspect va alimenta încă mai mult reacția virulentä 
a apostolului, după cum vom vedea din analiza următorului pasaj: 


Unul dintre voi trăiește cu femeia tatălui său. Iar voi v-aţi semetit 
în loc mai degrabă să vă fi întristat, ca să fie scos din mijlocul vostru 
cel ce a săvârșit această faptă. Ci eu, deși departe cu trupul, însă de 
față cu duhul, am și judecat, ca și cum as fi de față, pe cel ce a făcut una 
ca aceasta: în numele Domnului nostru Iisus Hristos, adunându-vă 
voi si duhul meu, cu puterea Domnului nostru Iisus Hristos, să dati pe 
unul ca acesta satanei, spre pieirea trupului, ca duhul să se mântuiască 
în ziua Domnului lisus. 5 


În primul rând, ni se pare evident că apostolul este interesat mai 
puţin de gravitatea publică a incidentului, chiar dacă o judecă foarte 
sever. Sistemul de referință esenţialin acest caz este interior comunităţii 
credincioşilor, care pare să devină în acest fel o construcţie socială 
aparte, în interiorul societăţii corintene desigur. Nu este vorba, după 
cum am arătat, de o formaţiune izolată şi radical distinctă, deşi, vom 


1 I Cor 5:41. 

2 Gaius, Institutes |, 63: „Item amitam et materteram uxorem ducere non licet. 
Item eam quae mihi quondam socrus aut nurus aut privigna aut noverca 
fuit.“ apud C. K. Barett, The First Epistle to the Corinthians, p. 121. 

3 Leviticul 18:8; 20:11. 

4 „Ce dorea el să accentueze era mai degrabă valabilitatea în continuare a 
tuturor legăturilor sociale. Era la mijloc structura familiei în totalitatea sa. 
Aceasta includea și instituția sclaviei domestice. Aici, Pavel era categoric: 
sclavii, ca si femeile, trebuiau să rămână pe locurile lor.“, P. Brown, Trupul 
si societatea, p. 70. 

5 I Cor 5:2-5. 

vedea, comunitatea eclezialä va fi investitä de apostol cu o identitate 
specifică si cu o autonomie substanțială. 

Incestul este plasat de către apostolul Pavel în contextul general al 
neînțelegerilor din Corint şi este asociat în mod expres cu gruparea 
celor „duhovnicești“. Vanitatea si orgoliul le-au fost reproşate în repe- 
tate rânduri. Conduita sexuală imorală este dovada zdrobitoare că 
pretinsa lor înțelepciune nu este decât o vorbă în vânt si, în consecință, 
distincţia lor nu are niciun temei. În plus, dacă voiau să fie cu orice preț 
diferiţi - pare a sugera apostolul - reușiseră, dar într-un sens negativ. 
Însă apostolul urmărea prin această reacţie mai mult decât evitarea 
unei posibile schisme: voia să-i ofere comunităţii mijloacele pentru 
combaterea pericolelor de acest gen. Mai întâi, comunitatea trebuia 
să câştige în autonomie şi să poată lua independent deciziile nece- 
sare. Acesta este sensul pasajului în care apostolul descrie procedura 
de expulzare a vinovatului, pentru că aceasta se întâmplă în cadrul 
unei adunări a credincioșilor. Pasajul prezintă, de asemenea, modul 
în care apostolul învesteşte comunitatea cu autoritatea si puterea de a 
acționa. Textul conţine, în filigran, ceremonia trecerii autorității de la 
apostol către comunitate. Cum se face această transmitere? Mai întâi 
apostolul își invocă autoritatea: el este tatăl credincioșilor, cel care i-a 
născut întru Hristos, prin intermediul Evangheliei. Este drept, n-a fost 
singurul care a propovăduit în Corint, dar a fost primul, şi din acest 
motiv autoritatea sa este mai mare şi mai legitimă decât a celor care i-au 
urmat. Niciunul dintre grupurile formate la Corint - cel al lui Apollo 
sau cel al lui Chefa - nu ar putea, deci, să se plaseze sub o autoritate 
diferită, decât dacă ar desconsidera acțiunea fondatoare a apostolului.? 

Întreaga epistolă adresată corintenilor este, de fapt, un exercițiu 
al autorităţii apostolice a Sfântului Pavel. El îşi reclamă dreptul de a 
interveni în viața comunităţii si schiteazä apariţia unui tip de autori- 
tate până atunci necunoscută în lumea mediteraneană. Peter Brown 
descrie într-un mod foarte convingător circumstanţele naşterii acestui 
gen de autoritate între sfârşitul secolului II şi prima jumătate a seco- 
lului III. Este vorba de apariţia figurii sfântului, eveniment central în 


1 Cf. Cor 1:29 și 31. 
2 „Căci de ati avea zeci de mii de învățători în Hristos, totuși nu aveți multi 
părinți. Căci eu v-am născut prin Evanghelie în lisus Hristos.”, | Cor 4:15. 

schimbările culturale si religioase ale Antichității târzii! si una dintre 
explicaţiile răspândirii extrem de rapide a crestinismului.? Există mai 
multe imprejurări istorice care conduc la această apariție, dar cea mai 
importantă este, fără îndoială, tradiția patronajului, un fel de „conti- 
nuum al mentalitätii mediteraneene.“* Nevoia de mediatori, comună 
în Antichitatea târzie, i-a făcut pe oamenii vremii să accepte ideea 
că puterea supranaturală și autoritatea care îi era asociată își puteau 
schimba locaţia: lumea divină putea fi reprezentată pe pământ, nu nea- 
părat prin instituţiile consacrate de tradiţie, ci si prin indivizi pe care 
legătura personală cu Dumnezeu îi făcea deosebiți. Funcţia esențială 
a acestor personaje eminente era de a incarna un reper de stabilitate 
într-un univers în continuă schimbare. Ei s-au folosit de încrederea 
care li se acorda pentru a contribui la stabilizarea acestui univers, 
dar într-o altă formă. Apariţia sfântului la sfârşitul Antichității nu se 
reduce, deci, la emergenta unei noi forme de religiozitate. Consecințele 
sale cele mai durabile s-au propagat în interiorul corpului social prin 
instituţia care, într-o oarecare masură, a provocat și a întreținut acest 
proces, Biserica. După părerea noastră „tranziția puterii“ de la apostol 
către comunitatea din Corint descrie admirabil de bine modul în care 
au funcționat acesti doi poli ai schimbării: Sfântul Pavel prezintă sursa, 
legitimitatea si domeniul de acţiune al autoritatii sale si, prin aceasta, 
pregăteşte constituirea unei biserici locale. 


Să revenim la textul nostru si să încercăm să vedem cum se reali- 
zează efectiv acest proces. Apostolul cere ca vinovatul să fie pedepsit 
aspru, dar pentru a pune în practică această decizie avea nevoie nu 
numai de o definiție a autorităţii, ci şi de structura exerciţiului său 
efectiv. Dacă acceptăm ideea că vinovatul făcea parte din gruparea lui 


„Apariţia sfântului este laitmotivul revoluţiei religioase a Antichității târzii“, 
P. Brown, „Le saint homme. Son essor et sa fonction dans l'Antiquité tardive“, 
în La société et le sacré dans l'Antiquité latine, tradus din engleză în franceză 
de Aline Rousselle, Seuil, Paris, 1985, p. 86. 

2 Istoricul american explică răspândirea creștinismului prin faptul că Biserica a 
fost, în termenii săi, „impresarul“ acestei schimbari a lumii antice. A se vedea: 
P. Brown, Genèse de l'Antiquité tardive, p. 39. 

3 P. Brown, „Science et imagination”, în La société et le sacré dans l'Antiquité 
latine, p. 21. 

Apollo si că această grupare era formată din persoane bogate si cul- 
tivate, înțelegem şi că expulzarea sa din biserică ar fi putut fi dificilă. 
În această situație, apostolul își asumă, dar numai în parte, sarcina 
îndepărtării vinovatului din comunitate. El cere ca păcătosul să fie 
exclus în timpul unei ceremonii euharistice, la care si el va fi prezent 
în duh. Este clar, pentru noi, că apostolul își transfera autoritatea și 
responsabilitatea exerciţiului său către comunitate. Distincția pe care 
o face Sfântul Pavel - „absent cu trupul, dar prezent în duh“ - ne pare 
a fi dovada acestui transfer. Pentru a se exercita concret, autoritatea are 
nevoie tot timpul de un corp, adică de o prezență concretă, o structură 
de mediere vizibilă. În esenţă, apostolul Pavel cere comunității să fur- 
nizeze ea însăşi corpul necesar exercitării puterii sale. De fapt, în acest 
fel, Sfântul Pavel deschide calea către dezvoltarea cea mai importantă 
a acestei epistole: definirea Bisericii drept trup al lui Hristos. Vom 
încerca să analizăm cum se articulează această definiţie în contextul 
atât de frământat al Corintului. 


2.7. Trupul lui Hristos 


La sfârşitul capitolului 6 din I Corinteni, apostolul Pavel reia dia- 
logul cu grupul disident. Chestiunile dezbătute sunt foarte complexe: 
raportul dintre libertate si responsabilitate, sensul corporalitätii, legă- 
tura dintre corp si morală, asocierea dintre religios si etic etc. Rezul- 
tatul acestei controverse este o definiţie a comunității credincioșilor şi 
transformarea acestei definiții într-un „orizont de înţelegere“ pentru 
toate chestiunile legate de etică în Biserică. Apostolul Pavel propune, 
în mare, o preeminentä a logicii comunitare asupra celei individuale, 
a trupului ecleziastic asupra corpului personal, a normelor morale 
ale grupului asupra celor ale individului. 

Concluziile apostolului apar la finalul unui dialog la distanță cu 
gruparea lui Apollo. Înainte de a trece la analiza fragmentului, ar fi 
util să reconstruim „replicile“ care au fost rostite în timpul controver- 
sei. lată mai întâi textul: 


1 „Astfel, dă clar de înțeles că nu va rezolva problema printr-un ordin. Decizia 
trebuie să aparțină comunității.“, J Murphy-O'Connor, O.P., Paul. A Critical 
Life, p. 286. 

Toate îmi sunt îngăduite, dar nu toate îmi sunt de folos. Toate îmi 
sunt îngăduite, dar nu mă voiläsabiruit de ceva. Bucatele sunt pentru 
pântece si pântecele pentru bucate si Dumnezeu va nimici pe unul si 
pe celelalte. Trupul însă nu e pentru desfrânare, ci pentru Domnul, si 
Domnul este pentru trup. lar Dumnezeu, Care a înviat pe Domnul, 
ne va învia si pe noi prin puterea Sa. Au nu știți că trupurile voastre 
sunt mădularele lui Hristos? Luând deci mădularele lui Hristos le voi 
face mădularele unei desfrânate? Nicidecum! Sau nu știți că cel ce se 
alipeşte de desfrânată este un singur trup cu ea? „Căci vor fi - zice 
Scriptura - cei doi un singur trup“. Iar cel ce se alipeste de Domnul 
este un duh cu El. Fugiti de desfrânare! Orice păcat pe care îl va sävärsi 
omul este în afară de trup. Cine se dedă însă desfrânării păcătuieşte în 
însuși trupul său. Sau nu ştiţi că trupul vostru este templu al Duhului 
Sfânt care este în voi, pe care-L aveţi de la Dumnezeu si că voi nu 
sunteți ai voştri? Căci ati fost cumpăraţi cu pret! Släviti, dar, pe Dum- 
nezeu în trupul vostru si în duhul vostru care sunt ale lui Dumnezeu. 


Să încercăm acum să înţelegem care sunt toți actorii scenei: 


Gruparea celor „duhovnicești“ Apostolul Pavel 


Toate îmi sunt îngăduite. Toate îmi sunt îngăduite, dar nu 
toate îmi sunt de folos.[...] nu mă voi 
lăsa biruit de ceva. 


Bucatele sunt pentru pântece și pân- | De acord. 
tecele pentru bucate și Dumnezeu 

va nimici și pe unul și pe celelalte. 

Ce mănâncă omul nu are legătură 

cu relaţia sa cu Dumnezeu. 


Dumnezeu va nimici corpul, la fel Dumnezeu Care a înviat pe Domnul, 
cum va nimici si pântecele. Nu există | ne va învia și pe noi. 
înviere a corpului. 


Corpul nu are nicio importanță Trupurile sunt mădularele lui Hristos 
în legătura cu Dumnezeu. și temple ale Sfântului Duh. 

E permis raportul cu o prostituată. Desfrânarea este un păcat împotriva 
Nu există păcat, sau dacă da, atunci trupului, împotriva lui Dumnezeu 

el este exterior corpului. (mântuitorul trupului) și împotriva 


Sfântului Duh (care sălășluieste în 
trup). 


Fiecare este propriul său stăpân. Nu ne apartinem nouă înșine. 


1 [Cor6:12:20 

Reconstituirea „dialogului“ ne permite să avansăm în comentariu 
cu mai multă încredere. Vom încerca să demonstrăm că textul se ela- 
borează între doi poli: individul şi grupul, credinciosul si biserica. În 
fond, avem de-a face cu înfruntarea dintre o logică a individului auto- 
nom, pe de o parte, si cu o viziune a persoanei înțelese ca făcând parte 
dintr-o comunitate, pe de alta. Nu este lipsit de importanţă faptul că 
în centrul dezbaterii se găsesc două viziuni rivale ale corporalitätii. 


Textul începe prin enuntarea unui acord, aproape unanim, asupra a 
două puncte: în primul rând, credinciosul este liber să facă ceea ce vrea 
şi, în al doilea rând, ceea ce mănâncă acesta - carnea oferită ca sacrificiu 
zeilor păgâni, spre exemplu - nu ar avea nicio consecință asupra vieții 
sale religioase. Apostolul Pavel alege, în aceste două cazuri, să nu se 
opună direct adversarilor săi. Mai întâi se arată de acord, pentru ca apoi 
să introducă nuanţe care reduc acordul initial la o simplă strategie reto- 
rică. Afirmarea libertăţii absolute a credinciosului este transformată 
complet prin introducerea în dezbatere a criteriului responsabilitätii. 
Acest criteriu este definit, pentru moment, prin introducerea altor două 
elemente în controversă: este vorba despre utilitatea exerciţiului libertății 
şi despre consecinţele acestui exercițiu. Responsabilitatea traduce, deci, 
participarea obligatorie a conştiinţei în acțiunea liberă a credinciosului. 
Constiinta trebuie să decidă cât de oportună este o acțiune și tot ea tre- 
buie să prevadă consecinţele acestei acțiuni. Mai târziu, apostolul va da 
mai multe detalii asupra definiției conștiintei credinciosului, în sensul 
extinderii constiintei individuale către o conştiinţă comunitară. 

Acest raport între individual și comunitaresteadus în discuție de tema 
animalelor sacrificiale, care constituie probabil cadrul în care trebuie 
să plasäm afirmarea libertății alimentare a creștinului. În textul citat, 
apostolul nu face decât să confirme raționamentul celor „duhovnicești“ 
ceea ce omul mănâncă nu are nicio consecință de natură religioasă, 
nici în viaţa de zi cu zi, nici în Împărăţie! Dar cum se face că discuția 
asupra alimentaţiei se opreşte atât de repede? La această întrebare există 
două răspunsuri, perfect complementare. Mai întâi trebuie să spunem 


1 „Însuşi Dumnezeu a stabilit si digestia si disoluția corpului după moarte; 
cum se poate așadar transforma ce este permis si ce este interzis să mâncăm 
într-o chestiune cu semnificaţie eternă?“, C. K. Barett, The First Epistle to the 
Corinthians, p. 146. 

că o clarificare a chestiunii se va face mai departe, în textul epistolei. 
Într-adevar, în capitolul 8, Sfântul Pavel face o expunere completă a pro- 
blematicii şi enunţă clar liniile mari ale concepției sale asupra libertății, 
plasată între autonomia individuală si grija comunitară: crestinul este 
perfect liber să manânce ceea ce vrea, cu condiția să nu își transforme 
libertatea într-o ocazie de poticnire pentru cei slabi. 

Dar există și un al doilea răspuns, mai substanţial, la întrebarea 
pe care ne-am pus-o mai sus. Nu e vorba aici de o dezbatere asupra 
chestiunii alimentare pentru că tema vizată este alta. Ceea ce îl interesa 
pe apostol nu era, pentru moment, să se pronunţe asupra compor- 
tamentului alimentar al celor „duhovniceşti“, ci să combată viziunea 
lor asupra corpului, care era cauza acestui comportament. Aceasta 
devine o evidență în continuarea textului. După ce şi-a exprimat 
acordul asupra alimentaţiei, apostolul continuă: „dar trupul nu este 
pentru desfrânare.“ Cu alte cuvinte, apostolul sancţionează o eroare 
în raționamentul partenerilor săi de dialog: ei au ajuns la o concluzie 
legitimă, dar plecând de la o premisă falsă. Libertatea alimentară a 
creştinilor este fondată pe libertatea lor spirituală? şi nu pe „neutrali- 
tatea“ sau pe insignifianta religioasă a corpului, cum ar crede adepţii 
lui Apollo. În acest moment al controversei accentul începe să cadă pe 
cele două concepții opuse asupra corporalitätii umane si a raportului 
ei cu viaţa religioasă. Textul trece de la acordul iniţial, oricât de relativ 
ar fi fost, la un dezacord fundamental ce priveşte, prin consecinţele 
sale, aspecte nu mai puţin importante ale doctrinei creștine. 


Să încercăm mai întâi să prezentăm, foarte rapid, cele două repre- 
zentări ale corpului despre care am vorbit. Pe de o parte, există în 
comunitatea din Corint o viziune gnostico-filozofică, de origine pro- 
babil filoniană si asociată cu iudaismul elenistic, în vreme ce, de cea- 
laltă parte, e prezentă o concepție mai fidelă iudaismului palestinian. 

Prima reprezentare cuprinde mai multepu ncte pe care ar trebui să le 
reamintim pe scurt: afirmarea unei diferențe fundamentale - dacă nu 


11 Cor 8:9-13. 

2 „lar despre mâncarea celor jertfite idolilor, știm că idolul nu este nimic în 
lume și că nu este alt Dumnezeu decât Unul singur ... pentru noi este un 
singur Dumnezeu, Tatăl, din Care sunt toate şi noi întru El; si un singur Domn, 
lisus Hristos, prin Care sunt toate si noi prin El.”, | Cor 8:4-6. 

chiar a unei rupturi - între suflet şi corp; convingerea că supraviețuirea 
după moarte nu vizează decât sufletul; raportul strâns între cunoașterea 
lucrurilor veşnice si dobândirea eternității de către suflet. Corpul este 
un punct de reper, dar în sens negativ: este obstacolul, închisoarea, 
mormântul. Gradul de îndepărtare de această sursă de tulburare 
indică progresul filozofului către înţelepciune. Această alteritate 
radicală a corpului a putut conduce, în perioada care ne interesează, 
la două tipuri de reacţii: un curent „ascetic“, care vedea corpul (soma) 
ca pe un pericol ce trebuia continuu combătut, şi un curent „gnostic“, 
care, bazându-se pe credința în salvarea nemijlocită prin „cunoaștere“, 
abandona corpul fără prea mari griji celor mai grave excese. 

Apostolul Pavel folosește același cuvânt - soma - ca adversarii săi, 
dar îi dă un sens cu totul diferit. Ruptura antropologiei sale de tradiția 
filozofică greacă este subliniată de faptul că, în textele pauline, termenul 
soma nu are niciodată sensul de „cadavru“. În ansamblu, semnificaţiile 
lui soma sunt pozitive. Pentru James D. G. Dunn, sensul principal al 
corpului în teologia Sfântului Pavel trimite la contextul vieții unei per- 
soane si la mijloacele prin care acea persoană este asociată cu mediul 
respectiv. Corpul este, am putea spune, nivelul de contact și de schimb 
între om și mediul său.? Prin urmare, corpul este departe de a fi neutru 
din punctul de vedere al vieţii morale sau religioase a individului: el 
exprimă „omul lăuntric“ si în acelaşi timp înregistrează si presiunile 
exterioare exercitate asupra lui. 

Conflictul între cele două viziuni se declanşează pe marginea 
subiectului învierii trupului. Pentru Filon din Alexandria, cel mai 
probabil „maestrul“ grupului celor duhovniceşti, nemurirea şi eter- 
nitatea erau asociate numai cu partea superioară a sufletului si nu 


|! „Mi se pare plauzibil că formau un grup pentru care Hristos semnifica ceva 
de genul ‘Dumnezeu, libertate, nemurire”, unde 'Dumnezeu' exprima un 
monoteism filozofic rafinat; 'libertate' exprima abandonul rigorii puritane a 
autorităţilor palestiniene primitive pentru o concepție mai largă de autoim- 
plinire; și 'nemurire' exprima solida doctrină greacă în opozitie cu noțiunea 
rudimentară de înviere.“, T. W. Manson, Studies in the Gospels and Epistles, 
p. 207, apud C. K. Barett, The First Epistle to the Corinthians, p. 45. 

2? Corpul,,...exprimă persoana încadrată într-un mediu specific. Este mijlocul 
prin care persoana este asociată cu acest mediu și invers. E vorba de mijloa- 
cele de a trăi într-un loc si de a experimenta un mediu.“, J. D. G. Dunn, The 
Theology of Paul the Apostle, p. 56. 

vizau în niciun fel corpul. În scrierile sale nu vom întâlni viziunea 
tradițională iudaică, conform căreia corpul este indisociabil legat de 
suflet, iar eternitatea ar trebui să confirme, nu să contrazică, uniunea 
lor. Portretul lui Moise este acela al unui înțelept ajuns nemuritor prin 
faptul că a devenit inteligență pură. Este posibil ca cei „duhovniceşti“, 
influențați de această tradiție filozofică si de ambiguitätile predicilor 
lui Apollo, să fi ajuns să nege învierea corpului.? Pentru apostolul 
Pavel, învierea reprezenta un element esenţial al doctrinei. Negarea 
învierii trupesti ar fi însemnat punerea sub semnul întrebării a acţiunii 
salvatoare a lui Dumnezeu prin lisus Hristos și negarea soteriologiei 
creştine.” Controversa din capitolul 6 al epistolei nu era legată numai 
de definițiile opuse date corporalitätii si de consecinţele lor morale. 
Dezbaterea nu se concentra exclusiv pe porneia şi pe raportul corpului 
cu viaţa religioasă. În dialogul dintre apostolul Pavel si gruparea lui 
Apollo era în joc întregul mesaj al propăvăduirii pauline. 


Pentru a combate ideile adversarilor săi, apostolul Pavel reamintește 
datele fundamentale ale antropologiei creştine, fondată pe ideile de 
Întrupare si Înviere. Definiţia corporalitätii nu poate fi considerată 
izolat, pentru că ea este punctul de întâlnire al teologiei, antropologiei, 
ecleziologiei şi moralei. Continuarea textului epistolei demonstrează, 
cel putin în parte, complexitatea acestei problematici. 

Apostolul începe prin a contrazice pretinsa insignifiantä morală 
a corpului care ar fi putut fi dedusă din ideea libertăţii alimentare a 
creştinilor. Pântecele nu este o sinecdocă potrivită pentru corp, deoa- 
rece corpul, pentru Sfântul Pavel, nu este reductibil la materialitatea sa, 


1 „Mai târziu, în vreme ce trebuia să se pregătească să se înalțe la cer si să-și 
lase condiția de muritor pentru nemurire la chemarea Tatălui, care readucea 
la unitatea sa dintâi dualitatea, suflet și corp, pe care o constituia, transfor- 
mându-l în totalitatea sa în duh la fel de luminos ca soarele...“, Filon din 
Alexandria, De vita Mosis, II, 288, introducere, traducere în franceză și note 
de R. Arnaldez, CI. Mondesert, J. Pouilloux, P. Savinel, Paris, Cerf, colecția „Les 
œuvres de Philon d'Alexandrie", nr. 22, 1967. 

2 m..e natural să presupunem că cei ‘duhovnicești’ erau cei care negau învi- 
erea. Din perspectiva lor, moartea era eliberarea de greutatea și murdăria 
corpului. A regăsi corpul după moarte ar fi fost absurd.", J. Murphy-O'Connor, 
O.P., Paul. A Critical Life, p. 281. 

3 [Cor 15:12-14. 

la „carne“. Definiţia creştină a corpului începe, în pasajul nostru, prin 
introducerea ideii de înviere: corpul are destinul de a fi înviat prin „pute- 
rea lui Dumnezeu“. Această acțiune a lui Dumnezeu reia modelul Învi- 
erii Domnului, ceea ce stabileşte un raport direct între trupul lui Iisus 
şi corpul credincioşilor săi: prin corpul lor, credincioșii sunt destinati 
aceleiaşi învieri ca Domnul. Dar această uniune a creştinilor cu Domnul 
nu este numai promisiunea unei mântuiri viitoare, ci o stare actuală, 
dublu definită: în primul rând, în viziunea apostolului, creștinii sunt, 
prin Evanghelie, incorporati întru Hristos si formează astfel trupul său; 
în al doilea rând, întrucât trebuie să continue prezenţa și misiunea lui 
Hristos pe pământ, creştinii sunt uniţi prin identitatea obiectivelor lor.! 
Unitatea lor este, deci, în acelaşi timp mistică si funcțională. 

Aceste afirmaţii nu sunt numai de ordin teologic: ele ne intere- 
sează pentru că au avut si efecte culturale si sociale enorme. Definind 
Biserica drept trup al lui Hristos, apostolul Pavel a inventat, am putea 
spune, o structură socială și o formă de solidaritate necunoscute 
lumii mediteraneene din acea perioadă. În Corint, misiunea aposto- 
lului s-a confruntat probabil cu o stratificare socială care nu prea lăsa 
loc egalitarismului universal. În afară de diferenţele dintre bogați si 
săraci, între aristocrații cultivați si sclavii analfabeți, existau de ase- 
menea rupturi între diferitele tradiții. Ce aveau în comun un evreu 
ca Acvila si un libert păgân ca Erast? În afară de corpul lor aveau 
puţine lucruri comune pe care puteau construi o nouă formă de soli- 
daritate. Apostolul o spune clar: creștinii sunt trupuri ce au menirea 
de a fi transformate prin înviere si chemate să prelungească prezența 
lui Hristos pe pământ. Se pot oare înțelege altfel aceste cuvinte ale 
Sfântului Pavel: „Au nu știți că trupurile voastre sunt mădularele lui 
Hristos?“? şi „Nu mai este iudeu, nici elin; nu mai este nici rob, nici 
liber; nu mai este parte bărbătească și parte femeiască, pentru că voi 
toți una sunteți în Hristos Lisus.“%? 


„În consecinţă, definind comunitatea drept corp al lui Hristos, Pavel o identi- 
fică cu prezenţa fizică a lui Hristos în lume. Misiunea bisericii este o continu- 
are în timp și spaţiu a funcţiei lui Hristos prin manifestarea, după exemplul 
său, a puterii și înțelepciunii lui Dumnezeu.", J. Murphy-O'Connor, OP. Paul. 
A Critical Life, p. 287. 

2 1Cor6:15. 

3 Gal 3:28. 

Crearea unei noi comunităţi avea nevoie de un fundament şi, 
după părerea noastră, acest fundament a fost o nouă concepție asupra 
corporalitätii. Promisiune a învierii şi semn de angajare în misiunea 
lui Hristos pe pământ, corpul putea furniza criteriul universal de 
solidaritate socială într-o lume profund divizată. Pentru un convertit, 
intrarea în comunitate era în mod fundamental o renunțare, uneori 
ascetică, la identitatea confirmată social, pentru a primi noua identitate 
de membru în trupul lui Hristos.! Această nouă identitate era, în mod 
esenţial și nu secundar, definită prin apartenenţa la corpul comunitar. 
Conform apostolului Pavel, identitatea creştină derivă fundamental 
din această apartenenţă, ceea ce face nule, sau chiar ilegitime, celelalte 
moduri de identificare recunoscute social. Înţelepciunea, puterea, ori- 
ginea nobilă, de care vorbeşte apostolul la începutul epistolei, fac parte 
din identitatea socială şi trebuie abandonate la intrarea în Biserică. 

Propunerea apostolului era radicală şi a provocat probabil multe 
nemulțumiri. În tânăra comunitate din Corint erau persoane care 
puteau fi mândre de averea, de educaţia si de prestigiul lor social. 
Acești indivizi formau, totuși, publicul vizat în primul rând de Sfân- 
tul Pavel: membri ai „lumii bune“ corintene, fără îndoială convertiți 
sincer, dar care întretineau în comunitate diviziuni inacceptabile. 
În primul rând lor le propune apostolul „această experiență socială“ 
de abandon total al identităţii lor publice.? 

Putem constata că dezbaterea asupra moralei creştine era de fapt 
mult mai complexă: am trecut de la o definiţie a libertăţii și a limitelor 
sale - „Toate îmi sunt îngăduite.“ — la chestiunea licențelor alimentare ale 
credinciosului; apoi am abordat cele două viziuni rivale ale corporalitätii 
şi eticii, pentru a ajunge, în final, la tema esenţială a pasajului care încheie 
capitolul 6 al epistolei, definirea Bisericii drept trup al lui Hristos. Acest 
itinerar nu reprezintă traseul abstract al unui raționament, ci traduce 
conflictele si tensiunile concrete ale unei societăți reale. Apostolul Pavel 
nu se adresează unor corespondenţi virtuali, ci unor persoane care 
aşteaptă de la el răspunsuri urgente. În continuarea analizei noastre vom 
privi mai îndeaproape contextul social al comunității din Corint. 


1 Cf structura botezului practicat în biserica din Roma, către mijlocul primului 
secol, după descrierile făcute de către lustin Martirul; a se vedea, de aseme- 
nea, A. Kavanagh, The Shape of Baptism. The Rite of Christian Initiation, New 
York, Pueblo Publishing Company, 1978, p. 42-44. 

2 P. Brown, Trupul și societatea, p. 68-71. 


246 Marius Lazurca 


2.8. Corint — o privire sociologică 


Conflictul teologic din Corint nu poate fi în niciun caz redus la un 
simplu joc de forte antagonice, născut ex nihilo şi care se desfăşoară pe 
o scenă goală. Dezbaterea are loc într-un mediu foarte precis — atât ideo- 
logic cât şi economic - iar acest cadru nu este neutru în raport cu forma 
pe care o îmbracă conflictul. Există un context de care textul epistolei 
depinde în mod semnificativ. În partea următoare a analizei noastre 
vom cerceta acest „decor“ si apoi vom pune în evidență raporturile 
care există între sensurile textului şi informaţiile contextuale obținute. 
Cadrul general al acestei operaţiuni hermeneutice ne va fi oferit de 
cartea lui Gerd Theissen, The Social Setting of Pauline Christianity. 


După cum am văzut deja, în perioada misiunii Sfântului apostol 
Pavel, Corintul era un oraş nou. Conform surselor, locuitorii erau 
în general sclavi eliberați şi veterani, beneficiind toți de calitatea de 
cetățean roman. Stratificarea socială a societăţii era tipică pentru un 
oraş comercial prosper al epocii. Cetăţenii bogaţi, cei care ne intere- 
sează în mod deosebit, erau funcţionari în administraţie, bancheri sau 
negustori, iar ceea ce le era caracteristic, în primul rând, era faptul că 
averea lor era de dată recentă. De fapt, nu exista aristocrație de viță 
veche în Corint: bogatii erau homines novi ai căror strămoşi imediati 
erau uneori chiar sclavi. Nu se simțeau în mod deosebit atașați de 
cultura greacă sau romană. Există, deci, motive sociologice destul de 
puternice pentru ca elita locală să fie deschisă față de tradiţiile venite 
din exterior: mistere orientale, culte egiptene, iudaism. Cât despre 
acesta din urmă, se ştie azi că era foarte atractiv pentru nou-imbogätiti 
prin vechimea, morala și monoteismul său severe. Oferea avantajele 
unei comunităţi deosebit de solidare, ale unei tradiții venerabile şi 
ale unui statut religios suficient de liberal pentru a nu-i abate de la 
obligațiile administrative. Raporturile lor cu Sinagoga nu însemnau o 
identificare absolută. Formau categoria „temătorilor de Dumnezeu“, 
grup distinct de cel al prozelitilor, al căror statut social în general 
modest nu implica o participare obligatorie la cultul public. 

„Temătorii de Dumnezeu“ erau spirite liberale, persoane cultivate si 
independente, care nu aveau legături puternice cu vreo anumită tradiție 


1 G. Theissen, The Social Setting of Pauline Christianity, editare, traducere și 
introducere de John H. Schütz, Edinburgh, T&T Clark Limited, 1982, p. 69-119. 

religioasă. Într-o măsură si mai mare decât iudaismul, creştinismul 
putea să le ofere ceea ce căutau: un anumit sentiment de universalitate 
şi o identitate independentă de mostenirile culturale. Acestea sunt clar 
puse în evidenţă de evoluția misiunii pauline în Corint. După ce a fost 
respins de Sinagogă, ne spun Faptele Sfinţilor Apostolit, apostolul se 
întoarce către „păgâni“. Mai exact, merge către seboumenoi ton theon 
sau phoboumenoi ton theon, adică spre „cinstitorii“ sau „temătorii 
de Dumnezeu“. Dovada decisivă este dată de faptul că apostolul s-a 
adresat unui anume Titus Iustus, un „cinstitor al lui Dumnezeu“? a 
cărui casă ar fi putut să servească drept loc de cult pentru comunitatea 
creştină. O altă dovadă a interesului „temătorilor de Dumnezeu“ față 
de mesajul apostolului Pavel poate fi dedusă din reacția comunității 
evreieşti. Încearcă să-l condamne pe apostol prin proconsulul Galion 
pentru un motiv pertinent din punct de vedere social: bogaţi si 
influenţi, seboumenoi ton theon asigurau Sinagogii, prin poziţia lor 
socială, legături favorabile cu administraţia, şi, prin avere, contribuţii 
uneori importante. Pentru comunitatea iudaică, succesul apostolului 
Pavel echivala cu pierderea unor susținători înstăriți si puternici.? 


La începutul Epistolei întâia către Corinteni, apostolul Pavel îi 
menționează pe cei pe care i-a botezat în Corint: este vorba de Cris- 
pus, Gaius si Stefanas. Cine erau ei si de ce apostolul a menționat 
tocmai numele lor? 

Crispus era un „şef de sinagogă“, adică unul dintre personajele cele 
mai importante ale comunității. Anumiți cercetători cred că făcea parte 
dintre responsabilii cu serviciul religios, mai ales cu lectura Scripturii şi 
a predicilor. Fără îndoială că era bogat; este confirmat de indiciile oferite 
de Noul Testament și de ceea ce ne dezvăluie inscripțiile păstrate cu 
privire la funcţia sa. Titlul de archisynagogos este o dovadă că făcuse o 
donație importantă şi că era considerat un binefăcător al Sinagogii. Con- 
vertirea sa la creştinism a avut un efect simţitor“, ceea ce îl transformă 
legitim în unul dintre protagoniștii noii comunităţi religioase. 


' Fapte 18:6. 
2 Fapte 187. 
3 G. Theissen, The Social Setting of Pauline Christianity, p. 104. 


+ Convertirea sa i-a influențat fără îndoială foarte mult nu numai pe iudei, 
ci mai ales pe păgânii care erau atrași de iudaism: „Un astfel de eveniment 
a avut, indiscutabil, un mare impact asupra temătorilor de Dumnezeu 

Despre Gaius avem mărturia apostolului Pavel în epistola către 
romani. Este prezentat ca fiind, în Corint, gazda apostolului si a „toată 
Biserica“. Este, deci, probabil ca el să-și fi oferit casa pentru adunările 
credincioşilor şi să fi contribuit material la misiunea Sfântului Pavel în 
Corint. Este posibil să fi avut legătură cu Erast, un personaj important în 
administraţia orașului, convertit la creştinism de către apostolul Pavel. 

În sfârșit, Stefanas ne este descris ca unul dintre personajele cele mai 
importante ale bisericii din Corint: nu numai că a fost printre primii 
care s-au convertit, dar s-a si pus, împreună cu familia, la dispoziția 
comunităţii. Suntem îndreptățiți să credem că era înstărit si un mem- 
bru respectabil al societății, de vreme ce apostolul îl recomandă ca pe 
un conducător natural al bisericii, atât de tulburate, din Corint.” 

Aceste trei personaje aveau multe lucruri în comun: fac parte din- 
tre primii convertiți de către apostol în oraș, se pare că îi sunt aliați 
în controversele cu grupările disidente, sunt bogați si influenți. Care 
este motivul pentru care sunt menționați la începutul epistolei către 
corinteni? Faptul că au fost singurii botezați? Puțin probabil. Faptul 
că încarnează, doar ei, modelul creştin ideal? Probabil că nu. Evocarea 
lor în text are o dublă funcție: retorică şi strategică. Apostolul Pavel 
scria unei comunități profund divizate si primul său obiectiv era acela 
de a preveni posibilele schisme. Îi era util, deci, ca în primul rând să-și 
consolideze autoritatea prin reamintirea succeselor sale celor mai 
importante şi, în al doilea rând, să ia drept sprijin pentru demersul 
său personaje importante în biserică. 

Pentru a clarifica motivul strategic al evocării lui Gaius, Crispus şi 
Stefanas va trebui să introducem noi date în analiză. Cunoastem, după 
nume, șaisprezece corinteni: Ahaic, Acvila, Erast, Fortunat, Gaius, Iason, 
Crispus, Luciu, Priscila, Febe, Cvartus, Sosipatru, Sostene, Stefanas, Titus 


asociați Sinagogii... Convertirea unui evreu eminent a sporit cu siguranţă 
credibilitatea unui mesaj care promitea puritatea monoteismului fără dez- 
avantajele circumciziei și ale regulilor alimentare.“ J. Murphy-O'Connor, 
OP, Paul. A Critical Life, p. 264. 

1 Rom 16:23. 

2 „Văîndemn însă, fraţilor, - știți casa lui Ștefanas, că este pârga Ahaei şi că spre 
slujirea sfinţilor s-au rânduit pe ei înșiși — ca si voi să vă supuneti unora ca 
aceștia și oricui lucrează și se osteneste împreună cu ei.“ | Cor 16:15-16. 

lustus si Tertius.’ Analiza textelor si împrejurărilor economice ale vremii 
ar putea să ne spună multe despre statutul social al creștinilor. Folosind 
trei criterii de analiză - deținerea unei case, capacitatea de a face servicii 
comunității şi putinţa de a călători liber - Gerd Theissen ajunge la con- 
cluzii foarte interesante despre structura socială a comunității creștine 
din Corint si mai ales asupra dinamicii sale interne. Pentru noi ar fi, 
bineînțeles, foarte important să cunoaştem aceste date pentru a avea o 
privire mai exactă asupra protagonistilor controverselor corintene. 


Ar trebui mai întâi să ne oprim asupra acestor criterii sociologice 
pentru a evalua cât sunt de pertinente. 

Referințele la „case“ în Noul Testament nu dau informaţii directe 
asupra statutului social al proprietarilor. Informaţiile care ne sunt fur- 
nizate vin din realități de altă natură: ecleziastică, pastorală, teologică. 
De exemplu, știm despre Crispus si Ștefanas că au fost botezați impre- 
ună cu întreaga lor ,casä“?, ceea ce spune multe despre eficiența misi- 
unii pauline si destul de puţine despre averea si influența convertitilor. 
Ar trebui să începem printr-o analiză de tip filologic şi să încercăm 
să răspundem la întrebarea privind sensul termenului „casă“ (oikos) 
în textele creştine. Dacă acest cuvânt este corespondentul grecesc al 
termenului juridic latinesc domus, atunci se referă la membrii apți 
juridic ai unei familii. Termenul familia, în schimb, include si sclavii 
şi celelalte proprietăți. Este clar că acest din urmă termen este mai 
pertinent dacă vrem să măsurăm statutul social al unui individ. 

Gerd Theissen contestă, pe bună dreptate, identificarea greces- 
cului oikos cu latinescul domus şi propune o contextualizare mai 
amplă decât aceea a unei comparații juridice.” Studiind ocurentele 
grecescului oikos în scrierile creştine ale primelor două secole, ajunge 
la concluzia că acest cuvânt cuprinde nu numai ceea ce presupune 
termenul modern de „familie“, ci îi include si pe sclavi.* Concluzia 


1 Trebuie totuși să menţionăm că nu suntem siguri că Luciu, Sosipatru și Sos- 
tene erau din Corint, dar această îndoială nu ne șubrezește concluziile. 

2  DespreCrispus:Fapte 18:8; despre Stefanas: | Cor 1:16. 

3 G.Theissen, The Social Setting of Pauline Christianity, p. 85-87. 

+ Este sensul dat de altfel si de Theological Dictionary of The New Testament, 
chiar dacă perspectiva este ușor diferită: „Convertirea unui bărbat - este 
subliniat explicit - aduce la credinţă toată familia sa, adică femeia, copiii, 


250 Marius Lazurca 


sociologului german este însă prudentă: referința la o „casă“ este un 
indice semnificativ, dar nu traduce direct statutul social important 
al unei persoane. Totuși, dacă la referința respectivă se adaugă si alte 
informaţii, acest statut poate fi confirmat cu ușurință. În legătură cu 
aceasta se ştie că Crispus a fost unul dintre şefii sinagogii, că Stefanas 
a făcut servicii comunității creştine în repetate rânduri și că era sufi- 
cient de liber şi de bogat pentru a putea călători etc. 

E încă și mai dificil să considerăm serviciile făcute bisericii drept 
un criteriu incontestabil de bogăţie si importanţă socială. Termenii 
folosiți în general - diakonein, diakonos - au o doză de ambiguitate: 
calitatea de „servitor“ al comunităţii poate fi acordată după criterii 
foarte variate. Soluţia, în contextul nostru, trebuie să fie eminamente 
practică. Trebuie să verificăm dacă nu putem obține informaţii 
suplimentare asupra persoanelor care îndeplinesc acest ultim criteriu. 
Vom descoperi că dintre corintenii ale căror nume le cunoaștem, 
Gaius si Titus Iustus sunt singurii cu care nu putem asocia nicio altă 
informaţie pertinentă. Acvila si Priscila au o casă, probabil un mic 
negot si îşi permit să călătorească; Crispus este proprietar şi fost şef de 
sinagogă; Ştefa nas este şi el proprietarul unei locuinţe si poate călători 
etc. În concluzie, trebuie să spunem că acest criteriu este departe de 
a fi absolut, dar că în contextul nostru are o pertinentä indiscutabilă. 

Această logică a punerii în relaţie a diferitelor criterii trebuie neapă- 
rat să preceadă orice concluzie asupra statutului social al corintenilor 
care, conform textelor, călătoresc. În cele mai multe cazuri, persoanele 
ale căror nume le cunoaştem călătoresc spre Efes. Cum era Corintul 
pentru Grecia, și Efesul era punctul comercial cel mai important al 
regiunii sale. Avem suficiente informaţii despre legăturile lor comerci- 
ale pentru a afirma că cel putin o parte dintre călătoriile corintenilor 
către Efes erau legate de interese de afaceri. De exemplu: apostolul 
Pavel este informat asupra situaţiei din Corint de către „oamenii lui 
Hloe“!, care se aflau în Efes pentru a reprezenta interesele comerciale 
ale stăpânei lor; probabil că din aceleași motive şi Acvila și Priscila 


servitorii și rudele care trăiesc în casä.”, G. Kittel (editor), Theological Dictio- 
nary of The New Testament, vol.V, p. 130. 
1 ICor A. 

s-au stabilit în Efes, după o scurtă şedere în Corint.! Asociate si cu 
alte criterii, disponibile pentru majoritatea persoanelor care ne intere- 
sează, informaţiile asupra libertăţii de a călători pot fi utile. 


Am prezentat criteriile indispensabile unei analize a stratificării 
sociale a comunității din Corint. Am putut vedea că niciunul dintre 
aceste criterii nu este infailibil, dar că informaţiile colaterale ne 
permit să ajungem la concluzii foarte probabile. Înainte de a trece la 
aceste concluzii asupra contextului social al bisericii din Corint, vom 
reuni într-un tabel toate informaţiile disponibile. După aceea ne vom 
întoarce la analiza textului epistolei: vom folosi rezultatele acestei 
investigaţii sociologice sumare pentru a clarifica dimensiunea socială 
a controverselor corintene. 

Dar să vedem mai întâi rezultatele investigaţiei precedente: 


Detinerea Servicii aduse | Posibilitatea 
unei case comunitätii de a cälätori 
Ahaic 
Acvila x x x 
x Xx 
Fortunat 
Gaius x 
Crispus x x 
Prisca/Priscila x x x 
x x 
Stefanas x x x 
Titus Iustus x 


1 “itis entirely possible that Aquila and Priscilla, as newcomers in Corinth, 
could not find a suitable spot to locate their business establishement.“, 
G. Theissen, The Social Setting of Pauline Christianity, p. 90. 

O privire rapidă asupra tabelului ne spune că: trei persoane înde- 
plinesc toate cele trei criterii propuse; patru persoane sunt asociate 
cu doi dintre acești indicatori si două persoane cu unul singur. Gerd 
Theissen crede că poate afirma că dintre cei şaisprezece corinteni ale 
căror nume ne sunt cunoscute nouă sunt persoane bogate si probabil 
influente. Acest rezultat nu trebuie nici să ne deruteze, nici să ne sur- 
prindă. Mai întâi, este clar că tabelul pe care l-am trasat nu transpune 
fidel structura socială a comunităţii de credincioși sau cea a orașului 
Corint. Biserica din Corint, imitând la scară redusă configurația 
orașului, cuprinde fără îndoială o majoritate alcătuită din persoane 
de condiţie modestă. Aceasta nu înseamnă că aceşti indivizi erau cei 
mai activi si că erau aliaţii cei mai importanți ai misiunii pauline în 
Corint. Am putea chiar să presupunem contrariul: apostolul Pavel 
aștepta de la membrii marcanţi pe plan social o contribuţie mai 
importantă la viața bisericii. Orice comunitate, orice grup social are 
nevoie de o arhitectură de putere și apostolul încearcă să creeze una 
şi pentru biserica din Corint. Nu trebuie totuși să deducem din ceea 
ce am încercat să demonstrăm că Sfântul Pavel transferă pur si simplu 
ierarhia publică în viaţa ecleziastică. Este clar că nu putea să nu ţină 
seama de aceasta si că, forțat de împrejurări, alege calea cea mai natu- 
rală pentru a acționa. El stabileşte un grad de responsabilitate superior 
în cadrul bisericii pentru aceia care au ştiut să-și pună în evidență 
calitățile si în viaţa publică. Am putea oare să citim altfel această reco- 
mandare a apostolului: „(Ştefanas si familia lui) spre slujirea sfinților 
s-au rânduit pe ei înșiși - ca si voi să vă supuneti unora ca aceștia și 
oricui lucrează și se osteneste împreună cu ei“! 


Corintenii ale căror nume le cunoaștem sunt persoane înstărite și 
influente în sfera socială. Aveau mijloacele, timpul si libertatea de a se 
pune la dispoziția misiunii creştine în orașul lor. E normal ca aposto- 
lul Pavel să caute printre aceşti oameni conducătorii cei mai legitimi 
ai comunităţii, pentru a ţine piept unui fenomen contrar: apariţia, 
printre membrii cei mai influenţi ai comunităţii, a unor lideri de gru- 
pări disidente. Trebuia ca tendinţelor schismatice ale câtorva membri 
din înalta societate corinteană să li se opună desemnarea unei ierarhii 


1 1 Cor 16: 15-16. 

legitime. Această construcţie socială nu se realiza nicicum în condiţii 
de laborator, ci într-un context de o instabilitate manifestă. Din acest 
motiv, iniţiativa apostolului capătă uneori un aer dramatic: nu trebuie 
numai să construiască, ci să și demoleze structurile de autoritate care 
s-au conturat în lipsa sa. Accentele de ironie virulentă ale textului 
nu sunt un capriciu al redactorului, ci fac parte dintr-o strategie mai 
amplă. Folosind sarcasmul şi propunând conducătorii pe care îi alege 
el, apostolul încearcă să diminueze importanța pe care au dobândit-o 
în comunitate liderii grupărilor disidente.! . 

Să revenim acum la controversa filozofică şi teologică între apos- 
tolul Pavel și adepţii lui Apollo. Probabil că nu numai această dispută 
a contribuit la tulburările apărute în comunitatea din Corint. Existau 
mai multe grupări, dar avem motive destul de întemeiate să credem 
că gruparea celor „duhovniceşti“ era, în ochii apostolului, cea mai 
periculoasă. Toate aceste grupuri aveau, probabil, ceva în comun: erau 
conduse de persoane înstărite si influente în societate. Analiza soci- 
ologică sumară pe care am făcut-o a încercat să demonstreze tocmai 
faptul că actorii cei mai activi şi cei mai influenţi în mica comunitate 
corinteană aveau toți un statut social prestigios si o educaţie peste 
medie. Liderii confirmaţi social au devenit, majoritatea fără acordul 
apostolului, şefi ai diferitelor „partide“ din interiorul Bisericii. 


2.9. Corpul creştin 


Marea problemă a bisericii din Corint nu era numai de natură 
teologică, ci şi de natură „politică“, mai exact eclezială. Se creaseră 
spontan, fără ca apostolul Pavel să știe, structuri de autoritate şi de 
putere, iar epistola reprezintă o tentativă de a restabili ordinea și de 
a crea apoi structuri legitime de autoritate. Credem că această ultimă 
afirmaţie oferă cadrul cel mai general al lecturii epistolei: controversele 


1 Aici ne îndepărtăm putin de explicaţia dată de J. Murphy-O'Connor: „Prin 
urmare, în loc să facă un efort sincer pentru a descoperi fondul problemei și 
a înțelege aspirațiile legitime ale credincioșilor, reacția lui Pavel este brutal de 
expeditivă. Știind că astfel de persoane vor fi tot timpul o minoritate lipsită 
de susținere populară, Pavel a ales să folosească latura negativă a majorității 
și să-i transforme pe „duhovnicești“ în personaje ridicole. Arma pe care a folo- 
sit-o a fost râsul crud.“, J. Murphy-O'Connor, O.P., Paul. A Critical Life, p. 282. 

legate de libertatea credinciosului, de inviere, de desfrânare etc. sunt 
încadrate de un conflict mai general, de natură eclezialä. Acum putem 
reveni în mod legitim la afirmaţia pe care am făcut-o mai devreme: 
apostolul Pavel inventează, într-o oarecare măsură, o nouă structură 
socială, încearcă să-i dea nu numai conținut - adică o doctrină - ci si 
o formă, adică structuri funcţionale de autoritate. Pentru a aduce noi 
argumente în sprijinul acestei afirmaţii, să încercăm să reluăm rapid 
câteva secvenţe din dialogul apostolului Pavel cu gruparea lui Apollo. 


După ce a anunţat obiectivul principal al epistolei - acela de a 
potoli neînțelegerile - apostolul Pavel dezvoltă o comparaţie virulentă 
între „nebunia crucii“ şi „înțelepciunea lumii“. Această comparaţie 
explica, mai întâi, diferențele „de stil“ dintre predicile Sfântului 
Pavel şi cele ale lui Apollo, mai târzii, dar aparent mai spectaculoase. 
„Nebunia crucii“ trimitea la retorica mai directă şi mai puţin îngrijită 
a apostolului, în timp ce „înțelepciunea cuvântului“ era asociată 
de către corinteni cu elocventa lui Apollo, celebră de altfel. Când 
Sfântul Pavel vorbeşte despre distrugerea „înțelepciunii înteleptilor“ 
prin „nebunia propovăduirii“ nu exprimă în niciun caz intenţia de 
a distruge faima lui Apollo sau rezultatele legitime ale misiunii sale. 
Vizează altceva: încearcă să anuleze diferența, valorizată în mod fals, 
dintre demersul propriu și cel al confratelui său. Mai exact, vrea să 
delegitimeze acele diviziuni din interiorul comunității întemeiate pe 
diferența „de stil“ de care am vorbit. 

Dar mişcarea cea mai importantă în strategia apostolului este urmă- 
toarea: bazându-se pe inversarea valorilor pe care a propus-o - „Pentru 
că fapta lui Dumnezeu, socotită de către oameni nebunie, este mai 
înteleaptä decât înțelepciunea lor“? - apostolul Pavel propune o răstur- 
nare a ordinii sociale în cadrul Bisericii: 


Dumnezeu Și-a ales pe cele slabe ale lumii ca să le ruşineze pe 
cele tari; Dumnezeu Și-a ales pe cele de neam de jos ale lumii, pe cele 
nebăgate în seamă, pe cele ce nu sunt, ca să nimicească pe cele ce sunt, 
ca niciun trup să nu se laude înaintea lui Dumnezeu.? 


1 I Cor 1:17. 
2 | Cor 1:25. 
3 1Cor1:27-29. 

Aceste afirmaţii ale apostolului descriu foarte clar ruptura serioasă 
produsă în Corint între câțiva convertiți înstăriți, cultivați si influenți, 
şi o majoritate de condiție modestă și nivel cultural probabil mai scă- 
zut. Pentru a aplana acest conflict, Sfântul Pavel trebuia să acționeze 
asupra rădăcinilor controversei: mai întâi asupra diferențelor de statut 
social între credincioşi şi apoi asupra diferenţelor ideologice care stă- 
teau la baza rupturii sociale si o confirmau. 

Într-adevăr, înainte de a trece la discuţii teologice, apostolul Pavel 
anihilează prestigiul celor „duhovniceşti“ ironizând puternic motivele 
lor de mândrie: puterea, originea nobilă, înțelepciunea. Atunci când 
descrie comunitatea din Corint - „că nu multi sunt înţelepţi după 
trup, nu multi sunt puternici, nu multi sunt de bun neam“ - Sfântul 
Pavel nu face o constatare sociologică si nici nu vrea să-i consoleze 
pe săraci. Îi atacă, într-un mod abia voalat, pe bogaţi, pe cei de neam 
bun si pe inteleptii care i se opuneau. Nu face apologia sărăciei si nu 
condamnă bogăţia în sine: poartă o luptă împotriva disidentilor si 
încearcă să le slăbească poziţia. 

Rezultatul propunerilor apostolului a fost ruptura - cel puţin la 
nivel teoretic - în cadrul Bisericii, dintre prestigiul social si autoritate. 
Ascensiunea socială este guvernată de alte criterii decât dobândirea 
meritelor si a puterii în comunitatea de credincioși. Distanţa dintre 
„cetate“ şi biserică este la fel de mare ca cea dintre „nebunie“ si „înţe- 
lepciune“, dintre „ceea ce nu este“ și „ceea ce este“, afirmă apostolul 
Pavel. Inversarea ordinii tradiționale este abruptă și cere din partea 
credincioşilor măsuri radicale. Nu este greu să ne imaginăm reacția pe 
care trebuie s-o fi avut adepţii lui Apollo față de cuvintele apostolului: 
„...Dacă i se pare cuiva, între voi, ca este înțelept în veacul acesta, să se 
facă nebun, ca să fie înțelept“? 

În strategia sa, însă, apostolul nu se rezumă numai la a anula pre- 
stigiul social al adversarilor săi şi la a delegitima puterea lor în cadrul 
bisericii din Corint. Sfântul Pavel se angajează, de asemenea, într-o 
dezbatere teoretică cu ei, dar cadrul controversei rămâne neschim- 
bat: subiectele par diferite - corpul, desfrâul, hrana - dar în realitate 
vizează tot structura autorității în Biserică. 


1 | Cor 1:26. 
2 | Cor 3:18. 

Dezbaterea începută cu sloganul celor „duhovniceşti“ - „Totul îmi 
este îngăduit“ — se derulează, cel putin în prima parte, în contextul locu- 
rilorcomune ale culturii filozofice a epocii: „Totul îmi este permis“ este 
o expresie utilizată frecvent în retorica politică și morală a perioadei, cu 
referire la cei care se găsesc - prin poziţia socială sau prin înțelepciunea 
lor - dincolo de constrângerile obişnuite ale vieţii. Dar această expresie 
nu este izolată. În cuvintele care se pot atribui celor „duhovniceşti“ 
găsim numeroase formule de aceeași natură si proveniență: „Înțeleptul 
este domn“, „Toate îi aparțin înțeleptului“, „Înţelepciunea eliberează“ 
(cf. I Cor 4:8). Toate aceste afirmaţii făceau parte din patrimoniul 
cultural al persoanelor cultivate și bogate ale epocii şi indicau marile 
repere ale unei morale aristocratice. Cuvintele-cheie ale acestei morale 
exprimau idealul stăpânirii sinelui, bunurilor și vieții proprii de către 
un patronus conștient de drepturile si de responsabilitätile sale, într-o 
lume în care schimbările spectaculoase cereau stabilitate din partea 
actorilor celor mai importanţi. Cu privire la această temă, nu există 
cu adevărat diferenţe între şcoli şi curente: tratatele lui Filon din Ale- 
xandria si Gândurile lui Marc Aureliu se pun de acord în abordarea 
acelorași teme si propun, în general, aceleași soluții. 

Definiţia corpului în acest mare curent de idei trimitea la imagi- 
nea si la statutul sclavului. Existau, bineînțeles, maeştri nemiloşi care 
nu credeau decât în rezultatele severei askesis, dar şi alţii, binevoitori, 
care vedeau în corp un însoțitor fidel și disciplinat, căruia i se puteau 
acorda câteva libertăţi pentru a nu tulbura echilibrul minunat al 
firii. Liberalismul moral pe care-l putem asocia cu gruparea celor 
„duhovnicești“ se înscria în această mentalitate: a te culca cu o pros- 
tituată nu reprezenta decât o concesie făcută necesităților corpului.” 
Transformarea acestui fapt atât de obișnuit într-o ocazie de dezbatere 
morală li s-ar fi părut probabil ieşit din comun. Cine își imagina că 
o chestiune atât de lipsită de importanţă putea să tulbure echilibrul 
înțeleptului? Corpul făcea parte dintre bunurile personale de care se 
puteau folosi după bunul plac. O mare parte din libertatea omului 


1 W. A. Meeks, The Origins of Christian Morality. The First Two Centuries, New 
Haven si Londra, Yale University Press, 1993, p. 132. 

2 G. Theissen, The Social Setting of Pauline Christianity, p. 98. 

3 P. Brown, Trupul și societatea, p. 66. 

nobil se baza pe sentimentul suveran că era stăpânul corpului său, 
propietarul său absolut și incontestabil. 

Dar apostolul Pavel contestă exact această pretenţie: crestinul nu 
este proprietarul trupului său, nu se poate folosi de el oricum, iar viața 
sa morală şi socială trebuie să ţină cont de această realitate. Credem că 
această „expropriere“ face parte din strategia generală folosită de apos- 
tolul Pavel cu scopul de a anula bazele autorității celor „duhovnicești“ 
în comunitatea din Corint. După ce a contestat legitimitatea intra 
ecclesiam a prestigiului lor social, după ce a anulat pretenţiile lor de 
înțelepciune, Sfântul Pavel a distrus tot ce se putea numi singularitatea 
lor morală. Cei „duhovniceşti“ credeau că pot menţine în sânul noii 
comunităţi liberalismul senin al vieții lor morale. Ei își imaginaseră 
că pot împăca gustul pentru filozofie, promisiunile Revelatiei creştine 
şi indulgenţa lor față de slăbiciunile corpului. 


Pentru a-şi combate adversarii, apostolul Pavel propune o viziune 
a moralei în care trupul este un actant fundamental: devine punctul 
de întâlnire a marilor linii ale soteriologiei, ecleziologiei şi moralei 
creştine. În concepția apostolului, corpul nu mai este „un obiect 
neutru, între natură si cetate“, cum îl definea mentalitatea epocii, ci 
instrumentul si locul unui angajament moral si religios. Diferenţa este 
semnificativă şi nu priveşte numai comportamentele religioase indivi- 
duale, ci toată gama de gesturi publice ale omului din primul secol de 
după Hristos. Pentru individul generic al epocii, corpul devenea obiect 
al reflectiei morale numai pentru că era instrumentul prin excelență 
al prezenţei publice, adică politice a cetățeanului. Corpul era mijlocul 
prin care omul liber participa la viața cetăţii, în aspectele sale politice, 
juridice, economice şi religioase. Reflectia morală își fixa drept sarcină 
de a verifica adecvarea „instrumentală“ a corpului la vocaţia publică a 
cetățeanului. La un autor ca Marc Aureliu, spre exemplu, corpul este 
scutit de disprețul suveran al împăratului-filozof doar în pasajele în 
care acesta descrie funcţia sa „politică“, prin care înțeleptul își poate 
exersa vocația fundamentală de zoon politikon’: 


' Ibidem. 

2 este potrivit cu alcătuirea ta și cu natura umană să-ți indeplinesti 
activitățile în vederea binelui comun.“, Marcus Aurelius, Gânduri către sine 
însuși, VIII, 12. 

Trebuie ca si corpul să fie întărit si să nu se găsească în stare de 
agitaţie nici când e în mișcare, nici când e în repaus. Căci, după cum 
intelectul se oglindește în înfăţişare, păstrându-și propria inteligență 
şi aparenţă, tot astfel trebuie să se pretindă si de la întregul corp. Toate 
acestea trebuie observate fără vreun sacrificiu. 


Politica era singurul criteriu de judecată morală a corpului: frec- 
ventarea unei prostituate făcea obiectul unei dezbateri numai dacă era 
excesivă şi putea compromite obligaţiile publice ale cetateanului. 

Apostolul Pavel extinde domeniul acestei problematici morale rea- 
lizând exproprierea de care am vorbit, adică disociind, aparent, indi- 
vidul de corpul său: creştinul, spune apostolul, nu e stăpânul absolut al 
trupului său, corpul său nu-i aparține. Trupul creştinilor este templul 
Sfântului Duh, semnul răscumpărării înfăptuite de Hristos și obiectul 
unei metamorfoze glorioase prin înviere. 

Această nouă definiţie a corporalitätii nu este fondată pe ipoteza 
alienării individului în raport cu propriul său corp. Apostolul Pavel nu 
este un dualist în fundamentele doctrinei sale: am putea mai degrabă 
să vorbim, în textele pauline, de o re-întrupare a omului antic. Pentru 
apostolul Pavel, omul se defineşte fundamental ca o ființă corporală, 
individul este corp, nu este proprietarul unui bun, util, dar funciar 
detestabil, al unui sclav sau al unui „măgăruş“, după expresia lui Epictet.? 

„Voi nu sunteţi ai voştri“, le răspunde apostolul celor „duhov- 
nicești“, mândri probabil de autonomia lor morală si de libertatea lor 
în raport cu Legea. Era o frază care avea probabil o rezonanţă foarte 
stranie pentru un cetățean cultivat şi influent din Corint: se vedea astfel 
deposedat de un bun căruia nu-i acorda mare importanță, dar care 
stătea totuși la baza autonomiei şi gloriei sale de om liber şi responsabil. 

Dar viziunea apostolului asupra corporalitätii ar fi putut să aibă 
şi un aer familiar, măcar într-o oarecare măsură. Viziunea sa asupra 
trupului individual ca parte din corpul colectiv nu era diferită de 
concepţia stoică asupra locului persoanei în cetate: corpul cetățeanului 
era primul său instrument politic, fiind parte indisociabilă a marelui 


' Ibidem, VII, 60. 

2? „Întregul corp trebuie să-l priveşti ca pe un mägärus pe care îl încarci cu 
poveri, atât cât e capabil, atât cât e ingäduit.”, Epictet, Diatribai, IV, 1,79, p. 15. 

3  1Cor6:19 


IN CORPORE. De la corpul păgân la trupul creștin în Antichitatea târzie 259 


corp al cetăţii.! Ceea ce era complet nou pentru păgâni în doctrina 
apostolului Pavel era definiţia tipic iudaică a sexualităţii şi a raportu- 
rilor sale cu morala. Nu din întâmplare apostolul citează, în contextul 
dezbaterii, un text din Facerea?, fundamental pentru definiția căsăto- 
riei iudaice, dar fără similitudini în mentalitatea greacă sau romană. 


Se vede foarte clar că dezbaterea asupra corporalitätii, moralei si 
religiei între apostolul Pavel şi cei „duhovniceşti“ demonstrează o 
ruptură culturală între, pe de o parte, iudaismul palestinian și, pe de 
alta, păgânismul propriu unui oraş mediteranean în secolul I d.Hr.” 
Concepţia căsătoriei drept unic cadru legitim al sexualității, introdu- 
cerea în definiţia sexualității a normelor de puritate ritualică, credința 
în eminenta religioasă a uniunii conjugale erau idei încă străine 
mentalitätii păgâne a epocii. Ele făceau parte din singularitatea - si 
din prestigiul - iudaismului, dar se găseau în contradicție flagrantă cu 
liberalismul moral majoritar. 

Pentru a defini concepţia sa asupra corporalitätii, apostolul Pavel 
foloseşte o imagine care le era familiară adversarilor săi - corpul 
individual ca parte din corpul comunitar -, dar plasează această ima- 
gine în contextul religios iudaic. Uniunea creştinilor cu Domnul este 
descrisă după modelul uniunii între soţi, care - conform Facerii - sunt 
uniți printr-o fuziune a trupului lor, adică a umanităţii lor integrale. 
Această uniune nu lasă nicio breșă si nu permite nicio relație de 
aceeași natură în afara cuplului: corpurile îşi pierd autonomia si devin 
dependente unul de celălalt. 


1 „Ce este de fapt un om? Parte a unei cetăţi, a primeia mai întâi, a celei care a 
fost întemeiată de zei și de oameni, apoi a celei care este astfel numită pentru 
a ne apropia de ea mai mult si care este o mică imagine a cetății universale.“, 
Epictet, Diatribai, II, 5, 26, p. 21. 

2 „Cei doi sunt un singur trup“, I Cor 6:16; cfFac.2:24 și Matei 19:5. 

3 „Pavel era un evreu care dorea fierbinte să îi facă pe păgâni copii ai adevăra- 
tului Dumnezeu. El privea cu un dispreț nedisimulat perspectiva obositoare 
a päcätoseniei Neamurilor în lumea lor. În acel decor întunecat, păcatele 
sexuale se aglomerau în prim-plan.“, P. Brown, Trupul și societatea, p. 65. 

+ Această idee va fi exprimată clar, imediat după pasajul pe care îl analizăm, 
în capitolul 7 al epistolei: „Femeia nu este stăpână pe trupul său, ci bărbatul; 
asemenea nici bărbatul nu e stăpân pe trupul său, ci femeia.“, | Cor 7:4. 

Pentru un păgân cultivat din secolul I d.Hr. corpul era în fond prea 
putin important. Făcea adesea obiectul dispretului clar al filozofilor 
şi nu intra în problematica serioasă a reflectiei. Referinţă în general 
negativă, corpul era luat în seamă numai când miza era politică: cor- 
pul semnala legătura imediată şi inevitabilă cu realul şi, în consecință, 
era instrumentul privilegiat al acțiunii publice. Devenea important 
numai pentru că participa - instrument orb si fidel - la menţinerea 
armoniei si cumpătării în cetate. Celelalte sfere ale vieţii în care corpul 
era prezent - sexualitatea, alimentaţia - nu intrau în problematica 
morală decât dacă incomodau exerciţiul civic. Ele structurau universul 
privat al cetățeanului şi rămâneau perfect legitime dacă nu tulburau 
echilibrul universului public. 

Pentru apostolul Pavel punctul de referință este diferit: cetățean 
roman, e drept, dar înainte de toate evreu, pentru el cetatea nu era 
cadrul ultim al judecăților morale. În viziunea sa, corpul era în mod 
fundamental locul în care alianța cu Dumnezeu devenea vizibilă si 
instrumentul care măsura fidelitatea individului în această alianță. 
Corpul era incarnarea Legii, prezenţă exigentă a lui Dumnezeu pe 
pământ, mărturie, misiune, identitate. Corpul era orice, mai puţin un 
lucru indiferent, de neglijat, pur functional. Exercitiul său, public sau 
privat, nu era autonom: era angajamentul fiecărei persoane, în calita- 
tea sa de făptură si de slujitor al lui Dumnezeu. Corpul purta semnele 
excelentei sau precaritätii omului ca ființă fundamental religioasă. 

Dar, după cum am văzut, în definiția pe care o dă corporalitätii, 
apostolul Pavel păstrează legătura dintre corpul individual şi corpul 
comunitar. Am putea chiar spune că Sfântul Pavel inventează o 
nouă Cetate pentru corpul creştin, un cadru de referință mai larg 
care conturează întreaga semnificaţie a corporalitätii. Trupul de care 
vorbeşte apostolul Pavel nu este izolat, singur în fața privirii severe 
a lui Dumnezeu. Judecata morală nu se exercită asupra unui corp 
autonom, instrument si semn de independenţă a individului în raport 
cu colectivul. Ca şi corpul păgân, trupul creștin se defineşte în relație 
cu o comunitate, este solidar cu un corp colectiv. Biserica, trupul lui 
Hristos, este cetatea, de o cu totul altă natură, în care corpul creștin 
îşi capătă sensul integral și veritabil.! 


1 Într-o scrisoare adresată aceleiaşi comunități cu o jumătate de secol mai 
târziu, Papa Clement apelează la aceeași imagine a corpului solidar, vehicul 

2.10. Concluzii 


În anul 54 d.Hr., un rabin evreu trimite o lungă scrisoare adresată 
unei mici comunităţi din Corint. Rabinul, pe nume Pavel, cetățean 
roman din Tars, era unul dintre acei misionari itineranti, atât de 
numeroși în epocă în orașele si satele din jurul Mediteranei. Avea si el 
un mesaj, găsise si el bărbaţi si femei gata să renunțe la obiceiurile lor, 
uneori venerabile, pentru a urma un om care le vorbea de un Dum- 
nezeu întrupat, mort și înviat pentru a salva omenirea. Un mistic ca 
atâţia alții şi un grup de credincioşi fără nimic extraordinar: acestea 
sunt personajele situaţiei pe care am ales s-o analizăm. 

Privirea retrospectivă, încărcată cu tot bagajul cultural şi istoric, 
transformă integral scena de care ne-am ocupat: ca prin miracol, 
contextul banal se încarcă cu o semnificaţie şi o forță universale. Dar, 
pentru un contemporan, conflictul din Corint şi tentativele apos- 
tolului Pavel de a-i împăca pe creştinii de acolo rămâneau complet 
marginale. Drumurile istoriei mari treceau pe la Roma, nu prin micul 
oraş de provincie, oricât de dinamic si prosper va fi fost. În momentul 
în care apostolul își scria epistola, la Roma venea la putere tânărul 
Nero Claudius Caesar, după nesfârşite intrigi şi complicitäti. Apa- 
rent, nu există nicio legătură între cele două episoade, dar scenariul 
istoriei oferă mereu surprize. În momentul tensiunilor din Corint, 
creştinismul nu exista practic pentru autorităţile din Imperiu. În plus, 
era în grabă asimilat iudaismului, după cum a demonstrat reacţia lui 
Galion, proconsulul din Corint, chemat să judece plângerile şefilor 
Sinagogii împotriva Sfântului Pavel: pentru Galion, ca pentru toată 
administraţia imperială, aceasta nu era decât o problemă a comunității 
evreieşti, fără interes şi consecințe pentru Roma. 


al mântuirii tuturor membrilor săi: „Cei mari nu pot fi fără cei mici si nici cei 
mici fără cei mari; este o legătură între toți și sunt de folos unul altuia. Să luăm 
ca pildă trupul nostru; capul fără picioare nu este nimic, la fel nici picioarele 
fără cap; iar cele mai mici mădulare ale trupului nostru sunt de neapărată 
trebuintä și folositoare întregului trup; dar toate mădularele se înțeleg și au 
nevoie de o unică supunere pentru bunăstarea întregului trup. Să se mântuie, 
dar, întreg trupul nostru în Hristos lisus şi fiecare să se supună semenului său. 
așa precum a fost rânduit în harisma lui.“ Clement din Roma, Prima epistolă 
către Corinteni, 37, 4-5 şi 38, 1, în Scrierile părinților apostolici, traducere, note si 
indici de Preot Dr. Dumitru Fecioru, București, Editura Institutului Biblic și de 
Misiune al Bisericii Ortodoxe Române, 1995, p. 74-75. 

Dar intrarea creştinilor în istoria oficială a Imperiului nu a întâr- 
ziat să se producă. Aceiasi actori, apostolul Pavel si împăratul Nero, 
aveau să se întâlnească, indirect, în episodul care a marcat începutul 
confruntării dintre Biserică şi Imperiu: marele incendiu din Roma. 
Cele două scene şi cei doi protagonişti, care păreau atât de îndepărtați 
în 54, aveau să se înfrunte, un deceniu mai târziu, în 64. Profitând 
de marginalitatea lor, alimentată de zvonuri pe cât de virulente, pe 
atât de exagerate, împăratul decide să-i transforme pe creştini în tapii 
ispäsitori ai catastrofei. Tradiţia Bisericii spune că apostolul Pavel a 
fost una dintre victimele acestor represalii, care aveau să inaugureze 
o lungă și sângeroasă tradiție în Imperiu. 

Este dificil să ne pronuntäm acum asupra adevăratelor motive ale 
persecuțiilor din 64. Este totuși evident că creştinii, deja suficient de 
numeroşi pentru a atrage atenţia și pentru a da formă violenţei colec- 
tive, vor fi de acum înainte luaţi în serios. Toţi împărații, cu puține 
excepţii, vor recunoaște potenţialul distructiv al Bisericii pentru statu 
quo-ul imperial: refuzând să se supună exigențelor cultului tradițional, 
creştinii introduceau în comunitatea de cetățeni o diferență specifică 
inacceptabilă. Afişând un dispreț față de tortură si de moarte greu de 
înțeles pentru un roman, creştinii făceau din fidelitatea față de Dum- 
nezeu măsura angajării lor religioase. Se simțeau mai responsabili 
pentru puritatea doctrinei și a vieţii lor decât pentru destinul istoric 
al Cetăţii Eterne. Pentru ei, comunitatea lor era mai importantă decât 
Roma, iar slăvirea lui Hristos le părea incompatibilă cu sacrificiile față 
de Genius-ul Împăratului. 

Această incompatibilitate, din ce în ce mai evidentă și mai viru- 
lentă, între un grup de cetăţeni şi ordinea romană tradițională este 
deja vizibilă, credem noi, în conflictul din Corint. Diferitele reprezen- 
tări ale corporalitätii care se ciocnesc în Corint se fondează, fiecare, 
pe o viziune politică diferită. După cum am încercat să demonstrăm, 
gruparea lui Apollo făcea din corp un subiect de dezbatere morală 
numai pentru că era instrumentul prin excelență al exerciţiului politic 
al cetățeanului. Folosirea corpului devenea pertinentă pentru reflectia 
etică numai când se ieșea din sfera comportamentelor private: frec- 
ventarea prostituatelor nu-i interesa pe moralisti decât dacă acest 
comportament punea în cauză exercițiul politic al unui cetățean. Un 

desfrânat nu era așadar un individ impur, ci o persoană iresponsabilă 
din punct de vedere politic. 

În definiția corporalitätii pe care o dă, apostolul Pavel face apel 
la un alt context cultural: trupul unui individ nu este instrumentul 
de care cetatea se serveşte pentru a-şi asigura gloria terestră, ci pur- 
tătorul alianței persoanei cu Dumnezeu și coreligionarii săi. Corpul 
este, deci, unul din mijloacele prin care Dumnezeu ia parte la istoria 
oamenilor, o transformă şi o conduce. 

Diferenţa dintre aceste două viziuni ale corporalitätii este imensă si 
capabilă nu numai de a genera mici tulburări într-un oraş de provin- 
cie, ci şi de a transforma profund un imperiu. O întreagă înțelegere a 
puterii, o întreagă structurare a autorităţii se fondau pe raportul dintre 
trupul cetățeanului și corpul cetăţii. Pentru buna funcționare a vieții 
publice era nevoie de fidelitatea, exprimată trupeste, a cetățenilor: când 
aceştia încep să nu mai creadă în baza mitologică a religiei romane si 
în existența reală a zeilor, membrii elitei romane vor apela la filozofie. 
Vor găsi în stoicism noi motive de a participa la lungile și cu siguranță 
obositoarele servicii religioase asociate funcţiilor lor publice. Conser- 
vatori sau liberali, romanii responsabili ştiau toți că Roma nu putea 
supravieţui dacă nu-și puneau corpul la dispoziţia cetății. 

Creștinii - după exemplul evreilor, dar la o altă scară si cu argumente 
diferite - vor da trupului un sens și o funcţie diferite. Orizontul lor este 
mai apropiat si perspectiva lor diferită: pentru că sfârșitul istoriei nu 
poate fi departe, urgentele sunt obligatoriu diferite. Trebuie ca omul să 
rămână în aşteptare, vigilent şi fidel, în sânul comunității semenilor săi. 

Corpul creștin va căpăta sens nu în raport cu exigenţele istorice ale 
cetăţii, ci în funcție de un angajament transistoric. Obiect al acțiunii 
mântuitoare a lui Dumnezeu si instrument al lucrării sale pe pământ, 
trupul își manifesta cu adevărat vocația numai ca ,mädular“ al „tru- 
pului lui Hristos“, ca parte a Bisericii. Solidaritatea cu cetatea își pierde 
complet importanța si sensul în fața acestei noi loialitäti. 


În anul 54, conflictul din Corint era cu siguranță un eveniment 
marginal, mult mai putin important decât schimbările de pe scena 
politică din Roma. Cel care urca la putere în 54, Nero, părea că va 
juca în istorie un rol incomparabil mai influent decât contemporanul 
său, Pavel, rabinul din Tars. Diferența enormă dintre aceste personaje 

contemporane va deveni vizibilă, zece ani mai târziu, când un capriciu 
al împăratului va pune capăt vieţii sfântului apostol. Dar cursul eveni- 
mentelor va fi imprevizibil: va face din cel de-al doilea un protagonist 
şi din primul un figurant, demonstrând că în scenariul istoriei cele 
mai bune replici nu aparțin întotdeauna vedetelor. 

Este limpede că implantarea creștinismului în Imperiul Roman nu 
se încheie, ci, în bună măsură, abia începe după martirizarea apos- 
tolului Pavel sub Nero. Mesajul apostolic a supraviețuit martiriului 
său; mai mult, a dobândit o forță şi o credibilitate suplimentare. Acest 
mesaj îşi va găsi ecou în minţile, inimile şi cuvintele celor care i-au 
urmat şi care vor duce până la deznodământ transformarea completă, 
întrezărită deja de apostol, a Imperiului. 

Geniul lui Pavel a constat, între multe altele, în a fi reușit să explice 
discipolilor săi că întregul prestigiu - politic, militar, spiritual - al 
Romei pălește sub socul Veştii celei Bune, că loialitatea, alimentată 
de acest prestigiu, față de Roma e si ea cu uşurinţă pusă în dubiu de 
fidelitatea pe care o reelama, cu infinit mai multă forță, un Dum- 
nezeu făcut om. În efortul său persuasiv, desigur inspirat, apostolul 
Pavel a ştiut să mobilizeze şi argumentul trupului, în raport cu care 
ascultătorii săi mai educați intretineau, cum am văzut, o oarecare 
familiaritate perpetuată de ambianța culturii păgâne. Ce le-a spus, în 
fond, Pavel ucenicilor săi? Că fractura Istoriei, linia de ruptură între 
cele iremediabil vechi și cele irepresibil noi trece prin chiar corpurile 
lor fragile, ridicate la o nesperată demnitate prin Întruparea Fiului 
lui Dumnezeu; de asemenea, că trupurile lor sunt simboluri ale unei 
Împärätii de dincolo de lumea căreia îi aparținea Imperiul. 

Vom regăsi această logică a rupturii si transformării, abia schitatä 
la apostolul Pavel, în viaţa si scrierile unuia dintre autorii capitali ai 
primelor veacuri creştine: Quintus Septimius Florens Tertullianus. În 
opera lui Tertullian se vor întâlni deplin şi vor face sinteză fluxul decli- 
nant al apocalipticii iudeo-crestine, exigenta antropologie paulină si, 
în fine, moştenirea stoicismului distilată subtil de retorica romană. 
Prin Tertullian va prinde contur limpede trecerea de la corpul păgân 
la trupul creştin, începând cu el, cultural și istoric, creştinismul va 
putea spera că va învinge până la urmă Imperiul. 


3. O nouă profetie: Tertulian 


3.1. Continuitatea 


Subiectul acestei secțiuni a cărții noastre a fost deja anunțat, în parte, 
de paginile precedente: ne vom opri în rândurile următoare la tema 
corporalitätii în scrierile lui Tertulian. Ne vor interesa, de asemenea, 
practicile cunoscute - ritualice, ascetice, penitentiale etc. - pe care aceste 
texte le descriu si le documentează. Corpul va fi, încă o dată, punctul 
principal pe care ne vom concentra si pe care îl vom regăsi în situaţii 
deja familiare: va fi, încă o dată, articularea între nivelul teologic al unei 
comunități şi comportamentele religioase care-i sunt proprii; din nou, îl 
vom revedea în conflicte în interiorul unui grup religios si va servi încă 
o dată drept motivaţie pentru dezacordurile si rupturile sectare. 

În anumite scrieri ale lui Tertulian şi în mișcarea religioasă care îi 
este asociată, semnificaţiile si funcţiile corporalitätii pot fi interpretate 
ca rezultatul unei duble mosteniri: cea a curentului apocaliptic de ori- 
gine iudaică prelungit de către iudeo-creştinism şi, în al doilea rând, cea 
a teologiei pauline. Ni se pare că există o continuitate subtilă între, pe de 
o parte, „montanismul“ lui Tertulian și, pe de alta, escatologia ascetică 
a esenismului şi antropologia severă a Sfântului Pavel, descrise în capi- 
tolele precedente. O aceeași stare de spirit - întemeiată pe sentimentul 
crizei si pe așteptarea febrilă a mântuirii colective - caracterizează cele 
trei momente istorice pe care le-am adus în discuţie: esenismul, misiu- 
nea paulină si teologia morală a lui Tertulian. Din această coincidență 
parţială s-a născut o viziune asupra corporalitätii similară în multe 
puncte. Totuşi, înainte de a începe analiza propriu-zisă, vom încerca să 
schitäm evoluţia care asociază, în contextul aceluiași climat apocaliptic 
şi escatologic,esenismuliudaic şi „montanismul“ creştin al lui Tertulian. 


Esenismul nu a fost un fenomen izolat, în ciuda marginalitätii sale 
în iudaismul traditional. El face parte din marele curent apocaliptic 
care s-a întins pe o perioadă de mai multe veacuri, între secolul II 
î.Hr. şi al II-lea d.Hr. Fenomenul apocaliptic este de origine iudaică, 
fără nicio îndoială, dar consecinţele şi extensiile sale depășesc 
iudaismul şi acoperă în egală măsură perioada formării Bisericii 
creştine şi o bună parte din istoria creștinismului primar. Sfârșitul 
esenismului coincide cu primii ani ai creştinismului şi putem găsi în 

anumite grupäri crestine din Palestina, Siria si chiar Egipt influente 
ale practicilor si doctrinelor eseniene.! Dincolo de posibilele tră- 
sături comune? de natură teologică - doctrina celor două duhuri, 
orientarea escatologică, angelologia, mesianismul - sau de natură 
practică - riturile de botez’, asceza, calendarul ritualic“ - ni se pare 
că fundamentul asemănărilor dintre esenism si diversele mișcări 
iudeo-creştine este caracterul lor apocaliptic. Mișcarea eseniană și 
curentele iudeo-creştine, ortodoxe sau heterodoxe, oricât de diferite 
ar fi pe anumite planuri, au un element comun: credinţa că adepţii lor 
au acces la tainele lui Dumnezeu prin revelații directe, vise, inältäri la 
cer sau prin acţiunea mediatoare a îngerilor si profeților. Caracterul 
apocaliptic al unui fenomen religios nu se reduce la un ansamblu de 
teme literare, ci se lasă dezvăluit în practicile ascetice și de evlavie, 
în organizarea comunităţii şi în disciplina internă. Împärtäsind 
acelaşi mediu religios şi un context istoric similar, esenismul si 
iudeo-crestinismul au dezvoltat un același interes pentru cunoașterea 
misterelor divine şi pentru adoptarea unui regim de viață escatologic. 
În momentul nașterii creştinismului”, comunitatea eseniană părea 


1 Textele iudeo-creştine în care Jean Daniélou crede că se poate repera 
influența eseniană sunt: Testamentul celor XII patriarhi, Oracolele Sibiline, 
Apocalipsa lui Petru, A doua epistolă a lui Petru, Tratatul celor două duhuri, 
Didahia, Epistola lui Barnabas şi altele. A se vedea J. Daniélou, Théologie du 
judeo-christianisme, p. 17-98. 

2 A se vedea A. Dupont-Sommer, Les écrits esséniens découverts pres de la Mer 
Morte, p. 381-392. 

3 Jean Daniélou preferă să accentueze diferenţa dintre băile ritualice ale ese- 
nienilor şi botezul creştin, dar alți autori, ca Norman Perrin, le consideră acte 
ritualice similare. A se vedea: „Apocalyptic Christianity. The Synoptic Source 
'Q'. The Apocalyptic discourses. The Book of Revelation”, în P. D. Hanson (ed.) 
Visionaries and their apocalypses, London and Philadelphia, SPCK and Fortress 
Press, 1983, p. 129. 

Asupra apropierilor posibile între calendarul liturgic al mişcării eseniene şi cel 
urmat de lisus si primii săi discipoli, a se vedea A. Jaubert, La Date de la Cène, 
Paris, J. Gabalda et Ci., 1957. 

5 Pentru anumiţi autori, creștinismul se defineşte la început ca un fenomen 
apocaliptic: „Creștinismul a început ca o sectă apocaliptică în interiorul 
vechiului iudaism, iar caracterul apocaliptic a fost un element constant al 
creştinismului Noului Testament, activ mai ales în timpul perioadelor de 
catastrofă sau persecutie.", N. Perrin, „Apocalyptic Christianity“, p. 121. 

un model potrivit: esenienii aveau deja o istorie lungă în urmă, 
o reputație de sfințenie, o structură instituțională solidă, o ierarhie, 
o literatură proprie etc.! 

Cum s-a tradus efectiv influența eseniană în constituirea Bisericii? 
Pentru Jean Daniélou, esenismul este „mediul din care creştinismul 
primar s-a inspirat în privinţa structurilor sale liturgice si ascetice.“? 
Alte semne ale influenței esenismului pot fi înregistrate la nivelul 
disciplinei ecleziale, al moralei si al instituţiilor comunitare. De exem- 
plu, se poate ca locul important acordat profeților în comunitățile 
iudeo-creştine să fie un efect al acestei influențe. Raporturile între 
esenism şi creştinismul care abia se nästea nu sunt rezultatul hazar- 
dului istoriei, ci mai degrabă efectul natural si inevitabil al unui climat 
general, al unui context apocaliptic şi escatologic foarte larg şi foarte 
persistent. Putem asocia apariția curentului apocaliptic cu declinul 
profetismului iudaic după întoarcerea din exilul babilonian. În acest 
sens, textele apocaliptice nu ar fi numai răspunsuri individuale și 
comunitare la situaţii istorice de criză, ci chiar forme religioase de 
a asigura continuitatea comunicării cu divinul. Analiza esenismului a 
demostrat că exista o legătură între tradiția profetică - pe care comu- 
nitatea pretindea că o continuă - și trăsăturile specific apocaliptice ale 
mișcării. Explicarea caracterului apocaliptic al creştinismului primar 
trebuie să țină seama de toate aceste elemente, dar, în același timp, 
nu trebuie să neglijeze cauzele specifice: mai întâi, creştinismul este 
inserat în tradiția profetică iudaică si legitimitatea sa a fost înteme- 
iată pe împlinirea profetiilor mesianice anterioare; în al doilea rând, 
caracterul său escatologic favoriza din plin vocatiile profetice; în al 
treilea rând, manifestările profetice şi apocaliptice în creştinismul 
primar au fost considerate efecte naturale ale acțiunii Sfântului Duh 
în noile comunități de credincioși. 


1 „documentele din Qumrân dezvăluie în mod evident că Biserica creștină 
primară își are rădăcinile... în secta iudaică a Noului Legământ, adică în 
secta eseniană, că a împrumutat de la aceasta o bună parte din organiza- 
rea și riturile sale, doctrinele sale, „modelele sale de gândire“, din idealul 
său mistic și moral“, A. Dupont-Sommer, Les écrits esséniens découverts près 
de la Mer Morte, p. 386. 

2? J Daniélou, Théologie du judéo-christianisme, p. 45. 

Cu o astfel de mostenire si caracteristici proprii, curentul apoca- 
liptic creştin avea toate şansele să dureze. De fapt, întreaga perioadă 
de la originile creştinismului până la teologia elenistică a apologetilor 
secolului II este marcată de texte si de comunităţi apocaliptice. Aceste 
grupări erau prezente pe o arie foarte largă, ce cuprindea Siria, Pales- 
tina, Egiptul, Roma; din punctul de vedere al doctrinelor profesate 
şi al practicilor adoptate, imaginea pe care aceste comunități o oferă 
este aceea a unei Biserici în formare şi care, asistată de Duhul Sfânt, 
încearcă să găsească o doctrină coerentă, instituţii, o ierarhie şi o dis- 
ciplină internă. Sfârșitul perioadei celei mai dinamice a fenomenelor 
apocaliptice creştine consemnează întemeierea unei instituții eclezi- 
astice structurate şi omogene, fondată pe o ierarhie, beneficiară a unei 
legitimitäti apostolice, şi pe o doctrină coerentă. Dar tocmai această 
perioadă înregistrează ultima mişcare apocaliptică importantă a 
creştinismului primelor secole: montanismul. 


Avem motive solide să credem că montanismul nu a fost un moment 
neașteptat sau accidental în contextul creştinismului frigian din 
a doua jumătate a secolului IL! Dimpotrivă, îl putem considera un 
fenomen tipic al unei religiozitäti cu trăsături locale specifice. 

În constituirea creștinismului din Frigia un rol foarte important 
l-a jucat Apocalipsa lui loan (aproximativ 95 d.Hr.), un document care, 
înainte de a căpăta o importanţă ecumenică, a prezentat preponderent 
un interes local? În acest sens, probabil că nu e lipsită de importanță 
legătura care poate fi stabilită între tradiția profetismului păgân în Frigia 
şi importanţa locală a cărții profetice a Revelatiei. O a doua trăsătură 
a religiozitätii frigiene ar fi, deci, profetismul. Un document pe care îl 
putem considera aproximativ contemporan cu montanismul, Acta Pauli 
et Theclae, prezintă multe asemănări cu Noua Profetie a lui Montanus: 
aceeași importanţă religioasă acordată femeii, aceeaşi orientare ascetică. 
Se spune în Acta Pauli că Tecla hotărâse să-şi abandoneze logodnicul 


! Pentru o caracterizare generală a creștinismului frigian, a se vedea: 
Ph. Carrington, The Early Christian Church. II. The Second Christian Century, 
Cambridge, Cambridge University Press, p. 174-192. 

2 Despre montanism: „Relaţiile sale cu mediul lui loan și cu Irineu sunt clare, 
mai ales în legătură cu importanţa pe care o deţine aici Duhul Sfânt., în 
J. Daniélou, Théologie du judéo-christianisme, p. 352. 

şi să-şi urmeze vocaţia spirituală, la fel ca Priscila și Maximila, cele 
două adepte ale lui Montanus. Pământul frigian a fost de asemenea 
un tărâm de martiri: Ignatiu, episcop de Antiohia, trecuse prin Frigia, 
însoţit de gărzile care îl conduceau la Roma; Thrasea, episcopul martir 
din Eumenia, a fost frigian’; Papias, un alt martir, era episcop de Hiero- 
polis, în Frigia, când a fost martirizat. Eusebiu ne-a transmis cuvintele 
sale, asemănătoare din multe puncte de vedere cu scrierile montaniste: 


As vrea ca fiarele care mă așteaptă să nu mă crute si să-mi stea gata; 
de aceea am să le lingușesc ca să mă mănânce iute, nu precum se tem 
unii să nu se atingă de ei. lar de nu vor voi de bună voie, eu le voi sili. 

„„. Să vină peste mine foc si cruce, haite de fiare, să mi se împrăştie 
oasele şi să mi se strivească mădularele, să mi se macine întreg trupul 
şi să vină peste mine toate chinurile diavolului, numai să dobândesc 
pe lisus Hristos.? 


Dacă încercăm să tragem o concluzie, creştinismul frigian, am 
putea spune, între sfârșitul primului secol și a doua jumătate a celui 
de-al doilea, prezintă patru trăsături caracteristice: o religiozitate 


' Eusebiu din Cezareea, Istoria bisericească, V, 18, 14, în Eusebiu din Cezareea, 
Scrieri. Partea întâia, traducere, studiu, note și comentarii de Preot prof. Teo- 
dor Bodogae, București, Editura Institutului Biblic și de Misiune al Bisericii 
Ortodoxe Române, Colecţia „Părinţi și scriitori bisericeşti“, Nr. 13, 1987, p. 211. 


2 Eusebiu din Cezareea, Istoria bisericească, III, 36, 8-9, p. 138. A se vedea, 
de asemenea, în Passio Perpetuae, un text de inspiraţie montanistă scris 
în 203 la Cartagina, modul în care Perpetua îl ajută pe gladiatorul ezitant 
să-și îndeplinească sarcina: „Et Perpetua autem. ..errantem dexteram tirun- 
culi gladiatoris ipsa in iugulum suum transtulit.“, Passio Perpetuae, XXI, în 
Texts and studies. Contributions to biblical and patristic literature, editat de 
J. A. Robinson, vol. |, nr. 2, Cambridge, Cambridge University Press, 1891, 
p. 94 (pentru traducerea în limba română vezi Actele Martirice, studiu 
introductiv, traducere si note de Preot prof. dr. loan Rämureanu, București, 
Editura Institutului Biblic si de Misiune al Bisericii Ortodoxe Române, 1997, 
p. 104-131). Pentru legătura dintre Passio... si montanism, a se vedea de 
asemenea ce spune Jaqueline Amat: „Plasat din nou sub influența timpului, 
montanismul din Passio rămâne deci destul de discret. În afară de căutarea 
martiriului, el se limitează în final la o accentuare a unui anumit pneuma- 
tism, justificat deopotrivă de către Faptele Sfinților Apostoli si de către pre- 
dicile pauline.“, Passion de Perpétue et de Félicité suivi des Actes, introducere, 
text critic, traducere, comentariu si index de Jacqueline Amat, Paris, Cerf, 
colecția «Sources chrétiennes» nr. 417, 1996, p. 40. 

apocaliptică, cu o înclinaţie evidentă către asceză, si un interes pen- 
tru castitatea consacrată (enkrateia), un creştinism profetic, ce valori- 
zează în mod suprem martiriul. Vom remarca, în paginile următoare, 
că aceste trăsături se regăsesc nu numai în profetiile atribuite lui 
Montanus si adepților săi - ca o dovadă de „culoare locală“, ci si în 
„montanismul de generația a doua“, câteva decenii mai târziu, în 
Africa. Continuitatea istorică ce merge de la apocaliptica iudaică până 
la Tertulian este fondată în esență pe persistenta acestor particularități. 


3.2. Din Arbadau la Cartagina 


Montanismul este asociat în general cu numele a trei profeti fri- 
gieni: Montanus, iniţiatorul sectei, şi cele două adepte ale sale, Maxi- 
mila si Priscila. Citând el însuși o sursă mai veche, Eusebiu a păstrat 
împrejurările naşterii mișcării: 

La granița Misiei frigiene se spune că există un sat cu numele 
Ardabau. Se crede că acolo a făcut loc diavolului în sufletul său, 
pentru prima dată - si anume pe vremea proconsulului Gratus al 
Asiei - unul dintre credincioși, Montan, în urma unei nestăvilite 
dorinţe de a ajunge conducător. Influențat de duhurile rele, Montan 
a căzut la un moment dat în extaz, începând să scoată sunete și să 
vorbească lucruri stranii, prorocind...! 


Acest pasaj arată clar că montanismul se defineşte ca o mișcare 
apocaliptică şi escatologică: prezentându-se ca voci ale Duhului Sfânt 
şi pretinzând că au autoritatea acestuia, profeții montanisti vorbesc 
despre sfârșitul iminent al lumii - îndată după moartea Maximi- 
lei? - şi cheamă la imbrätisarea unei vieţi de penitentä prin respingerea 
căsătoriei, posturi severe, fapte caritabile si acceptarea cu bucurie a 
martiriului. Răspândirea rapidă a montanismului, ne spune Eusebiu, 
a avut drept consecință condamnarea mișcării în urma mai multor 
sinoade locale, probabil primele ale Bisericii: 


Pe de altă parte, duhul cel nerusinat învăţa pe toți să batjocorească 
Biserica întreagă oriunde s-ar răspândi ea, pentru că acest proroc nu 


1 Eusebiu din Cezareea, Istoria bisericească, V, 16, 7, p. 205. 
2 Moare în 176. 

era cinstit si nici primit. Faţă de toate acestea, adevărații credincioși din 
ținutul Asiei s-au adunat în diferite localităţi si au cercetat noua credință 
şi arătau că ea e străină de Biserică, iar după ce au osândit erezia au 
alungat din Biserici pe aderentii lor, scoțându-i din comuniunea lor. 


Care sunt reprosurile ce li se aduceau sectantilor lui Montanus, 


conform surselor citate de același Eusebiu? Se critică lipsa lor de 
autenticitate, trufia, ipocrizia, inexactitatea profetiilor lor, rigoarea 
excesivă, stranietatea unor afirmaţii. Apollonius face un fel de rezu- 
mat al criticilor: 


Dar cine anume este acest recent dascăl, ne arată lucrările lui 
şi învățătura lui. El este cel care învaţă despre căsătorii că trebuie 
desființate, el a introdus ca obligatorii posturile şi tot el e cel care a 
dat localităţilor Pepuza şi Timion (două orășele din Frigia) numele 
de “al doilea Ierusalim, cu gândul să strângă acolo pe oamenii de 
pretutindeni, și tot el a așezat oameni care să strângă bani, dând în 
chip viclean numele de “donaţie! bunurilor strânse de ei, scornind și 
plata unui salariu pentru cei care vor vesti învățăturile lui pentru ca 
prin lăcomia aceasta să se întărească propovăduirea cuvântului.? 


Totuși greșeala cea mai mare a montanismului pare să fi fost aceea 


de a contrazice practicile si tradiţiile deja adoptate de Biserică. Atunci 
când descrie începuturile mişcării, Apollonius nu ezită să reliefeze 
această eroare: 


Influențat de duhurile rele, Montan a căzut la un moment dat 
în extaz, începând să scoată sunete si să vorbească lucruri stranii, 
prorocind într-un chip cu totul străin de felul tradițional care păstra 
rânduielile vechi ale Bisericii.? 


În cartea sa despre dezvoltarea doctrinei creştine, Jaroslav Pelikan 


prezintă montanismul ca o reacție împotriva sedentarizării Bisericii: 


1 


Eusebiu din Cezareea, Istoria bisericească, V, 16, 9-10, p. 205; despre succesul 


montanismului și dificultățile de a-l condamna: ,...sfinții episcopi de atunci 
ar fi încercat să se împotrivească duhului care era în Maximilla, dar au fost 
împiedicaţi de alții, și anume de cei care stăteau în legătură cu ei.”, Ibidem, V, 
16, 16, p. 206. 

Ibidem, V, 18, 2, p. 209. 

Ibidem, V, 16, 7, p. 205. 

proclamarea venirii iminente a lui Hristos trebuia să le reamintească 
credincioşilor de speranța escatologică ce fondase creştinismul. 
Această proclamaţie avea cu ce să socheze: previziuni catastrofice, 
exigente ascetice mai severe, extaze si viziuni frecvente si spectacu- 
loase. Totuşi, originea curentului montanist nu trebuie căutată în 
influența vreunui fond păgân, ci mai degrabă în „faptul că atunci 
când viziunea apocaliptică şi-a mai pierdut din intensitate, iar orga- 
nizarea Bisericii a devenit mai rigidă, manifestările extraordinare ale 
Duhului, specifice primilor ani ai Bisericii, au scăzut atât în frecvență, 
cât și în intensitate.” Această pierdere a semnelor vizibile ale acţiunii 
directe a Sfântului Duh asupra comunității era percepută de către unii 
credincioși ca o abandonarea asteptärii escatologice care caracterizase 
Biserica. Dimpotrivă, pentru ierarhia ecleziastică în formare, această 
diminuare a intervenţiei vizibile a Sfântului Duh nu era expresia 
infidelitätii Bisericii față de vocaţia sa fundamentală, ci semnul unei 
alte vârste, cu exigente diferite - la fel de spirituale pentru comuni- 
tatea creștină. Montanismul nu a fost o erezie, în sensul propriu al 
termenului, chiar dacă a condus, după cum vom vedea, la rupturi în 
cadrul Bisericii. Greşeala sa a fost aceea de a fi fost ,reactionar“, de a 
nu fi urmat direcția pe care o luase deja creștinismul: 


Montanismul era depăşit deoarece Biserica începuse să descopere 
dovada cea mai vie a prezenței și lucrării Sfântului Duh în întreita auto- 
ritate apostolică propovăduită de Irineu, mai curând decât în extazul 
şi profeția pe care Mângâietorul le aducea adepților montanismului.? 


Totuși există încă o întrebare la care trebuie să răspundem: mon- 
tanismul este doar o reacţie internă consemnată într-o comunitate pe 
cale să-şi găsească coerenţa si stabilitatea instituțională? Ar fi posibil 
să-l analizăm ca pe o „reacţie contextuală“, altfel spus, ca pe o expresie 
a influențelor climatului apocaliptic iudeo-crestin vechi asupra unei 
Biserici deja mai „moderne“? 


1 Jaroslav Pelikan, Tradiţia creștină. O istorie a dezvoltării doctrinei. |. Nașterea 
tradiţiei universale (100 - 600), traducere de Silvia Palade, lași, Editura Polirom, 
2004, p. 118. 

2 Ibidem, p. 126. 

Într-un articol publicat în 1966, John Massingberd Ford sublini- 
ază, în mod convingător, legăturile strânse între momentul frigian 
şi iudeo-crestinism.! Vom urmări demonstraţia sa si vom adăuga pro- 
priile noastre argumente la cele aduse de istoricul american. Data de 
naștere - pe care o stabilește între 172 si 179 d.Hr. - este o primă dova- 
dă? Al doilea argument este acela al locului în care a apărut: Frigia. 
Siria nu era prea departe, cu capitala sa, Antiohia, care era unul dintre 
centrele cele mai importante pentru dezvoltarea iudeo-crestinismului. 
Jean Daniélou identifică trăsăturile creştinismului antiohian în 
Înălțarea lui Isaia şi Evanghelia lui Petru, două texte iudeo-creştine 
importante. Frigia este, de asemenea, o zonă cu o populaţie evreiască 
numeroasă si unde atracţia față de creștinism pare a fi confirmată 
de epistola adresată de către Sfântul Pavel colosenilor. Si John 
Massingberd Ford trece în revistă asemănările dintre montanism şi 
esenism, negând totuşi posibilitatea unei influenţe directe: calendarul 
solar, rolul important acordat femeilor“, păstrarea postului până seara. 
Caracteristica iudeo-creștină cea mai importantă a montanismului pe 
care o analizează Massingberd Ford este profetismul. Secta frigiană 


1). Massingberd Ford, Was Montanism a Jewish Christian Heresy, „Journal 
of Ecclesiastical History”, vol. XVII; nr. 2, 1966, p. 145-158. 

2 Este foarte greu să stabilim exact data la care a luat naștere montanis- 
mul. Este totuși clar că a apărut într-o perioadă în care multe trăsături ale 
iudeo-creștinismului sunt încă manifeste. Pierre de Labriolle este de părere 
că prima „scânteie“ apare către anul 172. Timothy David Barnes plasează 
data nașterii montanismului în jurul anului 170. Pentru Eric Osborn apariția 
mișcării ar trebui plasată între 157 și 172. A se vedea: P. de Labriolle, La crise 
montaniste, Paris, Ernest Leroux, 1913, p. 12 si 567-589; T. D. Barnes, Tertullian. 
A Historical and Literary Study, Oxford, Clarendon Press, p. 131 si 254 și The 
Chronology of Montanism, „Journal of Theological Studies“, serie nouă, vol. 
XXI, 1970, p. 403-404; E. Osborn, First theologian of the West, Cambridge, 
Cambridge University Press, 1997, p. 209. 

3 „Chiar dacă nu putem demonstra o influenţă directă din partea mișcării 
din Qumrân, a caraitilor sau a terapeutilor asupra ereziei frigiene, sugerez 
că fondul iudaic mai degrabă heterodox al Asiei Mici, al Frigiei în special, 
furnizase materialul și practicile pe care montanismul le-ar fi putut adopta 
si care, pentru o perioadă, ar fi putut trece neobservate de către Bisericä.", 
J. Massingberd Ford, Was Montanism a Jewish Christian Heresy, p. 153. 

+ Filon a prezentat rolul femeilor în comunitatea terapeutilor, extensia egip- 
teană a esenismului. 

este inserată în fenomenul profetismului creştin legitim așa cum este 
el prezentat în Apocalipsă sau Păstorul lui Hermas.! Montanismul 
propune același tip de profet ca cel întâlnit în alte mișcări apocaliptice 
şi profetice din perioada iudeo-creştină (esenienii, caraitii etc.): un 
proroc cu o vocație individuală, care ştie să discearnă evenimentele 
prezente si le poate găsi locul si semnificaţia în ansamblul proiectelor 
divine, care are o viziune escatologică şi o preocupare socială şi etică. 
Chiar şi asceza montanistă trebuie înţeleasă, conform autorului ame- 
rican, ca efectul direct al vocației profetice. 


Legătura dintre montanism şi iudeo-creştinism ni se pare demons- 
trată clar în studiile pe care le-am folosit. Argumentele care tocmai au 
fost menţionate ne permit să formulăm câteva concluzii preliminare: 
montanismul prezintă caracteristicile mișcărilor apocaliptice de 
origine iudaică ale epocii iudeo-creştine; marchează finalul perioadei 
apocaliptice şi începutul unei epoci pe care am putea-o numi teologică 
sau eclezială. De această poziţie a montanismului, la frontiera dintre 
două epoci ale creştinismului, este legată condamnarea ecleziastică 
a cărei victimă a fost în final. Trebuie să acceptăm totuși că eroarea 
sa n-a fost de natură teologică, ci disciplinară’: la fel ca esenismul 
în raport cu iudaismul comun, montanismul se opune Bisericii prin 
dorinţa sa de a regăsi puritatea unui status quo ante, prin mijloacele 
profetismului şi ale ascezei. 


Montanismul s-a răspândit repede în tot bazinul mediteranean, astfel 
încât se pot identifica urme ale mișcării până în Galia sau Roma. Probabil 
că această propagare rapidă a Noii Profetii îşi găseşte explicația în dina- 
mismul specific al evoluţiei Bisericii creștine. Ni se pare că montanismul 


1 Pentru autorul american, ruptura între montanism și Biserică nu are ca 
origine eventualele erori de doctrină ale lui Montanus, ale Priscilei și 
Maximilei, ci faptul că montanismul le propunea creștinilor o altă tradiție 
orală - a lor - diferită de cea deja stabilită de Biserică. 

2 „Situaţia nu este nicidecum asociată cu doctrina sau cu vreun conflict asupra 
formulării corecte a adevărului revelat. Este vorba clar de situația practică 
a vieții creștinilor si de felul în care se raportează ei la lume.", în R. G. Smith, 
Tertullian and the Montanism, „Theology“, vol.XLVI, ianuarie-decembrie, 
1943, p. 129. 

se lasă descris ca un „sindrom de creştere“ a Bisericii: este fondat pe o 
dorință de întorcere înapoi, la originile creştinismului, la o epocă în 
care manifestările Duhului Sfânt erau mai frecvente și așteptările esca- 
tologice mai insufletite.! Nostalgia montanistă are ca obiect o Biserică 
„liminară“, care trăieşte constant în orizontul celei de-a doua veniri a 
lui Hristos, o comunitate pură ai cărei membri au rupt toate legăturile 
cu lumea aceasta pentru a se consacra exclusiv slujirii lui Dumnezeu; o 
Biserică în care cuvintele apostolului Pavel adresate corintenilor ar avea 
o neschimbată urgenţă si unde tot ce este pur omenesc - iubire, tristețe, 
bucurie, avutii - este transformat prin apropierea divinului: 


Și aceasta v-o spun, fraţilor: că vremea s-a scurtat de acum, așa încât 
şi cei ce au femei să fie ca si cum nu ar avea. Și cei ce plâng să fie ca si 
cum n-ar plânge; şi cei ce se bucură, ca şi cum nu s-ar bucura; și cei ce 
cumpără, ca si cum n-ar stăpâni; si cei ce se folosesc de lumea aceasta, 
ca și cum nu s-ar folosi deplin de ea. Căci chipul acestei lumi trece. 
Dar eu vreau ca voi să fiți fără de grijă. Cel necăsătorit se îngrijește 
de cele ale Domnului, cum să placă Domnului. Cel ce s-a căsătorit se 
îngrijește de cele ale lumii, cum să placă femeii. Și este împărțire: si 
femeia nemăritată şi fecioara poartă grijă de cele ale Domnului, ca să 
fie sfinte si cu trupul si cu duhul. Iar cea care s-a măritat poartă grijă de 
cele ale lumii, cum să placă bărbatului.? 


Existau de asemenea semne care păreau să confirme profetiile si să 
indice apropierea sfârșitului: oare războaiele, revoltele, persecuțiile nu 
aveau loc tocmai pentru a le aminti credincioșilor vorbele lui Hristos? 
Pentru multi dintre creştinii din Frigia, profetiile lui Montanus erau 
confirmate de nenorociri recente: reînceperea persecuțiilor sub Marc 
Aureliu, cutremurele din Asia, pericolul de la frontierele Imperiului. 
Previziunile apocaliptice păreau că se confirmă: 

Căci se va ridica neam peste neam si împărăție peste împărăție si 
va fi foamete si ciumă și cutremure pe alocuri. Dar toate acestea sunt 


1 „Montanismul se prezintă ca o mișcare conservatoare care, la sfârșitul 
secolului II, revine la fervoarea asteptärii escatologice a comunităţii asia- 
tice primitive și în special la milenarismul säu.", J. Daniélou, Théologie du 
judéo-christianisme, p. 352-353. 

2 1Cor7:29-34. 

3 În 160-161. 

începutul durerilor. Atunci vă vor da pe voi spre asuprire si vă vor 
ucide și veţi fi urâţi de toate neamurile pentru numele Meu.! 


Persecutiile împotriva creştinilor au jucat un rol important în 
răspândirea si legitimarea? montanismului. Martiriul este un moment 
culminant în viaţa unui creştin, o ocazie pentru care, la fel ca pentru 


UN A 


botez, credinciosul trebuia să se pregătească fără încetare. Este prilejul 
în care ruptura de lume este confirmată din plin: 


Nu vă mai doriți să muriti în patul vostru, în avorturi sau în chinu- 
rile febrei, ci ca martiri, pentru a-L slävi pe Cel care a suferit pentru voi. 


Nu din întâmplare, deci, martiriul câtorva credincioşi din Cartagina 
este considerat primul indiciu al prezenței montanismului în Africa. La 
7 martie 203, Vibia Perpetua, o tânără educată și bogată din Cartagina, 
îndură martiriul la aniversarea lui Geta Caesar, fiul mezin al lui Septi- 
mius Severus. În momentul în care a fost arestată încă era catehumenă: 
a fost botezată în timpul captivităţii.* Istorisirea martiriului său este, 


‘Mat 24:7-9. 

2? Lipsa curajului de a înfrunta martiriul a fost unul dintre argumentele, fără 
îndoială răuvoitor - dacă nu calomnios - împotriva discipolilor lui Montanus. 
Apollonius, citat de Eusebiu, scrie: „Există oare în ceata celor care s-au ortăcit 
bâlbâind împreună cu Montan și cu femeile din jurul lui măcar unul singur 
care să fi fost urmărit de iudei sau de cei necredinciosi? Nici unul! Si tot așa, 
există oare vreunul care să fi fost prins și răstignit pentru că pomenește 
numele lui Hristos? Nici unul singur!“, în Eusebiu din Cezareea, Istoria biseri- 
cească, V, 16, 12, p. 206. 

3 Această profeție montanistă este citată de Tertulian în De fuga in persecu- 
tione, IX; a se vedea de asemenea: „Eşti expus infamiei publice: cu atât mai 
bine pentru tine! Cine nu este astfel expus în fața oamenilor, va fi în faţa lui 
Dumnezeu. Nu te rușina. Dreptatea ta este cea care te scoate în fața tutu- 
ror. De ce să te rușinezi, când dobândești slavă? Puterea ta se naște chiar în 
momentul în care privirile oamenilor te atintesc." (Ibidem), în Les Sources de 
l'histoire du montanisme, introducere critică, traducere în franceză, note și 
index de Pierre de Labriolle, Paris et Fribourg, Ernest Leroux et Librairie de 
l'Université, 1913, p. 25. 

4 Într-o primă fază, s-a aflat în arest la domiciliu; acolo a primit botezul, a se 
vedea Passio Perpetuae, III. Cf. Actele Martirice, studiu introductiv, traducere și 
note de Preot prof. dr. loan Rămureanu, București, Editura Institutului Biblic 
și de Misiune al Bisericii Ortodoxe Române, 1997, p. 115. 

fără îndoială, o capodoperă! a literaturii creştine. Are o structură 
compozită: relatările Perpetuei și ale lui Saturus sunt încadrate de un 
prolog şi un final, al căror autor este un creştin din Cartagina, poate 
Tertulian însuși.” Acest opuscul nu este numai prima mărturie asupra 
montanismului în Africa’, ci și un instrument care ne permite să sta- 
bilim începutul asocierii lui Tertulian cu mișcarea de origine frigiană. 


3.3. Paracleti discipulus 


Începând cu secolul II d.Hr., Cartagina putea pretinde onoarea 
de a fi, împreună cu Alexandria, cel mai important oraș al Africii 
romane. Era un oraş bogat, cu o populaţie considerabilă, împărțită 
în trei comunități: păgânii, probabil multă vreme majoritari, evreii şi 
creştinii. În afară de latină, aici se vorbea frecvent greaca. Creștinii 
erau numeroși si de origine socială foarte diversă: Passio Perpetuae et 
Felicitatis ne arată, încă din titlu, polii acestei comunităţi - o matroană 
şi sclava ei.* La începutul secolului III, episcopul Agrippinus putea să 


1 Opiniile sunt unanime: Pierre de Labriolle subliniază „exaltarea ardentă si 
pură și de asemenea simplitatea gratioasä și emoţionantă“ a textului. Pentru 
Quasten, Passio „is one of the most beautiful pieces of ancient Christian lite- 
rature“. Timothy David Barnes foloseşte expresia „this pearl of hagiographical 
literature“; a se vedea Pierre de Labriolle, La crise montaniste, p. 339; J. Qua- 
sten, Patrology. |. The beginnings of Patristic Literature, Utrecht and Brussels, 
Spectrum, 1950, p. 181; T.D.Barnes, Tertullian, p. 71. 

2? Argumentele invocate în mod unanim sunt asemănările dintre acest text 
si textele lui Tertulian despre martiriu, mai ales Ad Martyras și De Patientia, 
texte scriseîn aceeași perioadă ca martiriul Perpetuei; a se vedea, între altele, 
J. Quasten, Patrology, p. 181. Totuși, după René Braun, se condideră că nu i se 
poate atribui lui Tertulian prologul de la Passio... A se vedea, de asemenea, 
analiza stilistică realizată de Jaqueline Amat și concluzia sa, foarte utilă pen- 
tru analiza noastră: prologul ar putea aparţine cuiva din cercul lui Tertulian. 
(Passion de Perpétue, p. 67-70.) 

3 Pierre de Labriolle contestă conţinutul montanist al textului (în La crise mon- 
taniste, p. 341-344); pentru Barnes, apartenența Perpetuei si a lui Saturus la 
Noua Profetie este lipsită de îndoială (în Tertullian, p. 77). Există o posibilitate 
de a concilia cele două opinii: putem să fim de acord cu Labriolle și să susţinem 
ortodoxia viziunilor martirilor, dar să constatăm - împreună cu Barnes - carac- 
terul montanist al prologului și concluziei. 

+  „Apprehensi sunt adolescentes catechumeni, Revocatus et Felicitas conserva 
eius, Saturninus et Secundulus. Inter hos et Vibia Perpetua, honeste nata, 

reunească la Cartagina încă 70 de episcopi, într-un conciliu local care 
avea scopul de a recunoaşte întâietatea scaunului episcopal cartaginez. 
Două decenii mai târziu, în jurul anilor 236-238, Donatus, predeceso- 
rul Sfântului Ciprian, convoca în oraș în jur de 90 de episcopi. 

E greu să facem afirmaţii foarte certe asupra originii creştinismului 
african. Există mai multe ipoteze: primii creştini ar fi fost negustori 
păgâni sau pelerini evrei care ar fi asistat la Pogorârea Duhului Sfânt (a 
se vedea Fapte 2:10); creștinismul ar fi apărut în comunitatea evreiască 
din Cartagina în vremea Antoninilor; misionari veniți din Roma ar 
fi fost la originea creştinismului în Africa.' Primul document despre 
creştinismul african este un fragment dintr-un interogatoriu la care au 
fost supuși câțiva creştini din Scillium în anul 180. Acest text, cunos- 
cut sub numele de Passio Sanctorum Scillitanorum, demonstrează 
prezenţa creştinismului nu numai în Cartagina, unde martirii erau 
judecaţi şi executaţi, dar și în micile târguri din Numidia Proconsu- 
laris. René Braun crede că poate să definească mentalitatea religioasă 
punico-berberă şi să găsească astfel câteva trăsături caracteristice ale 
creştinismului african: un spirit realist şi practic, acuitatea exigentei 
monoteiste, credinţa în atotputernicia unui Dumnezeu unic şi personal, 
o importanță destul de mare acordată demonologiei și profetismului.? 


Primul document despre comunitatea creștină din Cartagina este 
Passio Perpetuae. Autorii sunt probabil în număr de trei: „editorul“ 
textului, Tertulian însuşi sau unul dintre apropiații săi, redactor al 
introducerii și finalului textului; ceilalți doi sunt Perpetua și Satu- 
rus, martirii care au consemnat în închisoare viziunile trimise de 
Dumnezeu. Conform editorului documentului, interesul general al 
textului îl constituie tocmai aceste experiențe spirituale. El e convins 
că viziunile martirilor se încadrează în mod natural în seria vechilor 
revelații (vetera fidei exempla) cu care Dumnezeu i-a învrednicit pe 
credincioşii săi. Există o istorie a acțiunii lui Dumnezeu în lume, 
în etape succesive: viziunile martirilor cartaginezi sunt expresia 
evidentă a împlinirii promisiunilor divine legate de venirea Sfântului 


liberaliter instituta, matronaliter nupta...“, în Passio Perpetuae, Il; cf. Actele 
Martirice, op.cit, p. 115. 
T. D. Barnes, Tertullian, p. 60-67. 

2 R. Braun, Approches de Tertullien, Paris, Etudes Augustiniennes, 1992, p. 1-20. 

Duh’, semnul unei noi vârste a comunităţii creștine. Cum ar trebui 
să răspundă Biserica la această nouă situaţie? Editorul, Tertulian sau 
discipolul său, răspunde chiar el: mesajele Duhului Sfânt trebuie con- 
semnate așa cum se cuvine, folosite în serviciile liturgice si introduse 
în instrumentum Ecclesiae? - adică în corpusul scriptural.? 

Passio Perpetuae este prima dovadă, directă sau indirectă“, a adezi- 
unii lui Tertulian la mesajul profeților frigieni. În 203, opţiunea sa era 
perfect ortodoxă, nicio reacție oficială nu se auzise încă în Cartagina 
pentru a condamna Noua Profetie. Convertirea sa a fost progresivă, 
încurajată de legitimitatea de care s-a bucurat mişcarea pentru o 
vreme, dar mai ales stimulată de afinitatea sa personală pentru 
revelatiilé severe atribuite Sfântului Duh. A trebuit să treacă mai mult 
de trei ani până ce ostilitatea dintre retorul cartaginez si Biserică să se 
manifeste deschis, în primele tratate montaniste scrise de Tertulian.5 


' Autorul prefetei si al concluziilor citează un fragment din Fapte: „lar în 
zilele din urmă, zice Domnul, voi turna din Duhul Meu peste tot trupul si 
fiii vostri si fiicele voastre vor proroci si cei mai tineri ai vostri vor vedea 
vedenii si bătrânii voştri vise vor visa.“ (2:17); Passio Perpetuae, |; cf. Actele 
Martirice, p. 114. 

2 „itaque et nos qui sicut prophetias ita et visiones novas pariter repromissas 
et agnoscimus et honoramus, ceterasque virtutes Spiritus Sancti ad instru- 
mentum Ecclesiae deputamus, cui et missus est idem omnia donativa 
administrans in omnibus prout unicuique distribuit Dominus, necessario et 
digerimus et ad gloriam Dei lectione celebramus.“, Ibidem. 

3 Cf. Pierre de Labriolle, La crise montaniste, p. 353. A se vedea de asemenea: 
„instrumentum în latina târzie desemnează oriceformă de instruire, în special 
prin intermediul Cärtilor Sfinte. Această utilizare este curentă la Tertulian.“ 
(J. Amat, Passion de Parpétue, p. 191) 

4 Chiar dacă editorul nu este Tertulian însuşi, documentul constituie o dovadă 
a legăturilor sale cu montanismul. Studiul stilistic al părţilor atribuite iniţial 
lui Tertulian pare a demonstra că avem de-a face cu un apropiat al marelui 
retor: „Stilul compozit al prefetei îl elimină, deci, pe Tertulian, dar ar putea fi 
opera unui discipol. Acest pneumatism ardent coincide cu cel al comunității 
care îl înconjoară pe Tertulian... Tertulian își susține predicile cu exemple din 
Passio pentru că este pe deplin de acord cu spiritul care animă documentul.“ 
(J. Amat, Passion de Perpetue, 69.) 

5 Tertulian îi numeşte pe creștinii non-montaniști „sufletești“ pentru prima 
dată în Adversus Marcionem (V, XXII), scris între aprilie 207 si aprilie 208, con- 
form lui T. D. Barnes, Tertullian, p. 55. 

La fel ca în cazul primei mișcări apocaliptice pe care am studiat-o, 
există la Tertulian o „teologie a rupturii“ care însoţeşte si legitimează 
„O practică a separării“ de comunitatea de origine. Avem, evident, 
diferențe simtitoare si semnificative!, dar schema rupturii este iden- 
tică; la fel, în cele două cazuri, al esenismului și „tertulianismului“, 
adoptarea unui comportament mai ascetic de către schismatici separă 
efectiv comunitățile. Adeziunea lui Tertulian la mișcarea „spirituali- 
lor“ este prezentată în scrierile sale ca rezultatul unei logici infailibile. 
Există patru tipuri de raționamente justificative; primul se sprijină pe 
metafora creşterii biologice: revelația lui Dumnezeu trece prin faze 
succesive, într-o dezvoltare unitară?, similară celei a unei plante (De 
virginibus velandis, 1, 5-7); în al doilea rând, Tertulian vorbeşte despre 
progresul disciplinei, în sensul de adoptare a unor exigente morale 
din ce în ce mai riguroase (De exhortatione castitatis); în al treilea 


' Un singur exemplu: „puritatea“ esenienilor ar putea fi comparată cu pudici- 
tia, un concept central la Tertulian, nucleu al întregii sale antropologii. Dar 
trebuie îndată să remarcăm că o analiză comparată a celor două noţiuni va fi 
redusă la evidenţierea diferențelor. În vreme ce puritatea eseniană exprimă 
adecvarea ritualică a individului la exigenţele sfinteniei lui Dumnezeu, pudi- 
citia/curätia este o stare mistică, efect al unei puritäti morale fără cusur si al 
acțiunii Sfântului Duh. (A se vedea De pudicitia, |) 

2 Tertulian nu este, de altfel, singurul care foloseşte această schemă a progre- 
sului revelatiei. Câteva zeci de ani mai târziu, Metodiu de Olimp vedea în 
feciorie (parthenia) punctul final al evoluţiei umanității sub îndrumarea lui 
Dumnezeu: „În antichitate omul nu era încă desăvârşit si de aceea n-a putut 
să practice acest mod desăvârșit de viaţă, adică fecioria. Creat ‘după chipul 
lui Dumnezeu', omul trebuia să ajungă la 'asemănarea' cu Dumnezeu. Pentru 
a realiza acest ideal, Cuvântul a fost trimis în lume, a luat chipul nostru, a luat 
asupra-și păcatele noastre, pentru ca noi să putem îmbrăca iarăși chipul cel 
dumnezeiesc. Asemănarea cu Dumnezeu o realizăm atunci când, întocmai ca 
niște pictori abili, imprimăm vieţii noastre trăsăturile vieții lui Hristos, atunci 
când urmăm drumul pe care El ni l-a arătat.“, Metodiu de Olimp, Banchetul, 
în Sfântul Grigore Taumaturgul și Metodiu de Olimp, Scrieri, studiu introduc- 
tiv, traducere, note și indici de Preot prof. Constantin Cornitescu, București, 
Editura Institutului Biblic și de Misiune al Bisericii Ortodoxe Române, Colecția 
„Părinţi si Scriitori Bisericesti”, Nr. 10, 1984, p. 51. 

3 „Darpentru mine, un cuvânt sau altul, o stare sau alta, sunt de la același Dum- 
nezeu care atunci, la început, a însămânţat neamul omenesc, lăsând frâu liber 
căsătoriilor până ce lumea s-a umplut, până când materia unei noi discipline 
a înaintat; pe când acum, la sfârșitul veacului, a curmat însämäntärile și și-a 

rând afirmă că schimbările de disciplina sunt perfect compatibile 
cu continuitatea în ceea ce priveşte regula fidei; în al patrulea rând, 
opune exigențelor cutumei - fondată pe consensum omnium, adică 
pe o conştiinţă comunitară - exigenţele unei discipline fondate pe 
iluminarea prin duh a unei conştiinţe individuale. 

În rezumat si urmând un raționament de tip stoic, Tertulian își jus- 
tifică adeziunea la montanism ca rezultat natural al creşterii organice 
a revelatiei divine, exprimată, în mod concret, prin adoptarea unor 
exigente disciplinare şi ascetice din ce în ce mai severe, compatibile 
totuşi cu unitatea de doctrină a comunităţii celor credincioşi, în 
ciuda caracterului adesea strict personal al revelatiilor Sfântului Duh. 
E greu să nu admiri abilitatea retorului Tertulian de a concilia atâtea, 
aparente măcar, paradoxuri. 


Pentru a studia problema corporalitätii la Tertulian, ne vom con- 
centra pe un singur text: De pudicitia. În afară de avantajul de a per- 
mite o analiză aprofundată, acest tratat mai prezintă unul: acela de a 
concentra în mod ideal toate marile teme ale „tertulianismului“. Este 
unul dintre ultimele texte pe care le-a scris, datând dintr-o perioadă 
în care ruptura sa de Biserică era deja un fapt consumat. Înainte de a 
avansa la analiza acestui text, ar fi bine să trecem în revistă rapid ches- 
tiunile specifice în raport cu care s-a afirmat si s-a produs ruptura.? 

Prima temă este aceea a înțelegerii extazului. Tertulian nu vedea 
nimic excepţional în extaz, pe care îl considera ca pe virtutea naturală 
a sufletului de a avea o activitate continuă si autonomă, independentă 
în raport cu corpul, în timpul somnului, spre exemplu. Dar extazul 
desemnează de asemenea capacitatea sufletului de a primi revelatiile 


pus capăt ingäduintei, nu fără să fi fost îndreptăţit în belșugul începuturilor 
și în oprirea din vremurile din urmă. Există tot timpul la început ingäduintä si 
la sfârşit silire.“, Tertulian, De exhortatione castitatis, VI, 10-15, introducere, text 
critic şi comentariu de C. Moreschini, traducere în franceză de J-C. Fredouille, 
Paris, Cerf, colecţia „Sources chrétiennes” nr. 319, 1985. 

1 A se vedea Jean-Claude Fredouille, Tertullien et la conversion de la culture 
antique, Paris, Etudes Augustiniennes, 1972, p. 290-300. 

2 Folosim schema propusă de Pierre de Labriolle asupra chestiunii, in La crise 
montaniste, p. 363-458. La care adăugăm, bineînţeles, propriile noastre 
argumente. 

lui Dumnezeu, fără ca această putere să reprezinte ceva supranatural. 
Or, în vremea în care Tertulian prezenta, în De Animai, teoria sa 
asupra extazului?, Biserica tocmai constata că, în general, activitatea 
Duhului Sfânt devenise mai discretă, că profetiile, atât de comune 
înainte, erau mai degrabă excepţii şi că revelatiile directe ale voinţei 
lui Dumnezeu lăsau treptat locul unor inițiative, mai puţin suprana- 
turale, ale apologetilor, teologilor si moralistilor. 

Al doilea punct conflictual priveşte atitudinea în fața persecuției. 
Poziţia exprimată de însuşi Tertulian în perioada sa „ortodoxă“ ne 
oferă informaţii asupra practicilor Bisericii în perioadele de prigoană: 
plecând de la sfatul lui Hristos, se permitea fuga din fața persecutori- 
lor pentru a scăpa de torturi si de o posibilă apostazie.* După cum am 
văzut deja, oracolele montaniste și, începând din 207, chiar cuvintele 
lui Tertulian sunt, dimpotrivă, limpezi: creștinul trebuie să înfrunte 
cu curaj tortura şi moartea pentru că n-ar putea exista mărturie a 
fidelității față de Dumnezeu mai clară decât martiriul.* 


1 Putem stabili că De Anima a fostcompusîntre 206 si 207, înainte ca adeziunea 
lui Tertulian la montanism să fie deschis declarată, dar după ce autorul își 
dezvăluise înclinațiile, în Passio Perpetuae. 

2 Viziunea asupra sufletului ca „oracol natural“ (De Anima XLVI, 11) este de 
natură stoică, afirmă M. Spanneut, (Le stoicisme des pères de l'Eglise. De Clement 
de Rome ă Clement d'Alexandrie, p. 218). 

3 Textul evanghelic de referință este Matei 10:23; poziția premontanistă a 
lui Tertulian: „Etiam in persecutionibus melius est ex permissu fugere de 
oppido in oppidum, quam comprehensum et distortum negare.“, Către 
soţia sa, |, III, 4, introducere, text critic, traducere în franceză și note de 
Charles Munier, Paris, Cerf, colecţia „Sources chrétiennes”, nr. 273, 1980. 
Nu trebuie totuși să tragem concluzia că acceptarea cu bucurie a martiriului 
sau căutarea mărturisirii supreme a credinţei este un semn de heterodoxie. 
Unul dintre primii martiri ai Bisericii, Sfântul Ignatiu, episcopul Antiohiei, 
manifestă un entuziasm sacrificial cu nimic mai prejos decât ardoarea 
profeților montaniști: „Lăsaţi-mă să fiu mâncare fiarelor, prin care pot 
dobândi pe Dumnezeu. Sunt grâu al lui Dumnezeu și sunt măcinat de dinții 
fiarelor, ca să fiu găsit pâine curată a lui Hristos. Mai degrabă, lingusiti fiarele, 
ca ele să-mi fie mormânt și să nu lase nimic din trupul meu; ca nu ador- 
mind să fiu povară cuiva.“, Ignatiu din Antiohia, Scrisori către romani, IV, 2, 
în Scrierile părinţilor apostolici, traducere, note si indici de Preot Dr. Dumitru 
Fecioru, Bucureşti, Editura Institutului Biblic și de Misiune al Bisericii Orto- 
doxe Române, 1995, p. 211. 

Unalt subiect de dezacord este practica postului. Redusă la esenţă, 
controversa opune de fapt două concepții asupra disciplinei alimen- 
tare. Prima, să o numim „ortodoxă“, lăsa fixarea perioadelor de post 
în grija si la aprecierea episcopului locului si a conştiinţei credincio- 
sului. Erau zile când postul le era prescris tuturor creștinilor - în 
Vinerea şi Sâmbăta Mare, dar exista o destul de mare libertate de 
practică. Se pare că montanistii, dimpotrivă, vedeau în abstinenta 
alimentară ocazia unei reglementări stricte şi universal obligatorii. 
Trebuie să adăugăm, de asemenea, că, aşa cum este evident, în 
comunitățile de spiritales posturile erau mai lungi şi mai severe decât 
cele practicate de către „ortodocși “.! Pentru Tertulian, această contro- 
versă este ocazia de a reafirma una dintre trăsăturile caracteristice ale 
mișcării la care aderase: este vorba de raportul de dependenţă dintre 
vocaţia profetică şi un regim ascetic de viaţă. Tertulian pretinde că 
adoptarea unui regim alimentar sever poate stimula scientia revelati- 
onum, cunoaşterea misterelor divine.? De altfel, nu era singurul care 
credea în aceasta. Iată ce se scria într-un text, deplin ortodox, pe care 
Tertulian îl cunoștea si pe care l-a citat nu o dată: 


„După ce am postit cincisprezece zile și L-am rugat mult pe 
Domnul, mi s-a descoperit înțelesul scrisului cărţii. Cele scrise sunt 
acestea:...“, şi, mai departe, „Am postit de multe ori si m-am rugat 
Domnului să-mi facă cunoscută descoperirea pe care mi-a făgăduit 
că are să mi-o arate...* 


Toate aceste exemple trimit către una dintre trăsăturile recurente 
ale iudeo-crestinismului - asocierea dintre asceză și viaţa profetică, o 
caracteristică pe care o vom regăsi până în secolul IV în controversa 
virgines subintroductae, adică a „mariajului spiritual“ al profeților 
creştini itineranti cu fecioarele consacrate care îi însoțeau. 

Ultima chestiune conflictuală de care vom vorbi este a doua căsă- 
torie. Îi vom acorda o mai mare atenţie pentru că este mai strâns legată 
de interesele cercetării noastre. 


1 Pentru detalii, e util să consultăm tabelele comparative alcătuite de Pierre de 
Labriolle. 


2 Tertulian, De ieiunio, XII. 
3 Herma, Păstorul, Il, 6, 1, p. 278 şi III, 9, 2, p. 280. 

În domeniul disciplinei conjugale evoluţia lui Tertulian urmează 
același parcurs, chiar dacă transformarea viziunii este mai dificil de 
surprins din cauza rigorismului natural al lui Tertulian, manifest încă 
de la primele sale texte. Pentru Jean-Claude Fredouille, A d Uxorem, scris 
între 198 si 203, confirmă pentru prima dată ruptura lui Tertulian de 
ortodoxie.’ Bazându-se în mod esenţial pe I Cor 7:9 (melius nubere quam 
uri), teologul încearcă să demonstreze superioritatea abstinentei în fața 
mariajului şi să-şi convingă soţia să nu se recăsătorească în cazul în care 
el ar muri primul.” Abstinenta unei văduve fidele lui Dumnezeu şi memo- 
riei soțului său este expresia ascultärii voinţei divine si semnul suprem al 
virtuţii sale. Dorinţa de a se recăsători, pornită din concupiscență“, nu ar 
trebui să fie încurajată. De exhoratione castitatis (aprox. 208) reia tema 
celei de-a doua căsătorii şi continuă, radicalizând concluziile, aceeaşi 
logică din Ad Uxorem. Fundamentul indemnului la castitate este o viziune 
evolutivă a istoriei mântuirii, o devenire a revelatiei si a exigenţelor disci- 
plinare care face ca sfaturile apostolului (I Cor 7:29) să aibă preeminentä 
în raport cu porunca din Geneză: „Crescite et multiplicamini“. Caro este 


1 „În realitate a variat putin în fond, iar adeziunea la montanism nu i-a modi- 
ficat vederile.", Jean-Claude Fredouille, Tertullien et la conversion dela culture 
antique, p. 90; asupra constantei atitudinii lui Tertulian referitoare la căsăto- 
rie: „Într-adevăr, de fiecare dată când moralistul a prezentat căsătoria ca fiind 
ceva bun, s-a grăbit să adauge, în fraza următoare sau chiar în aceeași frază, 
că acest bun era de o calitate îndoielnică și a încercat s-o și demonstreze.“ 
C. Rambaux, Tertullien face aux morales des trois premiers siecles, p. 219. 

2? Ibidem, p. 205. 

3 „lată deci ceea ce-ţi ordon, anume ca după moartea mea, pastrând abstinenta 
cu toate forțele de care ești în stare, să renunti la căsătorie.“, Tertulian, Către 
soția sa, |, |, 4 
Despre motivele recăsătoririi, conform lui Tertulian: „Primul, care este și cel 
mai puternic, vine din pofta trupului (concupiscentia carnis), al doilea din 
pofta lumii.“, Tertulian, Către soția sa, |, IV, 2. 

5 Chiar si în alte comunități din aceeași perioadă cea de-a doua căsătorie era 
oprită, până și văduvilor: „Căci învățătura noastră nu constă în discursuri, ci 
în pilda faptelor: fie rămâi la fel de curat ca la naștere, fie te multumesti cu 
o singură căsătorie; căsătoria e un adulter cuviincios...Într-adevăr, cel care 
se desparte de femeia sa, chiar și după moartea ei, săvârşeşte un adulter în 
ascuns, mergând împotriva lucrării lui Dumnezeu...“ Atenagora, Discurs des- 
pre creștini, XXXIII, 4-6, introducere, text și traducere de Bernard Pouderon, 
Paris, Cerf, colecția „Sources chrétiennes” nr. 379, 1992. 

un concept cheie în tratat: reprezintă un obstacol în calea credintei!, o 
dificultate care trebuie învinsă pentru a obține sfintenia: 


Într-adevăr, mulțumită abstinentei vei câştiga binele considerabil al 
sfinteniei, prin economia făcută asupra trupului, vei dobândi duhul.? 


Teologul nu mai are nicio considerație pentru căsătoria unică şi 
legitimă - „o astfel de rușine îndepărtează Duhul Sfânt“, în timp ce a 
doua căsătorie nu este decât forma disimulatä a desfrâului.* Tratatul 
încearcă să definească o sanctitas proprie creştinismului, accesibilă si 
practicabilă de către toţi credincioșii. La Tertulian numai Dumnezeu 
este eminamente si în mod esenţial sanctus’: omul poate să se sancti- 
fice prin dobândirea asemănării cu Dumnezeu, devenind compatibil 
cu sfintenia divină prin dobândirea castitas: 


Să ne examinăm, într-adevăr, conștiința: cum se simte un bărbat 
căruia i se întâmplă să se abţină de la a avea raporturi cu femeia sa! 
Ajunge la înțelepciunea duhovnicească: îi închină o rugăciune Dom- 
nului? este aproape de cer; se apleacă asupra scripturilor? este acolo 
în întregime; cântă un psalm? găseşte mulțumire în el; alungă un 
demon? are încredere în propria sa forță.‘ 


Sfatul de a nu se recăsători devine, cu De monogamia, o poruncă: a 
doua căsătorie, chiar după moartea soțului, este un adulter și nu poate 
fi permisă.” Unicitatea căsătoriei nu este numai o chestiune disciplinară, 
ci este legată de însăşi esența credinţei creştine: „Unum matrimonium 
novimus, sicut unum Deum“ (De mon, I). Există totuşi o diferență 
importantă între tratatele anterioare consacrate căsătoriei si De monoga- 
mia: este vorba despre caracterul deschis antiortodox al celui din urmă. 


1 Carnis necessitatis...movet, quae fere apud eandem conscientiam fidei 
resistit.", |, 1. 
2 Tertulian, Exortatie pentru castitate, X, 1. 


3  Ibidem,X,6. 
4 „„..non aliud dicendum erit secundum matrimonium quam species stupri.” 
Ibidem, IX, 1. 


5 A se vedea studiul lui René Braun „Sacralite et sainteté chez Tertullien”, în 
Approches de Tertullien, p. 281-286. 

$ Exortatie pentru castitate, X, 2. 

7? De monogamia, VIII. 


286 Marius Lazurca 


Tertulian nu mai este teologul care îşi dă silinta să convingă Biserica 
să accepte asceza severă pe care o cere Duhul Sfânt, ci reprezentantul 
credinţei și al disciplinei autentice care denunță deopotrivă erorile ereti- 
cilor marcioniti, care resping căsătoria, si ale psychici-lor, care abuzează 
de ea. Adversitatea dintre Tertulian - care probabil că reprezenta deja o 
conventicula montanistă - şi Biserică se exprimă fără ambiguitate: pen- 
tru ortodocși, opiniile montaniste sunt erezii (De mon. II; XV); pentru 
Tertulian, practicile obşteşti se apropie de desfrâu (De mon, I). 


Disputa din Cartagina despre chestiunile fecioriei, văduviei şi celei 
de-a doua căsătorii nu trebuie să fie văzută ca un fenomen local în 
care se înfruntă ortodoxia Bisericii si opiniile radicale si eronate ale 
lui Tertulian. Este vorba, mai degrabă, de expresia eforturilor unei 
comunități de a-și crea, pornind de la diverse influenţe si de la dife- 
rite practici locale, un cod disciplinar pentru toată Biserica. Această 
problematică, ce caracterizează primele două secole creştine, indică 
tentativa elitelor creştine de a formula o etică sexuală compatibilă cu 
exigenţele unei vieți autentic religioase. Dar sfintenia - care se asoci- 
ază atât de natural, din câte se pare, cu abstinenta radicală - trebuie 
să fie accesibilă celor multi, nu numai celor a căror vocaţie specială îi 
destina unei vieți feciorelnice. Dionisie, care a fost episcop în Corint 
în a doua jumătate a secolului II, îl încuraja pe Pinytos, episcop de 
Cnosos „să nu pună obligatoriu pe umerii fraților jugul greu al fecio- 
riei (hagneia), ci să aibă în vedere slăbiciunile celor mai mulți.“ Răs- 
punsul lui Pinytos, păstrat de Eusebiu, merită să fie citat: el exprimă 
clar cele două căi, perfect complementare, care încep să se definească 
în comunităţile creștine - un drum mai dificil, destinat celor puţini, 
şi calea mai largă a poporului lui Dumnezeu: 


Acestei scrisori îi răspunde Pynitos aprobând cu admiraţie îndem- 
nul lui Dionisie, cerându-i în schimb să le mai împărtășească hrană 
şi mai vârtoasă în scrieri şi mai minunate pentru poporul subnutrit, 
pe care-l păstorește, ca nu cumva, hräniti numai cu hrană ca laptele, 
oamenii să vadă c-au îmbătrânit cu minte ca de copii.? 


' Eusebiu din Cezareea, Istoria bisericească, IV, 23, 7, p. 173. 

2 Eusebiu din Cezareea, Istoria bisericească, IV, 23, 8, p. 173. Comentariul perso- 
nal al lui Eusebiu indică linia ortodoxiei, definită prin coexistenta necontra- 
dictorie a acestor două opțiuni: „Prin această scrisoare, ca printr-un tablou 

Practicile ascezei sexuale erau destul de răspândite în toate comu- 
nitätile creştine.! În mediile siriene castitatea după botez era obligato- 
rie: avem motive să credem că, spre exemplu, comunitatea creștină din 
Edessa, situată la aproximativ 100 km, spre est, de centrul de difuzare 
al montanismului, nu admitea decât celibatari.? Evanghelia şi Faptele 
lui Toma, scrise la Edessa la începutul secolului III, demonstrează 
radicalismul mișcării ascetice în comunităţile siriene; în Fapte, lisus 
însuși, sub înfățișarea apostolului Toma, recomandă castitatea unor 
tineri soţi de condiţie excelentă: 

Şi să ştiţi aceasta, că dacă vă abtineti de la această legătură mur- 
dară, veți deveni temple sfinte, curate, feriti de lovituri și de dureri 
văzute și nevăzute, nu veți avea grija nevoilor de trai si a copiilor, care 
sunt toate menite pieirii.’ 


În multe cazuri, abstinenta era rezultatul unei alegeri personale, 
efectul unei vocatii individuale; exista acolo, totuși, un potential peri- 
col de anarhie și de tensiuni. O scrisoare redactată în primele decenii 
ale secolului II de către Sfântul Ignatiu, episcopul martir din Antiohia, 
către colegul său din Smirna, Policarp, indică în același timp perico- 
lele care pândesc unitatea Bisericii şi soluţia găsită. Textul prezintă 
fără ocolisuri si importanţa autorității episcopale, si potenţialul de 
contestare a acestei autorități de către credincioşi: 


foarte reușit, sunt exprimate dreapta credință a lui Pynitos, grija lui pentru 
binele credincioșilor, eruditia lui și adânca lui înțelegere pentru lucrurile 
dumnezeiesti." (/bidem). 

1 Putem găsi o bună prezentare a chestiunii în: P. F. Beatrice, „Continenza 
e matrimonio nel christianesimo primitivo (secc. I-II), Etica sessuale e 
matrimonio nel cristianesimo delle origini, ediţie îngrijită de Raniero Canta- 
lamessa, Milano, Vita e Pensiero, 1976, p. 3-69. 

> După G. Quispel, „L'Evangile selon Thomas et les origines de l'ascèse chréti- 
enne“, Aspects du judéo-christianisme, p. 35-51. Pentru Antoine Guillaumont 
ar fi vorba de „fiii și fiicele Legământului“ de care vorbeşte Afraat. 

3 Act. Th., 12, Les Actes Apocryphes de Jean et de Thomas, traducere în franceză 
si note critice de A.-J. Festugière, Genève, Patrick Cramer, 1983; a se vedea și 
Act. Th., 51: „Oricine se unește cu o femeie într-o împreunare necurată, mai ales 
într-un adulter, nu va avea parte de viața veșnică alături de Dumnezeu, despre 
care vorbesc eu”; ,Vegheati înaintea lumii, fiți încinși cu putere multă încât hoţii 
să nu afle vreo cale de a ajunge la voi.", Evanghelia după Toma, Log.21, p. 61. 

Gräieste surorilor mele să iubească pe Domnul si să se multu- 
mească, trupeste si duhovniceste (sarki kai pneumati), cu soţii lor. 
La fel si fraţilor mei porunceste-le, în numele lui lisus Hristos, să-și 
iubească soțiile cum iubeşte Domnul Biserica. Dacă cineva poate să 
rămână în curätie (en hagneia), în cinstea trupului Domnului (eis 
timen tes sarkos tou kyriou), să rămână fără a se lăuda. Dacă se va 
lăuda, s-a pierdut; iar dacă ştie cineva aceasta în afară de episcop, s-a 
stricat. Trebuie ca cei care se însoară şi cele care se mărită să facă uni- 
rea lor cu aprobarea episcopului, ca să fie căsătoria lor după Domnul, 
şi nu după poftă. Toate să se facă spre cinstea lui Dumnezeu. 


Este exact tipul de conflict pe care-l exprimă multe dintre textele 
montaniste ale lui Tertulian: este nelinistea unui spirit riguros într-o 
Biserică ce părea să se acomodeze cu lumea si să abandoneze entu- 
ziasmul înfocat de la începuturi pentru confortul unei cumintenii 
mediocre. Era inevitabil ca un ,reactionar“ ca Tertulian să se opună 
iniţiativelor conciliante ale episcopilor si să le conteste autoritatea. Este 
totuși important să reamintim aici că terenul de dispută dintre Tertu- 
lian şi ortodocși n-a fost doctrina, ni se pare esenţial să reamintim că 
Tertulian nu era la propriu un eretic. A fost mai degrabă un teolog 
care a crezut că e bine să prescrie întregii comunități religioase ceea 
ce propriul său temperament si revelatiile montaniste i-au impus ca 
exigente ultime ale Sfântului Duh. Dar, după cum am văzut, nu era sin- 
gurul care credea că omul se putea ridica la înălțimea vocației creştine 
numai prin renunțarea la „lucrările cărnii“ şi prin imbrätisarea, în 
acest fel, încă din această lume, a fericitei „vieţi îngerești“. 


Ca o concluzie preliminară, înainte să începem analiza tratatului 
De pudicitia, ar trebui să notăm două aspecte semnificative ale deza- 
cordului dintre „tertulianism“ şi Biserică. Mai întâi este vorba de locul 
important pe care îl ocupă chestiunea corporalitätii în această con- 
troversă: Tertulian se dezvăluie drept reprezentantul unei religiozitäti 
care face din corp obiectul unor practici disciplinare si de penitentä 
foarte riguroase. În al doilea rând, în textele lui Tertulian, acest aspect 


'  Ignaţiu din Antiohia, Scrisoare către Policarp, V, 1-2, în Scrierile părinţilor 
apostolici, traducere, note și indici de Preot Dr. Dumitru Fecioru, Bucureşti, 
Editura Institutului Biblic și de Misiune al Bisericii Ortodoxe Române, 1995, 
p. 226-227. 

ascetic, foarte adesea, vine împreună cu contestarea destul devirulentă 
a autorității episcopale. Pentru a-şi legitima poziţia, retorul cartaginez 
invocă o învestitură spirituală, obținută în condiții excepționale. 
Personajele preferate ale lui Tertulian sunt martirii vizionari și 
profeții, persoane a căror condiție pur omenească este transformată 
în întregime de proximitatea lui Dumnezeu si acțiunile imperative ale 
Duhului Sfânt. Imaginea Bisericii înseşi este în acord cu această etapă, 
finală, a istoriei mântuirii: ea este fecioară si pură), soție fără pată a lui 
Hristos, loc unic și exclusiv al izbăvirii. În numele acestei comunități 
ideale Tertulian contestă iniţiativele prea indulgente ale episcopilor 
şi practicile prea liberale ale anumitor credincioși; în numele acestei 
biserici în întregime sprituală Tertulian își poartă lupta neobosită 
împotriva „murdăriei trupului“?. Lectura lui Tertulian oferă clar 
impresia că această Biserică de profeti si martiri, cu strălucirea sa 
severă, se găseşte într-un conflict permanent cu comunităţile reale, 
compuse din creştini imperfecti si conduşi de episcopi grijulii să 
menţină echilibrul fragil dintre realismul îngăduitor si disciplină. 


3.4. lertare sau excludere 


De pudicitia este un text care îi pune cercetătorului numeroase 
dificultăți: este vorba de un document teologic de o rigoare şi o forță 
de convingere extraordinare, dar şi o mărturie, în acelaşi timp, a unui 
conflict - poate chiar a unei rupturi” - în interiorul Bisericii. Titlul 


' De fuga in persecutione, 14, 2; şi De monogamia, 11, 2. 

2 Tertulian, De pudicitia, IV,2. 

3 În ciuda tonului violent şi a argumentelor vehemente pe care Tertulian le 
folosește împoriva celor „sufletești“, s-au exprimat îndoieli asupra caracterului 
Schismatic" al tratatului De pudicitia: În definitiv este clar că Tertulian nu și-a 
dorit niciodată să aparţină unei alte Biserici: în polemica sa violentă împotriva 
ierarhiei, are tendinţa mai ales să-și revendice dreptul deplin de a aparține 
comunității.“ (Claudio Micaelli, La Pudicité, p.43.) Există totuşi argumente 
pentru a susține că Tertulian vorbește în numele unei comunități montaniste 
deja constituite: persistenta, de-a lungul întregii scrieri, a unei opoziții între 
„Noi“ și „ei“, între „eu“ și „tu“, invocarea Sfântului Duh ca argument în dez- 
batere, citarea a ceea ce pare a fi o profeție montanistă etc. De exemplu, la 
începutul tratatului, Tertulian pare că descrie disciplina conjugală și practica 
de penitentä caracteristice unei comunități distincte de Biserica universală: 

însuși este un pic inselätor, pentru că trimite la un tratat de morală. În 
plus, introducerea întărește această impresie prin tabloul emotionant 
a ceea ce pare a fi virtutea creştină cea mai importantă: 


Curăţia - această floare a virtuţii, această slavă a trupurilor, 
acestă podoabă a celor două sexe, această mântuire a sângelui, această 
pavăză a neamului omenesc; temei al sfinteniei, semn pentru toți al 
unui duh bun...“ 


Totuși, tema tratatului este mult mai importantă decât o simplă 
discuţie despre virtuți. Miza esenţială a textului este definirea 
competenţelor episcopale în materie de penitentä: cine are, în Bise- 
rică, autoritatea şi puterea (potestas) de a ierta păcatele grave, cine şi 
în ce condiţii poate decide să excludă sau să integreze un creştin în 
comunitatea de credință? 

Răspunsurile la aceste întrebări necesită două clarificări: mai întâi, 
definirea tipurilor de păcate; și în al doilea rând, indicarea tradițiilor 
legitime pentru a interpreta delicta şi pentru a stabili disciplina 
penitentialä. Aceste două clarificări reprezintă articularea logică a 
tratatului lui Tertulian. După captatio benevolentiae de la început 
şi după anunţarea evenimentului care a condus la redactarea textu- 
lui - decizia episcopului cartaginez? de a acorda communicatio eccle- 
siastica adulterilor şi păcătoşilor cu trupul care se căiau - Tertulian 


„La noi, dimpotrivă, greşelile foarte grave sau capitale sunt şi ele obiectul 
măsurilor de prevenire, în sensul că nici nu ne permitem să ne imaginăm o a 
doua căsătorie după ce s-a-mbrätisat credinţa creştină; într-adevăr aceasta nu 
s-ar distinge de adulter si de păcatul trupesc, decât prin contractul încheiat 
pentru căsătorie sau zestre. lată de ce îi respingem cu cea mai mare asprime 
pe bigami, care dau disciplinei severe a Sfântului Duh o reputație rea, contrară 
moralei creştine. Ridicăm, pe pragul (Bisericii), aceeași barieră împotriva adul- 
terilor și păcătoşilor cu trupul...” (De pudicitia, |, 20-21). 

Nu este de altfel pentru prima dată când Tertulian vorbește de importanța 
capitală a pudicitia. În Toaleta femeilor, II, 1, 1 această virtute este definită 
drept „prima condiție a mântuirii“: „Ea salus, nec feminarum modo sed etiam 
virorum, in exhibitione praecipue pudicitiae statuta est.“ 

2  Depudicitia, |, 1. 

3 Adversarul lui Tertulian este desemnat prin expresiile ironice episcopus 
episcoporum şi Pontifex Maximus, ceea ce ne-ar fi putut face să credem că 
este vorba despre episcopul de Roma. Cercetările cele mai recente l-au iden- 
tificat în mod just pe adversarul retorului cartaginez cu episcopul locului. 

face o clasificare a păcatelor si, apoi, defineşte domeniul în care își va 
situa analiza si de unde va lua autoritatea si legitimitatea argumentelor 
sale - Noul Testament și tradiția apostolică. 

Discuţia asupra tipurilor de păcate este susținută de Tertulian cu 
instrumentele si vocabularul unei dezbateri juridice" Expunerea pre- 
zintă o articulare logică foarte strânsă, care începe cu distincţia între 
tipurile de delicta, continuă cu genul de penitentä potrivită pentru 
fiecare si se termină cu efectele paenitentia în funcţie de gravitatea 
păcatelor. Avem de-a face cu o schemă binară care se dezvoltă într-un 
mod cât se poate de coerent (a se vedea de asemenea tabelul): 


Suntem de acord să afirmăm că păcatele sunt cauzele (penitentei). 
După felul lor, le împărțim în două feluri; unele sunt remisibile, altele 
iremisibile. În consecinţă, este clar pentru toată lumea că unele merită 
o pedeapsă, altele o condamnare. Orice greșeală este ştearsă fie prin 
iertare, fie prin penalizare: iertarea se naşte din pedeapsă, penaliza- 
rea, din condamnare.? 


Cauză Instrument Efect 

Remisibile Pedeapsă lertare 

Păcate (remissibilia) Penitentă (castigatio) (uenia) 
(delicta) Iremisibile (paenitentia) Condamnare Penalizare 
(inremissibilia) (damnatio) (poenia) 


Există deci, după Tertulian, păcate care, prin penitentä, conduc la ier- 
tarea penitentului si la reintegrarea în comunitatea ecleziastică, şi păcate 
care, prin damnatio, au ca efect excluderea din comunitate. Totuşi, nu 
acest principiu constituie obiectul dezbaterii: ceea ce Tertulian încearcă 
să demonstreze este că adulterul si păcatul trupesc - două forme de 


De pudicitia ar fi, deci, expresia unui conflict în interiorul comunităţii din 
Cartagina. (Claudio Micaelli, La Pudicité, p. 15-38) 

1 Din acest punct de vedere, trebuie să notăm preferința lui Tertulian pentru 
delictum în loc de peccatum, folosirea unui termen legal, cum ar fi dispungere 
etc. Termenul-cheie al tratatului, potestas, are un sens și o utilizare emina- 
mente juridice: „(Potestas)..., termen care se folosește pentru a desemna 
toată puterea recunoscută de către legislație, apare pentru a face manifestă 
puterea stăpânului, care este în același timp drept de coercitie și putere de 
viaţă și de moarte.", M. Ducos, Rome et le droit, p. 33-34. 


? De pudicitia, II, 12-13. 

„necurăţie trupească® - sunt păcate iremisibile; în al doilea rând, că 
episcopul nu are autoritatea de a-i reprimi în Biserică pe păcătoşi, a 
căror iertare depinde numai și numai de Dumnezeu. Se remarcă deci 
că o dezbatere asupra moralității creştine devine ocazia unei dispute, 
de natură ecleziologică, legată de domeniul competenţelor episcopale. 

Păcatele iremisibile sunt definite în două feluri: în primul rând, prin 
identitatea celui care este ofensat în urma faptei şi, în al doilea rând, 
prin efectele lor individuale si comunitare. Conform celor două criterii, 
delicta inremissibilia sunt 1) păcate împotriva lui Dumnezeu însuși și 
2) ad mortem, conducând la pierderea harului botezului și constituind 
o amenințare pentru integritatea si puritatea Bisericii. „Omuciderea, 
idolatria, înseläciunea, lepădarea, blasfemia si de asemenea, bineînțeles, 
adulterul şi desfrânarea, şi orice altă pângărire? a templului lui Dum- 
nezeu...“3 sunt greşeli caracterizate de criteriile enunțate mai sus. Ele 
conduc la excluderea creştinului din comunitatea sacramentală si la 
condamnarea lui la un regim penitential sever până la sfârşitul vieții, 
pentru a obține iertarea lui Dumnezeu. Conform lui Tertulian, în cazul 
păcatelor de această natură, episcopul nu are puterea (potestas) de a 
reconcilia pacătosul cu Biserica si de a-i acorda iertarea. 

Tertulian îi acordă episcopului numai officia disciplinae. El este 
responsabil de ortodoxia doctrinei și pentru pacea comunității. 
Trebuie să judece păcatele remisibile şi să acorde ietarea creștinului 
care se cäieste. E adevărat, el poate să ordone excomunicarea pentru 
păcatele de moarte, dar aceasta nu ar fi decât confirmarea și expresia 
vizibilă a condamnării invizibile pronunțate de Dumnezeu. Potestas 
de a ierta erorile mortale nu le este acordată oamenilor decât în mod 
excepţional. Profetii și apostolii, admite Tertulian, s-au folosit uneori 


1 „În rest, dacă spun adulter sau dacă spun desfrâu, nota rusinoasä ce desem- 
nează murdăria trupului va fi aceeași. Într-adevăr, nu contează dacă cineva 
are relaţii cu o altă femeie, căsătorită sau văduvă, din moment ce nu este 
soţia sa; la fel pentru locuri: nu contează dacă curätia (pudicitia) este ucisă 
într-o cameră sau pe zidurile cetății.“ (Pudicitatea, IV, 2-3) 

2 Autorul se referă aici mai ales la păcatele împotriva naturii: „Cât despre celelalte 
revărsări nelegiuite ale poftei, comise pe trupuri si sexe, violând drepturile natu- 
rii, le îndepărtăm nu numai de pragul bisericii, ci de întreaga sa clădire, căci nu 
este vorba de păcate (delicta), ci de monstruozitäti (monstra)." (Depudicitia, W, 5). 

3 De pudicitia, XIX, 25. 

de dreptul de a ierta păcatele ad mortem, dar erau învestiti cu o auto- 
ritate specială, dovedită de puterea de a proroci, de a-i învia pe morţi, 
de a-i vindeca pe bolnavi. 

Această autoritate nu făcea totuşi obiectul succesiunii apostolice 
pe care ar fi putut să o invoce, pe bună dreptate, apărătorii autorității 
episcopale. Asupra acestui punct, Tertulian este ferm: 


Arată-mi deci acum și tu, om apostolic, pilde ale puterii tale pro- 
fetice pentru ca să pot recunoaşte în ea originea dumnezeiască și cere 
să poți ierta păcatele de acest fel. Dar dacă nu ti s-au împărtășit decât 
funcţii de învățător (disciplinae officia) şi dreptul de a prezida, fără 
putere absolută, ci doar ca o slujire de îndeplinit, cine ești tu atunci 
şi care este demnitatea ta de indräznesti să ierti, tu care nu poți să te 
arăţi nici ca profet, nici ca apostol şi care eşti astfel lipsit de puterea 
care dă dreptul de a ierta?” 


Pentru a-i nega episcopului o parte importantă din competențele 
sale, Tertulian apelează de asemenea la distincția între Biserica 
Duhului (ecclesia spiritus) si Biserica „episcopilor“ (ecclesia numerus 
episcoporum). Această opoziţie rămâne destul de ambiguă. Ar trebui 
să vedem în ea încă o expresie a rupturii între comunitatea montanistă 
din Cartagina şi ortodocși? Această ipoteză pare a fi confirmată de 
argumentul pe care îl foloseşte Tertulian pentru a stabili distincția 
dintre cele două tipuri de biserică, adică citarea unui oracol montanist: 


Dar Biserica, spui tu, are puterea (potestatem) de a ierta păca- 
tele. - Recunosc aceasta, si o pot arăta mai bine decât tine, căci îl am 
în noii profeti pe însuşi Duhul Sfânt care spune: Biserica are dreptul 
de a ierta păcatele, dar eu n-am s-o fac, de teamă ca ei să nu comită 
altele din nou.? 


1 „De aceea, chiar dacă este știut că preafericiții apostoli s-au folosit ei înșiși 
de indulgență față de unele dintre aceste greşeli, a căror iertare îi aparținea 
lui Dumnezeu, și nu omului, ei au făcut-o nu în virtutea învățăturii lor de 
credinţă, ci în virtutea puterii lor. Drepteste că au înviat morţi, ceea ce numai 
Dumnezeu poate face; au vindecat bolnavi, ceea ce nimeni nu poate face 
în afară de Hristos... La fel, prorocii le-au iertat celor care se căiau crima, 
însoţită chiar și de adulter, pentru că dădeau deopotrivă și dovezi ale aspri- 
mii lor.“ (De pudicitia, XXI, 3-5). 

>  Depudicitia, XXI, 6. 

3  Depudicitia, XXI, 7. 

Este totuşi dificil să ştim exact dacă virulenta anti-episcopală a lui 
Tertulian, vehementa ironică a contestării sale trebuie văzute drept 
confirmări ale unei schisme în interiorul comunităţii cartagineze. 
Avem de-a face cu o ruptură „orizontală“ între două comunităţi sau 
numai cu o distincţie „verticală“ între latura carismatică, spirituală și 
latura disciplinară şi doctrinară ale aceleiași comunități religioase?! 
E greu, dacă nu chiar imposibil, să dăm un răspuns definitiv la această 
întrebare. Ceea ce ni se pare totuși clar este că Tertulian își definește 
poziția conform unei logici a opoziţiei şi rupturii; el se situează, 
dacă putem spune așa, într-un orizont al sciziunii si își construiește 
argumentatia potrivit configurației acestui orizont.? Tertulian se 
manifestă ca reprezentantul autorizat al unui mic număr de păstrători 
ai adevărului și disciplinei autentice: 


lată deci de ce prezentul tratat va fi alcătuit împotriva celor 
„sufleteşti“, la fel cum va fi si împotriva opiniei pe care mai înainte am 
împărtășit-o cu ei, pentru a le permite, în acest fel, să mă acuze încă 
şi mai mult de inconstantä. Dar a renunţa la o tovărășie nu implică 
mereu prezumția de vinovăţie. De parcă n-ar fi mai ușor a se înșela cu 
mulțimea, dat fiind că adevărul este iubit de cei puțini.’ 


Pentru a-şi justifica poziţia actuală, Tertulian apelează la schema 
logică pe care a utilizat-o, spre exemplu, în De virginibus velandis şi 
De exhortatione castitatis, şi conform căreia revelatiile lui Dumne- 
zeu trec prin mai multe etape, încadrându-se într-o evoluție al cărei 
obiect este împlinirea finală a voinței divine. În consecință, dacă şi-a 
schimbat părerea, pretinde Tertulian, a făcut-o pentru a rămâne fidel 
acestei dinamici a creşterii spirituale.“ Totuși, trebuie menţionat că în 


Este opinia lui Claudio Micaelli, în introducerea sa la ediția De pudicitia pe 
care am folosit-o: „...în faţa acestei Biserici a celor „sufletești“ se află Biserica 
Duhului: nu e vorba, totuși, de două Biserici separate și distincte, ci de două 
realități diferite ale aceleiași Biserici.“ (Claudio Micaelli, La Pudicite, p. 48) 

? „Care dintre cele de acolo au legătură cu Biserica, cel putin a ta, omule sufle- 
tesc?” (De pudicitia, XXI,16). 

3 Depudicitia, |, 10. 

* „Nu mi-e rușine de greșeala pe care am abandonat-o, căci mă bucur că am 
abandonat-o, fiindcă recunosc că am devenit mai bun și mai cast (meliorem 
me et pudiciorem recognosco). Nimeni nu se ruşinează că a înaintat. Si în 
Hristos știința cuprinde mai multe etape, prin care apostolul a trecut si el la 

domeniul disciplinei această mișcare de perfecționare spirituală se tra- 
duce prin adoptarea unor exigente din ce în ce mai severe: diferențele 
notabile între opere având aceeași temă - Ad uxorem şi De monogamia; 
De paenitentia şi De pudicitia - se explică prin convingerea autorului 
că, în viața morală a unui creştin, progresul înseamnă obligatoriu 
adoptarea unui regim de viață religioasă din ce în ce mai riguros. 

După convertirea sa la montanism, orizontul ideal al gândirii lui 
Tertulian devine o comunitate a cărei puritate spirituală şi integritate 
morală nu admit nicio eroare și care sancţionează orice slăbiciune 
umană. Pudicitia este virtutea exemplară si imaginea rezumată a aces- 
tei Biserici. În plus, pudicitia este temeiul infailibil al unității comu- 
nitare, dar si un criteriu riguros de excludere.! Puritatea congregatiei 
ideale a lui Tertulian este o exigentä impusă de evidența escatologiei 
iminente.? În perspectiva sfârşitului lumii, Biserica trebuie să strângă 
rândurile si să-şi păstreze integritatea care i-a fost conferită de către 
Hristos si care este cerută necontenit de către Duhul Sfânt:: 


Într-adevăr, astfel sunt poruncile lui Hristos, care iubeşte Biserica 
si care a murit pentru ea, pentru a putea să o sfinteascä, curätind-o 
prin botezul apei în cuvântul său, pentru a se întemeia o biserică 
slăvită fără pată nici rid, bineînțeles după botez; care să fie sfântă 


rândul lui.“ (De pudicitia, |, 11-12); a se vedea si: „Într-adevăr, lucrurile vechi 
(vetera) au trecut, după Isaia; lucrurile noi (nouata) sunt deja stabilite, după 
leremia.“ (De pudicitia, VI, 2); asupra importanţei distinctiei dintre vetera si 
noua în opera lui Tertulian, a se vedea J-C. Fredouille, Tertullien et la conver- 
sion de la culture antique, p. 235-300. 

1 Asupra radicalismului definiţiei pe care autorul o dă castitätii (pudicitia): „Să știți 
pentru voi că dorinţa castității perfecte (perfecta pudicitia), adică a celei creștine, 
estenu numai să nu poftească să fie poftită, dar chiar să fie îngrozită (că ar putea 
fi poftită - n.n.).”, Tertulian, Despre îmbrăcămintea femeilor, II, 2, 1, p. 125. 

2 Perspectiva escatologică din De pudicitia este explicită încă de la început: 
„Dar dat fiind că răul biruie tot mai mult - ceea ce e un semn al timpurilor din 
urmă - deja binele nu mai are puterea să se nască, într-atât germenii îi sunt 
de stricati. Pe scurt, virtutea despre care am început să discutăm a căzut în 
desuetudine în zilele noastre, până într-acolo încât prin termenul de castitate 
se înțelege nu renunţarea (eiuratio) la plăceri, ci satisfacerea lor moderată...” 
(De pudicitia, |, 3). 

3 „Biserica, în sensul propriu si eminent al termenului, este Duhul însuși, 
întru care este Treimea dumnezeirii unice, Tatăl, Fiul și Sfântul Duh. E este cel 
care unește Biserica...“ (De pudicitia, XXI, 16). 

şi imaculată, adică să fie de acum înainte fără rid de bătrânețe, ca 
o fecioară, fără prihana desfrânării (sine macula fornicationis), ca o 
logodnicä, fără pricină de înjosire, ca o făptură curätitä.! 


Tertulian spune că adulterul și păcatul trupesc sunt atentate împo- 
triva „integrităţii trupeşti“, adică împotriva condiţiei pure si glorioase 
a trupului, obţinută prin harul botezului, drept consecință a întru- 
pării Cuvântului lui Dumnezeu. Acţiunea izbăvitoare a lui Hristos 
este o restaurare a trupului, o exaltare a condiţiei sale virginale care 
ar trebui să-și găsească expresia imediată în puritatea fiecărui creştin 
şi a Bisericii întregi. A neglija, printr-o indulgență excesivă, puterea 
distructivă a desfrâului înseamnă a uita efectele tuturor momentelor 
esenţiale ale istoriei mântuirii - întruparea, nașterea feciorelnică, 
răstignirea, învierea si înălțarea la cer - precum si consecințele mân- 
tuitoare ale botezului. În acest fel gravitatea desfrâului este legată de 
multitudinea nivelelor acţiunii sale nefaste: „murdăria trupului“ este 
o ofensă împotriva acțiunii mântuitoare a lui Dumnezeu, ea semni- 
fică de asemenea si pierderea harului botezului, ea este, în sfârșit, o 
periclitare a unităţii „trupului lui Hristos“, adică a Bisericii.? 

Vocatia episcopului este de a fi păzitorul fidel al purității virginale 
ce caracterizează comunitatea spirituală a creştinilor, prin instrumen- 
tele propriei discipline: îndreptarea greselilor minore si excluderea 
păcătoşilor ad mortem. N-ar putea decât prin abuz să-și extindă 
competențele disciplinare și să acorde communicatio ecclesiastica, 
chiar după o lungă si sinceră penitentä, celor care s-au făcut vinovaţi 
de păcate iremisibile. Tertulian spune că iertarea pentru acest tip de 


De pudicitia, XVIII, 11. 

2 „Dar de când Cuvântul lui Dumnezeu a coborât într-un trup a cărui pecete 
n-a fost ruptă, fie chiar și prin căsătorie, și de vreme ce 'Cuvântul trup se 
făcu' a cărui pecete nu trebuia să fie ruptă, fie și din pricina căsătoriei, trup 
care trebuia să se apropie de cruce, nu de desfrâu, ci de suferință, pentru 
a-i gusta nu dulceata, ci amarul, trup hărăzit nu iadului, ci raiului, care tre- 
buia să se încingă nu cu frunzele desfrânării, ci cu florile sfinteniei și care 
trebuia să-i transmită apei propria sa sfințenie, de atunci, orice trup care 
a spălat în Hristos vechile sale necurätii este lucru nou: el s-a reînnoit, nu 
cu scursoarea semintei, nu cu noroiul plăcerii trupesti, ci cu apa pură și cu 
Duhul purității.” (De pudicitia, VI, 16). 

greşeală este mereu postumă şi nu poate fi acordată decât de Dumne- 
zeu însuși, ca recompensă pentru o penitentä până la sfârșitul vieţii. 
Se pare că există totuşi o excepție. Într-un pasaj destul de ambi- 
guu, la sfârşitul capitolului XXI din tratat, Tertulian indică pe scurt o 
situaţie în care iertarea păcatelor mortale ar fi posibilă. Capitolul XXI 
este esenţial pentru înțelegerea gândirii penitentiale şi ecleziastice a 
autorului nostru. Să încercam să aruncăm o privire si să trecem în 
revistă ideile esenţiale. Tertulian începe prin a face distincţia dintre 
disciplina apostolilor si puterea (potestas) lor: disciplina pare a fi 
definită ca jurisdicția asupra păcatelor in hominern, în timp ce puterea 
este marca unei alegeri spirituale ce conferă autoritatea de a ierta, în 
numele Duhului, păcatele in Deum. Puterea de a ierta greşelile grave 
nu-i aparține decât lui Dumnezeu, chiar dacă apostolii dau dovadă 
„de ingäduintä față de unele dintre aceste greșeli“ în virtutea vocației 
lor de excepţie. Această putere îi aparține lui Dumnezeu, adică, după 
cum spune Tertulian, Bisericii sale, si această identificare între Dum- 
nezeu-Duh-Biserică? este unul dintre elementele teologice originale 
ale textului. Apostolii au iertat păcatele mortale în numele potestas 
Bisericii, iar Petru a primit - cu titlu personal (personaliter)? - auto- 
ritatea de a lega si dezlega greşelile oamenilor ca un instrument al 
puterii Bisericii. Pentru că aparține Bisericii, această autoritate nu 
este transmisibilă și utilizarea ei nu poate fi solicitată de către epi- 
scopi în virtutea continuității apostolice. Totuși, este mereu posibil ca 
Duhul să-şi aleagă agenţii iubirii sale, dar această alegere, discretă si 
misterioasă, scapă voinţei şi chiar puterii de înțelegere a oamenilor. 
Există deci, paralel cu tradiția disciplinară, o „tradiţie carismatică“, ce 
se întinde de la profeti şi apostoli până la mesagerii contemporani ai 


| „Disciplina guvernează omul, puterea îl marchează cu o pecete - Și încă... 
Ce este puterea? - Este Duhul, și Duhul este Dumnezeu. Ce ne învăța deci 
Duhul? - Să nu luăm parte la lucrarea întunericului. Vezi ce poruncește. - Și 
cine avea puterea să ierte păcatele? Aceasta nu-i aparținea decât lui Dum- 
nezeu... Este vorba, evident, de greșeli mortale, comise împotriva Lui si 
împotriva templului său.“ (De pudicitia, XXI, 1-2). 

? Depudicitia, XXI, 16. 

3 De pudicitia, XXI, 10. 

Duhului.! Transmiterea autorizaţiei de a ierta greșelile mortale, pare 
a zice Tertulian, nu a fost întreruptă din principiu, ci din prudenţă: 
„noii profeţi“ au reamintit puterea Bisericii-Duh de a ierta tot, preci- 
zând totuşi că ea nu o va face, pentru a preveni relaxarea morală. 

În concepţia lui Tertulian, succesiunea apostolică pare a avea un 
caracter dublu: există, pe de o parte, o successio disciplinae, ai cărei 
beneficiari sunt episcopii; dar există de asemenea si o succesio potes- 
tatis care asigură transmiterea puterii divine în cadrul Bisericii şi 
folosirea ei de către conducători cu har. Această îndoită succesiune 
„dedublează“ Biserica si pune bazele distinctiei dintre ierarhie si 
„profeţi“, între ecclesia numerus episcoporum şi ecclesia spiritus. 
Fragmentul care încheie raționamentul din capitolul XXI elimină 
orice ambiguitate asupra distinctiei radicale dintre cele două Biserici, 
fiecare având, trebuie să înțelegem, propriii reprezentanți legitimi şi, 
în final, propriul domeniu de competenţă. Acest fragment pare a vorbi 
de o microcomunitate reprezentată de Tertulian însuși, o conventicula 
care se simte moștenitoarea legitimă a succesiunii spirituale si care, 
prin disciplina sa riguroasă, pretinde a fi un martor mai fidel al 
tradiţiei creştine integrale decât comunitatea ortodoxă: 


Care dintre cele de acolo au legătură cu Biserica, cel putin a ta, 
omule sufletesc? Într-adevăr, potrivit cu personalitatea lui Petru, 
această putere le va aparţine celor spirituali, unui apostol sau unui 
profet, căci Biserica, în sensul propriu și eminent al termenului, este 
Duhul însuşi, întru care este Treimea dumnezeirii unice, Tatăl, Fiul 
şi Sfântul Duh. Acesta este cel care unește Biserica, cea care, după 
spusele Domnului, constă în trei persoane. Si astfel, de atunci înainte, 
orice adunare de persoane unite în aceeași credinţă, și oricare ar fi 
numărul lor, este recunoscută ca Biserică de către cel care a fondat-o 
şi a consacrat-o. De aceea Biserica va ierta cu adevărat păcatele, dar 
Biserica Duhului, prin intermediul unui om spiritual si nu Biserica 
constituită de numărul episcopilor.? 


1 Tertulian citează o profeție montanistă chiar după contestarea vehementă a 
transmiterii „administrative“ a puterii de a ierta păcatele in Deum. Acest fapt 
ni se pare semnificativ, la fel cum nu lipsit de importanţă este si faptul că Ter- 
tulian vorbește despre „noii profeţi“ imediat după ce a identificat în profeti si 
apostoli instrumentele iertării divine. (De pudicitia, XXI, 7) 

2? De pudicitia, XXI, 16-17. 

Este dificil să spunem dacă într-adevăr comunitatea despre care 
se vorbeşte în acest fragment este reală sau pur şi simplu „virtuală“, 
dacă ea avea o existență sociologică şi sacramentală distinctă de 
cea a Bisericii ortodoxe din Cartagina sau era vorba mai mult de 
un model ideal, funcționând în mintea lui Tertulian ca un criteriu 
infailibil de evaluare a comunităţii concrete. Câteva decenii mai 
târziu vor exista comunităţi „tertulianiste“, adică grupări religioase 
de orientare escatologică şi ascetică întemeiate după „programul“ 
descris mai sus; comunități care erau probabil conduse de o ierarhie 
duhovnicească, practicând o disciplină adecvată sfârşitului iminent 
al timpurilor, şi întemeindu-și unitatea pe un puternic sentiment de 
puritate individuală şi colectivă. 


3.5. Concluzii 


Tentativele de a reduce personalitatea și opera lui Tertulian la o 
serie coerentă de caracteristici şi de a stabili cu precizie originea 
influențelor care l-au afectat ni se par foarte dificile!. Înaintea noastră, 
exegeti de anvergură s-au confruntat cu aceleași obstacole si, foarte 
adesea, au ajuns să atribuie personalităţii austere si polemice a lui 
Tertulian multe dintre opțiunile sale dificil de clasat. Când expune 
doctrina autorului nostru asupra căsătoriei, Claude Rambaux se 
vede constrâns să plaseze concepţiile lui Tertulian într-o rețea de 
referințe complexe și oarecum paradoxale: prin atitudinea sa asupra 
vieţii conjugale, plăcerii, femeii şi copiilor, cartaginezul se înscrie 
într-un curent ideologic care regrupează „câteva mișcări marginale 
ale iudaismului, numeroși eretici si acei creştini care se apropiau cel 
mai mult de asceza acestor eretici, precum si numeroși filozofi, cum 
ar fi neoplatonicienii şi reprezentanți ai numeroaselor religii păgâne, 


"Aceste tentative ar fi chiar ilegitime, din câte spune Jean-Claude Fredouille: 
„Tocmai pentru că, în timpul carierei sale, Tertulian a trebuit să recurgă la 
formulări tranșante și categorice, la simplificäri polemice si pastorale, efortul 
nostru trebuie să fie nu acela de a închide gândirea și personalitatea sa în 
câteva definiții sumare care ar păstra neschimbată impresia de rigiditate 
umană pe care o lasă o primă lectură a operei sale...“, J-CI. Fredouille, Tertul- 
lien et la conversion de la culture antique, p. 481. 

ca cea a lui Isis“! În ceea ce ne priveşte, credem că putem identifica 
în concepția lui Tertulian întâlnirea mai multor fenomene culturale 
trecute deja în revistă: orientarea ascetică regăsită în esenism şi perpe- 
tuată de „atmosfera apocaliptică“ documentabilă până în secolul III; 
doctrina morală şi ecleziologică a apostolului Pavel, fondată pe identi- 
ficarea comunităţii cu „trupul lui Hristos“ şi a corpului credinciosului 
cu „templul Sfântului Duh“; si, în cele din urmă, dar nu în ultimul 
rând, tendințele contemporane ale culturii păgâne către „economia de 
plăceri“ și austeritatea filozofică. 

Tertulian s-ar regăsi prin urmare la capătul unei evoluţii care 
asociază, fără sincope de continuitate, câteva dintre marile feno- 
mene istorice trecute în revistă în acest volum: turnura „ascetică“ 
a stoicismului roman, etica severă, rezultat al exigențelor profetis- 
mului, prezentă în esenism și perpetuată de curentele apocaliptice 
iudeo-crestine, si, în fine, explicitarea, odată cu apostolul Pavel, a 
unor concepte antropologice si teologice esenţiale pentru doctrina 
creştină. Persoană cultivată si cu o limpede afinitate pentru dez- 
baterea teologico-morală, Tertulian se plasează în chiar punctul de 
metamorfoză a creştinismului apocaliptic si escatologic primar într-o 
confesiune care-şi schimbă gradual aspectul, pentru a se aşeza - prea 
confortabil, vor spune unii - în istorie. Când sfârşitul timpului nu mai 
pare iminent, urgenţa Bisericii devine treptat mai curând adminis- 
trativă, decât mistică, iar exigenţele ei morale, adaptate mai degrabă 
aşteptărilor mediocre ale cetățeanului obișnuit, decât credinciosului 
febril, complet absorbit de aşteptarea Împărăției. 

Lectura tratatului De pudicitia ne-a dat aşadar ocazia să regăsim unele 
dintre caracteristicile cele mai importante ale grupărilor apocaliptice şi 
escatologice, aşa cum au fost ele identificate în analiza consacrată ese- 
nismului şi montanismului de primă generaţie: rolul important acordat 
unui conducător înzestrat cu har, aflat într-un raport de proximitate cu 
Dumnezeu (homo spiritalis); orientarea escatologică certă (ratio ultimo- 


'  C.Rambaux, Tertullien face aux morales des trois premiers siècles, p. 257. 

2 De pudicitia, XXI, 17: „De aceea Biserica va ierta cu adevărat păcatele, dar 
Biserica Duhului, prin intermediul unui om spiritual, şi nu Biserica constituită 
de numărul episcopilor.“ 

rum temporum);; ruptura în raport cu comunitatea de origine (ecclesia 
spiritus per spiritalem hominem, non ecclesia numerus episcoporum}; 
disciplina morală si penitentialä mai severă decât cea a grupului de ori- 
gine (nobis...digamos foris sistimus)"; solidaritatea comunității fondată pe 
metafora corporalitätii pure si intacte (corporalis integritas)‘. 


Cu peste 60 de citate si aluzii în textul tratatului, Epistola Întâia 
către Corinteni reprezintă textul scriptural la care Tertulian a apelat cel 
mai mult în cursul argumentatiei sale. Faptul cel mai semnificativ este 
acela că, pentru a-si fonda poziția despre morala sexuală si consecințele 
sale ecleziale, Tertulian foloseşte conceptele cele mai importante ale 
antropologiei pauline: ideea conform căreia trupurile credincioşilor 
îi aparțin Domnului (I Cor 6:20); trupul este templul Sfântului Duh 
(I Cor 6:19); comunitatea este trupul lui Hristos (I Cor 3:16 şi 6:13-15); 
fiecare păcat trupesc este o atingere adusă integrității spirituale a 
întregii comunități (I Cor 5:6 şi 6:15-17).% Pentru a afirma gravitatea 
conduitei sexuale necorespunzătoare și pentru a justifica iremisibili- 
tatea sa, Tertulian invocă ideea paulină potrivit căreia crestinul, după 
botez, este incorporat somatic întru Hristos si că, din acel moment, 
greşeala sa compromite puritatea întregii comunități. Responsabilita- 
tea pentru „integritatea trupului“ nu este pur individuală, ci comuni- 
tară, eclezială. Acela care, prin păcatul său „în trup“, lezează unitatea 


Ibidem, |, 2: „Dar dat fiind că răul biruie tot mai mult - ceea ce e o trăsătură 
a timpurilor din urmă - deja binele nu mai are puterea să se nască, într-atât 
germenii îi sunt de corupți.“ 

2 Ibidem, XXI, 16: „Care dintre cele de acolo au legătură cu Biserica, cel putin a 
ta, omule sufletesc?...” 

3 Ibidem, |, 20: „La noi, dimpotrivă, greșelile foarte grave sau capitale, sunt si 
ele obiectul măsurilor de prevenire, în sensul că, după ce credinţa creştină 
a fost imbrätisatä, nici nu ne permitem să ne imaginăm o a doua căsătorie; 
într-adevăr aceasta nu s-ar distinge de adulter și de păcatul trupesc, decât 
prin contractul încheiat pentru căsătorie sau zestre. lată de ce îi respingem 
cu cea mai mare asprime pe bigami...” 

*  Ibidem,V,2. 

5 IbidemVI, 18 şi XVI, 10. 

$ Jbidem VI, 17 si XVI, 10. 

7 Ibidem XVI, 1; respectiv XVI, 6-8. 

8 Ibidem XII, 25 si XVIII, 9; respectiv VI, 17 si XVI, 8. 

misticä a trupului lui Hristos se exclude inevitabil din acesta si face ca 
orice tentativä episcopalä de reconciliere sä fie vanä. Din acest motiv, 
puterea de a ierta și de a acorda comuniunea bisericească adulterilor si 
păcătoșilor cu trupul îi aparține numai lui Dumnezeu, „proprietarul“ 
corpurilor tuturor credincioșilor, inocenți sau vinovaţi: 


„Orice păcat pe care-l va sävârsi omul este în afară de trup. Cine 
se dedă însă desfrânării păcătuieşte cu însuși trupul său.“ De teamă să 
nu te folosesti de acest cuvânt pentru a îngădui desfrâul, susținând că 
vei comite o greşeală față de un bun care este al tău şi nu al Domnului, 
apostolul te expropriază de tine însuți si te adjudecă lui Hristos, după 
dispoziţiile sale următoare: „Că voi nu sunteți ai voştri“, spune el; şi 
adaugă imediat: „Căci ati fost cumpăraţi cu preţ.” 


Această scurtă trecere în revistă demonstrează, ni se pare, că rigoarea 
lui Tertulian nu este numai efectul presiunii escatologice montaniste.? 
Cartaginezul îl invocă foarte des pe apostolul Pavel în tentativa sa de a 
grefa noile exigente ale Duhului pe tradiția de necontestat a Bisericii. Din 
această cauză, efortul său poate părea oarecum paradoxal: el încearcă să 
justifice nova prin vetera şi să găsească o continuitate fără ruptură între 
vechile si noile revelații. De fapt, după cum spune J.-Cl. Fredouille, n-ar 
fi vorba decât de un aparent paradox, care se rezolvă prin distingerea 
între nivelurile ontologic si istoric ale doctrinei lui Tertulian: dacă, din 
punct de vedere ontologic, Tertulian consideră că adevărul se situează la 
început și că eroarea îi este posterioară, din punctul de vedere al teoriei 
istoriei, el susține „superioritatea a ceea ce este nou asupra a ceea ce este 
vechi, căci această mișcare ascendentă nu este posibilă decât pentru că 
perfecțiunea este la început, în stadiul de cauză eficientă sau finală, sau 
chiar în stadiul de embrion, de germene, a cărui dezvoltare treptată va 
face să crească si să apară toate posibilităţile latente.“ 

Această idee de progres în cunoaşterea tainelor divine străbate 
întreaga operăalui Tertulian. Adesea, ea constituie argumentul esenţial 


Ibidem XVI, 10. 

2 „Dacă exaltarea progresivă a așteptării întoarcerii Domnului ajută la 
înțelegerea agravării rigorismului moralistului, ea nu explică integral 
alegerile sale”, C. Rambaux, Tertullien face aux morales des trois premiers 
siècles, p. 261. 

3 J-CI.Fredouille, Tertullien et la conversion de la culture antique, p. 298-299. 

pentru justificarea rigorii ascetice crescânde de care credincioşii tre- 
buia să dea dovadă: vechea indulgență a lui Dumnezeu față de copiii 
săi este treptat înlocuită, la poruncile stăruitoare ale Duhului Sfânt, de 
severitatea ce anunţă sfârșitul iminent al lumii și judecata din urmă. 
Dar acesttip de argumentatie este tipic stoic, după cum demonstrează 
Jean-Claude Fredouille. Stoicii sunt cei care făceau apel la metafora 
vegetală a creşterii pentru a explica în acelaşi timp dezvoltarea vieţii 
individuale si progresul Universului, ordonat de Logos: 


Din această teorie filozofică a progresului, Tertulian retinea 
mai mult decât o simplă comparaţie: el îşi reprezenta în realitate 
istoria mântuirii aşa cum discipolii Porticului concepeau progresul 
înțelepciunii individuale și dezvoltarea istorică. Domnia Mângâieto- 
rului constituia, în ochii săi, încoronarea unei lungi evoluţii: epocile 
anterioare erau, desigur, depășite, dar li se păstrau totuși caracteris- 
ticile, la fel cum sămânţa pre-contine fructul, sau cum trăsăturile 
copilăriei se regăsesc la vârsta maturității.! 


Este evident că acest singur exemplu, oricât de sugestiv ar fi, nu 
epuizează tema influențelor stoice vizibile în De pudicitia lui Tertulian. 
Eruditii au pus clar în evidenţă rolul pe care cultura clasică l-a jucat 
în formarea și activitatea autorului nostru: în Stoicismul părinților 
Bisericii, Michel Spanneut a evaluat modul în care antropologia, 
fizica şi teodiceea stoice au influențat gândirea cartaginezului;? autori 
ca Jean-Claude Fredouille si Robert Dick Sider’ s-au oprit asupra 
moştenirii retoricii clasice în scrierile lui Tertulian; Claude Rambaux 
şi-a propus să-l plaseze în contextul teoriilor si atitudinilor morale ale 
epocii, cu un interes indiscutabil faţă de legăturile cu diversele filozo- 
fii contemporane. În grade și cu nuanţe specifice, fiecare autor pune 
în evidență importanța educaţiei clasice de care a beneficiat autorul 
nostru; la fel, ei sunt cu toţii de acord în a sublinia imposibilitatea 
de a disocia clar, în textele lui Tertulian, greutatea convingerilor sale 


1 Ibidem, p. 293. 
? M Spanneut, Le stoicisme des pères de l'Eglise. De Clément de Rome à Clement 
d'Alexandrie, p. 150-166; 210-222; 233-234; 281-283 etc. 


3 R. D. Sider, Ancient rhetoric and the art of Tertullian, London, Oxford University 
Press, 1971. 

montaniste, apelul constant la o teologie paulinä de care se foloseste 
în mod partizan si fidelitatea fără cusur față de educaţia sa romană. 

În ceea ce ne priveşte, Tertulian reprezintă un punct privilegiat în 
care se concentrează curente culturale, ideologice și religioase pe care 
am încercat să le descriem: înclinația pentru rigorism şi austeritate a 
culturii păgâne contemporane, climatul escatologic ce caracterizează 
iudeo-creştinismul şi, în al treilea rând, antropologia mistică a apos- 
tolului Pavel. În analiza noastră un loc eminent îl ocupă articularea lui 
Tertulian, prin intermediul montanismului, cu apocaliptica iudaică 
şi creștină. Era abordarea care ni s-a părut cel mai puţin explorată și 
care ne-a permis să demonstrăm că un climat religos similar poate 
produce reacţii sociale asemănătoare. Comparatia între esenism si 
„tertulianism“ - două mişcări apocaliptice şi escatologice îndepărtate 
cultural, istoric şi geografic - ne-a dat ocazia să punem în evidență 
câteva fenomene recurente. Credinţa în sfârşitul iminent al lumii, 
alimentată adesea de revelații, conduce o minoritate religioasă la 
adoptarea unui cod ascetic mai sever decât acela al comunitätii-mamä; 
această intensificare a rigorii fondează şi legitimează ruptura grupului 
minoritar şi apariția unui sentiment de reprezentativitate legitimă în 
interiorul comunităţii nou-formate. 

De fapt, aceste fenomene descriu un proces de formare comunitară 
prin intermediul unei utilizări sociale a ideii şi a faptului material al 
corporalitätii umane. În felul acesta, corpul îşi demonstrează extra- 
ordinara capacitate de a susține inepuizabila creativitate culturală a 
omului și își dezvăluie, încă o dată, profunda solidaritate cu spiritul. 

În cele de mai sus, am urmărit cum, sub pana unui autor de geniu, o 
tradiţie seculară (curentul apocaliptic iudeo-crestin) si un instrumen- 
tar teologic sofisticat (antropologia paulină) găsesc în cultura filozofică 
imperială scheme şi repere conceptuale gata de uz. Am putut astfel 
vedea, de pildă, cum imaginarea istoriei ca progres organic, de sorginte 
stoică, e pusă de retorul cartaginez în slujba campaniei sale de purifi- 
care a Bisericii, sub comanda irepresibilă, credea el, a Duhului Sfânt. 

În ciuda calibrului său intelectual, Tertulian a fost destinat, prin 
chiar resursele utilizate, să rămână un minoritar. Acţiunea sa entuzi- 
astă, adesea necruțătoare, a făcut din „trupul creştin“ definit de Pavel 
în 1 Corinteni o linie de falie între, pe de-o parte, o biserică majoritară, 
aflată în căutarea unor formule de acomodare la istorie, si, pe de alta, 

grupuscule minoritare, fidele fervorii dintâi a creştinismului si, prin 
urmare, incapabile să se împace cu veacul. În mod paradoxal, prin 
critica sa la adresa episcopilor, Tertulian a fost probabil între aceia 
care au convins Biserica să le consolideze autoritatea şi să facă din 
puterea episcopală asupra doctrinei si disciplinei în Biserică un factor 
esenţial în constituirea și prezervarea comunităţilor de credincioși. 

În bună măsură, disputa lui Tertulian cu episcopii are drept obiect 
definirea în Biserică a autorității legitime asupra - între altele, nu 
exclusiv - trupurilor credincioșilor. Având deja la dispoziţie antro- 
pologia teologică paulină - structurată de concepte precum „trupul, 
templu al Duhului Sfânt“ si „Biserica, corp al lui Hristos“ - comunita- 
tea creştină universală se găsea în fața unei mize colosale, de natură să 
favorizeze sau, dimpotrivă, să compromită așezarea ei în istorie. 

Credem că am putut demonstra că miza acestei epoci a evoluţiei 
creştinismului a fost definirea unei etici - adică, în termenii lui 
Mauss, a unor „tehnici corporale" -, a unui mod așadar de a uza de 
corporalitate într-un fel compatibil deopotrivă cu doctrina Bisericii, 
dar şi cu procesul ei gradual de acomodare la contextul politic şi cul- 
tural de adopţie. Tertulian, alături de alții mai putin celebri, credea că 
autoritatea de a defini aceste „tehnici corporale" - limitele sexualității, 
cadrele legitime ale căsătoriei etc. - nu se poate „seculariza”, adică nu 
poate fi încredințată complet episcopilor. Pentru cazurile în opinia lui 
extreme, adică pentru păcatele trupesti grave, Tertulian şi-ar fi dorit 
să conserve o formă nemijlocit divină de autoritate. Din acest motiv, 
autorul cartaginez i-ar încredința doar Duhului Sfânt, nu şi episcopi- 
lor, puterea de a absolvi erorile morale grave. 

Ştim azi ceea ce Tertulian nu putea decât cel mult intui: că persecuția 
şi martiriul nu vor fi o realitate permanentă a Bisericii, că în circa un 
secol de la De pudicitia creştinismul se va impune în Imperiu și că, 
odată cu Edictul de la Milan, Biserica va înţelege că vocaţia ei istorică 
va trebui să convietuiascä paradoxal cu chemarea ei escatologică. În 
aceste circumstanţe, pe care Tertulian nu le-a anticipat, personajele 
esenţiale urmau să devină episcopii, nu profeţii preferați de cartaginez. 
Prin episcopi, Biserica îşi va definitiva gradual o ortodoxie, dar și o 
ortopraxie, adică, în egală măsură o doctrină despre corp compatibilă 
cu teologia Întrupării, dar si o definire a „tehnicilor corporale“ adecvate 
atât fundamentelor învăţăturii de credință, cât şi standardelor, în fond 

mediocre, ale celor mai multi dintre convertiți. A accepta, cu realism, 
că nu toți credincioșii au vocaţia ascezei eroice a fost până la urmă felul 
în care episcopii au asigurat triumful în istorie al creștinismului. 

După Tertulian, unele din cele mai importante figuri ale Bisericii 
s-au recrutat, neîntâmplător, dintre episcopi: de la Ciprian, Augustin 
sau Irineu în Apus, la marii capadocieni Vasile, Grigorie şi Ioan în 
Răsărit. Lideri comunitari întorși desigur spre cele dinăuntru ale 
comunității celor pästoriti, dar perfect capabili să rămână permanent 
într-un dialog, adesea riscant, cu puterea seculară, marii episcopii ai 
veacurilor III-IV au știut să demonstreze, spre deosebire de Tertulian, 
că Biserica trebuie să aștepte în veac sfârșitul inevitabil al istoriei. 

În mod gräitor, conceptele ecleziologice si antropologice definite 
de apostolul Pavel au favorizat, nu descurajat această evoluţie. A defini 
Biserica drept „trup al lui Hristos“ era, nu-i așa, o modalitate de a perma- 
nentiza în istorie realitatea Întrupării? În egală măsură, a-i „deposeda“ 
pe credincioși de propriile trupuri, a le reaminti așadar că acestea sunt 
temple ale Duhului Sfânt a fost, pentru Biserică, nu doar un instrument 
de constituire a unei etici specific creștine, ci si un mod de a le aminti 
credincioşilor că, deși sunt în istorie, rămân chemaţi să o depășească. 


CONCLUZII 


Obiectivele 


Cercetarea noastră a avut mai multe mize, strâns articulate. 

Confruntati cu specificul si cu dificultățile temei noastre, am încercat 
mai întâi să clarificăm o problemă de epistemologie: cum să construim o 
hermeneutică a corpului care să beneficieze în același timp de rezultatele 
istoriografiei recente şi de concluziile antropologiei? Cu alte cuvinte, 
cum să propunem o antropologie istorică a corporalităţii, instrument 
interpretativ a cărui utilizare să fie pertinentă si adecvată temei noastre? 

În al doilea rând, după ce am ales pistele analizei noastre - antro- 
pologia stoică, dreptul roman, esenismul, apostolul Pavel şi Tertu- 
lian - am încercat să verificăm dacă focalizarea iniţială asupra ches- 
tiunii corporalității putea să conducă la lărgirea câmpului viziunii. 
După fiecare analiză particulară am putut constata cum corpul des- 
chidea cercetării teritorii vaste, că se constituia ca un punct de acces 
privilegiat către toată complexitatea unui context istoric şi ideologic. 

În altreilea rând, am vrut să arătăm coerentaanalizelor realizate si 
să expunem, în felul acesta, tranziţia spre creştinism a lumii romane 
în timpul Imperiului prin intermediul evoluției semnificatilor si 
practicilor asociate corporalitätii. 

Reusitele și neajunsurile demersului nostru vor fi analizate în aceste 
ultime pagini. 


Metoda 


Am încercat să ne definim metoda pornind de la un sistem cu o 
dublă constrângere: demersul nostru, oricât de original şi-ar fi dorit 
să fie, se găsea inserat deopotrivă în evoluţia istoriografiei şi a ştiinţei 
antropologice; în al doilea rând, obiectul pe care l-am ales pentru 


308 Marius Lazurca 


cercetarea noastră - corpul în cultura romană a Imperiului timpu- 
riu - impunea anchetei un anumit număr de condiţii imposibil de 
neglijat. În consecinţă, ni s-a părut necesar să ne fondăm investigarea 
pe o conștientizare a moștenirii hermeneutice moderne consacrate 
corporalitätii, având ca punct de plecare un text cu adevărat fonda- 
tor: Tehnicile corpului de Marcel Mauss. Acest studiu, care defineşte 
corpul ca instrument al „montajelor fizio-psiho-sociologice“, indică 
adevărata condiţie a corporalitätii, din punctul de vedere al ştiinţelor 
umane și sociale: nodul care articulează ceea ce o societate percepe ca 
peren si stabil si pe care îl defineşte drept „natură“, pe de o parte, si 
diversele constructe organizatorice, economice, sociale sau ideologice, 
resimtite ca fiind mai mobile, ca expresii ale câmpului culturii, pe de 
alta. Din acest moment, corpul se dezvăluie ca obiect prin definiție 
al antropologiei, din cauza acestui mod - am spune „originar“ - de 
a lega „natura“ si „cultura“ în sânul unei comunități. Într-adevăr, în 
cuprinsul volumului multe din analizele noastre au confirmat această 
premisă metodologică: anume că, tocmai pentru că este perceput 
drept expresia concretă a unei naturi sau a unei esențe, corpul este 
punctul predilect de sprijin pentru producţia de sensuri, constructe 
conceptuale şi practici comunitare, adică pentru tot ceea ce constituie 
în fond substanța şi manifestările culturii. Când Marcus Aurelius, de 
pildă, îşi spune recurent că nu e decât un trup, se avertizează că solida- 
ritatea sa cu întreaga umanitate - şi cu mulțimea supușilor aşadar - e 
mai importantă decât eminenta poziţiei sale la cârma Imperiului. 
De asemenea, prin „reducerea la corp“ pe care o practică sistematic, 
împăratul-filozof, similar altor stoici, pune în mișcare mecanismul 
constituirii unei etici a austeritätii, moderatiei si stăpânirii de sine, la 
scara vieţii private, dar mai ales în exercițiul funcției publice. 
Antropologia a fost multă vreme o disciplină legată de contempora- 
nul exotic şi îndepărtat. Distanţa care îl separa pe antropolog de obiectul 
său - „obiectivitatea“ sa, în fond - se baza pe îndepărtarea geografică, 
tehnică si culturală. Prin urmare, pentru a-și imagina o antropologie 
istorică era nevoie ca antropologii să se decidă să lucreze în interiorul 
culturii proprii, occidentale în speţă, si să reevalueze posibilitățile dis- 
ciplinei lor. Antropologia a devenit „un demers“ mai degrabă decât o 
ştiinţă riguros ipostaziată, în urma acestui proces, pe care am încercat 
să-l urmărim în capitolele teoretice ale volumului. Ca o consecință 

a acestei evoluţii, antropologia a putut să-și diversifice obiectele şi să-şi 
lase metodele să pătrundă în sfera disciplinelor învecinate. 


Într-un articol consacrat naşterii si perspectivelor antropologiei isto- 
rice, André Bourguitre! făcea din corp obiectul prin excelență al acestei 
noi orientări a istoriografiei. Dar corpul însuşi este un obiect discret: în 
procesul hermeneutic el nu ocupă avanscena, ci se lasă remarcat, punct 
constant de referință, în spatele fenomenelor mai palpabile - hrană, 
boală, sexualitate, familie. Obiect indirect al muncii de interpretare, 
corpul nu este mai puţin persistent, tenace, omniprezent. Pentru a-l sur- 
prinde, după cum am constatat, e mereu nevoie de un demers ocolitor, 
de o abordare laterală şi ca prin ricoşeu. Pentru antropologia istorică nu 
există niciodată corp ca atare: ideile asupra corpului, legitimând gesturi, 
atitudini si cutume, înfășoară trupul într-o aură indelebilă. 


Coerenta 


Rezultataluneievolutii convergente a antropologieisiistoriografiei, 
antropologia istorică a corpului pare că poate reînnoi, înainte de toate, 
viziunea, punctele de vedere, perspectivele. Direcţiile investigaţiilor 
pot avea destinaţii clasice - puterea, dreptul, asceza; totuși, focalizarea 
asupra corpului lasă impresia că aceste obiecte obișnuite ale istoriei 
admit cu ușurință o nouă perspectivă. 

Studiul viziunii asupra corporalitätii în stoicismul imperial ne-a dez- 
văluit imaginea unei aristocrații în căutarea unei noi imagini despre sine, 
în același timp fidelă tradiţiei venerabile a strămoșilor și adaptată unei 
situații politice în schimbare. Cu un dispreț surâzător, acești patricieni 
vedeau în corp un însoțitor inevitabil pe care numai „violența gingaşă“ a 
voinţei îl faceau util şi inofensiv. Rod al unei formări filozofice şi medicale, 
stăpânirea senină a corpului reproducea la scară individuală autoritatea 
pe care bărbatul de condiţie bună o exercita în familie asupra soției, copi- 
ilor şi sclavilor săi, sau, la guvernarea unei provincii spre exemplu, asupra 


1 A. Burguiere, “Lanthropologie historique" în Le Goff (ed.), La nouvelle histoire, 
Paris, Editions Complexe, 1988, p. 137-165. 

> Similitudinea dintre „corpul“ lui Mauss - asamblaj de gesturi ritualizate - si 
obiectul antropologiei istorice potrivit lui Burguiere - „habitudinile fizice, 
gestuale” - ni se pare semnificativă. 

supușilor săi. Ruptura dintre spirit si corp se suprapunea pe diferența 
dintre guvernanti si guvernati. Totuși, autoritatea nu însemna neapărat 
violență. Irationalä, după cum spuneau filozofii Porticului, violența 
venea din uitarea condiţiei naturale a individului. Omul era inserat în 
cetate, corpul politic al cetățenilor, la fel cum trupul său individual nu era 
decât o parte din marele continuum al fiinţei. A face rău propriului corp 
printr-o austeritate excesivă și a se manifesta brutal față de inferiorii săi 
indicau o înstrăinare deopotrivă de sine si de tovarășii săi. 


Dar această nouă morală nu este numai rezultatul stoicismului. 
Paul Veyne spune că acesta din urmă ar fi mai degrabă un beneficiar: 
prin adaptarea conformistă la moravurile locale, stoicismul roman 
ar fi dat seriozitate filozofică unor atitudini de mult înrădăcinate. 
Într-adevăr, stoicismul nu este singurul care îi propune elitei o etică 
de autoedificare, care îi prescrie o atenţie continuă la cele mai mici 
mișcări ale sufletului si îi recomandă avantajele seninätätii. Pierre 
Hadot a demonstrat magistral că avem de-a face de fapt cu o orientare 
generală a filozofiei în Antichitate. Prin urmare, n-ar fi fost surprin- 
zător să regăsim acelaşi spirit în codurile care trimit într-o oarecare 
măsură la imaginea ideală pe care Cetatea şi-o făcea despre sine, adică 
în legislaţie. Din acest motiv, ne-am ocupat de dreptul conjugal, cu o 
atenţie specială față de chestiunea adulterului. 

Fără excepție, toți autorii care au studiat ambianța morală a prime- 
lor secole după Hristos au subliniat apariția unei noi etici conjugale: 
foarte repede, epoca pare să fi înregistrat trecerea de la o conjugalitate 
a datoriei la una a opțiunii. Aristocratii, obligați de exigenţele civice ale 
moralei antice să se căsătorească, încearcă - făcând apel la filozofie - să 
umple cu un conținut sentimental această alianță cândva mai degrabă 
ternă. E un spirit cu totul nou, fondat pe egalitatea de principiu între 
bărbat şi femeie, pe responsabilitatea lor morală egală în cadrul cuplului. 
Legătura dintre această mentalitate şi legislația conjugală nu este totuși 
una simplă și toate afirmaţiile trebuie formulate cu prudență. La prima 
vedere, legislația conjugală a lui Augustus exprimă grija principelui față 
de moralitatea celor mai buni dintre supușii săi: prin transformarea 


1 Paul Veyne, “L'Empire Romain”, în Ph. Aries et G. Duby, Histoire de la vie pri- 
vée, |, De l'Empire romain à l'an mil, volum coordonat de Paul Veyne, Paris, 
Seuil, 1985, p. 53-59. 

crimei adulterului într-un delict public, Augustus părea că vrea să le rea- 
mintească cetățenilor că exista o asociere strânsă între destinul căsători- 
ilor şi soarta Cetăţii. Obligatia denuntärii adulterului si imposibilitatea 
iertării lui par a indica în aceeași direcție. Putem totuși să ne întrebăm 
dacă reforma lui Augustus n-a avut mai mult obiective politice decât 
motivații filozofice si morale. Un argument în favoarea acestei afirmaţii 
ar fi că inegalitatea juridică dintre bărbat si femeie nu va dispărea odată 
cu legile de adulteriis. Într-adevăr, abia în vremea împăraților creştini 
încep să se remarce schimbări importante în legislaţia conjugală, mai 
ales cu apariţia, în timpul lui Iustinian, a posibilităţii de a o ierta pe 
femeia adulterină și de a restaura căsătoria. Această schimbare pare a fi 
singurul semn incontestabil al moralei creştine în legislația imperială. 
Cum s-ar putea explica această lipsă de convergenţă - sau această 
convergenţă tardivă - între o filozofie a tandretii conjugale si a egalității 
dintre soţi, pe de-o parte, si dreptul matrimonial, pe de altă parte? Prin 
conservatorismul natural al legislatorilor, reticentila „módele“ filozofice 
trecătoare? Prin caracterul mai curând superficial al convertirii la iubi- 
rea de înțelepciune a aristocrației romane; sau prin rezistența enormă 
a unei mentalități care vedea în femei numai soții obligate la fertilitate 
civică si la fidelitate conjugală? Aline Rouselle crede că sistemul social 
roman se va schimba cu adevărat nu în momentul în care bărbaţii vor 
admite că nu le sunt superiori soțiilor lor, ci atunci când vor accepta că 
ele nu le sunt inferioare. Aceeași autoare afirmă că revoluția mentalitätii 
romane a constat în acceptarea ideii, promovate de un Musonius Rufus, 
că si femeile erau capabile să filozofeze, că si ele își puteau construi vieţile 
pornind de la exigenţele severe ale înțelepciunii.’ Totuşi, pentru a face 
această idee acceptabilă si influentă din punct de vedere social, trebuia 
să se producă o lentă acumulare culturală. Bineînţeles că nu i se pot atri- 
bui numai filozofiei efectele unei schimbări sociale de o amploare atât 


1 „Întregul sistem sodal s-a clătinat când femeile şi-au arătat capacităţile 
filozofice, altfel spus curajul într-o lume periculoasă. Nu supunerea față 
de biologie, de destinul lor de mame și de pericolul nașterii le-a făcut pe 
femei eroine, ci fidelitatea față de o filozofie. Ele își obligau soții să acorde o 
altă dimensiune relației conjugale. Revoluţia a venit dintr-o reconsiderare a 
naturii femeii și a capacității sale de a avea curaj.", A. Rousselle, „La politique 
des corps.Entre procréation et continence à Rome.“ în G. Duby et M. Perrot 
(ed.), Histoire des femmes en Occident. L'Antiquité, p. 351. 

de mare: si în iudaism, conform mărturiilor lui Filon si documentelor 
eseniene, lua naştere ideea că, asemenea bărbaților, şi femeile erau 
capabile să depășească prin asceză legea aspră a biologiei corpurilor 
lor; începând cu apostolul Pavel, creștinismul a devenit exponentul 
ideii că fecioria era superioară condiţiei conjugale. Ni se pare că numai 
ţinând seama de toate aceste linii de evoluţie ne putem apropia de o 
explicaţie plauzibilă. În timpul împăratului Iustinian, adulterul nu 
mai este o crimă publică impardonabilă ce conduce la moartea femeii 
vinovate, ci mai mult un păcat, fără îndoială grav, dar care poate fi 
iertat de către soț sau șters printr-o viață consacrată abstinentei. Cas- 
titatea regăsită în căsătorie sau viața virginală în mănăstire îi restituie 
femeii demnitatea compromisă prin greşeală. 


Se pare că transformările lente ale dreptului conjugal pot fi con- 
siderate tot atâtea expresii ale metamorfozei politice, ideologice şi 
religioase a Imperiului. Idei şi practici similare la filozofii păgâni şi 
scriitorii creştini - valorizarea austeritätii, elogiul castitätii conjugale, 
credința în egalitatea statutului moral al soților, condamnarea sime- 
trică a adulterului - au fuzionat, într-o oarecare măsură, şi au condus 
la un acord social diferit. Dar cele două părţi ale acestui acord - pagânii 
şi creştinii - n-au fost, decât în situații excepţionale, parteneri egali. 
În primul secol al Imperiului, când acest proces de schimbare devine 
foarte vizibil, creştinismul nu era decât o sectă nesemnificativă în 
cadrul iudaismului. În reconstituirea devenirii ideilor creştine asupra 
corporalitätii, am încercat să trasăm o linie evolutivă pornind de la 
esenism, trecând prin apostolul Pavel, până la Tertulian, teolog a cărui 
operă ne apare ca un fel de sinteză. Dar această evoluţie a fost, mai 
înainte de toate, anonimă: ea s-a desfășurat într-o lume păgână, încă 
sigură de valorile şi viitorul său glorios. Pe marea scenă a istoriei Impe- 
riului, protagoniștii nu erau în niciun caz ascetii evrei sau credincioşii 
creştini. În cele din urmă, tocmai această disproportie explică ordinea 
analizei în lucrarea noastră: trebuia să începem cu fenomenele cele mai 
proeminente pentru contemporani şi nu cu cele a căror grandoare nu 
este decât efectul privirii noastre anacronice. 

Studiul esenismului ne-a permis să prezentăm modul în care o 
comunitatereligioasă se foloseşte de semnificaţiile şi practicile corporale 
pentru a-şi defini identitatea. Aflaţi într-o mișcare dublă - de secesiune 

şi de edificare, supuşi în acelaşi timp unei mari presiuni escatologice, 
esenienii au ales în același timp să conserve si să schimbe patrimoniul 
iudaismului comun. Paradoxul acestei mișcări în cadrul iudaismului 
este că şi-a creat o asceză pornind de la radicalizarea și de la generaliza- 
rea practicilor tradiționale ale unei religii non-ascetice. Creștinismului 
i-a transmis solidaritatea strânsă dintre trupul individual, supus codului 
purității ritualice, şi corpul comunitar. Cele două „trupuri “ sunt asociate 
printr-o legătură directă, astfel încât par afectate de un destin comun. 
Această idee a corpului pur nu este, poate, complet incomprehen- 
sibilă pentru mentalitatea romană. Ar fi probabil legitim să ne întrebăm 
dacă virginitatea ritualică a Vestalelor, păzitoare ale focului public, nu 
putea fi privită în mod asemănător: ca „metaforă întrupată“ a corpului 
civic, a cărui integritate fecioarele consacrate o conservau în mod 
simbolici, printr-o perfectă castitate. Atunci când asociază trupul 
credinciosului şi corpul comunităţii, apostolul Pavel făcea apel în defi- 
nitiv la o imagine relativ curentă în mentalitatea greco-latină. Noutatea 
provenea din altă parte: din rigoarea întru totul iudaică de a se opune 
libertinismului sexual al aristocrației păgâne, din ideea că Dumnezeu 
era stăpân peste corpurile creştinilor etc. Ceea ce Sfântul Pavel avea în 
comun cu păgânismul era opinia conform careia corpul era terenul de 
exercitare a angajamentului moral si ideea că exista o responsabilitate în 
faţa comunității pentru actele comise individual „în trup“. Orizontul de 
referință este radical diferit: dacă romanii erau gata să accepte că exista 
o legătură între castitatea Vestalelor şi destinul Cetăţii, apostolul se inte- 
resează numai de responsabilitatea creștinului în raport cu comunitatea 
de credinţă. Ceea ce-l interesează e apartenența credinciosului la „trupul 
lui Hristos“, nu solidaritatea cetățeanului cu ansamblul corpului civic. 
Acuzatia de ateism lansată împotriva creştinilor sancţiona exact 
această ruptură între căutarea Împărăției lui Dumnezeu și fidelitatea 
față de Cetatea oamenilor. Numai după creștinarea totală a Imperiului 
îşi va alcătui creştinismul o teologie politică, înțeleasă ca un mod de 


1 A se vedea în acest sens Ariadne Staples, From Good Goddess to Vestal Vir- 
gins. Sex and category in Roman religion, London and New York, Routledge, 
1998, capitolul „The uses of virginity: the Vestals and Rome“, p. 129-156. 
(„Reprezentarea virginitätii corporale a unei Vestaleaveao putere de temut. 
Aceasta era semnul stabilității politice a Statului, dar și un instrument pen- 
tru restaurarea stabilității atunci când exista riscul unei crize.“, p. 129). 

articulare între istorie si escatologie. Totuși, procesul de inserare a 
creştinismului în lumea romană precedă convertirea Imperiului. 
Această evoluţie a fost lentă si marcată de crize foarte serioase: în acest 
sens, montanismul - si ultimul său avatar, „tertulianismul“ - a fost 
considerat un conflict între susținătorii vârstei escatologice a Bisericii 
şi partizanii unui aggiornamento avant la lettre. Istorici ai Bisericii ca 
Jaroslav Pelikan văd în erezia frigiană o tentativă a anumitor creștini 
de a rămâne fideli unei concepții cu totul spirituale asupra Bisericii: 
în aceeaşi logică, conflictul dintre Tertulian şi episcopul din Carta- 
gina pe marginea puterii de a ierta păcatele trimite la opoziţia dintre 
autoritatea duhovnicească a profeților şi martirilor, pe de-o parte, și 
autoritatea „administrativă“ a episcopilor, pe de alta. 

În capitolul dedicat lui Tertulian am văzut cum antropologia 
apostolului Pavel, în mod specific aspectele dedicate corporalitätii, s-a 
regăsit în chiar miezul acestui conflict. Şi teologul cartaginez şi episco- 
pul cetății exprimau convingerea comună că trupurile creştinilor sunt 
deopotrivă terenul unor opțiuni morale de o importanță capitală si, în 
același timp, părți („mădulare“), deopotrivă distincte si solidare, ale 
Bisericii, adică ale Trupului lui Hristos. Totuşi, antropologia paulină 
egal împărtășită lasă loc şi unor viziuni sensibil diferite: pentru Tertu- 
lian, trupul se cuvine să devină expresia neechivocă a victoriei virtuții 
împotriva slăbiciunii, a purității contra necuratiei, a dreptății asupra 
păcatului. O Biserică neîntinată nu se putea compune decât prin asoci- 
erea unor trupuri fără prihană. Mai realist, episcopul Cartaginei, pare 
să înțeleagă că victoria curätiei trupesti depline e mereu temporară si 
că triumful final e consemnat la sfârşitul vieții sau istoriei, niciodată în 
cursul lor. Această moderație cu privire la cele ale trupului nu a avut 
drept unic efect generarea unei etici creştine mai îngăduitoare (decât 
şi-ar fi dorit Tertulian), ci a creat si preconditiile unei implantäri mai 
line a Veştii celei Bune în lumea romană a secolelor III-IV. 

Situaţia lui Tertulian este interesantă prin caracterul ei paradoxal: 
pregătit prin paideia şi prin poziţia socială pentru a contribui la o mai 
bună acceptare a creștinismului si la o deschidere mai mare a acestuia, el 
a refuzat categoric orice relaxare teologică sau disciplinară. Plasându-se 
de partea conservatorismului spiritual, Tertulian a combătut virulent 
poziția episcopilor care vădeau înţelegere față de convertitii în criză 
de adaptare la o disciplină sexuală foarte strictă. Făcând dovada unei 

asimilări perfecte a educaţiei clasice, Tertulian nu ezită totuși să o utili- 
zeze pentru a-şi legitima adeziunea la secta frigianului Montanus: viziu- 
nea cartaginezului asupra corpului este stoică, modul său de a gândi - cel 
al unui jurist în Forum, înverşunarea sa împotriva adulterului - similară 
imprescriptibilitätii prevăzute de dreptul roman. Rationamentele stoice, 
subtilitätile retoricii, ştiinţa medicală etc. devin tot atâtea surse de argu- 
mente pentru acest vir ardens al Antichității. În gândirea lui Tertulian, 
antropologia paulină întâlneşte filozofia, pentru a se regăsi împreună în 
serviciul unei viziuni destul de personale asupra creștinismului. 

Fără îndoială, Tertulian a convertit cultura clasică: lăsând deo- 
parte exagerările sale, a fost primul dintre teologii occidentali care a 
încercat să asocieze vechea înţelepciune si cuvântul Evangheliei. Alții 
vor fi mai abili, cu un temperament mai puțin febril, şi vor reuși să 
desăvârşească metamorfoza lumii romane. Vor şti să îmbogăţească 
creștinismul cu tot ce avea mai bun moştenirea clasică, fără a trăda 
sau deturna Evanghelia. 

lata-ne, iubite cititor, la finalul unui parcurs laborios, care ne-a pur- 
tat prin câteva dintre procesele istorice cu cea mai mare înrâurire din 
cultura și civilizația noastră. Am fost împreună martorii încercării elitei 
romane imperiale de a-și oferi o etică a stăpânirii desăvârşite a propriului 
trup, ca premisă a administrării echilibrate a treburilor publice, adică a 
corpului social. Am putut vedea cum, informaţi de o ştiinţă medicală 
sofisticată si de o reflecţie filozofică matură, patricienii romani au făcut 
din corp nodul de cristalizare al unui mod specific de a participa respon- 
sabil la viața comunitară. Am urmărit apoi evoluţia dreptului conjugal 
imperial, sub presiunea conjugată sau suprapusă a stoicismului roman si 
a exigenţelor egalitare şi universaliste ale creştinismului. În acest sens, 
am putut vedea cum cetățenilor Romei li se amintea de către legislatori, 
cu o graduală intensitate, că sexualitatea, în speţă conjugală, face în mod 
legitim obiectul interesului public, altfel spus că participă cu toții, prin 
chiar trupurile lor, la destinul în istorie al marelui corp al Cetăţii. Privirea 
noastră s-a deplasat apoi spre Palestina, unde am încercat să deslusim 
felul în care esenienii au făcut din puritatea rituală a corpului un indica- 
tor al loialității lor superlative față de Vechiul Israel si, în egală măsură, 
semnul sfârşitului iminent al vremurilor. În următoarea secvență a 
analizei, am regăsit, în prima Epistolă adresată Corintenilor de apostolul 
Pavel, câteva din conceptele anticipate în mișcarea apocaliptică iudaică: 

de pildă că neprihănirea corpului comunitar depinde nemijlocit de 
curätia trupurilor individuale. Am constatat, de asemenea, că Pavel nu 
se rezumă să preia creativ moştenirea iudaică, imbogätind-o eventual cu 
noțiuni din vulgata filozofică a epocii. În constituirea antropologiei sale, 
apostolul extrage toate urmările (teo)logice din faptul fundamental al 
creștinismului: că Dumnezeu-Cuvântul s-a făcut trup si că a plasat astfel 
o responsabilitate cu totul nouă asupra sufletelor și trupurilor ucenicilor 
Săi. În fine, la finalul parcursului nostru, am urmărit cum viziunea 
paulină asupra trupului devine punctul de încrucișare si conflict între 
două viziuni despre, până la urmă, raportul Bisericii cu istoria și cu 
lumea. Pentru Tertulian, protagonistul ultimului meu capitol, comu- 
nitatea credincioşilor, reprezentată ca un corp neprihănit, se plasează 
într-o perpetuă tensiune pe chiar frontiera îngustă care separă imperfect 
ultimele clipe ale Istoriei de venirea iminentă a Împărăției. Mai putin 
convins că veacul şi-a epuizat resursele, episcopul Cartaginei, oponentul 
lui Tertulian, optează pentru o etică a moderatiei, care face din trupul 
creștinului terenul unei lupte morale necontenite si cu un deznodământ 
mereu amânat. Această moderație, capabilă să concilieze - în opera 
marilor teologi din secolul IV - moştenirea distilată a păgânismului și 
antropologia apostolului Pavel, a fost soluția genială prin care Părinţii 
Bisericii au învins Imperiul și au plasat solid creştinismul în Istorie. 
Acesta este răspunsul pe care, la capătul a sute de pagini şi al unui 
parcurs atât de sinuos, îl aducem la întrebarea originară care a animat 
aventura noastră intelectuală: cum a fost creştinismul posibil? 

Triumful creştinismului se vädeste prin aceea că azi acceptăm 
ca pe ceva natural, fără origine istorică precisă, sensuri şi concepte 
născute în chiar perioada inaugurală de care ne-am ocupat. Suntem 
azi în mod spontan de acord că unul dintre indicatorii cei mai siguri 
ai performanţei morale e deplina stăpânire de sine, exercitată cu 
predilecție asupra propriului corp; că trupul marchează frontiera 
dintre intimitate și solidaritatea cu ceilalți, exprimându-le deplin pe 
amândouă; că, în al treilea rând, corpul e izvor de norme comune și, 
prin urmare, sursă de drept; că, în fine, trupul e locul prin excelență al 
dilemelor morale, competiţiei politice și inventivitätii culturale. 

Având în chiar inima sa doctrina Întrupării, creştinismul biruitor 
a făcut din trup colectorul ideal al moştenirii păgâne, instrumentul 
sintezei sale credibile si vectorul unei excepţionale creativitäti istorice. 

